**GIÁO TRÌNH LỚP MAJJHIMANIKĀYA**

**(TRUNG BỘ)**

**MAJJHIMANIKĀYA**

**MŪLAPAṆṆĀSA-ṬĪKĀ**

**(Tập 1b)**

***Hướng dẫn*: Sư Thiện Hảo (Vāyāma)**

Mātikā

[2. Sīhanādavaggo 1](#_Toc105661253)

[1. Cūḷasīhanādasuttavaṇṇanā 1](#_Toc105661254)

[2. Mahāsīhanādasuttavaṇṇanā 8](#_Toc105661255)

[Vesālīnagaravaṇṇanā 8](#_Toc105661256)

[Uttarimanussadhammādivaṇṇanā 9](#_Toc105661257)

[Dasabalañāṇavaṇṇanā 10](#_Toc105661258)

[Catuvesārajjañāṇavaṇṇanā 14](#_Toc105661259)

[Aṭṭhaparisavaṇṇanā 15](#_Toc105661260)

[Catuyonivaṇṇanā 16](#_Toc105661261)

[Pañcagativaṇṇanā 16](#_Toc105661262)

[Ñāṇapavattākāravaṇṇanā 17](#_Toc105661263)

[Dukkarakārikādisuddhivaṇṇanā 18](#_Toc105661264)

[Āhārasuddhivaṇṇanā 19](#_Toc105661265)

[Saṃsārasuddhiādivaṇṇanā 20](#_Toc105661266)

[3. Mahādukkhakkhandhasuttavaṇṇanā 21](#_Toc105661267)

[4. Cūḷadukkhakkhandhasuttavaṇṇanā 24](#_Toc105661268)

[5. Anumānasuttavaṇṇanā 26](#_Toc105661269)

[6. Cetokhilasuttavaṇṇanā 27](#_Toc105661270)

[7. Vanapatthapariyāyasuttavaṇṇanā 30](#_Toc105661271)

[8. Madhupiṇḍikasuttavaṇṇanā 31](#_Toc105661272)

[9. Dvedhāvitakkasuttavaṇṇanā 35](#_Toc105661273)

[10. Vitakkasaṇṭhānasuttavaṇṇanā 38](#_Toc105661274)

[3. Opammavaggo 41](#_Toc105661275)

[1. Kakacūpamasuttavaṇṇanā 41](#_Toc105661276)

[2. Alagaddūpamasuttavaṇṇanā 43](#_Toc105661277)

[3. Vammikasuttavaṇṇanā 53](#_Toc105661278)

[4. Rathavinītasuttavaṇṇanā 57](#_Toc105661279)

[Garudhammabhāvavaṇṇanā 57](#_Toc105661280)

[Appicchatādivaṇṇanā 58](#_Toc105661281)

[Dvādasavidhasantosavaṇṇanā 59](#_Toc105661282)

[Tividhapavivekavaṇṇanā 59](#_Toc105661283)

[Pañcavidhasaṃsaggavaṇṇanā 59](#_Toc105661284)

[Gāhagāhakādivaṇṇanā 59](#_Toc105661285)

[Pañcalābhavaṇṇanā 60](#_Toc105661286)

[Cārikādivaṇṇanā 61](#_Toc105661287)

[Sattavisuddhipañhavaṇṇanā 62](#_Toc105661288)

[Sattarathavinītavaṇṇanā 63](#_Toc105661289)

[5. Nivāpasuttavaṇṇanā 64](#_Toc105661290)

[6. Pāsarāsisuttavaṇṇanā 65](#_Toc105661291)

[7. Cūḷahatthipadopamasuttavaṇṇanā 75](#_Toc105661292)

[8. Mahāhatthipadopamasuttavaṇṇanā 85](#_Toc105661293)

[9. Mahāsāropamasuttavaṇṇanā 92](#_Toc105661294)

[10. Cūḷasāropamasuttavaṇṇanā 93](#_Toc105661295)

[4. Mahāyamakavaggo 94](#_Toc105661296)

[1. Cūḷagosiṅgasuttavaṇṇanā 94](#_Toc105661297)

[2. Mahāgosiṅgasuttavaṇṇanā 97](#_Toc105661298)

[3. Mahāgopālakasuttavaṇṇanā 100](#_Toc105661299)

[4. Cūḷagopālakasuttavaṇṇanā 104](#_Toc105661300)

[5. Cūḷasaccakasuttavaṇṇanā 105](#_Toc105661301)

[6. Mahāsaccakasuttavaṇṇanā 109](#_Toc105661302)

[7. Cūḷataṇhāsaṅkhayasuttavaṇṇanā 113](#_Toc105661303)

[8. Mahātaṇhāsaṅkhayasuttavaṇṇanā 116](#_Toc105661304)

[9. Mahāassapurasuttavaṇṇanā 120](#_Toc105661305)

[10. Cūḷaassapurasuttavaṇṇanā 125](#_Toc105661306)

[5. Cūḷayamakavaggo 126](#_Toc105661307)

[1. Sāleyyakasuttavaṇṇanā 126](#_Toc105661308)

[2. Verañjakasuttavaṇṇanā 131](#_Toc105661309)

[3. Mahāvedallasuttavaṇṇanā 132](#_Toc105661310)

[4. Cūḷavedallasuttavaṇṇanā 144](#_Toc105661311)

[5. Cūḷadhammasamādānasuttavaṇṇanā 151](#_Toc105661312)

[6. Mahādhammasamādānasuttavaṇṇanā 153](#_Toc105661313)

[7. Vīmaṃsakasuttavaṇṇanā 155](#_Toc105661314)

[8. Kosambiyasuttavaṇṇanā 158](#_Toc105661315)

[9. Brahmanimantanikasuttavaṇṇanā 162](#_Toc105661316)

[10. Māratajjanīyasuttavaṇṇanā 166](#_Toc105661317)

Namo tassa bhagavato arahato sammāsambuddhassa

**Majjhimanikāye**

**Mūlapaṇṇāsa-ṭīkā**

**(Dutiyo bhāgo)**

# 2. Sīhanādavaggo

## 1. Cūḷasīhanādasuttavaṇṇanā

**139**. Suttadesanāvatthusaṅkhātassa atthassa uppatti aṭṭhuppatti, sā tassa atthīti **aṭṭhuppattiko**ti vuttovāyamattho. **Lābhasakkārapaccayā**ti lābhasakkāranimittaṃ, bhagavato saṅghassa ca uppannalābhasakkārahetu, attano vā lābhasakkāruppādanahetu. **Titthiyaparidevite**ti titthiyānaṃ ‘‘kiṃ bho samaṇoyeva gotamo samaṇo’’tiādinā vippalapanimittaṃ. **‘‘Mahālābhasakkāro uppajjī’’**ti vatvā samantapāsādikatthaṃ tassa uppattikāraṇaṃ dassento **‘‘catuppamāṇiko hī’’**tiādimāha. Cattāri pamāṇāni catuppamāṇāni, catuppamāṇāni etassa atthīti **catuppamāṇiko**. Lokoyeva saṅgamma samāgamma vasanaṭṭhena **lokasannivāso,** sattakāyoti attho. Pamināti uḷāratādivisesaṃ etenāti pamāṇaṃ (a. ni. ṭī. 2.4.65) rūpaṃ rūpakāyo pamāṇaṃ etassāti **rūpappamāṇo**. Tato eva rūpe pasannoti **rūpappasanno**. Sesapadesupi eseva nayo. **Ghoso**ti pavattathutighoso (a. ni. ṭī. 2.4.65). **Lūkha**nti paccayalūkhatā. **Dhammo**ti sīlādayo guṇadhammā adhippetā.

**Tesaṃ** puggalānaṃ. **Āroha**nti uccataṃ. Sā ca kho tasmiṃ tasmiṃ kāle pamāṇayuttā daṭṭhabbā. **Pariṇāha**nti nātikisanātithūlatāvasena mitapariṇāhaṃ. **Saṇṭhāna**nti tesaṃ tesaṃ aṅgapaccaṅgānaṃ susaṇṭhitataṃ. **Pāripūri**nti sabbesaṃ sarīrāvayavānaṃ paripuṇṇataṃ avekallataṃ. **Tattha pamāṇaṃ gahetvā**ti tasmiṃ rūpe rūpasampattiyaṃ pamāṇabhāvaṃ upādāya. **Pasādaṃ janetī**ti adhimokkhaṃ uppādeti.

**Paravaṇṇanāyā**ti ‘‘amuko ediso ca ediso cā’’ti yasaguṇavacanena. **Parathomanāyā**ti sammukhāva parassa silāghuppādanena abhitthavanena. **Parapasaṃsanāyā**ti parammukhā parassa guṇasaṃkittanena. **Paravaṇṇahārikāyā**ti paramparavaṇṇahārikāya paramparāya parassa kittisaddūpasaṃhārena. **Tatthā**ti tasmiṃ thutighose.

**Cīvaralūkha**nti thūlajiṇṇabahutunnakatādiṃ cīvarassa lūkhabhāvaṃ. **Pattalūkha**nti anekaganthikāhatādiṃ pattassa lūkhabhāvaṃ. **Vividhaṃ vā dukkarakārika**nti dhutaṅgasevanādivasena pavattaṃ nānāvidhaṃ dukkaracariyaṃ.

**Sīlaṃ vā passitvā**ti sīlapāripūrivasena visuddhaṃ kāyavacīsucaritaṃ ñāṇacakkhunā passitvā. Jhānādiadhigamasiddhaṃ **samādhiṃ vā**. Vipassanābhiññāsaṅkhātaṃ **paññaṃ vā**.

Bhagavato sarīraṃ disvāti sambandho. **Rūpappamāṇopi sammāsambuddheyeva pasīdati** aparimitakālasamupacitapuññānubhāvanipphannāya sabbaso anavajjāya sabbākāraparipuṇṇāvayavāya rūpakāyasampattiyā samantapāsādikattā, yassā rucirabhāvo visuddhe vigatavalāhake deve puṇṇamāsiyaṃ paripuṇṇakalābhāgamaṇḍalaṃ candamaṇḍalaṃ abhibhavitvā atirocati, pabhassarabhāvo saradasamayaṃ saṃvaddhitadiguṇatejakiraṇajālasamujjalaṃ sūriyamaṇḍalaṃ abhibhavati, sommakiraṇarasasamujjalabhāvehi tadubhayehi abhibhuyya vattamānaṃ ekasmiṃ khaṇe dasasahassilokadhātuṃ vijjotanasamatthaṃ mahābrahmuno pabhāsamudayaṃ abhivihacca bhāsate tapate virocati ca.

Satipi aṅgapariccāgādīnaṃ dānapāramibhāve pariccāgavisesabhāvadassanatthañceva sudukkarabhāvadassanatthañca **aṅgapariccāgā**diggahaṇaṃ, tatthāpi ca aṅgapariccāgato visuṃ **nayanapariccāga**ggahaṇaṃ, pariccāgabhāvasāmaññepi rajjapariccāgato **puttadārapariccāga**ggahaṇañca kataṃ. **Ādinā nayenā**ti **ādi**-saddena pubbayogapubbacariyādihetusampattiyā, ‘‘itipi so bhagavā’’tiādinā (dī. ni. 1.157, 255) vuttāya phalasampattiyā, ‘‘so dhammaṃ desetī’’tiādinā (dī. ni. 1.255) vuttāya sattupakārakiriyāya ca saṅgaho daṭṭhabbo. **Sammāsambuddheyeva pasīdati** yathāvuttaguṇānaṃ anaññasādhāraṇabhāvato acchariyabbhutabhāvato ca. Sesesupi eseva nayo.

**‘‘Cīvaralūkhaṃ disvā’’**ti vatvā taṃ dassetuṃ **‘‘sace bhagavā’’**tiādi vuttaṃ. **Sāṇapaṃsukūlacīvarenā**ti matakaḷevaraṃ paliveṭhetvā chaḍḍitena tumbamatte kimī papphoṭetvā gahitena sāṇapaṃsukūlacīvarena. **Bhāriya**nti garukaṃ, dukkaranti attho. Vadhuyuvatīmajjhimitthivasena, bālayobbanapurāṇavasena vā **tividhanāṭakatā. Hareṇuyūsaṃ** maṇḍalakalāyaraso. ‘‘Yāpessati nāmā’’ti nāma-saddaṃ ānetvā sambandho. Nāma-saddayogena hi anāgatakālassa viya payogo, yāpeti icceva attho. **Appāṇaka**nti nirassāsaṃ nirodhitassāsapassāsaṃ.

**Samādhiguṇa**nti sādhāraṇato vuttamatthaṃ vivarati jhānādiggahaṇena. Mānadabbanimmadanena nibbisevanabhāvāpādanampi damanamevāti vuttaṃ **‘‘pāthikaputtadamanādīnī’’**ti. **Ādi**-saddena saccakāḷavakabakadamanādīnaṃ saṅgaho. **Bāveru**nti evaṃnāmakaṃ visayaṃ. **Sarasampanno**ti aṭṭhaṅgasamannāgatena sarena samannāgato. Tena brahmassaratākaravīkabhāṇitādassanena lakkhaṇahāranayena avasesalakkhaṇapāripūriṃ viya tadavinābhāvato buddhānaṃ desanāvilāsañca vibhāveti.

**Hatappabhā**ti buddhānubhāvena vigatatejā. **Kāḷapakkhūpame**ti sattānaṃ byāmohandhakārābhibhavena kāḷapakkharattūpame. **Sūriye**ti sūriye udayitvā obhāsenteti adhippāyo.

**Siṅghāṭake**ti tikoṇaracchāyaṃ. **Catukke**ti sandhiyaṃ. **Paridevantī**ti anutthunanavasena vippalapanti. Sokādhikakato hi vacīpalāpo paridevo. **Loke uppajjamāneyeva uppannā**ti attano diṭṭhivādassa purātanabhāvaṃ dīpenti.

**Sesapadesupī**ti ‘‘idha dutiyo samaṇo’’tiādīsu sesavāresupi (a. ni. ṭī. 2.4.241-242) yathā hi ‘‘vivicceva kāmehī’’ti (pārā. 11; dī. ni. 1.226; saṃ. ni. 2.152; a. ni. 4.123) ettha kato niyamo ‘‘vivicca akusalehī’’ti (pārā. 11; dī. ni. 1.226; saṃ. ni. 2.152; a. ni. 4.123) etthāpi katoyeva hoti sāvadhāraṇasseva atthassa icchitabbattā, evamidhāpīti. Tenāha **‘‘dutiyādayopī’’**tiādi. Sāmaññaphalādhigamavasena nippariyāyato samaṇabhāvoti tesaṃ vasenettha cattāro samaṇā desitāti tamatthaṃ suttantarena samatthetuṃ **‘‘tenevāhā’’**tiādi vuttaṃ. Paṭipattikkamena desanākkamena ca sakadāgāmiādīnaṃ dutiyāditā vuttāti sotāpannassa paṭhamatā avuttasiddhāti na coditā. **Phalaṭṭhakasamaṇāva adhippetā** samitapāpasamaṇaggahaṇato. Kasmā panettha **mahāparinibbāne** viya maggaṭṭhā tadatthāya paṭipannā ca na gahitāti? Veneyyajjhāsayato. Tattha hi maggādhigamatthāya vipassanāpi ito bahiddhā natthi, kuto maggaphalānīti dassentena bhagavatā ‘‘ñāyassa dhammassa padesavattī, ito bahiddhā samaṇopi natthī’’ti vuttaṃ. Idha pana niṭṭhānappattameva taṃtaṃsamaṇabhāvaṃ gaṇhantena phalaṭṭhakasamaṇāva gahitā ‘‘maggaṭṭhato phalaṭṭho savisesaṃ dakkhiṇeyyo’’ti. Svāyamattho dvīsu suttesu desanābhedeneva viññāyatīti.

**Rittā**ti vivittā. **Tucchā**ti nissārā paṭipannakasārābhāvato. Pavadanti etehīti **pavādā,** diṭṭhigatikānaṃ nānādiṭṭhidīpakā samayāti āha **‘‘cattāro sassatavādā’’**tiādi. Tattha yaṃ vattabbaṃ, taṃ parato āgamissati. **Te**ti yathāvuttasamaṇā. **Etthā**ti ‘‘parappavādā’’ti vutte bāhirakasamaye.

**Ya**nti yasmiṃ. Bhummatthe hi idaṃ paccattavacanaṃ. Ñāyo vuccati saha vipassanāya ariyamaggo. Tena hi nibbānaṃ ñāyati gammati paṭivijjhatīti. So eva nibbānasampāpakahetutāya dhammoti āha **‘‘ñāyassa dhammassā’’**ti.

**Tesaṃ** parappavādasāsanānaṃ **akhettatā khettatā ca ariyamaggassa** abhāvabhāvā suparisuddhassa sīlassa suparisuddhāya samathavipassanāya **abhāvato sāvato ca**. Tadubhayañca durakkhātasvākkhātabhāvahetukaṃ, so ca asammāsambuddhasammāsambuddhapaveditatāyāti parājikāya satthu vipattihetutāya sāsanassa aniyyānabhāvoti dasseti.

Idāni yathāvuttamatthaṃ pariyāyato ca pāḷiyā ca samatthetuṃ **‘‘tenāha bhagavā’’**tiādinā pāḷiṃ dassetvā upamāpadesena tattha suttaṃ vibhāvento **‘‘yasmā’’**tiādimāha. Tattha yasmā ekaccānaṃ visesato sīhānaṃ purimaṃ pādadvayaṃ hatthakiccampi karoti, tasmā āha **‘‘surattahatthapādo’’**ti. **Sīhassa kesā** nāma kesarāyatanā khandhalomā. **Gocariyahatthikulaṃ** nāma pakatihatthikulaṃ, yaṃ ‘‘kālāvaka’’ntipi vuccati. **Ghoṭako** nāma assakhaḷuṅko. Sineruparibhaṇḍe simbalirukkhehi sañchādito paññāsayojano daho simbalidaho, taṃ parivāretvā mahantaṃ simbalivanaṃ, taṃ sandhāyāha **‘‘simbalidahavane’’**ti. Aññatitthāvāsabhūmiyaṃ imesu samaṇesu ekacco na uppajjati, īdiso panettha vikappo natthi, sabbena sabbaṃ na uppajjantevāti dassento **‘‘ekasamaṇopī’’**ti āha. **Ariyamaggaparikkhate**ti ariyamagguppattiyā abhisaṅkhate, yadā sāsanikānaṃ sammāpaṭipattiyā ariyamaggo dibbati, tadāti attho.

**Sammā**ti suṭṭhu. Suṭṭhu nadanaṃ nāma hetuyuttaṃ suṭṭhu katvā kathananti āha **‘‘hetunā’’**ti. So ca hetu aviparīto eva icchitabboti āha **‘‘nayenā’’**ti, ñāyenāti attho. Evaṃbhūto ca so yathādhippetatthaṃ karoti sādhetīti dassento āha **‘‘kāraṇenā’’**ti. Yadi tiracchānasīhassa nādo sabbatiracchānaekaccamanussāmanussanādato seṭṭhattā seṭṭhanādo, kimaṅgaṃ pana tathāgatasīhanādoti āha **‘‘sīhanādanti seṭṭhanāda’’**nti. Yadi tiracchānasīhanādassa seṭṭhanādatā nibbhayatāya appaṭisattutāya icchitā, tathāgatasīhanādasseva ayamattho sātisayoti āha **‘‘abhītanādaṃ appaṭināda’’**nti. Idānissa seṭṭhanādabhāvaṃ kāraṇena paṭipādento **‘‘imesañhī’’**tiādimāha. Tena ‘‘sammā’’ti vuttamatthaṃ samattheti. Tattha **atthitāyā**ti iminā sīhanādassa uttamatthataṃ dasseti. Bhūtaṭṭho hi uttamaṭṭho. Tāya eva bhūtaṭṭhatāya abhītanādatāti dassento **‘‘ime samaṇā…pe… nāma hotī’’**ti āha. Abhūtañhi vadato kutoci bhayaṃ vā āsaṅkā vā siyāti ‘‘idhevā’’ti niyamassa aviparītataṃ dassento **‘‘amhākampi…pe… appaṭinādo nāma hotī’’**ti āha. Yañhi aññatthāpi atthi, taṃ idhevāti avadhāretuṃ na yuttanti.

**140**.**Kho**ti avadhāraṇe. Tena vijjati evāti dasseti. Yanti karaṇatthe paccattanti āha **‘‘yena kāraṇenā’’**ti. **Titthaṃ nāma dvāsaṭṭhi diṭṭhiyo** tabbinimuttassa kassaci diṭṭhivipphanditassa abhāvato. Pāragamanasaṅkhātaṃ taraṇaṃ diṭṭhigatikānaṃ (a. ni. ṭī. 2.3.62) tattha tattheva aparāparaṃ ummujjananimujjanavasena pilavananti āha **‘‘taranti uppalavantī’’**ti. **Uppādetā**ti pūraṇādiko. Titthe jātāti **titthiyā,** yathāvuttaṃ vā diṭṭhigatasaṅkhātaṃ titthaṃ etesaṃ atthīti titthikā, titthikā eva **titthiyā**. Assasanti ettha, etenāti vā **assāso,** avassayo.

Pakatatthaniddeso yaṃ-taṃ-saddoti tassa ‘‘bhagavatā’’tiādīhi padehi samānādhikaraṇabhāvena vuttassa yena abhisambuddhabhāvena bhagavā pakato satthubhāvena adhigato supākaṭo ca, taṃ abhisambuddhabhāvaṃ saddhiṃ āgamanapaṭipadāya atthabhāvena dassento **‘‘yo so…pe… abhisambuddho’’**ti āha. Satipi ñāṇadassanasaddānaṃ idha paññāvevacanabhāve tena tena visesena nesaṃ savisaye visesappavattidassanatthaṃ (sārattha. ṭī. parivāra 3.1) asādhāraṇavisesavasena vijjāttayavasena vijjābhiññānāvaraṇavasena sabbaññutaññāṇamaṃsacakkhuvasena paṭivedhadesanāñāṇavasena ca te yojetvā dassento **‘‘tesaṃ tesa’’**ntiādimāha. Tattha **āsayānusayaṃ jānatā** āsayānusayañāṇena, **sabbaṃ ñeyyadhammaṃ passatā** sabbaññutānāvaraṇañāṇehi. **Pubbenivāsādīhī**ti pubbenivāsaāsavakkhayañāṇehi. Anaññasādhāraṇapuññānubhāvanibbatto anuttarañāṇādhigamaladdhapurāvattako ca bhagavato rūpakāyo atikkammeva devānaṃ devānubhāvaṃ vattatīti āha **‘‘sabbasattānaṃ…pe… passatā’’**ti. **Paṭivedhapaññāyā**ti maggapaññāya. Tāya hi sabbaso ñeyyadhammesu sammohassa vidhamitattā pacchā pavattajānanaṃ tassa jānanaṃ viya vuccati.

**Arīna**nti kilesārīnaṃ, pañcavidhamārānaṃ vā sāsanapaccatthikānaṃ vā aññatitthiyānaṃ, tesaṃ hananaṃ pāṭihāriyehi abhibhavanaṃ appaṭibhānatākaraṇaṃ ajjhupekkhanaṃ vā. **Kesivinayasutta**ñcettha (a. ni. 4.111) nidassanaṃ. Tathā ca ṭhānāṭṭhānādīni vā **jānatā,** yathākammupage satte **passatā,** savāsanānamāsavānaṃ khīṇattā **arahatā,** abhiññeyyādibhede dhamme abhiññeyyādito aviparītāvabodhena **sammāsambuddhena**. Atha vā tīsu kālesu appaṭihatañāṇatāya **jānatā,** kāyakammādīnaṃ ñāṇānuparivattanena nisammakāritāya **passatā,** ravādīnampi (sārattha. ṭī. parivāra 3.1) abhāvasādhikāya pahānasampadāya **arahatā,** chandādīnaṃ ahānihetubhūtāya akkhayapaṭibhānasādhikāya sabbaññutāya **sammāsambuddhena**. Evaṃ dasabalaaṭṭhārasāveṇikabuddhadhammavasenapi yojanā veditabbā. **Ye**ti caturo dhamme. **Attanī**ti amhesu. Na rājarājamahāmattādīsu upatthambhaṃ sampassamānā, na kāyabalaṃ sampassamānāti yojanā.

**Uppannapasādo**ti aveccappasādaṃ vadati. Vakkhati hi ‘‘cattāri sotāpannassa aṅgāni kathitānī’’ti (ma. ni. aṭṭha. 1.140). Kāmaṃ asekkhāpi asekkhāya samasikkhatāya sahadhammikā eva, ciṇṇabrahmacariyatāya pana sahadhammaṃ carantīti na vattabbāti asekkhavāro na gahito. **Sabbepete**ti ete yathāvuttā bhikkhuādayo sotāpannādayo ca puthujjanā ariyā cāti sabbepi ete taṃtaṃsikkhāhi samānadhammattā sahadhammattā **‘‘sahadhammikā’’**ti vuccanti. Idāni nibbattitaariyadhammavaseneva sahadhammike dassento **‘‘apicā’’**tiādimāha. **Maggadassanamhī**ti pariññābhisamayādivasena saccapaṭivedhena ‘‘nava maggaṅgāni, aṭṭha bojjhaṅgānī’’tiādinā vivādo natthi. **Ekadhammacāritāyā**ti samānadhammacāritāya. Na hi paṭividdhasaccānaṃ ‘‘mayā dhammo sudiṭṭho, tayā duddiṭṭho’’tiādinā vivādo atthi. Diṭṭhisīlasāmaññena saṅghātā hi te uttamapurisā. **Iminā**ti ‘‘sahadhammikā kho panā’’tiādivacanena. Tattha **piyamanāpa**ggahaṇena sīlesu paripūrakāritāpadesena ekadesena gahitaṃ saṅghasuppaṭipattiṃ paripuṇṇaṃ katvā dasseti. Ye hi sampannasīlā suvisuddhadassanā, te viññūnaṃ piyā manāpāti. **Ettāvatā**ti ‘‘atthi kho no āvuso’’tiādinayappavattena ratanattayapasādajotanena **akkhātā** tesu tesu suttapadesesu.

**141**.**Satthari pasādo**ti **pasāda**ggahaṇena ‘‘bhagavatā’’tiādinā vā pasādanīyā dhammā gahitā. Tena buddhasubuddhataṃ dasseti, tathā **‘‘dhamme****pasādo’’**ti iminā dhammasudhammataṃ, itarena saṅghasuppaṭipannataṃ. Yena cittena aññattha anupalabbhamānena sāsaneyeva samaṇo ito bahiddhā natthīti ayamattho, sammadeva, patiṭṭhāpitoti veditabbaṃ. Tatrāyaṃ yojanā – yasmā sammāsambuddho amhākaṃ satthā, tasmā atthi kho no, āvuso, satthari pasādo, sammāsambuddhattā cassa svākhāto dhammoti atthi dhamme pasādo, tato eva ca atthi sīlesu paripūrakāritāti sahadhammikā…pe… pabbajitā cāti evamettha satthari pasādena dhamme pasādo, tena saṅghasuppaṭipattīti ayañca nayo lesenapi parappavādesu natthīti idheva samaṇo…pe… samaṇehi aññehīti.

Paṭividdhasaccānaṃ pahīnānurodhānaṃ gehassitapemassa asambhavo evāti **‘‘idānī’’**ti vuttaṃ. Yadi evaṃ ‘‘upajjhāyena, bhikkhave, saddhivihārikamhi puttapemaṃ upaṭṭhapetabbaṃ’’tiādivacanaṃ (mahāva. 65) kathanti? Nayidaṃ gehassitapemaṃ sandhāya vuttaṃ, taṃsadisattā pana pemamukhena vutto mettāsneho. Na hi bhagavā bhikkhū saṃkilese niyojeti. **Evarūpaṃ pemaṃ sandhāyā**ti pasādāvahaguṇāvahato pūraṇādīsu bhatti pasādo na hoti, pasādapatirūpakā pana lobhapavattīti daṭṭhabbā. **Thero**ti mahāsaṅgharakkhitatthero. Yena **aṭṭhakathā** potthakaṃ āropitā. **Ekova satthā** anaññasādhāraṇaguṇattā, aññathā anacchariyattā satthulakkhaṇameva na paripūreyya. **Visuṃ katvā**ti aññehi vivecetvā attano āveṇikaṃ katvā. ‘‘Amhākaṃ satthā’’ti byāvadantānaṃ aññesaṃ satthā na hotīti atthato āpannameva hoti, tathā ca padesavattiniṃ tassa satthutaṃ paṭijānantā paripuṇṇalakkhaṇasatthutaṃ icchantānampi tato viruddhā satthubhāvapariyesanena parājitā honti. **Pariyattidhamme**ti adhikabrahmaguṇasuttageyyādippabhedasamaye. Tattha **ajasīla…pe… kukkurasīlādīsū**ti idaṃ yebhuyyena aññatitthiyānaṃ tādisaṃ vatasamādānasabbhāvato vuttaṃ, **ādi**-saddena yamaniyamacātuyāmasaṃvarādīnaṃ saṅgahoti. **Adhippayāso**ti adhikaṃ payasati payujjati etenāti adhippayāso, savisesaṃ adhikattabbakiriyā (a. ni. ṭī. 2.3.117). Tenāha **‘‘adhikappayogo’’**ti.

**Tassa****pasādassa pariyosānabhūtā**ti tassa satthari dhamme ca pasādassa niṭṭhānabhūtā. **Niṭṭhā**ti mokkho. Samayavādīnañhi tasmiṃ tasmiṃ samaye tadupadesake ca pasādo yāvadeva mokkhādhigamanaṭṭho. Diṭṭhigatikā tathā tathā attano laddhivasena niṭṭhaṃ parikappenti yevāti āha **‘‘niṭṭhaṃ apaññapento nāma natthī’’**ti. **Brāhmaṇāna**nti brāhmaṇavādīnaṃ. Tesaṃ ekacce brahmunā salokatā niṭṭhāti vadanti, ekacce tassa samīpatā, ekacce tena saṃyogo niṭṭhāti vadanti. Tattha ye salokatāvādino samīpatāvādino ca, te dvedhāvādino, itare advedhāvādino. Sabbepi te atthato brahmalokupapattiyaṃyeva niṭṭhāsaññino. Tattha hi nesaṃ niccābhiniveso yathā taṃ bakassa brahmuno. Tena vuttaṃ **‘‘brahmaloko niṭṭhā’’**ti. **Brahmaloko**ti paṭhamajjhānabhūmi. **Mahātāpasāna**nti vekhanasāditāpasānaṃ. Mahābrahmā viya paṭhamajjhānabhūmiyaṃ ābhassaresu eko sabbaseṭṭho natthīti **‘‘ābhassarā’’**ti puthuvacanaṃ. **Paribbājakāna**nti sañcayādiparibbājakānaṃ. Anto ca mano ca etassa natthīti **anantamānaso**. Ājīvakānañhi sabbadābhāvato ananto, sukhadukkhādisamatikkamanato amānaso. Iminā aṭṭhahi lokadhammehi upakkiliṭṭhacittataṃ dasseti.

**Papañce** yaṃ vattabbaṃ, taṃ heṭṭhā vuttameva. **Taṇhādiṭṭhiyova adhippetā** mamaṅkāraahaṅkāravigamassa adhippetattā. Yathā pañcasu ṭhānesu ekova kileso lobho āgato, evaṃ dvīsu ṭhānesu tayo kilesā āgatā ‘‘doso moho diṭṭhī’’ti. ‘‘Sadosassā’’ti hi vuttaṭṭhāne paṭighaṃ akusalamūlaṃ gahitaṃ, ‘‘paṭiviruddhassā’’ti virodho, ‘‘samohassā’’ti moho akusalamūlaṃ, ‘‘aviddasuno’’ti malyaṃ, asampajaññaṃ vā, ‘‘saupādānassā’’ti ‘‘natthi dinna’’ntiādinā nayena gahaṇaṃ, ‘‘papañcārāmassā’’ti papañcuppattivasena.

**Ākārato**ti pavattiākārato. Padantarena rāgavisesassa vuccamānattāādito vuttaṃ sarāgavacanaṃ oḷārikaṃ rāgavisayanti āha **‘‘pañcakāmaguṇikarāgavasenā’’**ti. **Gahaṇavasenā**ti daḷhaggahaṇavasena. ‘‘Anuruddhapaṭiviruddhassā’’ti ekapadavasena pāḷiyaṃ āgatattā ekajjhaṃ paduddhāro kato. Tattha pana ‘‘anuruddhassā’’ti subhavasenāti evamattho vattabbo. Na hi paṭivirujjhanaṃ subhavasena hoti. **Papañcuppattidassanavasenā**ti kilesakammavipākānaṃ aparāparuppattipaccayatāya saṃsārassa papañcanaṃ papañco, tassa uppattihetubhāvadassanavasena. Taṇhā hi bhavuppattiyā visesapaccayo. **Taṇhāpaccayā upādānadassanavasenā**ti taṇhāpaccayassa upādānassa dassanavasena, yadavatthā taṇhā upādānassa paccayo, tadavatthādassanavasena. Phalena hi hetuvisesakittanametanti. **Evaṃ viddhaṃsethā**ti kāmarāgabhavataṇhādivasena lobhaṃ kasmā evaṃ vippakiretha. **Taṇhākaraṇavasenā**ti taṇhāyanakaraṇavasena subhākāraggahaṇavasena. Subhanti hi ārammaṇe pavatto rāgo ‘‘subha’’nti vutto.

**142**. Vadanti etenāti **vādo,** diṭṭhivādo. Diṭṭhivasena hi ‘‘sassato attā ca loko ca, asassato attā ca loko cā’’ti ca diṭṭhigatikā paññapenti. Tenāha **‘‘dvemā, bhikkhave, diṭṭhiyo’’**ti (ma. ni. 1.142). Taṇhārahitāya diṭṭhiyā abhāvato taṇhāvaseneva ca attano sassatabhāvābhinivesoti katvā vuttaṃ **‘‘taṇhādiṭṭhivasenā’’**ti. **Allīnā**ti nissitā. **Upagatā**ti avissajjanavasena ekibhāvamiva gatā. **Ajjhositā**ti tāya diṭṭhiyā gilitvā pariniṭṭhāpitā viya tadantogadhā. Tenāha **‘‘anupaviṭṭhā’’**ti. Yathā gahaṭṭhānaṃ kāmajjhosānaṃ vivādamūlaṃ, evaṃ pabbajitānaṃ diṭṭhajjhosānanti āha **‘‘vibhavadiṭṭhiyā te paṭiviruddhā’’**ti. Diṭṭhivirodhena hi diṭṭhigatikavirodho.

Khaṇikasamudayo uppādakkhaṇoti āha **‘‘diṭṭhīnaṃ nibbattī’’**ti. Diṭṭhinibbattiggahaṇeneva cettha yathā diṭṭhīnaṃ paṭiccasamuppannatā vibhāvitā, evaṃ diṭṭhivatthunopīti ubhayesampi aniccatā dukkhatā anattatā ca vibhāvitāti daṭṭhabbaṃ. Yāni **paṭisambhidānayena** (paṭi. ma. 1.122) ‘‘paccayasamudayo aṭṭha ṭhānānī’’ti vuttāni, tāni dassento **‘‘khandhāpī’’**tiādimāha. Tattha khandhāpi diṭṭhiṭṭhānaṃ ārammaṇaṭṭhena ‘‘rūpaṃ attato samanupassatī’’tiādivacanato (saṃ. ni. 3.81; 4.345). **Avijjāpi diṭṭhiṭṭhānaṃ** upanissayādivasena paccayabhāvato. Yathāha – ‘‘assutavā, bhikkhave, puthujjano ariyānaṃ adassāvī ariyadhammassa akovido’’tiādi (ma. ni. 1.2, 461; saṃ. ni. 3.1, 7). **Phassopi diṭṭhiṭṭhānaṃ**. Yathā cāha ‘‘tadapi phassapaccayā (dī. ni. 1.118-130), phussa phussa paṭisaṃvediyantī’’ti (dī. ni. 1.144) ca. **Saññāpi diṭṭhiṭṭhānaṃ**. Vuttañhetaṃ ‘‘saññānidānā hi papañcasaṅkhāti (su. ni. 880), pathaviṃ pathavito saññatvā’’ti (ma. ni. 1.2) ca ādi. **Vitakkopi diṭṭhiṭṭhānaṃ**. Vuttampi cetaṃ ‘‘takkañca diṭṭhīsu pakappayitvā, saccaṃ musāti dvayadhammamāhū’’ti (su. ni. 892; mahāni. 121) ‘‘takkī hoti vīmaṃsī’’ti (dī. ni. 1.34) ca ādi. **Ayonisomanasikāropi diṭṭhiṭṭhānaṃ**. Yathāha bhagavā ‘‘tasseva ayoniso manasikaroto channaṃ diṭṭhīnaṃ aññatarā diṭṭhi uppajjati, atthi me attāti assa saccato thetato diṭṭhi uppajjatī’’tiādi (ma. ni. 1.19). Samuṭṭhāti etenāti samuṭṭhānaṃ, tassa bhāvo **samuṭṭhānaṭṭho,** tena. **Khaṇikatthaṅgamo** khaṇikanirodho. **Paccayatthaṅgamo** avijjādīnaṃ accantanirodho. So pana yena hoti, taṃ dassento **‘‘sotāpattimaggo’’**ti āha. Cattāro hi ariyamaggā yathārahaṃ tassa tassa saṅkhāragatassa accantanirodhahetu, khaṇikanirodho pana ahetuko.

**Ānisaṃsa**nti udayaṃ. So pana diṭṭhadhammikasamparāyikavasena duvidho. Tattha samparāyiko duggatiparikilesatāyaādīnavapakkhiko evāti itaraṃ dassento **‘‘yaṃ sandhāyā’’**tiādimāha. **Ādīnavampi** diṭṭhadhammikameva dassento **‘‘diṭṭhiggahaṇamūlakaṃ upaddava’’**ntiādimāha. **So**tiādīnavo. **Ādīna**nti **ādi**-saddena naggiyānasanasaṅkaṭivatādīnaṃ saṅgaho. Nissarati etenāti nissaraṇanti vuccamāne dassanamaggo eva diṭṭhīnaṃ nissaraṇaṃ siyā, tassa pana atthaṅgamapariyāyena gahitattā sabbasaṅkhatanissaṭaṃ nibbānaṃ diṭṭhīhipi nissaṭanti katvā vuttaṃ **‘‘diṭṭhīnaṃ nissaraṇaṃ nāma nibbāna’’**nti. **Iminā**tiādīsu vattabbaṃ anuyogavatte vuttanayameva.

**143**.**Diṭṭhicchedanaṃ dassento**ti sabbupādānapariññādassanena sabbaso diṭṭhīnaṃ samucchedavidhiṃ dassento. **Vuttāyevā**ti –

‘‘Upādānāni cattāri, tāni atthavibhāgato;

Dhammasaṅkhepavitthārā, kamato ca vibhāvaye’’ti. (visuddhi. 2.645) –

Gāthaṃ uddisitvā atthavibhāgādivasena vuttāyeva. Kāmaṃ ito bāhirakānaṃ ‘‘imāni upādānāni ettakāni cattāri, na ito bhiyyo’’ti īdisaṃ ñāṇaṃ natthi, kevalaṃ pana keci ‘‘kāmā pahātabbā’’ti vadanti, keci ‘‘natthi paro lokoti ca, micchā’’ti vadanti, apare ‘‘sīlabbatena suddhīti ca, micchā’’ti vadanti, attadiṭṭhiyā pana micchābhāvaṃ sabbaso na jānanti eva. Yattakaṃ pana jānanti, tassapi accantappahānaṃ na jānanti, tathāpi sabbassa pariññeyyassa pariññeyyaṃ paññapemaicceva tiṭṭhanti. Evaṃbhūtānaṃ pana nesaṃ tattha yādisī paṭipatti, taṃ dassento satthā **‘‘santi, bhikkhave’’**tiādimāha. Tattha **santī**ti saṃvijjanti. Tena tesaṃ diṭṭhigatikānaṃ vijjamānatāya avicchedataṃ dasseti. **Eke**ti ekacce. **Samaṇabrāhmaṇā**ti pabbajjupagamanena samaṇā, jātimattena ca brāhmaṇā. **Sabbesa**nti anavasesānaṃ upādānānaṃ **samatikkamaṃ** pahānaṃ. **Sammā na paññapentī**ti yesaṃ paññapenti, tesampi sammā pariññaṃ na paññapenti. Idāni taṃ atthaṃ vitthārato dassetuṃ **‘‘kecī’’**tiādi vuttaṃ. Tattha hotika-kuṭīcaka-bahūdaka-haṃsa-paramahaṃsa-kājaka-tidaṇḍa-monavata-seva-pārupaka-pañcamarattika- somakāraka-mugabbata-carabāka-tāpasa-niganthā-jīvaka-isi-pārāyanika-pañcātapika-kāpila- kāṇāda-saṃsāramocaka-aggibhattika-magavatika-govatika-kukkuravatika-kāmaṇḍaluka- vaggulivatika-ekasāṭaka-odakasuddhika-sarīrasantāpaka-sīlasuddhika-jhānasuddhika-catubbidha- sassatavādādayo channavuti taṇhāpāsena ḍaṃsanato, ariyadhammassa vā vibādhanato **pāsaṇḍā. Vatthupaṭisevanaṃ kāma**nti byāpārassa vatthuno paṭisevanasaṅkhātaṃ kāmaṃ. **Theyyena sevantī**ti paṭihatthaādisamaññāya lokassa vacanavasena sevanti. **Tīṇi kāraṇānī**ti ‘‘natthi dinna’’ntiādinayappavattāni diṭṭhivisesabhūtāni vaṭṭakāraṇāni.

**Atthasallāpikā**ti atthassa sallāpikā, dvinnaṃ adhippetatthasallāpavibhāvinīti adhippāyo. Dvinnañhi vacanaṃ sallāpo. Tenāha **‘‘pathavī kirā’’**tiādi.

Yo titthiyānaṃ attano satthari dhamme sahadhammikesu ca pasādo vutto, tassa anāyatanagatattā appasādakabhāvadassanaṃ pasādapacchedo. Tathāpavatto vādo **pasādapacchedavādo** vutto. **Evarūpe**ti īdise vuttanayena kilesānaṃ anupasamasaṃvattanike. **Dhamme**ti dhammapatirūpake. **Vinaye**ti vinayapatirūpake. Titthiyā hi kohaññe ṭhatvā lokaṃ vañcentā dhammaṃ kathemāti ‘‘sattime kāyā akaṭā akaṭavidhā’’tiādinā (dī. ni. 1.174) yaṃ kiñci kathetvā tathā ‘‘vinayaṃ paññapemā’’ti gosīlavaggulivatādīni paññapetvā tādisaṃ sāvake sikkhāpetvā ‘‘dhammavinayo’’ti kathenti, taṃ sandhāyetaṃ vuttaṃ ‘‘dhammavinaye’’ti. Tenāha **‘‘ubhayenapi aniyyānikaṃ sāsanaṃ dassetī’’**ti. Parittampi nāma puññaṃ kātukāmaṃ maccheramalābhibhūtatāya nivārentassa antarāyaṃ tassa karoto diṭṭheva dhamme viññūhi garahitabbatā samparāye ca duggati pāṭikaṅkhā, kimaṅgaṃ pana sakalavaṭṭadukkhanissaraṇāvahe jinacakke pahāradāyino titthakarassa tadovādakarassa cāti imamatthaṃ dassento **‘‘aniyyānikasāsanamhi hī’’**tiādimāha. Yathā so pasādo samparāye na sammaggato attano pavattivasenāti dassento **‘‘kañci kālaṃ gantvāpi pacchā vinassati yevā’’**ti āha, aveccappasādo viya accantiko na hotīti attho.

**Sampajjamānā** yathāvidhipaṭipattiyā **tiracchānayoniṃ āvahati**. Kammasarikkhakena hi vipākeneva bhavitabbaṃ. **Sabbampi kāraṇabheda**nti sabbampi yathāvuttaṃ titthakarānaṃ sāvakānaṃ apāyadukkhāvahaṃ micchāpaṭipattisaṅkhātaṃ kāraṇavisesaṃ. **So panesa** pasādo **na niyyāti** micchattapakkhikattā surāpītasiṅgāle pasādo viya. Suraṃ parissāvetvā chaḍḍitakasaṭaṃ **surājallikaṃ**. Brāhmaṇā nāma dhanaluddhāti adhippāyenāha **‘‘imaṃ vañcessāmī’’**ti. **Kaṃsasatā**ti kahāpaṇasatā.

**144**.**Tassā**ti pasādassa. Sabbopi lobho kāmupādānanteva vuccatīti āha **‘‘arahattamaggena kāmupādānassa pahānapariñña’’**nti. **Evarūpe**ti īdise sabbaso kilesānaṃ upasamasaṃvattanike. Yathānusiṭṭhaṃ paṭipajjamānānaṃ apāyesu apatanavasena dhāraṇaṭṭhena **dhamme**. Sabbaso vinayanaṭṭhena **vinaye**. Tattha bhavadukkhanissaraṇāya saṃvattane.

**Namassamāno aṭṭhāsi** dve asaṅkhyeyyāni paccekabodhipāramīnaṃ pūraṇena tattha buddhasāsane paricayena ca bhagavati pasannacittatāya ca. **‘‘Ulūkā’’**tyādigāthā rukkhadevatāya bhāsitā. **Kāluṭṭhita**nti sāyanhakāle divāvihārato uṭṭhitaṃ. **Duggateso na gacchatī**ti duggatiṃ eso na gamissati. **Morajiko** murajavādako. **Mahābherivādakavatthu**ādīnipi sitapātukaraṇaṃ ādiṃ katvā vitthāretabbāni.

**Paramatthe**ti lokuttaradhamme. **Kiṃ pana vattabba**nti dhammepi paramatthe nimittaṃ gahetvā suṇantānaṃ. **Sāmaṇeravatthū**ti pabbajitadivaseyeva sappena daṭṭho hutvā kālaṃ katvā devalokaṃ upapannasāmaṇeravatthu.

**Khīrodana**nti khīrena saddhiṃ sammissaṃ odanaṃ. **Timbarusaka**nti tindukaphalaṃ. Tipusasadisā ekā vallijāti timbarusaṃ, tassa phalaṃ timbarusakanti ca vadanti. **Kakkārika**nti khuddakaelāḷukaṃ. Mahātipusanti ca vadanti. **Vallipakka**nti khuddakatipusavalliyā phalaṃ. **Hatthapatāpaka**nti mandāmukhi. **Ambakañjika**nti ambilakañjikaṃ. Khaḷayāguntipi vadanti. **Doṇinimmajjani**nti satelaṃ tilapiññākaṃ. **Vidhupana**nti caturassabījaniṃ. **Tālavaṇṭa**nti tālapattehi katamaṇḍalabījaniṃ. **Morahattha**nti morapiñchehi kataṃ makasabījaniṃ.

**Vuttanayānusārenevā**ti yasmā idhāpi yathāvuttaṃ sabbampi kāraṇabhedaṃ ekato katvā dassento satthā ‘‘taṃ kissa hetū’’ntiādimāha, tasmā tattha aniyyānikasāsane vuttanayassa anussaraṇavasena yojetvā veditabbaṃ.

**145**.**Pariñña**nti pahānapariññaṃ. **Tesaṃ paccayaṃ dassetu**nti upādānānaṃ pariññā nāma pahānapariññā. Tesaṃ accantanirodho adhippeto, so ca paccayanirodhena hotīti tesaṃ paccayaṃ mūlakāraṇato pabhuti dassetuṃ. **Aya**nti idāni vuccamāno **ettha** ‘‘ime cā’’tiādipāṭhe ‘‘kiṃ nidānā’’tiādisamāsapadānaṃ attho. **Sabbapadesū**ti ‘‘taṇhāsamudayā’’tiādīsu sabbesu padesu. Iminā eva ca sabbaggahaṇena ‘‘phassanidānā’’tiādīnampi padānaṃ saṅgaho daṭṭhabbo. Ime aññatitthiyā upādānānampi samudayaṃ na jānanti, kuto nirodhaṃ, tathāgato pana tesaṃ tappaccayapaccayānampi samudayañca atthaṅgamañca yāthāvato jānāti, tasmā – ‘‘idheva, bhikkhave, samaṇo…pe… suññā parappavādā samaṇebhi aññehī’’ti (ma. ni. 1.139) yathāraddhasīhanādaṃ matthakaṃ pāpetvā dassento ‘‘ime ca, bhikkhave, cattāro upādānā’’tiādinā (ma. ni. 1.145) nayena desanaṃ paṭiccasamuppādamukhena otārento vaṭṭaṃ dassetvā ‘‘yato ca kho’’tiādinā vivaṭṭaṃ dassento arahattena desanāya kūṭaṃ gaṇhi, tamatthaṃ dassento **‘‘yasmā pana bhagavā’’**tiādimāha. Taṃ suviññeyyameva.

Cūḷasīhanādasuttavaṇṇanāya līnatthappakāsanā samattā.

## 2. Mahāsīhanādasuttavaṇṇanā

### Vesālīnagaravaṇṇanā

**146**.**Aparāpara**nti punappunaṃ. **Visālībhūtatāyā**ti gāvutantaraṃ gāvutantaraṃ puthubhūtatāya. **Tatrā**ti tassaṃ visālībhūtatāyaṃ. **Chaḍḍitamatte**ti vissaṭṭhamatte. **Ūmibhayādīhī**ti ūmikumbhīlaāvaṭṭasaṃsukābhayehi. Udakappavāhenāgatassapi ca usmā na vigacchati, usmā ca nāma īdisassa saviññāṇakatāya bhaveyyāti **‘‘siyā gabbho’’**ti cintesi. **Tathā** hītiādi tattha kāraṇacintā. Puññavantatāya **duggandhaṃ** nāhosi, sausumatāya **pūtikabhāvo**. Dārakānaṃ puññūpanissayato **aṅguṭṭhakato cassa khīraṃ nibbatti,** khīrabhattañca labhi. Carimakabhave bodhisatte kucchigate bodhisattamātu viya udaracchaviyā acchavippasannatāya nicchavi viyāti katvā āha **‘‘nicchavī ahesu’’**nti. **Tesa**nti dvinnaṃ dārakānaṃ. **Mātāpitaro**ti posakamātāpitaro. **Abhisiñcitvā rājānaṃ akaṃsu** rajjasampattiyā dāyakassa kammassa katattā, asambhinne eva rājakule uppannattā ca. Kumārassa puññānubhāvasañcoditā devatādhiggahitāti keci.

**Purassa apare**ti purassa aparadisāya gāvutamatte ṭhāne jīvakambavanaṃ viya sapākāramandirake. **Acirapakkanto**ti ettha na desantarapakkamanaṃ adhippetaṃ, atha kho sāsanato apakkamananti dassento **‘‘vibbhamitvā’’**tiādimāha. Tenevāha ‘‘imasmā dhammavinayā’’ti. **Parisatī**ti parisāyaṃ, janasamūheti attho. Janasamūhagato pana **‘‘parisamajjhe’’**ti vutto. Bhāvanāmanasikārena vinā pakatiyāva manussehi nibbattetabbo dhammoti **manussadhammo,** manussattabhāvāvaho vā dhammo **manussadhammo,** anuḷāraṃ parittakusalaṃ. Yaṃ asatipi buddhuppāde vattati, yañca sandhāyāha ‘‘hīnena brahmacariyena, khattiye upapajjatī’’ti. ‘‘Amhākaṃ buddho’’ti buddhe mamattakārino **buddhamāmakā**. Sesapadadvayepi eseva nayo.

### Uttarimanussadhammādivaṇṇanā

Alaṃ ariyāya ariyabhāvāyāti **alamariyo,** rūpāyatanaṃ jānāti cakkhuviññāṇaṃ viya passati cāti **ñāṇadassanaṃ,** dibbacakkhu. Sammasanupage ca pana dhamme lakkhaṇattayañca tathā jānāti passati cāti **ñāṇadassanaṃ,** vipassanā. Nibbānaṃ, cattāri vā saccāni asammohapaṭivedhato jānāti passati cāti **ñāṇadassanaṃ,** maggo. Phalaṃ pana nibbānavaseneva yojetabbaṃ. Paccavekkhaṇā maggādhigatassa atthassa paccakkhato jānanaṭṭhena **ñāṇadassanaṃ,** sabbaññutā anāvaraṇatāya samantacakkhutāya ca **ñāṇadassanaṃ. Lokuttaramaggo adhippeto,** tasmiñhi paṭisiddhe sabbesampi buddhaguṇānaṃ asambhavoti adhippāyo. Tenāha **‘‘tañhi so bhagavato paṭisedhetī’’**ti.

**Sukhumaṃ dhammantaraṃ** nāma jhānavipassanādikaṃ ācariyānuggahena **gahitaṃ nāma natthi. Takkapariyāhata**nti ‘‘iti bhavissati, evaṃ bhavissatī’’ti taṃtaṃdassetabbamatthatakkanena vitakkanamattena parito āhataṃ parivattitaṃ katvā. Tenāha **‘‘takketvā’’**tiādi. **Lokiyapaññaṃ anujānāti** upanisinnaparisāya anukūladhammakathanatoti adhippāyo. Tenāha **‘‘samaṇo gotamo’’**tiādi. Paṭibhātīti paṭibhānaṃ, ‘‘iti vakkhāmī’’ti evaṃpavattaṃ kathanacittaṃ, tato paṭibhānato jānanaṃ paṭibhānaṃ, āgamābhāvato sayameva upaṭṭhitattā **sayaṃpaṭibhānaṃ**. Tenāha **‘‘imināssa dhammesu paccakkhabhāvaṃ paṭibāhatī’’**ti. **Suphusita**nti nibbivaraṃ. Aphusitatte hi sukhena vacīghoso na niccharati. **Dantāvaraṇa**nti oṭṭhadvayaṃ. Jivhāpi thaddhatāya sukhena vacīghoso na niccharatīti āha **‘‘mudukā jivhā’’**ti. Karavīkarutamañjutāya **madhuro saro**. Elaṃ vuccati doso, elaṃ gaḷatīti elagaḷā, na elagaḷā **anelagaḷā,** niddosā, na rujjhatīti attho. Sabbametaṃ rañjanasseva kāraṇaṃ dassento vadati.

**Pañca dhammā**ti gambhīrañāṇacariyabhūtānaṃ khandhādīnaṃ uggahaṇa-savana-dhāraṇa-paricaya-yonisomanasikāre sandhāyāha. **Takkarassa sammā dukkhakkhayāyā**ti ettha **sammā**-saddo ubhayatthāpi yojetabbo ‘‘sammā takkarassa sammā dukkhakkhayāyā’’ti. Yo hi sammā dhammaṃ paṭipajjati, tasseva sammā dukkhakkhayo hoti. Yo pana vuttanayena takkaro, tassa niyyānaṃ atthato dhammasseva niyyānanti āha **‘‘so dhammo…pe… niyyāti gacchatī’’**ti.

**147**.**Kodhano**ti kujjhanasīlo. Yasmā pana sunakkhatto kodhavasena kurūro pharusavacano ca, tasmā āha **‘‘kodhanoti caṇḍo pharuso cā’’**ti. **Tasmiṃ attabhāve maggaphalānaṃ upanissayo natthī**ti tasmiṃ attabhāve uppajjanārahānaṃ maggaphalānaṃ upanissayo natthi. **Taṃ buddhā ‘‘moghapuriso’’ti vadanti** yathā taṃ sudinnalāḷudāyiādike. **Upanissaye satipi tasmiṃ khaṇe magge vā phale vā asati ‘‘moghapuriso’’ti vadanti** yathā taṃ dhaniyūpasenattherādike. Samucchinnopanissaye pana vattabbameva natthi. Yathā ‘‘makkhali moghapuriso manussakhippaṃ maññe’’ti (a. ni. 1.311) tathā sunakkhattopīti āha **‘‘imassa panā’’**tiādi. **Assā**ti etena. Kattari hidaṃ sāmivacanaṃ. **Kodhenā**ti kodhahetunā.

**Bhagavato**ti sampadānavacanaṃ kuddhapadāpekkhāya. **Pubbe**ti bhikkhukāle. **Saddaṃ sotukāmo**ti so kira dibbacakkhunā tāvatiṃsabhavane devatānaṃ rūpaṃ passanto oṭṭhacalanaṃ passati, na pana saddaṃ suṇāti, tasmā tāsaṃ saddaṃ sotukāmo ahosi. Tena vuttaṃ **‘‘saddaṃ sotukāmo…pe… pucchī’’**ti. So ca atīte ekaṃ sīlavantaṃ bhikkhuṃ kaṇṇasakkhaliyaṃ paharitvā badhiramakāsi, tasmā parikammaṃ karontopi abhabbova dibbasotādhigamāya. Taṃ sandhāya vuttaṃ **‘‘upanissayo natthīti ñatvā parikammaṃ na kathesī’’**ti. **Cintesī**ti attano micchāparivitakkitena ayoniso ummujjanto cintesi.

Niyyānikattāvabodhanato abhedopacārena **‘‘desanādhammo niyyāniko’’**ti vutto. Niyyāno vā ariyamaggo bodhetabbo etassa atthīti **niyyāniko desanādhammo. Attani atthitaṃ dasseti** kiccasiddhidassanena tattha tattha pākaṭīkatattā, na paṭiññāmattena. Tathā hi yathāparādhaṃ taṃtaṃsikkhāpadapaññattiyā yathādhammaṃ veneyyajjhāsayānurūpañca aviparītadhammadesanāya devamanussehi yathābhisaṅkhatapañhānaṃ tadajjhāsayānukūlaṃ ṭhānaso vissajjanena ca bhagavato sabbattha appaṭihatañāṇacārabhāvena **sabbaññutaññāṇaṃ** viññūnaṃ pākaṭaṃ, tathā tattha tattha yamakapāṭihāriyakaraṇādīsu **iddhividhañāṇādīnī**ti. Tenāha **‘‘mayhañcā’’**tiādi. Anveti yathāgahitasaṅketassa anugamanavasena eti jānātīti **anvayo**. Tenāha **‘‘anubujjhatīti attho’’**ti. Saṅketānugamanañcettha ‘‘yathāparādhaṃ taṃtaṃsikkhāpadapaññattiyā’’tiādinā vuttanayameva. **Evaṃ yojanā veditabbā**ti yathā sabbaññutaññāṇena yojanā katā, evaṃ ‘‘evarūpampi nāma mayhaṃ iddhividhañāṇasaṅkhātaṃ uttarimanussadhamma’’ntiādinā tattha tattha yojanā veditabbā.

Uttarimanussadhammādivaṇṇanā niṭṭhitā.

### Dasabalañāṇavaṇṇanā

**148**. Yadipi ādito abhiññāttayavasena desanāya āgatattā cetopariyañāṇānantaraṃ upari tisso abhiññā vattabbā siyunti vattabbaṃ siyā, atthato pana vijjāttayaṃ yathāvuttaabhiññāttayamevāti katvā **‘‘tisso vijjā vattabbā siyu’’**nti vuttaṃ. Kasmā panettha **‘‘tāsu vuttāsu upari dasabalañāṇaṃ na paripūratī’’**ti vuttaṃ, nanu imāni ñāṇāni sesābhiññā viya attano visayassa abhijānanaṭṭhaṃ upādāya abhiññāsu vattabbāni, akampiyaṭṭhaṃ pana upatthambhanaṭṭhañca upādāya balañāṇesu yathā sammāsatiādayo indriyabalabojjhaṅgamaggaṅgesūti? Nayidamevaṃ. Tattha hi dhammānaṃ dhammakiccavisesavibhāvanaparāya desanāya vuttaṃ, idha pana satthu guṇavisesavibhāvanaparāya desanāya tathā vattuṃ na sakkā atthato anaññattā, ekaccānaṃ puthujjanānaṃ evaṃ cittaṃ uppajjeyya ‘‘kimidaṃ bhagavā heṭṭhā vuttaguṇe punapi gaṇhanto guṇādhikadassanaṃ karotī’’ti. Tasmā suvuttametaṃ ‘‘upari dasabalañāṇaṃ na paripūratī’’ti.

**Aññehi asādhāraṇānī**ti kasmā vuttaṃ (a. ni. ṭī. 3.10.21), nanu cetāni sāvakānampi ekaccānaṃ uppajjantīti? Kāmaṃ uppajjanti, yādisāni pana buddhānaṃ ṭhānāṭṭhānañāṇādīni, na tādisāni tadaññesaṃ kadācipi uppajjantīti aññehi asādhāraṇānīti. Tenāha **‘‘tathāgatasseva balānī’’**ti. Imameva hi yathāvuttalesaṃ apekkhitvā tadabhāvato āsayānusayañāṇādīsu eva asādhāraṇaguṇasamaññā niruḷhā. Kāmaṃ ñāṇabalānaṃ ñāṇasambhāro visesapaccayo, puññasambhāropi pana nesaṃ paccayo eva, ñāṇasambhārassapi vā puññasambhārabhāvato **‘‘puññussayasampattiyā āgatānī’’**ti vuttaṃ.

**Pakatihatthikula**nti (saṃ. ni. 2.22) giricaranadīcaravanacarādippabhedā gocariyakālāvakanāmā sabbāpi balena pākatikā hatthijāti. **Dasannaṃ purisāna**nti thāmamajjhimānaṃ dasannaṃ purisānaṃ. Ekassa tathāgatassa kāyabalanti ānetvā sambandho. **Ekassā**ti ca tathā heṭṭhākathāyaṃ āgatattā desanāsotena vuttaṃ. **Nārāyanasaṅghātabala**nti ettha nārā vuccanti rasmiyo, tā bahū nānāvidhā ito uppajjantīti **nārāyanaṃ,** vajiraṃ, tasmā nārāyanasaṅghātabalanti vajirasaṅghātabalanti attho. **Ñāṇabalaṃ pana pāḷiyaṃ āgatameva,** na kāyabalaṃ viya aṭṭhakathāruḷhamevāti adhippāyo. **‘‘Saṃyuttake āgatāni tesattati ñāṇāni sattasattati ñāṇānī’’**ti vuttaṃ (vibha. mūlaṭī. 760), tattha pana nidānavagge sattasattati āgatāni catucattārīsañca, tesattati pana paṭisambhidāmagge (paṭi. ma. 1.73 mātikā) sutamayādīni āgatāni dissanti, na saṃyuttake. **Aññānipī**ti etena ñāṇavatthuvibhaṅge ekakādivasena vuttāni, aññattha ca ‘‘pubbante ñāṇa’’ntiādinā (dha. sa. 1076) brahmajālādīsu (dī. ni. 1.36) ca ‘‘tayidaṃ tathāgato pajānāti, imāni diṭṭhiṭṭhānāni evaṃ gahitānī’’tiādinā vuttāni anekāni ñāṇappabhedāni saṅgaṇhāti. Yāthāvapaṭivedhato sayañca akampiyaṃ puggalañca taṃsamaṅgiṃ neyyesu adhibalaṃ karotīti āha **‘‘akampiyaṭṭhena upatthambhanaṭṭhena cā’’**ti.

Usabhassa idanti **āsabhaṃ,** (a. ni. ṭī. 2.4.8) seṭṭhaṃ ṭhānaṃ. Sabbaññutapaṭijānanavasena abhimukhaṃ gacchanti, aṭṭha vā parisā upasaṅkamantīti **āsabhā,** pubbabuddhā. **Idaṃ panā**ti buddhānaṃ ṭhānaṃ sabbaññutameva vadati. **Tiṭṭhamānovā**ti avadantopi (saṃ. ni. ṭī. 2.2.22) tiṭṭhamānova paṭijānāti nāmāti attho. **Upagacchatī**ti anujānāti.

**Aṭṭhasu parisāsū**ti ‘‘abhijānāmi kho panāhaṃ, sāriputta, anekasataṃ khattiyaparisaṃ…pe… tatra vata maṃ bhayaṃ vā sārajjaṃ vā okkamissatīti nimittametaṃ, sāriputta, na samanupassāmī’’ti (ma. ni. 1.151) vuttāsu aṭṭhasu parisāsu. **Abhītanādaṃ****nadatī**ti parato dassitañāṇayogena dasabalohanti abhītanādaṃ nadati. **Sīhanādasuttena khandhavagge** (saṃ. ni. 3.78) āgatena.

‘‘Devamanussānaṃ catucakkaṃ vattatī’’ti (a. ni. 4.31) suttasesena sappurisūpassayādīnaṃ phalasampattipavatti, purimasappurisūpassayādiṃ upanissāya pacchimasappurisūpassayādīnaṃ sampattipavatti vā vuttāti ādi-saddena tattha ca cakka-saddassa gahaṇaṃ veditabbaṃ. Vicakkasaṇṭhānā asani eva **asanivicakkaṃ. Uracakkādīsū**ti **ādi**-saddena āṇāsamūhādīsupi cakka-saddassa pavatti veditabbā. ‘‘Saṅghabhedaṃ karissāma cakkabheda’’ntiādīsu (pārā. 409; cūḷava. 343) hi āṇā ‘‘cakka’’nti vuttā, ‘‘devacakkaṃ asuracakka’’ntiādīsu (a. ni. ṭī. 2.4.8) samūhoti. Paṭivedhaniṭṭhattā arahattamaggañāṇaṃ paṭivedhoti **‘‘phalakkhaṇe uppannaṃ nāmā’’**ti vuttaṃ. Tena paṭiladdhassapi desanāñāṇassa kiccanipphatti parassa bujjhanamattena hotīti **‘‘aññātakoṇḍaññassa sotāpatti…pe… phalakkhaṇe pavattaṃ nāmā’’**ti vuttaṃ. Tato paraṃ pana yāva parinibbānā desanāñāṇappavatti tasseva pavattitassa dhammacakkassa ṭhānanti veditabbaṃ pavattitacakkassa cakkavattino cakkaratanassa ṭhānaṃ viya.

**‘‘Tiṭṭhatī’’**ti vuttaṃ, kiṃ bhūmiyaṃ puriso viya? Noti āha **‘‘tadāyattavuttitāyā’’**ti. **Ṭhāna**nti cettha attalābho dharamānatā ca, na gatinivattīti āha **‘‘uppajjati ceva pavattati cā’’**ti. Yattha panetaṃ dasabalañāṇaṃ vitthāritaṃ, taṃ dassento **‘‘abhidhamme panā’’**tiādimāha. Sesesupi eseva nayo.

Samādiyantīti **samādānāni,** tāni pana samādiyitvā katāni hontīti āha **‘‘samādiyitvā katāna’’**nti. **Kammameva vā kammasamādāna**nti etena samādānasaddassa apubbatthābhāvaṃ dasseti muttagatasadde gatasaddassa viya. **Gatī**ti nirayādigatiyo. **Upadhī**ti attabhāvo. **Kālo**ti kammassa vipaccanārahakālo. **Payogo**ti vipākuppattiyā paccayabhūtā kiriyā.

**Agatigāmini**nti nibbānagāminiṃ. Vakkhati hi ‘‘nibbānañcāhaṃ, sāriputta, pajānāmi nibbānagāmiñca maggaṃ nibbānagāminiñca paṭipada’’nti (ma. ni. 1.153). Bahūsupi manussesu ekameva pāṇaṃ ghātentesu kāmaṃ sabbesaṃ cetanā tassevekassa jīvitindriyārammaṇā, taṃ pana kammaṃ tesaṃ nānākāraṃ. Tesu (vibha. aṭṭha. 811) hi eko ādarena chandajāto karoti, eko ‘‘ehi tvampi karohī’’ti parehi nippīḷito karoti, eko samānacchando viya hutvā appaṭibāhamāno vicarati. Tesu eko teneva kammena niraye nibbattati, eko tiracchānayoniyaṃ, eko pettivisaye. Taṃ tathāgato āyūhanakkhaṇe eva – ‘‘iminā nīhārena āyūhitattā esa niraye nibbattissati, esa tiracchānayoniyaṃ, esa pettivisaye’’ti jānāti. Niraye nibbattamānampi – ‘‘esa mahāniraye nibbattissati, esa ussadaniraye’’ti jānāti. Tiracchānayoniyaṃ nibbattamānampi – ‘‘esa apādako bhavissati, esa dvipādako, esa catuppado, esa bahuppado’’ti jānāti. Pettivisaye nibbattamānampi – ‘‘esa nijjhāmataṇhiko bhavissati, esa khuppipāsiko, esa paradattūpajīvī’’ti jānāti. Tesu ca kammesu – ‘‘idaṃ kammaṃ paṭisandhimākaḍḍhissati, idaṃ aññena dinnāya paṭisandhiyā upadhivepakkaṃ bhavissatī’’ti jānāti.

Tathā sakalagāmavāsikesu ekato piṇḍapātaṃ dadamānesu kāmaṃ sabbesampi cetanā piṇḍapātārammaṇāva, taṃ pana kammaṃ tesaṃ nānākāraṃ. Tesu hi eko ādarena karotīti sesaṃ purimasadisaṃ, tasmā tesu keci devaloke nibbattanti, keci manussaloke, taṃ tathāgato āyūhanakkhaṇeyeva jānāti – ‘‘iminā nīhārena āyūhitattā esa manussaloke nibbattissati, esa devaloke, tatthāpi esa khattiyakule, esa brāhmaṇakule, esa vessakule, esa suddakule, esa paranimmitavasavattīsu, esa nimmānaratīsu, esa tusitesu, esa yāmesu, esa tāvatiṃsesu, esa cātumahārājikesu, esa bhummadevesū’’tiādinā tattha tattha hīnapaṇītasuvaṇṇadubbaṇṇaappaparivāramahāparivāratādibhedaṃ taṃ taṃ visesaṃ āyūhanakkhaṇeyeva jānāti.

Tathā vipassanaṃ paṭṭhapentesuyeva – ‘‘iminā nīhārena esa kiñci sallakkhetuṃ na sakkhissati, esa mahābhūtamattameva vavatthapessati, esa rūpapariggaheyeva ṭhassati, esa arūpapariggaheyeva, esa nāmarūpapariggaheyeva, esa paccayapariggahe eva, esa lakkhaṇārammaṇikavipassanāya eva, esa paṭhamaphaleyeva, esa dutiyaphale eva, esa tatiyaphale eva, esa arahattaṃ pāpuṇissatī’’ti jānāti. Kasiṇaparikammaṃ karontesupi – ‘‘imassa parikammamattameva bhavissati, esa nimittaṃ uppādessati, esa appanaṃ eva pāpuṇissati, esa jhānaṃ pādakaṃ katvā vipassanaṃ paṭṭhapetvā arahattaṃ gaṇhissatī’’ti jānāti. Tenāha **‘‘imassa cetanā’’**tiādi.

Kāmanato, kāmetabbato, kāmapaṭisaṃyuttato ca kāmo dhātu **kāmadhātu. Ādi**-saddena byāpādadhātu-rūpadhātu-ādīnaṃ saṅgaho. **Vilakkhaṇatāyā**ti visadisasabhāvatāya. **Khandhāyatanadhātuloka**nti anekadhātuṃ nānādhātuṃ khandhalokaṃ āyatanalokaṃ dhātulokaṃ yathābhūtaṃ pajānātīti yojanā. ‘‘Ayaṃ rūpakkhandho nāma…pe… ayaṃ viññāṇakkhandho nāma. Tesupi ekavidhena rūpakkhandho, ekādasavidhena rūpakkhandho (vibha. 33). Ekavidhena vedanākkhandho, bahuvidhena vedanākkhandho (vibha. 34-61). Ekavidhena saññākkhandho, bahuvidhena saññākkhandho (vibha. 62-91). Ekavidhena saṅkhārakkhandho, bahuvidhena saṅkhārakkhandho (vibha. 92-120). Ekavidhena viññāṇakkhandho, bahuvidhena viññāṇakkhandho’’ti (vibha. 121-149) evaṃ tāva khandhalokassa, ‘‘idaṃ cakkhāyatanaṃ nāma…pe… idaṃ dhammāyatanaṃ nāma. Tattha dasāyatanā kāmāvacarā, dve cātubhūmakā’’tiādinā (vibha. 156-171) āyatanalokassa, ‘‘ayaṃ cakkhudhātu nāma…pe… ayaṃ manoviññāṇadhātu nāma, tattha soḷasa dhātuyo kāmāvacarā, dve cātubhūmakā’’tiādinā (vibha. 172-188) dhātulokassa anekasabhāvaṃ nānāsabhāvañca pajānāti. Na kevalaṃ upādinnakasaṅkhāralokasseva, atha kho anupādinnakasaṅkhāralokassapi – ‘‘imāya nāma dhātuyā ussannattā imassa rukkhassa khandho seto, imassa kāḷo, imassa maṭṭho, imassa sakaṇṭako, imassa bahalattaco, imassa tanuttaco, imassa pattaṃ vaṇṇasaṇṭhānādivasena evarūpaṃ, imassa pupphaṃ nīlaṃ pītaṃ lohitaṃ odātaṃ sugandhaṃ duggandhaṃ, imassa phalaṃ khuddakaṃ mahantaṃ dīghaṃ rassaṃ vaṭṭaṃ susaṇṭhānaṃ dussaṇṭhānaṃ mudukaṃ pharusaṃ sugandhaṃ duggandhaṃ madhuraṃ tittakaṃ kaṭukaṃ ambilaṃ kasāvaṃ, imassa kaṇṭako tikhiṇo kuṇṭho ujuko kuṭilo tambo kāḷo odāto hotī’’tiādinā pajānāti. Sabbaññubuddhādīnaṃ eva hi etaṃ balaṃ, na aññesaṃ.

**Nānādhimuttikata**nti nānāajjhāsayataṃ. Adhimutti nāma ajjhāsayadhātu ajjhāsayasabhāvo. So pana hīnapaṇītatāsāmaññena pāḷiyaṃ dvidhāva vuttopi hīnapaṇītādibhedena anekavidhoti āha **‘‘hīnādīhi adhimuttīhi nānādhimuttikabhāva’’**nti. Tattha tattha ye ye sattā yaṃyaṃadhimuttikā, te te taṃtadadhimuttike eva sevanti bhajanti payirupāsanti dhātusabhāgato. Yathā gūthādīnaṃ dhātusabhāvo eso, yaṃ gūthādīhi eva saṃsandanti samenti, evaṃ (puggalānaṃ ajjhāsayassevesa sabhāvo, yaṃ) (vibha. mūlaṭī. 813) hīnajjhāsayā dussīlādīhi eva saṃsandanti samenti, sampannasīlādayo ca sampannasīlādīheva. Taṃ nesaṃ nānādhimuttikataṃ bhagavā yathābhūtaṃ pajānātīti.

**Vuddhiñca hāniñcā**ti paccayavisesena sāmatthiyato adhikataṃ anadhikatañca. Indriyaparopariyattañāṇaniddese (vibha. 814; paṭi. ma. 1.113) ‘‘āsayaṃ jānāti anusayaṃ jānātī’’ti āsayādijānanaṃ kasmā niddiṭṭhanti? Āsayajānanādinā yehi indriyehi paroparehi sattā kalyāṇapāpāsayādikā honti, tesaṃ jānanassa vibhāvanato. Evañca katvā indriyaparopariyattaāsayānusayañāṇānaṃ visuṃ asādhāraṇatā, indriyaparopariyattanānādhimuttikatāñāṇānaṃ visuṃ balatā ca siddhā hoti. Tattha āsayanti yattha sattā nivasanti, taṃ tesaṃ nivāsaṭṭhānaṃ diṭṭhigataṃ vā yathābhūtañāṇaṃ vā **āsayo.Anusayo** appahīnabhāvena thāmagato kileso. Taṃ pana bhagavā sattānaṃ āsayaṃ jānanto tesaṃ tesaṃ diṭṭhigatānaṃ, vipassanāmaggañāṇānañca appavattikkhaṇepi jānāti. Vuttaṃ hetaṃ –

‘‘Kāmaṃ sevantaṃyeva bhagavā jānāti ‘ayaṃ puggalo kāmagaruko kāmāsayo kāmādhimutto’ti. Kāmaṃ sevantaññeva jānāti ‘ayaṃ puggalo nekkhammagaruko nekkhammāsayo nekkhammādhimutto’ti. Nekkhammaṃ sevantaññeva jānāti. Byāpādaṃ, abyāpādaṃ, thinamiddhaṃ, ālokasaññaṃ sevantaṃyeva jānāti ‘ayaṃ puggalo thinamiddhagaruko thinamiddhāsayo thinamiddhādhimutto’ti’’ (paṭi. ma. 1.113).

**Paṭhamādīnaṃ catunnaṃ jhānāna**nti rūpāvacarānaṃ paṭhamādīnaṃ paccanīkajhāpanaṭṭhena ārammaṇūpanijjhānaṭṭhena ca jhānānaṃ. Catukkanayena hetaṃ vuttaṃ. **Aṭṭhannaṃ vimokkhāna**nti ettha paṭipāṭiyā satta appitappitakkhaṇe paccanīkadhammehi vimuccanato ārammaṇe ca adhimuccanato vimokkhā nāma, aṭṭhamo pana sabbaso saññāvedayitehi vimuttattā apagamavimokkho nāma. Catukkanayapañcakanayesu paṭhamajhānasamādhi savitakkasavicāro nāma, pañcakanaye dutiyajjhānasamādhi avitakkavicāramatto, nayadvayepi upari tīsu jhānesu samādhi avitakkaavicāro, samāpattīsu paṭipāṭiyā aṭṭhannaṃ samādhītipi nāmaṃ, samāpattītipi cittekaggatāsabbhāvato, nirodhasamāpattiyā tadabhāvato na samādhīti nāmaṃ. **Hānabhāgiyadhamma**nti appaguṇehi paṭhamajjhānādīhi vuṭṭhitassa saññāmanasikārānaṃ kāmādianupakkhandanaṃ. **Visesabhāgiyadhamma**nti paguṇehi paṭhamajjhānādīhi vuṭṭhitassa saññāmanasikārānaṃ dutiyajjhānādipakkhandanaṃ. Iti saññāmanasikārānaṃ kāmādidutiyajjhānādipakkhandanāni hānabhāgiyavisesabhāgiyadhammāti dassitāni, tehi pana jhānānaṃ taṃsabhāvatā dhamma-saddena vuttā. **Tasmā**ti vuttamevatthaṃ hetubhāvena paccāmasati. **Vodāna**nti paguṇatāsaṅkhātaṃ vodānaṃ. Tañhi paṭhamajjhānādīhi vuṭṭhahitvā dutiyajjhānādiadhigamassa paccayattā **‘‘vuṭṭhāna’’**nti vuttaṃ. Ye (a. ni. ṭī. 3.10.21) pana ‘‘nirodhato phalasamāpattiyā vuṭṭhānanti pāḷi natthī’’ti vadanti, te ‘‘nirodhā vuṭṭhahantassa nevasaññānāsaññāyatanaṃ phalasamāpattiyā anantarapaccayena paccayo’’ti imāya **pāḷiyā** (paṭṭhā. 1.1.417) paṭisedhetabbā. Yo samāpattilābhī samāno eva **‘‘na** labhāmaha’’nti, kammaṭṭhānaṃ samānaṃ eva ‘‘na kammaṭṭhāna’’nti saññī hoti, so sampattiṃyeva samānaṃ ‘‘vipattī’’ti paccetīti veditabbo.

**149**.**Appana**nti nigamanaṃ. **Na tathā daṭṭhabba**nti yathā paravādinā vuttaṃ, tathā na daṭṭhabbaṃ. **Sakasakakiccameva jānātī**ti ṭhānāṭṭhānajānanādiṃ sakaṃ sakaṃyeva kiccaṃ kātuṃ jānāti, yathāsakameva visayaṃ paṭivijjhatīti attho. **Tampī**ti tehi dasabalañāṇehi jānitabbampi. **Kammantaravipākantaramevā**ti kammantarassavipākantarameva jānāti, cetanācetanāsampayuttadhamme nirayādinibbānagāminipaṭipadābhūte kammanti gahetvā āha **‘‘kammaparicchedamevā’’**ti. Dhātunānattañca dhātunānattakāraṇañca **dhātunānattakāraṇa**nti ekadesasarūpekaseso daṭṭhabbo. Tañhi ñāṇaṃ tadubhayampi jānāti, ‘‘imāya nāma dhātuyā ussannattā’’tiādinā (vibha. aṭṭha. 812) tathā ceva saṃvaṇṇitaṃ. **Saccaparicchedamevā**ti pariññābhisamayādivasena saccānaṃ paricchindanameva. **Appetuṃ na sakkoti** aṭṭhamanavamabalāni viya taṃsadisaṃ iddhividhañāṇaṃ viya **vikubbituṃ**. Etenassa balasadisatañca nivāreti. Jhānādiñāṇaṃ viya vā **appetuṃ vikubbitu**ñca. Yadipi hi ‘‘jhānādipaccavekkhaṇāñāṇaṃ sattamabala’’nti tassa savitakkasavicāratā vuttā, tathāpi ‘‘jhānādīhi vinā paccavekkhaṇā natthī’’ti jhānādisahagataṃ ñāṇaṃ tadantogadhaṃ katvā evaṃ vuttanti veditabbaṃ. Atha vā sabbaññutaññāṇaṃ jhānādikiccaṃ viya na sabbaṃ balakiccaṃ kātuṃ sakkotīti dassetuṃ **‘‘jhānaṃ hutvā appetuṃ na sakkoti iddhi hutvā vikubbituṃ na sakkotī’’**ti vuttaṃ, na pana kassaci balassa jhānaiddhibhāvatoti daṭṭhabbaṃ. Evaṃ kiccavisesavasenapi dasabalañāṇasabbaññutaññāṇānaṃ visesaṃ dassetvā idāni vitakkattikabhūmantaravasenapi taṃ dassetuṃ **‘‘apicā’’**tiādi vuttaṃ. **Paṭipāṭiyā**tiādito paṭṭhāya paṭipāṭiyā.

Anupadavaṇṇanaṃ katvā veditabbānīti sambandho. Kilesāvaraṇaṃ niyatamicchādiṭṭhi, kilesāvaraṇassa abhāvo āsavakkhayādhigamassa ṭhānaṃ, tabbhāvo aṭṭhānaṃ, anadhigamassa pana tadubhayaṃ yathākkamaṃ aṭṭhānañca ṭhānañcāti tattha kāraṇaṃ dassento **‘‘lokiya…pe… dassanato cā’’**ti āha. Tattha lokiyasammādiṭṭhiyā ṭhiti āsavakkhayādhigamassa ṭhānaṃ kilesāvaraṇābhāvassa kāraṇattā. Sā hi tasmiṃ sati na hoti, asati ca hoti. Etena tassā aṭṭhitiyā tassa aṭṭhānatā vuttā eva. **Nesaṃ** veneyyasattānaṃ. **Dhātuvemattadassanato**ti kāmadhātuādīnaṃ pavattibhedadassanato. Yadaggena dhātuvemattaṃ jānāti, tadaggena cariyāvisesampi jānāti. **Dhātuvemattadassanato**ti vā dhammadhātuvemattadassanato. Sabbāpi hi cariyā dhammadhātupariyāpannā evāti. **Payogaṃ anādiyitvāpi** santatimahāmattādīnaṃ (dha. pa. 142) viya. **Dibbacakkhuñāṇānubhāvato pattabbenā**ti ettha dibbacakkhunā parassa hadayavatthusannissayalohitavaṇṇadassanamukhena tadā pavattamānacittajānanatthaṃ parikammakaraṇaṃ nāma sāvakānaṃ, tañca kho ādikammikānaṃ, yato dibbacakkhuānubhāvato cetopariyañāṇassa pattabbatā siyā, buddhānaṃ pana yadipi āsavakkhayañāṇādhigamato pageva dibbacakkhuñāṇādhigamo, tathāpi tathā parikammakaraṇaṃ natthi vijjāttayasiddhiyā sijjhanato. Sesābhiññāttaye cetopariyañāṇaṃ dibbacakkhuñāṇādhigamena pattanti ca vattabbataṃ labhatīti tathā vuttanti daṭṭhabbaṃ.

**Puna evarūpiṃ vācaṃ na vakkhāmī**ti cittaṃ uppādento taṃ vācaṃ pajahati nāma. Vācāya pana so attho pākaṭo hotīti **‘‘vadanto’’**ti vuttaṃ. **Diṭṭhiṃ na gaṇhissāmī**ti diṭṭhiggāhapaṭikkhepo. Diṭṭhiyā anuppādanaṃ pajahanamevāti āha **‘‘pajahanto’’**ti. **So** ariyūpavādī **niraye ṭhapitoyeva,** nāssa nirayūpapattiyā koci vibandho ekaṃsiko ayamatthoti adhippāyo.

**Assā**ti ekaṃsikabhāvassa. Sikkhāhi sīlasamādhipaññāhi, tadatthāya vipassanāya ca vinā aññārādhanassa asambhavato **‘‘lokiyalokuttarā sīlasamādhipaññā veditabbā’’**ti vatvā puna āsannatare sīlādike dassento **‘‘lokuttaravaseneva vinivattetumpi vaṭṭatī’’**ti āha, tasmā aggamaggapariyāpannā sīlādayo veditabbā. Aggamaggaṭṭhassa hi diṭṭheva dhamme ekaṃsikā aññārādhanā, itaresaṃ anekaṃsikāti. Sampajjanaṃ **sampadā,** nipphattīti attho, tasmā **evaṃsampada**nti evaṃavirajjhanakanipphattikanti vuttaṃ hoti. Tenāha **‘‘imampi kāraṇa’’**ntiādi. Tattha **kāraṇa**nti yutti. Tatrāyaṃ yuttiniddhāraṇā ‘‘nirayūpago ariyūpavādī tadādāyassa avijjamānato seyyathāpi micchādiṭṭhī’’ti. Ettha ca ‘‘taṃ vācaṃ appahāyā’’tiādivacanena tadādāyassa appahānena ca ariyūpavādo antarāyiko anatthāvaho ca, pahānena pana accayaṃ desetvā khamāpanena anantarāyiko atthāvaho ca yathā taṃ vuṭṭhitā desitā ca āpattīti dasseti.

Dasabalañāṇavaṇṇanā niṭṭhitā.

### Catuvesārajjañāṇavaṇṇanā

**150**. Byāmohabhayavasena (a. ni. ṭī. 2.4.8) saraṇapariyesanaṃ sārajjanaṃ sārado, byāmohabhayaṃ, vigato sārado etassāti visārado, tassa bhāvo **vesārajjaṃ**. Taṃ pana ñāṇasampadaṃ pahānasampadaṃ desanāvisesasampadaṃ khemaṃ nissāya pavattaṃ catubbidhaṃ paccavekkhaṇañāṇaṃ. Tenāha **‘‘catūsu ṭhānesū’’**tiādi. **Dassitadhammesū**ti vuttadhammesu. Vacanamattameva hi tesaṃ, na pana dassanaṃ tādisasseva dhammassa abhāvato. Bhagavatā eva vā ‘‘ime dhammā anabhisambuddhā’’ti parassa vacanavasena **dassitadhammesu**. ‘‘Dhammapaṭisambhidā’’tiādīsu (vibha. 718) viya **dhamma**-saddo hetupariyāyoti āha **‘‘sahadhammenāti sahetunā’’**ti. **Hetū**ti ca upapattisādhanahetu veditabbo, na kārako sampāpako ca. **Appamāṇa**nti anidassanaṃ. Nidassanañhi anvayato byatirekato pamāṇaṅgatāya ‘‘pamāṇa’’nti vuccati. **Nimitta**nti codanāya kāraṇaṃ. Tattha codako codanaṃ karotīti **kāraṇaṃ,** dhammo codanaṃ karoti etenāti **kāraṇaṃ**. Tenāha **‘‘puggalopī’’**tiādi. **Khema**nti kenaci appaṭibandhiyabhāvena anupaddutataṃ.

Antarāyo etesaṃ atthi, antarāyevā yuttāti **antarāyikā**. Evaṃbhūtā pana te yasmā antarāyakarā nāma honti, tasmā āha **‘‘antarāyaṃ karontīti antarāyikā’’**ti. Asañcicca vītikkamo na tathā sāvajjoti katvā vuttaṃ **‘‘sañcicca vītikkantā’’**ti. **Satta āpattikkhandhā**tiādi nidassanamattaṃ itaresampi catunnaṃ ‘‘antarāyikā’’ti vuttadhammānaṃ tabbhāve byabhicārābhāvato. **Idha pana methunadhammo adhippeto**ti idaṃ aṭṭhuppattivasena vuttaṃ **ariṭṭhasikkhāpadaṃ** (pāci. 417-422) viya. Yasmā taṅkhaṇampi kāmesu (a. ni. ṭī. 2.4.8) ādīnavaṃ disvā viratto (a. ni. ṭī. 2.4.8) hoti ce, visesaṃ adhigacchati, na kāmesu āsatto, tasmā vuttaṃ **‘‘methunaṃ…pe… antarāyo hotī’’**ti. Tattha **yassa kassacī**ti na kevalaṃ pabbajitasseva, atha kho yassa kassaci. Tathā hi vuttaṃ ‘‘methunamanuyuttassa, mussatevāpi sāsana’’nti. **Tasmiṃ aniyyānikadhamme**ti tasmiṃ parena parikappitaaniyyānikadhammanimittaṃ. Nimittatthe hi idaṃ kammasaṃyoge bhummaṃ.

Catuvesārajjañāṇavaṇṇanā niṭṭhitā.

### Aṭṭhaparisavaṇṇanā

**151**. Purisassa sūratarabhāvo nāma saṅgāme pākaṭo hoti, na gehe nisinnakāle, evaṃ vesārajjañāṇassa ānubhāvo paṇḍitaparisāsu yattha katthacīti dassento **‘‘vesārajjañāṇassa baladassanattha’’**nti āha. **Sannipatitvā nisinnaṭṭhāna**nti ṭhānasīsena sannipatitakhattiyaparisameva dasseti. **Eseva nayo sabbatthā**ti atidesena āvibhāvitamatthaṃ dassetuṃ **‘‘mārakāyikāna’’**ntiādi vuttaṃ sadisatthavisayattā atidesassa. Yathā hi khattiyānaṃ samūho khattiyaparisāti ayamattho labbhati, na evaṃ ‘‘māraparisā’’ti ettha, mārassa parisāti pana māraparisāti ayamattho adhippeto. Tenāha **‘‘mārakāyikānaṃ…pe… na mārāna’’**nti. **Mārakāyikāna**nti mārapakkhiyānaṃ. **Uggaṭṭhānadassanavasenā**ti sārajjitabbaṭṭhānadassanavasena, evaṃ uggā khattiyā attano puññatejenāti adhippāyo. **Brāhmaṇā tīsu vedesū**ti idaṃ itaresaṃ avisayadassanavasena vuttaṃ. Vede sajjhāyantāpi hi khattiyā vessā ca tadatthavicāraṇāya yebhuyyena asamatthā evāti. Kasmā panettha yāmādiparisā na gahitāti? Bhusaṃ kāmābhigiddhatāya yonisomanasikāravirahato. Yāmādayo hi uḷāruḷāre kāme paṭisevantā tatthābhigiddhatāya dhammassavanāya sabhāvena cittampi na uppādenti, mahābodhisattānaṃ pana buddhānañca ānubhāvena ākaḍḍhiyamānā kadāci tesaṃ payirupāsanādīni karonti tādise mahāsamaye. Teneva hi vimānavatthudesanāpi tannimittā bahulā nāhosi. Manussānaṃ vasenāyaṃ katā.

Paracakkavāḷesu ca manussānaṃ visesādhigamo natthīti pucchati **‘‘kiṃ pana bhagavā aññāni cakkavāḷānipi gacchatī’’**ti. Itaro yadipi tesaṃ ariyadhammādhigamo natthi, vāsanāya pana tattha gantvā dhammaṃ desetīti dassento **‘‘āmagacchatī’’**ti āha. **Keyūraṃ** nānāvidharatanaparisibbitasuvaṇṇajālavinaddhaṃ bhujābharaṇaṃ. **Aṅgadaṃ** nānāgandhagandhitaṃ, kevalaṃ vā suvaṇṇamayaṃ bāhuvalayaṃ. **Chinnassarā**ti dvidhābhūtassarā (dī. ni. ṭī. 2.172) **gaggarassarā**ti gaggarikāya viya gaggarāyamānakharassarā (dī. ni. ṭī. 2.172; a. ni. ṭī. 3.8.69). **Bhāsantara**nti tesaṃ bhāsaṃ (dī. ni. ṭī. 2.172; a. ni. ṭī. 3.8.69) sandhāyāha. **‘‘Vīmaṃsā****uppajjatī’’**ti saṅkhepato vuttaṃ vivarituṃ **‘‘idaṃ vuttaṃ hotī’’**tiādi vuttaṃ.

**Saṅgammā**ti samāgantvā. Ādito lāpo **ālāpo,** vacanapaṭivacanavasena samaṃ lāpo **sallāpo**. Sammā, samaññā vā kathā saṃkathā, saṃkathāva **sākacchā**.

Aṭṭhaparisavaṇṇanā niṭṭhitā.

### Catuyonivaṇṇanā

**152**. Yavanti tāya sattā amissitāpi samānajātitāya missitā viya hontīti **yoni**. Sā pana atthato aṇḍādiuppattiṭṭhānavisiṭṭho khandhānaṃ bhāgaso pavattivisesoti āha **‘‘khandhakoṭṭhāso yoni nāmā’’**ti. **Aṇḍe jātā**ti paṭhamāya jātiyā vasena vuttaṃ, dutiyāya pana aṇḍato, aṇḍe vā bhijjamāne jātāti evamattho veditabbo. Tenāha **‘‘abhinibbhijja jāyantī’’**ti. **Vinā**ti etehi aṇḍādīhi bāhirapaccayehi vinā. **Uppatitvā viyā**ti uppajjanavasena patitvā viya. Bāhirapaccayanirapekkhattāyeva vā upapatane sādhukārino upapātikā, te eva idha **opapātikā**ti vuttā. **Ādi**-saddena gabbhamale nibbattamahāpadumakumārādīnaṃ saṅgaho. Nijjhāmataṇhikapetānaṃ niccaṃ dukkhāturatāya kāmasevanā natthi, tasmā te gabbhaseyyakā na honti, jālavantatāya na tāsaṃ kucchiyaṃ gabbho saṇṭhāti, tasmā te opapātikāyeva saṃsedajattāyapi asambhavato. **Nerayikā viyā**ti nidassanāpadesena tesampi opapātikattaṃ dīpeti. **Avasesā**ti nijjhāmataṇhikanerayike ṭhapetvā avasesā vinipātikā. Yakkhānaṃ cātumahārājikatāya opapātikabhāve eva āpanne taṃ nivattetuṃ **‘‘evaṃ yakkhāpī’’**ti vuttaṃ. Tathā hi te na bhummadevā na ca vinipātikāti.

Catuyonivaṇṇanā niṭṭhitā.

### Pañcagativaṇṇanā

**153**.**Gantabbā**ti upapajjitabbā. Yathā hi kammabhavo paramatthato asatipi kārake paccayasāmaggiyā siddho taṃsamaṅginā santānalakkhaṇena sattena katoti voharīyati, tathā upapattibhavalakkhaṇā gatiyo paramatthato asatipi gamake taṃtaṃkammavasena yesaṃ tāni kammāni, tehi gantabbāti voharīyantīti. Evaṃ saddatthato gatiṃ dassetvā atthuddhāranayenapi taṃ dassetuṃ **‘‘apicā’’**tiādi vuttaṃ. Yesu nirayādibhedesu upapattibhavesu gati-saddo nirūḷho, tato aññatthāpi gatisaddappavatti atthi, taṃ ekena gati-saddena visesetvā āha **‘‘gatigatī’’**ti yathā ‘‘dukkhadukkhaṃ, (saṃ. ni. 4.327) rūparūpa’’nti (visuddhi. 2.449) ca. Uppādāvatthāya gamanaṃ upagamananti **‘‘nibbattigatī’’**ti vuttā. **Gati**nti cittagatiṃ. Tenāha **‘‘ajjhāsayagati nāmā’’**ti, ajjhāsayappavattīti attho. **Tadaṭṭhakathāyaṃ** (ma. ni. aṭṭha. 2.503) pana ‘‘gatinti nipphatti’’nti attho vutto. Brahmanimantanasutte (ma. ni. 1.503) hi ayaṃ pāḷīti. **Juti**nti ānubhāvaṃ. **Vibhavo**ti vināso. So hi vigamoti atthena gati. Teneva **nibbānaṃ arahato gatī**ti (pari. 339) anupādisesanibbānaṃ arahato gati vigamo vibhavoti anekatthattā dhātūnaṃ. **Dveyeva gatiyo**ti dveva nipphattiyoti atthoti āha **‘‘ayaṃ nipphattigati nāmā’’**ti.

Yassa uppajjati, taṃ brūhento eva uppajjatīti ayo, sukhaṃ. Natthi ettha ayoti **nirayo**. Tato eva ramitabbaṃ assādetabbaṃ tattha natthīti dassento āha **‘‘niratiatthena nirassādaṭṭhena nirayo’’**ti. **Tiriyaṃ añcitā**ti devamanussādayo viya uddhaṃ dīghā ahutvā tiriyaṃ dīghābhi attho. Pakaṭṭhato sukhato ayanaṃ apagamo **peccabhāvo,** taṃ peccabhāvaṃ **pattānaṃ visayo**ti petayonimeva vadati. **Manaso ussannattā**ti satisūrabhāvabrahmacariyayogyatādiguṇavasena upacitamānasatāya ukkaṭṭhaguṇacittatāyāti atto. Ayaṃ panattho nippariyāyato jambudīpavāsīvasena veditabbo. Yathāha – ‘‘tīhi, bhikkhave, ṭhānehi jambudīpikā manussā uttarakuruke manusse adhiggaṇhanti deve ca tāvatiṃse. Katamehi tīhi? Sūrā satimanto idha brahmacariyavāso’’ti (a. ni. 9.21). Tehi pana samānarūpāditāya saddhiṃ parittadīpavāsīhi itaramahādīpavāsinopi manussāteva paññāyiṃsu. Lokiyā pana ‘‘manuno apaccabhāvena manussā’’ti vadanti. Ayamettha saṅkhepo, vitthāro pana paramatthadīpaniyaṃ **vimānavatthusaṃvaṇṇanāyaṃ** (vi. va. aṭṭha. 3) vuttanayena gahetabbo. **Ānubhāvehī**ti devānubhāvasaṅkhātehi iddhivisesehi. Tattha kāmā devā kāmaguṇehi ceva iddhivisesehi ca itare iddhiviseseheva **dibbanti** kīḷanti jotanti, saraṇanti vā gammanti, abhitthaviyantīti vā **devā**ti.

**Tiracchānayoniñcātiādīsū**ti ettha tiracchānayonipettivisayaggahaṇena khandhānaṃ eva gahaṇaṃ tesaṃ tādisassa paricchinnassa okāsassa abhāvato. Yattha vā te araññasamuddapabbatādike nibaddhavāsaṃ vasanti, tādisassa ṭhānassa vasena okāsopi gahetabbo. Nirayūpagādīhi sattehi maggitabbato **maggo** paṭipajjitabbā **paṭipadā** cāti taṃ taṃ kammameva vuttanti āha **‘‘ubhayenapī’’**tiādi. **Yathā ca paṭipanno**ti iminā tassa kammassa katūpacitākāramāha. Ettha ca **nirayagāmiñca maggaṃ nirayagāminiñca paṭipada**nti iminā sādhāraṇato nirayasaṃvattaniyaṃ kammaṃ vatvā puna taṃ taṃ santānapatitatāya asādhāraṇataṃ dassetuṃ **‘‘yathāpaṭipanno’’**tiādi vuttanti daṭṭhabbaṃ. **Vinipatantī**ti vivasā, virūpaṃ vā nipatanti. Kasmā panettha pañcagatiparicchedakañāṇaṃ dassento bhagavā ‘‘nibbānañcāha’’ntiādimāhāti anuyogaṃ sandhāyāha **‘‘idaṃ panā’’**tiādi. Na hi bhagavā attano buddhasubuddhataṃ vibhāvento sāvasesaṃ katvā desanaṃ deseti.

Pañcagativaṇṇanā niṭṭhitā.

### Ñāṇapavattākāravaṇṇanā

**154**.**Ñāṇappavattākāra**nti ñāṇassa pavattiākāraṃ, ñāṇassa vā pavattipakāraṃ. **Ekantadukkhā**ti ekantena dukkhā accantadukkhā. Tā pana sabbakālaṃ dukkhā sukhālayenapi asammissāti dassento āha **‘‘niccadukkhā nirantaradukkhā’’**ti. **Bahalā**ti atanukā, mahantāti attho. **Tibbā**ti vā tikhiṇā. **Kharā**ti kakkhaḷā. **Kaṭukā**ti vā aniṭṭhā. Kassati khaṇīyatīti **kāsu,** āvāṭo. Kasīyati cīyatīti **kāsu,** rāsi. **Phunantī**ti dvīhi hatthehi aṅgārāni ukkhipitvā paṭivātaṃ ophunanti, tena tesaṃ sakalasarīraṃ ḍayhati. Tenāha **‘‘paridaḍḍhagattā’’**ti. Purisappamāṇaṃ **porisaṃ. Ekapathenevā**ti ekamaggabhūteneva. **Anukkamanīyenā**ti ukkamituṃ apakkamituṃ asakkuṇeyyena.

Nanu ca dibbacakkhuñāṇaṃ paccuppannavaṇṇārammaṇaṃ, tena kathaṃ rūpantarasamaṅgiṃ niraye nibbattasattaṃ ‘‘ayaṃ so’’ti jānātīti codanaṃ sandhāyāha **‘‘tattha kiñcāpī’’**tiādi. Yathākammūpagañāṇena ‘‘ayaṃ so’’ti sallakkheti, tassa pana dibbacakkhuānubhāvena pattabbattā **‘‘dibbacakkhubalaṃ nāma eta**nti vuttaṃ.

**Purimanayenevā**ti ‘‘gūthakūpo viya tiracchānayoni daṭṭhabbā’’tiādinā aṅgārakāsupamāyaṃ vuttanayeneva. Dukkhā vedanā bahulā etāsūti **dukkhabahulā. Bahalapattapalāso**ti aviraḷatanuvipulapaṇṇo. Sukhaparibhogaṃ mahāpāsādaṃ dassetuṃ **‘‘dīghapāsādo’’**ti vuttaṃ caturassapāsādādīnaṃ khuddakattā. **Uṇṇāmayaattharaṇenā**ti uṇṇāmayalohitaattharaṇena. Uttaraṃ uparibhāgaṃ chādetīti **uttaracchado,** vitānaṃ. Taṃ pana lohitavitānaṃ idhādhippetanti **‘‘rattavitānenā’’**ti vuttaṃ.

**Aparabhāgayojanā**ti pāḷiyaṃ ‘‘aparena samayenā’’ti vuttassa aparabhāgassa yojanā. Sā pana ekadesena purimabhāge vutte eva suviññeyyā hotīti **‘‘yathā so’’**tiādimāha. **Maggāruḷhamevā**ti maggaṃ upagatamattameva.

**Niyamābhāvā**ti ‘‘dibbacakkhunāva passatī’’ti niyamassa abhāvā. **‘‘Dibbacakkhunāpi passissatī’’**ti idaṃ na anuttarasukhānubhavanassa dibbacakkhugocarattā vuttaṃ, anāgatassa pana tassa dibbacakkhuparibhaṇḍabhūtena anāgataṃsañāṇena dassanamevāti kāraṇūpacārena vuttaṃ. Pāḷiyaṃ pana ‘‘cetasā ceto paricca pajānāmi’’cceva vuttaṃ. **‘‘Atthato pana nānā hotī’’**ti saṅkhepato vuttamatthaṃ vivarituṃ **‘‘devalokasukhaṃ hī’’**tiādiṃ vatvā yathādassitaupamāhipi ayamattho pākaṭo evāti dassento **‘‘upamāyampī’’**tiādimāha. Gotrabhuñāṇuppādato paṭṭhāya nirodhaṃ passitvā uppannamaggaphalapaccavekkhaṇavasena ceva parato phalasamāpattisamāpajjanavasena ca ariyasāvako nirodhe sayito viya hoti tadapassayeneva pavattanatoti āha **‘‘nirodhasayanavaragata’’**nti. Tenāha **‘‘nibbānā…pe… passatī’’**ti.

Ñāṇapavattākāravaṇṇanā niṭṭhitā.

### Dukkarakārikādisuddhivaṇṇanā

**155**. Pucchānusandhiādianusandhittayato aññattā **‘‘pāṭiyekkaṃ anusandhivasenā’’**ti vuttaṃ. Na kevalaṃ ‘‘dukkarakārikāya suddhi hotī’’ti evaṃladdhiko eva, atha kho dukkaracārīsu abhippasannoti dassetuṃ **‘‘apicā’’**tiādi vuttaṃ. **Catukuṇḍiko**ti dvīhi pādehi hatthehīti catūhi aṅgehi kuṇḍanako āhiṇḍanako. **Chamānikiṇṇa**nti bhūmiyaṃ khittaṃ. **Bhakkhasa**nti āhāraṃ.

Macchariyamalādipāpadhammavigamanato mettādiguṇānubrūhanato ca brahmaṃ seṭṭhaṃ cariyanti **brahmacariyaṃ,** dānaṃ. Tathā hi taṃ bhagavatā paṇḍitapaññattaṃ vuttaṃ. Evaṃ sesesupi yathārahaṃ brahmacariyapariyāyo niddhāretvā vattabbo. **Ki**nti kīdisaṃ. **Vata**nti samādinnavataṃ. **Suciṇṇassā**ti suṭṭhu ciṇṇassa puññassa. **Iddhī**ti ānubhāvo. **Jutī**ti vatthābharaṇobhāsasamujjalā sarīrappabhā. **Balavīriyūpapattī**ti kāyabalena ceva ussāhena ca samannāgamo.

**Tena pāṇi kāmadado**ti tena addhikānaṃ upagacchantānaṃ hatthaṃ pasāretvā asayhaseṭṭhino dānaṭṭhānadassanamayena puññena idāni mayhaṃ hattho kapparukkho viya kāmadado icchiticchitadāyī, kāmadado honto ca madhussavo iṭṭhavatthuvissajjanako jāto. **Tena me brahmacariyenā**ti tena mama yathāvuttakāyaveyyāvaṭiyakammasaṅkhātena seṭṭhacariyena. **Puñña**nti puññaphalaṃ. Tampi hi pujjasabhāvato, uttarapadalopena vā ‘‘evamidaṃ puññaṃ pavaḍḍhatī’’tiādīsu (dī. ni. 3.80) ‘‘puñña’’nti vuccati.

Pañca sikkhāpadāni samāhaṭāni **pañcasikkhāpadaṃ** yathā ‘‘tibhavaṃ, tisakaṭa’’nti ca. **Brahmacariyasmi**nti dhammadesanāya. Sā hi vineyyānaṃ brahmabhāvāvahanato brahmaṃ seṭṭhaṃ cariyaṃ, brahmuno vā bhagavato vācasikaṃ cariyanti ‘‘brahmacariya’’nti vuccati.

**Sahassaṃ maccuhāyina**nti sahassamattā arahattasamadhigamena maccuvisayātikkamena maccupahāyino jātā. **Brahmacārī bhavissāmā**ti ettha yena brahmacariyena te brahmacārinoti vuccanti, taṃ brahmacariyaṃ niddhāretvā āha **‘‘methunavirati brahmacariyanti vuttā’’**ti.

**Nātikkamāmā**ti na aticarāma agamanīyaṭṭhānepi itaratthāpi na vītikkamāma. Tenāha **‘‘aññatra tāhi brahmacariyaṃ carāmā’’**ti. **Amha**nti amhākaṃ.

**Attadamanavasenā**ti yathāpaṭiññaṃ arahantānaṃ anukaraṇākārena pavattacittadamanavasena, manacchaṭṭhānaṃ indriyānaṃ damanenāti attho. Sikhāppattaseṭṭhacariyatāya **ariyamaggo brahmacariyaṃ**. Brahmaṃ seṭṭhaṃ carati etenāti **brahmacariyaṃ,** satthusāsanaṃ.

**Ataramānāna**nti na taramānānaṃ desakālaṃ udikkhantānaṃ. **Phalāsāva samijjhatī**ti sudullabhaphalepi āsā sammāpayogamanvāya samijjhati eva. **Vipakkabrahmacariyosmī**ti visesena nipphannapaṇītajjhāsayo paripuṇṇauḷāramanoratho. So hi seṭṭhamanosamācāratāya brahmacariyapariyāyena vutto.

**Idameva suttaṃ** āgataṭṭhānanti adhippāyo tepiṭake buddhavacane idameva suttapadaṃ ‘‘vīriyaṃ brahmacariya’’nti āgataṭṭhānanti attho. Vīriyañhi tasmiṃ visaye uttamaṃ paramukkaṃsagataṃ tādisacariyāhetu cāti brahmacariyanti idha vuttaṃ. **Caturaṅgasamannāgata**nti catubbidhadukkarakiriyāya sādhakassa catubbidhassa attano pavattiākārassa vasena caturaṅgasamannāgataṃ.

Koci chinnabhinnapaṭapilotikadharo dasantayuttassa vatthassa abhāvato nicceloti vattabbataṃ labheyyāti taṃ nivattento āha **‘‘naggo’’**ti. **Evaṃ akāsiṃ,** evampi sattapīḷā mā ahosīti adhippāyo. Yathā ‘‘abhihaṭaṃ na sādiyāmī’’tiādi (ma. ni. 1.155) bhikkhāpariyesane ukkaṭṭhacāritādassanaṃ, evaṃ ‘‘naehi bhaddantikādibhāvopī’’ti gahetabbaṃ. **Purisantaragatāyā**ti purisasamīpagatāya. Saṃkittīyanti etāyāti **saṃkitti,** gāmavāsiādīhi samudāyavasena kariyamānakiriyā. Idha pana bhattasaṃkitti adhippetāti āha **‘‘saṃkittetvā katabhattesū’’**ti. Dadanti tāyāti **datti**. Ekāhaṃ antarabhūtaṃ etassa atthīti **ekāhikaṃ**. Esa nayo sesapadesupi. **Ekāhavārenā**ti ekāhikavārena. ‘‘Ekāhika’’ntiādinā vuttavidhimeva paṭipāṭiyā pavattabhāvaṃ dassetuṃ puna vuttaṃ. Tenāha **‘‘iti evarūpa’’**ntiādi.

**Erakatiṇādīni vā**ti erakatiṇādīni ganthitvā katanivāsanāni chavadussāni, nihīnadussānīti attho. **Tantāvutāna**nti tantaṃ pasāretvā vītānaṃ. **Pakatikaṇṭake**ti salākakaṇṭake.

**156**.**Nekavassagaṇasañjāta**nti anekavassasamūhasañjātaṃ. Nanu ca idāneva ‘‘sāyatatiyakampi udakorohanānuyogamanuyutto’’ti vuttaṃ, ‘‘nekavassagaṇikaṃ rajojallaṃ kāye sannicita’’nti ca, tadubhayaṃ ekasmiṃ kathaṃ sambhavatīti āha **‘‘idaṃ attano rajojallakavatasamādānakālaṃ sandhāya vadatī’’**ti. Eteneva ‘‘acelako homī’’ti vuttaacelakapaṭiññā, ‘‘sāṇānipi dhāremī’’tiādinā vuttachannakapaṭiññā, tatthāpi sāṇa-masāṇa-chavadussādi-nivattha-paṭiññā ca aviruddhāti daṭṭhabbā tasmiṃ tasmiṃ kāle tathā tathā paṭipannattā. **Te**ti acelakā. **Saṅghāta**nti sabbaso ghātaṃ. Tenāha **‘‘vadha’’**nti. **Sīlavā nāma natthi** ‘‘anabhisandhikampi pāpaṃ hotī’’ti evaṃ laddhikattā. **Sīlaṃ adhiṭṭhāyā**ti idaṃ paṭikkamanakiriyaṃ sandhāya vuttaṃ.

**Pāsaṇḍapariggahaṇatthāyā**ti pāsaṇḍesu asārasārabhāvavīmaṃsanatthāya. **Taṃ pabbajja**nti ājīvakapabbajjaṃ. **Vikaṭabhojane**ti vikatabhojane virūpabhojane. Tenāha **‘‘apakatibhojane’’**ti.

**157**.**Bhiṃsanakatasmi**nti bhāvasādhanabhāvī idaṃ padanti āha **‘‘bhiṃsanakatasmiṃ bhiṃsanakakiriyāyā’’**ti. ‘‘Bhiṃsanakattasmi’’nti vattabbe ekassa ta-kārassa lopo daṭṭhabbo. Yebhuyyaggahaṇaṃ lomavantavasenapi yojetabbaṃ, na lomavasenāti āha **‘‘bahutarānaṃ vā’’**tiādi.

Su-sadde u-kārassa o-kāraṃ katvā pāḷiyaṃ ‘‘sotatto’’ti vuttanti tadatthaṃ vivaranto **‘‘sutatto’’**ti āha. Suṭṭhu avatattoti vā **sotatto. Sosinno**ti etthāpi eseva nayo. **Suddhivasanatthāyā**ti saṃsārasuddhigavesanatthāya.

**Vihārasmi**nti paccatte bhummavacananti āha **‘‘vihāro eva hi ‘vihārasmi’nti vutto’’**ti. **Teneva cā**ti teneva vibhattivipallāsavasena. **Evaṃ attho**ti ayaṃ evaṃ liṅgavipallāsavasena attho veditabbo. Dukkhappattoti ānetvā sambandho. **Sabbatthā**ti sukhadukkhe lābhālābhādike ca. **Tulito**ti tulāsadiso.

Dukkarakārikādisuddhivaṇṇanā niṭṭhitā.

### Āhārasuddhivaṇṇanā

**158**.**Sujjhitu**nti saṃsārato sujjhituṃ.

**159**.**Āsītikapabbānī**ti āsītikapiṭṭhipabbāni, ‘‘kāḷapabbānī’’ti vadanti. Pabbānaṃ **majjhe. Unnatunnatānī**ti maṃse milāte dvinnaṃ sandhīnaṃ antare vātenuddhumātadhamanījālatāya unnatāni unnatānīti. **Ānisada**nti ānisadaṭṭhānaṃ. **Nisinnaṭṭhāna**nti paṃsūhi, vālikāhi vā nicitaṃ nisinnaṭṭhānaṃ. **Sarapoṅkhenā**ti sarassa poṅkhappadesena, sarapoṅkhasaññitena vā maggena. **Akkanta**nti akkantaṭṭhānaṃ. Takkagoḷikasadisānaṃ, sarīraghaṃsanatthaṃ kata kuruvindagoḷakānaṃ vā **āvaḷi** vaṭṭanāhāro. **Vaṃsato**ti piṭṭhivaṃsato. **Maṇḍale**ti bhittipādānaṃ matthake ṭhapitamaṇḍalake sīsaggena **patiṭṭhahanti. Na evaṃ phāsuḷiyo**ti yathā yathā vuttagopānasiyo papatā tiṭṭhanti, na evaṃ bodhisattassa phāsukāpi papatā ṭhitā.

**Okkhāyikā**ti avakkhāyikā, heṭṭhā hutvā ninnabhāvena paññāyamānā. **Evarūpā**ti yathāvuttarūpā, ninnatarāti attho. **Yāva piṭṭhikaṇṭakaṃallīnā****hotī**ti mayhaṃ udaracchavi yāva piṭṭhikaṇṭakaṃ, tāva taṃ āhacca ṭhitattā allīnā hoti udariyassa parikkhayena antānañca suṭṭhumilātatāya. **Bhāriyabhāriyā**ti garutarā. Sahaudaracchaviṃ piṭṭhikaṇṭakaṃ, sahapiṭṭhikaṇṭakaṃ udaracchavinti yojanā. **Neva nikkhamati** āhārasannissayaāpodhātuyā sabbaso visukkhattā. **Pūtimūlānī**ti lomamūlānaṃ paribrūhanake maṃse lohite ca parikkhīṇe tāni sukkhāni ṭhānato bhaṭṭhāni abhāveneva ‘‘pūtimūlānī’’ti vuttāni. Tenāha **‘‘tassa panā’’**tiādi.

**Adhigatā**ti idāni adhigatā. **Yathā etarahi vipassanāpaññāya adhigatattā**ti iminā kiñcāpi mahābodhisattā paripākagatañāṇā vasībhūtajjhānābhiññā vipassanāya parikammaṃ karonti, yathā ca nesaṃ carimabhave vipassanācāro, na tathā tadāti dasseti. **Etadevā**ti yaṃ yena vuttaṃ atthajātaṃ, etadeva **ettha** etasmiṃ pāṭhapadese **yuttaṃ** pubbenāparaṃ avirujjhanato. **Itarathā**ti bhikkhūhi vuttappakārena **ananurūpo siyā** ‘‘imissā’’ti vuttāya aññatte.

Āhārasuddhivaṇṇanā niṭṭhitā.

### Saṃsārasuddhiādivaṇṇanā

**160**.**Saṃsārenā**ti aparāparaṃ cavanupapajjanavasena bhavesu saṃsaraṇena. Yaṃ sandhāya vuttaṃ –

‘‘Khandhānañca paṭipāṭi, dhātuāyatanāna ca;

Abbocchinnaṃ vattamānā, saṃsāroti pavuccatī’’ti. (visuddhi. 2.619; dī. ni. aṭṭha. 2.95; saṃ. ni. aṭṭha. 2.2.60; a. ni. aṭṭha. 2.4.199; dha. sa. aṭṭha. nidānakathā; vibha. aṭṭha. 226; su. ni. aṭṭha. 2.523; udā. aṭṭha. 39; itivu. aṭṭha. 14, 58; theragā. aṭṭha. 1.67, 99; bu. vaṃ. aṭṭha. 58; cūḷani. aṭṭha. 6; paṭi. ma. aṭṭha. 2.1.117; visuddhi. mahāṭī. 1.127; a. ni. ṭī. 2.4.9; sārattha. ṭī. 1.1);

**Bahuka**nti bahukālaṃ bahukkhattuṃ. **Upapajjitvā**ti tattha tattha bhave nibbattitvā. **Āvāsenā**ti tasmiṃ tasmiṃ sattāvāse āvasanena nibbattitvā jīvanena. **Khandhāyeva vuttā** tesaṃyeva pavattivisesassa tena tena pariyāyena vuttattā. **Bahuyāge**ti ajasūkaragomāyvādike bahuvidhe mahāyaññe. **Bahuaggī**ti vācāpeyyādivasena antamaso pākayaññādivasena ca bahukepi aggī paricaraṇena.

**161**. Bāladārakopi ‘‘daharo’’ti vuccatīti tato visesanatthaṃ **‘‘yuvā’’**ti vuttaṃ. Atikkantapaṭhamavayā sattā sabhāvena palitasirā hontīti paṭhamavaye ṭhitabhāvaṃ dassetuṃ **‘‘susukāḷakeso’’**ti vuttaṃ. **Jarājiṇṇo**ti jarāya jiṇṇo, na akālikena jarāya abhibhūto. Ukkaṃsagatabuddhatāya **vuddho**. Tenāha **‘‘vaḍḍhitvā ṭhitaaṅgapaccaṅgo’’**ti, ārohapariṇāhavasena vuddhirahitoti attho. **Jātimahallako**ti jātiyā mahallako, na bhogaparivārādīhīti attho. **Addhagato**ti ettha **addha**-saddo dīghakālavācīti āha **‘‘bahuaddhānaṃ gato’’**ti. **Vayo**tiādipadalopenāyaṃ niddesoti āha **‘‘pacchimavaya’’**nti. **Padasatampi…pe… samatthatā**ti padasatampi padasahassampi sotapathamāgacchantameva uggahaṇasamatthatā pariggahetuṃ samatthatā. Ayañca gatiyā byāpāroti sakkā viññātuṃ gahaṇamattabhāvato. **Tadevā**ti padasatampi padasahassampi. **Ādhāraṇaṃ** apilāpanavasena hadaye dhāraṇaṃ. **Upanibandhanaṃ** yathā na pamuṭṭhaṃ hoti, tathā upecca aparāparaṃ nibandhanaṃ. Ayaṃ pana satiyā byāpāroti sakkā viññātuṃ. Pāḷiyañca ‘‘paramāya gatiyā ca satiyā ca dhitiyā cā’’ti vuttaṃ, parato ca ‘‘evaṃ adhimattagatimanto’’ti vuttaṃ. **Samatthavīriyaṃ dhiti nāmā**ti visiṭṭhavisayaṃ dassento yathāvuttasatisamāyogaṃ tassa dīpeti. **Tassā**ti yathāvuttagatisatidhitīhi subhadhātavacīparicitassa pariyattidhammassa āgamavasena atthadassanasamatthatā yuttivasena kāraṇadassanasamatthatā.

Daḷhaṃ (a. ni. ṭī. 3.9.38) thiraṃ dhanu etassāti daḷhadhanvā, so eva idha **‘‘daḷhadhammā’’**ti vutto. Paṭisattuvidhamanatthaṃ dhanuṃ gaṇhātīti **dhanuggaho,** so eva usuṃ saraṃ asati khipatīti **issāso**ti āha **‘‘dhanuṃ gahetvā ṭhito issāso’’**ti. Dvisahassapalaṃ lohādibhāraṃ vahituṃ samatthaṃ **dvisahassathāmaṃ**. Tenāha **‘‘dvisahassathāmaṃ nāmā’’**tiādi. **Daṇḍe**ti dhanudaṇḍe. **Yāva kaṇḍappamāṇā**ti dīghato yattakaṃ kaṇḍassa pamāṇaṃ, tattake dhanudaṇḍe ukkhittamatte āropito ceva hoti jiyādaṇḍo, so ca bhāro pathavito muccati, evaṃ idaṃ ‘‘dvisahassathāmaṃ nāma dhanūti daṭṭhabbaṃ. **Uggahitasippo**ti uggahitadhanusippo. **Katahattho**ti thirataraṃ lakkhesu avirajjhanasarakkhepo. Īdiso pana tattha vasībhūto katahattho nāma hotīti āha **‘‘ciṇṇavasībhāvo’’**ti. Kataṃ rājakulādīsu upecca asanaṃ etena so **katūpāsano**ti āha **‘‘rājakulādīsu dassitasippo’’**ti. **Evaṃ kata**nti evaṃ antosusirakaraṇādinā sallahukaṃ kataṃ.

**Oloketī**ti udikkhati. **Evaṃ santepi tesaṃ vāro paññāyatī**ti tesaṃ bhikkhūnaṃ ‘‘ayaṃ paṭhamaṃ pucchati, ayaṃ dutiya’’ntiādinā pucchanavāro tādisassa paññavato paññāyati sukhumassa antarassa labbhanato. **Buddhānaṃ pana vāro**ti īdise ṭhāne buddhānaṃ desanāvāro aññesaṃ napaññāyanato buddhānaṃyeva paññāyati. Idāni tameva paññāyanataṃ yuttito dassento **‘‘vidatthicaturaṅgulachāya’’**ntiādimāha. Accharāsaṅghāṭamatte khaṇe aneka-koṭisahassa-cittapavattisambhavato **‘‘vidatthicaturaṅgulachāyaṃ atikkamanato puretaraṃyeva bhagavā…pe… kathetī’’**ti vatvā tato lahutarāpi satthu desanāpavatti atthevāti dassento **‘‘tiṭṭhantu vā tāva ete’’**tiādimāha. Idāni tattha kāraṇaṃ dassetuṃ **‘‘kasmā’’**tiādi vuttaṃ. **Soḷasa padāni kathetī**ti etena lokiyajanassa ekapaduccāraṇakkhaṇe bhagavā aṭṭhavīsasatapadāni kathetīti dasseti. Idāni tassapi kāraṇaṃ dassetuṃ **‘‘kasmā’’**tiādi vuttaṃ.

**Dhammo**ti pāḷi. Pajjati attho etenāti **padaṃ,** tadattho. Atthaṃ byañjetīti **byañjanaṃ,** akkharaṃ. Tañhi padavākyakkharabhāvehi paricchijjamānaṃ taṃ taṃ atthaṃ byañjeti pakāseti. Tenāha **‘‘dhammapadabyañjananti pāḷiyā padabyañjanaṃ, tassa tassa atthassa byañjanakaṃ akkhara’’**nti. Etena aparāparehi padabyañjanehi sucirampi kālaṃ kathentassa tathāgatassa na kadāci tesaṃ pariyādānaṃ atthīti dasseti. Pañhaṃ byākaronti etenāti **pañhabyākaraṇaṃ,** tathāpavattapaṭibhānaṃ. Aparikkhayapaṭibhānā hi buddhā bhagavanto, yato vuttaṃ ‘‘natthi dhammadesanāya hānī’’ti (dī. ni. ṭī. 3.141, 305; vibha. mūlaṭī. 1.suttantabhājanīyavaṇṇanā). Tenāha **‘‘iminā kiṃ dassetī’’**tiādi. Tathā āsannaparinibbānassapi bhagavato desanāya itarāya ca visesātāvoti paṭhamabuddhavacanampi majjhimabuddhavacanampi pacchimabuddhavacanampi sadisameva. Āsītikavassato paraṃ **pañcamo āyukoṭṭhāso**.

**162**. Kāmañcettha bhagavatā nāgasamālattherassa acchariyaabbhutapavedanamukhena attano lomānaṃ haṭṭhabhāvassa paveditattā **‘‘lomahaṃsanapariyāyo’’**ti nāmaṃ gahitaṃ, tathāpi sabbaññutaññāṇādi-anaññasādhāraṇañāṇānubhāva-vibhāvanādivasena soḷasasamūhato sīhanādassa nadanena desanāya pavattitattā ‘‘mahāsīhanādo’’tveva saṅgītikāramahātherehi nāmaṃ ṭhapitanti daṭṭhabbaṃ.

Mahāsīhanādasuttavaṇṇanāya līnatthappakāsanā samattā.

## 3. Mahādukkhakkhandhasuttavaṇṇanā

**163**.**Tato****para**nti tiṇṇaṃ janānaṃ upari saṅgho catuvaggakaraṇīyādikammehi paṭikammappattattā. **Gāmaṃ gatoti vuccati** gāmaṃ uddissa gatattā, evaṃ sāvatthiṃ pavisituṃ vihārato nikkhantā ‘‘pavisiṃsū’’ti vuttā. **Pariñña**nti pahānapariññaṃ. Sā hi samatikkamo, na itarā. **Rūpavedanāsupī**ti ‘‘rūpānaṃ pariññaṃ, vedanānaṃ pariñña’’nti etthāpi. Kāmaṃ sabbesaṃ titthiyānaṃ kāmādipariññāpaññāpanahetubhūto samayo natthi, yesaṃ pana atthi, te upādāya **‘‘sakasamayaṃ jānantā’’**ti vuttaṃ. ‘‘Yato yato kho bho ayaṃ bhikkhu vivicceva kāmehi…pe… paṭhamaṃ jhānaṃ upasampajja viharati, ettāvatā kho bho kāmānaṃ pariññā hotī’’ti evaṃ sarūpato paṭhamajjhānaṃ vibhāvetuṃ asakkontāpi kevalaṃ accantappahānasaññāya **kāmānaṃ pariññaṃ paññapeyyuṃ paṭhamajjhānaṃ vadamānā**. Taṃ kissa hetu? Tādisassa āgamādhigamassābhāvato. **Rūpavedanāpariññāsu**pi eseva nayo. **Vuccethā**ti vucceyya. **Dutiyapadepī**ti ‘‘anusāsaniyā vā anusāsani’’nti evaṃ vuttavākyepi. **Te** kira bhikkhū.

**165**.**Na****ceva sampāyissantī**ti na ceva sammadeva pakārehi gamessanti ñāpessanti. Tenāha **‘‘sampādetvā kathetuṃ na sakkhissantī’’**ti. Yasmā avisaye pañho pucchito hoti, tasmā āpajjissantīti yojanā. **Sadevake**ti arūpadevaggahaṇaṃ. Te hi lokiyadevehi dīghāyukatādinā ukkaṭṭhā. **Samārake**ti kāmāvacaradevaggahaṇaṃ. **Sabrahmaketi** rūpāvacarabrahmaggahaṇaṃ. **Sassamaṇabrāhmaṇiyā**ti ettha **samaṇa**ggahaṇena pabbajite, **brāhmaṇa**ggahaṇena jātibrāhmaṇe, puna **deva**ggahaṇena sammutideve, manussaggahaṇena avasiṭṭhamanussakāyaṃ pariyādiyati. **Lokapajā**ggahaṇena pana payojanaṃ aṭṭhakathāyaṃ dassitameva. **Aññathā ārādhanaṃ nāma natthī**ti iminā kāmarūpavedanāsu assādādīnaṃ yāthāvato avabodho eva ito bāhirakānaṃ natthi, kuto pavedanāti dasseti.

**166**.**Cittārādhana**nti yāthāvapavedanena paresaṃ cittassa paritosanaṃ. **Bandhanaṭṭhena guṇāti** kāmarāgasaṃyojanassa paccayabhāvena vatthukāmesupi bandhanaṭṭho vutto, koṭṭhāsaṭṭho vā guṇaṭṭho daṭṭhabbo. **Tarayantī**ti taramānā yanti gacchanti. Atītādibhinnapaṭhamādivayā eva cittatā rāsibhāvena vayoguṇāti gahitāti āha **‘‘rāsaṭṭho guṇaṭṭho’’**ti. **Cakkhuviññeyyā**ti vā cakkhuviññāṇataṃdvārikaviññāṇehi vijānitabbā. **Sotaviññeyyā**tiādīsupi eseva nayo. **Iṭṭhārammaṇabhūtā**ti sabhāveneva iṭṭhārammaṇajātikā, iṭṭhārammaṇabhāvaṃ vā pattā. **Kamanīyā**ti kāmetabbā. **Manavaḍḍhanakā**ti manoharā. Etena parikappanatopi iṭṭhabhāvaṃ gaṇhāti. **Piyajātikā**ti piyāyitabbasabhāvā. **Kāmūpasaṃhitā**ti kāmarāgena upecca sandhāniyā sambaddhā (a. ni. ṭī. 3.6.63) kātabbāti āha **‘‘ārammaṇaṃ katvā’’**ti.

**167**.**Saññaṃ ṭhapetvā**ti ‘‘imasmiṃ aṅgulikādipabbe gahite sataṃ hoti, imasmiṃ sahassa’’ntiādinā saññāṇaṃ katvā gaṇanā. **Acchiddagaṇanā**ti ‘‘ekaṃ dve’’tiādinā navantavidhinā nirantaragaṇanā. **Piṇḍagaṇanā**ti saṅkalanapaṭuppādanādinā piṇḍitvā gaṇanā. Tenāha **‘‘khettaṃ oloketvā’’**tiādi. Kasanaṃ **kasī**ti kasiggahaṇena sabbo kasipaṭibaddho jīvikūpāyo gahitoti āha **‘‘kasīti kasikamma’’**nti. **Jaṅghavaṇijjā**ti jaṅghasatthavasena vaṇijjaṃ āha, **thalavaṇijjā**ti sakaṭasatthavasena. **Ādi**-saddena nāvāpaṇādivasena vohāraṃ. **Vaṇippatho**ti vaṇijamaggo, dānaggahaṇavasena saṃvohāroti attho. Usūnaṃ asanakammaṃ **issattaṃ,** dhanusippena jīvikā, idha pana issattaṃ viyāti **issattaṃ,** sabbaāvudhajīvikāti āha **‘‘āvudhaṃ gahetvā upaṭṭhānakamma’’**nti. Porohiccāmaccakammādi **rājakammaṃ.Ādi**-saddena rathasippakhattavijjāsippādi-vuttāvasesaṃ mahāsippaṃ khuddakasippañca saṅgaṇhāti. **Sītassa purakkhato**ti sītassa purato kato. Yo hi sītakāle jīvikāhetu sītalapadesaṃ pakkhandati, so vāḷamigādīhi viya sītena paripātiyamāno tena purato kato viya hoti. Tenāha **‘‘sītena bādhiyamāno’’**ti. **Uṇhassa purakkhato**ti etthāpi eseva nayo. **Saritvā**ti saṃsappitvā. **Ghaṭṭiyamāno**ti hiṃsiyamāno bādhiyamāno. Ābādhanaṃ **ābādho,** pīḷāti attho. **Kāmahetu**nti vā bhāvanapuṃsakaniddeso yathā ‘‘visamaṃ candimasūriyā parivattantī’’ti (a. ni. 4.70). Tathā sesapadadvayepi. Tenevāha **‘‘kāmānameva hetū’’**ti. **Kāmānaṃ hetū**ti ettha purimapadāvadhāraṇamayuttaṃ tadaññapaccayapaṭikkhepāpattito, tathā uttarapadāvadhāraṇaṃ kāmānaṃ kadāci ahetubhāvassapi sambhavato, tasmā **‘‘uppajjatiyevā’’**ti vuttaṃ.

**Uṭṭhahato**ti iminā uṭṭhānavīriyaṃ vuttanti āha **‘‘ājīvasamuṭṭhāpakavīriyenā’’**ti. **Taṃ vīriyanti** ājīvikasamuṭṭhāpakavīriyaṃ. **Pubbenāparaṃ ghaṭentassā**ti ārambhato paṭṭhāya nirantaraṃ pavattentassa. **Citte uppannabalavasokena socatī**ti cittasantāpena anto nijjhāyati. **Kāye uppannadukkhenā**ti tasseva sokassa vasena kāye uppannadukkhena. Sokuddesena taṃ taṃ vippalapento vā **paridevati. Uraṃ tāḷetvā**ti vakkhappadesaṃ paharitvā. **‘‘Mogha’’**ntiādi paridevanākāradassanañceva sammohāpajjanākāradassanañca. **Me**ti vatvā puna **no**ti puthuvacanaṃ attano ubhayathāpi voharitabbato, byāmūḷhavacanaṃ vā sokavasena.

**168**. Idha kāmaggahaṇena visesato vatthukāmā gahitāti kāmādiggahaṇaṃ kataṃ, nānantariyatāya pana kilesakāmopi gahito eva. **Asicamma**nti ettha **camma**ggahaṇena na kevalaṃ cammamayassa, cammaparisibbitasseva vā gahaṇaṃ, atha kho sabbassapi āvudhabādhakassa gahaṇanti dassento **‘‘kheṭakaphalakādīnī’’**ti āha. **Ādi**-saddena sarādisaṅgaho. **Dhanukalāpaṃ sannayhitvā**ti dhanuñceva khurappatūṇiñca sannayhitvā, dhanudaṇḍassa jiyāya tathābhāvakaraṇādipi (a. ni. ṭī. 3.5.76) dhanuno sannayhananti. Dvinnaṃ senānaṃ byūhasaṃvidhānena vā **ubhatobyūḷhaṃ. Vijjotalantesū**ti nisitapītaphalatāya vijjotanavasena parivattamānesu.

Pākārasamīpātisaṅkhāratāya pākārapādā **upakāriyo,** yā ‘‘uddāpā’’ti vuccanti. **Satadantenā**ti anekasatadantakena, yassa tikhiṇadantāni anekasatāni mūlāni honti. Atibhāratāya dasavīsamattāpi janā ukkhipituṃ na sakkonti, yantavasena pana ukkhipitvā bandhitvā ṭhapenti. Tenāha **‘‘aṭṭhadantākārenā’’**tiādi. **Omaddantī**ti oṭṭhapenti.

**169**.**Sandhimpi chindanti** corikāya jīvitukāmā. **Nillopa**nti nissesavilopaṃ, ekaṃ parittaṃ gāmaṃ parivāretvā tattha kiñcipi gayhūpagaṃ asesetvā karamaraggahaṇaṃ. Tenāha **‘‘mahāvilopa’’**nti. **Panthaduhanakammaṃ** aṭavimagge ṭhatvā addhikānaṃ vilumpanaṃ. **Pahārasādhanatthaṃ** (a. ni. ṭī. 2.2.1) daṇḍappahārassa sukhasiddhiatthaṃ. Kañjito nibbattaṃ kañjiyaṃ, āranālaṃ. Yaṃ ‘‘bilaṅga’’ntipi vuccati, taṃ yattha siñcati, sā **kañjiyaukkhalikā**. Bilaṅgathālikasadisakaraṇaṃ **bilaṅgathāliyaṃ. Sīsakapālaṃ uppāṭetvā**ti ayoguḷapavesanappamāṇaṃ chiddaṃ katvā. **Saṅkhamuṇḍakammakāraṇa**nti saṅkhaṃ viya muṇḍakammakāraṇaṃ.

**Rāhumukhakammakāraṇa**nti rāhumukhagata-sūriyasadisa-kammakāraṇaṃ. **Jotimālika**nti jotimālavantaṃ kammakāraṇaṃ. **Hatthapajjotika**nti hatthapajjotanakammakāraṇaṃ. **Erakavattakammakāraṇa**nti erakavattasadise sarīrato baddhe uppāṭanakammakāraṇaṃ. **Cīrakavāsikakammakāraṇa**nti sarīrato uppāṭitabaddhacīrakāhi nivāsāpanakammakāraṇaṃ. Taṃ karontā yathā gīvato paṭṭhāya baddhe kantitvā kaṭiyameva ṭhapenti, evaṃ gopphakato paṭṭhāya kantitvā kaṭiyameva ṭhapenti. **Aṭṭhakathāyaṃ** pana **‘‘kaṭito paṭṭhāya kantitvā gopphakesu ṭhapentī’’**ti vuttaṃ. **Eṇeyyakakammakāraṇa**nti eṇīmigasadisakammakāraṇaṃ. **Ayavalayāni datvā**ti ayavalayāni paṭimuñcitvā. **Ayasūlāni koṭṭentī**ti kapparajaṇṇukakoṭīsu ayasūlāni pavesenti. Nti taṃ tathākatakammakāraṇaṃ sattaṃ.

**Baḷisamaṃsika**nti baḷisehi maṃsuppāṭanakammakāraṇaṃ. **Kahāpaṇika**nti kahāpaṇamattaso chindanakammakāraṇaṃ. **Koṭṭentī**ti chindanti. **Khārāpatacchika**nti tacchetvā khārāvasiñcanakammakāraṇaṃ. **Palighaparivattika**nti palighassa viya parivattanakammakāraṇaṃ. **Ekābaddhaṃ karonti** ayasūlassa koṭṭanena. **Palālapīṭhaka**nti palālapīṭhassa viya sarīrassa saṃvellanakammakāraṇaṃ. **Kāraṇikā**ti ghātanakārakā. **Palālavaṭṭiṃ viya katvā**ti yathā palālapīṭhaṃ karontā palālavaṭṭiṃ katvā saṃvellanavasena naṃ (a. ni. ṭī. 2.2.1) veṭhenti, evaṃ karontīti attho. **Chātakehī**ti bubhukkhitehi koleyyakasunakhehi. Balavanto hi te javayoggā sūrā ca honti. Kammavasena sampareti etthāti samparāyo, paraloko. Tattha bhavoti **samparāyiko**.

**170**. Chandarāgo vinīyati ceva pahīyati ca etthāti nibbānaṃ **chandarāgavinayo chandarāgappahānañcā**ti. Tenāha **‘‘nibbānañhī’’**ti. Tattha **āgammā**ti idaṃ yo chandarāgaṃ vineti pajahati, tassa ārammaṇaṃ sandhāya vuttaṃ. **Tīhi pariññāhī**ti iminā ñātatīraṇapariññāhi parijānissantīti netaṃ ṭhānaṃ vijjati. Ko pana vādo pahānapariññāyāti dasseti? **Tathabhāvāyā**ti parijānanakabhāvāya.

**171**.**Aparittenā**ti ahīnena. **Vipulenā**ti mahatā. Yadi vaṇṇasampattidassanatthaṃ, vaṇṇadasakaṃ kasmā na gahitanti āha **‘‘mātugāmassa hī’’**tiādi. Bhojanasampadādīnaṃ alābhepīti dassanatthaṃ **‘‘duggatakule nibbattassapī’’**ti vuttaṃ. **Thokaṃ thokaṃ vaṇṇāyatanaṃ pasīdati** maṃsassa paribrūhanato thanamaṃsāni vaḍḍhanti jāyanti. Vaṇṇeti hadayaṅgatabhāvaṃ pakāsento viya hotīti **vaṇṇo**. So eva sāmaggopabhogādinā nibhātīti **nibhā**. Tenāha **‘‘vaṇṇanibhāti vaṇṇoyevā’’**ti.

**Bhogga**nti ativiya vaṅkatāya bhoggaṃ. Tādisaṃ pana sarīraṃ bhaggaṃ viya hotīti āha **‘‘bhagga’’**nti. Tenāha **‘‘imināpissa vaṅkabhāvameva dīpetī’’**ti. Dantānaṃ chinnabhinnatāya ekaccānaṃ patanena ca **khaṇḍitadantaṃ**. Kesānaṃ setavaṇṇatāya palitanti āha **‘‘paṇḍarakesa’’**nti. Kesānaṃ mattaso siyane khallāṭavohāroti bahuso siyanaṃ sandhāyāha **‘‘mahākhallāṭasīsa’’**nti. Vassasatikakāle uppajjanatilakāni sandhāyāha **‘‘tilakāhatagatta’’**nti. Tāni pana kānici setāni honti kānici kāḷānīti āha **‘‘setakāḷatilakehī’’**ti. **Byādhika**nti sañcātabyādhiṃ. **Bāḷhagilāna**nti māraṇanti kagelaññena gilānaṃ.

**173**.**Tasmiṃ samaye**ti tasmiṃ jhānaṃ upasampajja viharaṇasamaye. **Na cetetī**ti na abhisandahati. Byābādhanaṭṭhena byābādho, byābādhova byābajjhaṃ, natthi ettha byābajjhanti **abyābajjhaṃ,** dukkharahitaṃ. Tenāha **‘‘niddukkhamevā’’**ti.

**174**.**Aniccādiākāro**ti aniccākāro dukkhākāro vipariṇāmākāro calādiākāro ca.

Mahādukkhakkhandhasuttavaṇṇanāya līnatthappakāsanā samattā.

## 4. Cūḷadukkhakkhandhasuttavaṇṇanā

**175**.**Sakkesū**ti ettha yaṃ vattabbaṃ, taṃ satipaṭṭhānasuttavaṇṇanāyaṃ vuttanayeneva veditabbanti taṃ ekadesena dassento **‘‘so hī’’**ti āha. Tattha yena rājakumārā sakyā nāma jātā, yato tesaṃ nivāsaṭṭhānatāya janapado tathā vuccati, taṃ vattabbanti āha **‘‘sakyānaṃ pana uppatti ambaṭṭhasutte āgatāvā’’**ti. **Kapilavatthūti vuttaṃ** purimasaññāvasena.

**Nānappakāraka**nti ‘‘lobhadhammā’’ti bahuvacanassa nimittaṃ vadati. Lobho hi tena tena avatthāvisesena pavattiākārabhedena ‘‘chando rāgotaṇhā āsatti apekkhā’’tiādinā anekappabhedo, lubbhanalakkhaṇena pana ‘‘lobho’’tveva vuccati. Tenāha **‘‘nānappakārakaṃ lobhaṃyevā’’**ti. Tathā ‘‘doso paṭigho kodho upanāho virodho’’tiādinā, ‘‘muyhanaṃ asamapekkhanaṃ apaccavekkhaṇā dummejjhaṃ bālya’’ntiādinā (dha. sa. 390) ca dosamohānaṃ nānappakārataṃ sandhāyāha **‘‘itaresupi dvīsu eseva nayo’’**ti. **Pariyādiyitvā**ti parito sabbaso ādāya. Gahetvāti ayamettha atthoti āha **‘‘gahaṇe āgata’’**nti. **Pariyādiyatī**ti parikkhīṇoti. Dī-saddañhi saddavidū khayatthaṃ vadanti.

**Ekadā**ti āmeḍitalopena niddesoti āha **‘‘ekekasmiṃ kāle’’**ti. **Lobhadosamohā**ti paṭhamamaggena pahīnāvasesā lobhadosamohā. **Niravasesā pahīyanti,** aññathā dutiyamaggena kiṃ kataṃ siyāti adhippāyo. Samudācārappattaṃ pana disvā **‘‘appahīnaṃ me atthī’’tipi jānāti**. Evaṃ kathaṃ niravasesappahānasaññāti āha **‘‘appahīnakaṃ…pe… saññī hotī’’**ti. Evaṃ paṭhamamaggeneva samucchinnasaṃsayassa ‘‘ko su nāma me dhammo ajjhattaṃ appahīnoti **evaṃ sandheho kathaṃ uppajjatī’’**ti vatvā **‘‘paṇṇattiyā akovidattā’’**ti kāraṇamāha. Vinayakukkuccaṃ viya hi paṇṇattiyaṃ akusalatāya ariyānampi katthaci vimatimattaṃ uppajjati yathā taṃ sabbaso appahīnasammohānanti. Attano avisaye anabhijānanaṃ paṇṇattikosallena kimettha payojanaṃ, paccavekkhaṇāmattena ayamattho sijjhatīti dassento **‘‘kiṃ tassa paccavekkhaṇā natthī’’**ti āha. Itaro ‘‘natthī’’ti na sakkā vattunti katvā ‘‘atthī’’ti vatvā tattha labbhamānavibhāgaṃ dassento **‘‘sā panā’’**tiādimāha. Tattha **sā**ti paccavekkhaṇā. **Sabbesa**nti sabbesaṃ ariyānaṃ. Yathā paripuṇṇā na hoti, na evaṃ sabbaso na hotīti āha **‘‘imāsu panā’’**tiādi.

**176**.**Ajjhatta**nti niyakajjhattaṃ adhippetanti āha **‘‘tava santāne’’**ti. **Appahīno**ti anavasesato appahīno. **Duvidhe**ti vatthukāmakilesakāme. Kilesakāmopi hi yadaggena assādīyati, tadaggena paribhuñjīyati.

**177**. Assādīyatīti assādo, sukhaṃ. Appo appamattako assādo etesūti **appassādā**. Tenāha **‘‘parittasukhā’’**ti. Pariyesanadukkhādihetukaṃ diṭṭhadhammikaṃ tattha duccaritacaraṇena samparāyikañca dukkhamettha kāmesu bahukanti **bahudukkhā. Bahupāyāsā**ti bahuparikkilesā. Te pana parikkilesā vakkhamānanayena bahūyevettha diṭṭhadhammikāpīti āha **‘‘diṭṭhadhammika…pe… bahū’’**ti. Te ca parikkilesā yasmā taṃsamaṅgino hitapaṭipattiyā antarāyakarā idha ceva paraloke ca ādīnavakāraṇañca pavattanti, tasmā vuttaṃ **‘‘diṭṭhadhammika…pe… bahū’’**ti. **Evaṃ cepī**ti evaṃ ‘‘appassādā kāmā’’tiādinā ākārena. **Nayenā**ti dhammena. **Kāraṇenā**ti yuttiyā. Suṭṭhu diṭṭhaṃ hotīti sambandho. **Vipassanāpaññāyā**ti ariyamaggapaññāya. Sā cattāripi saccāni visesato passatīti **vipassanā**ti adhippetā. Tenāha **‘‘heṭṭhāmaggadvayañāṇenāti attho’’**ti. **Pītisukha**nti pītisukhavantaṃ jhānadvayaṃ. **Dve magge**ti heṭṭhāmagge. Āvaṭṭanasīlo ābhujanasīlo na hotīti **anāvaṭṭī neva hoti** sabbaso appahīnakāmarāgachando. Tenāha **‘‘kasmā’’**tiādi. **Orodhanāṭakā pajahanapaññā**ti ādīnavānupassanāñāṇamāha.

**179**.**Assādopi kathito,** ‘‘appassādā’’ti hi iminā yāvatako kāmesu assādo, taṃ sabbaṃ anavasesato pariggahetvā cassa parittabhāvo dassitoti **ādīnavopi kathito** saṅkhepeneva sesassaādīnavassa dassitattā. **Taṃ kathetu**nti taṃ nissaraṇaṃ ‘‘ekantasukhapaṭisaṃvedī’’ti iminā kathetuṃ. **Imehi antehī**ti ‘‘pañcime, mahānāma, kāmaguṇā’’tiādinā kāmaguṇadassanamukhena kāmasukhallikānuyogaṃ ‘‘ubbhaṭṭhakā honti āsanapaṭikkhittā’’tiādinā attakilamathānuyogañca dassetvā imehi dvīhi antehi muttaṃ mama sāsananti, phalasamāpattipariyosānattā sāsanasampattiyā **‘‘upariphalasamāpattisīsena sakalasāsanaṃ dassetu’’**nti āha. Gijjhasadiso kūṭoti majjhepadalopīsamāso yathā ‘‘sākapatthivo’’ti (pāṇini. 2.1.60). Dutiye panettha gijjhavantatāya gijjhā kūṭe etassāti **gijjhakūṭo**. Uddhaṃyeva tiṭṭhanakā nisajjāya vuṭṭhitakālato paṭṭhāya ekaṭṭhāneneva tiṭṭhanakā. Tenāha **‘‘anisinnā’’**ti. **Nigaṇṭhassā**ti nāṭaputtassa. Natthi etassa parisesanti **aparisesaṃ**. Evaṃ saṅkhābhavacanamattamassāti āha **‘‘aparisesasaṅkhāta’’**nti. Niccaṭṭhena satata-saddena abhiṇhappavatti jotitā siyāti **‘‘samita’’**nti vuttaṃ. Tena nirantarappavattiṃ dassetīti evaṃ vā ettha attho daṭṭhabbo.

**180**.**Yaṃ karoti, taṃ jānātī**ti dukkhassa nijjaraṇakhepanaṃ nāma viññūnaṃ kiccaṃ, viññunā ca purisena katākataṃ jānitabbaṃ, tasmā tumhehi purāṇānaṃ kammānaṃ byantibhāvaṃ karontehi paṭhamaṃ tāva ettakāni purāṇāni kammānīti jānitabbāni, tato ‘‘ettakaṃ kālaṃ katena tapasā ettakāni tāni byantikatāni, idāni ettakāni kātabbānī’’tiādinā ayaṃ vidhi purisena viya attanā kātabbakiccaṃ paricchinditabbanti dasseti. Tenāha **‘‘tumhehipi tathā ñātabbaṃ siyā’’**ti. **Suddhanta**nti suddhakoṭṭhāsaṃ, āyatiṃ anavassavasiddhaṃ kammakkhayaṃ, tato vā dukkhakkhayanti attho. **Suddhantaṃ patto atthīti pucchatī**ti iminā akusalānaṃ pahānaṃ, kusalānaṃ bhāvanā ca sabbena sabbaṃ nigaṇṭhasamaye natthi sabbaso visuddhibhāvanāya abhāvato, tasmā kuto dukkhakkhayassa sambhavoti dasseti.

**Evaṃ ajānanabhāve satī**ti ‘‘ahuvamheva maya’’ntiādinā vuttappakārassa ajānane sati, tasmiṃ tumhehi aññāyamāneti attho. **Luddā**ti ghorā. Te pana yasmā kāyavācāhi nihīnameva karonti, tasmā vuttaṃ **‘‘luddācārā’’**ti. **Lohitapāṇitveva vuccati** tajjākiriyācaraṇato. Māgavikakevaṭṭacoraghātakādayo **māgavikādayo. Kakkhaḷakammā**ti pharusakammā. **Te nigaṇṭhesu pabbajantī**ti pubbe mahādukkhasaṃvattaniyakammassa katattā hi tumhe etarahi īdisaṃ mahādukkhaṃ paccanubhavathāti dasseti.

**Vāde**ti diṭṭhiyaṃ, samayeti attho. **Sukhena sukha**nti ettha **sukhenā**ti paṭipattisukhena, sukhāya paṭipattiyāti attho. **Sukha**nti vimokkhasukhaṃ, idha loke sukhaṃ adhigacchantā kasivaṇijjādidukkhapaṭipattiyāva adhigacchanti, evaṃ mokkhasukhampīti adhippāyo. Sarīrāvayavasampattiyāpi bimbino sāroti **bimbisāro. Te nigaṇṭhā…pe… sandhāya vadanti,** na pana bhagavato accantasantapaṇītaṃ nibbānasukhapaṭivedanaṃ jānanti. **Sahasā**ti ravā. **Appaṭisaṅkhā**ti na paṭisaṅkhāya avicāretvā. Tenāha **‘‘sāhasaṃ katvā’’**tiādi.

Aññāhi vedanāhi avomissaṃ ekantaṃ sukhaṃ **ekantasukhaṃ,** tassa paṭisaṃvedī. Tenāha **‘‘nirantarasukhapaṭisaṃvedī’’**ti. **Kathāpatiṭṭhāpanattha**nti ‘‘ekantasukhapaṭisaṃvedī’’ti evaṃ āraddhakathāya patiṭṭhāpanatthaṃ. **Rājavāre**ti rājānaṃ uddissa āgatadesanāvāre. **Sukhaṃ pucchituṃ hotīti** ‘‘yadi satta rattindivāni nappahoti, kiṃ cha rattindivāni pahotī’’tiādinā pucchanasukhaṃ hoti. ‘‘Ahaṃ kho’’tiādinā pavatto **suddhavāro** suddhanissandassa phalasamāpattisukhassa vasena āgatattā. **Anacchariyaṃ hoti,** satta rattindivāni pahontassa ekasmiṃ rattindive kiṃ vattabbanti. **Uttānatthameva** vuttanayattā suviññeyyattā.

Cūḷadukkhakkhandhasuttavaṇṇanāya līnatthappakāsanā samattā.

## 5. Anumānasuttavaṇṇanā

**181**.**Vuttānusārenā**ti ‘‘kurūsu, sakkesū’’ti ca ettha vuttanayānusārena, ‘‘bhaggā nāma jānapadino rājakumārā’’tiādinā nayena vacanattho veditabboti attho. **Vatthupariggahadivase**ti nagaramāpanatthaṃ vatthuvijjācariyena nagaraṭṭhānassa pariggaṇhanadivase. **Athā**ti pacchā. **Nagare nimmite**ti tattha anantarāyena nagare māpite. Tameva susumāragiraṇaṃ subhanimittaṃ katvā **‘‘susumāragiri’’tvevassa nāmaṃ akaṃsu**. Susumārasaṇṭhānattā susumāro nāma eko giri, so tassa nagarassa samīpe, tasmā taṃ susumāragiri etassa atthīti **‘‘susumāragirī’’**ti vuccatīti keci. **Bhesakaḷā**ti vuccati ghammaṇḍagacchaṃ, keci ‘‘setarukkha’’nti vadanti, tesaṃ bahulatāya pana taṃ vanaṃ bhesakaḷāvananteva paññāyittha. **Bheso** nāma eko yakkho ayuttakārī, tassa tato gaḷitaṭṭhānatāya taṃ vanaṃ **bhesagaḷāvanaṃ** nāma jātanti keci. **Abhayadinnaṭṭhāne jātaṃ** virūḷhaṃ, saṃvaddhanti attho.

**Icchāpetī**ti yaṃ kiñci attani garahitabbaṃ vattuṃ sabrahmacārīnaṃ icchaṃ uppādeti, tadatthāya tesaṃ attānaṃ vissajjetīti attho. Paṭhamaṃ dinno hitūpadeso **ovādo,** aparāparaṃ dinno **anusāsanī**. Paccuppannātītavisayo vā **ovādo,** anāgatavisayo **anusāsanī**. Otiṇṇavatthuko **ovādo,** itaro **anusāsanī. So cā**ti evaṃ pavāretā so bhikkhu. Dukkhaṃ vaco etasmiṃ vippaṭikūlaggāhe vipaccanīkasāte anādare puggaleti **dubbaco**. Tenāha **‘‘dukkhena vattabbo’’**ti. **Upari āgatehī**ti ‘‘pāpiccho hotī’’tiādinā (ma. ni. 1.181) āgatehi soḷasahi pāpadhammehi. Pakārehi āvahaṃ padakkhiṇaṃ, tato padakkhiṇato gahaṇasīlo padakkhiṇaggāhī, na padakkhiṇaggāhī **appadakkhiṇaggāhī. Vāmato**ti apasabyato, vuttavipariyāyatoti adhippāyo.

**Asantasambhāvanapatthanāna**nti asantehi avijjamānehi guṇehi sambhāvanassa patthanābhūtānaṃ. Paṭi-saddo paccattikapariyāyo, pharaṇaṃ vāyamanaṃ idha tathāvaṭṭhānanti āha **‘‘paṭippharatīti paṭiviruddho paccanīko hutvā tiṭṭhatī’’**ti. **Apasādetī**ti khipeti tajjeti. Tathābhūto ca paraṃ ghaṭṭento nāma hotīti āha **‘‘ghaṭṭetī’’**ti. **Paṭiāropetī**ti yādisena vutto, tassa paṭibhāgabhūtaṃ dosaṃ codakassa upari āropeti.

**Paṭicaratī**ti (a. ni. ṭī. 2.3.68) paṭicchādanavasena carati pavattati, paṭicchādanattho eva vā carati-saddo anekatthattā dhātūnanti āha **‘‘paṭicchādetī’’**ti. **Aññenañña**nti paṭicchādanākāradassananti āha **‘‘aññena kāraṇenā’’**tiādi. Tattha **aññaṃ kāraṇaṃ vacanaṃ vā**ti yaṃ codakena cuditakassa dosavibhāvanaṃ kāraṇaṃ, vacanaṃ vā vuttaṃ, tato aññeneva kāraṇena, vacanena vā paṭicchādeti. **Kāraṇenā**ti codanāya amūlikabhāvadīpaniyā yuttiyā. **Vacanenā**ti tadatthabodhanena. **Ko āpanno**tiādinā codanaṃ avissajjetvā vikkhepāpajjanaṃ aññenaññaṃ paṭicaraṇanti dasseti, bahiddhā kathāapanāmanaṃ vissajjetvāti ayameva tesaṃ viseso. Tenāha **‘‘itthannāma’’**ntiādi.

Apadīyanti dosā etena rakkhīyanti, lūyanti, chijjantīti vā **apadānaṃ,** (a. ni. ṭī. 2.3.2) sattānaṃ sammā, micchā vā pavattapayogo. Tenāha **‘‘attano cariyāyā’’**ti.

**183**.**Anuminitabba**nti anu anu minitabbo jānitabbo. **Attānaṃ anuminitabba**nti ca idaṃ paccatte upayogavacanaṃ. Tenāha **‘‘anuminitabbo tuletabbo tīretabbo’’**ti. **Attānaṃ anuminitabba**nti vā attani anumānañāṇaṃ pavattetabbaṃ. Tatrāyaṃ nayo – appiyabhāvāvahā mayi pavattā pāpicchatā pāpicchābhāvato parasmiṃ pavattapāpicchatā viya. Esa nayo sesadhammesupi. Aparo nayo – sabrahmacārīnaṃ piyabhāvaṃ icchantena pāpicchatā pahātabbā sīlavisuddhihetubhāvato attukkaṃsanādippahānaṃ viya. Sesadhammesupi eseva nayo.

**184**.**Paccavekkhitabbo**ti ‘‘na pāpiccho bhavissāmi, na pāpikānaṃ icchānaṃ vasaṃ gato’’tiādinā pati pati divasassa tikkhattuṃ vā ñāṇacakkhunā avekkhitabbaṃ, ñāṇaṃ pavattetabbanti attho. Pāpicchatādīnaṃ pahānaṃ pati avekkhitabbaṃ, ayañca attho tabba-saddassa bhāvatthatāvasena veditabbo, kammatthatāvasena pana **aṭṭhakathāyaṃ ‘‘attāna’’**nti paccatte upayogavacanaṃ katvā vuttaṃ. **Sikkhantenā**ti tissopi sikkhā sikkhantena. Tenāha **‘‘kusalesu dhammesū’’**ti.

**Tilaka**nti kāḷatilasetatilāditilakaṃ. **Sabbappahāna**nti sabbappakārappahānaṃ. **Phale āgate**ti phale uppanne. **Nibbāne āgate**ti nibbānassa adhigatattā. **Bhikkhupātimokkha**nti ‘‘so samaṇo, sa bhikkhū’’ti evaṃ vuttabhikkhūnaṃ pātimokkhaṃ, na upasampannānaṃ eva na pabbajitānaṃ evāti daṭṭhabbaṃ. Yasmā cidaṃ bhikkhupātimokkhaṃ, tasmā vuttaṃ **‘‘idaṃ divasassa tikkhattu’’**ntiādi. **Apaccavekkhituṃ na vaṭṭati** attavisuddhiyā ekantahetubhāvato.

Anumānasuttavaṇṇanāya līnatthappakāsanā samattā.

## 6. Cetokhilasuttavaṇṇanā

**185**. Ceto tehi khilayati thaddhabhāvaṃ āpajjatīti **cetokhilā**. Tenāha **‘‘cittassa thaddhabhāvā’’**ti. Yasmā tehi uppannehi cittaṃ uklāpījātaṃ ṭhānaṃ viya amanuññaṃ khettaṃ viya ca khāṇukanicitaṃ amahapphalaṃ hoti. Tena vuttaṃ **‘‘kacavarabhāvā khāṇukabhāvā’’**ti. ‘‘Cittassā’’ti ānetvā sambandhitabbaṃ. **Cittaṃ bandhitvā**ti taṇhāpavattibhāvato kusalacārassa avasaracajanavasena cittaṃ baddhaṃ viya samorodhetvā. Tenāha **‘‘muṭṭhiyaṃ katvā viya gaṇhantī’’**ti. Saddatthato pana ceto virūpaṃ nibandhīyati saṃyamīyati etehīti **cetaso vinibandhā** yassa catubbidhaṃ sīlaṃ akhaṇḍādibhāvappattiyā suparisuddhaṃ visesabhāgiyattā appakasireneva maggaphalāvahaṃ mahāsaṅgharakkhitattherassa viya, so tādisena sīlena imasmiṃ dhammavinaye vuddhiṃ āpajjissatīti āha **‘‘sīlena vuddhi’’**nti. Yassa pana ariyamaggo uppajjanto virūḷhamūlo viya pādapo suppatiṭṭhito, so sāsane virūḷhiṃ āpannoti āha **‘‘maggena virūḷhi’’**nti. Yo sabbaso kilesanibbānappatto, so arahā sīlādidhammakkhandhapāripūriyā sativepullappatto hotīti āha **‘‘nibbānena vepulla’’**nti. Dutiyavikappe attho vuttanayānusārena veditabbo.

Buddhānaṃ dhammakāyo viya rūpakāyopi anaññasādhāraṇatāya anuttaraguṇādhiṭṭhānatāya ca apaccakkhakārīnaṃ saṃsayavatthu hotiyevāti **‘‘sarīre vā guṇe vā kaṅkhatī’’**ti vuttaṃ. Tattha yathā mahāpurisalakkhaṇena anubyañjanādayo rūpakāyaguṇā gahitā eva honti avinābhāvatoti **‘‘dvattiṃsavaralakkhaṇappaṭimaṇḍita’’**micceva vuttaṃ, evaṃ anāvaraṇañāṇena sabbepi anantāparimeyyabhedā dhammakāyaguṇā gahitā eva hontīti **sabbaññutaññāṇaggahaṇameva** kataṃ nānantariyabhāvatoti daṭṭhabbaṃ. **Kaṅkhahī**ti ‘‘aho vata te guṇā na bhaveyyuṃ, bhaveyyuṃ vā’’ti patthanuppādanavasena kaṅkhati. Purimo hi viparītajjhāsayo, itaro yathābhūtañāṇajjhāsayo. **Vicinanto**ti vicayabhūtāya paññāya te vivecetukāmo tadabhāvato kicchaṃ dukkhaṃ āpajjati, kicchappatti ca tattha nicchetuṃ asamatthatāyevāti āha **‘‘vinicchetuṃ na sakkotī’’**ti. Vigatā cikicchāti **vicikicchā. Adhimokkhaṃ na paṭilabhatī**ti ‘‘evameta’’nti okappanavasena guṇesu vinicchayaṃ nādhigacchati. **Otaritvā**ti ñāṇena anupavisitvā. **Pasīditu**nti ‘‘pasannarūpadhammakāyaguṇehi bhagavā’’ti pasīdituṃ. **Anāvilo** akālusso hotuṃ **na sakkoti**. ‘‘Kaṅkhatī’’ti iminā dubbalā vimati vuttā, ‘‘vicikicchatī’’ti iminā majjhimā, ‘‘nādhimuccatī’’ti iminā balavatī, ‘‘na sampasīdatī’’ti iminā tividhāyapi vimatiyā vasena uppannacittakālussiyaṃ vuttanti daṭṭhabbaṃ.

**Ātappāyā**tiādito tapati santapati kileseti **ātappaṃ,** ārambhadhātu, tadatthāya. **Anuyogāyā**ti yathā saṃkilesadhammānaṃ avasaro na hoti, evaṃ anu anu yuñjanaṃ **anuyogo,** nikkamadhātu, tadatthāya. Tenāha **‘‘punappunaṃ yogāyā’’**ti. **Sātaccāyā**ti yathā uparūpari visesādhigamo hoti, tathā satatassa nirantarapavattassa anuyogassa bhāvo **sātaccaṃ,** parakkamadhātu, tadatthāya. **Padhānāyā**ti santamevaṃ tividhadhātusaṃvaḍḍhitānubhāvaṃ sabbakilesaviddhaṃsanasamatthaṃ padhānasaṅkhātaṃ vīriyaṃ, tadatthāya. Ettha ca ātappāya cittaṃ na namati yathāvuttakaṅkhāvasena, pageva anuyogādiatthanti dassetuṃ cattāripi padāni gahitāni, anavasesavisesadassanatthaṃ vā. Keci pana ‘‘ātappavevacanāneva anuyogādipadānī’’ti vadanti. Ettāvatā bhagavā satthari kaṅkhāya cittassa thaddhakacavarakhāṇukabhāvena akusalabhāvādiāpādanato cetokhilabhāvaṃ dasseti. Sesesupi eseva nayo.

Sikkhāggahaṇena paṭipattisaddhammassa gahitattā vuttaṃ **‘‘pariyattidhamme ca paṭivedhadhamme cā’’**ti. Pariyattidhamme yattha kaṅkhāya sambhavo, taṃ dassetuṃ **‘‘caturāsīti dhammakkhandhasahassānī’’**tiādi vuttaṃ. Tayidaṃ nidassanamattaṃ daṭṭhabbaṃ paramparāya paṭivedhāvahabhāvādivasenapi ekaccānaṃ tattha saṃsayuppattito. Yathā ca paṭivedhe kaṅkhā vuttā, evaṃ adhigamadhammepi pavattatīti veditabbā. Tathā hi ekacce ‘‘kasiṇādibhāvanāya jhānāni ijjhantī’’ti vadanti. ‘‘Kasiṇanissando āruppāti, mettādinissando catutthabrahmavihāro’’ti evamādinā kaṅkhatiyevāti. Ettha ca navalokuttaresu paññattiyaṃyeva kaṅkhāpavatti veditabbā asaṃkilesikattā lokuttaradhammānaṃ.

**Evarūpa**nti edisaṃ suppaṭipatti-ujuppaṭipatti-ñāyappaṭipatti-sāmīcippaṭipatti-saṅkhātaṃ sammāpaṭipadaṃ. **Adhisīlasikkhā**dayo lokuttaradhammassa anudhammabhūtā veditabbā. Evañhi maggaphalasikkhāhi imāsaṃ viseso siddho hoti. Tathā hi vuttaṃ ‘‘sikkhāggahaṇena paṭipattisaddhammassa gahitattā’’ti. Ettha ca yathā vicikicchā vatthuttayassa sikkhāya ca guṇesu anadhimuccanaasampasīdanavasena appaṭipattibhāvato cittassa thaddhabhāvo āsappanaparisappanavasena pavattiyā kacavarakhāṇukabhāvo ca, evaṃ sabrahmacārīsu āghātacaṇḍikkādivasena cittassa thaddhabhāvo ca upahananavirujjhanādivasena kacavarakhāṇukabhāvo ca veditabbo. Ariyasaṅghavisayā vicikicchā, puggalavisayā kāci natthīti saṅghavisayāva gahitā, sāsanikavasena cāyaṃ cetokhiladesanāti sabrahmacārīvisayova kopo gahito.

**186**. Yathā vatthukāmo, evaṃ kilesakāmopi assādanīyo evāti **‘‘kilesakāmepī’’**ti vuttaṃ. Tenāha bhagavā ‘‘rūpataṇhā loke piyarūpaṃ sātarūpaṃ, etthesā taṇhā uppajjamānā uppajjati, ettha nivisamānā nivisatī’’tiādi (dī. ni. 2.400; ma. ni. 1.133; vibha. 203). **Kāmaniddese** (mahāni. 1) sabbepi tebhūmakā dhammā kāmanīyaṭṭhena **‘‘kāmā’’**ti vuttā, balavakāmarāgavatthubhūtāyevettha kāmaggahaṇena gahitāti. Vinibaddhavatthubhāvena yathā visuṃ attano kāyo gahito, tathā paresaṃ tathārūpā rūpadhammā samūhaṭṭhenāti āha **‘‘rūpeti bahiddhārūpe’’**ti. Yathā hi pañcakāmaguṇiko rāgo jhānādivisesādhigamassa vinibaddhāya saṃvattati, evaṃ attano kāye apekkhā bahiddhā ca sakaparikkhārañātimittādīsu apekkhāti. Keci panettha ‘‘rūpeti rūpajjhāne’’tiādinā papañcenti. Tadayuttaṃ jhānādhigamavinibaddhānaṃ sīlassa ca saṃkilesabhūtānaṃ cetovinibaddhabhāvena gahitattā.

**Yāvadattha**nti yāva attheti abhikaṅkhati, tāva. Tenāha **‘‘yattakaṃ icchati, tattaka’’**nti. Nti yāvadatthaṃ udarapūraṃ bhuttaṃ. **Avadehanato** pūraṇato. **Seyyasukha**nti seyyaṃ paṭicca uppajjanakasukhaṃ. **Passasukha**nti passānaṃ samparivattanena uppajjanakasukhaṃ. **Niddāsukha**nti niddāyanena uppajjanakasukhaṃ.

**Sīlenā**tiādi patthanākāradassanaṃ. **Vatasamādāna**nti dhutaṅgādivatānuṭṭhānaṃ. **Tapo**ti vīriyārambho. So hi kilesānaṃ tapanaṭṭhena niggaṇhanaṭṭhena **tapacaraṇa**nti vuttaṃ.

**189**.**Chandaṃ nissāyā**ti chandaṃ dhuraṃ, chandaṃ jeṭṭhakaṃ, chandaṃ pubbaṅgamaṃ katvā pavattivasena chandaṃ nissāya. Jeṭṭhakaṭṭhena padhānabhūtā, padhānabhāvaṃ vā pattāti **padhānabhūtā. Tehi dhammehī**ti chandanissayena pavattasamādhinā ceva ‘‘padhānasaṅkhāro’’ti vuttavīriyena ca. **Upeta**nti sampayuttaṃ. Ijjhanaṭṭhena **iddhi,** nipphattiatthena paṭilābhaṭṭhena cāti attho, tassā **iddhiyā pādaṃ** pādakaṃ padaṭṭhānabhūtaṃ. Atha vā ijjhanti tāya iddhā vuddhā ukkaṃsagatā hontīti **iddhi,** sāva uparivisesānaṃ adhiṭṭhānabhāvato **pādo**. Tenāha **‘‘iddhibhūtaṃ vā pādanti iddhipāda’’**nti. **Sesesupī**ti vīriyiddhipādādīsupi. **Assā**ti iddhipādassa. **Attho dīpito**ti dīpanatthaṃ kataṃ, tasmā **visuddhimaggasaṃvaṇṇanāyaṃ** (visuddhi. mahāṭī. 2.369) tassa atthavicāro gahetabbo. Iddhipādānaṃ samādhipadhānattā vuttaṃ **‘‘vikkhambhanappahānaṃ kathita’’**nti. Tesaṃ tesaṃ kusaladhammānaṃ anuppannānaṃ uppādanakiriyāya uppannānaṃ paribrūhanakiriyāya ussahanato **ussoḷhī,** thāmappattā parakkamadhātu. Sā pana catunnaṃ iddhipādānaṃ visesapaccayabhūtā te upādāya **‘‘pañcamī’’**ti vuttā, sā ca yasmā samathavipassanābhāvanāsu tattha caādimajjhapariyosānesu sādhetabbaṃ vīriyaṃ, tasmā āha **‘‘ussoḷhīti sabbattha kattabbavīriyaṃ dassetī’’**ti. Pubbabhāgiyasamathavipassanāsādhanaṃ pahātabbadhammavibhāgena bhinditvā āha **‘‘pañca cetokhilappahānāni pañca vinibandhappahānānī’’**ti. **Bhabbo**ti yutto arahati nipphattiyā. **Ñāṇenā**ti maggañāṇena. **Kilesabhedāyā**ti kilesānaṃ samucchindanāya. **Khemassā**ti anupaddavassa.

**Sambhāvanatthe**ti (sārattha. ṭī. 1.11; a. ni. ṭī. 3.7.71) ‘‘api nāmevaṃ siyā’’ti vikappanattho sambhāvanattho. Evaṃ hīti evaṃ ekameva saṅkhyaṃ avatvā aparāya saṅkhyāya saddhiṃ vacanaṃ loke siliṭṭhavacanaṃ hoti yathā ‘‘dve vā tīṇi vā udakaphusitānī’’ti. **Sammā adhisayitānī**ti pādādīhi attanā nesaṃ kiñci upaghātaṃ akarontiyā bahivātādiparissayapariharaṇatthaṃ sammadeva upari sayitāni. **Utuṃ gāhāpentiyā**ti tesaṃ allasinehapariyādānatthaṃ attano kāyusmāvasena utuṃ gaṇhāpentiyā. Tenāha **‘‘usmīkatānī’’**ti. **Sammā paribhāvitānī**ti sammadeva sabbaso kukkuṭavāsanāya vāsitāni. Tenāha **‘‘kukkuṭagandhaṃ gāhāpitānī’’**ti. Ayañca kukkuṭagandhaparibhāvanā sammāadhisayanasammāparisedananipphattiyā **‘‘anunipphādī’’**ti (sārattha. ṭī. 1.11) daṭṭhabbā. Tehi pana saddhiṃyeva ijjhanato vuttaṃ **‘‘tividhakiriyākaraṇenā’’**ti. Kiñcāpi na evaṃ ‘‘aho vatime’’tiādinā icchā uppajjeyya, kāraṇassa pana sampāditattā atha kho bhabbāva abhinibbhijjitunti yojanā. Kasmā bhabbāti āha **‘‘te hi yasmā tāyā’’**tiādi. Ettha yathā kapālassa tanutā ālokassa anto paññāyamānassa kāraṇaṃ, tathā kapālassa tanutāya nakhasikhāmukhatuṇḍakānaṃ kharatāya ca allasinehassa pariyādānaṃ kāraṇavacananti daṭṭhabbaṃ, **tasmā**ti ālokassa anto paññāyamānato, sayañca paripākagatattā.

**Opammasampaṭipādana**nti opammatthassa upameyyena sammadeva paṭipādanaṃ. **Atthenā**ti upameyyatthena. Yathā kukkuṭiyā aṇḍesu tividhakiriyāya karaṇaṃ kukkuṭacchāpakānaṃ aṇḍakosato nikkhamanassa mūlakāraṇaṃ, evaṃ bhikkhuno ussoḷhīpannarasāni aṅgāni avijjaṇḍakosato nikkhamanassa mūlakāraṇanti āha **‘‘tassā kukkuṭiyā…pe… samannāgatabhāvo’’**ti. Paṭicchādanasāmaññena avijjāya aṇḍakosasadisatāya balavavipassanāvasena avijjaṇḍakosassa tanubhāvo, vipassanāñāṇassa pariṇāmakālo vuṭṭhānagāminibhāvāpatti, tadā ca sā maggañāṇagabbhaṃ dhārentī viya hotīti āha **‘‘gabbhaggahaṇakālo’’**ti. **Abhiññāpakkhe**ti lokiyābhiññāpakkhe. Lokuttarābhiññā hi avijjaṇḍakosaṃ padālikāti. **Gāthāya avijjaṇḍakosaṃ paharatī**ti desanāvilāsena vineyyasantānagataṃ avijjaṇḍakosaṃ ghaṭṭeti, yathāṭhāne ṭhātuṃ na deti.

**Paṭisaṅkhānappahāna**nti tadaṅgappahānapubbakaṃ vikkhambhanappahānaṃ. Pubbabhāgiyā iddhipādā pāḷiyaṃ gahitāti **‘‘iddhipādehi vikkhambhanappahāna’’**nti vuttaṃ. ‘‘Ussoḷhipannarasaṅgasamannāgato bhikkhu bhabbo abhinibbidāyā’’tiādivacanato (ma. ni. 1.189) lokuttariddhipādā pana sambodhaggahaṇeneva gahitā. **Magge āgate**ti ussoḷhīpannarasaṅgasamannāgatassa bhikkhuno vipassanaṃ ussukkāpayato magge āgate uppanne, pāḷiyaṃ vā abhinibbhidāsambodhaggahaṇehi **magge āgate. Phale āgate**ti etthāpi vuttanayena attho veditabbo. Nibbānassa pana pāḷiyaṃ anāgatattā nissaraṇappahānaṃ na gahitaṃ. Sesaṃ suviññeyyameva.

Cetokhilasuttavaṇṇanāya līnatthappakāsanā samattā.

## 7. Vanapatthapariyāyasuttavaṇṇanā

**190**. Vanīyati vivekakāmehi bhajīyati, vanute vā te attasampattiyā vasanatthāya yācanto viya hotīti vanaṃ, patiṭṭhanti ettha vivekakāmā yathādhippetavisesādhigamenāti patthaṃ, vanesu patthaṃ gahanaṭṭhāne senāsanaṃ **vanapatthaṃ**. Pariyāyati attano phalaṃ pariggahetvā vattatīti **pariyāyo,** kāraṇanti āha **‘‘vanapatthapariyāyanti vanapatthakāraṇa’’**nti. Vanapatthañhi taṃ upanissāya viharato upanissayakāraṇaṃ. Tenāha ‘‘vanapatthaṃ upanissāya viharatī’’ti. Pariyāyati desetabbamatthaṃ patiṭṭhapetīti **pariyāyo,** desanā. Vanapatthaṃ ārabbha pavattā desanā **vanapatthadesanā,** taṃ, ubhayatthāpi vanapatthaggahaṇaṃ lakkhaṇamattaṃ gāmādīnampettha kāraṇabhāvassa, desanāya visayabhāvassa ca labbhamānattā.

**191**.**Nissāyā**ti apassāya, vivekavāsassa apassayaṃ katvāti attho. **Na upaṭṭhātī**tiādīhi tasmiṃ vanapatthe senāsanasappāyābhāvaṃ, utupuggaladhammassavanasappāyābhāvampi vā dasseti. **Jīvitasambhārā**ti (a. ni. ṭī. 3.9.6) jīvitappavattiyā sambhārā paccayā. **Samudānetabbā**ti sammā ñāyena anavajjauñchācariyādinā uddhaṃ uddhaṃ ānetabbā pāpuṇitabbā. Te pana tathā samudānitā samāhaṭā nāma hontīti āha **‘‘samāharitabbā’’**ti. **Dukkhena uppajjantī**ti sulabhuppādā na honti. Etena bhojanasappāyādiabhāvaṃ dasseti. **Rattibhāgaṃ vā divasabhāgaṃ vā**ti bhummatthe upayogavacananti āha **‘‘rattikoṭṭhāse vā divasakoṭṭhāse vā’’**ti. **Rattiṃyeva pakkamitabbaṃ** samaṇadhammassa tattha anipphajjanato.

**192-3**.**Saṅkhāpī**ti ‘‘yadatthamahaṃ pabbajito, na metaṃ idha nipphajjati, cīvarādi pana samudāgacchati, nāhaṃ tadatthaṃ pabbajito, kiṃ me idha vāsenā’’ti paṭisaṅkhāyapi. Anantaravāre **saṅkhāpī**ti ‘‘yadatthamahaṃ pabbajito, taṃ me idha nipphajjati, cīvarādi pana na samudāgacchati, nāhaṃ tadatthaṃ pabbajito’’ti paṭisaṅkhāyapīti attho. Tenāha **‘‘samaṇadhammassa nipphajjanabhāvaṃ jānitvā’’**ti.

**195-7**.**So****puggalo anāpucchā pakkamitabbaṃ, nānubandhitabbo**ti ‘‘so puggalo’’ti padassa ‘‘nānubandhitabbo’’ti iminā sambandho. Yassa yena hi sambandho, dūraṭṭhenapi so bhavati. **Taṃ puggala**nti ‘‘so puggalo’’ti paccattavacanaṃ upayogavasena pariṇāmetvā taṃ puggalaṃ anāpucchā pakkamitabbanti attho. Atthavasena hi vibhattivipariṇāmoti. **Taṃ āpucchā pakkamitabba**nti etthāpi eseva nayo. **Āpucchā pakkamitabba**nti ca kataññutakataveditāya niyojanaṃ.

**198**.**Evarūpo**ti yaṃ nissāya bhikkhuno guṇehi vuddhiyeva pāṭikaṅkhā, paccayehi ca na parissamo, evarūpo daṇḍakammādīhi niggaṇhāti cepi, na pariccajitabboti dasseti **‘‘sacepī’’**tiādinā.

Vanapatthapariyāyasuttavaṇṇanāya līnatthappakāsanā samattā.

## 8. Madhupiṇḍikasuttavaṇṇanā

**199**.**Jātivana**nti sayaṃjātaṃ vanaṃ. Tenāha **‘‘aropima’’**nti. **Paṭisallānatthāyā**ti ekībhāvatthāya, puthuttārammaṇato vā cittaṃ paṭinivattetvā accantasante nibbāne phalasamāpattivasena allīyāpanatthaṃ. Daṇḍo pāṇimhi assāti **daṇḍapāṇi**. Yathā so ‘‘daṇḍapāṇī’’ti vuccati, taṃ dassetuṃ **‘‘ayañhī’’**tiādi vuttaṃ. **Daṇḍavittatāyā**ti daṇḍe soṇḍatāya. So hi daṇḍapasuto daṇḍasippe ca sukusalo tattha pākaṭo paññāto, tasmā daṇḍaṃ gahetvāva vicarati. **Jaṅghākilamathavinodanattha**nti rājasabhāya ciranisajjāya uppannajaṅghāparissamassa apanayanatthaṃ. **Adhiccanikkhamano**ti yādicchakanikkhamano, na abhiṇhanikkhamano. **Olubbhā**ti sannirumbhitvā ṭhito. Yathā so ‘‘olubbhā’’ti vutto, taṃ dassetuṃ **‘‘gopālakadārako viyā’’**tiādi vuttaṃ.

**200**. Vadanti etenāti **vādo,** diṭṭhīti āha **‘‘kiṃ vādīti, kiṃ diṭṭhiko’’**ti? **Kimakkhāyī**ti kimācikkhako, kīdisadhammakatho? **Acittīkārenā**ti anādarena. Tathāpucchane kāraṇaṃ dassento **‘‘kasmā’’**tiādimāha. **Nassateta**nti nassatu etaṃ kulaṃ.

**Atthaṃ****na jānātī**ti atthaṃ ce ekadesena jāneyya, taṃ micchā gahetvā paṭippharitvāpi tiṭṭheyya. Tassa dīgharattaṃ ahitāya dukkhāyāti tadassa atthājānanaṃ bhagavatā icchitaṃ. **Viggāhikakatha**nti viggahakathaṃ, sārambhakathanti attho. Nanu bhagavatā saddhiṃ loke puthū samaṇabrāhmaṇā nānāvādā santīti codanaṃ sandhāyāha **‘‘tathāgato hī’’**tiādi. **Na vivadati** vivādahetukānaṃ kāmadiṭṭhijjhosānānaṃ maggeneva samugghātitattā, tadabhāvato pana **loko tathāgatena vivadati**. Dhammavādī yathābhūtavādī dhammavādīhi na vivadati tesaṃ vivaditukāmatāya eva abhāvato, adhammavādī pana tiṇāyapi namaññamāno tehi kiñci vivadati. Tenāha **‘‘na, bhikkhave, dhammavādī kenaci lokasmiṃ vivadatī’’**ti (saṃ. ni. 3.94). Adhammavādī pana asamucchinnavivādahetukattā vivadateva. Tathā cāha **‘‘adhammavādīva kho, bhikkhave, vivadatī’’**ti.

**Yathā ca panā**ti ettha **yathā**-saddo ‘‘yathā ca anuppannassa kāmacchandassa uppādo hoti, tañca pajānātī’’tiādīsu (a. ni. 3.122) viya kāraṇatthoti āha **‘‘yena kāraṇenā’’**ti. Kāraṇākāro vā idha yathā-saddena vutto, so pana atthato kāraṇamevāti vuttaṃ **‘‘yena kāraṇenā’’**ti. ‘‘Idaṃ kathaṃ idaṃ kathaṃ’’ti pavattanato kathaṃkathā, vicikicchā. Sā yassa natthi, so akathaṃkathī, taṃ **akathaṃkathiṃ**. Vippaṭisārakukkuccaṃ bhagavatā anāgāmimaggeneva chinnaṃ, hatthapādakukkuccaṃ aggamaggena āveṇikadhammādhigamato. Aparāparaṃ uppajjanakabhavo **‘‘bhavābhavo’’**ti idhādhippetoti āha **‘‘punappunabbhave’’**ti. Saṃvarāsaṃvaro phalāphalaṃ viya khuddakamahanto bhavo **‘‘bhavābhavo’’**ti vuttoti āha **‘‘hīnapaṇīte vā bhave’’**ti. Bhavo vuḍḍhippatto **‘‘abhavo’’**ti vuccati yathā ‘‘asekkhā dhammā’’ti (dha. sa. 11.tikamātikā). **Kilesasaññā**ti kāmasaññādike vadati. Kilesā eva vā saññānāmena vuttā ‘‘saññā pahāya amataṃ eva pāpuṇātī’’tiādīsu viya. **Attano khīṇāsavabhāvaṃ dīpetī**ti imināva paresañca tathattāya dhammaṃ desetīti ayampi attho vibhāvitoti daṭṭhabbaṃ. **Nīharitvā kīḷāpetvā**ti nīharitvā ceva kīḷāpetvā ca, nīharaṇavasena vā kīḷāpetvā. **Tivisākha**nti tibhaṅgabhākuṭi viya nalāṭe jātattā **nalāṭikaṃ**.

**201**.**Kinti****nu kho**ti kiṃ kāraṇenāti attho. **Anusandhiṃ gahetvā**ti pucchānusandhiṃ uṭṭhapetvā. **Yatonidāna**nti yaṃnidānaṃ, yaṃkāraṇāti vuttaṃ hoti. Purimapade hi vibhatti alopaṃ katvā niddeso, chaajjhattikabāhirāyatanādinidānanti ayameva attho. Saṅkhāyanti saṅkhābhāvena ñāyantīti **saṅkhā**ti āha **‘‘saṅkhāti koṭṭhāsā’’**ti. Kāmañcettha mānopi papañco, abhinandanasabhāve eva pana gaṇhanto **‘‘taṇhāmānadiṭṭhipapañcasampayuttā’’**ti āha. Tathā hi vakkhati ‘‘abhinanditabba’’ntiādi. **Samudācarantī**ti sabbaso uddhaṃ uddhaṃ pariyādāya pavattanti. Mariyādattho hi ayamākāro, tena ca yogena **purisa**nti upayogavacanaṃ yathā ‘‘tathāgataṃ, bhikkhave, arahantaṃ sammāsambuddhaṃ dve vitakkā samudācarantī’’ti (itivu. 38). Taṇhādayo ca yathāsakaṃ pavattiākāraṃ avilaṅghantiyo āsevanavasena uparūpari pavattanti. Tathā hi tā ‘‘papañcasaṅkhā’’ti vuttā.

**Kāraṇe**ti pavattipaccaye. **Ekāyatanampi …pe… natthī**ti cakkhāyatanādi ekampi āyatanaṃ abhinanditabbaṃ abhivaditabbaṃ ajjhositabbañca natthi ce, nanu natthi eva, kasmā ‘‘natthi ce’’ti vuttanti? Saccaṃ natthi, appahīnābhinandanābhivadanaajjhosānānaṃ pana puthujjanānaṃ abhinanditabbādippakārāni āyatanāni hontīti tesaṃ na sakkā natthīti vattu, pahīnābhinandanādīnaṃ pana sabbathā natthīti ‘‘natthi ce’’ti vuttaṃ. **Ahaṃ mamanti abhinanditabba**nti diṭṭhābhinandanāya ‘‘aha’’nti taṇhābhinandanāya ‘‘mama’’nti rocetabbaṃ. **Abhivaditabba**nti abhinivisanasamuṭṭhāpanavasena vattabbaṃ. Tenāha **‘‘ahaṃ mamanti vattabba’’**nti. **Ajjhositvā**ti diṭṭhi taṇhā vatthuṃ anupavisitvā gāhadvayaṃ anaññasādhāraṇaṃ viya katvā. Tenāha **‘‘gilitvā pariniṭṭhapetvā’’**ti. **Etenā**ti ‘‘ettha ce natthī’’tiādivacanena. **Etthā**ti āyatanesu. Taṇhādīnaṃ avatthubhāvadassanamukhena **taṇhādīnaṃyeva appavattiṃ** kilesaparinibbānaṃ kathitanti. Tenāha bhagavā **‘‘esevanto’’**tiādi, ayameva abhinandanādīnaṃ natthibhāvakaro maggo, tappaṭippassaddhibhūtaṃ phalaṃ, taṃnissaraṇaṃ vā nibbānaṃ rāgānusayādīnaṃ anto avasānaṃ appavattīti attho. Tenāha **‘‘ayaṃ …pe… anto’’**ti. **Sabbatthā**ti ‘‘esevanto paṭighānusayānaṃ’’tiādīsu sabbapadesu.

**Ādiyatī**ti pahāradānādivasena gayhati. **Matthakappattaṃ kalaha**nti bhaṇḍanādimatte aṭṭhatvā mukhasattīhi vitudanādivasena matthakappattaṃ kalahaṃ. Yāya karotīti sambandho. Sesapadesupi eseva nayo. Viruddhaggāhavasena **nānāgāhamattaṃ,** tathā viruddhavādavasena **nānāvādamattaṃ. Evaṃ pavatta**nti garukātabbesupi gāravaṃ akatvā ‘‘tuvaṃ tuva’’nti evaṃ pavattaṃ sārambhakathaṃ, yāya cetanāya yaṃ karoti, sā tuvaṃ tuvaṃ. **Nissāyā**ti paṭicca, nissayādipaccaye katvāti attho. Kilesānaṃ uppattinimittatā tāva āyatanānaṃ hotu tabbhāve bhāvato, nirodhanimittatā pana kathaṃ. Na hettha lokuttaradhammānaṃ saṅgaho lokiyānaṃyeva adhippetattāti codanaṃ sandhāyāha **‘‘nirujjhamānāpī’’**tiādi. Nāmamattena nimittataṃ sandhāya vuttoti dassento **‘‘yatthuppannā, tattheva niruddhā hontī’’**ti vatvā tamatthaṃ suttantarena sādhento **‘‘svāyamattho’’**tiādimāha.

Tattha **samudayasaccapañhenā**ti mahāsatipaṭṭhāne samudayasaccaniddesena. So hi **‘‘kattha uppajjamānā’’**tiādinā pucchāvasena pavattattā pañhoti vutto. Nanu tattha taṇhāya uppattinirodhā vuttā, na sabbakilesānanti īdisī codanā anavakāsāti dassento **‘‘yatheva cā’’**tiādimāha. **Laddhavohāre**ti iminā rāgādīnaṃ appavattinimittatāya antoti samaññā nibbānassāti dasseti. Eteneva abhinandanādīnaṃ abhāvoti ca idaṃ saṃvaṇṇitanti daṭṭhabbaṃ. Kathaṃ pana sabbasaṅkhatavinissaṭe nibbāne akusaladhammānaṃ nirodhasambhavoti āha **‘‘yañhi yattha natthi, taṃ tattha niruddhaṃ nāma hotī’’**ti. Yvāyaṃ appavattiyaṃ nirodhavohāro vutto, svāyamattho nirodhapañhena dīpetabbo. Na hi tattha uppajjitvā niruddhā vitakkavicārā paṭippassaddhāti vuttā, atha kho appavattā evāti.

**203**.**Evaṃsampada**nti evaṃsampajjanakaṃ evaṃ passitabbaṃ idaṃ mama ajjhesanaṃ. Tenāha **‘‘īdisanti attho’’**ti. **Jānaṃ jānātī**ti (a. ni. ṭī. 3.10.113-116) sabbaññutaññāṇena jānitabbaṃ sabbaṃ jānāti. Ukkaṭṭhaniddesena hi avisesaggahaṇena ca ‘‘jāna’’nti iminā niravasesaṃ ñeyyajātaṃ pariggaṇhātīti tabbisayāya jānanakiriyāya sabbaññutaññāṇameva karaṇaṃ bhavituṃ yuttaṃ. Atha vā pakaraṇavasena ‘‘bhagavā’’ti saddantarasannidhānena cāyamattho vibhāvetabbo. **Passitabbameva passatī**ti dibbacakkhu-paññācakkhu-dhammacakkhu-buddhacakkhu-samantacakkhu-saṅkhātehi ñāṇacakkhūhi passitabbaṃ passati eva. Atha vā **jānaṃ jānātī**ti yathā aññe savipallāsā kāmarūpapariññāvādino jānantāpi vipallāsavasena jānanti, na evaṃ bhagavā. Bhagavā pana pahīnavipallāsattā jānanto jānāti eva, diṭṭhidassanassa ca abhāvā passanto passatiyevāti attho. **Dassanapariṇāyakaṭṭhenā**ti yathā cakkhu sattānaṃ dassanatthaṃ pariṇeti, evaṃ lokassa yāthāvadassanasādhanato dassanakiccapariṇāyakaṭṭhena **cakkhubhūto,** paññācakkhumayattā vā sayambhuñāṇena paññācakkhuṃ bhūto pattoti vā **cakkhubhūto. Ñāṇabhūto**ti etassa ca evameva attho daṭṭhabbo. **Dhammā vā** bodhipakkhiyā tehi uppannattā lokassa ca taduppādanato, anaññasādhāraṇaṃ vā dhammaṃ pattoti **dhammabhūto. Brahmā** vuccati maggo tena uppannattā lokassa ca taduppādanattā, tañca sayambhuñāṇena pattoti **brahmabhūto**. Catusaccadhammaṃ vadatīti **vattā**. Ciraṃ saccapaṭivedhaṃ pavattento vadatīti **pavattā. Atthaṃ nīharitvā**ti dukkhādiatthaṃ tatthāpi pīḷanādiatthaṃ uddharitvā. Paramatthaṃ vā nibbānaṃ pāpayitā, amatasacchikiriyaṃ sattesu uppādento amataṃ dadātīti **amatassa dātā.** Bodhipakkhiyadhammānaṃ tadāyattabhāvato **dhammassāmī**.

**204**. So vā uddeso attanopi hotīti thero **‘‘yaṃ kho no’’**ti āha. Sabbalokasādhāraṇā hi buddhānaṃ desanāti. Idāni yehi dvārārammaṇehi purisaṃ papañcasaññāsaṅkhā samudācaranti, tāni tāva dassento papañcasaññāsaṅkhā dassetuṃ yena saḷāyatanavibhaṅgena niddeso kato, tassa atthaṃ dassetuṃ **‘‘cakkhuñcā’’**tiādi āraddhaṃ. Tattha **nissayabhāvenā**ti nissayapaccayabhāvena. Nissayapaccayo ca pasādacakkhuyeva hoti, na cuddasasambhāraṃ, catucattālīsasambhāraṃ vā sasambhāracakkhunti āha **‘‘cakkhupasādañca paṭiccā’’**ti. **Ārammaṇabhāvenā**ti ārammaṇapaccayabhāvena. Ārammaṇapaccayo ca catusamuṭṭhānikarūpesu yaṃ kiñci hotīti āha **‘‘catusamuṭṭhānikarūpe ca paṭiccā’’**ti.

Ettha cakkhu ekampi viññāṇassa paccayo hoti, rūpāyatanaṃ pana anekameva saṃhatanti imassa visesassa dassanatthaṃ nissayabhāvena **‘‘cakkhupasādañca ārammaṇabhāvena catusamuṭṭhānikarūpe cā’’**ti vacanabhedo kato. Kiṃ pana kāraṇaṃ cakkhu ekampi viññāṇassa paccayo hoti, rūpaṃ pana anekamevāti? Paccayabhāvavisesato. Cakkhu hi cakkhuviññāṇassa nissayapurejātaindriyavippayuttapaccayehi paccayo hontaṃ atthibhāveneva hoti tasmiṃ sati tassa bhāvato, asati abhāvato, yato taṃ atthiavigatapaccayehissa paccayo hotīti vuccati, tannissitatā cassa na ekadesena allīyanavasena icchitabbā arūpabhāvato. Atha kho garurājādīsu sissarājapurisādīnaṃ viya tappaṭibaddhavuttitāya, itare pana paccayā tena tena visesena veditabbā.

Sacāyaṃ paccayabhāvo na ekasmiṃ na sambhavatīti ekampi cakkhu cakkhuviññāṇassa paccayo hotīti dassetuṃ pāḷiyaṃ **‘‘cakkhuñcāvuso, paṭiccā’’**ti ekavacanavasena vuttaṃ. Rūpaṃ pana yadipi cakkhu viya purejātaatthi-avigatapaccayehi paccayo hoti puretaraṃ uppannaṃ hutvā vijjamānakkhaṇe eva upakārakattā tathāpi anekameva saṃhataṃ hutvā paccayo hoti ārammaṇabhāvato. Yañhi paccayadhammaṃ sabhāvabhūtaṃ, parikappitākāramattaṃ vā viññāṇaṃ vibhāventaṃ pavattati, tadaññesañca satipi paccayabhāve so tassa sārammaṇasabhāvatāya yaṃ kiñci anālambhitvā pavattituṃ asamatthassa olubbhapavattikāraṇabhāvena ālambanīyato ārammaṇaṃ nāma, tassa yasmā yathā tathā sabhāvūpaladdhi viññāṇassa ārammaṇapaccayalābho, tasmā cakkhuviññāṇaṃ rūpaṃ ārabbha pavattamānaṃ tassa sabhāvaṃ vibhāventameva pavattati. Sā cassa indriyādhīnavuttikassa ārammaṇasabhāvūpaladdhi na ekadvikalāpagatavaṇṇavasena hoti, nāpi katipayakalāpagatavaṇṇavasena, atha kho ābhogānurūpaṃ āpāthagatavaṇṇavasenāti anekameva rūpaṃ saṃhaccakāritāya viññāṇassa paccayo hotīti dassento **‘‘rūpe ca uppajjati cakkhuviññāṇa’’**nti bahuvacanavasenāha.

Yaṃ pana **paṭṭhāne** (paṭṭhā. 1.1.2 paccayaniddesa) ‘‘rūpāyatanaṃ cakkhuviññāṇadhātuyā taṃsampayuttakānañca dhammānaṃ ārammaṇapaccayena paccayo’’ti vuttaṃ, taṃ yādisaṃ rūpāyatanaṃ cakkhuviññāṇassa ārammaṇapaccayo, tādisaṃ sandhāya vuttaṃ. Kīdisaṃ pana tanti? Samuditanti pākaṭoyamattho. Evañca katvā yadeke vadanti ‘‘āyatanasallakkhaṇavasena cakkhuviññāṇādayo sallakkhaṇavisayā, na drabyasallakkhaṇavasenā’’ti, tampi suvuttameva hoti. Na cettha samudāyārammaṇatā āsaṅkitabbā samudāyābhogasseva abhāvato, samuditā pana vaṇṇadhammā ārammaṇapaccayā honti. Kathaṃ pana paccekaṃ asamatthā samuditā ārammaṇapaccayā honti. Na hi paccekaṃ daṭṭhuṃ asakkontā andhā samuditā passantīti? Nayidamekantikaṃ visuṃ visuṃ asamatthānampi sivikāvahanādīsu samatthatāya dassanato. Kesādīnañca yasmiṃ ṭhāne ṭhitānaṃ paccekaṃ vaṇṇaṃ gahetuṃ na sakkā, tasmiṃyeva ṭhāne samuditānaṃ taṃ gahetuṃ sakkāti bhiyyopi tesaṃ saṃhaccakāritā paribyattā. Etena kiṃ cakkhuviññāṇassa paramāṇurūpaṃ ārammaṇaṃ, udāhu taṃsamudāyotiādikā codanā paṭikkhittāti veditabbā. **‘‘Sotañca, āvuso, paṭiccā’’**tiādīsupi iminā nayena attho veditabbo. **Cakkhuviññāṇaṃ nāmā**ti cakkhunissitarūpavijānanalakkhaṇaṃ cakkhuviññāṇaṃ nāma uppajjati.

**Tiṇṇaṃ saṅgatiyā**ti cakkhu, rūpaṃ, cakkhuviññāṇanti imesaṃ tiṇṇaṃ saṅgatiyā samodhānena. **Phasso nāmā**ti arūpadhammopi samāno ārammaṇe phusanākāreneva pavattanato phusanalakkhaṇo phasso nāma dhammo uppajjati. **Sahajātādivasenā**ti cakkhuviññāṇasampayuttāya sahajātaaññamaññādivasena, anantarāya anantarādivasena, itarāya upanissayavasena paccayabhāvato **phassapaccayā** phassakāraṇā **vedanā uppajjati**. Anubhavanasamakālameva ārammaṇassa sañjānanaṃ hotīti **‘‘tāya vedanāya yaṃ ārammaṇaṃ vedeti, tadeva saññā sañjānātī’’**ti vuttaṃ. Cakkhudvārikā dhammā idhādhippetāti tadanusārena pana aparāparuppannānaṃ vedanādīnaṃ gahaṇe sati, yanti vā kāraṇavacanaṃ, yasmā ārammaṇaṃ vedeti, tasmā taṃ sañjānātīti attho. Na hi asati vedayite kadāci saññuppatti atthi. Sesapadesupi eseva nayo. Saññāya hi yathāsaññātaṃ vijjamānaṃ, avijjamānaṃ vā ārammaṇaṃ vitakkavasena parikappeti, yathāparikappitañca taṃ diṭṭhitaṇhāmānamaññanāhi maññamāno papañcetīti vutto. Tenevāha ‘‘pathaviṃ pathavito sañjānā’’ti, ‘‘pathaviṃ pathavito saññatvā pathaviṃ maññatī’’tiādi (ma. ni. 1.2), ‘‘takkañca diṭṭhīsu pakappayitvā, saccaṃ musāti dvayadhammamāhū’’ti (su. ni. 892; mahāni. 121) ca. Balappattapapañcavasenevāyamatthavaṇṇanā katā, **aṭṭhakathāyaṃ** pana paridubbalavasena.

**Cakkhurūpādīhi kāraṇehī**ti cakkhuviññāṇaphassavedanāsaññāvitakkehi kāraṇabhūtehi. Akāraṇabhūtānampi tesaṃ atthitāya kāraṇaggahaṇaṃ. Pariññātā hi te akāraṇaṃ. Tenāha **‘‘apariññātakāraṇa’’**nti. Tīhipi pariññāhi apariññātavatthukaṃ. **Abhibhavantī**ti ajjhottharanti. **Sahajātā hontī**ti ettha ‘‘cakkhusamphassapaccayā vedanākkhandho atthi kusalo’tiādivacanato vedanāsaññā asahajātāpi gahetabbā. **Yadi eva**nti ‘‘papañcetī’’ti ettha yadi pañcadvārajavanasahajātā papañcasaṅkhā adhippetā tāsaṃ paccuppannavisayattā, **kasmā atītānāgataggahaṇaṃ****kata**nti codeti. Itaro **‘‘tathā uppajjanato’’**tiādinā pariharati. Tattha **tathā uppajjanato**ti yathā vattamānakāle, evaṃ atītakāle anāgatakāle ca cakkhudvāre papañcasaṅkhānaṃ uppajjanato atītānāgataggahaṇaṃ kataṃ, na atītesu, anāgatesu vā cakkhurūpesu cakkhudvārikānaṃ tāsaṃ uppajjanato.

**Manañjāvuso, paṭiccā**ti ettha duvidhaṃ manaṃ kevalaṃ bhavaṅgaṃ, sāvajjanaṃ vā. Duvidhā hi kathā. Uppattidvārakathāyaṃ dvikkhattuṃ calitaṃ bhavaṅgaṃ manodvāraṃ nāma, cakkhādi viya rūpādinā yena taṃ ghaṭṭitaṃ tattha upari viññāṇuppattiyā dvārabhāvato. Paccayakathāyaṃ sāvajjanabhavaṅgaṃ, ‘‘manosamphassapaccayā atthi kusalo’’tiādīsu hi sāvajjanamanosamphasso icchito, na bhavaṅgamanosamphasso asambhavato. Tattha paṭhamanayaṃ sandhāyāha **‘‘mananti bhavaṅgacitta’’**nti. **Dhammeti tebhūmakadhammārammaṇa**nti iminā sabhāvadhammesu eva kilesuppattīti keci, tadayuttaṃ tadupādānāyapi paññattiyā dhammārammaṇatāya vuttattā. Idha pana tebhūmakāpi dhammā labbhantīti dassanatthaṃ **‘‘tebhūmakadhammārammaṇa’’**nti vuttaṃ, na paññattiyā anārammaṇattā. Evañcetaṃ sampaṭicchitabbaṃ, aññathā akusalacittuppādā anārammaṇā nāma siyuṃ. Uppattidvārakathāyaṃ cakkhuviññāṇādi viya āvajjanampi dvārapakkhikamevāti vuttaṃ **‘‘manoviññāṇanti āvajjanaṃ vā’’**ti. Paccayakathāyaṃ pana āvajjanaṃ gahitanti **‘‘javanaṃ vā’’**ti vuttaṃ. Nayadvaye dhammānaṃ sahajātavibhāgaṃ dassetuṃ **‘‘āvajjane****gahite’’**tiādi vuttaṃ. **Yuttamevā**ti nippariyāyato yuttameva.

So yāva na paccayapaṭivedho sambhavati, tāva paññattimukheneva sabhāvadhammā paññāyanti paccekaṃ apaññāpaneti āha **‘‘phasso nāma eko dhammo uppajjatī’’**ti. **Evaṃ phassapaññattiṃ paññapessatī**ti paññapetvā tabbisayadassanaṃ ñāṇaṃ uppādessati. **Imasmiṃ sati idaṃ hotī**ti imasmiṃ cakkhuādike paccaye sati idaṃ phassādikaṃ paccayuppannaṃ hoti. **Dvādasāyatanavasenā**ti dvādasannaṃ āyatanānaṃ vasena āgatena paṭiccasamuppādanayavasena. **Dvādasāyatanapaṭikkhepavasenā**ti ‘‘imasmiṃ asati idaṃ na hotī’’ti paccayābhāvapaccayuppannābhāvadassanakkame dvādasannaṃ āyatanānaṃ paṭikkhepavasena.

**Sāvakena pañho kathito**ti ayaṃ pañho sāvakena kathito, iti iminā kāraṇena mā nikkaṅkhā ahuvattha. Atha vā saṃkhittena vuttamatthaṃ vitthārena vibhajantena etadagge ṭhapitena mahāsāvakena pañho kathitoti iminā kāraṇena etasmiṃ pañhe mā nikkaṅkhā ahuvattha, heraññike sati kahāpaṇaṃ sayaṃ nicchinantā viya ahutvā bhagavato eva santike nikkaṅkhā hotha.

**205**. Ākaronti phalaṃ tāya tāya mariyādāya nibbattentīti **ākārā,** kāraṇāni. **Pāṭiyekkakāraṇehī**ti channaṃ dvārānaṃ vasena visuṃ visuṃ papañcakāraṇassa niddiṭṭhattā vuttaṃ. Atha vā yadipi yattakehi dhammehi yaṃ phalaṃ nibbattati, tesaṃ samuditānaṃyeva kāraṇabhāvo sāmaggiyāva phaluppattito, tathāpi paccekaṃ tassa kāraṇamevāti katvā vuttaṃ **‘‘pāṭiyekkakāraṇehī’’**ti. **Padehī**ti nāmādipadehi ceva taṃsamudāyabhūtehi vākyehi ca. Tenāha **‘‘akkharasampiṇḍanehī’’**ti. Akkharāniyeva hi atthesu yathāvaccaṃ padavākyabhāvena paricchijjanti. **Byañjanehī**ti atthassa abhibyañjanato byañjanasaññitehi vaṇṇehi. Tāni pana yasmā pariyāyassa akkharaṇato ‘‘akkharānī’’ti vuccanti, tasmā āha **‘‘akkharehī’’**ti. Ettha ca imehi ākārehi imehi padabyañjanehi papañcasamudācārassa vaṭṭassa ca vivaṭṭassa ca dassanaattho vibhattoti yojanā. **Paṇḍiccenā**ti paññāya. ‘‘Kittāvatā nu kho, bhante, paṇḍito hoti? Yato kho bhikkhu dhātukusalo ca hotī’’ti (ma. ni. 3.124) ādisuttapadavasena paṇḍitalakkhaṇaṃ dassento **‘‘catūhi vā kāraṇehī’’**tiādimāha. Saccapaṭivedhavasena paṇḍiccaṃ dassitanti paṭisambhidāvasena mahāpaññataṃ dassetuṃ **‘‘mahante atthe’’**tiādi vuttaṃ.

**Guḷapūva**nti guḷe missitvā katapūvaṃ. **Baddhasattuguḷaka**nti madhusakkharāhi piṇḍīkataṃ sattupiṇḍaṃ. **Asecitabbakaṃ** madhuādinā pageva tehi samayojitabbattā. **Cintakajātiko**ti dhammacintāya cintakasabhāvo. **Sabbaññutaññāṇenevassā**ti sabbaññutaññāṇeneva assa suttassa guṇaṃ paricchindāpetvā nāmaṃ gaṇhāpessāmi.

Madhupiṇḍikasuttavaṇṇanāya līnatthappakāsanā samattā.

## 9. Dvedhāvitakkasuttavaṇṇanā

**206**.**Dve****dve bhāge**ti dve dve koṭṭhāse katvā. Kāmañcettha ‘‘imaṃ ekaṃ bhāgamakāsiṃ, imaṃ dutiyabhāgamakāsi’’nti vacanato sabbepi vitakkā saṃkilesavodānavibhāgena dveva bhāgā katā, aparāparuppattiyā panetesaṃ abhiṇhācāraṃ upādāya pāḷiyaṃ ‘‘dvidhā katvā’’ti āmeḍitavacananti **‘‘dve dve bhāge katvā’’**ti āmeḍitavacanavaseneva vutto. Atha vā bhāgadvayassa sappaṭibhāgatāya tattha yaṃ yaṃ dvayampi kho ujuvipaccanīkaṃ, taṃ taṃ visuṃ visuṃ gahetukāmo bhagavā āha ‘‘dvidhā katvā vitakke vihareyya’’nti. Evaṃ pana cintetvā tattha micchāvitakkānaṃ sammāvitakkānañca anavasesaṃ asaṅkarato ca gahitabhāvaṃ dassento **‘‘imaṃ ekaṃ bhāgamakāsiṃ, imaṃ dutiyabhāgamakāsi’’**nti avoca. **Kāmapaṭisaṃyutto**ti kāmarāgasaṅkhātena kāmena sampayutto, kāmena paṭibaddho vā. Sesesupi eseva nayo. Ayaṃ pana viseso – byāpajjati cittaṃ etenāti **byāpādo,** doso. Vihiṃsati etāya satte, vihiṃsanaṃ vā tesaṃ etanti **vihiṃsā,** paresaṃ viheṭhanākārena pavattassa karuṇāpaṭipakkhassa pāpadhammassetaṃ adhivacanaṃ. **Ajjhatta**nti ajjhattadhammārammaṇamāha. **Bahiddhā**ti bāhiradhammārammaṇaṃ. **Oḷāriko**ti bahalakāmarāgādipaṭisaṃyutto. Tabbipariyāyena **sukhumo. Vitakkoakusalapakkhikoyevā**ti iminā vitakkabhāvasāmaññena tatthāpi akusalabhāvasāmaññena ekabhāgakaraṇaṃ, na ekacittuppādapariyāpannatādivasenāti dasseti.

Nekkhammaṃ vuccati lobhātikkantattā paṭhamajjhānaṃ, sabbākusalehi nikkhantattā sabbaṃ kusalaṃ. Idha pana kāmavitakkapaṭipakkhassa adhippetattā āha **‘‘kāmehi nissaṭo nekkhammapaṭisaṃyutto vitakko’’**ti. **So**ti nekkhammavitakko. **Yāva paṭhamajjhānā**ti paṭhamasamannāhārato paṭṭhāya yāva paṭhamajjhānaṃ etthuppanno vitakko nekkhammavitakkoyeva. **Paṭhamajjhāna**nti ca idaṃ tato paraṃ vitakkābhāvato vuttaṃ. Na byāpajjati cittaṃ etena, byāpādassa vā paṭipakkhoti **abyāpādo,** mettāpubbabhāgo mettābhāvanārambho. Na vihiṃsanti etāya, vihiṃsāya vā paṭipakkhoti **avihiṃsā,** karuṇāpubbabhāgo karuṇābhāvanārambho.

Mahābodhisattānaṃ mahābhinikkhamanaṃ nikkhantakālato paṭṭhāya laddhāvasarā sammāsaṅkappā uparūpari savisesaṃ pavattantīti āha **‘‘chabbassāni…pe… pavattiṃsū’’**ti. Ñāṇassa aparipakkattā pubbavāsanāvasena satisammosato kadāci micchāvitakkalesopi hotiyevāti taṃ dassetuṃ **‘‘satisammosena…pe… tiṭṭhantī’’**ti āha. Yathā niccapihitepi gehe kadāci vātapāne vivaṭamatte laddhāvasaro vāto anto paviseyya, evaṃ guttindriyepi bodhisattasantāne satisammosavasena laddhāvasaro akusalavitakko uppajji, uppanno ca kusalavāraṃ pacchinditvā aṭṭhāsi, atha mahāsatto taṃmuhuttuppannameva paṭivinodetvā tesaṃ āyatiṃ anuppādāya ‘‘ime micchāvitakkā, ime sammāvitakkā’’ti yāthāvato te paricchinditvā micchāvitakkānaṃ avasaraṃ adento sammāvitakke parivaḍḍhesi. Tena vuttaṃ **‘‘mayhaṃ ime’’**tiādi.

**207**. Pamādo nāma sativippavāsoti āha **‘‘appamattassāti satiyā avippavāse ṭhitassā’’**ti. **Ātāpavīriyavantassā**ti kilesānaṃ niggaṇhanavīriyavato. **Pesitacittassā**ti bhavavimokkhāya vissaṭṭhacittassa kāye ca jīvite ca nirapekkhassa. **‘‘Evaṃ paṭipākatiko jāto’’**ti attano attabhāvaṃ nissāya pavattaṃ somanassākāraṃ gehassitasomanassapakkhikaṃ akāsi, paññāmahantatāya sukhumadassitā.

**Apariññāyaṃ****ṭhitassā**ti na pariññāyaṃ ṭhitassa, apariggahitapariññassāti attho. **Vitakko…pe… etāni tīṇi nāmāni labhatī**ti tādisassa uppanno micchāvitakko yathārahaṃ attabyābādhako ubhayabyābādhako ca na hotīti na vattabbo taṃ sabhāvānativattanatoti adhippāyo. Anuppannānuppādauppannaparihāninimittatāya paññaṃ nirodhetīti **paññānirodhiko**. Tenāha **‘‘anuppannāyā’’**tiādi. **Natthibhāvaṃ gacchatī**ti paṭisaṅkhānabalena vikkhambhanappahānamāha. **Nirujjhatī**tiādīhipi tadeva vadati. **Vigatanta**ntiādīhi pana samūlaṃ uddhaṭaṃ viya tadā appavattanakaṃ akāsinti vadati.

**208**.**Cittavipariṇāmabhāvo** cittassa aññathattaṃ pakaticittavigamo. **Anekaggatākāro** vikkhepo. Tattha vitakkena cittaṃ vihaññamānaṃ viya hotīti āha **‘‘taṃ gahetvā vihiṃsāvitakkaṃ akāsī’’**ti. **Kāruñña**nti paradukkhanimittaṃ cittakhedaṃ vadati. Tenevāha – ‘‘paradukkhe sati sādhūnaṃ manaṃ kampetīti karuṇā’’ti (ma. ni. ṭī. 1.1; saṃ. ni. ṭī. 1.1.1). Nti karuṇāyanavasena pavattacittapakampanaṃ sandhāya **‘‘uppajjati vihiṃsāvitakko’’ti āha,** na sattesu vihiṃsā pavattatīti adhippāyo.

**Tena tena cassākārenā**ti yena yena ākārena bhikkhunā anuvitakkitaṃ anuvicāritaṃ, tena tena ākārenassa **cetaso nati hoti**. Tenevāha **‘‘kāmavitakkādīsū’’**tiādi. **Pahāsī**ti kālavipallāsena vuttanti āha **‘‘pajahatī’’**ti. Pahānaṃ panassa siddhameva paṭipakkhassa siddhattāti dassetuṃ **‘‘pahāsī’’**ti vuttaṃ yathā ‘‘asāmibhoge gāmikāādīyiṃsū’’ti. **Bahulamakāsī**ti etthāpi eseva nayo. **Evamevaṃ namatī**ti kāmavitakkasampayogākārameva hoti, kāmavitakkasampayuttākārena vā pariṇamati. Kasanaṃ **kiṭṭhaṃ,** kasīti attho, tannibbattattā pana kāraṇūpacārena sassaṃ ‘‘kiṭṭha’’nti vuttanti āha **‘‘sassasambādhe’’**ti. **Cattāri bhayānī**ti vadhabandhajānigarahāni. **Upaddava**nti anatthuppādabhāvaṃ. **Lāmaka**nti nihīnabhāvaṃ. **Dhandhesū**ti attano khandhesu. **Otāra**nti anuppavesaṃ kilesānaṃ. Saṃkilesato visujjhanaṃ **visuddhi,** sā eva **vodāna**nti āha **‘‘vodānapakkhanti idaṃ tasseva vevacana’’**nti.

**209**.**Sabbakusalaṃ****nekkhammaṃ** sabbākusalapaṭipakkhatāya tato nissaṭattā. **Nibbānameva nekkhammaṃ** sabbakilesato sabbasaṅkhatato ca nissaṭattā. **Kiṭṭhasambādhaṃ viya rūpādiārammaṇaṃ** pamāde sati anatthuppattiṭṭhānabhāvato. **Kūṭagāvo viya kūṭacittaṃ** duddamabhāvato. **Paṇḍitagopālako viya bodhisatto** upāyakosallayogato. **Catubbidhabhayaṃ viya micchāvitakkā** sappaṭibhayabhāvato. Paññāya vuddhi etassa atthīti **paññāvuddhiko**. Vihaññati cittaṃ etenāti vighāto, cetodukkhaṃ, tappakkhiko vighātapakkhiko, na vighātapakkhikoti **avighātapakkhiko. Nibbānasaṃvattaniko** nibbānavaho. **Ugghātīyeyyā**ti uddhataṃ siyā vikkhittañca bhaveyyāti attho. **Saṇṭhapemī**ti sammadeva paṭṭhapemi. Yathā pana ṭhapitaṃ saṇṭhapitaṃ nāma hoti, taṃ dassetuṃ **‘‘sannisīdāpemī’’**tiādi vuttaṃ. **Sannisīdāpemī**ti samādhipaṭipakkhe kilese sannisīdāpento cittaṃ gocarajjhatte sannisīdāpemi. Abyaggabhāvāpādakena **ekaggaṃ karomi,** yathā ārammaṇe suṭṭhu appitaṃ hoti, **evaṃ sammā** sammadeva **ādahāmi** samāhitaṃ karomi, yasmā tathāsamāhitaṃ cittaṃ suṭṭhu ārammaṇe āropitaṃ nāma hoti, na tato paripatati, tasmā vuttaṃ **‘‘suṭṭhu āropemīti attho’’**ti. **Mā ugghātīyittā**ti mā haññittha, mā ūhataṃ atthāti attho.

**210**.**Soyeva…pe… vutto**ti iminā kiñcāpi ekaṃyeva kusalavitakkaṃ maggakkhaṇe viya tividhattasambhavato tividhanāmikaṃ katvā dassitaṃ viya hoti, na kho panetaṃ evaṃ daṭṭhabbaṃ. Pabandhapavattañhi upādāya ekattanayena **‘‘soyeva byāpādapaccanīkaṭṭhenā’’**tiādi vuttaṃ. Ekajātiyesu hi kusalacittesu uppanno vitakko samānākāratāya so evāti vattabbataṃ labhati yathā ‘‘sā eva tittirī, tāni eva osadhānī’’ti (saṃ. ni. ṭī. 2.2.19). Na hi tadā mahāpurisassa asubhamettākaruṇāsannissayā te vitakkā evaṃ vuttāti.

**Samāpattiṃ****nissāyā**ti samāpattiṃ samāpajjitvā, tato vuṭṭhahitvāti attho. Vipassanāpi taruṇāti yojanā. **Kāyo kilamati** samathavipassanānaṃ taruṇatāya bhāvanāya pubbenāparaṃ visesassa alabbhamānattā. Tenāha **‘‘cittaṃ haññati vihaññatī’’**ti. **Vipassanāyabahūpakārā****samāpatti,** tathā hi vuttaṃ – ‘‘samādhiṃ, bhikkhave, bhāvetha, samāhito yathābhūtaṃ jānāti passatī’’ti (saṃ. ni. 3.5; 4.99; 5.1071).

Yathā vissamaṭṭhānaṃ yodhānaṃ parissamaṃ vinodeti, tathā parissamavinodanatthaṃ phalakehi kātabbaṃ vissamaṭṭhānaṃ phalakakoṭṭhako, samāpattiyā pana vipassanā bahukāratarā samādhiparipanthakānaṃ, sabbesampi vā kilesānaṃ vimathanena dubbalabhāvāpajjanato. Tenāha **‘‘vipassanā thāmajātā samāpattimpi rakkhati,thāmajātaṃ karotī’’**ti. Nanu cevaṃ itarītarasannissayadoso āpajjatīti? Nayidamekantikaṃ, itarītarasannissayāpi kiccasiddhi loke labbhatīti dassetuṃ **‘‘yathā hī’’**tiādi vuttaṃ.

**Gāmantaṃ āhaṭesū**ti gāmasamīpaṃ upanītesu. **Etāgāvoti sati uppādanamattameva kātabbaṃ** yathā gāvo rakkhitabbā, tadabhāvato. **Tadā**ti samathavipassanānaṃ thāmajātakāle. Anupassanānaṃ lahuṃ lahuṃ uppattiṃ sandhāya **‘‘ekappahāreneva āruḷhova hotī’’**ti vuttaṃ, kameneva pana anupassanāpaṭipāṭiṃ ārohati.

**215**. Evaṃ bhagavā attano appamādapaṭipadaṃ, tāya ca laddhaṃ anaññasādhāraṇaṃ visesaṃ dassento hetusampattiyā saddhiṃ phalasampattiṃ dassetvā idāni sattūpakārasampattiṃ dassetuṃ **‘‘seyyathāpī’’**tiādimāhāti evaṃ ettha anusandhi veditabbā. Araññalakkhaṇayoggamattena **araññaṃ**. Mahāvanatāya **pavanaṃ**. Pavaddhañhi vanaṃ pavanaṃ. **Catūhi yogehī**ti jighacchāpipāsābhayapaṭipattisaṅkhātayogehi. **Khemaṃ** anupaddavataṃ. Suvatthiṃ anupaddavaṃ āvahatīti **sovatthiko**. Pītiṃ kuṭṭhiṃ gameti upanetīti **pītigamanīyo**. Pītaṃ pānatitthaṃ gacchatīti **pītagamanīyo. Sākhādīhī**ti kaṇṭakasākhākaṇṭakalatāvanehi. Anāsayagāmitāya udakasanniruddhopi **amaggo** vutto, itarāni apītigamanīyatāyapi. **Ādi**-saddena gahanaṃ pariggaṇhāti. Okemigaluddakassa gocare caratīti **okacaro,** dīpakamigo. Araññe mige disvā tehi saddhiṃ palāyeyyāti **dīgharajjubandhanaṃ**.

**Idha vasantī**ti migānaṃ āsayaṃ vadati, tato āsayato **iminā maggena nikkhamanti. Ettha****carantī**ti etasmiṃ ṭhāne gocaraṃ gaṇhanti. **Etthapivantī**ti etasmiṃ nipānatitthe udakaṃ pivanti. **Iminā maggena pavisantī**ti iminā maggena nipānatitthaṃ pavisanti. **Maggaṃ pidhāyā**ti pakatimaggaṃ pidahitvā. **Na tāva kiñci karoti** anavasese vanamige ghātetukāmo.

**Avijjāya aññāṇā hutvā**ti avijjāya nivutattā ñāṇarahitā hutvā, nandīrāgena upanītā rūpārammaṇādīni ābandhitvā. Palobhanato **okacaraṃ nandīrāgo**ti. Byāmohanato **okacārikaṃ avijjāti katvā dasseti. Tesa**nti okacarokacārikānaṃ. **Sākhābhaṅgenā**ti tādisena lūkhataragandhena sākhābhaṅgena. **Manussagandhaṃ apanetvā** tassa sākhābhaṅgassa gandhena. **Sammatto**ti sammajjito byāmuñcho.

Buddhānaṃ khemamaggavicaraṇaṃ kummaggapidhānañca **sabbalokasādhāraṇampi** atthato veneyyapuggalāpekkhamevāti dassento **‘‘aññātakoṇḍaññādīnaṃ bhabbapuggalāna’’**nti āha. **Ūhato**ti samūhato nīhatoti āha **‘‘dvedhā chetvā pātito’’**ti. **Nāsitā**ti adassanaṃ gamitāti āha **‘‘sabbena sabbaṃ samugghāṭitā’’**ti. **Hitūpacāra**nti sattānaṃ hitacariyaṃ.

Dvedhāvitakkasuttavaṇṇanāya līnatthappakāsanā samattā.

## 10. Vitakkasaṇṭhānasuttavaṇṇanā

**216**.**Dasakusalakammapathavasenā**ti idaṃ nidassanamattaṃ daṭṭhabbaṃ vaṭṭapādakasamāpatticittassapi idha adhicittabhāvena anicchitattā. Tenāha **‘‘vipassanāpādakaaṭṭhasamāpatticitta’’**nti. Atha vā anuttarimanussadhammasaṅgahitameva kevalaṃ ‘‘pakaticitta’’nti vattabbanti dassento **‘‘dasakusalakammapathavasena uppannaṃ cittaṃ cittamevā’’**ti vatvā yadettha adhicittanti adhippetaṃ, taṃ tadeva dassento **‘‘vipassanāpādakaaṭṭhasamāpatticitta’’**nti āha. Itarassa panettha vidhi na paṭisedhetīti daṭṭhabbaṃ. Vipassanāya sampayuttaṃ adhicittanti keci. **Anuyuttenā**ti anuppannassa uppādanavasena, uppannassa paribrūhanavasena anu anu yuttena. **Mūlakammaṭṭhāna**nti pārihāriyakammaṭṭhānaṃ. **Gahetvā viharanto**ti bhāvanaṃ anuyuñjanto. Bhāvanāya appanaṃ appattopi adhicittamanuyuttoyeva tadatthepi taṃsaddavohārato.

Yehi phalaṃ nāma yathā uppajjanaṭṭhāne pakappiyamānaṃ viya hoti, **tāni nimittāni**. Tenāha **‘‘kāraṇānī’’**ti. **Kālena kāla**nti ettha **kālenā**ti bhummatthe karaṇavacananti āha **‘‘samaye samaye’’**ti. **Nanu ca…pe… nirantaraṃ manasi kātabba**nti kasmā vuttaṃ, nanu ca bhāvanāya vīthipaṭipannattā abbudanīharaṇavidhiṃ dassentena bhagavatā **‘‘pañca nimittāni kālena kālaṃ manasi kātabbānī’’**ti ayaṃ desanā āraddhāti? ‘‘Adhicittamanuyuttenā’’ti vuttattā avicchedavasena bhāvanāya yuttappayutto adhicittamanuyutto nāmāti codakassa adhippāyo. Itaro bhāvanaṃ anuyuñjantassaādikammikassa kadāci bhāvanupakkilesā uppajjeyyuṃ, tato cittassa visodhanatthāya yathākālaṃ imāni nimittāni manasi kātabbānīti ‘‘kālena kāla’’nti satthā avocāti dassento **‘‘pāḷiyañhī’’**tiādimāha. Tattha **imānī**ti imāni pāḷiyaṃ āgatāni pañca nimittāni. **Abbuda**nti upaddavaṃ.

**Chandasahagatā rāgasampayuttā**ti taṇhāchandasahagatā kāmarāgasampayuttā. **Iṭṭhāniṭṭhaasamapekkhitesū**ti iṭṭhesu piyesu, aniṭṭhesu appiyesu, asamaṃ asammā pekkhitesu. **Asamapekkhana**nti gehassitaaññāṇupekkhāvasena ārammaṇassa ayoniso gahaṇaṃ. Yaṃ sandhāya vuttaṃ – ‘‘cakkhunā rūpaṃ disvā upekkhā bālassa mūḷhassa puthujjanassā’’tiādi (ma. ni. 3.308). **Te** parivitakkā. **Tato nimittato añña**nti tato chandūpasaṃhitādiakusalavitakkuppattikāraṇato aññaṃ navaṃ nimittaṃ. ‘‘Manasikaroto’’ti hi vuttaṃ, tasmā ārammaṇaṃ, tādiso purimuppanno cittappavattiākāro vā nimittaṃ. **Kusalanissitaṃ nimitta**nti kusalacittappavattikāraṇaṃ **manasi kātabbaṃ** citte ṭhapetabbaṃ, bhāvanāvasena cintetabbaṃ, cittasantāne vā saṅkamitabbaṃ. Asubhañhi asubhanimittanti. Saṅkhāresu uppanne chandūpasaṃhite vitakketi ānetvā sambandhitabbaṃ. Evaṃ **‘‘dosūpasañhite’’**tiādīsu yathārahaṃ taṃ taṃ padaṃ ānetvā sambandhitabbaṃ. **Yattha katthacī**ti ‘‘sattesu saṅkhāresū’’ti yattha katthaci. **Pañcadhammūpanissayo**ti pañcavidho dhammūpasaṃhito upanissayo.

Evaṃ **‘‘chandūpasañhite’’**tiādinā saṅkhepato vuttamatthaṃ vitthārato dassetuṃ **‘‘imassa hatthā vā sobhanā’’**tiādi āraddhaṃ. Tattha **‘‘asubhato****upasaṃharitabba’’**nti vatvā upasaṃharaṇākārassa dassanaṃ **‘‘kimhi sārattosī’’**ti. **Chavirāgenā**ti chavirāgatāya kāḷasāmādivaṇṇanibhāya. **Kuphaḷapūrito**ti pakkehi kuṇapaphalehi puṇṇo. ‘‘Kaliphalapūrito’’ti vā pāṭho.

**Assāmikatāvakālikabhāvavasenā**ti idaṃ pattaṃ anukkamena vaṇṇavikārañceva jiṇṇabhāvañca patvā chiddāvachiddaṃ bhinnaṃ vā hutvā kapālaniṭṭhaṃ bhavissati. Idaṃ cīvaraṃ anupubbena vaṇṇavikāraṃ jiṇṇatañca upagantvā pādapuñchanacoḷakaṃ hutvā yaṭṭhikoṭiyā chaḍḍanīyaṃ bhavissati. Sace pana nesaṃ sāmiko bhaveyya, na nesaṃ evaṃ vinassituṃ dadeyyāti evaṃ assāmikabhāvavasena, ‘‘anaddhaniyaṃ idaṃ tāvakālika’’nti evaṃ tāvakālikabhāvavasena ca manasikaroto.

**Āghātavinaya…pe… bhāvetabbā**ti – ‘‘pañcime, bhikkhave, āghātapaṭivinayā. Yattha hi bhikkhuno uppanno āghāto sabbaso paṭivinetabbo’’tiādinā nayena āgatassa **āghātavinayasuttassa** (a. ni. 5.161) ceva **kakacūpamovāda**(ma. ni. 1.222-233)**chavālātūpamā**dīnañca (itivu. 91) vasena āghātaṃ paṭivinodetvā mettā bhāvetabbā.

**Garusaṃvāso**ti garuṃ upanissāya vāso. **Uddeso**ti pariyattidhammassa uddisāpanañceva uddisanañca. **Uddiṭṭhaparipucchana**nti yathāuggahitassa dhammassa atthaparipucchā. **Pañca dhammūpanissāyā**ti garusaṃvāsādike pañca dhamme paṭicca. **Mohadhātū**ti moho.

**Upanissitabbā**ti upanissayitabbā, ayameva vā pāṭho. **Yattappaṭiyatto**ti yatto ca gāmappavesanāpucchākaraṇesu ussukkaṃ āpanno sajjito ca hotīti attho. **Athassa moho pahīyatī**ti assa bhikkhuno evaṃ tattha yuttappayuttassa pacchā so moho vigacchati. **Evampī**ti evaṃ uddese appamajjanenapi. Puna **evampī**ti atthaparipucchāya kaṅkhāvinodanepi. **Tesu tesu ṭhānesu attho pākaṭo hotī**ti suyyamānassa dhammassa tesu tesu padesu ‘‘idha sīlaṃ kathitaṃ, idha samādhi, idha paññā’’ti so so attho vibhūto hoti. Idaṃ cakkhurūpālokādi **imassa** cakkhuviññāṇassa **kāraṇaṃ, idaṃ** sālibījabhūmisalilādi **imassa** sāliaṅkurassa **kāraṇaṃ. Idaṃ na kāraṇa**nti tadeva cakkhurūpālokādi sotaviññāṇassa, tadeva sālibījādi kudrusakaṅkurassa na kāraṇanti ṭhānāṭṭhānavinicchaye cheko hoti.

**Ārammaṇesū**ti kammaṭṭhānesu. **Ime vitakkā**ti kāmavitakkādayo. Sabbe kusalā dhammā sabbākusalapaṭipakkhāti katvā ‘‘pahīyantī’’ti vattabbe na sabbe sabbesaṃ ujuvipaccanīkabhūtāti ‘‘pahīyanti evā’’ti sāsaṅkaṃ vadati. Tenāha **‘‘imānī’’**tiādi.

**Kusalanissita**nti kusalena nissitaṃ nissayitabbaṃ. **Kusalassa paccayabhūta**nti tasseva vevacanaṃ, kusaluppattikāraṇaṃ yathāvuttaasubhanimittādimeva vadati. **Sāraphalake**ti candanamaye sāraphalake. **Visamāṇi**nti visamākārena tattha ṭhitaṃ āṇiṃ. **Haneyyā**ti pahareyya nikkhāmeyya.

**217**.**Aṭṭo**ti āturo, duggandhabādhatāya pīḷito. **Dukkhito**ti sañjātadukkho. **Imināpi kāraṇenā**ti akosallasambhūtatāya kusalapaṭipakkhatāya gehassitarogena sarogatāya ca **ete akusalā** viññugarahitabbatāya jigucchanīyatāya ca **sāvajjā** aniṭṭhaphalatāya nirassādasaṃvattaniyatāya ca **dukkhavipākā**ti evaṃ tena tena kāraṇena akusalādibhāvaṃ **upaparikkhato**.

‘‘Āturaṃ asuciṃ pūtiṃ, passa nande samussayaṃ;

Uggharantaṃ paggharantaṃ, bālānaṃ abhinandita’’nti. (apa. therī 2.4.157) –

Evamādi **kāyavicchandanīyakathādīhi** vā. **Ādi**-saddena –

‘‘Tasseva tena pāpiyo, yo kuddhaṃ paṭikujjhati;

Kuddhaṃ appaṭikujjhanto, saṅgāmaṃ jeti dujjaya’’nti. (theragā. 442) –

Evamādi paṭighavūpasamanakathādikāpi saṅgaṇhāti.

**218**. Na saraṇaṃ **asati,** ananussaraṇaṃ. Amanasikaraṇaṃ **amanasikāro. Kammaṭṭhānaṃ gahetvā nisīditabba**nti kammaṭṭhānamanasikāreneva nisīditabbaṃ. **Uggahito dhammakathāpabandho**ti kammaṭṭhānassa upakāro dhammakathāpabandho. **Muṭṭhipotthako**ti muṭṭhippamāṇo pārihāriyapotthako. **Samannānentenā**ti samannāharantena. **Okāso na hoti** āraddhassa pariyosāpetabbato. Āraddhassa antagamanaṃ anārambhovāti theravādo. **Tassā**ti upajjhāyassa. **Pabbhārasodhanaṃ** kāyakammaṃ, ārabhanto eva vitakkaniggaṇhanatthaṃ saṃyuttanikāyasajjhāyanaṃ vacīkammaṃ, dassanakiccapubbakammakaraṇatthaṃ tejokasiṇaparikammanti tīṇi kammāni ācinoti. Thero tassa āsayaṃ kasiṇañca savisesaṃ jānitvā **‘‘imasmiṃ vihāre’’**tiādimavoca. Tenassa yathādhippāyaṃ sabbaṃ sampāditaṃ. **Asatipabbaṃ nāma** asatiyā vitakkaniggahaṇavibhāvanato.

**219**.**Vitakkamūlabhedaṃ pabba**nti vitakkamūlassa tammūlassa ca bhedavibhāvanaṃ vitakkamūlabhedaṃ pabbaṃ. Vitakkaṃ saṅkharotīti vitakkasaṅkhāro, vitakkapaccayo subhanimittādīsupi subhādinā ayonisomanasikāro. So pana vitakkasaṅkhāro saṃtiṭṭhati etthāti **vitakkasaṅkhārasaṇṭhānaṃ,** asubhe subhantiādi saññāvipallāso. Tenāha **‘‘vitakkānaṃ mūlañca mūlamūlañca manasi kātabba’’**nti. **Vitakkānaṃ mūlamūlaṃ gacchantassā**ti upaparikkhanavasena micchāvitakkānaṃ mūlaṃ uppattikāraṇaṃ ñāṇagatiyā gacchantassa. Yāthāvato jānantassa pubbe viya vitakkā abhiṇhaṃ nappavattantīti āha **‘‘vitakkacāro sithilo hotī’’**ti. **Tasmiṃ sithilībhūte matthakaṃ gacchante**ti vuttanayena vitakkacāro sithilabhūto, tasmiṃ vitakkānaṃ mūlagamane anukkamena thirabhāvappattiyā matthakaṃ gacchante. **Vitakkā sabbaso nirujjhantī**ti micchāvitakkā sabbepi gacchanti na samudācaranti, bhāvanāpāripūriyā vā anavasesā pahīyanti.

**Kaṇṇamūle patita**nti sasakassa kaṇṇasamīpe kaṇṇasakkhaliṃ paharantaṃ viya upapatitaṃ. Tassa kira sasakassa heṭṭhā mahāmūsikāhi khatamahāvāṭaṃ umaṅgasadisaṃ ahosi, tenassa pātena mahāsaddo ahosi. **Palāyiṃsu** ‘‘pathavī udrīyatī’’ti. **Mūlamūlaṃ gantvā anuvijjeyya**nti ‘‘pathavī bhijjatī’’ti yatthāyaṃ saso uṭṭhito, tattha gantvā tassa mūlakāraṇaṃ yaṃnūna vīmaṃseyyaṃ. Pathaviyā bhijjanaṭṭhānaṃ gate ‘‘ko jānāti, kiṃ bhavissatī’’ti saso ‘‘na sakkomi sāmī’’ti āha. Ādhipaccavato hi yācanaṃ saṇhamudukaṃ. **Duddubhāyatī**ti duddubhāti saddaṃ karoti. Anuravadassanañhetaṃ. **Bhaddante**ti migarājassa piyasamudācāro, migarāja, bhaddaṃ te atthūti attho. **Kimeta**nti kiṃ etaṃ, kiṃ tassa mūlakāraṇaṃ? **Duddubha**nti idampi tassa anuravadassanameva. Evanti yathā sasakassa mahāpathavībhedanaṃ ravanāya micchāgāhasamuṭṭhānaṃ amūlaṃ, evaṃ vitakkacāropi saññāvipallāsasamuṭṭhāno amūlo. Tenāha **‘‘vitakkāna’’**ntiādi.

**220**.**Abhidanta**nti abhibhavanadantaṃ, uparidantanti attho. Tenāha **‘‘uparidanta’’**nti. So hi itaraṃ musalaṃ viya udukkhalaṃ visesato kassaci khādanakāle abhibhuyya vattati. **Kusalacittenā**ti balavasammāsaṅkappasampayuttena. **Akusalacitta**nti kāmavitakkādisahitaṃ akusalacittaṃ. **Abhiniggaṇhitabba**nti yathā tassa āyatiṃ samudācāro na hoti, evaṃ abhibhavitvā niggahetabbaṃ, anuppattidhammatā āpādetabbāti attho. **Ke ca tumhe** satipi cirakālabhāvanāya evaṃ adubbalā **ko cāhaṃ** mama santike laddhappatiṭṭhe viya ṭhitepi idāneva appatiṭṭhe karonto iti evaṃ **abhibhavitvā**. Taṃ pana abhibhavanākāraṃ dassento **‘‘kāmaṃ taco cā’’**tiādinā caturaṅgasamannāgatavīriyapaggaṇhanamāha. **Atthadīpika**nti ekantato vitakkaniggaṇhanatthajotakaṃ. **Upama**nti ‘‘seyyathāpi, bhikkhave, balavā puriso’’tiādikaṃ upamaṃ.

**221**.**Pariyādānabhājanīya**nti yaṃ taṃ ādito ‘‘adhicittamanuyuttena bhikkhunā pañca nimittāni kālena kālaṃ manasi kātabbānī’’ti niddiṭṭhaṃ, tattha tassa nimittassa manasikaraṇakālapariyādānassa vasena vibhajanaṃ. Nigamanaṃ vā etaṃ, yadidaṃ ‘‘yato kho, bhikkhave’’tiādi. Yathāvuttassa hi atthassa puna vacanaṃ nigamananti. Tathāpaṭipannassa vā vasībhāvavisuddhidassanatthaṃ **‘‘yato kho, bhikkhave’’**tiādi vuttaṃ. **Satthācariyo**ti dhanubbedācariyo. Yathā hi sasanato asatthampi satthaggahaṇeneva saṅgayhati, evaṃ dhanusippampi dhanubbedapariyāpannamevāti.

Pariyāyati parivitakketīti **pariyāyo**. Vāroti āha **‘‘vitakkavārapathesū’’**ti, vitakkānaṃ vārena pavattanamaggesu. **Ciṇṇavasī**ti āsevitavasī. **Paguṇavasī**ti subhāvitavasī. Sammāvitakkaṃyeva yathicchitaṃ tathāvitakkanato, itarassa panassa setughātoyevāti.

Vitakkasaṇṭhānasuttavaṇṇanāya līnatthappakāsanā samattā.

Niṭṭhitā ca sīhanādavaggavaṇṇanā.

# 3. Opammavaggo

## 1. Kakacūpamasuttavaṇṇanā

**222**.**Moḷi**nti kesaracanaṃ. **Vehāyasa**nti ākāse. **Ratanacaṅkoṭavarenā**ti ratanasilāmayavaracaṅkoṭakena sahassanetto sirasā paṭiggahi. ‘‘Suvaṇṇacaṅkoṭakavarenā’’tipi (bu. vaṃ. aṭṭha. 23 dūrenidānakathā; jā. aṭṭha. 1.2 avidūrenidānakathā) pāṭho.

**Sā**ti moḷi. Moḷi etassa atthīti moḷiko, moḷiko eva **moḷiyo. Phagguno**ti pana nāmaṃ. **Saṅkhā**ti samaññā. Velīyati khaṇamuhuttādivasena upadisīyatīti **velā,** kāloti āha **‘‘tāyaṃ velāyaṃ…pe… ayaṃ kālavelā nāmā’’**ti. Velayati paricchedavasena tiṭṭhatīti **velā,** sīmā. Velayati saṃkilesapakkhaṃ cālayatīti **velā,** sīlaṃ. Anatikkamanaṭṭhopi cassa saṃkilesadhammanimittaṃ acalanameva. Viññupurisābhāve chapañcavācāmattaṃ **ovāde pamāṇaṃ nāma.Davasahagataṃ katvā**ti kīḷāsahitaṃ katvā.

**Missībhūto**ti ananulomikasaṃsaggavasena missībhūto. **‘‘Avaṇṇaṃ bhāsatī’’**ti saṅkhepato vuttaṃ vivarituṃ ‘‘tāpanapacanakoṭṭanādīnī’’tiādi vuttaṃ. **Adhikaraṇampi karotī**ti ettha yathā so adhikaraṇāya parisakkati, taṃdassanaṃ **‘‘imesaṃ bhikkhūna’’**ntiādi. **Adhikaraṇaṃ ākaḍḍhatī**ti adhikaraṇaṃ uddissa te bhikkhū ākaḍḍhati, adhikaraṇaṃ vā tesu uppādento ākaḍḍhati. **Uddesapadaṃ vā**ti padaso uddesamattaṃ vā. **Neva piyakamyatāyā**ti neva attani satthuno piyabhāvakāmatāya. **Na bhedādhippāyenā**ti na satthuno tena bhikkhunā bhedādhippāyena. **Atthakāmatāyā**ti moḷiyaphaggunassa hitakāmatāya.

**224**.**Avaṇṇabhāsane**ti bhikkhunīnaṃ aguṇakathane. Chandādīnaṃ vatthubhāvato kāmaguṇā gehaṃ viya gehaṃ, te ca te sitā nissitāti **gehassitā**ti vuttā. Taṇhāchandāpi tāsaṃ kattukāmatāpīti ubhayepi **taṇhāchandā, paṭighachandā** pana tesaṃ kattukāmatā eva. Phalikamaṇi viya pakatipabhassarassa cittasantānassa upasaṅgo viya vipariṇāmakāraṇaṃ rāgādayoti āha **‘‘rattampi cittaṃ vipariṇata’’**ntiādi. **Hitānukampī**ti karuṇāya paccupaṭṭhāpanamāha. ‘‘Yassantarato na santi kopā’’tiādīsu (udā. 20) viya **antara**-saddo cittapariyāyoti āha **‘‘dosantaroti dosacitto’’**ti.

**225**. Dubbacatāya ovādaṃ asampaṭicchanto citteneva **paṭiviruddho aṭṭhāsi. Gaṇhiṃsu** cittaṃ, hadayagāhiniṃ paṭipajjiṃsūti attho. **Pūrayiṃsu** ajjhāsayanti attho. **Ekasmiṃ samaye** paṭhamabodhiyaṃ. Ekāsanaṃ bhojanassa **ekāsanabhojanaṃ,** ekavelāyameva bhojanaṃ. Tañca kho pubbaṇhe evāti āha **‘‘ekaṃ purebhattabhojana’’**ntiādi. Sattakkhattuṃ bhuttabhojanampi imasmiṃ sutte ekāsanabhojananteva adhippetaṃ, na ekāsanikatāya ekāya eva nisajjāya bhojanaṃ. ‘‘Appaḍaṃsa…pe… samphassa’’ntiādīsu viya **appa**-saddo abhāvatthoti āha **‘‘nirābādhataṃ, niddukkhata’’**nti. Padhānādivasena sallahukaṃ akicchaṃ uṭṭhānaṃ **sallahukauṭṭhānaṃ. Na ekappahārenā**ti na ekavārena, na ekasmiṃyeva kāleti adhippāyo. **Dve bhojanānī**ti ‘‘aparaṇhe rattiya’’nti kālavasena dve bhojanāni. **Pañca guṇe**ti appābādhādike pañca ānisaṃse. **Satuppādakaraṇīyamattamevā**ti satuppādamattakaraṇīyameva, nivāretabbassa punappunaṃ samādapanañca nāhosi.

**Maṇḍabhūmī**ti ojavantabhūmi, yattha parisiñcanena vinā sassāni kiṭṭhāni sampajjanti. Yuge yojetabbāni yoggāni, tesaṃ ācariyo **yoggācariyo,** tesaṃ sikkhāpanako. Gāmaṇihatthiādayopi ‘‘yoggā’’ti vuccantīti āha pāḷiyaṃ **‘‘assadammasārathī’’**ti. Catūsu maggesu **yena yena maggena icchati**. Javasamagādibhedāsu gatīsu **yaṃ yaṃ gatiṃ. Taṃ taṃ** maggaṃ **āruḷhāva** otiṇṇāyeva. **Neva vāretabbā** rasmiviniggaṇhanena. **Na vijjhitabbā** patodalaṭṭhiyā. **Gamanamevā**ti ime yuttā mama icchānurūpaṃ mandaṃ gacchanti, samaṃ gacchanti, sīghaṃ gacchantīti khuresu nimittaggahaṇaṃ paṭṭhapetvā sārathinā tesaṃ gamanameva passitabbaṃ hoti, na tattha niyojanaṃ. **Tehipi** bhikkhūhi. **Pajahiṃsu** pajahitabbaṃ. **Sāladūsanā**ti sālarukkhavisanāsakā. **Aññā ca valliyo** sālarukkhe vinandhitvā ṭhitā. **Bahi nīharaṇenā**ti sālavanato bahi chaḍḍanena. **Susaṇṭhitā**ti saṇṭhānasampannā, **mariyādaṃ****bandhitvā**ti ālavālasampādanavasena mariyādaṃ bandhitvā. **Kipillapuṭakaṃ** tambakipillakapuṭakaṃ. **Sukkhadaṇḍakaharaṇaṃ** ālavālabbhantarā.

**226**. Videharaṭṭhe jātasaṃvaḍḍhatāya **vedehikā**. Paṇḍā vuccati paññā, tāya itā gatā pavattāti **paṇḍitā. Gahapatānī**ti gehasāminī. **Soraccenā**ti saṃyamena. **Nivātavuttī**ti paṇipātakārī. **Nibbutā**ti nibbutaduccaritapariḷāhā. **Uṭṭhāhikā**ti uṭṭhānavīriyavatī. **Kibbisā**ti kurūrā.

**227**.**Evaṃ akkhantiyā dosaṃ dassetvā**ti ‘‘guṇavanto’’ti loke patthaṭakittisaddānampi akkhantinimittaṃ ayasuppattiguṇaparihāniādiṃ akkhamatāyaādīnavaṃ pakāsetvā. **Vacanapathe**ti vacanamagge yuttakālādike. Saṇhābhāvopi hi vacanassa pavattiākāroti katvā ‘‘vacanapatho’’ tveva vutto. **Tesaṃyeva** kālādīnaṃ. Mettā etassa atthīti mettaṃ, uppannaṃ mettacittaṃ etesanti **uppannamettacittā**. Puna ‘‘kālena vā, bhikkhave’’tiādi (pari. 362, 363) pāḷi dhammasabhāvadassanavasena pavattā ‘‘paraṃ codanāvasena vadantā nāma imehi ākārehi vadantī’’ti. **Adhimuñcitvā**ti abhirativasena tasmiṃ puggale bhāvanācittaṃ muñcitvā vissajjetvā. So puggalo ārammaṇaṃ etassāti **tadārammaṇaṃ,** mettacittaṃ. Yadi evaṃ padesavisayaṃ taṃ kathaṃ nippadesavisayaṃ viya hotīti codento **‘‘kathaṃ tadārammaṇaṃ sabbāvantaṃ lokaṃ karotī’’**ti āha, itaro **‘‘pañca vacanapathe’’**tiādinā pariharati. Idha **tadārammaṇañcā**ti tasseva mettacittassa ārammaṇaṃ katvāti pāḷiyaṃ vacanaseso daṭṭhabbo. Tenāha **‘‘puna tassevā’’**tiādi. Sabbā sattakāyasaṅkhātā pajā etassa atthīti **sabbāvanto**ti imamatthaṃ dassento **‘‘sabbāvanta’’**nti āha. **Vipulenā**ti mahājanārammaṇena. Mahantapariyāyo hi vipula-saddo, mahattañcettha bahukabhāvo. Tenāha **‘‘anekasattārammaṇenā’’**ti. **Tañca puggala**nti pañca vacanapathe gahetvā āgatapuggalaṃ. **Cittassā**ti mettāsahagatacittassa. Ettha ca mettāsahagatena cetasā viharissāmāti sambandho. Tattha kathanti āha **‘‘tañca puggalaṃ sabbañca lokaṃ tassa cittassa ārammaṇaṃ katvā adhimuccitvā’’**ti.

**228**.**Tadatthadīpika**nti yā mettaṃ cetovimuttiṃ sammadeva bhāvetvā ṭhitassa nibbikārato kenaci vikāraṃ na āpādetabbatā, tadatthajotikaṃ. **Apathavi**nti pathavī na hotīti apathavī. **Nippathavi**nti sabbena sabbaṃ pathavībhāvābhāvaṃ. **Tiriyaṃ pana aparicchinnā**ti kasmā vuttaṃ, nanu cakkavāḷapabbatehi taṃ taṃ cakkavāḷaṃ paricchindati? Na, tadaññacakkavāḷapathaviyā ekābaddhabhāvato. Tiṇṇañhi cakkānaṃ antarasadise tiṇṇaṃ tiṇṇaṃ lokadhātūnaṃ antareyeva pathavī natthi lokantaranirayabhāvato. Cakkavāḷapabbatantarehi sambaddhaṭṭhāne pathavī ekābaddhāva. Vivaṭṭakāle hi saṇṭhahamānāpi pathavī yathāsaṇṭhitapathaviyā ekābaddhāva saṇṭhahati. Tenāha **‘‘tiriyaṃ pana aparicchinnā’’**ti. Imināva gambhīrabhāvena vuttaparimāṇato paraṃ natthīti dīpitaṃ hoti.

**229**.**Haliddī**ti haliddivaṇṇaṃ adhippetanti āha **‘‘yaṃ kiñci pītakavaṇṇa’’**nti. Vaṇṇasaṅkhātaṃ rūpaṃ assa atthīti rūpī, na rūpīti **arūpī**ti āha **‘‘arūpo’’**ti. Tenevāha **‘‘sanidassanabhāvapaṭikkhepato’’**ti.

**230**.**Pañca yojanasatānī**ti himavantato samuddaṃ paviṭṭhaṭṭhānavasena vuttaṃ, na anotattadahamukhato. Aññā nadiyo upādāya labbhamānaṃ gambhīrataṃ appameyyaudakatañca gahetvā **‘‘gambhīrā appameyyā’’**ti vuttaṃ. **Aṭṭhakathāyaṃ** pana tiṇukkāya tāpetabbattābhāvadassanaparametanti vuttaṃ **‘‘etena payogenā’’**tiādi.

**231**. Tūlinī viya **tūlinī**ti āha **‘‘simbalitūlalatātūlasamānā’’**ti. Sassaranti evaṃpavatto saddo **sassarasaddo**. Anuravadassanañhetaṃ. Tathā **bhabbharasaddo**. Sabbametaṃ mettāvihārino cittassa dūsetuṃ asakkuṇeyyabhāvadassanaparaṃ. Ayañhettha saṅkhepattho – yathā mahāpathavī kenaci purisena apathaviṃ kātuṃ na sakkā, yathā ākāse kiñci rūpaṃ paṭṭhapetuṃ na sakkā, yathā gaṅgāya udakaṃ tiṇukkāya tāpetuṃ na sakkā, yathā ca biḷārabhastaṃ thaddhaṃ pharusañca samphassaṃ kātuṃ na sakkā, evamevaṃ mettāya cetovimuttiyā āsevitāya bhāvitāya bahulīkatāya pañca vacanapathe gahetvā āgatapurisena kenaci pariyāyena cittassa aññathattaṃ kātuṃ na sakkāti.

**232**.**Ocarakā**ti parūpaghātavasena hīnakammakārino. Tenāha **‘‘nīcakammakārakā’’**ti. **Anadhivāsanenā**ti akkhamanena. **Mayhaṃ ovādakaro na hotī**ti paramhi anatthakārimhi cittapadosanena āghātuppādanena mama sāsane sammāpaṭipajjamāno nāma na hoti.

**233**.**Aṇu**nti appakaṃ tanu parittakaṃ. **Thūla**nti mahantaṃ oḷārikaṃ. Vacanapathassa pana adhippetattā taṃ sāvajjavibhāgena gahetabbanti āha **‘‘appasāvajjaṃ vā mahāsāvajjaṃ vā’’**ti. Khantiyā idaṃ bhāriyaṃ na hotīti avocuṃ **‘‘anadhi…pe… passāmā’’**ti. **Dīgharatta**nti cirakālaṃ, accantamevāti attho. Accantañca hitasukhaṃ nāma aññādhigamenevāti āha **‘‘arahattena kūṭaṃ gaṇhanto’’**ti.

Kakacūpamasuttavaṇṇanāya līnatthappakāsanā samattā.

## 2. Alagaddūpamasuttavaṇṇanā

**234**.**Bādhayiṃsū**ti (sārattha. ṭī. pācittiya 3.417) haniṃsu. Taṃtaṃsampattiyā vibandhanavasena sattasantānassa antare vemajjhe eti āgacchatīti antarāyo, diṭṭhadhammikādianattho, anatikkamanaṭṭhena tasmiṃ antarāye niyuttā, antarāyaṃ vā phalaṃ arahanti, antarāyassa vā karaṇasīlāti **antarāyikā.** Tenāha **‘‘antarāyaṃ karontīti antarāyikā’’**ti. **Ānantariyadhammā**ti ānantariyasabhāvacetanādhammā. Tatrāyaṃ vacanattho – cutianantaraphalaṃ anantaraṃ nāma, tasmiṃ anantare niyuttā, tannibbattanena anantarakaraṇasīlā, anantarapayojanāti vā ānantarikā, te eva **ānantariyā**ti vuttā. Kammāni eva antarāyikāti **kammantarāyikā. Mokkhasseva antarāyaṃ karoti, na saggassa** micchācāralakkhaṇābhāvato. Na hi bhikkhuniyā dhammarakkhitabhāvo atthi. Pākatikabhikkhunīvasena cetaṃ vuttaṃ, ariyāya pana pavattaṃ apāyasaṃvattaniyameva. Nandamāṇavako cettha nidassanaṃ. Ubhinnaṃ samānacchandatāvasena vā asaggantarāyikatā, mokkhantarāyikatā pana mokkhatthapaṭipattiyā vidūsanato, abhibhavitvā pana pavattiyaṃ saggantarāyikatāpi na sakkā nivāretunti. Ahetukadiṭṭhiakiriyadiṭṭhinatthikadiṭṭhiyova niyatabhāvaṃ pattā **niyatamicchādiṭṭhidhammā. Paṭisandhidhammā**ti paṭisandhicittuppādamāha. Paṇḍakādiggahaṇañcettha nidassanamattaṃ sabbāyapi ahetukapaṭisandhiyā vipākantarāyikabhāvato. Yā hi ariye upavadati, sā cetanā **ariyūpavādadhammā. Tato para**nti khamāpanato upari. Yaṃ panettha vattabbaṃ, taṃ mahāsīhanādassa līnatthapakāsane vuttameva. **Yāva bhikkhubhāvaṃ paṭijānāti** pārājikaṃ āpanno. **Na vuṭṭhāti** sesaṃ garukāpattiṃ. **Na deseti** lahukāpattiṃ.

**Ayaṃ bhikkhu** ariṭṭho. **Rasena rasaṃ saṃsanditvā**ti anavajjena paccayaparibhuñjanarasena sāvajjaṃ kāmaguṇaparibhogarasaṃ samānetvā. **Upanento viyā**ti bandhanaṃ upanento viya. ‘‘Ghaṭento viyā’’tipi pāṭho. **Upasaṃharanto viyā**ti sadisataṃ upasaṃharanto viya ekantasāvajje anavajjabhāvapakkhepena. **Pāpaka**nti lāmakaṭṭhena duggatisampāpanaṭṭhena ca pāpakaṃ. Setukaraṇavasena **mahāsamuddaṃ bandhantena viya. Sabbaññutaññāṇena** ‘‘sāvajja’’nti diṭṭhaṃ ‘‘anavajja’’nti gahaṇena tena **paṭivirujjhanto**. Ekantato anantarāyikanti gahaṇena **vesārajjañāṇaṃ paṭibāhanto**. Kāmakaṇṭakehi ariyamaggasammāpaṭipatti na upakkilissatīti vadanto **‘‘ariyamagge khāṇukaṇṭakādīni****pakkhipanto’’**ti vutto. Paṭhamapārājikasikkhāpadasaṅkhāte, ‘‘abrahmacariyaṃ pahāyā’’ti (dī. ni. 1.8, 194) ādidesanāsaṅkhāte ca **āṇācakke**.

Pucchamānā **samanuyuñjanti nāma**. Pucchā hi anuyogoti. Tenādhigatāya laddhiyā anuvajjanatthaṃ paccanubhāsanena puna paṭijānāpanaṃ patiṭṭhāpanaṃ, taṃ panassa ādāya samādāpanaṃ viya hotīti āha **‘‘samanugāhanti nāmā’’**ti. Tassā pana laddhiyā anuyuñjitāya vuccamānampi kāraṇaṃ kāraṇapatirūpakamevāti tassa pucchanaṃ **samanubhāsanaṃ. Anudahanaṭṭhena** anupāyapaṭipattiyā sampati āyatiñca anudahanaṭṭhena. **Mahābhitāpanaṭṭhena** anavaṭṭhitasabhāvatāya. **Ittarapaccupaṭṭhānaṭṭhena** muhuttaramaṇīyatāya. **Tāvakālikaṭṭhena** parehi abhibhavanīyatāya. **Sabbaṅgapaccaṅgapalibhañjanaṭṭhena** chedanabhedanādiadhikaraṇabhāvena. Ugghāṭasadisatāya **adhikuṭṭanaṭṭhena**. Avaṇe vaṇaṃ uppādetvā anto anupavisanasabhāvatāya **vinivijjhanaṭṭhena**. Diṭṭhadhammikasamparāyikaanatthanimittatāya **sāsaṅkasappaṭibhayaṭṭhena. Diṭṭhithāmenā**ti tassā diṭṭhiyā thāmagatabhāvena. **Diṭṭhiparāmāsenā**ti diṭṭhisaṅkhātaparāmasanena. Diṭṭhiyeva hi dhammasabhāvaṃ atikkamitvā parato āmasanena parāmāso. **Abhinivissā**ti taṇhābhinivesapubbaṅgamena diṭṭhābhinivesena ‘‘idamevettha tatha’’nti abhinivisitvā. **Yasmā hi abhinivesanaṃ tattha abhiniviṭṭhaṃ nāma hoti.**Tasmā āha**‘‘adhiṭṭhahitvā’’**ti.

**235**.**Natthīti vattukāmopī**ti attano laddhiṃ niguhetukāmatāya avajānitukāmopi. **Sampaṭicchati** paṭijānāti. **Dve kathāti** visaṃvādanakathaṃ sandhāya vadati. Abhūtakathā hi pubbe pavattā bhūtakathāya vasena dve kathāti vuccati.

**236**.**Kassa kho nāmā**ti iminā satthā ‘‘na mama tuyhaṃ tādisassa atthāya dhammadesanā nāma bhūtapubbā’’ti dasseti. Tenāha **‘‘khattiyassa vā’’**tiādi.

Ñāṇamayā usmā etassa atthīti usmī, tathārūpehi paccayehi anusmīkato tasmiṃ attabhāve paṭivedhagabbhoapi **usmīkato**ti vikatabhāvato paññābījamassa imasmiṃ dhammavinaye api nu atthīti bhagavā bhikkhū pucchati. Te **paṭikkhipantā vadanti** ṭhānagatena duccaritena ñāṇupahatabhāvaṃ sampassantā. **Nittejabhūto**ti nittejaṃ bhūto tejohānippatto. Tato eva bhikkhūnampi sammukhā oloketuṃ asamatthatāya **pattakkhandho** adhomukho. Sahadhammikaṃ kiñci vattuṃ avisahanato **appaṭibhāno. Sampattūpaganti** sampattiāvahaṃ. **Paṭippassambhento**ti paṭisedhento.

**237**. Antarāyakaraladdhiyā sabhāvavibhāvanena **parisaṃ sodheti. Nissāreti** nīharati avisuddhadiṭṭhitāya. **Kassaci** buddhānubhāvaṃ ajānantassa. Tassa hi evaṃ bhaveyya ‘‘sahasā kathita’’nti. Na hi kadāci buddhānaṃ sahasā kiriyā nāma atthi. **Assā**ti ‘‘kassacī’’ti vuttabhikkhussa. **Sutvāpi****tuṇhībhāvaṃ āpajjeyyā**ti athāpi siyāti sambandho. **Taṃ sabba**nti ‘‘sace hī’’tiādinā vuttaṃ sabbaṃ parikappanaṃ. **Na karissantī**ti parisāya laddhiṃ sodhetīti sambandho. **Laddhiṃ pakāsento**ti mahāsāvajjatāvasena pakāsento. **Saññāvitakkehī**ti subhanimittānubyañjanaggāhādivasena pavattehi saññāvitakkehi. Tenāha **‘‘kilesakāmasampayuttehī’’**ti. **Methunasamācāra**nti idaṃ adhikāravasena vuttaṃ. Tadaññampi pana – ‘‘apica kho mātugāmassa ucchādanaṃ parimaddanaṃ nahāpanaṃ sambāhanaṃ sādiyatī’’tiādinā (a. ni. 7.50) āgataṃ visabhāgavatthuvisayaṃ āmisaparibhogaṃ. ‘‘Aññatreva kāmehi aññatra kāmasaññāhi aññatra kāmavitakkehi samācarissatī’’ti **netaṃ ṭhānaṃ vijjati**.

**238**. Yoniso paccavekkhaṇena natthi ettha chandarāgoti nicchandarāgo, taṃ **nicchandarāgaṃ**. Kadāci uposathikabhāvena samādinnasīlāpi honti kadāci noti **anibaddhasīlānaṃ gahaṭṭhānaṃ**. Sīlasamādānabhāvato **antarāyakaraṃ**. Vatthukāmānaṃ **sacchandarāgaparibhogañca**. Apaccavekkhaṇena **bhikkhūnaṃ āvaraṇakaraṃ**. Paccayānaṃ **sacchandarāgaparibhogañca**. Ayaṃ ariṭṭho duggahitāya pariyattiyā vasena amhe ceva abbhācikkhati, attānañca khanati, bahuñca apuññaṃ pasavatīti evaṃ saññā mā hontūti **duggahitāya pariyattiyā dosaṃ dassento āha. Uggaṇhantī**ti sajjhāyanti ceva vācuggataṃ karontā dhārenti cāti attho.

**Sutta**ntiādinā navappabhedampi pariyattidhammaṃ pariyādiyati. Kathaṃ suttaṃ navappabhedaṃ? Sagāthakañhi suttaṃ **geyyaṃ,** niggāthakaṃ suttaṃ **veyyākaraṇaṃ,** tadubhayavinimuttañca suttaṃ udānādivisesasaññāvirahitaṃ natthi, yaṃ suttaṅgaṃ siyā, maṅgalasuttādīnañca suttaṅgasaṅgaho na siyā gāthābhāvato dhammapadādīnaṃ viya, geyyaṅgasaṅgaho vā siyā sagāthakattā sagāthāvaggassa viya, tathā ubhatovibhaṅgādīsu sagāthakappadesānanti? Vuccate –

Suttanti sāmaññavidhi, visesavidhayo pare;

Sanimittā nirūḷhattā, sahatāññena naññato. (dī. ni. ṭī. 1.nidānakathāvaṇṇanā; a. ni. ṭī. 2.4.6; sārattha. ṭī. 1.bāhiranidānakathā);

Sabbassapi hi buddhavacanassa suttanti ayaṃ **sāmaññavidhi**. Tenevāha āyasmā mahākaccāno **nettiyaṃ** (netti. 1.saṅgahavāra) ‘‘navavidhasuttantapariyeṭṭhī’’ti. ‘‘Ettakaṃ tassa bhagavato suttāgataṃ suttapariyāpannaṃ (pāci. 655, 1242), sakavāde pañca suttasatānī’’ti (dha. sa. aṭṭha. nidānakathā; kathā. aṭṭha. nidānakathā) evamādi ca etassa atthassa sādhakaṃ. Tadekadesesu pana geyyādayo **visesavidhayo** tena tena nimittena patiṭṭhitā. Tathā hi geyyassa sagāthakattaṃ tabbhāvanimittaṃ. Lokepi hi sasilokaṃ sagāthakaṃ vā cuṇṇiyaganthaṃ ‘‘geyya’’nti vadanti. Gāthāvirahe pana sati pucchaṃ katvā vissajjanabhāvo veyyākaraṇassa tabbhāvanimittaṃ. Pucchāvissajjanañhi ‘‘byākaraṇa’’nti vuccati, byākaraṇameva veyyākaraṇaṃ.

Evaṃ sante sagāthakādīnampi pucchaṃ katvā vissajjanavasena pavattānaṃ veyyākaraṇabhāvo āpajjatīti? Nāpajjati geyyādisaññānaṃ anokāsabhāvato, ‘‘gāthāvirahe satī’’ti visesitattā ca. Tathā hi dhammapadādīsu kevalaṃ gāthābandhesu, sagāthakattepi somanassañāṇamayikagāthāyuttesu, ‘‘vuttañheta’’nti (itivu. 1) ādivacanasambandhesu, abbhutadhammapaṭisaṃyuttesu ca suttavisesesu yathākkamaṃ gāthā-udāna-itivuttaka-abbhutadhamma-saññā patiṭṭhitā, tathā satipi gāthābandhabhāve bhagavato atītāsu jātīsu cariyānubhāvappakāsakesu jātakasaññā, satipi pañhavissajjanabhāve sagāthakatte ca kesuci suttantesu vedassa labhāpanato vedallasaññā patiṭṭhitāti evaṃ tena tena sagāthakattādinā nimittena tesu tesu suttavisesesu geyyādisaññā patiṭṭhitāti visesavidhayo suttaṅgato pare geyyādayo. Yaṃ panettha geyyaṅgādinimittarahitaṃ, taṃ suttaṅgaṃ visesasaññāparihārena sāmaññasaññāya pavattanatoti. Nanu ca sagāthakaṃ suttaṃ geyyaṃ, niggāthakaṃ suttaṃ veyyākaraṇanti suttaṅgaṃ na sambhavatīti codanā tadavatthā evāti? Na tadavatthā sodhitattā. Sodhitañhi pubbe ‘‘gāthāvirahe sati pucchāvissajjanabhāvo veyyākaraṇassa tabbhāvanimitta’’nti.

Yañca vuttaṃ ‘‘gāthābhāvato maṅgalasuttādīnaṃ suttaṅgasaṅgaho na siyā’’ti (khu. pā. 5.1; su. ni. 261), taṃ na, **niruḷhattā**. Niruḷho hi maṅgalasuttādīnaṃ suttabhāvo. Na hi tāni dhammapadabuddhavaṃsādayo viya gāthābhāvena paññātāni, kintu suttabhāveneva. Teneva hi **aṭṭhakathāyaṃ** ‘‘suttanāmaka’’nti nāmaggahaṇaṃ kataṃ. Yaṃ pana vuttaṃ ‘‘sagāthakattā geyyaṅgasaṅgaho siyā’’ti, tadapi natthi, yasmā **sahatāññena**. Saha gāthāhīti hi sagāthakaṃ, sahabhāvo ca nāma atthato aññena hoti, na ca maṅgalasuttādīsu gāthāvinimutto koci suttapadeso atthi, yo ‘‘saha gāthāhī’’ti vucceyya, na ca samudāyo nāma koci atthi. Yadapi vuttaṃ ‘‘ubhatovibhaṅgādīsu sagāthakappadesānaṃ geyyaṅgasaṅgaho siyā’’ti, tadapi **na aññato**. Aññā eva hi tā gāthā jātakādipariyāpannattā, ato na tāhi ubhatovibhaṅgādīnaṃ geyyaṅgabhāvoti. Evaṃ suttādīnaṃ aṅgānaṃ aññamaññasaṅkarābhāvo veditabbo.

**Atthattha**nti atthabhūtaṃ yathābhūtaṃ atthaṃ. Anatthampi keci vipallāsavasena ‘‘attho’’ti gaṇhantīti ‘‘atthattha’’nti visesetvā vuttaṃ. **Kāraṇattha**nti kāraṇabhūtaṃ atthaṃ, sīlaṃ samādhissa kāraṇaṃ, samādhi vipassanāyāti evaṃ tassa tassa kāraṇabhūtaṃ atthaṃ. Tenāha **‘‘imasmiṃ ṭhāne sīla’’**ntiādi. Tenetaṃ dasseti – imasmiṃ ṭhāne sīlaṃ kathitaṃ, tañca yāvadeva samādhatthaṃ, samādhi vipassanattho, vipassanā maggatthā, maggo phalattho, vaṭṭaṃ kathitaṃ yāvadeva vivaṭṭādhigamatthanti jānituṃ na sakkontīti. Evaṃ pāḷiyaṃ ‘‘attha’’nti iminā bhāsitatthapayojanatthānaṃ gahitatā veditabbā. **Na pariggaṇhantī**ti na vicārenti, nijjhānapaññākkhamā na honti, nijjhāyitvā paññāya rocetvā gahetabbā na hontīti adhippāyo. **Iti** evaṃ etāya pariyattiyā **vādappamokkhānisaṃsā** attano upari parehi āropitavādassa niggahassa mokkhapayojanā hutvā dhammaṃ pariyāpuṇanti. **Vādappamokkho** vā nindāpamokkho. **Yassa cā**ti yassa ca sīlādipūraṇena pattabbassa, maggassa vā tadadhigamena pattabbassa, phalassa vā tadadhigamena pattabbassa, anupādāvimokkhassa vā atthāya. **Dhammaṃ pariyāpuṇanti,** ñāyena pariyāpuṇantīti adhippāyo. **Nānubhonti** na vindanti. **Tesaṃ te dhammā duggahitā** upārambhamānadappamakkhapaḷāsādihetubhāvena **dīgharattaṃ ahitāya dukkhāya saṃvattanti**.

**239**. Alaṃ pariyatto gado assāti **alagaddo** anunāsikalopaṃ da-kārāgamañca katvā. Vaṭṭadukkhakantārato nittharaṇatthāya pariyatti **nittharaṇapariyatti**. Bhaṇḍāgāre niyutto bhaṇḍāgāriko, bhaṇḍāgāriko viya bhaṇḍāgāriko, dhammaratanānupālako. Aññaṃ atthaṃ anapekkhitvā bhaṇḍāgārikasseva sato pariyatti **bhaṇḍāgārikapariyatti**. ‘‘Vaṃsānurakkhakovā’’ti avadhāraṇaṃ sīhāvalokanañāyena **tantidhārakova paveṇipālakovā**ti purimapadadvayepi yojetabbaṃ.

Yadi tantidhāraṇādiatthaṃ buddhavacanassa pariyāpuṇanaṃ bhaṇḍāgārikapariyatti, kasmā ‘‘khīṇāsavassā’’ti visesetvā vuttaṃ, nanu ekaccassa puthujjanassapi ayaṃ nayo labbhatīti anuyogaṃ sandhāyāha **‘‘yo panā’’**tiādi. **Attano ṭhāne**ti nittharaṇaṭṭhāne. Kāmaṃ puthujjano ‘‘paveṇiṃ pālessāmī’’ti ajjhāsayena pariyāpuṇāti. Attano pana bhavakantārato anittiṇṇattā tassa sā pariyatti nittharaṇapariyatti eva nāma hotīti adhippāyo. Tenāha **‘‘puthujjanassā’’**tiādi.

**Nijjhānaṃ khamantī**ti nijjhānapaññaṃ khamanti. Tattha tattha āgate sīlādidhamme nijjhāyitvā paññāya rocetvā yāthāvato gahetabbā honti. Tenāha **‘‘idha sīla’’**ntiādi. Na kevalaṃ suggahitaṃ pariyattiṃ nissāya maggabhāvanāphalasacchikiriyā, paravādaniggahasakavādapatiṭṭhāpanādīnipi ijjhantīti dassetuṃ **‘‘paravāde’’**tiādi vuttaṃ. Tenāha ‘‘uppannaṃ parappavādaṃ sahadhammena suniggahaṃ niggahitvā’’tiādi (dī. ni. 2.268). **Icchiticchitaṭṭhāna**nti diṭṭhiviniveṭhanādivasena icchitaṃ icchitaṃ pāḷipadesaṃ. **Mocetu**nti apanetuṃ. Ahitāya dukkhāya asaṃvattanampi tadabhāve uppajjanakahitasukhassa kāraṇameva tasmiṃ sati bhāvatoti. Suggahitaalagaddassapi hitāya sukhāya saṃvattanatā daṭṭhabbā.

**240**. Uttaranti etenāti uttaro, sinanti bandhantīti setu, uttaro ca so setu cāti **uttarasetu**. Kūlaṃ paratīraṃ vahati pāpetīti **kullaṃ. Kalāpaṃ katvā baddho**ti veḷunaḷādīhi kalāpavasena baddho. **Aṇunti** idaṃ aṭṭhasamāpattiārammaṇaṃ saññojanaṃ sandhāya vadati. **Thūla**nti itaraṃ. **Diṭṭhi**nti yathābhūtadassanaṃ, vipassananti attho. **Evaṃ parisuddhaṃ evaṃ pariyodāta**nti tebhūmakesu dhammesu ñātaṃ ‘‘netaṃ mama, nesohamasmi, na meso attā’’ti, evaṃ taṇhādiṭṭhisaṃkilesābhāvena sabbaso visuddhaṃ, parisuddhattā eva pariyodātaṃ. **Na allīyethā**ti nikantivasena na nissayetha. **Na kelāyethā**ti na mamāyetha. **Na dhanāyethā**ti dhanaṃ drabyaṃ na kayirātha. **Ubhayatthā**ti samathe vipassanāya ca.

**Asaddhamme**tiādīsu asataṃ hīnajjhāsayānaṃ dhammoti **asaddhammo**. Gāmavāsīnaṃ dhammoti **gāmadhammo**. Kilesānaṃ vassanasabhāvatāya **vasaladhammo**. Kilesehi dūsitattā thūlattā ca **duṭṭhullo**. Udakasuddhipariyosānatāya **odakantiko**. ‘‘Dhammāpi vo pahātabbā’’ti **imināpi ovādena** bhikkhū uddissa kathentopi **ariṭṭhaṃyeva niggaṇhāti**.

**241**.**Tividhaggāhavasenā**ti taṇhāmānadiṭṭhiggāhavasena. Yadi evaṃ **‘‘ahaṃ mamāti gaṇhātī’’**ti gāhadvayameva kasmā vuttanti? Nayidamevaṃ tatthāpi gāhattayasseva vuttattā. ‘‘Aha’’nti hi iminā mānadiṭṭhiggāhā vuttā ‘‘ahamasmī’’ti gāhasāmaññato. **Diṭṭhipi diṭṭhiṭṭhānaṃ** purimuppannāya diṭṭhiyā uttaradiṭṭhiyā sakkāyadiṭṭhiyā sassatadiṭṭhiyā ca kāraṇabhāvato. **Ārammaṇaṃ** pañca khandhā, rūpārammaṇādīni ca. **Diṭṭhiyā paccayo** avijjā-phassa-saññā-vitakka-ayonisomanasikāra-pāpamittaparatoghosādiko diṭṭhiyā upanissayādipaccayo. Vuttañhetaṃ **paṭisambhidāyaṃ** (paṭi. ma. 1.124)‘‘katamāni aṭṭha diṭṭhiṭṭhānāni avijjāpi phassopi saññāpi vitakkopi ayonisomanasikāropi pāpamittopi paratoghosopi diṭṭhiṭṭhāna’’ntiādi. **Rūpārammaṇā**ti ruppanasabhāvadhammārammaṇā. **Rūpaṃ pana attāti na vattabbaṃ** idha ‘‘rūpaṃ attato samanupassatī’’ti (saṃ. ni. 3.81, 345) imassa gāhassa anadhippetattā. So hi ‘‘yampi taṃ diṭṭhiṭṭhāna’’ntiādinā parato vuccati. Idha pana ‘‘rūpavantaṃ attānaṃ samanupassati, attani rūpaṃ, rūpasmiṃ attāna’’nti ime tayo gāhā adhippetāti keci, tadayuttaṃ. Yasmā rūpaṃ attā na hoti, attaggāhassa pana ālambanaṃ hoti, attasabhāveyeva vā rūpādidhamme ārabbha attadiṭṭhi uppajjati, na attānaṃ tassa paramatthato anupalabbhanato, tasmā rūpādiārammaṇāva attadiṭṭhīti katvā vuttaṃ, rūpaṃ pana ‘‘attā’’ti na vattabbanti ayamettha attho. ‘‘Yampi taṃ diṭṭhiṭṭhāna’’ntiādinā pana vipassanāpaṭivipassanā viya diṭṭhianupassanā nāma dassitā.

Gandharasaphoṭṭhabbāyatanānaṃ sampattagāhindriyavisayatāya patvā gahetabbatā. Tañhi tassa attano visayaṃ paribhutvā sambandhaṃ hutvā gaṇhāti. **Avasesāni sattāyatanāni viññātaṃ nāma** manasā viññātabbato. Aññathā itaresampi viññātatā siyā. **Patta**nti adhigataṃ. **Pariyesita**nti gavesitaṃ. **Anuvicarita**nti cintitaṃ. Tenāha **‘‘manasā’’**ti. Ettha ca pattapariyesanānaṃ apaṭikkhepassa, visuṃ, ekajjhaṃ paṭikkhepassa ca vasena catukkoṭikaṃ dassetvā pattapariyesitehi anuvicaritassa bhedaṃ dassetuṃ **‘‘lokasmiñhī’’**tiādi vuttaṃ. **Pariyesitvā pattaṃ** paṭhamaṃ cetasā pacchā kāyena pattattā **pattaṃ nāma. Pariyesitvā nopattaṃ pariyesitaṃ nāma** kevalaṃ pariyesitabhāvato. **Apariyesitvā pattañca nopattañca** manasā anuvicaritabbato **manasānuvicaritaṃ nāma**.

Ayañca vikappo ākulo viyāti **‘‘atha vā’’**tiādi vuttaṃ. **Pattaṭṭhenā**ti pattabhāvena pattatāsāmaññena. **Apariyesitvā nopattaṃ manasānuvicaritaṃ nāma** pattiyā pariyesanāya ca abhāvato. **Sabbaṃ vā eta**nti ‘‘pariyesitvā pattampī’’tiādinā vuttaṃ catubbidhampi. **Iminā**ti ‘‘yampi taṃ diṭṭhiṭṭhānaṃ’’tiādivacanena. **Viññāṇārammaṇā taṇhāmānadiṭṭhiyo kathitā** pārisesañāyena. Evaṃ pārisesañāyapariggahe kiṃ payojananti āha **‘‘desanāvilāsenā’’**tiādi. Yesaṃ vineyyānaṃ desetabbadhammassa sarūpaṃ anāmasitvā ārammaṇakicca-sampayuttadhamma-phalavisesādi-pakārantaravibhāvanena paṭivedho hoti, tesaṃ tappakārabhedehi dhammehi, yesaṃ pana yena ekeneva pakārena sarūpeneva vā vibhāvane kate paṭivedho hoti, tesaṃ taṃ vatvā dhammissarattā tadaññaṃ niravasesākāravibhāvanañca **desanāvilāso**. Tenāha **‘‘diṭṭhādiārammaṇavasena viññāṇaṃ dassita’’**nti.

**Diṭṭhiṭṭhāna**nti diṭṭhi eva diṭṭhiṭṭhānaṃ, taṃ heṭṭhā vuttanayameva. Yaṃ rūpaṃ esā diṭṭhi ‘‘loko ca attā cā’’ti gaṇhāti. Taṃ rūpaṃ sandhāya ‘‘so loko so attā’’ti vacanaṃ vuttanti yojanā. **So peccabhavissāmī**ti uddhamāghātanikavādavasenāyaṃ diṭṭhīti āha **‘‘so ahaṃ paralokaṃ gantvā nicco bhavissāmī’’**tiādi. **Dhuvo**ti thiro. **Sassato**ti sabbadābhāvī. **Avipariṇāmadhammo**ti jarāya maraṇena ca avipariṇāmetabbasabhāvo, nibbikāroti attho. **Tampi dassana**nti tampi tathāvuttaṃ diṭṭhidassanaṃ attānaṃ viya taṇhādiṭṭhiggāhavisesena gaṇhāti. Tenāha **‘‘etaṃ mamā’’**tiādi. **Diṭṭhārammaṇā**ti diṭṭhivisayā. Kathaṃ pana diṭṭhi diṭṭhivisayā hotīti āha **‘‘vipassanāyā’’**tiādi. **Paṭivipassanākāle**ti yamakato sammasanādikālaṃ sandhāyāha. Tattha akkharacintakānaṃ sadde viya, vedajjhāyīnaṃ vedasatthe viya ca diṭṭhiyaṃ diṭṭhigatikānaṃ diṭṭhiggāhappavatti daṭṭhabbā.

**Samanupassatī**ti padassa ca tasso samanupassanā atthoti yojanā. Tena samanupassanā nāma catubbidhāti dasseti. Tattha ñāṇaṃ tāva samavisamaṃ sammā yāthāvato anupassatīti **samanupassanā**. Itarā pana saṃkilesavasena anu anu passantīti **samanupassanā**. Yadi evaṃ hotu tāva diṭṭhisamanupassanā micchādassanabhāvato, kathaṃ taṇhāmānāti? Taṇhāyapi sattānaṃ pāpakaraṇe upāyadassanavasena paññāpatirūpikā pavatti labbhateva, yāya vañcananikatisāciyogā sambhavanti. Mānopi seyyādinā dassanavaseneva tathā attānaṃ ūhatīti taṇhāmānānaṃ samanupassanāpatirūpikā pavatti labbhatīti daṭṭhabbaṃ. **Avijjamāne**ti ‘‘etaṃ mamā’’ti evaṃ gahetabbe taṇhāvatthusmiṃ ajjhattakhandhapañcake anupalabbhamāne vinaṭṭhe. **Na paritassati** bhayaparittāsataṇhāparittāsānaṃ maggena samugghātitattā.

**242**.**Catūhi kāraṇehī**ti ‘‘asati na paritassatī’’ti vuttampi itarehi tīhi saha gahetvā vuttaṃ. **Catūhi kāraṇehī**ti catukkoṭikasuññatākathanassa kāraṇehi. **Bahiddhā asatī**ti bāhire vatthusmiṃ avijjamāne. Sā panassa avijjamānatā laddhavināsena vā aladdhālābhena vāti pāḷiyaṃ – ‘‘ahu vata me, taṃ vata me natthi, siyā vata me, taṃ vatāhaṃ na labhāmī’’ti vuttanti tadubhayaṃ parikkhāravasena vibhajitvā tattha paritassanaṃ dassetuṃ **‘‘bahiddhā parikkhāravināse’’**tiādi vuttaṃ. Tattha **yānaṃ** ‘‘ratho vayha’’nti evamādi. **Vāhanaṃ** hatthiassādi.

**Yehi****kilesehī**ti yehi asantapatthanādīhi kilesehi. **Evaṃ bhaveyyā**ti evaṃ ‘‘ahu vata me’’tiādinā codanādi bhaveyya. **Diṭṭhiṭṭhānādhiṭṭhānapariyuṭṭhānābhinivesānusayāna**nti ettha aparāparaṃ pavattāsu diṭṭhīsu yā parato uppannā diṭṭhiyo, tāsaṃ purimuppannā diṭṭhiyo kāraṇaṭṭhena **diṭṭhiṭṭhānāni**. Adhikaraṇaṭṭhena **diṭṭhādhiṭṭhānāni,** pariyuṭṭhānappattiyā sabbāpi **diṭṭhipariyuṭṭhānāni**. ‘‘Idameva saccaṃ moghamañña’’nti (ma. ni. 2.202, 427; 3.27-29; udā. 55; mahāni. 20; netti. 59) pavattiyā **abhinivesā**. Appahīnabhāvena santāne sayantīti **anusayā**ti evaṃ diṭṭhiṭṭhānādīnaṃ padānaṃ vibhāgo veditabbo. Taṇhādīhi kampaniyatāya sabbasaṅkhārāva iñjitānīti **sabbasaṅkhāraiñjitāni**. Sesapadadvayepi eseva nayo. Upadhīyati ettha dukkhanti upadhi, khandhāva upadhi **khandhūpadhi**. Esa nayo sesesupi. Tadeva ca āgamma taṇhā khīyati virajjati nirujjhatīti yojanā. **Ucchijjissāmi nāmassū**tiādīsu nipātamattaṃ, saṃsaye vā. **Tāso**ti attaniyābhāvaṃ paṭicca taṇhāparittāso ceva bhayaparittāso ca. Tenāha **‘‘tāso heso’’**tiādi. **No cassaṃ,no ca me siyā**ti ‘‘aha’’nti kira koci no cassaṃ, ‘‘me’’ti ca kiñci no siyāti. Tāsappatīkāradassanañhetaṃ.

**243**.**Ettāvatā**ti ‘‘evaṃ vutte’’tiādinā, pucchānusandhivasena pavattāya ‘‘chayimāni, bhikkhave, diṭṭhiṭṭhānānī’’tiādinā (ma. ni. 1.241) vā. Sāpi hi ajjhattakhandhavināse paritassanakaṃ dassetvā aparitassanakaṃ dassentī pavattāti tassanakassa suññatādassanaṃ akiccasādhakampi suññatādassanamevāti imesaṃ vasena **‘‘catukkoṭikā suññatā kathitā’’**ti vuttaṃ. **Bahiddhā parikkhāra**nti bāhiraṃ saviññāṇakaṃ aviññāṇakañca sattopakaraṇaṃ. Tañhi jīvitavuttiyā parikkhārakaṭṭhena ‘‘parikkhāro’’ti vuttaṃ. **Pariggahaṃ nāma katvā**ti **‘‘mama** ida’’nti pariggahetabbatāya pariggahitaṃ nāma katvā. Sabbopi diṭṭhiggāho ‘‘attā nicco dhuvo sassato, attā ucchijjati vinassatī’’tiādinā attadiṭṭhisannissayoyevāti vuttaṃ **‘‘sakkāyadiṭṭhipamukhā dvāsaṭṭhidiṭṭhiyo’’**ti. Ayāthāvaggāhinā abhinivesanapaññāpanānaṃ upatthambhabhāvato diṭṭhi eva nissayoti **diṭṭhinissayo. Pariggaṇheyyā**ti niccādivisesayuttaṃ katvā pariggaṇheyya. Kimevaṃ pariggahetuṃ sakkuṇeyya? **Sabbatthā**ti ‘‘taṃ, bhikkhave, attavādupādānaṃ upādiyetha, taṃ, bhikkhave, diṭṭhinissayaṃ nissayethā’’ti etesupi.

**244**.**Attani vā satī**ti yassa attano santakabhāvena kiñci attaniyanti vucceyya, tasmiṃ attani sati, so eva pana attā paramatthato natthīti adhippāyo. Sakkā hi vattuṃ bāhirakaparikappito attā ‘‘paramattho’’ti? Siyā khandhapañcakaṃ ñeyyasabhāvattā yathā taṃ ghaṭo, yadi pana tadaññaṃ nāma kiñci abhavissa, na taṃ niyamato viparītaṃ siyāti? Na ca so paramatthato atthi pamāṇehi anupalabbhamānattā turaṅgamavisāṇaṃ viyāti. **Attaniye vā parikkhāre satī**ti ‘‘idaṃ nāma attano santaka’’nti tassa kiñcanabhāvena nicchite kismiñci vatthusmiṃ sati. Attano idanti hi attaniyanti. **Ahanti satī**ti ‘‘ahaṃ nāmāya’’nti ahaṃkāravatthubhūte paramatthato niddhāritasarūpe kismiñci sati tassa santakabhāvena mamāti kiñci gahetuṃ yuttaṃ bhaveyya. **Mamāti sati ‘‘aha’’**nti etthāpi eseva nayo. Iti paramatthato attano anupalabbhamānattā attaniyaṃ kiñci paramatthato natthevāti sabbasaṅkhārānaṃ anattatāya anattaniyataṃ, anattaniyatāya ca anattakataṃ dasseti. **Bhūtato**ti bhūtatthato. **Tathato**ti tathasabhāvato. **Thirato**ti ṭhitasabhāvato nibbikārato.

**Yasmā hutvā na hotī**ti yasmā pubbe asantaṃ paccayasamavāyena hutvā uppajjitvā puna bhaṅgupagamena na hoti, tasmā na niccanti **aniccaṃ,** adhuvanti attho. Tato eva **uppādavayavattito**ti uppajjanavasena nirujjhanavasena ca pavattanato. Sabhāvavigamo idha **vipariṇāmo,** khaṇikatā **tāvakālikatā,** niccasabhāvābhāvo **eva niccapaṭikkhepo**. Aniccadhammā hi teneva attano aniccabhāvena atthato niccataṃ paṭikkhipanti nāma. Tathā hi vuttaṃ ‘‘na niccanti anicca’’nti. Uppādajarābhaṅgavasena rūpassa nirantarabādhatāti paṭipīḷanākārenassa **dukkhatā. Santāpo** dukkhadukkhatādivasena santāpanaṃ paridahanaṃ, tato evassa dussahatāya **dukkhamatā**. Tissannaṃ dukkhatānaṃ saṃsāradukkhassa ca adhiṭṭhānatāya **dukkhavatthukatā**. Sukhasabhāvābhāvo eva **sukhapaṭikkhepo**. **Vipariṇāmadhamma**nti jarāya maraṇena ca vipariṇamanasabhāvaṃ. Yasmā idaṃ rūpaṃ paccayasamavāyena uppādaṃ, uppādānantaraṃ jaraṃ patvā avassameva bhijjati, bhinnañca bhinnameva, nāssa kassaci saṅkamoti bhavantarānupagamanasaṅkhātena saṅkamābhāvena vipariṇāmadhammataṃ pākaṭaṃ kātuṃ **‘‘bhavasaṅkanti upagamanasabhāva’’**nti vuttaṃ. **Pakatibhāvavijahanaṃ** sabhāvavigamo nirujjhanameva. Nti aniccaṃ dukkhaṃ vipariṇāmadhammaṃ rūpaṃ. **Iminā**ti ‘‘no hetaṃ, bhante’’ti rūpassa taṇhādiggāhānaṃ vatthubhāvapaṭikkhepena. Rūpañhi uppannaṃ ṭhitiṃ mā pāpuṇātu, ṭhitippattaṃ mā jīratu, jarappattaṃ mā bhijjatu, udayabbayehi mā kilamiyatūti na ettha kassaci vasībhāvo atthi, svāyamassa avasavattanaṭṭho anattatāsallakkhaṇassa kāraṇaṃ hotīti āha **‘‘avasavattanākārena rūpaṃ, bhante, anattāti paṭijānantī’’**ti. Nivāsikārakavedakaadhiṭṭhāyakavirahena tato suññatā **suññaṭṭho,** sāmibhūtassa kassaci abhāvo **assāmikaṭṭho,** yathāvuttavasavattibhāvābhāvo **anissaraṭṭho,** paraparikappitaattasabhāvābhāvo eva **attapaṭikkhepaṭṭho**.

Yasmā aniccalakkhaṇena viya dukkhalakkhaṇaṃ, tadubhayena anattalakkhaṇaṃ suviññāpayaṃ, na kevalaṃ, tasmā tadubhayenettha anattalakkhaṇavibhāvanaṃ katanti dassento **‘‘bhagavā hī’’ti**ādimāha. Tattha **aniccavasenā**ti aniccatāvasena. **Dukkhavasenā**ti dukkhatāvasena. **Na upapajjatī**ti na yujjati. Tameva ayujjamānataṃ dassetuṃ **‘‘cakkhussa uppādopī’’**tiādi vuttaṃ. Yasmā attavādī attānaṃ niccaṃ paññapeti, cakkhuṃ pana aniccaṃ, tasmā cakkhu viya attāpi anicco āpanno. Tenāha **‘‘yassa kho panā’’**tiādi. Tattha **vetī**ti vigacchati nirujjhati. **Iti cakkhu anattā**ti cakkhussa udayabbayavantatāya aniccatā, attano ca attavādinā aniccatāya anicchitattā cakkhu anattā.

Kāmaṃ **anattalakkhaṇasutte** (saṃ. ni. 3.59; mahāva. 20) – ‘‘yasmā ca kho, bhikkhave, rūpaṃ anattā, tasmā rūpaṃ ābādhāya saṃvattatī’’ti rūpassa anattatāya dukkhatā vibhāvitā viya dissati, tathāpi ‘‘yasmā rūpaṃ ābādhāya saṃvattati, tasmā anattā’’ti pākaṭatāya sābādhatāya rūpassa attasārābhāvo vibhāvito, tato eva ca ‘‘na labbhati rūpe evaṃ me rūpaṃ hotu, evaṃ me rūpaṃ mā ahosī’’ti rūpe kassaci anissaratā, tassa ca avasavattanākāro dassitoti āha **‘‘dukkhavasena anattataṃ****dassetī’’**ti. **Yadaniccaṃ taṃ dukkha**nti yaṃ vatthu aniccaṃ, taṃ dukkhaṃ udayabbayapaṭipīḷitattā, yaṃ pana niccaṃ tadabhāvato, taṃ sukhaṃ yathā taṃ nibbānanti adhippāyo. **Yaṃ ta**nti kāraṇaniddesovāyaṃ, yasmā rūpaṃ aniccaṃ, taṃ tasmāti attho. **Yaṃ dukkhaṃ tadanattā**ti ettha vuttanayeneva attho veditabbo. **Anicca**nti iminā ghaṭādi viya paccayuppannattā rūpaṃ aniccanti imamatthaṃ dasseti. Imināva nayena ‘‘anattā’’ti vattuṃ labbhamānepi **‘‘anattā’’ti vattā nāma natthi. Evaṃ dukkhanti vadantī**ti etthāpi yathārahaṃ vattabbaṃ ‘‘akkhisūlādivikārappattakāle viya paccayuppannattā dukkhaṃ rūpa’’ntiādinā. **Duddasaṃ duppaññāpanaṃ**. Tathā hi sarabhaṅgādayopi satthāro nāddasaṃsu, kuto paññāpanā. **Tayidaṃ** anattalakkhaṇaṃ.

**Tasmātihā**tiādinā tiyaddhagatarūpaṃ lakkhaṇattayaṃ āropetvā vuttanti āha **‘‘etarahi aññadāpī’’**ti. Taṃ pana yādisaṃ tādisampi tathā vuttanti ajjhattādivisesopi vattabbo. **Pi**-saddena vā tassāpi saṅgaho daṭṭhabbo.

**245**.**Ukkaṇṭhatī**ti nābhiramati. Aññattha ‘‘nibbidā’’ti balavavipassanā vuccati, sānulomā pana saṅkhārupekkhā ‘‘vuṭṭhānagāminī’’ti, sā idha kathaṃ nibbidā nāma jātāti āha **‘‘vuṭṭhānagāminivipassanāya hī’’**tiādi. Iminā sikhāpattanibbedatāya vuṭṭhānagāminī idha nibbidānāmena vuttāti dasseti.

‘‘So anupubbena saññaggaṃ phusatī’’ti (dī. ni. 1.414, 415) vatvā ‘‘saññā kho poṭṭhapāda paṭhamaṃ uppajjati, pacchā ñāṇa’’nti (dī. ni. 1.416) vuttattā **saññagganti vuttā** lokiyāsu pahānasaññāsu sikhāpattabhāvato. **Dhammaṭṭhitiñāṇanti vuttā** idappaccayatādassanassa matthakappattīti katvā. Tato parañhi asaṅkhatārammaṇaṃ ñāṇaṃ hoti. Tenāha – ‘‘pubbe kho susima dhammaṭṭhitiñāṇaṃ, pacchā nibbāne ñāṇa’’nti (saṃ. ni. 2.70). **Pārisuddhipadhāniyaṅganti vuttā** maggādhigamassa paripanthabhūtasabbasaṃkilesavisuddhi padhānikassa yogino, padhānabhāvanāya vā jātaṃ aṅganti katvā. **Paṭipadāñāṇadassanavisuddhīti vuttā** paramukkaṃsagatapaṭipadāñāṇadassanavisuddhibhāvato. **Atammayata**nti ettha **tammayatā nāma** taṇhā, kāmataṇhādīsu tāya tāya nibbattattā tammayaṃ nāma tebhūmikappavattaṃ, tassa bhāvoti katvā. Tassā taṇhāya pariyādānato vuṭṭhānagāminivipassanā **atammayatā**ti vuccati. **Nissāyā**ti taṃ atammayataṃ paccayaṃ katvā. **Āgammā**ti tasseva vevacanaṃ. **Nānattā**ti nānāsabhāvā bahū anekappakārā. **Nānattasitā**ti nānārammaṇanissitā rūpādivisayā. **Ekattā**ti ekasabhāvā. **Ekattasitā**ti ekaṃyeva ārammaṇaṃ nissitā. **Taṃ nissāyā**ti taṃ ekattasitaṃ upekkhaṃ paccayaṃ katvā. **Etissā**ti etissā upekkhāya. **Pahānaṃ hotī**ti aññāṇupekkhato pabhuti sabbaṃ upekkhaṃ pajahitvā ṭhitassa ‘‘atammayatā’’ti vuttāya vuṭṭhānagāminivipassanāya arūpāvacarasamāpattiupekkhāya vipassanupekkhāya ca pahānaṃ hotīti **pariyādānanti vuttā**ti. Sabbasaṅkhāragatassa muñcitukamyatāpaṭisaṅkhānassa sikhāpattabhāvato vuṭṭhānagāminī muñcitukamyatā paṭisaṅkhānanti ca vuttā. Mudumajjhādivasena pavattiākāramattaṃ, atthato **ekatthā** muñcitukamyatādayo, **byañjanameva nānaṃ. Dvīhi nāmehī**ti gotrabhu, vodānanti imehi dvīhi nāmehi.

**Virāgoti maggo,** accantameva virajjati etenāti **virāgo,** tena. **Maggena** hetubhūtena. **Vimuccatī**ti paṭippassaddhivimuttivasena vimuccati. Tenāha **‘‘phalaṃ kathita’’**nti.

**Mahākhīṇāsavo**ti pasaṃsāvacanaṃ yathā ‘‘mahārājā’’ti. Tathā hi taṃ pasaṃsanto satthā **‘‘ayaṃ vuccati, bhikkhave, bhikkhu ukkhittapaligho itipī’’**tiādimāhāti. Tadatthaṃ vivarituṃ **‘‘idāni tassā’’**tiādi vuttaṃ. **Yathābhūtehī**ti yāthāvato bhūtehi. **Durukkhipanaṭṭhenā**ti pacurajanehi ukkhipituṃ asakkuṇeyyabhāvena. Nibbānanagarappavese vibandhanena paligho viyāti **palighoti vuccati**. Matthakacchinno tālo pattaphalādīnaṃ anaṅgato tālāvatthu asive ‘‘sivā’’ti samaññā viya. Tenāha **‘‘sīsacchinnatālo viya katā’’**ti. Punabbhavassa karaṇasīlo, punabbhavaṃ vā phalaṃ arahatīti **ponobhaviko**. Evaṃbhūto pana punabbhavaṃ deti nāmāti āha **‘‘punabbhavadāyako’’**ti. **Punabbhavakhandhānaṃ paccayo**ti iminā jātisaṃsāroti phalūpacārena kāraṇaṃ vuttanti dasseti. **Parikkhāti vuccati** santānassa parikkhipanato. **Saṃkiṇṇattā**ti sabbaso kiṇṇattā vināsitattā. **Gabbhīrānugataṭṭhenā**ti gambhīraṃ anupaviṭṭhaṭṭhena. **Luñcitvā**ti uddharitvā. **Etānī**ti kāmarāgasaññojanādīni. **Aggaḷāti vuccanti** avadhāraṇaṭṭhena. Aggamaggena patito mānaddhajo etassāti **patitamānaddhajo**. Itarabhāroropanassa purimapadehi pakāsitattā **‘‘mānabhārasseva oropitattā pannabhāroti adhippeto’’**ti vuttaṃ. **Mānasaṃyogeneva visaṃyuttattā**ti etthāpi eseva nayo. Pañcapi khandhe avisesato asmīti gahetvā pavattamāno ‘‘asmimāno’’ti adhippetoti vuttaṃ **‘‘rūpe asmīti māno’’**tiādi.

Nagaradvārassa parissayapaṭibāhanatthañceva sobhanatthañca ubhosu passesu esikatthambhe nikhaṇitvā ṭhapentīti āha **‘‘nagaradvāre ussāpite esikatthambhe’’**ti. Pākāraviddhaṃsaneneva parikkhāya bhūmisamakaraṇaṃ hotīti āha **‘‘pākāraṃ bhindanto parikkhaṃ saṃkiritvā’’**ti. **Eva**ntiādi upamāsaṃsandanaṃ. Santo saṃvijjamāno kāyo dhammasamūhoti **sakkāyo,** upādānakkhandhapañcakaṃ. **Dvattiṃsa kammakāraṇā** dukkhakkhandhe āgatā. Akkhirogasīsarogādayo **aṭṭhanavuti rogā**. Rājabhayādīni **pañcavīsati mahābhayāni**.

**246**.**Anadhigamanīyaviññāṇata**nti ‘‘idaṃ nāma nissāya iminā nāma ākārena pavattatī’’ti evaṃ duviññeyyacittataṃ. **Anvesa**nti paccatte ekavacananti āha **‘‘anvesanto’’**ti. **Sattopi tathāgatoti vuccati** ‘‘tathāgato paraṃ maraṇā’’tiādīsu (dī. ni. 1.65) viya. Satto hi yatheko kammakilesehi itthattaṃ āgato, tathā aparopi āgatoti ‘‘tathāgato’’ti vuccati. **Uttamapuggalo**ti bhagavantaṃ sandhāya vadati. **Khīṇāsavopī**ti yo koci khīṇāsavopi ‘‘tathāgato’’ti adhippeto. Sopi hi yatheko catūsu satipaṭṭhānesu sūpaṭṭhitacitto satta bojjhaṅge yathābhūtaṃ bhāvetvā anuttaraṃ arahattaṃ āgato adhigato, tathā aparopi āgatoti ‘‘tathāgato’’ti vuccati. **Asaṃvijjamāno**ti paramatthato anupalabbhanīyo. **Avindeyyo**ti na vinditabbo, duviññeyyoti attho.

**Tathāgato satto puggaloti na paññapemi** paramatthato sattasseva abhāvatoti adhippāyo. **Kiṃ paññapessāmi** paññattiupādānassapi dharamānakassa abhāvato. ‘‘Anuppādo khemaṃ, anuppatti khema’’ntiādinā asaṅkhatāya dhātuyā pakkhandhanavasena pavattaṃ aggaphalasamāpattiatthaṃ **vipassanācittaṃ vā**.

**Tucchā**ti karaṇe nissakkavacananti āha **‘‘tucchakenā’’**ti. Vinayatīti vinayo, so eva **venayiko. Tathā ma**nti tathābhūtaṃ maṃ. Paramatthato vijjamānassa hi sattassa abhāvaṃ vadanto sattavināsapaññāpako ca nāma siyā, ahaṃ pana paramatthato avijjamānaṃ taṃ ‘‘natthī’’ti vadāmi. Yathā ca loko voharati, tatheva taṃ voharāmi, tathābhūtaṃ maṃ ye samaṇabrāhmaṇā ‘‘venayiko samaṇo gotamo’’ti vadantā asatā tucchā musā abhūtena abbhācikkhantīti yojanā. Appaṭisandhikassa khīṇāsavassa carimacittaṃ nirupādānato anupādāno viya jātavedo parinibbutaṃ idaṃ nāma nissitanti na paññāyatīti vadanto kimettāvatā ucchedavādī bhaveyya, nāhaṃ kadācipi atthi, nāpi koci atthīti vadāmi. Evaṃ sante kiṃ nissāya te moghapurisā sato sattassa nāma ucchedaṃ vināsaṃ vibhavaṃ paññapetīti vadantā asatā…pe… abbhācikkhantīti ayamettha adhippāyo.

**Mahābodhimaṇḍamhīti bodhimaṇḍa**ggahaṇena sattasattāhamāha. Tena dhammacakkapavattanato (saṃ. ni. 5.1081; mahāva. 13; paṭi. ma. 2.30) pubbe vuttaṃ tantidesanaṃ vadati. **Catusaccameva paññapemī**ti etena saccavimuttā satthudesanā natthīti dasseti. Ettha ca – ‘‘pubbe ceva etarahi ca dukkhañceva paññapemi dukkhassa ca nirodha’’nti vadanto bhagavā nāhaṃ kadācipi ‘‘attā ucchijjati, vinassatī’’ti vā, ‘‘attā nāma koci atthī’’ti vā vadāmi. Evaṃ sante kiṃ nissāya te moghapurisā ‘‘sato sattassa ucchedaṃ vināsaṃ vibhavaṃ paññapetī’’ti asatā tucchena abbhācikkhantīti dasseti. **Pare**ti amāmakā, mama ovādassa abhājanabhūtāti atthoti āha **‘‘saccāni…pe… asamatthapuggalā’’**ti. **Adhippāyenā**ti iminā tesaṃ adhippāyamattaṃ, rosanavihesanāni pana tathāgatassa ākāsassa vilikhanaṃ viya na sambhavantiyevāti dasseti. Āhanati cittanti **āghāto**. Appatītā honti etenāti **appaccayo**. Cittaṃ na abhirādhayatīti **anabhiraddhi. Atuṭṭhī**ti tuṭṭhipaṭipakkho tathāpavatto cittuppādo, kodho eva vā.

**Pare**ti aññe ekacce. Ānandanti pamodanti etenāti **ānando,** pītiyā evetaṃ adhivacanaṃ. Sobhanamanatā **somanassaṃ,** cetasikasukhassetaṃ adhivacanaṃ. Uppilati purimāvatthāya bhijjati visesaṃ āpajjatīti uppilaṃ, tadeva uppilāvitaṃ, tassa bhāvo **uppilāvitattaṃ**. Yāya uppannāya kāyacittaṃ vātapūritabhattā viya uddhumāyanākārappattaṃ hoti, tassā gehassitāya odaggiyapītiyā etaṃ adhivacanaṃ. **Saccāni paṭivijjhituṃ asamatthā**ti dukkhameva uppajjati nirujjhati ca, na añño satto nāma atthīti evaṃ jānituṃ asamatthā ‘‘attā nāma atthī’’ti evaṃdiṭṭhino appahīnavipallāsā. Uttamaṃ pasādanīyaṭṭhānaṃ **tathāgatampi akkosanti,** kimaṅgaṃ pana bhikkhūti adhippāyo.

**247**. Anattaniyepi khandhapañcake micchāgāhavasena attaniyasaññāya pavattassa chandarāgassa pahānaṃ. **Amhākaṃ neva attā**ti yasmā rūpavedanādiyeva attaggāhavatthu tabbinimuttassa lobhaneyyassa abhāvato. Etaṃ tiṇakaṭṭhasākhāpalāsaṃ na amhākaṃ rūpaṃ, na viññāṇaṃ, tasmā amhākaṃ neva attāti yojanā. Ajjhattikassa vatthuno neva attāti paṭikkhittattā bāhiravatthu attaniyabhāvena paṭikkhittaṃ hotīti āha **‘‘amhākaṃ cīvarādiparikkhāropi na hotī’’**ti. **Khandhapañcakaṃyevā**ti bāhiravatthuṃ nidassanaṃ katvā khandhapañcakaṃyeva **na tumhākanti pajahāpeti. Na uppāṭetvā** kandaṃ viya. **Na luñcitvā vā** kese viyāti. Iminā rūpādīnaṃ nāmamukhena pahānaṃ icchanti. Ulliṅgitamatthaṃ **chandarāgavinayena pajahāpetī**ti sarūpato dasseti.

**248**. ‘‘Taṃ kiṃ maññatha, bhikkhave, rūpaṃ niccaṃ vā’’tiādi desanā **tiparivaṭṭaṃ. Yāva imaṃ ṭhāna**nti ‘‘evaṃ svākkhāto’’ti yāvāyaṃ pāḷipadeso. Suviññeyyabhāvena akkhātattāpi **svākkhāto**ti āha **‘‘sukathitattā eva uttāno vivaṭo pakāsito’’**ti. Tiriyaṃ vidāraṇena **chinnaṃ,** dīghaso phālanena **bhinnaṃ,** tato eva tattha tattha sibbitagaṇṭhikatajiṇṇavatthaṃ pilotikā, tadabhāvato **chinnapilotiko,** pilotikarahitoti attho. Iriyāpatha-saṇṭhapanaavijjamānajhāna-vipassanāni chinnāya avijjamānāya paṭipattiyā sibbanagaṇṭhikaraṇasadisāni, tādisaṃ idha natthīti āha **‘‘na hettha…pe… atthī’’**ti. **Patiṭṭhātuṃ na labhatī**ti pesalehi saddhiṃ saṃvāsavasenapi patiṭṭhātuṃ na labhati, visesādhigamavasena pana vattabbameva natthi.

**Kāraṇḍavaṃ niddhamathā**ti vipannasīlatāya kacavarabhūtaṃ puggalaṃ kacavaramiva nirapekkhā apanetha. **Kasambuñcāpakassathā**ti kasaṭabhūtañca naṃ khattiyādīnaṃ majjhagataṃ sambhinnaṃ paggharitakuṭṭhaṃ caṇḍālaṃ viya apakassatha nikkaḍḍhatha. Kiṃ kāraṇaṃ? Saṅghārāmo nāma sīlavantānaṃ kato, na dussīlānaṃ, yato etadeva. **Tato palāpe vāhetha, assamaṇe samaṇamānine**ti yathā palāpā antosārarahitā ataṇḍulā bahi thusena vīhi viya dissanti, evaṃ pāpabhikkhū antosīlarahitāpi bahi kāsāvādiparikkhārena bhikkhū viya dissanti, tasmā ‘‘palāpā’’ti vuccanti, te palāpe vāhetha odhunātha vidhamatha. Paramatthato assamaṇe vesamattena samaṇamānine evaṃ **niddhamitvāna…pe…patissatā**ti. Tattha **kappayavho**ti kappetha, karothāti vuttaṃ hoti. **Patissatā**ti pati pati satā sampajānantā suṭṭhu pajānantā. **Patissatā** vā sappatissā aññamaññaṃ sagāravā. Athevaṃ suddhā suddhehi saṃvāsaṃ kappentā diṭṭhisīlasāmaññena **samaggā**. Anukkamena paripākagatapaññatāya **nipakā**. Sabbassevimassa dukkhavaṭṭassa **antaṃ karissatha,** parinibbānaṃ pāpuṇissathāti attho.

**Vaṭṭaṃ tesaṃ natthi paññāpanāya** sabbaso samucchinnavaṭṭamūlakattā.

Dhammaṃ anussaranti, dhammassa vā anussaraṇasīlāti **dhammānusārino**. Evaṃ **saddhānusārino**pi veditabbā. **Paṭipannassā**ti paṭipajjamānassa, sotāpattimaggaṭṭhopi adhippeto. **Adhimatta**nti balavaṃ. **Paññāvāhī**ti paññaṃ vāheti, paññā vā imaṃ puggalaṃ vahatīti paññāvāhītipi vadanti. **Paññāpubbaṅgama**nti paññaṃ purecārikaṃ katvā. **Ayaṃ vuccatī**ti ayaṃ evarūpo puggalo paññāsaṅkhātena dhammena sarati anussaratīti **dhammānusārī**. **Saddhāvāhī**ti saddhaṃ vāheti, saddhā vā imaṃ puggalaṃ vahatīti saddhāvāhītipi vadanti. **Saddhāpubbaṅgama**nti saddhaṃ purecārikaṃ katvā. **Ayaṃ vuccatī**ti ayaṃ evarūpo puggalo saddhāya sarati anussaratīti saddhānusārī. **Saddhāmatta**nti ‘‘itipi so bhagavā’’tiādinā buddhasubuddhatāya saddahanamattaṃ. Matta-saddena aveccappasādaṃ nivatteti. **Pemamatta**nti yathāvuttasaddhānusārena uppannaṃ tuṭṭhimattaṃ. Sinehoti keci. **Evaṃ vipassanaṃ paṭṭhapetvā nisinnānanti** kalāpasammasanādivasena āraddhavipassanānaṃ. **Ekā saddhā**ti vipassanānusārena svākkhātadhammatā siddhā, tato eva ekā seṭṭhā uḷārā saddhā uppajjati. **Ekaṃ pema**nti etthāpi eseva nayo. **Sagge ṭhapitā viya hontī**ti tesaṃ saddhāpemānaṃ saggasaṃvattaniyatāya abyabhicārībhāvamāha. **Cūḷasotāpannoti vadanti** ekadesena saccānubodhe ṭhitattā. Sesaṃ suviññeyyameva.

Alagaddūpamasuttavaṇṇanāya līnatthappakāsanā samattā.

## 3. Vammikasuttavaṇṇanā

**249**.**Piyavacana**nti piyasamudācāro. Viññujātikā hi paraṃ piyena samudācarantā ‘‘bhava’’nti vā, ‘‘devānaṃ piyo’’ti vā, ‘‘āyasmā’’ti vā samudācaranti, tasmā sammukhā sambodhanavasena ‘‘āvuso’’ti, tirokkhaṃ ‘‘āyasmā’’ti ayampi samudācāro. Mahākassapauruvelakassapādayo aññepi kassapanāmakā atthīti **‘‘katarassa kassapassā’’**ti pucchanti. **Raññā**ti kosalaraññā. **‘‘Sañjāniṃsū’’**ti saṅkhepato vuttamatthaṃ vivarituṃ **‘‘ayaṃ panā’’**tiādi āraddhaṃ. **Assā**ti kumārakassapassa, ‘‘sañjāniṃsū’’ti vuttasañjānanassa vā. **Puññāni karonto**ti kappasatasahassaṃ devesu ca manussesu ca nibbattitvā dānādīni puññāni bhāvento. **Osakkante**ti parihāyamāne. **Paṭhama**nti kumārikākāle. **Satthā upālittheraṃ paṭicchāpesi** taṃ adhikaraṇaṃ vinayakammenevassā bhikkhuniyā pabbajjāya arogabhāvaṃ.

**Paññattivibhāvanā**ti ‘‘andhavana’’ntveva paññāyamānassa vibhāvanā. **Olīyatī**ti saṅkucati saṇikaṃ vattati. **Bhāṇako**ti sarabhāṇako. **Yaṃ atthi, taṃ gahetvā**ti idāni pariyesitabbaṭṭhānaṃ natthi, yathāgataṃ pana yaṃ atthi, taṃ gahetvā. **Balavaguṇe**ti adhimattaguṇe. Kassapabhagavato kāle niruḷhasamaññāvasena vacanasantatiyā avicchedena ca imasmimpi buddhuppāde taṃ ‘‘andhavana’’ntveva paññāyittha, uparūparivaḍḍhamānāya pathaviyā upari rukkhagacchādīsu sañjāyantesupīti. **Sekkhapaṭipada**nti sekkhabhāvāvahaṃ visuddhipaṭipattiṃ.

**Aññatara**-saddo apākaṭe viya pākaṭepi vattati eka-saddena samānatthattāti dassetuṃ **‘‘abhijānātī’’**tiādi vuttaṃ. Bhayabheravadassitampi abhikkanta-saddassa atthuddhāraṃ idha dassento evaṃ heṭṭhā tattha tattha katā atthasaṃvaṇṇanā parato tasmiṃ tasmiṃ suttapadese yathārahaṃ vattabbāti nayadassanaṃ karoti. Kañcanasannibhattacatā suvaṇṇavaṇṇaggahaṇena gahitāti adhippāyenāha **‘‘chaviya’’**nti. Chavigatā pana vaṇṇadhātu eva ‘‘suvaṇṇavaṇṇo’’ti ettha vaṇṇaggahaṇena gahitāti apare. Vaṇṇīyati kittīyati ugghosananti **vaṇṇo,** thuti. Vaṇṇīyati asaṅkarato vavatthapīyatīti **vaṇṇo,** kulavaggo. Vaṇṇīyati phalaṃ etena yathāsabhāvato vibhāvīyatīti **vaṇṇo,** kāraṇaṃ. Vaṇṇanaṃ dīgharassādivasena saṇṭhahananti **vaṇṇo,** saṇṭhānaṃ. Vaṇṇīyati aṇumahantādivasena pamīyatīti **vaṇṇo,** pamāṇaṃ. Vaṇṇeti vikāramāpajjamānaṃ hadayaṅgatabhāvaṃ pakāsetīti **vaṇṇo,** rūpāyatanaṃ. Evaṃ tena tena pavattinimittena vaṇṇa-saddassa tasmiṃ tasmiṃ atthe pavatti veditabbā.

**Anavasesattaṃ** sakalatā kevalatā. **Kevalakappā**ti ettha keci īsaṃ asamattā kevalā kevalakappāti vadanti, evaṃ sati anavasesattho eva kevala-saddo siyā. Anatthantarena pana kappa-saddena padavaḍḍhanaṃ katvā kevalā eva kevalakappā. Tathā vā kappanīyattā paññapetabbattā kevalakappā. **Yebhuyyatā** bahulabhāvo. **Abyāmissatā** vijātiyena asaṅkaro suddhatā. **Anatirekatā** taṃmattatā visesābhāvo. **Kevalakappa**nti kevalaṃ daḷhaṃ katvāti attho. Kevalaṃ vuccati nibbānaṃ sabbasaṅkhatavivittattā. Tenāha **‘‘visaṃyogādianekattho’’**ti. Kevalaṃ etassa adhigataṃ atthīti **kevalī,** sacchikatanirodho khīṇāsavo.

**Kappa-saddo** panāyaṃ saupasaggo anupasaggo cāti adhippāyena okappanīyapade labbhamānaṃ okappasaddamattaṃ nidasseti, aññathā kappa-saddassa atthuddhāre okappanīyapadaṃ anidassanameva siyā. **Samaṇakappehī**ti vinayasiddhehi samaṇavohārehi. **Niccakappa**nti niccakālaṃ. **Paññattī**ti nāmaṃ. Nāmañhetaṃ tassa āyasmato, yadidaṃ kappoti. **Kappitakesamassū**ti kattarikāya cheditakesamassu. **Dvaṅgulakappo**ti majjhanhikavelāya vītikkantāya dvaṅgulatāvikappo. **Leso**ti apadeso. Anavasesaṃ pharituṃ samatthassapi obhāsassa kenaci kāraṇena ekadesapharaṇampi siyā, ayaṃ pana sabbasova pharīti dassetuṃ samantattho kappa-saddo gahitoti āha **‘‘anavasesaṃ samantato’’**ti.

**Samaṇasaññāsamudācārenā**ti ‘‘ahaṃ samaṇo’’ti evaṃ uppannasaññāsamuṭṭhitena samudācārena, tannimittena vā tabbohārena. **Pubbayoge**ti pubbayogakathāyaṃ. **Papañco esā**ti eso tumhesu āgatesu yathāpavatto paṭisanthāro kathāsamudācāro ca amhākaṃ papañco. Ettakampi akatvā samaṇadhammameva karomāti adhippāyo.

**Ariyabhūmiṃ patto**ti anāgāmiphalaṃ adhigato. Pakkusātikulaputtaṃ sandhāya vadati. **Vibhajitvā**ti vibhāgaṃ katvā. **Turitālapanavasenā**ti turitaṃ ālapanavasena. Tena dullabho ayaṃ samaṇo, tasmā sīghamassa pañho kathetabbo, iminā ca sīghaṃ gantvā satthā pucchitabboti turitaṃ ālapīti dasseti. **‘‘Yathā vā’’**tiādinā pana vacanālaṅkāravasena dvikkhattuṃ ālapati. **Evamāhā**ti ‘‘bhikkhu bhikkhū’’ti evaṃ dvikkhattuṃ avoca.

Vammikapariyāyena karajakāyaṃ paccakkhaṃ katvā dassentī devatā **‘‘ayaṃ vammiko’’**ti āha. Tāya pana bhāvatthassa abhāsitattā saddatthameva dassento **‘‘purato ṭhitaṃ…pe… ayanti āhā’’**ti avoca. Sesesupi eseva nayo. **Maṇḍūka**nti thalamaṇḍūkaṃ. So hi uddhumāyikāti vuccati, na udakamaṇḍūko. Tassa nivāsato vāto mā kho bādhayitthāti **‘‘uparivātato apagammā’’**ti vuttaṃ. Kathaṃ panāyaṃ devatā iminā nīhārena ime pañhe therassa ācikkhīti? Keci tāva āhu – yathāsutamatthaṃ upamābhāvena gahetvā attano paṭibhānena upameyyatthaṃ manasā cintetvā taṃ bhagavāva imassa ācikkhissati. Sā ca desanā atthāya hitāya sukhāya hotīti ‘‘ayaṃ vammiko’’tiādinā upamāvaseneva pannarasa pañhe therassa ācikkhi. Kassapasammāsambuddhakāle kira bārāṇasiyaṃ eko seṭṭhi aḍḍho mahaddhano mahantaṃ nidhānaṃ nidahitvā palighādiākārāni kānicipi laṅgāni tattha ṭhapesi. So maraṇakāle attano sahāyassa brāhmaṇassa ārocesi – ‘‘imasmiṃ ṭhāne mayā nidhānaṃ nidahitaṃ, taṃ mama puttassa viññutaṃ pattassa dassetī’’ti vatvā kālamakāsi. Brāhmaṇo sahāyakaputtassa viññutaṃ pattakāle taṃ ṭhānaṃ dassesi. So nikhanitvā sabbapacchā nāgaṃ passi, nāgo attano puttaṃ disvā ‘‘sukheneva dhanaṃ gaṇhatū’’ti apagacchi. Svāyamattho tadā loke pākaṭo jāto. Ayaṃ pana devatā tadā bārāṇasiyaṃ gahapatikule nibbattitvā viññutaṃ patto satthari parinibbute uraṃ datvā sāsane pabbajito pañcahi sahāyakabhikkhūhi saddhiṃ samaṇadhammamakāsi. Ye sandhāya vuttaṃ ‘‘pañca bhikkhū nisseṇiṃ bandhitvā’’tiādi. Tena vuttaṃ ‘‘yathāsutamatthaṃ upamābhāvena gahetvā’’tiādi. Apare pana ‘‘devatā attano paṭibhānena ime pañhe evaṃ abhisaṅkharitvā therassa ācikkhī’’ti vadanti. **Devaputte nissakkaṃ** devaputtapañhattā tassa atthassa.

**251**. Catūhi mahābhūtehi nibbattoti **cātumahābhūtiko**. Tenāha **‘‘catumahābhūtamayassā’’**ti. **Vamati** uggiranto viya hotīti attho. **Vantako**ti ucchaḍḍako. **Vantussayo**ti upacikāhi vantassa mattikāpiṇḍassa ussayabhūto. **Vantasinehasambaddho**ti vantena kheḷasinehena sampiṇḍito. **Asucikalimalaṃ vamatī**ti ettha mukhādīhi pāṇakānaṃ niggamanato pāṇake vamatīti ayampi attho labbhateva. **Ariyehi vantako**ti kāyabhāvasāmaññena vuttaṃ. Dukkhasaccapariññāya vā sabbassapi tebhūmakadhammajātassa pariññātattā sabbopi kāyo ariyehi chandarāgappahānena vanto eva. **Taṃ sabba**nti yehi tīhi aṭṭhisatehi ussito, yehi nhārūhi sambaddho, yehi maṃsehi avalitto, yena allacammena pariyonaddho, yāya chaviyā rañjito, taṃ aṭṭhiādisabbaṃ accantameva jigucchitvā virattatāyavantameva. **‘‘Yathā cā’’**tiādinā vattabbopamatopi vammiko viya vammikoti imamatthaṃ dasseti.

Sambhavati etasmāti sambhavo, mātāpettiko sambhavo etassāti **mātāpettikasambhavo**. Tassa. Upaciyati etenāti upacayo’ odanakummāsaṃ upacayo etassāti **odanakummāsūpacayo**. Tassa. Adhuvasabhāvatāya **aniccadhammassa,** sedagūtha-pitta-semhādi-dhātukkhobha-garubhāvaduggandhānaṃ vinodanāya **ucchādetabbadhammassa,** parito sambāhanena **parimadditabbadhammassa,** khaṇe khaṇe bhijjanasabhāvatāya **bhedanadhammassa,** tato eva vikiraṇasabhāvatāya **viddhaṃsanadhammassā**ti dhamma-saddo paccekaṃ yojetabbo. **Tanuvilepanenā**ti kāyāvalepanena ucchādanavilepanena. **Aṅgapaccaṅgābādhavinodanatthāyā**ti tādisasamuṭṭhāna-sarīravikāravigamāya. Yasmā sukkasoṇitaṃ āhāro, ucchādanaṃ parimaddanañca yathārahaṃ uppādassa, vuḍḍhiyā ca paccayo, tasmā āha **‘‘mātāpettika…pe… kathito’’**ti. **Uccāvacabhāvo**ti yathārahaṃ yojetabbo – odanakummāsūpacaya-ucchādanaparimaddanaggahaṇehi **uccabhāvo, vaḍḍhī**. Mātāpettikasambhavaggahaṇena **samudayo**. Itarehi **avacabhāvo, parihāni, atthaṅgamo** pakāsito. Aṅgapaccaṅgānaṃ saṇṭhapanampi hi vaṭṭapaccayattā vaṭṭanti.

**Kodho** dhūmoti ettha dhūmapariyāyena kodhassa vuttattā dhūma-saddo kodhe vattatīti vuttaṃ **‘‘dhūmo viya dhūmo’’**ti. **Bhasmanī**ti **bhasmaṃ. Mosavajja**nti musāvādo. Dhūmo eva **dhūmāyitaṃ**. Icchā dhūmāyitaṃ etissāti **icchādhūmāyitā,** pajā. Icchādhūmāyitasaddassa taṇhāya vutti vuttanayo eva. **Dhūmāyanto**ti vitakkasantāpena saṃtappento, vitakkentoti attho. **Palipo**ti dukkaramahākaddamaṃ. **Timūla**nti tīhi mūlehi patiṭṭhitaṃ viya acalaṃ pavattanti vuttaṃ. **Rajo ca dhūmo ca mayā pakāsitā**ti rajasabhāvakaraṇaṭṭhena ‘‘rajo’’ti ca dhūmasabhāvakaraṇaṭṭhena ‘‘dhūmo’’ti ca mayā pakāsitā. **Pakatidhūmo** viya aggissa kilesaggijālassa paññāṇabhāvato. **Dhammadesanādhūmo** ñāṇaggisandhīpanassa pubbaṅgamabhāvato. **Ayaṃ rattiṃ dhūmāyanā**ti yā divā kattabbakammante uddissa rattiyaṃ anuvitakkanā, ayaṃ rattiṃ dhūmāyanā.

**Sattannaṃ dhammāna**nti idaṃ sutte (cūḷani. mettagūmāṇavapucchāniddesa 28) āgatanayena vuttaṃ. Suttañca tathā ārādhanaveneyyajjhāsayavasena. Tadekaṭṭhatāya vā tadaññakilesānaṃ. **Sundarapañño**ti ñātatīraṇapahānapariññāya paññāya sundarapañño.

**Eta**nti ‘‘sattha’’nti etaṃ **adhivacanaṃ** saṃkilesadhammānaṃ sasanato samucchindanato. Nti vīriyaṃ. **Paññāgatikameva** paññāya hitasseva adhippetattā. Lokiyāya paññāya ārambhakāle lokiyavīriyaṃ gahetabbaṃ, lokuttarāya paññāya pavattikkhaṇe lokuttaravīriyaṃ gahetabbanti yojanā. **Atthadīpanā**ti upameyyatthadīpanī upamā.

**Gāmato**ti attano vasanagāmato. **Mante**ti āthabbanamante. Te hi brāhmaṇā araññe eva vācenti ‘‘mā aññe assosu’’nti. **Tathā akāsī**ti cattāro koṭṭhāse akāsi. Evamettha vammikapañhasseva vasena upamā āgatā, sesānaṃ vasena heṭṭhā vuttanayena veditabbā.

Laṅganaṭṭhena nivāraṇaṭṭhena **laṅgī,** paligho. **Ñāṇamukhe**ti vipassanāñāṇavīthiyaṃ. **Patatī**ti pavattati. **Kammaṭṭhānauggahaparipucchāvasenā**ti catusaccakammaṭṭhānassa uggaṇhanena tassa atthaparipucchāvasena ceva vipassanāsaṅkhāta-atthavinicchaya-paripucchāvasena ca. Sabbaso ñātuṃ icchā hi paripucchā. Vipassanā ca aniccādito sabbatebhūmakadhammānaṃ ñātuṃ icchati. Evaṃ vipassanāvasena avijjāpahānamāha, uparikattabbasabbhāvato na tāva maggavasena.

**Valliantare vā**ti **vā**-saddo paṃsuantare vā mattikantare vāti avuttavikappattho. **Cittāvilamattakovā**ti cittakkhobhamattakova. **Aniggahito**ti paṭisaṅkhānabalena anivārito. **Mukhavikulanaṃ** mukhasaṅkoco. **Hanusañcopanaṃ pāpeti** antojappanāvatthāyaṃ. **Disā vilokanaṃ pāpeti** yattha bādhetabbo ṭhito, taṃdassanatthaṃ nivārakaparivāraṇatthaṃ. **Daṇḍasatthābhinipāta**nti daṇḍasatthānaṃ parassa upari nipātanāvatthaṃ. Yena kodhena aniggahitena mātādikaṃ aghātetabbaṃ ugghātetvā ‘‘ayuttaṃ vata mayā kata’’nti attānampi hanati, taṃ sandhāyetaṃ vuttaṃ **‘‘paraghātanampi attaghātanampi pāpetī’’**ti. Yena vā parassa haññamānassa vasena ghātakopi ghātanaṃ pāpuṇāti, tādisassa vasenāyamattho veditabbo. Kodhasāmaññena hetaṃ vuttaṃ **‘‘paraṃ ghātetvā attānaṃ ghātetī’’**ti. **Paramussadagato**ti paramukkaṃsagato. Daḷhaṃ parissayamāvahatāya **kodhova kodhūpāyāso**. Tenāha **‘‘balavappatto’’**tiādi.

**Dvedhāpathasamā****hoti** appaṭipattihetubhāvato.

**Kusaladhammo na tiṭṭhati** nīvaraṇehi nivāritaparamattā. Samathapubbaṅgamaṃ vipassanaṃ bhāvayato paṭhamaṃ samathena nīvaraṇavikkhambhanaṃ hoti, vipassanā pana tadaṅgavaseneva tāni nīharatīti vuttaṃ **‘‘vikkhambhanatadaṅgavasenā’’**ti.

‘‘Kummova aṅgāni sake kapāle’’tiādīsu (saṃ. ni. 1.17) kummassa aṅgabhāvena visesato pādasīsāni eva vuccantīti āha **‘‘pañceva aṅgāni hontī’’**ti. Vipassanācārassa vuccamānattā adhikārato sammasanīyānameva dhammānaṃ idha gahaṇanti **‘‘sabbepi saṅkhatā dhammā’’**ti visesaṃ katvāva vuttaṃ. Tenāha bhagavā ‘‘pañcannetaṃ upādānakkhandhānaṃ adhivacana’’nti.

Sunanti koṭṭanti etthāti **sūnā,** adhikuṭṭananti āha **‘‘sūnāya uparī’’**ti. **Asinā**ti maṃsakantanena. **Ghātiyamānā**ti haññamānā vibādhiyamānā. **Vatthukāmānaṃ upari katvā**ti vatthukāmesu ṭhapetvā te accādhānaṃ katvā. **Kantitā**ti chinditā. **Koṭṭitā**ti bilaso vibhajitā. **Chandarāgappahāna**nti chandarāgassa vikkhambhanappahānaṃ.

**Sammattā**ti mucchitā sammūḷhā. **Nandīrāgaṃ upagamma vaṭṭaṃ vaḍḍhentī**ti sammūḷhattā evaādīnavaṃ apassantā nandīrāgassa ārammaṇaṃ upagantvā taṃ paribrūhenti. **Nandīrāgabaddhā**ti nandīrāge laggattā tena baddhā. **Vaṭṭe laggantī**ti tebhūmake vaṭṭe sajjanti. Tattha sajjattā eva **dukkhaṃ patvāpi na ukkaṇṭhanti** na nibbindanti. Idha anavasesappahānaṃ adhippetanti āha **‘‘catutthamaggena nandīrāgappahānaṃ kathita’’**nti.

**Anaṅgaṇasutte** (ma. ni. aṭṭha. 1.63) **pakāsito eva** ‘‘chandādīhi na gacchantī’’tiādinā. **‘‘Buddho so bhagavā’’**tiādi ‘‘namo karohī’’ti (ma. ni. 1.249, 251) vuttanamakkārassa karaṇākāradassanaṃ. **Bodhāyā**ti catusaccasambodhāya. Tathā damathasamathataraṇaparinibbānāni ariyamaggavasena veditabbāni. Samathaparinibbānāni pana anupādisesavasenapi yojetabbāni. **Kammaṭṭhānaṃ ahosī**ti vipassanākammaṭṭhānaṃ ahosi. **Etassa pañhassā**ti etassa pannarasamassa pañhassa attho. Evaṃ itaresupi vattabbaṃ vipassanākammaṭṭhānaṃ khīṇāsavaguṇehi matthakaṃ pāpento yathānusandhināva desanaṃ niṭṭhapesi, na pucchitānusandhināti adhippāyo. Nanu ca pucchāvasenāyaṃ desanā āraddhāti? Saccaṃ āraddhā, evaṃ pana ‘‘pucchāvasiko nikkhepo’’ti vattabbaṃ, na ‘‘pucchānusandhivasena niṭṭhapitā’’ti. Antarapucchāvasena desanāya aparivattitattā ārambhānurūpameva pana desanā niṭṭhapitā.

Vammikasuttavaṇṇanāya līnatthappakāsanā samattā.

## 4. Rathavinītasuttavaṇṇanā

**252**. Mahāgovindena pariggahitatākittanaṃ tadā magadharājena pariggahitūpalakkhaṇaṃ. Tassa hi so purohito. **Mahāgovindo**ti purātano eko magadharājāti keci. Gayhatīti gaho, rājūnaṃ gaho **rājagahaṃ**. Nagara-saddāpekkhāya napuṃsakaniddeso. **Aññepettha pakāre**ti rājūhi disvā sammā patiṭṭhāpitattā tesaṃ gahaṃ gehabhūtantipi **rājagahaṃ**. Ārakkhasampattiādinā anatthuppattihetutāya upagatānaṃ paṭirājūnaṃ gahaṃ gahabhūtantipi **rājagahaṃ,** ārāmarāmaṇīyakādīhi rājate, nivāsasukhatādinā sattehi mamattavasena gayhati, pariggayhatīti vā **rājagaha**nti evamādike pakāre. **Buddhakāle ca cakkavattikāle cā**ti idaṃ yebhuyyavasena vuttaṃ. **Veḷūhi parikkhittaṃ ahosi,** na pana kevalaṃ kaṭṭhakapavanameva. Rañño uyyānakāle patiṭṭhāpitaaṭṭālakavasena **aṭṭālakayuttaṃ**.

Jananaṃ jāti, jātiyā bhūmi jātibhūmaṃ, jāyi vā mahābodhisatto etthābhi jāti, sā eva bhūmīti jātibhūmaṃ, sā imesaṃ nivāsoti **jātibhūmakā**ti āha **‘‘jātibhūmakāti jātibhūmivāsino’’**ti. Kassa panāyaṃ jātibhūmīti āha **‘‘taṃ kho panā’’**tiādi. Tena anaññasādhāraṇāya jātiyā adhippetattā sadevake loke supākaṭabhāvato visesanena vināpi visiṭṭhavisayova idha jāti-saddo viññāyatīti dasseti. Tenāha **‘‘sabbaññubodhisattassa jātaṭṭhānasākiyajanapado’’**ti. Tatthapi kapilavatthusannissayo padesoti āha **‘‘kapilavatthāhāro’’**ti.

### Garudhammabhāvavaṇṇanā

**Sākiyamaṇḍalassā**ti sākiyarājasamūhassa. Dasannaṃ appicchakathādīnaṃ vatthu dasakathāvatthu, appicchatādi. Tattha suppatiṭṭhitatāya tassa lābhī **dasakathāvatthulābhī. Tatthā**ti dasakathāvatthusmiṃ.

Garukaraṇīyatāya dhammo garu etassāti dhammagaru, tassa bhāvo **dhammagarutā,** tāya. **‘‘Ajjhāsayena veditabbo’’**ti vatvā na kevalaṃ ajjhāsayeneva, atha kho kāyavacīpayogehipi veditabboti dassento **‘‘dhammagarutāyeva hī’’**tiādimāha. **Tiyāmarattiṃ dhammakathaṃ katvā**ti ettha ‘‘kumbhakārassa nivesane tiyāmarattiṃ vasanto dhammakathaṃ katvā’’ti evaṃ vacanasesavasena attho veditabbo. Aññathā yathālābhavasena atthe gayhamāne tiyāmarattiṃ dhammakathā katāti āpajjati, na ca taṃ atthi. Vakkhati hi ‘‘bahudeva rattinti diyaḍḍhayāmamatta’’nti. Dasabalādiguṇavisesā viya dhammagāravahetukā parahitapaṭipattipi sabbabuddhānaṃ majjhe bhinnasuvaṇṇaṃ viya sadisā evāti imassa bhagavato dhammagāravakittane **‘‘kassapopi bhagavā’’**tiādinā kassapabhagavato dhammagāravaṃ dasseti.

**Cārikaṃ nikkhamī**ti janapadacārikaṃ carituṃ nikkhami. Janapadacārikāya akāle nikkhantattā kosalarājādayo vāretuṃ ārabhiṃsu. Pavāretvā hi caraṇaṃ buddhāciṇṇaṃ. Puṇṇāya sammāpaṭipattiṃ paccāsīsanto bhagavā **‘‘kiṃ me karissasī’’**ti āha.

**Anahātovā**ti dhammasavanussukkena sāyanhe buddhāciṇṇaṃ nhānaṃ akatvāva. Attahitaparahitapaṭipattīsu ekissā dvinnañca atthitāsiddhā catubbidhatā paṭipattikatā eva nāma hotīti vuttaṃ **‘‘paṭipannako ca nāma…pe… catubbidho hotī’’**ti. Paṭikkhepapubbakopi hi paṭipanno atthato paṭipannattho evāti. Kāmaṃ attahitāya paṭipanno tāya sammāpaṭipattiyā sāsanaṃ sobhati, na pana sāsanaṃ vaḍḍheti appossukkabhāvato, na ca kāruṇikassa bhagavato sabbathā manorathaṃ pūreti. Tathā hi bhagavā paṭhamabodhiyaṃ ekasaṭṭhiyā ca arahantesu jātesu – ‘‘caratha, bhikkhave, bahujanahitāyā’’tiādinā (dī. ni. 2.86-88; mahāva. 32) bhikkhū parahitapaṭipattiyaṃ niyojesi. Tena vuttaṃ **‘‘evarūpaṃ bhikkhuṃ bhagavā na pucchati, kasmā? Na mayhaṃ sāsanassa vuḍḍhipakkhe ṭhito’’**ti.

Samudāyo appakena ūnopi anūno viya hotīti bākulattheraṃ catuttharāsito bahi katvāpi **‘‘asītimahātherā viyā’’**ti vuttaṃ. Asītimahātherasamaññā vā avayavepi aṭṭhasamāpattisāmaññā viya daṭṭhabbā. Īdise ṭhāne bahūnaṃ ekato kathanaṃ mahatā kaṇṭhena ca kathanaṃ satthu cittārādhanamevāti tehi bhikkhūhi tathā paṭipannanti dassento **‘‘te bhikkhū meghasaddaṃ sutvā’’**tiādimāha. **Guṇasambhāvanāyā**ti vakkhamānaguṇahetukāya sambhāvanāya sambhāvito, na yena kenaci kiccasamatthatādinā.

Garudhammabhāvavaṇṇanā niṭṭhitā.

### Appicchatādivaṇṇanā

Appa-saddassa parittapariyāyataṃ manasi katvā āha **‘‘byañjanaṃ sāvasesaṃ viyā’’**ti. Tenāha **‘‘na hi tassā’’**tiādi. **Appa**-saddo panettha abhāvatthoti sakkā viññātuṃ ‘‘appābādhatañca sañjānāmī’’tiādīsu (ma. ni. 1.225; 2.134) viya.

**Atricchatā nāma** (a. ni. ṭī. 1.1.63) atra atra icchāti katvā. **Asantaguṇasambhāvanatā**ti attani avijjamānaṃ guṇānaṃ vijjamānānaṃ viya paresaṃ pakāsanā. **Saddhoti maṃ jano jānātū**ti vattapaṭipattikārakavisesalābhīti jānātu ‘‘vattapaṭipattiāpāthakajjhāyitā’’ti evamādinā. **Santaguṇasambhāvanā**ti icchācāre ṭhatvā attani vijjamānasīladhutadhammādiguṇavibhāvanā. Tādisassa hi paṭiggahaṇe amattaññutāpi hoti.

**Gaṇhantoyeva ummujji** aññesaṃ ajānantānaṃyevāti adhippāyo.

Appicchatāpadhānaṃ puggalādhiṭṭhānena catubbidhaṃ icchāpabhedaṃ dassetvā punapi puggalādhiṭṭhānena catubbidhaṃ icchāpabhedaṃ dassento **‘‘aparopi catubbidho****appiccho’’**tiādimāha. **Dāyakassa vasa**nti dāyakassa cittavasaṃ. **Deyyadhammassa vasa**nti deyyadhammassa appabahubhāvaṃ. **Attano thāma**nti attano yāpanamattakathāmaṃ.

**Ekabhikkhupi na aññāsi** sosānikavatte sammadeva vuttittā. **Abbokiṇṇa**nti avicchedaṃ. **Dutiyo maṃ na jāneyyā**ti dutiyo sahāyabhūtopi yathā maṃ jānituṃ na sakkuṇeyya, tathā saṭṭhi vassāni nirantaraṃ susāne vasāmi, tasmā **ahaṃ aho sosānikuttamo**.

**Dhammakathāya janataṃ khobhetvā**ti lomahaṃsanasādhukāradānacelukkhepādivasena sannipatitaṃ itarañca ‘‘kathaṃ nu kho ayyassa santikeva dhammaṃ sossāmā’’ti kolāhalavasena mahājanaṃ khobhetvā. **Gato**ti ‘‘ayaṃ so, tena rattiyaṃ dhammakathā katā’’ti jānanabhayena pariyattiappicchatāya pariveṇaṃ gato.

**Tayo****kulaputtā viyā**ti pācīnavaṃsadāye samaggavāsaṃ vutthā tayo kulaputtā viya. **Pahāyā**ti pubbabhāge tadaṅgādivasena pacchā aggamaggeneva pajahitvā.

Appicchatādivaṇṇanā niṭṭhitā.

### Dvādasavidhasantosavaṇṇanā

Pakatidubbalādīnaṃ garucīvarādīni naphāsubhāvāvahāni sarīrakhedāvahāni ca hontīti payojanavasena naatricchatādivasena tāni parivattetvā lahukacīvaraparibhogo na santosavirodhīti āha **‘‘lahukena yāpentopi santuṭṭhova hotī’’**ti. Mahagghacīvaraṃ, bahūni vā cīvarāni labhitvāpi tāni vissajjetvā tadaññassa gahaṇaṃ yathāsāruppanaye ṭhitattā na santosavirodhīti āha **‘‘tesaṃ…pe… dhārentopi santuṭṭhova hotī’’**ti. Evaṃ sesapaccayesupi yathābalayathāsāruppasantosaniddesesu apisaddaggahaṇe adhippāyo veditabbo. **Yathāsāruppasantosoyeva aggo** alobhajjhāsayassa ukkaṃsanato.

Dvādasavidhasantosavaṇṇanā niṭṭhitā.

### Tividhapavivekavaṇṇanā

**Eko**ti ekākī. **Gacchatī**ti cuṇṇikairiyāpathavasena vuttaṃ. **Caratī**ti vihārato bahi sañcāravasena, **viharatī**ti divāvihārādivasena. **Kāyaviveko**ti ca nekkhammādhimuttassa bhāvanānuyogavasena vivekaṭṭhakāyatā, na jhānavivekamattaṃ. Tenāha **‘‘nekkhammābhiratāna’’**nti. **Parisuddhacittāna**nti nīvaraṇādisaṃkilesato visuddhacittānaṃ. **Paramavodānappattāna**nti vitakkāditaṃtaṃjhānapaṭipakkhavigamena paramaṃ uttamaṃ vodānaṃ pattānaṃ. **Nirupadhīna**nti kilesupadhiādīnaṃ vigamena nirupadhīnaṃ.

Tividhapavivekavaṇṇanā niṭṭhitā.

### Pañcavidhasaṃsaggavaṇṇanā

Saṃsīdati etenāti saṃsaggo, rāgo. Savanahetuko, savanavasena vā pavatto saṃsaggo **savanasaṃsaggo**. Esa nayo sesesupi. **Kāyasaṃsaggo** pana kāyaparāmāso. **Itthī vā**ti vadhū, yuvatī vā. **Sandhānetu**nti pubbenāparaṃ ghaṭetuṃ. **Sotaviññāṇavīthivasenā**ti idaṃ mūlabhūtaṃ savanaṃ sandhāya vuttaṃ, tassa piṭṭhivattakamanodvārikajavanavīthīsu uppannopi rāgo savanasaṃsaggoyeva. **Dassanasaṃsagge**pi eseva nayo. **Anitthigandhabodhisatto** parehi kathiyamānavasena pavattasavanasaṃsaggassa nidassanaṃ. **Tissadaharo** attanā suyyamānavasena. Tattha paṭhamaṃ jātake veditabbanti itaraṃ dassento **‘‘daharo kirā’’**tiādimāha. **Kāmarāgena viddho**ti rāgasallena hadaye appito anto anuviddho.

**So**ti dassanasaṃsaggo. **Evaṃ veditabbo**ti vatthuvasena pākaṭaṃ karoti. Tasmiṃ kira gāme yebhuyyena itthiyo abhirūpā dassanīyā pāsādikā, tasmā thero **‘‘sace antogāme na carissasī’’**ti āha. Kālasseva paviṭṭhattā yāguṃ adāsi, tasmā yāgumeva gahetvā gacchantaṃ **‘‘nivattatha, bhante, bhikkhaṃ gaṇhāhī’’ti āhaṃsu. Yācitvā**ti ‘‘na mayaṃ, bhante, bhikkhaṃ dātukāmā nivattema, apica idaṃ bhante kāraṇa’’nti yācitvā.

Ādito lapanaṃ **ālāpo,** vacanapaṭivacanavasena pavatto lāpo **sallāpo. Bhikkhuniyā**ti idaṃ nidassanamattaṃ. Yāya kāyacipi itthiyā santakaparibhogavasena uppannarāgopi **sambhogasaṃsaggova**.

Pañcavidhasaṃsaggavaṇṇanā niṭṭhitā.

### Gāhagāhakādivaṇṇanā

**Bhikkhuno bhikkhūhi kāyaparāmāso** kāyasambāhanādivasena. **Kāyasaṃsagga**nti kāyaparāmāsasaṃsaggaṃ. **Gāhagāhako**ti gaṇhanakānaṃ gaṇhanakoti attho. **Gāhamuttako**ti ayoniso āmisehi saṅgaṇhanakehi sayaṃ muccanako. **Muttagāhako**ti yathāvuttasaṅgahato muttānaṃ saṅgaṇhanako. **Muttamuttako**ti muccanakehi sayampi muccanako. **Gahaṇavasena** saṅgaṇhanavasena. **Upasaṅkamanti** tato kiñci lokāmisaṃ paccāsīsantā, na dakkhiṇeyyavasena. Bhikkhupakkhe **gahaṇavasenā**ti paccayalābhāya saṅgaṇhanavasenāti yojetabbaṃ. **Vuttanayenā**ti ‘‘āmisenā’’tiādinā vuttanayena.

**Ṭhāna**nti attano ṭhānāvatthaṃ. **Pāpuṇituṃ na deti** uppannameva taṃ paṭisaṅkhānabalena nīharanto vikkhambheti. Tenāha **‘‘mantenā’’**tiādi. Yathā jīvitukāmo puriso kaṇhasappena, amittena vā saha na saṃvasati, evaṃ khaṇamattampi kilesehi saha na saṃvasatīti attho.

**Catupārisuddhisīlaṃ** lokiyaṃ lokuttarañca. Tathā **samādhi**pi. Vipassanāya pādakā **vipassanāpādakā**ti aṭṭhasamāpattiggahaṇena yathā lokiyasamādhi gahito, evaṃ vipassanāpādakā etesanti **vipassanāpādakā**ti aṭṭhasamāpattiggahaṇeneva lokuttaro samādhi gahito. Yathā hi cattāri rūpajjhānāni adhiṭṭhānaṃ katvā pavatto maggasamādhi vipassanāpādako, evaṃ cattāri arūpajjhānāni adhiṭṭhānaṃ katvā pavattopi. Samāpattipariyāyo pana pubbavohārena veditabbo. Paṭipakkhasamucchedanena sammā āpajjanato vā yathā ‘‘sotāpattimaggo’’ti. Evamettha sīlasamādhīnampi missakabhāvo veditabbo, na paññāya eva. **Vimuttīti ariyaphala**nti vuttaṃ ‘‘vimuttisampanno’’ti vuttattā. Tañhi nipphādanaṭṭhena sampādetabbaṃ, na nibbānanti.

Ettha ca appicchatāya laddhapaccayena paritussati, santuṭṭhatāya laddhā te agadhito amucchitoādīnavadassī nissaraṇapañño paribhuñjati, evaṃbhūto ca katthaci alaggamānasatāya pavivekaṃ paribrūhento kenaci asaṃsaṭṭho viharati gahaṭṭhena vā pabbajitena vā. So evaṃ ajjhāsayasampanno vīriyaṃ ārabhati appattassa pattiyā, anadhigamassa adhigamāya. Ārabhanto ca yathāsamādinnaṃ attano sīlaṃ paccavekkhati, tassa sīlassa suparisuddhataṃ nissāya uppajjati avippaṭisāro, ayamassa **sīlasampadā**. Tassa avippaṭisāramūlakehi pāmojjapītipassaddhisukhehi sammā brūhitaṃ cittaṃ sammadeva samādhiyati, ayamassa **samādhisampadā**. Tato yathābhūtaṃ jānaṃ passaṃ nibbindati, nibbindaṃ virajjati, virāgā vimuccati, ayamassa **paññāsampadā**. Vimuttacittatā panassa **vimuttisampadā,** tato vimuttito **ñāṇadassana**nti etesaṃ dasannaṃ kathāvatthūnaṃ anupubbī veditabbā. Tassa yo dasahi kathāvatthūhi samannāgamo, **ayaṃ attahitāya paṭipatti**. Yā nesaṃ paresaṃ saṃkittanaṃ, ayaṃ **parahitāya paṭipatti**. Tāsu purimā ñāṇapubbaṅgamā ñāṇasampayuttā ca, itarā karuṇāpubbaṅgamā karuṇāsampayuttā cāti sabbaṃ ñāṇakaruṇākaṇḍaṃ vattabbaṃ.

**Dasahi****kathāvatthūhi** karaṇabhūtehi bhikkhūnaṃ ovādaṃ deti, ‘‘bhikkhunā nāma atricchatādike dūrato vajjetvā sammadeva appicchena bhavitabba’’ntiādinā taṃ taṃ kathāvatthuṃ bhikkhūnaṃ upadisatīti attho. Upadisanto hi tāni ‘‘tehi bhikkhū ovadatī’’ti vutto. **Ovadatiyeva** sarūpadassanamattena. **Sukhumaṃ atthaṃ parivattetvā**ti evampi appicchatā hoti evampīti appicchatādivasena aparāparaṃ appicchatāvuttiṃ dassetvā tattha sukhumanipuṇaṃ appicchatāsaṅkhātaṃ atthaṃ jānāpetuṃ na sakkoti. **Viññāpetī**ti yathāvuttehi visesehi viññāpeti. **Kāraṇa**nti yena kāraṇena appicchatā ijjhati, taṃ pana ‘‘mahicchatādīsu ete dosā, appicchatāya ayamānisaṃso’’tiādīnavānisaṃsadassanaṃ daṭṭhabbaṃ. Sammā hetunā appicchataṃ dassetīti **sandassako. Gāhetu**nti yathā gaṇhati, tathā kātuṃ, tattha paṭṭhapetunti attho. **Ussāhajananavasenā**ti yathā taṃ samādānaṃ niccalaṃ hoti, evaṃ ussoḷhiyā uppādanavasena sammadeva uttejetīti **samuttejako. Ussāhajāte**ti appicchatāya jātussāhe. **Vaṇṇaṃ vatvā** tattha sampattiṃ āyatiñca labbhamānaguṇaṃ kittetvā **sampahaṃseti** sammadeva pakārehi tosetīti **sampahaṃsako.** Evaṃ santuṭṭhiādīsu yathārahaṃ yojanā kātabbā.

Gāhagāhakādivaṇṇanā niṭṭhitā.

### Pañcalābhavaṇṇanā

**253**.**Satthu sammukhā evaṃ vaṇṇo abbhuggato**ti. Iminā tassa vaṇṇassa yathābhūtaguṇasamuṭṭhitataṃ dasseti. **Mandamando viyā**ti ati viya acheko viya. **Abalabalo viyā**ti ati viya abalo viya. **Bhākuṭikabhākuṭiko viyā**ti ati viya dummukho viya. **Anumassā**ti anumasitvā, dasa kathāvatthūni sarūpato visesato ca anupariggahetvāti attho. Pariggaṇhanaṃ pana nesaṃ anupavisanaṃ viya hotīti vuttaṃ **‘‘anupavisitvā’’**ti. Sabrahmacārīhi vaṇṇabhāsanaṃ eko lābhoti yojanā. Evaṃ sesesupi. **Patthayamāno evamāha** dhammagarutāyāti adhippāyo.

Pañcalābhavaṇṇanā niṭṭhitā.

### Cārikādivaṇṇanā

**254**. Abhiramanaṃ abhirataṃ, tadeva anunāsikalopaṃ akatvā vuttaṃ **‘‘abhiranta’’**nti. Bhāvanapuṃsakañcetaṃ. **Anabhirati nāma natthi, abhiramitvā ciravihāropi natthi** sammadeva pariññātavatthukattā. Sabbasahā hi buddhā bhagavanto asayhalābhino.

Pubbe dhammagarutākittanapasaṅgena gahitaṃ aggahitañca mahākassapapaccuggamanādiṃ ekadesena dassetvā vanavāsitissasāmaṇerassa vatthuṃ vitthāretvā janapadacārikaṃ kathetuṃ **‘‘bhagavā hī’’**tiādi āraddhaṃ. Ākāsagāmīhi saddhiṃ gantukāmo **‘‘chaḷabhiññānaṃ ārocehī’’**ti āha. Saṅghakammena sijjhamānāpi upasampadā satthu āṇāvaseneva sijjhanato **‘‘buddhadāyajjaṃ te dassāmī’’**ti vuttanti vadanti. Apare ‘‘aparipuṇṇavīsativassasseva tassa upasampadaṃ anujānanto satthā **‘buddhadāyajjaṃ te****dassāmī**’ti avocā’’ti vadanti. **Upasampādetvā**ti dhammasenāpatinā upajjhāyena upasampādetvā.

**Navayojanasatikaṃ** majjhimadesapariyāpannameva, tato paraṃ nādhippetaṃ dandhatāvasena gamanato. **Samantā**ti gatagataṭṭhānassa catūsu passesu. **Aññenapi kāraṇenā**ti bhikkhūnaṃ samathavipassanātaruṇabhāvato aññenapi majjhimamaṇḍale veneyyānaṃ ñāṇaparipākādikāraṇena nikkhamati, antomaṇḍalaṃ otarati. **Sattahi vā**tiādi **‘‘ekaṃ māsaṃ vā’’**tiādinā vuttānukkamena yojetabbaṃ.

**Sarīraphāsukatthāyā**ti ekasmiṃyeva ṭhāne nibaddhavāsena ussannadhātukassa sarīrassa virecanena phāsubhāvatthāya. **Aṭṭhuppattikālābhikaṅkhanatthāyā**ti aggikkhandhūpamasutta (a. ni. 7.72) maghadevajātakādidesanānaṃ (jā. 1.1.9) viya dhammadesanāya aṭṭhuppattikālassa ākaṅkhanena. Surāpānasikkhāpadapaññāpane (pāci. 326) viya **sikkhāpadapaññāpanatthāya. Bodhaneyyasatte** aṅgulimālādike **bodhanatthāya**. Nibaddhavāsañca puggalaṃ uddissa cārikā **nibaddhacārikā**.

**255**. Apariggahabhāvaṃ katthaci alaggabhāvaṃ dassetuṃ **‘‘yūthaṃ pahāya…pe… mattahatthī viyā’’**ti vuttaṃ. **Asahāyakicco**ti sahāyakiccarahito sīho viya. Tenassa ekavihāritaṃ tejavantatañca dasseti. **Tadā pana kāyaviveko na sakkā laddhu**nti idamettha kāraṇaṃ daṭṭhabbaṃ. **Bahūhī**tiādi pana sabhāvadassanavasena vuttaṃ. Therassa parisā suvinītā ciṇṇagaruvāsā garuno icchānurūpameva vattati.

Vuttakāraṇayutte addhānagamane cārikānaṃ vohāro sāsane niruḷhoti āha **‘‘kiñcāpī’’**tiādi. Kenacideva nimittena kismiñci atthe pavattāya saññāya tannimittarahitepi aññasmiṃ pavatti **ruḷhī** nāma. Vijitamārattā **saṅgāmavijayamahāyodho viya. Aññaṃ sevitvā**ti ‘‘mama āgatabhāvaṃ satthu ārocehī’’ti ārocanatthaṃ aññaṃ bhikkhuṃ sevitvā.

Bhagavā dhammaṃ desento taṃtaṃpuggalajjhāsayānurūpaṃ tadanucchavikameva dhammiṃ kathaṃ karotīti dassento **‘‘cūḷagosiṅgasutte’’**tiādimāha. Tattha **sāmaggirasānisaṃsa**nti ‘‘kacci pana vo, anuruddhā, samaggā sammodamānā’’tiādinā (ma. ni. 1.326) sāmaggirasānisaṃsaṃ kathesi. **Āvasathānisaṃsa**nti ‘‘sītaṃ uṇhaṃ paṭihanatī’’tiādinā (cūḷava. 295, 315) āvasathapaṭisaṃyuttaṃ ānisaṃsaṃ. **Satipaṭilābhika**nti jotipālatthere lāmakaṃ ṭhānaṃ otiṇṇamatte mahābodhipallaṅke pana sabbaññutaṃ paṭivijjhituṃ patthanaṃ katvā pāramiyo pūrento āgato. Tādisassa nāma pamādavihāro na yuttoti yathā kassapo bhagavā bodhisattassa satiṃ paṭilabhituṃ dhammiṃ kathaṃ kathesi, tathā ayaṃ bhagavā tameva **pubbenivāsapaṭisaṃyuttakathaṃ** bhikkhūnaṃ ghaṭikārasuttaṃ (ma. ni. 2.282) kathesi. **Cattāro dhammuddese**ti – ‘‘upanīyati loko addhuvo, atāṇo loko anabhissaro, assako loko sabbaṃ pahāya gamanīyaṃ, ūno loko atitto taṇhādāso cā’’ti (ma. ni. 2.305) ime cattāro dhammuddese kathesi. Kāmañcete dhammuddesā **raṭṭhapālasutte** (ma. ni. 2.304) āyasmatā raṭṭhapālattherena rañño korabyassa kathitā, te pana bhagavato eva āharitvā therena tattha kathitāti vuttaṃ **‘‘raṭṭhapālasutte’’**tiādi. Tathā hi vuttaṃ sutte – ‘‘atthi kho, mahārāja, tena bhagavatā jānatā passatā arahatā sammāsambuddhena cattāro dhammuddesā uddiṭṭhā’’tiādi (ma. ni. 2.305) **pānakānisaṃsakatha**nti ‘‘aggihuttaṃ mukhaṃ yaññā’’tiādinā (ma. ni. 2.400; su. ni. 573) anumodanaṃ vatvā puna pakiṇṇakakathāvasena pānakapaṭisaṃyuttaṃ ānisaṃsakathaṃ kathesi. **Ekībhāve ānisaṃsaṃ kathesi,** yaṃ sandhāya vuttaṃ ‘‘atha kho bhagavā āyasmantaṃ bhaguṃ dhammiyā kathāya sandassesī’’tiādi (ma. ni. 3.238). **Anantanaya**nti aparimāṇadesanānayaṃ appicchatādipaṭisaṃyuttaṃ dhammiṃ kathaṃ. Tenāha **‘‘puṇṇa, ayampi appicchakathāyevā’’**tiādi bahūhi pariyāyehi nānānayaṃ deseti. Kathaṃ tathā desitaṃ thero aññāsīti āha **‘‘paṭisambhidāpattassa…pe… ahosī’’**ti.

Cārikādivaṇṇanā niṭṭhitā.

### Sattavisuddhipañhavaṇṇanā

**256**.**Tato****paṭṭhāyā**ti. Yadā jātibhūmakā bhikkhū satthu sammukhā therassa vaṇṇaṃ bhāsiṃsu, tato paṭṭhāya. Sīsānulokī hutvā piṭṭhito piṭṭhito anubandhanaṃ therena samāgame ādaravasena katanti daṭṭhabbaṃ. Tathā hi vuttaṃ pāṭhe ‘‘appeva nāmā’’tiādi, ‘‘taramānarūpo’’ti ca. Yaṃ pana vuttaṃ **aṭṭhakathāyaṃ ‘‘ekasmiṃ ṭhāne nilīna’’**ntiādi, taṃ akāraṇaṃ. Na hi dhammasenāpati tassa therassa nisinnaṭṭhānaṃ abhiññāñāṇena jānituṃ na sakkoti. ‘‘Kacci nu kho maṃ adisvāva gamissatī’’ti ayampi cintā ādaravasenevāti yuttaṃ. Na hi satthāraṃ daṭṭhuṃ āgato sāvako api āyasmā aññātakoṇḍañño satthukappaṃ dhammasenāpatiṃ tattha vasantaṃ adisvāva gacchanako nāma atthi. **Divāvihāra**nti sampadāne upayogavacananti āha **‘‘divāvihāratthāyā’’**ti.

**257**.**Purimakathāyā**ti paṭhamālāpe. **Appatiṭṭhitāyā**ti nappavattitāya. **Pacchimakathā na jāyatī**ti pacchā vattabbakathāya avasaro na hoti. **Satta visuddhiyo pucchi** diṭṭhasaṃsandanavasena. **Ñāṇadassanavisuddhi** nāma ariyamaggo. Yasmā tato uttarimpi pattabbaṃ attheva, tasmā **‘‘catupārisuddhisīlādīsu ṭhitassapi brahmacariyavāso matthakaṃ na pāpuṇātī’’**ti vuttaṃ. **Tasmā**ti brahmacariyavāsassa matthakaṃ appattattā. **Sabbaṃ paṭikkhipī**ti sattamampi pañhaṃ paṭikkhipi, itaresu vattabbameva natthi.

**Appaccayaparinibbāna**nti anupādisesanibbānamāha. Idāni pakārantarenapi anupādāparinibbānaṃ dassetuṃ **‘‘dvedhā’’**tiādi vuttaṃ. Tattha **gahaṇūpādāna**nti daḷhaggahaṇabhūtaṃ upādānaṃ. Tenāha **‘‘kāmupādānādika’’**nti. **Paccayūpādāna**nti yaṃ kiñci paccayamāha. So hi attano phalaṃ upādiyati upādānavasena gaṇhatīti **upādāna**nti vuccati. Tenāha **‘‘paccayūpādānaṃ nāma…pe… paccayā’’**ti. ‘‘Anupādāya āsavehi cittaṃ vimuccatī’’ti vacanato (mahāva. 28, 30) **arahattaphalaṃ anupādāparinibbānanti kathenti. Na ca upādānasampayutta**nti upādānehi etaṃ na sahitaṃ nāpi upādānehi saha pavatti hutvā. **Na ca kañci dhammaṃ upādiyatī**ti kassaci dhammassa ārammaṇakaraṇavasena na upādiyati. **Parinibbutante**ti aggamaggena kātabbakilesaparinibbānapariyosānante jātattā. **Amatadhātumeva anupādāparinibbānaṃ kathenti,** kathentānañca yathā tassa koci paccayo nāma natthi, evaṃ adhigatopi yathā koci paccayo nāma na hoti, tathā parinibbānaṃ apaccayaparinibbānanti dassento **‘‘ayaṃ anto’’**tiādimāha. **Puna pucchaṃ ārabhi** anupādāparinibbānaṃ sarūpato patiṭṭhāpetukāmo.

**258**.**Sabbaparivattesū**ti sabbesu pañhaparivattanesu, pañhavāresūti attho. **Sagahaṇadhammamevā**ti ‘‘etaṃ mamā’’tiādinā gaṇhatīti gahaṇaṃ, saha gahaṇenāti sagahaṇaṃ, upādāniyanti attho. Vivaṭṭasannissitassa abhāvato vaṭṭameva anugatoti **vaṭṭānugato**. Tenāha **‘‘catupārisuddhisīlamattassapi abhāvato’’**ti. Yo pana catubbidhe vivaṭṭūpanissaye sīle ṭhito, sopi **‘‘aññatra imehi dhammehī’’**ti vattabbataṃ arahati.

Sattavisuddhipañhavaṇṇanā niṭṭhitā.

### Sattarathavinītavaṇṇanā

**259**.**Nissakkavacanametaṃ** ‘‘yāva heṭṭhimasopānakaḷevarā’’tiādīsu viya. **Attho**ti payojanaṃ. Cittavisuddhi hettha sīlavisuddhiṃ payojeti tassa tadatthattā. **Sīlavisuddhikiccaṃ kataṃ nāma hoti** samādhisaṃvattanato. Samādhisaṃvattanikā hi sīlavisuddhi nāma. **Sabbapadesū**ti ‘‘cittavisuddhi yāvadeva diṭṭhivisuddhatthā’’tiādīsu sabbapadesu, diṭṭhivisuddhiyaṃ ṭhitassa cittavisuddhakiccaṃ kataṃ nāma hotītiādinā yojetabbaṃ.

**Sāvatthinagaraṃ viya sakkāyanagaraṃ** atikkamitabbattā. **Sāketanagaraṃ viya nibbānanagaraṃ** pāpuṇitabbattā. **Accāyikassa kiccassa uppādakālo viya** navameneva khaṇena pattabbassa abhisamayakiccassa upādakālo. Yathā rañño sattamena rathavinītena sākete antepuradvāre oruḷhassa na tāva kiccaṃ niṭṭhitaṃ nāma hoti, saṃvidhātabbasaṃvidhānaṃ ñātimittagaṇaparivutassa surasabhojanaparibhoge niṭṭhitaṃ nāma siyā, evametaṃ ñāṇadassanavisuddhiyā kilese khepetvā tesaṃyeva paṭippassaddhipahānasādhakaariyaphalasamaṅgikāle abhisamayakiccaṃ niṭṭhitaṃ nāma hoti. Tenāha **‘‘yogino…pe… kālo daṭṭhabbo’’**ti. Tattha **paropaṇṇāsa kusaladhammā nāma** cittuppādapariyāpannā phassādayo paropaṇṇāsa anavajjadhammā. **Nirodhasayane**ti nibbānasayane.

‘‘Visuddhiyo’’ti vā ‘‘kathāvatthūnī’’ti vā atthato ekaṃ, byañjanameva nānanti tesaṃ atthato anaññabhāvaṃ dassetuṃ **‘‘itī’’**ti āraddhaṃ. **Āyasmā puṇṇo dasa kathāvatthūni vissajjesī**ti satta visuddhiyo nāma vissajjantopi dasa kathāvatthūni vissajjesi tesaṃ atthato anaññattā. Eteneva dhammasenāpati sāriputtatthero satta visuddhiyo pucchanto dasa kathāvatthūni pucchīti ayampi attho vuttovāti veditabbo. Nti pañhaṃ. **Kiṃ jānitvā pucchī**ti visuddhipariyāyena kathāvatthūni pucchāmīti kiṃ jānitvā pucchi. Dasakathāvatthulābhinaṃ theraṃ visuddhiyo pucchanto pucchitaṭṭhāneyeva pucchanena kiṃ titthakusalo vā pana hutvā visayasmiṃ pucchi, udāhu pānīyatthikamatitthehi chinnataṭehi pātento viya atitthakusalo hutvā apucchitabbaṭṭhāne avisayasmiṃ pucchīti yojanā. Iminā nayena vissajjanapakkhepi atthayojanā veditabbā. Yadatthamassa vicāraṇā āraddhā, taṃ dassentena **‘‘titthakusalo hutvā’’**tiādiṃ vatvā visuddhikathāvatthūnaṃ atthato anaññattepi ayaṃ viseso veditabboti dassetuṃ **‘‘yaṃ hī’’**tiādi vuttaṃ. **Tadaminā**ti yaṃ ‘‘saṃkhittaṃ, vitthiṇṇa’’nti ca vuttaṃ, **taṃ** iminā idāni vuccamānena nayena vidhinā veditabbaṃ.

**Ekā sīlavisuddhī**ti visuddhīsu visuṃ ekā sīlavisuddhi. Dasasu kathāvatthūsu **cattāri kathāvatthūni hutvā āgatā** appicchatādīhi vinā sīlavisuddhiyā asambhavato. **Appicchakathā**tiādīsu kathāsīsena dasakathāvatthu gahitaṃ. Kathetabbattā vā vatthu **kathāvatthū**ti vuttaṃ. Evañca upakārato, sabhāvato vā catunnaṃ kathāvatthūnaṃ sīlavisuddhisaṅgaho daṭṭhabbo. Tiṇṇaṃ kathāvatthūnaṃ cittavisuddhisaṅgahepi eseva nayo. **Pañca visuddhiyo**ti nāmarūpaparicchedo diṭṭhivisuddhi, sappaccayanāmarūpadassanaṃ kaṅkhāvitaraṇavisuddhi, vipassanupakkilese pahāya uppannaṃ vipassanāñāṇaṃ maggāmaggañāṇadassanavisuddhi, udayabbayañāṇādi navavidhañāṇaṃ paṭipadāñāṇadassanavisuddhi, ariyamaggañāṇaṃ ñāṇadassanavisuddhīti imā pañca visuddhiyo.

Sattarathavinītavaṇṇanā niṭṭhitā.

**260**.**Sammoditu**nti anantaraṃ vuccamānena sammodituṃ. **Aṭṭhānaparikappenā**ti akāraṇassa vatthuno parikappanena tadā asambhavantaṃ atthaṃ parikappetvā vacanena. **Abhiṇhadassanassā**ti niccadassanassa, niyatadassanassāti attho.

**Ukkhipī**ti guṇato kathitabhāvena ukkaṃseti. **Therassā**ti āyasmato puṇṇattherassa. **Imasmiṃ ṭhāne** imasmiṃ kāraṇe ekapadeneva sāvakavisaye anaññasādhāraṇaguṇāvikaraṇanimittaṃ. Idāni tamevatthaṃ pākaṭataraṃ kātuṃ **‘‘amaccañhī’’**tiādi vuttaṃ. **Apacāyamāno**ti pūjayanto.

‘‘Anumassa anumassa pucchitā’’ti vuttattā vicāraṇavasenāha **‘‘kiṃ pana pañhassa pucchanaṃ bhāriyaṃ udāhu vissajjana’’**nti. **Sahetukaṃ katvā**ti yuttāyuttaṃ katvā. **Sakāraṇa**nti tasseva vevacanaṃ. **Pucchanampī**ti evaṃ sahadhammena pucchitabbamatthaṃ sayaṃ sampādetvā pucchanampi bhāriyaṃ dukkaraṃ. **Vissajjanampīti** sahadhammena vissajjanampi dukkaraṃ. Evañhi vissajjento viññūnaṃ cittaṃ ārādhetīti. **Yathānusandhināva desanā niṭṭhitā**ādito saparikkhāraṃ sīlaṃ, majjhe samādhiṃ, ante vasībhāvappattaṃ paññaṃ dassetvā desanāya niṭṭhāpitattāti.

Rathavinītasuttavaṇṇanāya līnatthappakāsanā samattā.

## 5. Nivāpasuttavaṇṇanā

**261**. Nivappatīti nivāpo, nivāpaṃ vatteti, nivāpabhojanaṃ vā etassāti **nevāpiko,** nivāpena mige palobhetvā gaṇhanakamāgaviko. **Tiṇabījānī**ti nivāpatiṇabījāni. **Vappa**nti sassaṃ viya vapitabbaṭṭhena vappaṃ. ‘‘Mayaṃ viya aññe ke īdisaṃ labhissantī’’ti **mānamadaṃ āpajjissanti. Vissaṭṭhasatibhāva**nti anussaṅkitaparisaṅkitabhāvaṃ. Tiracchānā hi vijātiyabalavatiracchānavasanaṭṭhānesu sāsaṅkā ubbiggahadayā appamattā honti visesato māgavikādimanussūpacāre, rasataṇhāya pana baddhā pamādaṃ āpajjassanti. Nivapati etthāti **nivāpo,** nivāpabhūmi nivāpaṭṭhānaṃ. Tenāha **‘‘nivāpaṭṭhāne’’**ti. ‘‘Yathākāmakaraṇīyā’’ti vuttamatthaṃ vivarituṃ **‘‘ekaṃ kirā’’**tiādi vuttaṃ. Tattha **nīvāravanaṃ viyā**ti nīvārassa samūho viya. **Nīvāro** nāma araññe sayaṃjātavīhijāti. **Meghamālā viyā**ti meghaghaṭā viya. **Ekagghananti** ekajjhaṃ viya aviraṭṭhaṃ. **Pakkamantī**ti āsaṅkaparisaṅkā hutvā pakkamanti. **Kaṇṇe cālayamānā**ti anāsaṅkantānaṃ pahaṭṭhākāradassanaṃ. **Maṇḍalagumba**nti maṇḍalakākārena ṭhitaṃ gumbaṃ.

**262**.**Kappetvā**ti upamābhāvena parikappetvā. Mige attano vase vattāpanaṃ **vasībhāvo**. So eva ijjhanaṭṭhena **iddhi,** pabhāvanaṭṭhena **ānubhāvo**.

**263**.**Bhayena bhogato**ti bhayena saha sabhayaṃ nivāpaparibhogato. **Balavīriya**nti kāyabalañca uṭṭhānavīriyañca. Aṭṭhakathāyaṃ pana balameva vīriyaṃ. **Bala**nti ca sarīrabalaṃ, tañca atthato manasikāramaggehi aparāparaṃ sañcaraṇakavātoti vuttaṃ **‘‘aparāparaṃ sañcaraṇavāyodhātū’’**ti.

**264**.**Sikkhitakerāṭikā**ti paricitasāṭheyyā, vañcakāti attho. **Iddhimanto viya** ānubhāvavanto viya. Pacurajanehi parabhūtā jātāti **parajanā,** mahābhūtā. Tenāha **‘‘yakkhā’’**ti. **Samantā sappadesa**nti samantato padesavantaṃ vipulokāsasannivāsaṭṭhānaṃ. Tassa pana sappadesatā mahāokāsatāyāti vuttaṃ **‘‘mahantaṃ okāsa’’**nti.

**265**.**Ghaṭṭessantī**ti ‘‘sabhayasamuṭṭhāna’’nti saññādānavasena cittaṃ cetessanti, tāsessantīti attho. **Pariccajissantī**ti nibbisissanti. **Mahallako**ti jātiyā mahallako jiṇṇo. **Dubbalo**ti byādhivasena, pakatiyā vā balavirahito.

**267**. Nivāpasadisatāya **nivāpoti vā**. Lokapariyāpannaṃ hutvā kilesehi āmasitabbatāya **lokāmisānīti vā**. Vaṭṭe āmisabhūtattā **vaṭṭāmisabhūtānaṃ. Vasaṃ vattetī**ti kāmaguṇehi kāmaguṇe giddhe satte tasseva gedhassa vasena attano vase vattetīti. Tenāha –

‘‘Antalikkhacaro pāso, yvāyaṃ carati mānaso;

Tena taṃ bādhayissāmi, na me samaṇa mokkhasī’’ti. (saṃ. ni. 1.151; mahāva. 33);

**Aya**nti paṭhamamigajātūpamā. Vānapatthassa satova papañcaparadattikādisaputtadāranikkhamanaṃ sandhāyāha **‘‘saputtabhariyapabbajjāyā’’**ti.

**268**. Kāmato cittassa vimutti idha cetovimuttīti adhippetāti āha **‘‘cetovimutti nāma…pe… uppannaajjhāsayo’’**ti. Kāme vissajjetvā puna tattha nimuggatāya dutiyasamaṇabrāhmaṇā dutiyamigajātūpamā vuttā.

**269**. Tatiyasamaṇabrāhmaṇā yathāpariccatte kāme pariccajitvā evaṃ ṭhitā, na dutiyā viya tattha nimuggāti adhippāyena **‘‘kiṃ pana te akaṃsū’’**ti pucchati. Itare kāmaṃ ujukaṃ kāmaguṇesu na nimuggā, pariyāyena pana nimuggā diṭṭhijālena ca ajjhotthaṭāti dassento **‘‘gāmanigamajanapadarājadhāniyo’’**tiādimāha. Diṭṭhijālampi taṇhājālānugatamevāti āha **‘‘mārassa pāpimato diṭṭhijālena parikkhipitvā’’**ti.

**271**. Khandhakilesābhisaṅkhāramārā vā idha **māra**ggahaṇena gahitāti daṭṭhabbaṃ. **Akkhīni bhindi** daṭṭhuṃ asamatthabhāvāpādanena. Tenāha **‘‘vipassanāpādakajjhāna’’**ntiādi. Kiñcāpi māro yaṃ kiñci jhānaṃ samāpannassapi bhikkhuno cittaṃ imaṃ nāma ārammaṇaṃ nissāya vattatīti na jānāti, idhādhippetassa pana bhikkhuno vasena **‘‘vipassanāpādakajjhāna’’**nti vuttaṃ. **Teneva pariyāyenā**ti ‘‘na mārassa akkhīni bhindī’’ti evamādinā yathāvuttapariyāyena. **Adassanaṃ gato**ti etthāpi eseva nayo. Cakkhussa padaṃ patiṭṭhāti ca idha ārammaṇaṃ adhippetaṃ taṃ pariggayha pavattanatoti āha **‘‘appatiṭṭhaṃ nirārammaṇa’’**nti. **So**ti māro. **Disvā**ti dassanahetu. Yasmā maggena catusaccadassanahetu āsavā na parikkhīṇā. Phalakkhaṇe hi te khīṇāti vuccantīti.

**Loke**ti sattaloke saṅkhāraloke ca. **Sattavisattabhāvenā**ti laggabhāvena ceva savisesaṃ āsattabhāvena ca. **Atha vā**tiādinā **niddesanayavasena** (mahāni. 3, cūḷani. mettagūmāṇavapucchāniddesa 22, 23; cūḷani. khaggavisāṇasuttaniddesa 124) visattikāpadaṃ niddisati. **Visatā**ti vitthaṭā rūpādīsu tebhūmakadhammesu byāpanavasena **visaṭā**ti purimavacanameva takārassa ṭakāraṃ katvā vuttaṃ. **Visālā**ti vipulā. **Visakkatī**ti parisakkati sahati. Ratto hi rāgavatthunā pādena tāliyamānopi sahati. Osakkanaṃ, vipphandanaṃ vā **visakkana**ntipi vadanti. **Visaṃharatī**ti yathā tathā kāmesu ānisaṃsaṃ dassentī vividhehi ākārehi nekkhammābhimukhappavattito cittaṃ saṃharati saṅkhipati, visaṃ vā dukkhaṃ, taṃ harati upanetīti attho. **Visaṃvādikā**ti aniccādiṃ niccādito gaṇhāpentī visaṃvādikā hoti. Dukkhanibbattakassa kammassa hetubhāvato **visamūlā,** visaṃ vā dukkhadukkhādibhūtā vedanā mūlaṃ etissāti **visamūlā**. Dukkhasamudayattā visaṃ phalaṃ etissāti **visaphalā**. Taṇhāya rūpādikassa dukkhasseva paribhogo hoti, na amatassāti sā **‘‘visaparibhogā’’**ti vuttā. Sabbattha niruttivasena saddasiddhi veditabbā. Yo panettha padhāno attho, taṃ dassetuṃ puna **‘‘visālā vā panā’’**tiādi vuttaṃ. **Nittiṇṇo uttiṇṇo**ti upasaggavasena padaṃ vaḍḍhitaṃ. Niravasesato vā tiṇṇo **nittiṇṇo**. Tena tena maggena uddhamuddhaṃ tiṇṇo **uttiṇṇo**. Yaṃ panettha atthato avibhattaṃ, taṃ suviññeyyameva.

Nivāpasuttavaṇṇanāya līnatthappakāsanā samattā.

## 6. Pāsarāsisuttavaṇṇanā

**272**.**Sādhumaya**nti ettha **sādhu**-saddo āyācanattho, na ‘‘sādhāvuso’’tiādīsu (saṃ. ni. 1.246; su. ni. 182) viya abhinandanādiatthoti āha **‘‘āyācantā’’**ti. Tenāha pāḷiyaṃ ‘‘labheyyāmā’’tiādi vuttaṃ. **Na sakkonti,** kasmā? **Buddhā hi garū honti,** paramagarū uttamaṃ gāravaṭṭhānaṃ, na yathā tathā upasaṅkamanīyā. Tenāha **‘‘ekacāriko sīho’’**tiādi.

**‘‘Pākaṭakiriyāyā’’**ti saṅkhepena vuttaṃ vivarituṃ **‘‘yaṃ hī’’**tiādi vuttaṃ. Bhagavā sabbakālaṃ kimevamakāsīti? Na sabbakālamevamakāsi. Yadā pana akāsi, taṃ dassetuṃ **‘‘bhagavā paṭhamabodhiya’’**ntiādi vuttaṃ. **Manussattabhāve**ti iminā purisattabhāvaṃ ulliṅgeti. **Dhanapariccāgo kato nāma natthi** bhagavato dharamānakāleti adhippāyo.

**Mālākacavara**nti milātamālākacavaraṃ. **Rajojallaṃ na upalimpati** acchatarachavibhāvato. Vuttañhetaṃ ‘‘sukhumattā chaviyā kāye rajojallaṃ na limpatī’’ti. Yadi evaṃ kasmā bhagavā nahāyatīti āha **‘‘utuggahaṇattha’’**nti.

**Vihāro**ti jetavanavihāro. **Vīsatiusabhaṃ** gāvutassa catuttho bhāgoti vadanti. **Kadācī**ti kasmiñci buddhuppāde. **Acalamevā**ti aparivattameva anaññabhāvato, mañcānaṃ pana appamahantatāhi pādānaṃ patiṭṭhitaṭṭhānassa hānivaḍḍhiyo hontiyeva.

**Yantanāḷikāhi** paripuṇṇasuvaṇṇarasadhārāhi. **Nhānavatta**nti ‘‘pabbajitena nāma evaṃ nhāyitabba’’nti nahānacārittaṃ dassetvā. Yasmā bhagavato sarīraṃ sudhantacāmīkarasamānavaṇṇaṃ suparisodhitapavāḷarucirakaracaraṇāvaraṃ suvisuddhanīlaratanāvaḷisadisakesatanuruhaṃ, tasmā tahaṃ tahaṃ vinissatajātihiṅgulakarasūpasobhitaṃ upari mahaggharatanāvaḷisañchāditaṃ jaṅgamamiva kanakagirisikharaṃ virocittha. Tasmiñca samaye dasabalassa sarīrato nikkhamitvā chabbaṇṇarasmiyo samantato asītihatthappamāṇe padese ādhāvantī vidhāvantī ratanāvaḷiratanadāma-ratanacuṇṇa-vippakiṇṇaṃ viya, pasāritaratanacittakañcanapaṭṭamiva, āsiñcamānalākhārasadhārā-citamiva, ukkāsatanipātasamākulamiva, nirantaraṃ vippakiṇṇa-kaṇikāra-kiṅkiṇika-pupphamiva, vāyuvegasamuddhata-cinapiṭṭhacuṇṇa-rañjitamiva, indadhanu-vijjulatā-vitānasanthatamiva, gaganatalaṃ taṃ ṭhānaṃ pavanañca sammā pharanti. Tena vuttaṃ **‘‘vaṇṇabhūmi nāmesā’’**tiādi. **Attha**nti upameyyatthaṃ. **Upamāyo**ti ‘‘īdiso ca hotī’’ti yathārahaṃ tadanucchavikā upamā. **Kāraṇānī**ti upamupameyyasambandhavibhāvanāni kāraṇāni. **Pūretvā**ti vaṇṇanaṃ paripuṇṇaṃ katvā. **Thāmo veditabbo** ‘‘atitthe pakkhando’’ti avattabbattā.

**273**.**Kaṇṇikā**ti sarīragatabindukatāni maṇḍalāni. **Parikkhārabhaṇḍa**nti uttarāsaṅgaṃ saṅghāṭiñca sandhāya vadati. Kiṃ panāyaṃ nayo buddhānampi sarīre hotīti? Na hoti, vattadassanatthaṃ panetaṃ katanti dassetuṃ **‘‘buddhānaṃ panā’’**tiādi vuttaṃ. Gamanavasena kāyassābhinīharaṇaṃ **gamanābhihāro**. Yathādhippāyāvattanaṃ **adhippāyakopanaṃ**.

**Aññatarāya pāramiyā**ti nekkhammapāramiyā. Vīriyapāramiyāti apare. **Mahābhinikkhamanassā**ti mahantassa carimabhave abhinikkhamanassa. Tañhi mahantaṃ bhogakkhandhaṃ mahantañca ñātiparivaṭṭaṃ mahantañca cakkavattisiriṃ pajahitvā sadevakassa lokassa samārakassa ca acinteyyāparimeyyabhedassa mahato atthāya hitāya sukhāya pavattattā mahanīyatāya ca mahantaṃ abhinikkhamananti vuccati.

**Purimo**ti ‘‘katamāya nu kathāya sannisinnā bhavathā’’ti evaṃ vuttaattho. **Kā ca pana vo**ti ettha **ca**-saddo byatireke. Tena yathāpucchitāya kathāya vakkhamānaṃ vippakatabhāvaṃ joteti. **Pana**-saddo vacanālaṅkāre. Yāya hi kathāya te bhikkhū sannisinnā, sā eva antarākathābhūtā vippakatā visesena puna pucchīyati. **Aññā**ti antarā-saddassa atthamāha. Aññattho hi ayaṃ antarā-saddo ‘‘bhūmantaraṃ (dha. sa. aṭṭha. nidānakathā) samayantara’’ntiādīsu viya, **antarā**ti vā vemajjheti attho. **Dasakathāvatthunissitā**ti ‘‘kiṃ sīlaṃ nāma, kathañca pūretabbaṃ, kāni cassa saṃkilesavodānānī’’tiādinā appicchādinissitā sīlādinissitā ca kathā. **Ariyo**ti niddoso. Atha vā atthakāmehi araṇīyoti **ariyo,** ariyānaṃ ayanti vā **ariyo**ti. Bhāvanāmanasikāravasena **tuṇhī** bhavanti, na ekaccabāhirakapabbajitā viya mūgabbatasamādānena. **Dutiyajjhānampi ariyo tuṇhībhāvo** vacīsaṅkhārapahānato. **Mūlakammaṭṭhāna**nti pārihāriya kammaṭṭhānampi. **Jhāna**nti dutiyajjhānaṃ.

**274**. ‘‘Sannipatitānaṃ vo, bhikkhave, dvaya’’nti (ma. ni. 1.273; udā. 12, 28, 29) aṭṭhuppattivasena desanā pavattāti tassā uparidesanāya sambandhaṃ dassetuṃ **‘‘dvemā, bhikkhave, pariyesanāti ko anusandhī’’**ti anusandhiṃ pucchati. **Ayaṃ tumhākaṃ pariyesanā**ti yā mahābhinikkhamanapaṭibaddhā dhammī kathā, sā tumhākaṃ dhammapariyesanā dhammavicāraṇā ariyapariyesanā nāma. **Apāyamagga**nti anatthāvahaṃ maggaṃ. **Uddesānukkamaṃ bhinditvā**ti uddesānupubbiṃ laṅghitvā. **Dhamma**-saddo ‘‘amosadhammaṃ nibbāna’’ntiādīsu viya pakatipariyāyo. **Jāyanasabhāvo**ti jāyanapakatikoti attho. Sesapadesupi eseva nayo.

**Sabbatthā**ti yathā ‘‘puttabhariya’’nti dvandasamāsavasena ekattaṃ, esa nayo sabbattha ‘‘dāsidāsa’’ntiādīsu sabbapadesu. Parato vikāraṃ anāpajjitvā sabbadā jātarūpameva hotīti **jātarūpaṃ,** suvaṇṇaṃ. Dhavalasabhāvatāya rañjīyatīti **rajataṃ,** rūpiyaṃ. Idha pana suvaṇṇaṃ ṭhapetvā yaṃ kiñci upabhogaparibhogārahaṃ rajataṃteva gahitaṃ. Upadhīyati ettha dukkhanti **upadhayo. Cutīsaṅkhātaṃ maraṇa**nti ekabhavapariyāpannaṃ khandhanirodhasaṅkhātaṃ maraṇamāha. Khaṇikanirodho pana khaṇe khaṇe. Tenāha **‘‘sattānaṃ viyā’’**ti. **Saṃkilissatī**ti dūsavisena viya attānaṃ dūsissati. Tenāha bhagavā – ‘‘pañcime, bhikkhave, jātarūpassa upakkilesā ayo loha’’ntiādi (a. ni. 5.23). **Malaṃ gahetvā**ti yehi sahayogato malinaṃ hoti, tesaṃ malinabhāvapaccayānaṃ vasena malaṃ gahetvā. Jīraṇato jarādhammavāre jātarūpaṃ gahitanti yojanā. Ye pana jātidhammavārepi jātarūpaṃ na paṭhanti, tesaṃ itaresaṃ viya jīraṇadhammavāre sarūpato anāgatampi upadhiggahaṇena gahitamevāti daṭṭhabbaṃ. Pariggahe ṭhitānaṃ pana vasena vuccamāne apākaṭānampi jātijarāmaraṇānaṃ vasena yojanā labbhateva. Jātarūpasīsena cettha sabbassapi anindriyabaddhassa gahaṇaṃ daṭṭhabbaṃ, puttabhariyādiggahaṇena viya mittāmaccādiggahaṇaṃ.

**275**. Ariyehi pariyesanā, ariyānaṃ pariyesanāti vā **ariyapariyesanā**ti samāsadvayaṃ dasseti **‘‘ayaṃ, bhikkhave’’**tiādinā.

**276**.**Mūlato paṭṭhāyā**ti yaṃ mahābhinikkhamanassa mūlabhāvesuādīnavadassanaṃ, tato paṭṭhāya. Yasmā te bhikkhū tattha mahābhinikkhamanakathāya sannisinnā, sā ca nesaṃ antarākathā vippakatā, tasmā bhagavā tesaṃ mūlato paṭṭhāya mahābhinikkhamanakathaṃ kathetuṃ ārabhi. **Ahampi pubbe**ti visesavacanaṃ aparipakkañāṇena sayaṃ carimabhave tīsu pāsādesu tividhanāṭakaparivārassa dibbasampattisadisāya mahāsampattiyā anubhavanaṃ, abhinikkhamitvā padhānapadahanavasena attakilamathānuyogañca sandhāyāha. **Anariyapariyesanaṃ pariyesi**nti etthāpi eseva nayo. **Pañcavaggiyāpī**ti yathāsakaṃ gihibhogaṃ anuyuttā taṃ pahāya pabbajitvā attakilamathānuyoge ṭhitā satthu dhammacakkapavattanadesanāya (saṃ. ni. 5.1081; mahāva. 13; paṭi. ma. 2.30) tampi pahāya ariyapariyesanaṃ pariyesiṃsūti.

**277**. Kāmaṃ **dahara**-saddo ‘‘daharaṃ kumāraṃ mandaṃ uttānaseyyaka’’nti (ma. ni. 1.496) ettha bāladārake āgato, ‘‘bhadrena yobbanena samannāgato’’ti pana vakkhamānattā yuvāvatthā idha dahara-saddena vuttāti āha **‘‘taruṇova samāno’’**ti. **Paṭhamavayena** ekūnatiṃsavayattā. Jātiyā hi yāva tettiṃsavayā paṭhamavayo. **Anādaratthe sāmivacanaṃ** yathā ‘‘devadattassa rudantassa pabbajī’’ti. Kāmaṃ assumuccanaṃ rodanaṃ, taṃ **assumukhāna**nti iminā pakāsitaṃ, taṃ pana vatvā **‘‘rudantāna’’**nti vacanaṃ balavasokasamuṭṭhānaṃ ārodanavatthuṃ pakāsetīti āha **‘‘kanditvā rodamānāna’’**nti. **Kiṃ kusalanti gavesamāno**ti kinti sabbaso avajjarahitaṃ ekanta niyyānikaṃ pariyesamāno. **Varapada**nti vaṭṭadukkhanissaraṇatthikehi ekantena varaṇīyaṭṭhena varaṃ, pajjitabbaṭṭhena padaṃ. Tuṅgasarīratāya dīgho, piṅgalacakkhutāya piṅgaloti **dīghapiṅgalo. Dhammo**ti vinayo, samayoti attho. **Sutvāva uggaṇhi**nti tena vuccamānassa savanamatteneva uggaṇhiṃ vācuggataṃ akāsiṃ.

**Paṭilapanamattakenā**ti puna lapanamattakena. Jānātīti ñāṇo, ñāṇoti vādo ñāṇavādo, taṃ **ñāṇavādaṃ**. ‘‘Vadāmī’’ti āgatattā **aṭṭhakathāyaṃ ‘‘jānāmī’’**ti uttamapurisavasena attho vutto. **Aññepi bahū**ti aññepi bahū mama tathābhāvaṃ jānantā ‘‘ayaṃ imaṃ dhammaṃ jānātī’’ti, ‘‘akampanīyatāya thiro’’ti vā evaṃ vadanti. **Lābhīti aññāsī**ti dhammassa uddisanena mahāpaññatāya ‘‘ayaṃ attanā gatamaggaṃ pavedeti, na anussutiko’’ti aññāsi. **Assā**ti bodhisattassa. **Etadahosī**ti etaṃ ‘‘na kho āḷāro kālāmo’’tiādi manasi ahosi, cintesīti attho.

Heṭṭhimasamāpattīhi vinā uparimasamāpattīnaṃ sampādanassa asambhavato **‘‘satta samāpattiyo maṃ jānāpesī’’**ti āha. **Payogaṃ kareyya**nti bhāvanaṃ anuyuñjeyyanti attho. **Evamāhā**ti evaṃ ‘‘ahaṃ, āvuso’’tiādimāha, sattannaṃ samāpattīnaṃ adhigamaṃ paccaññāsīti attho.

**Anusūyako**ti anissukī. Tena mahāpurise pasādaṃ pavedesi. Bodhisattassa tā samāpattiyo nibbattetvā ṭhitassa purimajātiparicayena ñāṇassa ca mahantatāya tāsaṃ gati ca abhisamparāyo ca upaṭṭhāsi. Tena ‘‘vaṭṭapariyāpannā evetā’’ti nicchayo udapādi. Tenāha **‘‘nāyaṃ dhammo nibbidāyā’’**tiādi. Ekaccānaṃ virāgabhāvanāsamatikkamāvahopi neva tesampi accantāya samatikkamāvaho, sayañca vaṭṭapariyāpannoyeva, tasmā neva vaṭṭe nibbindanatthāya, yadaggena na nibbidāya, tadaggena na virajjanatthāya, rāgādīnaṃ pāpadhammānaṃ na nirujjhanatthāya, na upasamatthāya, tasmā taṃ abhiññeyyadhammaṃ na abhijānanatthāya…pe… saṃvattatīti yojanā.

**Yāvadeva ākiñcaññāyatanupapattiyā**ti sattasu samāpattīsu ukkaṭṭhaṃ gahetvā vadati. Uṭṭhāya samuṭṭhāya acutidhammaṃ pariyesituṃ yuttattā tañca anatikkantajātidhammamevāti mahāsatto pajahatīti āha **‘‘yañca ṭhānaṃ pāpetī’’**tiādi. **Tato paṭṭhāyā**ti yadā samāpattidhammassa gatiñca abhisamparāyañca abbhaññāsi, tato paṭṭhāya. **Makkhikāvasenā**ti bhojanassa makkhikāmissatāvasena. **Manaṃ na uppādeti** bhuñjitunti adhippāyo. **Mahantena ussāhenā**ti idaṃ katipāhaṃ tattha bhāvanānuyogamattaṃ sandhāya vuttaṃ, na aññesaṃ viya kasiṇaparikammādikaraṇaṃ. Na hi antimabhavikabodhisattānaṃ samāpattinibbattane bhāriyaṃ nāma. **Analaṅkaritvā**ti anu anu alaṃkatvā punappunaṃ ‘‘iminā na kiñci payojana’’nti katvā.

**278**.**Vācāya uggahitamattovā**ti ettha pubbe vuttanayānusārena attho veditabbo.

**279**. Mahāvelā viya **mahāvelā,** vipulavālikapuñjatāya mahanto velātaṭo viyāti attho. Tenāha **‘‘mahāvālikarāsīti attho’’**ti. Uru maru sikatā vālukā vaṇṇu vālikāti ime saddā samānatthā, byañjanameva nānaṃ.

Senā nigacchi nivisi etthāti **senānigamo,** senāya niviṭṭhaṭṭhānaṃ. **Senānigāmo**ti pana ayaṃ samaññā aparakālikā. Gocaragāmanidassanañcetaṃ. **Uparisuttasmi**nti mahāsaccakasutte. **Idha pana bodhipallaṅko adhippeto** ariyapariyesanāya vuccamānattā.

**280**. ‘‘Ñāṇadassana’’nti ca ekajjhaṃ gahitapadadvayavisayavisesassa anāmaṭṭhattā ‘‘me’’ti ca gahitattā anavasesañeyyāvabodhanasamatthameva ñāṇavisesaṃ bodheti, na ñāṇamattaṃ, na dassanamattanti āha **‘‘sabbadhammadassanasamatthañca me sabbaññutaññāṇaṃ udapādī’’**ti. **Akuppatāyā**ti vimokkhantatāya sabbaso paṭipakkhadhammehi asaṅkhobhanīyatāya. Tenāha **‘‘rāgādīhi****na kuppatī’’**ti. Ārammaṇasantatāyapi tadārammaṇānaṃ atthi viseso yathā taṃ ‘‘āneñjavihāre’’ti āha **‘‘akuppārammaṇatāya cā’’**ti. **Paccavekkhaṇañāṇampī**ti na kevalaṃ sabbaññutaññāṇameva, atha kho yathādhigate paṭivedhasaddhamme ekūnavīsatividhapaccavekkhaṇañāṇampi.

**281**.**Paṭividdhoti** (dī. ni. ṭī. 2.64; saṃ. ni. ṭī. 1.1.172; sārattha. ṭī. mahāvagga 3.7) sayambhuñāṇena ‘‘idaṃ dukkha’’ntiādinā paṭimukhaṃ nibbijjhanavasena patto, yathābhūtaṃ avabuddhoti attho. **Gambhīro**ti mahāsamuddo viya makasatuṇḍasūciyā aññatra samupacitaparipakkañāṇasambhārehi aññesaṃ ñāṇena alabbhaneyyapatiṭṭho. Tenāha **‘‘uttānabhāvapaṭikkhepavacanameta’’**nti. Yo alabbhaneyyapatiṭṭho, so ogāhitumasakkuṇeyyatāya sarūpato ca passituṃ na sakkāti āha **‘‘gambhīrattāva duddaso’’**ti. **Dukkhena daṭṭhabbo**ti kicchena kenacideva daṭṭhabbo. Yaṃ pana daṭṭhumeva na sakkā, tassa ogāhetvā anu anu bujjhane kathā eva natthīti āha **‘‘duddasattāva duranubodho’’**ti. **Dukkhena avabujjhitabbo** avabodhassa dukkarabhāvato. Imasmiṃ ṭhāne – ‘‘taṃ kiṃ maññatha, bhikkhave, katamaṃ nu kho dukkarataraṃ vā durabhisambhavataraṃ vā’’ti **suttapadaṃ** (saṃ. ni. 5.1115) vattabbaṃ. Santārammaṇatāya vā **santo.** Nibbutasabbapariḷāhatāya**nibbuto**. Padhānabhāvaṃ nītoti vā **paṇīto**. Atittikaraṭṭhena **atappako** sādurasabhojanaṃ viya. Ettha ca nirodhasaccaṃ santaṃ ārammaṇanti **santārammaṇaṃ,** maggasaccaṃ santaṃ santārammaṇañcāti **santārammaṇaṃ**. Anupasantasabhāvānaṃ kilesānaṃ saṅkhārānañca abhāvato nibbutasabbapariḷāhatāya santapaṇītabhāveneva ca asecanakatāya atappakatā daṭṭhabbā. Tenāha **‘‘idaṃ dvayaṃ lokuttarameva sandhāya vutta’’**nti. Uttamañāṇavisayattā **na takkena avacaritabbo,** tato eva nipuṇañāṇagocaratāya ca **saṇho**. Sukhumasabhāvattā ca **nipuṇo,** bālānaṃ avisayattā paṇḍitehi eva veditabboti **paṇḍitavedanīyo**. Ālīyanti abhiramitabbaṭṭhena sevīyantīti **ālayā,** pañca kāmaguṇā. Ālayanti allīyantī abhiramaṇavasena sevantīti **ālayā,** taṇhāvicaritāni. **Ramantī**ti ratiṃ vindanti kīḷanti laḷanti. **Ālayaratā**ti ālayaniratā.

**Ṭhānaṃ sandhāyā**ti ṭhāna-saddaṃ sandhāya. Atthato pana **ṭhāna**nti ca paṭiccasamuppādo eva adhippeto. Tiṭṭhati phalaṃ tadāyattavuttitāyāti **ṭhānaṃ,** saṅkhārādīnaṃ paccayabhūtā avijjādayo. Imesaṃ saṅkhārādīnaṃ paccayāti idappaccayā, avijjādayova. Idappaccayā eva **idappaccayatā** yathā ‘‘devo eva devatā’’ti, idappaccayānaṃ vā avijjādīnaṃ attano phalaṃ pati paccayabhāvo uppādanasamatthatā **idappaccayatā**. Tena samatthapaccayalakkhaṇo paṭiccasamuppādo dassito hoti. Paṭicca samuppajjati phalaṃ etasmāti **paṭiccasamuppādo**. Padadvayenapi dhammānaṃ paccayaṭṭho eva vibhāvito. Tenāha **‘‘saṅkhārādipaccayānaṃ etaṃ adhivacana’’**nti. Ayamettha saṅkhepo, vitthāro pana **visuddhimaggasaṃvaṇṇanāyaṃ** (visuddhi. mahāṭī. 2.572-573) vuttanayena veditabbo.

**Sabbasaṅkhārasamathotiādi sabba**nti sabbasaṅkhārasamathādisaddābhidheyyaṃ sabbaṃ atthato **nibbānameva**. Idāni tassa nibbānabhāvaṃ dassetuṃ **‘‘yasmā hī’’**tiādi vuttaṃ. Nti nibbānaṃ. **Āgammā**ti paṭicca ariyamaggassa ārammaṇapaccayabhāvahetu. **Sammantī**ti appaṭisandhikūpasamavasena sammanti. Tathā santā savisesaṃ upasantā nāma hontīti āha **‘‘vūpasammantī’’**ti. Etena ‘‘sabbe saṅkhārā sammanti etthāti **sabbasaṅkhārasamatho,** nibbāna’’nti dasseti. Sabbasaṅkhatavisaṃyutte ca nibbāne sabbasaṅkhāravūpasamapariyāyo heṭṭhā vuttanayeneva veditabbo. Sesapadesupi eseva nayo. **Paṭinissaṭṭhā**ti samucchedavasena pariccattā honti. **Sabbā taṇhā**ti aṭṭhasatappabhedā sabbāpi taṇhā. **Sabbe kilesarāgā**ti kāmarāgarūparāgādibhedā sabbepi kilesabhūtā rāgā, sabbepi vā kilesā idha ‘‘kilesarāgā’’ti veditabbā, na lobhavisesā eva cittassa vipariṇatabhāvāpādanato. Yathāha ‘‘rattampi cittaṃ vipariṇataṃ, duṭṭhampi cittaṃ vipariṇataṃ, mūḷhampi cittaṃ vipariṇata’’nti (pārā. 271). **Virajjantī**ti palujjanti.

Ciranisajjācirabhāsanehi piṭṭhiāgilāyanatālugalasosādivasena **kāyakilamatho** ceva **kāyavihesā** ca veditabbā. Sā ca kho desanāya atthaṃ ajānantānaṃ vasena vuttā, jānantānaṃ pana desanāya kāyaparissamopi satthu aparissamova. Tenāha bhagavā – ‘‘na ca maṃ dhammādhikaraṇaṃ vihesesī’’ti (udā. 10). Tenevāha **‘‘yā ajānantānaṃ desanā nāma, so mama kilamatho assā’’**ti. **Ubhaya**nti cittakilamatho ceva cittavihesā cāti ubhayampetaṃ **buddhānaṃ natthi** bodhimūleyeva samucchinnattā.

**Anubrūhanaṃ** sampiṇḍanaṃ. **So**ti ‘‘apissū’’ti nipāto. **Ma**nti paṭi-saddayogena sāmiatthe upayogavacananti āha **‘‘mamā’’**ti. Vuddhippattā vā acchariyā **anacchariyā**. Vuddhiatthopi hi a-kāro hoti yathā ‘‘asekkhā dhammā’’ti (dha. sa. 11.tikamātikā). Kappānaṃ satasahassaṃ cattāri ca asaṅkhyeyyāni sadevakassa lokassa dhammasaṃvibhāgakaraṇatthameva pāramiyo pūretvā idāni adhigatadhammarajjassa tattha appossukkatāpattidīpanatā, gāthātthassa acchariyatā, tassa vuddhippatti cāti veditabbaṃ. Atthadvārena hi gāthānaṃ anacchariyatā. **Gocarā ahesu**nti upaṭṭhahesuṃ. Upaṭṭhānañca vitakketabbatāti āha **‘‘parivitakkayitabbataṃ pāpuṇiṃsū’’**ti.

Yadi sukhāpaṭipadāva, kathaṃ kicchatāti āha **‘‘pāramīpūraṇakāle panā’’**tiādi. **Evamādīni** duppariccajāni **dentassa. Ha**-iti vā ‘‘byatta’’nti etasmiṃ atthe nipāto. Ekaṃsattheti keci. Ha byattaṃ, ekaṃsena vā alaṃ nippayojanaṃ evaṃ kicchena adhigatassa dhammassa desitanti yojanā. **Hala**nti vā ‘‘ala’’nti iminā samānatthaṃ padaṃ ‘‘halanti vadāmī’’tiādīsu (dī. ni. ṭī. 2.65; saṃ. ni. ṭī. 1.1.172) viya. **Rāgadosapariphuṭṭhehī**ti phuṭṭhavisena viya sappena rāgena dosena ca samphuṭṭhehi abhibhūtehi. **Rāgadosānugatehī**ti rāgena ca dosena ca anubandhehi.

Kāmarāgarattā bhavarāgarattā ca nīvaraṇehi nivutatāya, diṭṭhirāgarattā viparītābhinivesena. **Na dakkhantī**ti yāthāvato dhammaṃ na paṭivijjhissanti. **Evaṃ gāhāpetu**nti ‘‘anicca’’ntiādinā sabhāvena yāthāvato dhammaṃ jānāpetuṃ. Rāgadosaparetatāpi nesaṃ sammūḷhabhāvenevāti āha **‘‘tamokhandhena āvuṭā’’**ti.

**282**. Dhammadesanāya appossukkatāpattiyā kāraṇaṃ vibhāvetuṃ **‘‘kasmā panā’’**tiādinā sayameva codanaṃ samuṭṭhāpeti. Tattha **aññātavesenā**ti imassa bhagavato sāvakabhāvūpagamanena aññātarūpena. Tāpasavesenāti keci. So pana arahattādhigameneva vigaccheyya. Tividhaṃ kāraṇaṃ appossukkatāpattiyā paṭipakkhassa balavabhāvo, dhammassa gambhīratā, tattha ca sātisayaṃ gāravanti, ta dassetuṃ **‘‘tassa hī’’**tiādi āraddhaṃ. (Tattha **paṭipakkhā** nāma rāgādayo kilesā sammāpaṭipattiyā antarāyakarattā. Tesaṃ balavabhāvato ciraparibhāvanāya sattasantānato dubbisodhiyatāya te satte mattahatthino viya dubbalapurisaṃ adhibhavitvā ajjhottharitvā anayabyasanaṃ āpādentā anekasatayojanāyāmavitthāraṃ sunicitaṃ ghanasannivesaṃ kaṇṭakaduggampi adhisenti. Dūrappabhedaducchejjatāhi dubbisodhiyataṃ pana dassetuṃ **‘‘athassā’’**tiādi vuttaṃ. Tattha ca anto amaṭṭhatāya **kañjiyapuṇṇā lābu**. Cirapārivāsikatāya **takkabharitā cāṭi**. Snehatintadubbalabhāvena **vasāpītapilotikā**. Telamissitatāya **añjanamakkhitahattho** dubbisodhanīyā vuttā, hīnūpamā cetā rūpapabandhabhāvato acirakālikattā ca malīnatāya, kilesasaṃkileso eva pana dubbisodhanīyataro anādikālikattā anusayitattā ca. Tenāha **‘‘atisaṃkiliṭṭhā’’**ti. Yathā ca dubbisodhanīyataratāya, evaṃ gambhīraduddasaduranubodhānampi vuttaupamā hīnūpamāva).

Paṭipakkhavigamanena gambhīropi dhammo supākaṭo bhaveyya. Paṭipakkhavigamanaṃ pana sammāpaṭipattipaṭibaddhaṃ, sā saddhammassavanādhīnā. Taṃ satthari dhamme ca pasādāyattaṃ, so garuṭṭhāniyānaṃ ajjhesanahetukoti panāḷikāya sattānaṃ dhammasampaṭipattiyā brahmayācanānimittanti taṃ dassento **‘‘apicā’’**tiādimāha.

Upakkilesabhūtaṃ appaṃ rāgādirajaṃ etassāti apparajaṃ, apparajaṃ akkhi paññācakkhu yesaṃ te taṃsabhāvāti katvā **apparajakkhajātikā**ti ayamattho vibhāvito **‘‘paññāmaye’’**tiādinā. Appaṃ rāgādirajaṃ yesaṃ taṃsabhāvā **apparajakkhajātikā**ti evampi saddattho sambhavati. Dānādidasapuññakiriyavatthūni saraṇagamanaparahitapariṇāmanehi saddhiṃ (dvādasa hontīti) **‘‘dvādasapuññakiriyavasenā’’**ti vuttaṃ.

Rāgādimalena **samalehi** pūraṇādīhi **chahi satthārehi** satthupaṭiññehi kabbaracanāvasena cintākaviādibhāve ṭhatvā takkapariyāhataṃ vīmaṃsānucaritaṃ sayaṃpaṭibhānaṃ **cintito**. Te kira buddhakolāhalānussavena sañjātakutūhalaṃ lokaṃ vañcetvā kohaññe ṭhatvā sabbaññutaṃ paṭijānantā yaṃ kiñci adhammaṃyeva dhammoti dīpesuṃ. Tenāha **‘‘te hi puretaraṃ uppajjitvā’’**tiādi. **Apāpureta**nti etaṃ kassapassa bhagavato sāsanantaradhānato pabhuti pihitaṃ nibbānanagarassa mahādvāraṃ ariyamaggaṃ saddhammadesanāhatthena apāpura vivara.

Selapabbato ucco hoti thiro ca, na paṃsupabbato missakapabbato cāti āha **‘‘sele yathā pabbatamuddhanī’’**ti. **Dhammamayaṃ pāsāda**nti lokuttaradhammamāha. So hi sabbaso pasādāvaho, sabbadhamme atikkamma abbhuggataṭṭhena pāsādasadiso ca. Paññāpariyāyo vā idha **dhamma**-saddo. Sā hi abbhuggataṭṭhena ‘‘pāsādo’’ti **abhidhamme** (dha. sa. aṭṭha. 16) niddiṭṭhā. Tathā cāha –

‘‘Paññāpāsādamāruyha, asoko sokiniṃ pajaṃ;

Pabbataṭṭhova bhūmaṭṭhe, dhīro bāle avekkhatī’’ti. (dha. pa. 28);

**Uṭṭhehī**ti vā dhammadesanāya appossukkatāsaṅkhātasaṅkocāpattito kilāsubhāvato uṭṭhaha.

**283**. Garuṭṭhāniyaṃ payirupāsitvā garutaraṃ payojanaṃ uddissa abhipatthanā ajjhesanā, sāpi atthato yācanāva hotīti āha **‘‘ajjhesananti yācana’’**nti. Padesavisayaṃ ñāṇadassanaṃ ahutvā buddhānaṃyeva āveṇikabhāvato idaṃ ñāṇadvayaṃ ‘‘buddhacakkhū’’ti vuccatīti āha **‘‘imesañhi dvinnaṃ ñāṇānaṃ buddhacakkhūti nāma’’**nti. **Tiṇṇaṃ maggañāṇāna**nti heṭṭhimānaṃ tiṇṇaṃ maggañāṇānaṃ **‘‘dhammacakkhū’’**ti nāmaṃ catusaccadhammadassanamattabhāvato. Yato tāni ñāṇāni vijjūpamabhāvena vuttāni, aggamaggañāṇaṃ pana ñāṇakiccassa sikhāppattiyā na dassanamattaṃ hotīti ‘‘dhammacakkhū’’ti na vuccati, tato taṃ vajirūpamabhāvena vuttaṃ. **Vuttanayenā**ti ‘‘apparajakkhā’’ti ettha vuttanayena. Yasmā mandakilesā **‘‘apparajakkhā’’**ti vuttā, tasmā bahalakilesā **‘‘mahārajakkhā’’**ti veditabbā. Paṭipakkhavidhamanasamatthatāya **tikkhāni** sūrāni visadāni, vuttavipariyāyena **mudūni. Saddhādayo ākārā**ti saddahanādippakāre vadati. **Sundarā**ti kalyāṇā. **Sammohavinodaniyaṃ** (vibha. aṭṭha. 814) pana ‘‘yesaṃ āsayādayo koṭṭhāsā sundarā, te svākārā, viparītā dvākārā’’ti vuttaṃ, taṃ imāya atthavaṇṇanāya aññadatthu saṃsandati sametīti daṭṭhabbaṃ. **Kāraṇaṃ** nāma paccayākāro, saccāni vā.

**Ayaṃ panettha pāḷī**ti ettha apparajakkhādipadānaṃ atthavibhāvane ayaṃ tassatthassa vibhāvanī pāḷi. Saddhādīnaṃ vimuttiparipācakadhammānaṃ balavabhāvo tappaṭipakkhānaṃ pāpadhammānaṃ dubbalabhāveneva hoti, tesañca balavabhāvo saddhādīnaṃ dubbalabhāvenāti vimuttiparipācakadhammānaṃ atthitānatthitāvasena apparajakkhamahārajakkhatādayo pāḷiyaṃ vibhajitvā dassitā. Khandhādayo eva lujjanapalujjanaṭṭhena **loko**. Sampattibhavabhūto loko **sampattibhavaloko,** sugatisaṅkhāto upapattibhavo. Sampatti sambhavati etenāti **sampattisambhavaloko**. Sugatisaṃvattaniyo kammabhavo. Duggati saṅkhātaupapattibhavaduggati saṃvattaniyakammabhavā **vipattibhavalokavipattisambhavalokā**.

Puna ekakadukādivasena lokaṃ vibhajitvā dassetuṃ **‘‘eko loko’’**tiādi vuttaṃ. Āhārādayo viya hi āhāraṭṭhitikā saṅkhārā lujjanapalujjanaṭṭhena lokoti. Ettha **eko loko sabbe sattā āhāraṭṭhitikā**ti yāyaṃ puggalādhiṭṭhānāya kathāya sabbasaṅkhārānaṃ paccayāyattavutti, tāya sabbe saṅkhārā ekova loko ekavidho pakārantarassa abhāvato. **Dve lokā**tiādīsupi iminā nayena attho veditabbo. Nāmaggahaṇena cettha nibbānassa aggahaṇaṃ tassa alokasabhāvattā. Nanu ca **āhāraṭṭhitikā**ti ettha paccayāyattavuttitāya maggaphalānampi lokatā āpajjatīti? Nāpajjati pariññeyyānaṃ dukkhasaccadhammānaṃ idha ‘‘loko’’ti adhippetattā. Atha vā na lujjati na palujjatīti yo gahito tathā na hoti, so lokoti taṃ-gahaṇarahitānaṃ lokuttarānaṃ natthi lokatā. Upādānānaṃ ārammaṇabhūtā khandhā **upādānakkhandhā. Dasāyatanānī**ti dasa rūpāyatanāni. Sesamettha suviññeyyameva.

Vivaṭṭajjhāsayassa adhippetattā tassa ca sabbaṃ tebhūmakakammaṃ garahitabbaṃ vajjitabbañca hutvā upaṭṭhātīti vuttaṃ **‘‘sabbe abhisaṅkhārā vajjaṃ, sabbe bhavagāmikammā vajja’’**nti. Apparajakkhamahārajakkhādīsu pañcasu dukesu ekekasmiṃ dasa dasa katvā **‘‘paññāsāya ākārehi imāni pañcindriyāni jānātī’’**ti vuttaṃ. Atha vā anvayato byatirekato ca saddhādīnaṃ indriyānaṃ paropariyattaṃ jānātīti katvā tathā vuttaṃ. Ettha ca apparajakkhādibhabbādivasena āvajjentassa bhagavato te sattā puñjapuñjāva hutvā upaṭṭhahanti, na ekekā.

Uppalāni ettha santīti **uppalinī,** gacchopi jalāsayopi, idha pana jalāsayo adhippetoti āha **‘‘uppalavane’’**ti. Yāni udakassa anto nimuggāneva hutvā pusanti vaḍḍhanti, tāni **antonimuggaposīni. Dīpitānī**ti **aṭṭhakathāyaṃ** pakāsitāni, idheva vā ‘‘aññānipī’’tiādinā bhāsitāni.

**Ugghaṭitaññū**ti ugghaṭitaṃ nāma ñāṇugghaṭanaṃ, ñāṇe ugghaṭitamatte eva jānātīti attho. Vipañcitaṃ vitthāritameva atthaṃ jānātīti **vipañcitaññū**. Uddesādīhi netabboti **neyyo. Saha udāhaṭavelāyā**ti udāhāre udāhaṭamatteyeva. **Dhammābhisamayo**ti catusaccadhammassa ñāṇena saddhiṃ abhisamayo. **Ayaṃ vuccatī**ti ayaṃ ‘‘cattāro satipaṭṭhānā’’tiādinā nayena saṃkhittena mātikāya ṭhapiyamānāya desanānusārena ñāṇaṃ pesetvā arahattaṃ gaṇhituṃ samattho puggalo **‘‘ugghaṭitaññū’’**ti vuccati. **Ayaṃ vuccatī**ti ayaṃ saṃkhittena mātikaṃ ṭhapetvā vitthārena atthe vibhajiyamāne arahattaṃ pāpuṇituṃ samattho puggalo **‘‘vipañcitaññū’’**ti vuccati. **Uddesato**ti uddesahetu, uddisantassa, uddisāpentassa vāti attho. **Paripucchato**ti atthaṃ paripucchantassa. **Anupubbena dhammābhisamayo hotī**ti anukkamena arahattappatti hoti. **Na tāya jātiyā dhammābhisamayo hotī**ti tena attabhāvena maggaṃ vā phalaṃ vā antamaso jhānaṃ vā vipassanaṃ vā nibbattetuṃ na sakkoti. **Ayaṃ vuccati puggalo padaparamo**ti ayaṃ puggalo byañjanapadameva paramaṃ assāti padaparamoti vuccati.

**Kammāvaraṇenā**ti (vibha. aṭṭha. 826) pañcavidhena ānantariyakammena. **Vipākāvaraṇenā**ti ahetukapaṭisandhiyā. Yasmā pana duhetukānampi ariyamaggapaṭivedho natthi, tasmā duhetukā paṭisandhipi ‘‘vipākāvaraṇamevā’’ti veditabbā. **Kilesāvaraṇenā**ti niyatamicchādiṭṭhiyā. **Assaddhā**ti buddhādīsu saddhārahitā. **Acchandikā**ti kattukamyatākusalacchandarahitā. Uttarakurukā manussā acchandikaṭṭhānaṃ paviṭṭhā. **Duppaññā**ti bhavaṅgapaññāya parihīnā. Bhavaṅgapaññāya pana paripuṇṇāyapi yassa bhavaṅgaṃ lokuttarassa paccayo na hoti, sopi duppañño eva nāma. **Abhabbā niyāmaṃ okkamituṃ kusalesu dhammesu sammatta**nti kusalesu dhammesu sammattaniyāmasaṅkhātaṃ maggaṃ okkamituṃ adhigantuṃ abhabbā. **Na kammāvaraṇenā**tiādīni vuttavipariyāyena veditabbāni.

**Nibbānassa dvāraṃ** pavisanamaggo. **Vivaritvā ṭhapito** mahākaruṇūpanissayena sayambhuñāṇena adhigatattā. **Saddhaṃ pamuñcantū**ti attano saddhaṃ pavesentu, saddahanākāraṃ upaṭṭhapentūti attho. Sukhena akicchena pavattanīyatāya **suppavattitaṃ. Na bhāsiṃ** na bhāsissāmīti cintesiṃ.

**284**. Dhammaṃ desessāmīti evaṃ pavattitadhammadesanāpaṭisaṃyuttassa vitakkassa sattamasattāhato paraṃ aṭṭhamasattāheyeva uppannattā vuttaṃ **‘‘aṭṭhame sattāhe’’**ti. Na itarasattāhāni viya paṭiniyatakiccalakkhitassa aṭṭhamasattāhassa nāma pavattitassa sabbhāvā.

**Vivaṭa**nti devatāviggahena vivaṭaaṅgapaccaṅganiddāya janānaṃ pākaṭaṃ vippakāranti attho. ‘‘Buddhattaṃ anadhigantvā na paccāgamissāmī’’ti uppannavitakkātisayahetukena **pathavīparivattanacetiyaṃ nāma dassetvā**. Sākiyakoliyamallarajjavasena **tīṇi rajjāni. Rukkhamūle**ti nigrodhamūle. **Vatvā pakkāmi,** pakkamantiyā cassā mahāsatto ākāraṃ dassesi suvaṇṇathālaggahaṇāya, sā ‘‘tumhākaṃ taṃ pariccattamevā’’ti pakkāmi.

**Divāvihāraṃ katvā**ti nānāsamāpattiyo samāpajjanena divāvihāraṃ viharitvā. ‘‘Kāmaṃ taco ca nhāru ca, aṭṭhi ca avasissatu, upasussatu sarīre maṃsalohita’’ntiādinā **sutte** (ma. ni. 2.184; saṃ. ni. 2.237; a. ni. 2.5; 8.13; mahāni. 17, 196) āgatanayena **caturaṅgavīriyaṃ adhiṭṭhahitvā**.

**Navayojana**nti ubbedhato vuttaṃ, puthulato dvādasayojanā, dīghato yāva cakkavāḷā āyatāti vadanti. Ajjhottharanto upasaṅkamitvā – ‘‘uṭṭhehi so, siddhattha, ahaṃ imassa pallaṅkassa anucchaviko’’ti vatvā tattha sakkhiṃ otārento attano parisaṃ niddisi. Ekappahāreneva – ‘‘ayameva anucchaviko, ayameva anucchaviko’’ti kolāhalamakāsi, taṃ sutvā **mahāsatto…pe… hatthaṃ pasāreti**. Yaṃ sandhāya vuttaṃ –

‘‘Acetanāyaṃ pathavī, aviññāya sukhaṃ dukhaṃ;

Sāpi dānabalā mayhaṃ, sattakkhattuṃ pakampathā’’ti. (cariyā. 1.124);

Pubbenivāsañāṇaṃ visodhetvāti ānetvā sambandho sīhāvalokanañāyena. **Vaṭṭavivaṭṭaṃ sammasitvā**ti catusaccamanasikāraṃ sandhāyāha. **Imassa pallaṅkassa atthāyā**ti pallaṅkasīsena adhigatavisesaṃ dasseti. Tattha hi sikhāppattavimuttisukhaṃ avijahanto antarantarā ca paṭiccasamuppādaṅgaṃ manasikaronto ekapallaṅkena nisīdi. **Ekaccāna**nti yā adhigatamaggā sacchikatanirodhā ekadesena ca buddhaguṇe jānanti, tā ṭhapetvā tadaññesaṃ devatānaṃ. **Aññepi buddhattakarā**ti visākhāpuṇṇamato paṭṭhāya rattindivaṃ evaṃ niccasamāhitabhāvahetukānaṃ buddhaguṇānaṃ upari aññepi buddhattasādhakā, ‘‘ayaṃ buddho’’ti buddhabhāvassa paresaṃ vibhāvanā dhammā kiṃ nu kho atthīti yojanā.

**Animisehī**ti dhammapītivipphāravasena pasādavikasitaniccalatāya nimesarahitehi. **Ratanacaṅkame**ti devatāhi māpite ratanamayacaṅkame. Ratanabhūtānaṃ sattannaṃ pakaraṇānaṃ tattha ca anantanayassa dhammaratanassa sammasanena **taṃ ṭhānaṃ ratanagharacetiyaṃ nāma jāta**ntipi vadanti. **Evanti** vakkhamānākārena. Chabbaṇṇānaṃ rasmīnaṃ dantehi nikkhamanato **chaddantanāgakulaṃ viyā**ti nidassanaṃ vuttaṃ.

**Heṭṭhā lohapāsādappamāṇo**ti navabhūmakassa sabbapaṭhamassa lohapāsādassa heṭṭhā lohapāsādappamāṇo. **Khandhakaṭṭhakathāyaṃ** (mahāva. aṭṭha. 5) pana tattha ‘‘bhaṇḍāgāragabbhappamāṇa’’nti vuttaṃ.

**Paccagghe**ti abhinave. Paccekaṃ mahagghatāya **paccagghe**ti keci, taṃ na sundaraṃ. Na hi buddhā bhagavanto mahagghaṃ paṭiggaṇhanti paribhuñjanti vā. **Piṇḍapāta**nti ettha manthañca madhupiṇḍikañca sandhāya vadati. **Ayaṃ vitakko**ti – ‘‘kassa nu kho ahaṃ paṭhamaṃ dhammaṃ deseyya’’nti ayaṃ parivitakko.

**Paṇḍiccenā**ti samāpattipaṭilābhasaṃsiddhena adhigamabāhusaccasaṅkhātena paṇḍitabhāvena. **Veyyattiyenā**ti samāpattipaṭilābhapaccayena pārihāriyapaññāsaṅkhātena byattabhāvena. **Medhāvī**ti tihetukapaṭisandhipaññāsaṅkhātāya taṃtaṃitikattabbatāpaññāsaṅkhātāya ca medhāya samannāgatoti evampettha attho daṭṭhabbo. **Mahājāniyo**ti mahāparihāniko. **Āgamanapādāpi natthī**ti idaṃ paṭhamaṃ vattabbaṃ, athāhaṃ tattha gaccheyyaṃ, gantvā desiyamānaṃ dhammampissa sotuṃ sotapasādopi natthīti yojanā. Kiṃ pana bhagavatā attano buddhānubhāvena te dhammaṃ ñāpetuṃ na sakkāti? Āma, na sakkā. Na hi parato ghosaṃ antarena sāvakānaṃ dhammābhisamayo sambhavati, aññathā itarapaccayarahitassapi dhammābhisamayena bhavitabbaṃ, na ca taṃ atthi. Vuttañhetaṃ – ‘‘dveme, bhikkhave, paccayā sammādiṭṭhiyā uppādāya parato ca ghoso ajjhattañca yonisomanasikāro’’ti (a. ni. 2.127). Pāḷiyaṃ rāmasseva samāpattilābhitā āgatā, na udakassa, taṃ tassa bodhisattena samāgatakālavasena vuttaṃ. So hi pubbepi tattha yuttappayutto viharanto mahāpurisena khippaññeva samāpattīnaṃ nibbattitabhāvaṃ sutvā saṃvegajāto mahāsatte tato nibbijja pakkante ghaṭento vāyamanto nacirasseva aṭṭha samāpattiyo nibbattesi. Tena vuttaṃ **‘‘nevasaññānāsaññāyatane nibbattoti addasā’’**ti. Ete aṭṭha brāhmaṇāti sambandho. **Chaḷaṅgavā**ti chaḷaṅgaviduno. **Manta**nti mantapadaṃ. ‘‘Nijjhāyitvā’’ti vacanaseso, mantetvāti attho. **Viyākariṃsū**ti kathesuṃ.

**Yathāmantapada**nti lakkhaṇamantasaṅkhātavedavacanānurūpaṃ. **Gatā**ti paṭipannā. ‘‘Dveva gatiyo bhavanti anaññā’’ti (dī. ni. 2.33; 3.199-200; ma. ni. 2.384, 398) vuttaniyāmena nicchinituṃ asakkontā brāhmaṇā vuttameva paṭipajjiṃsu, na mahāpurisassa buddhabhāvappattiṃ paccāsīsiṃsu. **Ime pana** koṇḍaññādayo **pañca** ‘‘ekaṃsato buddho bhavissatī’’ti jātanicchayattā **mantapadaṃ atikkantā. Puṇṇapatta**nti tuṭṭhidānaṃ. **Nibbitakkā**ti nibbikappā, na dvedhā takkā.

**Vappakāle**ti vapanakāle. Vapanatthaṃ bījāni nīharaṇantena tattha aggaṃ gahetvā dānaṃ **bījaggadānaṃ** nāma. **Lāyanaggā**dīsupi eseva nayo. Dhaññaphalassa nātipariṇatakāle **puthukakāle. Lāyane**ti sassalāyane. Yathā lūnaṃ hatthakaṃ katvā veṇivasena bandhanaṃ **veṇikaraṇaṃ**. Veṇiyo pana purisabhāravasena bandhanaṃ **kalāpo**. Khale kalāpānaṃ ṭhapanadivase aggaṃ gahetvā dānaṃ **khalaggaṃ**. Madditvā vīhīnaṃ rāsikaraṇadivase aggaṃ gahetvā dānaṃ **bhaṇḍaggaṃ**. Koṭṭhāgāre dhaññassa pakkhipanadivase dānaṃ **koṭṭhaggaṃ. Uddharitvā**ti khalato dhaññassa uddharitvā. **Navannaṃ aggadānānaṃ dinnattā**ti idaṃ tassa rattaññūnaṃ aggabhāvatthāya katābhinīhārānurūpaṃ pavattitasāvakapāramiyā ciṇṇante pavattitattā vuttaṃ. Tiṇṇampi hi bodhisattānaṃ taṃtaṃpāramiyā sikhāppattakāle pavattitaṃ puññaṃ apuññaṃ vā garutaravipākameva hoti, dhammassa ca sabbapaṭhamaṃ sacchikiriyāya vinā kathaṃ rattaññūnaṃ aggabhāvasiddhīti. **Bahukārā kho ime pañcavaggiyā**ti idaṃ pana upakārānussaraṇamattakameva paricayavasena āḷārudakānussaraṇaṃ viya.

**285**.**Vivare**ti majjhe. Tenāha **‘‘tigāvutantare ṭhāne’’**ti. **Ayojiyamāne upayogavacanaṃ na pāpuṇāti** sāmivacanassa pasaṅge antarā-saddayogena upayogavacanassa icchitattā. Tenāha **‘‘antarāsaddena pana yuttattā upayogavacanaṃ kata’’**nti.

**Sabbaṃ tebhūmakadhammaṃ abhibhavitvā** pariññābhisamayavasena atikkamitvā. **Catubhūmakadhammaṃ** anavasesaṃ ñeyyaṃ sabbaso ñeyyāvaraṇassa pahīnattā sabbaññutaññāṇena **avediṃ**. Rajjanadussanamuyhanādinā **kilesena**. Appahātabbampi kusalābyākataṃ tappaṭibaddhakilesamathanena pahīnattā na hotīti āha **‘‘sabbaṃ tebhūmakadhammaṃ jahitvā ṭhito’’**ti. **Ārammaṇato**ti ārammaṇakaraṇavasena.

Kiñcāpi lokiyadhammānampi yādiso lokanāthassa adhigamo, na tādiso adhigamo parūpadeso atthi, lokuttaradhamme panassa lesopi natthīti āha **‘‘lokuttaradhamme mayhaṃ ācariyo nāma natthī’’**ti. **Paṭibhāgapuggalo**ti sīlādīhi guṇehi paṭinidhibhūto puggalo. **Sahetunā**ti sahadhammena sapāṭihīrakatāya. **Nayenā**ti abhijānanatādividhinā. **Cattāri saccānī**ti idaṃ tabbinimuttassa ñeyyassa abhāvato vuttaṃ. **Sayaṃ buddho**ti sayameva sayambhuñāṇena buddho. Vigatapariḷāhatāya **sītibhūto**. Tato eva **nibbuto. Āhañchanti** āhanissāmi. Veneyyānaṃ amatādhigamāya ugghosanādiṃ katvā satthu dhammadesanā **amatadundubhī**ti vuttā.

Anantañāṇo jitakilesoti **anantajino. Evampi nāma bhaveyyā**ti evaṃvidhe nāma rūparatane īdisena ñāṇena bhavitabbanti adhippāyo. Ayaṃ hissa pabbajjāya paccayo jāto, katādhikāro cesa. Tathā hi bhagavā tena samāgamatthaṃ padasāva taṃ maggaṃ paṭipajji.

**Koṭṭhāsasampannā**ti aṅgapaccaṅgasaṅkhātaavayavasampannā. **Aṭṭīyatī**ti aṭṭo hoti, domanassaṃ āpajjatīti attho.

**Avihaṃ upapannāse**ti avihesu nibbattā. **Vimuttā**ti aggaphalavimuttiyā vimuttā. **Te hitvā mānusaṃ dehaṃ, dibbayogaṃ upajjhagu**nti te upakā dayo mānusaṃ attabhāvaṃ jahitvā orambhāgiyasaṃyojanappahānena avihesu nibbattamattāva aggamaggādhigamena dibbayogaṃ uddhambhāgiyasaṃyojanaṃ samatikkamiṃsu.

**286**.**Saṇṭhapesu**nti ‘‘neva abhivādetabbo’’tiādinā (mahāva. 12) saṇṭhaṃ kiriyākāraṃ akaṃsu. Tenāha **‘‘katikaṃ akaṃsū’’**ti. **Padhānato**ti pubbe anuṭṭhitadukkaracaraṇato. **Pabhāvita**nti vācāsamuṭṭhānaṃ, vacīnicchāraṇanti attho. ‘‘Ayaṃ na kiñci visesaṃ adhigamissatī’’ti **anukkaṇṭhanatthaṃ**. ‘‘Mayaṃ yattha katthaci gamissāmā’’ti **mā vitakkayittha. Obhāso**ti vipassanobhāso. **Nimitta**nti kammaṭṭhānanimittaṃ. **Ekapadenevā**ti ekavacaneneva. ‘‘Anena pubbepi na kiñci micchā vuttapubba’’nti **satiṃ labhitvā**. Yathābhūtavādīti **uppannagāravā**.

**Antovihāreyeva ahosi** daharakumāro viya tehi bhikkhūhi pariharito. **Male**ti saṃkilese. Gāmato bhikkhūhi nīhaṭaṃ upanītaṃ bhattaṃ etassāti nīhaṭabhatto, tena **nīhaṭabhattena** bhagavatā. **Ettakaṃ kathāmagga**nti – ‘‘dvemā, bhikkhave, pariyesanā’’ti ārabhitvā yāva – ‘‘natthi dāni punabbhavo’’ti padaṃ, ettakaṃ desanāmaggaṃ. Kāmañcettha – ‘‘tumhepi mamañceva pañcavaggiyānañca maggaṃ ārūḷhā, ariyapariyesanā tumhākaṃ pariyesanā’’ti aṭṭhakathāvacanaṃ. Tena pana – ‘‘so kho ahaṃ, bhikkhave, attanā jātidhammo samāno…pe… asaṃkiliṭṭhaṃ anuttaraṃ yogakkhemaṃ nibbānaṃ ajjhagamanti, atha kho, bhikkhave, pañcavaggiyā bhikkhū mayā evaṃ ovadiyamānā…pe… anuttaraṃ yogakkhemaṃ nibbānaṃ ajjhagamaṃsu…pe… natthi dāni punabbhavo’’ti imasseva suttapadassa attho vibhāvitoti katvā vuttaṃ **‘‘bhagavā yaṃ pubbe avaca tumhepi mamañceva pañcavaggiyānañca maggaṃ āruḷhā, ariyapariyesanā tumhākaṃ pariyesanāti. Imaṃ ekameva anusandhiṃ dassento āharī’’**ti.

**287**.**Anagāriyānampī**ti pabbajitānampi. **Pañcakāmaguṇavasena anariyapariyesanā hoti** gadhitādibhāvena paribhuñjanato. Micchājīvavasenapi anariyapariyesanā hotīti tato visesanatthaṃ **‘‘pañcakāmaguṇavasenā’’**ti vuttaṃ sacchandarāgaparibhogassa adhippetattā. Idāni catūsu paccayesu kāmaguṇe niddhāretuṃ **‘‘tatthā’’**tiādi vuttaṃ. **Paribhogaraso**ti paribhogapaccayapītisomanassaṃ. Ayaṃ pana rasasamānatāvasena gahaṇaṃ upādāya ‘‘raso’’ti vutto, na sabhāvato. Sabhāvena gahaṇaṃ upādāya pītisomanassaṃ dhammārammaṇaṃ siyā, na rasārammaṇaṃ. **Appaccavekkhaṇaparibhogo**ti paccavekkhaṇarahito paribhogo, idamatthitaṃ anissāya gadhitādibhāvena paribhogoti attho. **Gadhitā**ti taṇhāya baddhā. **Mucchitā**ti mucchaṃ mohaṃ pamādaṃ āpannā. **Ajjhogāḷhā**ti adhiogāḷhā, taṃ taṃ ārammaṇaṃ anupavisitvā ṭhitā. **Ādīnavaṃ apassantā**ti sacchandarāgaparibhoge dosaṃ ajānantā. Apaccavekkhitaparibhogahetuādīnavaṃ nissarati atikkamati etenāti **nissaraṇaṃ,** paccavekkhaṇañāṇaṃ.

**Pāsarāsi**nti pāsasamudāyaṃ. Luddako hi pāsaṃ oḍḍento na ekaṃyeva, na ca ekasmiṃyeva ṭhāne oḍḍeti, atha kho taṃtaṃmigānaṃ āgamanamaggaṃ sallakkhetvā tattha tattha oḍḍento bahūyeva oḍḍeti, tasmā te cittena ekato gahetvā **‘‘pāsarāsī’’**ti vuttaṃ. Vāgurassa vā pāsapadesānaṃ bahubhāvato **‘‘pāsarāsī’’**ti vuttaṃ.

Pāsarāsisuttavaṇṇanāya līnatthappakāsanā samattā.

## 7. Cūḷahatthipadopamasuttavaṇṇanā

**288**.**Setaparivāro**ti setapaṭicchado, setavaṇṇālaṅkāroti attho. Pubbe pana ‘‘setālaṅkārā’’ti assālaṅkāro gahito, idha cakkapañjarakubbarādirathāvayavesu kātabbālaṅkāro. **Evaṃ vuttenā**ti evaṃ ‘‘setāya suda’’ntiādinā pakārena saṃyuttamahāvagge (saṃ. ni. 5.4) vuttena. **Nātimahā** yuddhamaṇḍale sañcārasukhatthaṃ. Yodho sārathīti **dvinnaṃ,** paharaṇadāyakena saddhiṃ **tiṇṇaṃ vā**.

**Nagaraṃ padakkhiṇaṃ karoti** nagarasobhanatthaṃ. Idaṃ kira tassa brāhmaṇassa jāṇussoṇiṭṭhānantaraṃ jātisiddhaṃ paramparāgataṃ cārittaṃ. Tenāha **‘‘ito ettakehi divasehī’’**tiādi. Cārittavasena nagaravāsinopi tathā tathā paṭipajjanti. Puññavādimaṅgalakathane niyuttā **māṅgalikā**. Suvatthipattanāya **sovatthikā. Ādi**-saddena vandīādīnaṃ saṅgaho. **Yasasirisampattiyā**ti yasasampattiyā sirisampattiyā ca, parivārasampattiyā ceva vibhavasobhāsampattiyā cāti attho.

**Nagarābhimukho****pāyāsi** attano bhikkhācāravelāya. **Paṇḍito maññe**ti ettha **maññe**ti idaṃ ‘‘maññatī’’ti iminā samānatthaṃ nipātapadaṃ. Tassa iti-saddaṃ ānetvā atthaṃ dassento **‘‘paṇḍitoti maññatī’’**ti āha. Anumatipucchāvasena cetaṃ vuttaṃ. Tenevāha **‘‘udāhu no’’**ti. ‘‘Taṃ kiṃ maññati bhavaṃ vacchāyano samaṇassa gotamassa paññāveyyattiya’’nti hi vuttamevatthaṃ puna gaṇhanto **‘‘paṇḍito maññe’’**ti āha. Tasmā vuttaṃ **‘‘bhavaṃ vacchāyano, samaṇaṃ gotamaṃ paṇḍitoti maññati, udāhu no’’**ti, yathā te khameyya, tathā naṃ kathehīti adhippāyo.

**Ahaṃ ko nāma,** mama avisayo esoti dasseti. **Ko cā**ti hetunissakke paccattavacananti āha **‘‘kuto cā’’**ti. Tathā cāha **‘‘kena kāraṇena jānissāmī’’**ti, yena kāraṇena samaṇassa gotamassa paññāveyyattiyaṃ jāneyyaṃ, taṃ kāraṇaṃ mayi natthīti adhippāyo. **Buddhoyeva bhaveyya,** abuddhassa sabbathā buddhañāṇānubhāvaṃ jānituṃ na sakkāti. Vuttañhetaṃ – ‘‘appamattakaṃ kho panetaṃ, bhikkhave, oramattakaṃ sīlamattakaṃ, yena puthujjano tathāgatassa vaṇṇaṃ vadamāno vadeyya (dī. ni. 1.7), atthi, bhikkhave, aññeva dhammā gambhīrā duddasā duranubodhā …pe… yehi tathāgatassa yathābhuccaṃ vaṇṇaṃ sammā vadamāno vadeyyā’’ti (dī. ni. 1.28) ca. **Etthā**ti ‘‘sopi nūnassa tādisovā’’ti etasmiṃ pade. **Pasattha pasattho**ti pasatthehi attano guṇeheva so pasattho, na tassa kittinā, pasaṃsāsabhāveneva pāsaṃsoti attho. Tenāha **‘‘sabbaguṇāna’’**ntiādi. **Maṇiratana**nti cakkavattino maṇiratanaṃ. Sadevake loke pāsaṃsānampi pāsaṃsoti dassetuṃ **‘‘pasatthehi vā’’**ti dutiyavikappo gahito.

Araṇīyato attho, so eva vasatīti vasoti **atthavaso,** tassa tassa payogassa ānisaṃsabhūtaṃ phalanti āha **‘‘atthavasanti atthānisaṃsa’’**nti. Attho vā vuttalakkhaṇo vaso etassāti **atthavaso,** kāraṇaṃ. **Nāgavanavāsiko**ti hatthināgānaṃ vicaraṇavane tesaṃ gahaṇatthaṃ vasanako. **Anuggahitasippo**ti asikkhitahatthisippo āyatavitthatassa padamattassa dassanena ‘‘mahā vata, bho nāgo’’ti niṭṭhāgamanato. **Parato pana** bhagavatā vuttaṭṭhāne. **Uggahitasippo puriso nāgavanikoti āgato** āyatavitthatassa padassa uccassa ca nisevitassa byabhicārabhāvaṃ ñatvā tattakena niṭṭhaṃ agantvā mahāhatthiṃ disvāva niṭṭhāgamanato. Ñāṇaṃ pajjati etthāti **ñāṇapadāni,** khattiyapaṇḍitādīnaṃ dhammavinaye vinītattā vinayehi adhigatajjhānādīni. Tāni hi tathāgatagandhahatthino desanāñāṇena akkantaṭṭhānāni. **Cattārī**ti pana vineyyānaṃ idha khattiyapaṇḍitādivasena catubbidhānaṃyeva gahitattā.

**289**. Puggalesu paññāya ca nipuṇatā paṇḍitasamaññā nipuṇatthassa dassanasamatthatāvasenevāti āha **‘‘sukhumaatthantarapaṭivijjhanasamatthe’’**ti. **Kata**-saddo idha nipphannapariyāyo. Pare pavadanti ettha, etenāti **parappavādo,** parasamayo. Parehi pavadanaṃ **parappavādo,** viggāhikakathāya paravādamaddanaṃ. Tadubhayampi ekato katvā pāḷiyaṃ vuttanti āha **‘‘viññātaparappavāde ceva parehi saddhiṃ katavādaparicaye cā’’**ti, parasamayesu paravādamaddanesu ca nipphanneti attho. **Vālavedhirūpe**ti vālavedhipatirūpe. Tenāha **‘‘vālavedhidhanuggahasadise’’**ti. **Vāla**nti anekadhā bhinnassa vālassa aṃsusaṅkhātaṃ vālaṃ. **Bhindantā viyā**ti ghaṭādiṃ saviggahaṃ muggarādinā bhindantā viya, diṭṭhigatāni ekaṃsato bhindantāti adhippāyo. ‘‘Atthaṃ guyhaṃ paṭicchannaṃ katvā pucchissāmā’’ti saṅkhataṃ padapañhaṃ pucchantīti dassetuṃ **‘‘dupadampī’’**tiādi vuttaṃ. Vadanti etenāti **vādo,** doso. Pucchīyatīti **pañho,** attho. Pucchati etenāti **pañho,** saddo. Tadubhayaṃ ekato gahetvā āha **‘‘evarūpe pañhe’’**tiādi. **‘‘Evaṃ puccheyya, evaṃ vissajjeyyā’’**ti ca pucchāvissajjanānaṃ sikhāvagamanaṃ dasseti. **Seyyo**ti uttamo, paramo lābhoti adhippāyo.

Evaṃ attano vādavidhamanabhayenapi pare bhagavantaṃ pañhaṃ pucchituṃ na visahantīti vatvā idāni vādavidhamanena vināpi na visahanti evāti dassetuṃ **‘‘apicā’’**tiādi āraddhaṃ. **Cittaṃ pasīdati** pare attano attabhāvampi vissatthaṃ niyyādetukāmā honti odhisakamettāpharaṇasadisattā tassa mettāyanassa. **Dassanasampannā**ti daṭṭhabbatāya sampannā dassanānuttariyabhāvato, ativiya dassanīyāti attho.

**Saraṇagamanavasena****sāvakā**ti lokiyasaraṇagamanena sāvakā, lokuttarasaraṇagamanena pana sāvakattaṃ parato āgamissati, tañca pabbajitavasena vuccati, idha gahaṭṭhavasena, ubhayatthāpi saraṇagamanena sāvakattaṃ veditabbaṃ. Te hi paralokavajjabhayadassāvino kulaputtā, ācārakulaputtāpi tādisā bhavanti. **Thokenā**ti iminā ‘‘manaṃ anassāmā’’ti padassatthaṃ vadati.

**290**. Udāharīyati ubbegapītivasenāti, tathā vā udāharaṇaṃ **udānaṃ**. Tenāha **‘‘udāhāraṃ udāharī’’**ti. **Assa dhammassā**ti assa paṭipattisaddhammapubbakassa paṭivedhasaddhammassa. **So**ti hatthipadopamo hatthipadopamabhāvena vuccamāno dhammo. **Ettāvatā**ti ettakena paribbājakena vuttakathāmaggamattena. Kāmaṃ tena vuttakathāmaggenapi hatthipadopamabhāvena vuccamāno dhammo paripuṇṇova arahattaṃ pāpetvā paveditattā, so ca kho saṅkhepato, na vitthāratoti āha **‘‘na ettāvatā vitthārena paripūro hotī’’**ti. Yadi yathā vitthārena hatthipadopamo paripūro hoti, tathā desanā āraddhā, **atha kasmā kusaloti na vutto**ti codanā.

**291**.**Āyāmatopī**ti **pi**-saddena ubbedhenapi rassāti dasseti. Nīcakāyā hi tā honti. **Uccā**ti uccakā. Nisevanaṃ, nisevati etthāti vā **nisevitaṃ**. Nisevanañcettha kaṇḍuyitavinodanatthaṃ ghaṃsanaṃ. Tenāha **‘‘khandhappadese ghaṃsitaṭṭhāna’’**nti. **Uccā**ti anīcā, ubbedhavantiyoti attho. **Kāḷārikā**ti viraḷadantā, visaṅgatadantāti attho. Tenāha **‘‘dantāna’’**ntiādi. **Kaḷāratāyā**ti viraḷatāya. **Ārañjitānī**ti rañjitāni, vilikhitānīti attho. **Kaṇerutāyā**ti kuṭumalasaṇṭhānatāya. **Ayaṃ vā**ti ettha **vā**-saddo saṃsayitanicchayattho yathā aññatthāpi ‘‘ayaṃ vā imesaṃ samaṇabrāhmaṇānaṃ sabbabālo sabbamūḷho’’tiādīsu (dī. ni. 1.181).

**Nāgavanaṃ****viyā**ti mahāhatthino vāmanikādīnañca padadassanaṭṭhānabhūtaṃ nāgavanaṃ viya. **Ādito paṭṭhāya yāva nīvaraṇappahānā dhammadesanā** tathāgatassa bāhiraparibbājakādīnañca padadassanabhāvato. **Ādito paṭṭhāyā**ti ca ‘‘taṃ suṇāhī’’ti padato paṭṭhāya. **Kusalo nāgavaniko viya yogāvacaro** pariyesanavasena pamāṇaggahaṇato. **Matthake ṭhatvā**ti imassa suttassa pariyosāne ṭhatvā. **Imasmimpi ṭhāne**ti ‘‘evameva kho brāhmaṇā’’tiādinā upameyyassa atthassa upaññāsanaṭṭhānepi.

**Svāya**nti (dī. ni. ṭī. 1.190) idha-saddamattaṃ gaṇhāti, na yathāvisesitabbaṃ idha-saddaṃ. Tathā hi vakkhati ‘‘katthaci padapūraṇamattamevā’’ti. **Lokaṃ upādāya vuccati** loka-saddena samānādhikaraṇabhāvena vuttattā. Sesapadadvaye pana saddantarasannidhānamattena taṃ taṃ upādāya vuttatā daṭṭhabbā. **Okāsa**nti kañci padesaṃ indasālaguhāya adhippetattā. **Padapūraṇamattameva** okāsāpadisanassapi asambhavato.

Tathāgata-saddādīnaṃ atthaviseso **mūlapariyāyaṭṭhakathā**(ma. ni. aṭṭha. 1.12)**visuddhimaggasaṃvaṇṇanāsu** vutto eva. Tathāgatassa sattanikāyantogadhatāya **‘‘idha pana sattaloko adhippeto’’**ti vatvā tatthāyaṃ yasmiṃ sattanikāye, yasmiñca okāse uppajjati, taṃ dassetuṃ **‘‘sattaloke uppajjamānopi cā’’**tiādi vuttaṃ. Tattha **imasmiṃyeva cakkavāḷe**ti imissā eva lokadhātuyā. ‘‘Aṭṭhānametaṃ, bhikkhave, anavakāso, yaṃ ekissā lokadhātuyā dve arahanto sammāsambuddho apubbaṃ acarimaṃ uppajjeyyu’’nti (dī. ni. 3.161; ma. ni. 3.129; a. ni. 1.278; netti. 57; mi. pa. 5.1.1) ettha jātikhettabhūtā dasasahassilokadhātu ‘‘ekissā lokadhātuyā’’ti vuttā. Idha pana imaṃyeva lokadhātuṃ sandhāya ‘‘imasmiṃyeva cakkavāḷe’’ti vuttaṃ. Tisso hi saṅgītiyo āruḷhe tepiṭake buddhavacane visayakhettaṃ āṇākhettaṃ jātikhettanti tividhe khette ṭhapetvā imaṃ cakkavāḷaṃ aññasmiṃ cakkavāḷe buddhā uppajjantīti suttaṃ natthi, na uppajjantīti pana atthi. Kathaṃ? ‘‘Na me ācariyo atthi, sadiso me na vijjati (ma. ni. 1.285; 2.341; mahāva. 11; kathā. 405; mi. pa. 4.5.11), ekomhi sammāsambuddho’’ti (ma. ni. 1.285; 2.341; kathā. 405; mahāva. 11) evamādīni imissā lokadhātuyā ṭhatvā vadantena bhagavatā – ‘‘kiṃ panāvuso, sāriputta, atthetarahi añño samaṇo vā brāhmaṇo vā bhagavatā samasamo sambodhiyanti evaṃ puṭṭhāhaṃ, bhante, noti vadeyya’’nti vatvā tassa kāraṇaṃ dassetuṃ – ‘‘aṭṭhānametaṃ anavakāso, yaṃ ekissā lokadhātuyā dve arahanto sammāsambuddhā’’ti imaṃ suttaṃ dassentena dhammasenāpatinā ca buddhānaṃ uppattiṭṭhānabhūtaṃ imaṃ lokadhātuṃ ṭhapetvā aññattha anuppatti vuttā hotīti.

**Sujātāyā**tiādinā vuttesu catūsu vikappesu paṭhamo vikappo buddhabhāvāya āsannatarapaṭipattidassanavasena vutto. Āsannatarāya hi paṭipattiyaṃ ṭhito **‘‘uppajjatī’’**ti vuccati uppādassa ekantikattā, pageva paṭipattiyā matthake ṭhito. Dutiyo buddhabhāvāvahapabbajjato paṭṭhāya āsannapaṭipattidassanavasena, tatiyo buddhakaradhammapāripūrito paṭṭhāya buddhabhāvāya paṭipattidassanavasena. Na hi mahāsattānaṃ tusitabhavūpapattito paṭṭhāya bodhisambhārasambharaṇaṃ nāma atthi. Catuttho buddhakaradhammasamārambhato paṭṭhāya. Bodhiyā niyatabhāvāpattito pabhuti hi viññūhi **‘‘buddho uppajjatī’’**ti vattuṃ sakkā uppādassa ekantikattā, yathā pana ‘‘tiṭṭhanti pabbatā, sandanti nadiyo’’ti tiṭṭhanasandanakiriyānaṃ avicchedamupādāya vattamānapayogo, evaṃ uppādatthāya paṭipajjanakiriyāya avicchedamupādāya catūsu vikappesu **‘‘uppajjati nāmā’’**ti vuttaṃ. **Sabbapaṭhamaṃ uppannabhāva**nti sabbehi upari vuccamānehi visesehi paṭhamaṃ tathāgatassa uppannatāsaṅkhātaṃ atthitāvisesaṃ.

**So bhagavā**ti (a. ni. ṭī. 2.3.64) yo ‘‘tathāgato araha’’ntiādinā kittitaguṇo, so bhagavā. **Imaṃ loka**nti nayidaṃ mahājanassa sammukhāmattaṃ lokaṃ sandhāya vuttaṃ, atha kho anavasesaṃ pariyādāyāti dassetuṃ **‘‘sadevaka’’**ntiādi vuttaṃ. Tenāha **‘‘idāni vattabbaṃ nidassetī’’**ti. **Pajātattā**ti yathāsakaṃ kammakilesehi nibbattattā. **Pañcakāmāvacaradevaggahaṇaṃ** pārisesañāyena itaresaṃ padantarehi saṅgahitattā. **Sadevaka**nti ca avayavena viggaho samudāyo samāsattho. **Chaṭṭhakāmāvacaradevaggahaṇaṃ** paccāsattiñāyena. Tattha hi so jāto tannivāsī ca. **Brahmakāyikādibrahmaggahaṇa**nti etthāpi eseva nayo. **Paccatthikapaccāmittasamaṇabrāhmaṇaggahaṇa**nti nidassanamattametaṃ apaccatthikānaṃ asamitābāhitapāpānañca samaṇabrāhmaṇānaṃ sassamaṇabrāhmaṇivacanena gahitattā. Kāmaṃ ‘‘sadevaka’’ntiādivisesanānaṃ vasena sattavisayo loka-saddoti viññāyati tulyayogavisayattā tesaṃ, ‘‘salomako sapakkhako’’tiādīsu pana atulyayogepi ayaṃ samāso labbhatīti byabhicāradassanato pajāgahaṇanti āha **‘‘pajāvacanena sattalokaggahaṇa’’**nti.

Arūpino sattā attano āneñjavihārena viharantā ‘‘dibbantīti **devā’’**ti imaṃ nibbacanaṃ labhantīti āha **‘‘sadevakaggahaṇena arūpāvacaradevaloko gahito’’**ti. Tenevāha ‘‘ākāsānañcāyatanūpagānaṃ devānaṃ sahabyata’’nti (a. ni. 3.117). **Samārakaggahaṇena chakāmāvacaradevaloko gahito** tassa savisesaṃ mārassa vase vattanato. **Rūpī brahmaloko gahito** arūpībrahmalokassa visuṃ gahitattā. **Catuparisavasenā**ti khattiyādicatuparisavasena. Itarā pana catasso parisā samārakādiggahaṇena gahitā evāti. **Avasesasabbasattaloko** nāgagaruḷādibhedo.

Ettāvatā bhāgaso lokaṃ gahetvā yojanaṃ dassetvā idāni tena tena visesena abhāgasova lokaṃ gahetvā yojanaṃ dassetuṃ **‘‘apicetthā’’**tiādi vuttaṃ. Tattha **ukkaṭṭhaparicchedato**ti ukkaṃsagabhivijānanena. Pañcasu hi gatīsu devalokova seṭṭho. Tatthāpi arūpino ‘‘dūrasamussāritakilesadukkhatāya, santapaṇītaāneñjavihārasamaṅgitāya, ativiya dīghāyukatāyā’’ti evamādīhi visesehi ativiya itarehi ukkaṭṭhā. **Brahmā mahānubhāvo**tiādiṃ dasasahassiyaṃ mahābrahmuno vasena vadati. ‘‘Ukkaṭṭhaparicchedato’’ti hi vuttaṃ. **Anuttara**nti seṭṭhaṃ navalokuttaraṃ. **Bhāvānukkamo** bhāvavasena paresaṃ ajjhāsayavasena ‘‘sadevaka’’ntiādīnaṃ padānaṃ anukkamo. **Tīhākārehī**ti devamārabrahmasahitatāsaṅkhātehi tīhi pakārehi. **Tīsu padesū**ti ‘‘sadevaka’’ntiādīsu tīsu padesu. **Tena tenākārenā**ti sadevakattādinā tena tena pakārena. Tedhātukameva pariyādinnanti porāṇā panāhūti yojanā.

**Abhiññā**ti ya-kāralopenāyaṃ niddeso, abhijānitvāti ayamettha atthoti āha **‘‘abhiññāya, adhikena ñāṇena ñatvā’’**ti. **Anumānādipaṭikkhepo**ti anumānaupamānaatthāpattiādipaṭikkhepo ekappamāṇattā. Sabbattha appaṭihatañāṇācāratāya hi sabbapaccakkhā buddhā bhagavanto. **Anuttaraṃ vivekasukha**nti phalasamāpattisukhaṃ. Tena vītimissāpi kadāci bhagavato dhammadesanā hotīti āha **‘‘hitvāpī’’**ti. Bhagavā hi dhammaṃ desento yasmiṃ khaṇe parisā sādhukāraṃ vā deti, yathāsutaṃ vā dhammaṃ paccavekkhati, taṃ khaṇaṃ pubbabhāgena paricchinditvā phalasamāpattiṃ samāpajjati, yathāparicchedañca samāpattito vuṭṭhāya ṭhitaṭṭhānato paṭṭhāya dhammaṃ deseti.

Desakāyattena āṇādividhinā atisajjanaṃ pabodhanaṃ **desanā**ti sā pariyattidhammavasena veditabbāti āha **‘‘desanāya tāva catuppadikāyapi gāthāyā’’**tiādi. Sāsitabbapuggalagatena yathāparādhādisāsitabbabhāvena anusāsanaṃ tadaṅgavinayādivasena vinayanaṃ **sāsana**nti taṃ paṭipattidhammavasena veditabbanti āha **‘‘sīlasamādhivipassanā’’**tiādi. **Kusalāna**nti maggakusalānaṃ, **kusalāna**nti vā anavajjānaṃ. Tena phaladhammānampi saṅgaho siddho hoti. **Ādi**bhāvo sīladiṭṭhīnaṃ tammūlakattā uttarimanussadhammānaṃ. Tasmiṃ tasmiṃ atthe kathāvadhisaddappabandho gāthāvasena suttavasena ca vavatthito pariyattidhammo, yo idheva ‘‘desanā’’ti vutto. Tassa pana attho visesena sīlādi evāti āha **‘‘bhagavā hi dhammaṃ desento…pe… nibbānaṃ dassetī’’**ti. Tattha **sīlaṃ dassetvā**ti sīlaggahaṇena sasambhāraṃ sīlaṃ gahitaṃ. Tathā maggaggahaṇena sasambhāro maggoti tadubhayena anavasesato pariyattiatthaṃ pariyādiyati. **Tenā**ti sīlādidassanena. Atthavasena hi idha desanāya ādikalyāṇādibhāvo adhippeto. **Kathikasaṇṭhitī**ti kathikassa saṇṭhānaṃ kathanavasena samavaṭṭhānaṃ.

**Na so sātthaṃ deseti** niyyānatthavirahato tassā desanāya. **Ekabyañjanādiyuttā vā**ti sithilādibhedesu byañjanesu ekappakāreneva, dvippakāreneva vā byañjanena yuttā vā damiḷabhāsā viya. Sabbattha niroṭṭhaṃ katvā vattabbatāya **sabbaniroṭṭhabyañjanā vā** kirātabhāsā viya. Sabbattheva vissajjanīyayuttatāya **sabbavissaṭṭhabyañjanā vā** yavanabhāsā viya. Sabbattheva sānusāratāya **sabbaniggahitabyañjanā vā** pārasikādimilakkhabhāsā viya. Sabbāpesā ekadesabyañjanavaseneva pavattiyā aparipuṇṇabyañjanāti katvā **‘‘abyañjanā’’**ti vuttā. **Amakkhetvā**ti apalicchetvā avināsetvā, ahāpetvāti vā attho.

Bhagavā yamatthaṃ ñāpetuṃ ekagāthampi ekavākyampi deseti, tamatthaṃ tāya desanāya sabbaso paripuṇṇameva katvā deseti, evaṃ sabbatthāti āha **‘‘ekadesanāpi aparipuṇṇā natthī’’**ti. **Ullumpanasabhāvasaṇṭhitenā**ti saṃkilesapakkhato vaṭṭadukkhato ca uddharaṇasabhāvāvaṭṭhitena cittena. **Tasmā**ti yasmā sikkhāttayasaṅgahaṃ sakalaṃ sāsanaṃ idha ‘‘brahmacariya’’nti adhippetaṃ, tasmā. **Brahmacariya**nti iminā samānādhikaraṇāni sabbapadāni yojetvā atthaṃ dassento **‘‘so dhammaṃ deseti…pe… pakāsetīti evamettha attho daṭṭhabbo’’**ti āha.

Dūrasamussāritamānasseva sāsane sammāpaṭipatti sambhavati, na māna jātikassāti āha **‘‘nihatamānattā’’**ti. **Ussannattā**ti bahulabhāvato. Bhogārogyādivatthukā madā suppaheyyā honti nimittassa anavaṭṭhānato’ na tathā kulavijjāmadāti khattiyabrāhmaṇakulīnānaṃ pabbajitānampi jātivijjā nissāya mānajappanaṃ duppajahanti āha **‘‘yebhuyyena hi…pe… mānaṃ karontī’’**ti. **Vijātitāyā**ti nihīnajātitāya. **Patiṭṭhātuṃ na sakkontī**ti suvisuddhiṃ katvā sīlaṃ rakkhituṃ na sakkonti. Sīlavasena hi sāsane patiṭṭhāti. **Patiṭṭhātu**nti vā saccapaṭivedhena lokuttarāya patiṭṭhāya patiṭṭhātuṃ. Yebhuyyena hi upanissayasampannā sujātā eva honti, na dujjātā.

**Parisuddha**nti rāgādīnaṃ accantameva pahānadīpanato nirupakkilesatāya sabbaso visuddhaṃ. **Saddhaṃ paṭilabhatī**ti pothujjanikasaddhāvasena saddahati. Viññujātikānañhi dhammasampattigahaṇapubbikā saddhāsiddhi dhammapamāṇadhammappasannabhāvato. **Jāyampatikā vasantī**ti kāmaṃ ‘‘jāyampatikā’’ti vutte gharasāmikagharasāminivasena dvinnaṃyeva gahaṇaṃ viññāyati. Yassa pana purisassa anekā pajāpatiyo honti, tattha kiṃ vattabbaṃ? Ekāyapi tāya vāso sambādhoti dassanatthaṃ **‘‘dve’’**ti vuttaṃ. Rāgādinā **sakiñcanaṭṭhena,** khettavatthuādinā **sapalibodhaṭṭhena**. Rāgarajādīnaṃ āgamanapathatāpi uppajjanaṭṭhānatā evāti dvepi vaṇṇanā ekatthā, byañjanameva nānaṃ. **Alagganaṭṭhenā**ti asajjanaṭṭhena appaṭibaddhabhāvena. Evaṃ akusalakusalappavattīnaṃ ṭhānabhāvena gharāvāsapabbajjānaṃ sambādhabbhokāsataṃ dassetvā idāni kusalappavattiyā eva aṭṭhānaṭhānabhāvena tesaṃ taṃ dassetuṃ **‘‘apicā’’**tiādi vuttaṃ.

**Saṅkhepakathā**ti visuṃ visuṃ paduddhāraṃ akatvā saṅkhepato atthavaṇṇanā. **Ekampi divasa**nti ekadivasamattampi. **Akhaṇḍaṃ katvā**ti dukkaṭamattassapi anāpajjanena akhaṇḍitaṃ katvā. **Kilesamalena amalīna**nti taṇhāsaṃkilesādivasena asaṃkiliṭṭhaṃ katvā. **Paridahitvā**ti nivāsetvā ceva pārupitvā ca. Agāravāso agāraṃ uttarapadalopena, tassa vaḍḍhiāvahaṃ **agārassa hitaṃ. Bhogakkhandho**ti bhogarāsi bhogasamudāyo. **Ābandhanaṭṭhenā**ti ‘‘putto nattā’’tiādinā pemavasena saparicchedaṃ sambandhanaṭṭhena. ‘‘Amhākamete’’ti ñāyantīti **ñātī**. Pitāmahapituputtādivasena parivattanaṭṭhena **parivaṭṭo**.

**292**. Sāmaññavācīpi **sikkhā**-saddo sājīva-saddasannidhānato upari vuccamānavisesāpekkhāya ca visesaniviṭṭhova hotīti vuttaṃ **‘‘yā bhikkhūnaṃ adhisīlasaṅkhātā sikkhā’’**ti. Sikkhitabbaṭṭhena **sikkhā**. Saha ājīvanti etthāti **sājīvo. Sikkhanabhāvenā**ti sikkhāya sājīve ca sikkhanabhāvena. **Sikkhaṃ paripūrento**ti sīlasaṃvaraṃ paripūrento. **Sājīvañca avītikkamanto**ti – ‘‘nāmakāyo padakāyo niruttikāyo byañjanakāyo’’ti (pārā. aṭṭha. 39) vuttasikkhāpadaṃ bhagavato vacanaṃ avītikkamanto hutvāti attho. Idameva ca dvayaṃ ‘‘sikkhana’’nti vuttaṃ. Tattha sājīvānatikkamo sikkhāpāripūriyā paccayo. Tato hi yāva maggā sikkhāpāripūrī hotīti.

**Pajahitvā**ti samādānavasena pariccajitvā. **Pahīnakālato paṭṭhāya…pe… viratovā**ti etena pahānassa viratiyā ca samānakālataṃ dasseti. Yadi evaṃ ‘‘pahāyā’’ti kathaṃ purimakālaniddesoti? Tathā gahetabbataṃ upādāya. Dhammānañhi paccayapaccayuppannabhāve apekkhite sahajātānampi paccayapaccayuppannabhāvena gahaṇaṃ purimapacchimabhāveneva hotīti gahaṇapavattiākāravasena paccayabhūtesu hirottappañāṇādīsu pahānakiriyāya purimakālavohāro, paccayuppannāsu ca viratīsu viramaṇakiriyāya aparakālavohāro ca hotīti ‘‘pahāya paṭivirato hotī’’ti vuttaṃ. **Pahāyā**ti vā samādānakālavasena vuttaṃ, pacchā vītikkamitabbavatthusamāyogavasena **paṭivirato**ti. **Pahāyā**ti vā –

‘‘Nihantvāna tamokhandhaṃ, uditoyaṃ divākaro;

Vaṇṇapabhāya bhāseti, obhāsetvā samuggato’’ti ca. (visuddhi. mahāṭī. 2.578) –

Evamādīsu viya samānakālavasena veditabbo. Atha vā pāṇo atipātīyati etenāti **pāṇātipāto,** pāṇaghātahetubhūto ahirikānottappadosamohavihiṃ sādiko cetanāpadhāno saṃkilesadhammo, taṃ samādānavasena pahāya. **Tato…pe… viratova hotī**ti avadhāraṇena tassā viratiyā kālādivasena apariyantataṃ dasseti. Yathā hi aññe samādinnaviratikāpi anavaṭṭhitacittatāya lābhajīvikādihetu samādānaṃ bhindanteva, na evamayaṃ. Ayaṃ pana pahīnakālato paṭṭhāya orato viratoti. **Adinnādānaṃ pahāyā**tiādīsupi iminā nayena attho veditabbo.

Daṇḍanaṃ daṇḍanipātanaṃ **daṇḍo**. Muggarādipaharaṇavisesopi idha paharaṇavisesoti adhippeto. Tenāha **‘‘ṭhapetvā daṇḍaṃ sabbampi avasesaṃ upakaraṇa’’**nti. Daṇḍanasaṅkhātassa paraviheṭhanassa parivajjitabhāvadīpanatthaṃ daṇḍasatthānaṃ nikkhepavacananti āha **‘‘parūpaghātatthāyā’’**tiādi. **Vihiṃsanabhāvato**ti vibādhanabhāvato. **Lajjī**ti ettha vuttalajjāya ottappampi vuttanti daṭṭhabbaṃ. Na hi pāpajigucchanapāputtāsarahitaṃ, pāpabhayaṃ vā alajjanaṃ atthi. Yassa vā dhammagarutāya dhammassa ca attādhīnattā attādhipatibhūtā lajjākiccakārī, tassa lokādhipatibhūtaṃ ottappaṃ kiccakaranti vattabbameva natthīti ‘‘lajjī’’icceva vuttaṃ. **Dayaṃ mettacittataṃ āpanno**ti kasmā vuttaṃ, nanu **dayā**-saddo ‘‘adayāpanno’’tiādīsu karuṇāya vattatīti? Saccametaṃ, ayaṃ pana dayā-saddo anurakkhaṇatthaṃ antonītaṃ katvā pavattamāno mettāya ca karuṇāya ca pavattatīti idha mettāya pavattamāno vutto. Mijjati siniyhatīti mettā, sā etassa atthīti mettaṃ, mettaṃ cittaṃ etassa atthīti mettacitto, tassa bhāvo **mettacittatā,** mettāicceva attho.

**Sabbapāṇabhūtahitānukampī**ti etena tassā viratiyā sattavasena apariyantataṃ dasseti. **Pāṇabhūte**ti pāṇajāte. **Anukampako**ti karuṇāyanako. Yasmā pana mettā karuṇāya visesapaccayo hoti, tasmā vuttaṃ **‘‘tāya eva dayāpannatāyā’’**ti. Evaṃ yehi dhammehi pāṇātipātā virati sampajjati, tehi lajjāmettākaruṇādhammehi samaṅgibhāvo dassito, saddhiṃ piṭṭhivaṭṭakadhammehīti daṭṭhabbaṃ. Etthāha – kasmā ‘‘pāṇātipātaṃ pahāyā’’ti ekavacananiddeso kato, nanu niravasesānaṃ pāṇānaṃ atipātato virati idhādhippetā? Tathā hi vuttaṃ ‘‘sabbapāṇabhūtahitānukampī viharatī’’ti. Teneva hi **aṭṭhakathāyaṃ** ‘‘sabbe pāṇabhūte hitena anukampako’’ti puthuvacananiddesoti? Saccametaṃ, pāṇabhāvasāmaññavasena panettha pāḷiyaṃ ādito ekavacananiddeso kato, sabbasaddasannidhānena puthuttaṃ viññāyamānamevāti sāmaññaniddesaṃ akatvā bhedavacanicchāvasena dassetuṃ **aṭṭhakathāyaṃ** bahuvacanavasena attho vutto. Kiñca bhiyyo – sāmaññato saṃvarasamādānaṃ, tabbisesato saṃvarabhedoti imassa visesassa dassanatthaṃ ayaṃ vacanabhedo katoti veditabbaṃ. **Viharatī**ti vuttappakāro hutvā ekasmiṃ iriyāpathe uppannaṃ dukkhaṃ aññena iriyāpathena vicchinditvā attabhāvaṃ harati pavattetīti attho. Tenāha **‘‘iriyati pāletī’’**ti.

Na kevalaṃ kāyavacīpayogavasena ādānameva, atha kho ākaṅkhapissa pariccattavatthuvisayāvāti dassetuṃ **‘‘cittenapī’’**tiādi vuttaṃ. Theneti theyyaṃ karotīti **theno,** coro. **Sucibhūtenā**ti ettha sucibhāvo adhikārato saddantarasannidhānato ca theyyasaṃkilesaviramaṇanti āha **‘‘athenattāyeva sucibhūtenā’’**ti. Kāmañcettha ‘‘lajjī dayāpanno’’tiādi na vuttaṃ, adhikāravasena pana atthato vā vuttamevāti veditabbaṃ. Yathā hi lajjādayo pāṇātipātapahānassa visesapaccayo, evaṃ adinnādānapahānassapīti, tasmā sāpi pāḷi ānetvā vattabbā. Esa nayo ito paresupi. Atha vā **sucibhūtenā**ti etena hirottappādīhi samannāgamo, ahirikādīnañca pahānaṃ vuttamevāti ‘‘lajjī’’tiādi na vuttanti daṭṭhabbaṃ.

Aseṭṭhacariyanti aseṭṭhānaṃ cariyaṃ, aseṭṭhaṃ vā cariyaṃ. Mithunānaṃ vuttākārena sadisabhūtānaṃ ayanti **mithuno,** yathāvutto durācāro. **Ārācārī methunā**ti etena – ‘‘idha brāhmaṇa, ekacco…pe… na heva kho mātugāmena saddhiṃ dvayaṃdvayasamāpattiṃ samāpajjati, apica kho mātugāmassa ucchādanaparimaddananhāpanasambāhanaṃ sādiyati, so tadassādeti, taṃ nikāmeti, tena ca vittiṃ āpajjatī’’tiādinā (a. ni. 7.50) vuttā sattavidhamethunasaṃyogāpi paṭivirati dassitāti daṭṭhabbaṃ.

**Saccena sacca**nti purimena vacīsaccena pacchimaṃ vacīsaccaṃ **sandahati** asaccena anantarikattā. Tenāha **‘‘yo hī’’**tiādi. **Haliddirāgo viya na thirakato hotī**ti ettha kathāya anavaṭṭhitabhāvena haliddirāgasadisatā veditabbā, na puggalassa. **Pāsāṇalekhā viyā**ti etthāpi eseva nayo. Saddhā ayati pavattati etthāti saddhāyo, saddhāyo eva **saddhāyiko** yathā ‘‘venayiko’’ti (ma. ni. 1.246; a. ni. 8.11; pārā. 8), saddhāya vā ayitabbo **saddhāyiko,** saddheyyoti attho. **Vattabbataṃ āpajjati**visaṃvādanatoti adhippāyo.

**Anuppadātā**ti (dī. ni. ṭī. 1.9; a. ni. ṭī. 2.4.198) anubalappadātā, anuvattanavasena vā padātā. Kassa pana anuvattanaṃ padānañcāti? ‘‘Sahitāna’’nti vuttattā sandhānassāti viññāyati. Tenāha **‘‘sandhānānuppadātā’’**ti. Yasmā pana anuvattanavasena sandhānassa padānaṃ ādhānaṃ, rakkhaṇaṃ vā daḷhīkaraṇaṃ hoti. Tena vuttaṃ **‘‘dve jane samagge disvā’’**tiādi. Āramanti etthāti **ārāmo,** ramitabbaṭṭhānaṃ. Yasmā pana ā-kārena vināpi ayamattho labbhati, tasmā vuttaṃ **‘‘samaggarāmotipi pāḷi, ayamevettha attho’’**ti.

**Etthā**ti –

‘‘Nelaṅgo setapacchādo, ekāro vattatī ratho;

Anīghaṃ passa āyantaṃ, chinnasotaṃ abandhana’’nti. (saṃ. ni. 4.347; udā. 65; peṭako. 25;dī. ni. ṭī. 1.9) –

Imissā gāthāya. Sīlañhettha ‘‘nelaṅga’’nti vuttaṃ. Tenevāha – citto gahapati, ‘‘nelaṅganti kho, bhante, sīlānametaṃ adhivacana’’nti (saṃ. ni. 4.347; dī. ni. ṭī. 1.9). **Sukumārā**ti apharusatāya mudukā. **Purassa esā**ti ettha **pura**-saddo tannivāsīvācako daṭṭhabbo ‘‘gāmo āgato’’tiādīsu (dī. ni. ṭī. 1.9) viya. Tenevāha **‘‘nagaravāsīna’’**nti. Manaṃ appāyati vaḍḍhetīti **manāpā**. Tena vuttaṃ **‘‘cittavuddhikarā’’**ti.

**Kālavādī**tiādi samphappalāpāpaṭiviratassa paṭipattidassanaṃ. Atthasaṃhitāpi hi vācā ayuttakālapayogena atthāvahā na siyāti anatthaviññāpanavācaṃ anulometi, tasmā samphappalāpaṃ pajahantena akālavāditā pariharitabbāti vuttaṃ ‘‘kālavādī’’ti. Kāle vadantenapi ubhayānatthasādhanato abhūtaṃ parivajjetabbanti āha **‘‘bhūtavādī’’**ti. Bhūtañca vadantena yaṃ idhaloka-paraloka-hitasampādakaṃ, tadeva vattabbanti dassetuṃ **‘‘atthavādī’’**ti vuttaṃ. Atthaṃ vadantenapi lokiyadhammasannissitameva avatvā lokuttaradhammasannissitaṃ katvā vattabbanti dassanatthaṃ **‘‘dhammavādī’’**ti vuttaṃ. Yathā ca attho lokuttaradhammasannissito hoti, taṃdassanatthaṃ **‘‘vinayavādī’’**ti vuttaṃ. Pañcannañhi saṃvaravinayānaṃ, pañcannañca pahānavinayānaṃ vasena vuccamāno attho nibbānādhigamahetubhāvato lokuttaradhammasannissito hotīti. Evaṃ guṇavisesayuttova attho vuccamāno desanākosalle sati sobhati, kiccakaro ca hoti, na aññathāti dassetuṃ **‘‘nidhānavatiṃ vācaṃ bhāsitā’’**ti vuttaṃ. Idāni taṃ desanākosallaṃ vibhāvetuṃ **‘‘kālenā’’**tiādimāha. Pucchādivasena hi otiṇṇavācāvatthusmiṃ ekaṃsādibyākaraṇavibhāgaṃ sallakkhetvā ṭhapanāhetuudāharaṇaṃ saṃsandanādiṃ taṃtaṃkālānurūpaṃ vibhāventiyā parimitaparicchinnarūpāya vipulatara-gambhīrodāra-paramattha-vitthārasaṅgāhikāya kathāya ñāṇabalānurūpaṃ pare yāthāvato dhamme patiṭṭhāpento ‘‘desanākusalo’’ti vuccatīti evamettha atthayojanā veditabbā.

**293**. Evaṃ paṭipāṭiyā satta mūlasikkhāpadāni vibhāvetvā satipi abhijjhādipahānaindriyasaṃvarasatisampajaññajāgariyānuyogādike uttaradesanāyaṃ vibhāvetuṃ taṃ pariharitvā ācārasīlasseva vibhajanavasena pāḷi pavattāti tadatthaṃ vivarituṃ **‘‘bījagāmabhūtagāmasamārambhā’’**tiādi vuttaṃ. Tattha bījānaṃ gāmo samūho **bījagāmo.** Bhūtānaṃ jātānaṃ nibbattānaṃ rukkhagacchalatādīnaṃ samūho **bhūtagāmo**. Nanu ca rukkhādayo cittarahitatāya na jīvā, cittarahitatā ca paripphandābhāvato chinne viruhanato visadisajātikabhāvato catuyoniapariyāpannato ca veditabbā, vuḍḍhi pana pavāḷasilālavaṇānampi vijjatīti na tesaṃ jīvabhāve kāraṇaṃ, visayaggahaṇañca nesaṃ parikappanāmattaṃ supanaṃ viya ciñcādenaṃ, tathā dohaḷādayo, tattha kasmā bījagāmabhūtagāmasamārambhā paṭivirati icchitāti? Samaṇasāruppato tannivāsisattānurakkhaṇato ca. Tenevāha – ‘‘jīvasaññino hi moghapurisa manussā rukkhasmi’’ntiādi (pāci. 89).

Mūlameva bījaṃ **mūlabījaṃ,** mūlabījaṃ etassātipi **mūlabījaṃ**. Sesesupi eseva nayo. **Phaḷubīja**nti pabbabījaṃ. Paccayantarasamavāye sadisaphaluppattiyā visesakāraṇabhāvato viruhaṇasamatthe sāraphale niruḷho bījasaddo tadatthasaṃsiddhiyā mūlādīsupi kesuci pavattatīti mūlādito nivattanatthaṃ ekena bīja-saddena visesetvā vuttaṃ **‘‘bījabīja’’**nti ‘‘rūparūpaṃ (visuddhi. 2.449), dukkhadukkha’’nti (saṃ. ni. 4.327; 5.165; netti. 11) ca yathā. Kasmā panettha bījagāmabhūtagāmaṃ uddharitvā bījagāmo eva niddiṭṭhoti? Na kho panetaṃ evaṃ daṭṭhabbaṃ, nanu avocumha – ‘‘mūlameva bījaṃ mūlabījaṃ, mūlabījaṃ etassātipi mūlabīja’’nti. Tattha purimena bījagāmo niddiṭṭho, dutiyena bhūtagāmo, duvidhopesa mūlabījañca mūlabījañca **mūlabīja**nti sāmaññaniddesena, ekasesanayena vā uddiṭṭhoti veditabbo. Tenevāha **‘‘pañcavidhassā’’**tiādi. **Nīlatiṇarukkhādikassā**ti allatiṇassa ceva allarukkhādikassa ca. **Ādi**-saddena osadhigacchalatādīnaṃ saṅgaho.

Ekaṃ bhattaṃ ekabhattaṃ, taṃ assa atthīti **ekabhattiko**. So pana rattibhojanenapi siyāti tannivattanatthaṃ āha **‘‘rattūparato’’**ti. Evampi aparaṇhabhojīpi siyā ekabhattikoti tannivattanatthaṃ **‘‘virato vikālabhojanā’’**ti vuttaṃ. Aruṇuggamanakālato paṭṭhāya yāva majjhanhikā ayaṃ buddhādīnaṃ ariyānaṃ āciṇṇasamāciṇṇo bhojanassa kālo nāma, tadañño **vikālo**. **Aṭṭhakathāyaṃ** pana dutiyapadena rattibhojanassa paṭikkhittattā **‘‘atikkante majjhanhike yāva sūriyatthaṅgamanā bhojanaṃ vikālabhojanaṃ nāmā’’**ti vuttaṃ.

‘‘Sabbapāpassa akaraṇa’’ntiādinayappavattaṃ (dī. ni. 2.90; dha. pa. 183; netti. 30, 50, 116, 124) bhagavato sāsanaṃ accantarāguppattiyā naccādidassanaṃ na anulometīti āha **‘‘sāsanassa ananulomattā’’**ti. Attanā payojiyamānaṃ, parehi payojāpiyamānañca naccaṃ naccabhāvasāmaññena pāḷiyaṃ ekeneva **nacca**-saddena gahitaṃ, tathā gītavādita-saddena cāti āha **‘‘naccananaccāpanādivasenā’’**ti. **Ādi**-saddena gāyanagāyāpanavādanavādāpanāni saṅgayhanti. Dassanena cettha savanampi saṅgahitaṃ virūpekasesanayena. Yathāsakaṃ visayassa ālocanasabhāvatāya vā pañcannaṃ viññāṇānaṃ savanakiriyāyapi dassanasaṅkhepasabbhāvato **‘‘dassanā’’**icceva vuttaṃ. Tenāha ‘‘pañcahi viññāṇehi na kañci dhammaṃ paṭivijānāti aññatra abhinipātamattā’’ti. Avisūkabhūtassa gītassa savanaṃ kadāci vaṭṭatīti āha **‘‘visūkabhūtā dassanā’’**ti. Tathā hi vuttaṃ paramatthajotikāyaṃ **khuddakaṭṭhakathāyaṃ** (khu. pā. aṭṭha. 2.pacchimapañcasikkhāpadavaṇṇanā) ‘‘dhammūpasaṃhitaṃ gītaṃ vaṭṭati, gītūpasaṃhito dhammo na vaṭṭatī’’ti. **Yaṃ kiñcī**ti ganthitaṃ vā aganthitaṃ vā yaṃ kiñci pupphaṃ. **Gandhajāta**nti gandhajātikaṃ. Tassapi ‘‘yaṃ kiñcī’’ti vacanato pisitassa apisitassapi yassa kassaci vilepanādi na vaṭṭatīti dasseti.

**Uccā**ti ucca-saddena samānatthaṃ ekaṃ saddantaraṃ. Seti etthāti **sayanaṃ**. Uccāsayanaṃ mahāsayanañca samaṇasārupparahitaṃ adhippetanti āha **‘‘pamāṇātikkantaṃ akappiyattharaṇa’’**nti. Āsanañcettha sayaneneva saṅgahitanti daṭṭhabbaṃ. Yasmā pana ādhāre paṭikkhitte tadādhārā kiriyā paṭikkhittāva hoti, tasmā ‘‘uccāsayanamahāsayanā’’icceva vuttaṃ, atthato pana tadupabhogabhūtanisajjānipajjanehi virati dassitāti daṭṭhabbaṃ. Atha vā uccāsayanamahāsayanañca uccāsayanamahāsayanañca **uccāsayanamahāsayana**nti etasmiṃ atthe ekasesena ayaṃ niddeso kato yathā ‘‘nāmarūpapaccayā saḷāyatana’’nti (ma. ni. 3.126; saṃ. ni. 2.1; udā. 1), āsanakiriyāpubbakattā vā sayanakiriyāya sayanaggahaṇena āsanampi gahitanti veditabbaṃ.

**Dārumāsakoti ye vohāraṃ gacchantī**ti **iti**-saddena evaṃpakāre dasseti. Aññehi gāhāpane upanikkhittasādiyane ca paṭiggahaṇattho labbhatīti āha **‘‘neva naṃ uggaṇhāti, na uggaṇhāpeti, na upanikkhittaṃ sādiyatī’’**ti. Atha vā tividhaṃ paṭiggahaṇaṃ kāyena vācāya manasāti. Tattha kāyena paṭiggahaṇaṃ **uggaṇhanaṃ,** vācāya paṭiggahaṇaṃ **uggahāpanaṃ,** manasā paṭiggahaṇaṃ **sādiyana**nti tividhampi paṭiggahaṇaṃ ekajjhaṃ gahetvā ‘‘paṭiggahaṇā’’ti vuttanti āha **‘‘neva naṃ uggaṇhātī’’**tiādi. Esa nayo **āmakadhaññapaṭiggahaṇā**tiādīsupi. Nīvārādiupadhaññassa sāliādimūladhaññantogadhattā vuttaṃ **‘‘sattavidhassā’’**ti. ‘‘Anujānāmi, bhikkhave, pañca vasāni bhesajjāni acchavasaṃ macchavasaṃ susukāvasaṃ sukaravasaṃ gadrabhavasa’’nti (mahāva. 262) vuttattā idaṃ odissa anuññātaṃ nāma, tassa pana ‘‘kāle paṭiggahita’’nti (mahāva. 262) vuttattā paṭiggahaṇaṃ vaṭṭati. Sati paccayeti āha **‘‘aññatra odissa anuññātā’’**ti.

Sarūpena vañcanaṃ **rūpakūṭaṃ,** patirūpena vañcanāti attho. Aṅgena attano sarīrāvayavena vañcanaṃ **aṅgakūṭaṃ**. Gahaṇavasena vañcanaṃ **gahaṇakūṭaṃ**. Paṭicchannaṃ katvā vañcanaṃ **paṭicchannakūṭaṃ. Akkamatī**ti nippīḷeti, pubbabhāge akkamatīti sambandho.

**Hadaya**nti nāḷiādīnaṃ mānabhājanānaṃ abbhantaraṃ. Tilādīnaṃ nāḷiādīhi minanakāle ussāpitasikhāyeva sikhā. **Sikhābhedo** tassāhāpanaṃ.

**Kecī**ti sārasamāsācariyā, uttaravihāravāsino ca. **Vadho**ti muṭṭhipahārakasātāḷanādīhi vihesanaṃ, vibādhananti attho. Viheṭhanatthopi hi vadha-saddo dissati ‘‘attānaṃvadhitvā vadhitvā rodatī’’tiādīsu (pāci. 879, 881). Yathā hi apariggahabhāvasāmaññe satipi pabbajitehi appaṭiggahitabbavatthuvibhāgasandassanatthaṃ itthikumāridāsidāsādayo vibhāgena vuttā. Evaṃ parassa haraṇabhāvato adinnādānabhāvasāmaññe satipi tulākūṭādayo adinnādānavisesabhāvadassanatthaṃ vibhāgena vuttā, na evaṃ pāṇātipātapariyāyassa vadhassa puna gahaṇe payojanaṃ atthi, tattha sayaṃkāro, idha paraṃkāroti ca na sakkā vattuṃ ‘‘kāyavacīpayogasamuṭṭhāpikā cetanā chappayogā’’ti vacanato. Tasmā yathāvutto evettha attho yutto. **Aṭṭhakathāyaṃ** pana **‘‘vadhoti māraṇa’’**nti vuttaṃ, tampi pothanameva sandhāyāti ca sakkā viññātuṃ māraṇa-saddassapi vihiṃsane dissanato.

**294**. Cīvarapiṇḍapātānaṃ yathākkamaṃ kāyakucchipariharaṇamattajotanāyaṃ avisesato aṭṭhannaṃ parikkhārānaṃ antare tappayojanatā sambhavatīti dassento **‘‘te sabbepī’’**tiādimāha. **Etepī**ti navaparikkhārikādayopi appicchāva santuṭṭhāva. Na hi tatthakena mahicchatā, asantuṭṭhitā vā hotīti.

Catūsu disāsu sukhaṃ viharati, tato eva sukhavihāraṭṭhānabhūtā catasso disā assa santīti vā **cātuddiso**. Tattha cāyaṃ satte vā saṅkhāre vā bhayena na paṭihaññatīti **appaṭigho**. Dvādasavidhassa santosassa vasena santussanako **santussamāno. Itarītarenā**ti uccāvacena. **Parissayānaṃ** bāhirānaṃ sīhabyagghādīnaṃ, abbhantarānañca kāmacchandādīnaṃ kāyacittupaddavānaṃ abhibhavanato parissayānaṃ **sahitā**. Thaddhabhāvakarabhayābhāvena **acchambhī. Eko** asahāyo. Tato eva khaggamigasiṅgasadisatāya **khaggavisāṇakappo** careyyāti attho.

Chinnapakkho, asañjātapakkho vā sakuṇo gantuṃ na sakkotīti **‘‘pakkhī sakuṇo’’**ti pakkhi-saddena visesetvā sakuṇo pāḷiyaṃ vuttoti āha **‘‘pakkhayutto sakuṇo’’**ti. Yassa sannidhikāraparibhogo kiñci ṭhapetabbaṃ sāpekkhāya ṭhapanañca natthi, tādiso ayaṃ bhikkhūti dassento **‘‘ayaṃ panettha saṅkhepattho’’**tiādimāha. Ariyanti apenti tato dosā, tehi vā ārakāti **ariyo**ti āha **‘‘ariyenāti niddosenā’’**ti. **Ajjhatta**nti attani. **Niddosasukha**nti nirāmisasukhaṃ kilesavajjarahitattā.

**295**. Yathāvutte sīlasaṃvare patiṭṭhitasseva indriyasaṃvaro icchitabbo tadadhiṭṭhānato, tassa ca paripālakabhāvatoti vuttaṃ **‘‘so iminā ariyena sīlakkhandhena samannāgato bhikkhū’’**ti. **Sesapadesū**ti ‘‘na nimittaggāhī hotī’’tiādīsu padesu. Yasmā **visuddhimagge** (visuddhi. 1.15) vuttaṃ, tasmā tassa **līnatthappakāsiniyaṃ saṃvaṇṇanāyaṃ** (visuddhi. mahāṭī. 1.15) vuttanayeneva veditabbaṃ. Rūpādīsu nimittādiggāhaparivajjanalakkhaṇattā indriyasaṃvarassa kilesehi anavasittasukhatā avikiṇṇasukhatā cassa vuttā.

**296**.**Paccayasampatti**nti paccayapāripūriṃ. **Ime cattāro**ti sīlasaṃvaro santoso indriyasaṃvaro satisampajaññanti ime cattāro araññavāsassa sambhārā. **Tiracchānagatehi vattabbataṃ āpajjati** isisiṅgassa pituādayo viya. **Vanacarakehī**ti vanacarakamātugāmehi. **Bheravasaddaṃ sāventi,** tāvatā apalāyantānaṃ **hatthehi sīsaṃ…pe… karonti**. Paṇṇattivītikkamasaṅkhātaṃ **kāḷakaṃ vā**. Micchāvitakkasaṅkhātaṃ **tilakaṃ vā. Ta**nti pītiṃ vibhūtabhāvena upaṭṭhānato **khayato sammasanto**.

**Vivitta**nti janavivittaṃ. Tenāha **‘‘suñña’’**nti. Sā ca vivittatā nissaddabhāvena lakkhitabbāti āha **‘‘appasaddaṃ appanigghosa’’**nti. Āvasathabhūtaṃ senāsanaṃ viharitabbaṭṭhena **vihārasenāsanaṃ**. Masārakādi mañcapīṭhaṃ tattha attharitabbaṃ bhisiupadhānañca mañcapīṭhasambandhito **mañcapīṭhasenāsanaṃ**. Cimilikādi bhūmiyaṃ santharitabbatāya **santhatasenāsanaṃ**. Rukkhamūlādi paṭikkamitabbaṭṭhānaṃ caṅkamanādīnaṃ okāsabhāvato **okāsasenāsanaṃ**.

**‘‘Anucchavikaṃ****dassento’’**ti vatvā tameva anucchavikabhāvaṃ vibhāvetuṃ **‘‘tattha hī’’**tiādi vuttaṃ. **Acchanna**nti iṭṭhakachadanādinā antamaso rukkhasākhāhipi na channaṃ.

**Bhattassa****pacchato**ti bhattabhuñjanassa pacchato. **Ūrubaddhāsana**nti ūrūnaṃ adhobandhanavasena nisajjaṃ. Heṭṭhimakāyassa anujukaṭṭhapanaṃ nisajjāvacaneneva bodhitanti. **Ujuṃ kāya**nti ettha **kāya**-saddo uparimakāyavisayoti āha **‘‘uparimaṃ sarīraṃ ujukaṃ ṭhapetvā’’**ti. Taṃ pana ujukaṭṭhapanaṃ sarūpato payojanato ca dassetuṃ **‘‘aṭṭhārasā’’**tiādi vuttaṃ. **Na paṇamantī**ti na oṇamanti. **Na paripatatī**ti na vigacchati, vīthiṃ na vilaṅgheti. Tato eva pubbenāparaṃ visesappattiyā kammaṭṭhānaṃ **vuddhiṃ phātiṃ upagacchati. Mukhasamīpe**ti mukhassa samīpe nāsikagge vā uttaroṭṭhe vā. Idha **pari**-saddo abhi-saddena samānatthoti āha **‘‘kammaṭṭhānābhimukha’’**nti, bahiddhā puthuttārammaṇato nivāretvā kammaṭṭhānaṃyeva purakkhatvāti attho. **Parīti pariggahaṭṭho** ‘‘pariṇāyikā’’tiādīsu (dha. sa. 16) viya. **Niyyānaṭṭho** paṭipakkhato niggamanaṭṭho, tasmā **pariggahitaniyyānasati**nti sabbathā gahitāsammosaṃ pariccattasammosaṃ satiṃ katvā, paramaṃ satinepakkaṃ upaṭṭhapetvāti attho.

**Vikkhambhanavasenā**ti ettha vikkhambhanaṃ anuppādanaṃ appavattanaṃ na paṭipakkhena suppahīnatā. **Pahīnattā**ti ca pahīnasadisataṃ sandhāya vuttaṃ jhānassa anadhigatatā. Tathāpi nayidaṃ cakkhuviññāṇaṃ viya sabhāvato vigatābhijjhaṃ, atha kho bhāvanāvasena. Tenāha **‘‘na cakkhuviññāṇasadisenā’’**ti. **Eseva nayo**ti yathā cakkhuviññāṇaṃ sabhāvena vigatābhijjhaṃ abyāpannañca, na bhāvanāya vikkhambhitattā, na evamidaṃ. Idaṃ pana cittaṃ bhāvanāya parisodhitattā abyāpannaṃ vigatathinamiddhaṃ anuddhataṃ nibbicikicchañcāti attho. **Idaṃ ubhaya**nti satisampajaññamāha.

**297**.**Ucchinditvā pātentī**ti ettha ucchindanaṃ pātanañca tāsaṃ paññānaṃ anuppannānaṃ uppajjituṃ appadānameva. Iti mahaggatānuttarapaññānaṃ ekaccāya ca parittapaññāya anuppattihetubhūtā nīvaraṇā dhammā itarāya ca samatthataṃ vihanantiyevāti **paññāya dubbalīkaraṇā** vuttā. Idampi paṭhamajjhānaṃ veneyyasantāne patiṭṭhāpiyamānaṃ ñāṇaṃ pajjati etthāti **ñāṇapadaṃ**. Ñāṇaṃ vaḷañjeti etthāti **ñāṇavaḷañjaṃ**.

**299**.**Na****tāva niṭṭhaṃ gato** bāhirakānaṃ ñāṇena akkantaṭṭhānānipi siyunti. Yadi evaṃ anaññasādhāraṇe maggañāṇapade kathaṃ na niṭṭhaṅgatoti āha **‘‘maggakkhaṇepī’’**tiādi. **Tīsu ratanesu niṭṭhaṃ gato hotī**ti buddhasubuddhataṃ dhammasudhammataṃ saṅghasuppaṭipattitañca ārabbha ñāṇena niṭṭhaṃ nicchayaṃ upagato hoti. Kāmañcettha paṭhamamaggeneva sabbaso vicikicchāya pahīnattā sabbassapi ariyasāvakassa kaṅkhā vā vimati vā natthi, tattha pana yathā paññāvepullappattassa arahato savisaye ñāṇaṃ savisesaṃ ogāhati, na tathā anāgāmiādīnanti ratanattaye sātisayaṃ ñāṇanicchayagamanaṃ sandhāya ‘‘aggamaggavasena tatthaniṭṭhāgamanaṃ vutta’’nti vuttaṃ. Yaṃ panettha avibhattaṃ, taṃ suviññeyyamevāti.

Cūḷahatthipadopamasuttavaṇṇanāya līnatthappakāsanā samattā.

## 8. Mahāhatthipadopamasuttavaṇṇanā

**300**.**Jaṅgalāna**nti ettha yo nipicchalena amuduko nirudakatāya thaddhalūkhabhūmippadeso, so ‘‘jaṅgalo’’ti vuccati. Tabbahulatāya pana idha sabbo bhūmippadeso jaṅgalo, tasmiṃ jaṅgale jātā, bhavāti vā jaṅgalā, tesaṃ jaṅgalānaṃ. Evañhi nadīcarānampi hatthīnaṃ saṅgaho kato hoti. Samodhātabbānaṃ viya hi samodhāyakānampi jaṅgalaggahaṇena gahetabbato. **Pathavītalacārīna**nti iminā jalacārino na nivatteti adissamānapādattā. **Pāṇāna**nti sādhāraṇavacanampi ‘‘padajātānī’’ti saddantarasannidhānena visesaniviṭṭhameva hotīti āha **‘‘sapādakapāṇāna’’**nti. ‘‘Muttagata’’ntiādīsu (ma. ni. 2.119; a. ni. 9.11) gata-saddo anatthantaro viya, **jāta**-saddo anatthantaroti āha **‘‘padajātānīti padānī’’**ti. **Samodhāna**nti samavarodhaṃ, antogamaṃ vā. **Mahantattenā**ti vipulabhāvena.

**Kusalā dhammā**ti anavajjasukhavipākā dhammā, na anavajjamattadhammā. Kusalattike āgatanayena hi idha kusalā dhammā gahetabbā, na bāhitikasutte āgatanayena. **Catubbidho saṅgaho**ti kasmā vuttaṃ, nanu ekavidhovettha saṅgaho adhippetoti? Na, atthaṃ aggahetvā aniddhāritatthassa saddasseva gahitattā. Saṅgaha-saddo tāva attano atthavasena catubbidhoti ayañhettha attho. Atthopi vā aniddhāritaviseso sāmaññena gahetabbataṃ patto ‘‘saṅgahaṃ gacchatī’’ti ettha saṅgaha-saddena vacanīyataṃ gatoti na koci doso, niddhārite visese tassa ekavidhatā siyā, na tato pubbeti. **Sajātisaṅgaho**ti samānajātiyā, samānajātikānaṃ vā saṅgaho. Dhātukathāvaṇṇanāyaṃ pana **‘‘jātisaṅgaho’’**icceva vuttaṃ, taṃ jāti-saddassa sāpekkhasaddattā jātiyā saṅgahoti vutte attano jātiyāti viññāyati sambandhārahassa aññassa avuttattāti katvā vuttaṃ. Idha pana **rūpakaṇḍavaṇṇanāyaṃ** (dha. sa. aṭṭha. 594) viya pākaṭaṃ katvā dassetuṃ **‘‘sajātisaṅgaho’’**icceva vuttaṃ. Sañjāyanti etthāti sañjāti, sañjātiyā saṅgaho **sañjātisaṅgaho,** sañjātidesavasena saṅgahoti attho. ‘‘Sabbe rathikā’’ti vutte sabbe rathayodhā rathena yujjhanakiriyāya ekasaṅgahoti. ‘‘Sabbe dhanuggahā’’ti vutte sabbe issāsā dhanunā vijjhanakiriyāya ekasaṅgahoti āha **‘‘evaṃ kiriyavasena saṅgaho’’**ti. **Rūpakkhandhena saṅgahita**nti rūpakkhandhena ekasaṅgahaṃ rūpakkhandhoteva gaṇitaṃ, gahaṇaṃ gatanti attho.

**Diyaḍḍhameva****saccaṃ bhajati** maggasaccadukkhasaccekadesabhāvato. Saccekadesantogadhampi saccantogadhameva hotīti āha **‘‘saccānaṃ antogadhattā’’**ti. Idāni tamatthaṃ sāsanato ca lokato ca upamaṃ āha ritvā dīpetuṃ **‘‘yathā hī’’**tiādi vuttaṃ. Tattha **sādhikamidaṃ, bhikkhave, diyaḍḍhasikkhāpadasata**nti idaṃ yasmiṃ kāle taṃ suttaṃ desitaṃ, tadā paññattasikkhāpadavasena vuttaṃ, tato paraṃ pana sādhikāni dvesatāni sikkhāpadānīti. **Sikkhānaṃ antogadhattā** adhisīlasikkhāya. Ettha ca ‘‘sīlaṃ sikkhantopi tisso sikkhā sikkhatī’’ti visamoyaṃ upaññāso. Tattha hi yo pahātabbaṃ pajahati, saṃvaritabbato saṃvaraṃ āpajjati, ayamassa **adhisīlasikkhā**. Yo tattha cetaso avikkhepo, ayamassa **adhicittasikkhā**. Yā tattha vīmaṃsā, ayamassa **adhipaññāsikkhā**. Iti so kulaputto sarūpato labbhamānā eva tisso sikkhā sikkhatīti dīpito, na sikkhānaṃ antogadhatāmattena. Tenāha **aṭṭhakathāyaṃ** ‘‘yo tathābhūtassa saṃvaro, ayamettha adhisīlasikkhā, yo tathābhūtassa samādhi, ayamettha adhicittasikkhā, yā tathābhūtassa paññā, ayaṃ adhipaññāsikkhā. Imā tisso sikkhā tasmiṃ ārammaṇe tāya satiyā tena manasikārena sikkhati āsevati bhāveti bahulīkarotī’’ti. Idha pana saccānaṃ antogadhattā sacca-saddābhidheyyatāmattena catūsu saccesu gaṇanantogadhā hontīti? Na, tatthāpi hi nippariyāyato adhisīlasikkhāva labbhati, itarā pariyāyatoti katvā **‘‘sikkhānaṃ antogadhattā’’**ti vuttaṃ.

**Catūsu ariyasaccesu saṅgahaṃ gacchantī**ti ca tato amuccitvā tasseva antogadhataṃ sandhāya vuttaṃ. Evañca katvā ‘‘yathā ca ekassa hatthipadassā’’tiādinā dassitā hatthipadopamā samatthitā daṭṭhabbā. **Ekasmimpi dvīsupi tīsupi saccesu gaṇanaṃ gatā dhammā**ti idaṃ na kusalattikavaseneva veditabbaṃ, atha kho tikadukesu yathārahaṃ labbhamānapadavasena veditabbaṃ. Tattha ekasmiṃ sacce gaṇanaṃ gato dhammo asaṅkhatadhammo daṭṭhabbo, dvīsu saccesu gaṇanaṃ gatā kusalā dhammā, tathā akusalā dhammā, abyākatā ca dhammā, tīsu saccesu gaṇanaṃ gatā saṅkhatā dhammā, evaṃ aññesampi tikadukapadānaṃ vasena ayamattho yathārahaṃ vibhajitvā vattabbo. Tenāha **‘‘ekasmimpi…pe… gatāva hontī’’**ti. Ekadeso hi samudāyantogadhattā viseso viya sāmaññena samūhena saṅgahaṃ labhati. Tenāha **‘‘saccānaṃ antogadhattā’’**ti. **Desanānukkamo**ti ariyasaccāni uddisitvā dukkhasaccaniddesavasena pañcannaṃ upādānakkhandhānaṃ vibhajanaṃ. Tattha ca rūpakkhandhaniddesavasenaādito ajjhattikāya pathavīdhātuyā vibhajananti. Ayaṃ imissā desanāya anukkamo.

**301**. Taṃ panetaṃ upamāhi vibhāvetuṃ **‘‘yathā hī’’**tiādi vuttaṃ. Tattha **sujāta**nti sundaraṃ, susaṇṭhitaṃ supariṇatañcāti adhippāyo. **Pesiyo**ti vilīve. Mudubhāvato **kucchibhāgaṃ ādāya. Itare ca cattāro koṭṭhāse**ti pañcadhā bhinnakoṭṭhāsesu itare ca cattāro koṭṭhāse. **Itare ca tayo koṭṭhāse**tiādito catudhā bhinnakoṭṭhāsesu itare ca tayo koṭṭhāse.

**Rājaputtūpamāyā**ti rañño jeṭṭhaputtaupamāya. Nti piḷandhanaṃ. Ure vāyāmajanitaariyajātiyā **oraso. Mukhato jāto**ti mukhato niggatadhammadesanāya jāto, buddhānaṃ vā dhammakāyassa mukhabhūtaariyadhammato jāto. Tato eva **dhammajo dhammanimmito**. Satthu dhammadāyādasseva gahitattā **dhammadāyādo**. Tenāha **‘‘no āmisadāyādo’’**ti. Nti ‘‘bhagavato putto’’tiādivacanaṃ. Mahāpaññatādiguṇehi sātisayaṃ anupubbabhāve ṭhitattā **sammā** yathābhūtaṃ **vadamāno** vattuṃ sakkonto **vadeyya**.

**Akutobhayaṃ** nibbānaṃ nibbānagāminiñca. Rāgarajādīnaṃ vigamena vigatarajaṃ dhammaṃ desentaṃ sugataṃ sammāsambuddhaṃ bhikkhūnaṃ parosahassaṃ payirupāsatīti yojanā.

**‘‘Sevetha bhajathā’’**ti vatvā tattha kāraṇamāha **‘‘paṇḍitā bhikkhū anuggāhakā’’**ti. Paṇḍitāpi samānā na appassutā, atha kho ovādānusāsanīhi anuggāhakāti purimā upamā therasseva vasena udāhaṭā, dutiyā pana bhagavato bhikkhusaṅghassapi vasena udāhaṭā.

**302**.**Ajjhattikā**ti sattasantānapariyāpannā. **Ajjhattaṃ paccatta**nti padadvayenapi taṃtaṃpāṭipuggalikadhammā vuccantīti āha **‘‘ubhayampetaṃ niyakādhivacanamevā’’**ti. Sasantatipariyāpannatāya pana attāti gahetabbabhāvūpagamanavasena attānaṃ adhikicca uddissa pavattaṃ **ajjhattaṃ,** taṃtaṃsattasantānapariyāpannatāya **paccattaṃ**. Tenāha **aṭṭhakathāyaṃ** (visuddhi. 1.307) ‘‘attani pavattattā ajjhattaṃ, attānaṃ paṭicca paṭicca pavattattā paccatta’’nti. **Kakkhaḷa**nti kathinaṃ. Yasmā taṃ thaddhabhāvena sahajātānaṃ patiṭṭhā hoti, tasmā **‘‘thaddha’’**nti vuttaṃ. **Kharigata**nti kharasabhāvesu gataṃ tappariyāpannaṃ, kharasabhāvamevāti attho. Yasmā pana kharasabhāvaṃ pharusākārena upaṭṭhānato pharusākāraṃ hoti, tasmā vuttaṃ **‘‘pharusa’’**nti. **Upādinnaṃ** nāma sarīraṭṭhakaṃ. Tattha yaṃ kammasamuṭṭhānaṃ, taṃ nippariyāyato **‘‘upādinna’’**nti vuccati, itaraṃ **anupādinnaṃ**. Tadubhayampi idha taṇhādīhi ādinnagahitaparāmaṭṭhavasena upādinnamevāti dassetuṃ **‘‘sarīraṭṭhakañhī’’**tiādi vuttaṃ. Tattha **ādinna**nti abhiniviṭṭhaṃ. Mamanti **gahitaṃ**. Ahanti **parāmaṭṭhaṃ**. **Dhātukammaṭṭhānikassā**ti catudhātuvavatthānavasena dhātukammaṭṭhānaṃ pariharantassa. **Etthā**ti etasmiṃ dhātukammaṭṭhāne. **Tīsu koṭṭhāsesū**ti tippakāresu koṭṭhāsesu. Na hi te tayo cattāro koṭṭhāsā.

**Vuttappakārā**ti ‘‘kesā lomā’’tiādinā vuttappakārā. **Nānāsabhāvato**ti satipi kakkhaḷabhāvasāmaññe sasambhāravibhattito pana kesādisaṅghātagatanānāsabhāvato. **Ālayo**ti apekkhā. **Nikantī**ti nikāmanā. **Patthanā**ti taṇhāpatthanā. **Pariyuṭṭhāna**nti taṇhāpariyuṭṭhānaṃ. **Gahaṇa**nti kāmupādānaṃ. **Parāmāso**ti parato āmasanā micchābhiniveso. **Na balavā** ālayādi. Yadi evaṃ kasmā vibhaṅge bāhirāpi pathavīdhātu vitthāreneva vibhattāti? Yathādhammadesanattā tattha vitthāreneva desanā pavattā, yathānulomadesanattā panettha vuttanayena desanā saṃkhittā.

**Yojetvā dassetī**ti ekajjhaṃ katvā dasseti. **Sā**ti ajjhattikā pathavīdhātu. **Sukhapariggaho hoti** ‘‘na me so attā’’ti. Siddhe hi anattalakkhaṇe dukkhalakkhaṇaṃ aniccalakkhaṇañca siddhameva hoti saṅkhatadhammesu tadavinābhāvatoti. **Visūkāyatī**ti visūkaṃ virūpakiriyaṃ pavatteti. Sā pana atthato vipphandanamevāti āha **‘‘vipphandatī’’**ti. **Assā**ti ajjhattikāya pathavīdhātuyā. **Acetanābhāvo pākaṭo hoti** dhātumattatāya dassanato. **Taṃ ubhayampī**ti taṃ pathavīdhātudvayampi.

**Tato visesatarenā**ti tato bāhiramahāpathavito visesavantatarena, lahutarenāti attho. **Kuppatī**ti luppati. **Vilīyamānā**ti pakatiudake loṇaṃ viya vilayaṃ gacchantī. **Udakānugatā**ti udakaṃ anugatā udakagatikā. Tenāha **‘‘udakameva hotī’’**ti. Abhāvo **eva abhāvatā,** na bhavatīti vā abhāvo, tathāsabhāvo dhammo. Tassa bhāvo **abhāvatā**. Vayo vināso dhammo sabhāvo etassāti vayadhammo, tassa bhāvo **vayadhammatā,** atthato khayo eva. Sesapadesupi eseva nayo. Tenāha **‘‘sabbehipi imehi padehi aniccalakkhaṇameva vutta’’**nti. Viddhaṃsanabhāvassa pana paveditabbattā kāmaṃ aniccalakkhaṇameva vuttaṃ sarūpato, itarānipi atthato vuttānevāti dassento āha **‘‘yaṃ panā’’**tiādi.

Mattaṃ khaṇamattaṃ tiṭṭhatīti mattaṭṭho, appamattaṭṭho **mattaṭṭhako,** atiittarakhaṇikoti attho. Tenāha **‘‘parittaṭṭhitikassā’’**ti. **Ṭhitiparittatāyā**ti ekacittapavattimattatāṭhānalakkhaṇassa itarabhāvena. Ekassa cittassa pavattikkhaṇamatteneva hi sattānaṃ paramatthato jīvanakkhaṇo paricchinno. Tenāha **‘‘ayaṃ hī’’**tiādi.

**Jīvita**nti jīvitindriyaṃ. **Sukhadukkhā**ti sukhadukkhā vedanā. Upekkhāpi hi sukhadukkhāsveva antogadhā iṭṭhāniṭṭhabhāvato. **Attabhāvo**ti jīvitavedanāviññāṇāni ṭhapetvā avasiṭṭhadhammā vuttā. **Kevalā**ti attaniccabhāvena avomissā. **Ekacittasamāyuttā**ti ekena cittena sahitā ekacittakkhaṇikā. **Lahuso vattate khaṇo**ti tāya eva ekakkhaṇikatāya lahuko atiittaro jīvitādīnaṃ khaṇo vattati vītivattatīti attho. **Ida**nti gāthāvacanaṃ.

Yasmā sattānaṃ jīvitaṃ assāsapassāsānaṃ aparāparasañcaraṇaṃ labhamānameva pavattati, na alabhamānaṃ, tasmā **assāsapassāsūpanibaddhaṃ**. Tathā mahābhūtānaṃ samavuttitaṃ labhamānameva pavattati. Pathavīdhātuyā hi āpodhātuādīnaṃ vā aññatarapakopena balasampannopi puriso patthaddhakāyo vā, atisārādivasena kilinnapūtikāyo vā, mahāḍāhapareto vā, sañchijjamānasandhibandhano vā hutvā jīvitakkhayaṃ pāpuṇāti. Kabaḷīkārāhārānaṃ yuttakāle labhantasseva jīvitaṃ pavattati, alabhantassa parikkhayaṃ gacchati, viññāṇe pavattamāneyeva ca jīvitaṃ pavattati, na tasmiṃ appavattamāne.**Jīvita**nti ettha **iti**-saddena iriyāpathūpanibaddhatāsītuṇhūpanibaddhatādīnaṃ saṅgaho. Catunnañhi iriyāpathānaṃ samavuttitaṃ labhamānameva jīvitaṃ pavattati, aññatarassa pana adhimattatāya āyusaṅkhārā upacchijjanti, sītuṇhānampi samavuttitaṃ labhamānameva pavattati, atisītena pana atiuṇhena vā abhibhūtassa vipajjatīti.

**Taṇhupādinnassā**ti iminā hi paccayuppannatākittanena sarasapabhaṅgutaṃyeva vibhāveti. Dukkhānupassanāya taṇhāggāhassa aniccānupassanāya mānaggāhassa anattānupassanāya diṭṭhiggāhassa ujuvipaccanīkabhāvato ekaṃseneva tīhi anupassanāhi gāhāpi vigacchantīti āha**‘‘noteva hotī’’**ti. **Ekaṃyeva āgataṃ** bāhirāya pathavīdhātuyā antaradhānadassanapavattajotanāya.

**Pariggaha**nti dhātupariggahaṇaṃ. **Paṭṭhapento**ti ārabhanto desento. Sotadvāre balaṃ dassetīti yojanā. Kammaṭṭhānikassa baladassanāpadesena kammaṭṭhānassa ānubhāvaṃ dasseti. **Vācāya ghaṭṭanameva vuttaṃ** sotadvāre baladassanabhāvato. **Bala**nti ca bāhirāya viya ajjhattikāyapi pathavīdhātuyā acetanābhāvadassanena rukkhassa viya akkosantepi paharantepi nibbikāratā. **Sampativattamānuppannabhāvenā**ti tadā paccuppannabhāvena. **Samudācāruppannabhāvenā**ti āpāthagate tasmiṃ aniṭṭhe saddārammaṇe ārammaṇakaraṇasaṅkhātauppattivasena sotadvāre javanavedanā dukkhāti vacanato. Tathā hi **‘‘upanissayavasenā’’**ti vuttaṃ. **Vedanādayopī**ti ‘‘vedanā aniccā’’ti ettha vuttavedanā ceva saññādayo ca. Te hi phassena samānabhūmikā na pubbe vuttavedanā. **Dhātusaṅkhātameva ārammaṇa**nti yathāpariggahitaṃ pathavīdhātusaṅkhātameva visayaṃ. **Pakkhandatī**ti vipassanācittaṃ aniccantipi dukkhantipi anattātipi sammasanavasena anupavisati. Etena bahiddhāvikkhepābhāvamāha, **pasīdatī**ti pana iminā kammaṭṭhānassa vīthipaṭipannataṃ. **Santiṭṭhatī**ti iminā uparūpari visesāvahabhāvena avatthānaṃ paṭipakkhābhibhavena niccalabhāvato. **Vimuccatī**ti iminā taṇhāmānadiṭṭhiggāhato visesena muccanaṃ. **Aṭṭhakathāyaṃ** pana samuṭṭhānavasena attho vutto **‘‘adhimokkhaṃ labhatī’’**ti. **Sotadvāramhi ārammaṇe āpāthagate**ti idaṃ mūlapariññāya mūladassanaṃ. Sotadvārehi āvajjanavoṭṭhabbanānaṃ ayoniso āvajjayato voṭṭhabbanavasena iṭṭhe ārammaṇe lobho, aniṭṭhe ca paṭigho uppajjati, manodvāre pana ‘‘itthī, puriso’’ti rajjanādi hoti, tassa pañcadvārajavanaṃ **mūlaṃ,** sabbaṃ vā bhavaṅgādi. Evaṃ manodvārajavanassa mūlavasena **pariññā**. **Āgantukatāvakālikapariññā** pana pañcadvārajavanasseva apubbabhāvavasena itarabhāvavasena ca veditabbā. Ayamettha saṅkhepo, vitthāro pana satipaṭṭhānasaṃvaṇṇanāyaṃ vutto eva.

Yāthāvato dhātūnaṃ pariggaṇhanavasena katapariggahassapi anādikālabhāvanāvasena **ayoniso āvajjanaṃ sacepi uppajjati. Voṭṭhabbanaṃ patvā**ti voṭṭhabbanakiccataṃ patvā. **Ekaṃ dve vāre āsevanaṃ labhitvā, na** āsevanapaccayaṃ. Na hi upekkhāsahagatāhetukacittaṃ āsevanapaccayabhūtaṃ atthi. Yadi siyā, paṭṭhāne kusalattike paṭiccavārādīsu ‘‘na maggapaccayā āsevane dve, āsevanapaccayā na magge dve’’ti ca vattabbaṃ siyā, ‘‘na maggapaccayā āsevane ekaṃ (paṭṭhā. 1.1.221), āsevanapaccayā na magge eka’’nti (paṭṭhā. 1.1.152) ca pana vuttaṃ. **Ekaṃ dve vāre**ti ettha ca ekaggahaṇaṃ vacanasiliṭṭhatāya vasena vuttaṃ. Na hi dutiye moghavāre ekavārameva voṭṭhabbanaṃ pavattati. Dvikkhattuṃ vā tassa pavattiṃ sandhāya ekavāraggahaṇaṃ, tikkhattuṃ pavattiṃ sandhāya dvevāraggahaṇaṃ. Tattha dutiyaṃ tatiyañca pavattamānaṃ laddhāsevanaṃ viya hoti. Yasmā pana ‘‘voṭṭhabbanaṃ patvā ekaṃ dve vāreāsevanaṃ labhitvā cittaṃ bhavaṅgameva otaratī’’ti idaṃ dutiyamoghavāravasena vuttaṃ bhaveyya. So ca ārammaṇadubbalatāya eva hotīti **abhidhammaṭṭhakathāyaṃ** niyamito. Idha pana tikkhānupassanānubhāvena akusaluppattiyā asambhavavasena ayonisova āvajjato ayoniso vavatthānaṃ siyā, na yoniso, tasmiñca pavatte mahati atimahati vā ārammaṇe javanaṃ na uppajjeyyāti ayamattho vicāretvā gahetabbo.

Etasseva vā satipi duvidhatāparikappane so ca yadi anulome vedanāttike paṭiccavārādīsu ‘‘āsevanapaccayā na magge dve, na maggapaccayā āsevane dve’’ti ca vuttaṃ siyā, (labbheyya), na ca vuttaṃ. Yadi pana voṭṭhabbanampi āsevanapaccayo siyā, kusalākusalānampi siyā. Na hi āsevanapaccayaṃ laddhuṃ yuttassa āsevanapaccayatāpi dhammo āsevanapaccayo hotīti avutto atthi, voṭṭhabbanassa pana kusalākusalānaṃ āsevanapaccayabhāvo avutto – ‘‘kusalaṃ dhammaṃ paṭicca kusalo dhammo uppajjati nāsevanapaccayā. Akusalaṃ…pe… nāsevanapaccayā’’ti (paṭṭhā. 1.1.93-94) vacanato paṭikkhitto ca. Athāpi siyā asamānavedanānaṃ vaseneva vuttanti ca, evamapi yathā – ‘‘āvajjanā kusalānaṃ khandhānaṃ akusalānaṃ khandhānaṃ anantarapaccayena paccayo’’ti (paṭṭhā. 1.1.417) vuttaṃ, evaṃ ‘‘āsevanapaccayena paccayo’’tipi vattabbaṃ siyā. Taṃ jātibhedā na vuttanti ce? Bhūmibhinnassa kāmāvacarassa rūpāvacarādīnaṃ āsevanapaccayabhāvo viya jātibhinnassapi bhaveyyāti vattabbo eva siyā, abhinnajātikassa ca vasena yathā – ‘‘āvajjanā sahetukānaṃ khandhānaṃ anantarapaccayena paccayo’’ti vuttaṃ, evaṃ ‘‘āsevanapaccayena paccayo’’tipi vattabbaṃ siyā, na ca vuttaṃ. Tasmā vedanāttikepi ‘‘āsevanapaccayā na magge ekaṃ, na maggapaccayā āsevane eka’’nti evaṃ gaṇanāya niddhāriyamānāya voṭṭhabbanassa āsevanapaccayattassa abhāvā ayaṃ moghavāro upaparikkhitvā gahetabbo.

Voṭṭhabbanaṃ pana vīthivipākasantatiyā āvaṭṭanato āvajjanā, tato visadisassa javanassa karaṇato manasikāroti ca vattabbataṃ labheyya, evañca katvā **paṭṭhāne** ‘‘voṭṭhabbanaṃ kusalānaṃ khandhānaṃ anantarapaccayena paccayo’’tiādi na vuttaṃ, ‘‘āvajjanā’’icceva (paṭṭhā. 1.1.417) vuttaṃ, tampi voṭṭhabbanato paraṃ catunnaṃ pañcannaṃ vā javanānaṃ ārammaṇapurejātaṃ bhavituṃ asakkontaṃ rūpādiṃ ārabbha pavattamānaṃ voṭṭhabbanaṃ javanaṭṭhāne ṭhatvā bhavaṅgaṃ otarati. **Javanaṭṭhāne ṭhatvā**ti ca javanassa uppajjanaṭṭhāne dvikkhattuṃ pavattitvāti attho, na javanabhāvenāti. **Āsevanaṃ labhitvā**ti cettha āsevanaṃ viya āsevananti vuttovāyamattho. Vipphārikattā cassa dvikkhattuṃ vā tikkhattuṃ vā pavattiyeva cettha āsevanasadisatā. Vipphārikatāya hi viññattisamuṭṭhāpakatā cassa vuccati. Vipphārikampi javanaṃ viya anekakkhattuṃ appavattiyā asuppatiṭṭhitatāya ca na nippariyāyato āsevanabhāvena vattatīti na imassa āsevanatthaṃ vuttaṃ. **Aṭṭhakathāyaṃ** pana phalacittesu maggapariyāyo viya pariyāyavasena vuttaṃ.

**Aya**nti ‘‘sacepī’’tiādinā vutto ekavārampi rāgādīnaṃ anuppādanavasena vipassanāya kammaṃ karonto yogāvacaro. **Koṭippatto**ti matthakaṃ patto. Paṭipakkhehi anabhibhūtattā visadavipassanāñāṇatāya **tikkhavipassako. Ārammaṇaṃ pariggahitameva hoti** ‘‘evaṃ me javanaṃ javita’’nti sārammaṇassa javanassa hutvā abhāvavavatthāpanassa kammaṭṭhānabhāvato, tathā āvajjanavasena vā taṃ ārammaṇaṃ vissajjetvā tāvadeva mūlakammaṭṭhānabhūtaṃ ārammaṇaṃ pariggahitameva hoti. **Dutiyassa pana vasenā**ti ‘‘aparassa rāgādivasena ekavāraṃ javanaṃ javatī’’tiādinā vuttassa nātitikkhavipassakassa vasena ‘‘tassa dhātārammaṇameva cittaṃ pakkhandatī’’tiādinā imasmiṃ sutte āgatattā. ‘‘Tamenaṃ upadhipahānāya paṭipannaṃ upadhipaṭinissaggāya kadāci karahaci satisammosā upadhipaṭisaṃyuttā sarasaṅkappā samudācaranti. Dandho udāyi satuppādo, atha kho naṃ khippameva pajahati vinodeti byantīkaroti anabhāvaṃ gametī’’ti **laṭukikopame**. Tassa hi **aṭṭhakathāyaṃ** ‘‘sotāpannādayo tāva pajahantu, puthujjano kathaṃ pajahatī’’ti codanaṃ paṭṭhapetvā ‘‘āraddhavipassako hi satisammosena sahasā kilese uppanne ‘mādisassa nāma bhikkhuno kileso uppanno’ti saṃvegaṃ katvā vīriyaṃ paggayha vipassanaṃ vaḍḍhetvā maggena kilese samugghāteti, iti so pajahati nāmā’’ti attho vutto. Tena vuttaṃ – ‘‘tassa dhātārammaṇameva cittaṃ pakkhandatītiādinā imasmiṃ sutte āgatattā’’tiādi. **Indriyabhāvane ca** majjhimassa vasena **ayamattho veditabbo**.

**Pariggahavasenā**ti dhātupariggahavasena. Mammacchedanādivasena pavattaakkosanādiṃ aniṭṭhaṃ ārammaṇaṃ patvā **sotadvāre kilamati** puggalo, tathā pothanapaharaṇādikaṃ aniṭṭhaṃ ārammaṇaṃ patvā **kāyadvāre kilamati**.

**Samudācarantī**ti sabbaso uddhaṃ ācaranti. Tayidaṃ amanāpehi samudācaraṇaṃ nāma pothanapaharaṇādivasena upakkamanamevāti āha **‘‘upakkamantī’’**ti, bādhantīti attho. **Tathāsabhāvo**ti yathā pāṇippahārādīhi ghaṭṭitamatto vikāraṃ āpajjati, tathāsabhāvo. ‘‘Ubhatodaṇḍakena cepi, bhikkhave, kakacenā’’tiādinā (ma. ni. 1.232) ovādadānaṃ nāma anaññasādhāraṇaṃ buddhānaṃyeva āveṇikanti āha **‘‘vuttaṃ kho panetaṃ bhagavatāti anussarantopi…pe… kakacūpamovādaṃ anussarantopī’’**ti vuttaṃ. Tassapi pariyattidhammabhāvatoti keci. Yaṃ pana kakacokantakesupi manussesu appadussanaṃ nibbikāraṃ, taṃ satthusāsanaṃ anussarantopi sammāpaṭipattilakkhaṇaṃ dhammaṃ anussaratiyevāti evaṃ vā ettha attho veditabbo. **Bhikkhuno guṇa**nti ariyadhammādhigamanasiddhaṃ guṇamāha. So ca sabbesampi ariyānaṃ guṇoti taṃ anussarantopi saṅghaṃ anussarati evāti vuttaṃ.

**Vipassanupekkhā adhippetā,** tasmā upekkhā kusalanissitā na saṇṭhātīti vipassanāvasena sabbasmimpi saṅkhāragate ajjhupekkhanaṃ na labhatīti attho. **Chaḷaṅgupekkhā**ti chaḷaṅgupekkhā viya chaḷaṅgupekkhā iṭṭhāniṭṭhesu nibbikāratāsāmaññena. Tenāha **‘‘sā panesā’’**tiādi. **Chaḷaṅgupekkhāṭhāne ṭhapeti** ‘‘lābhā vata me, suladdhaṃ vata me’’tiādinā attamanataṃ āpajjanto.

**303**.**Āpogata**nti ābandhanavasena āpo, tadeva āposabhāvaṃ gatattā āpogataṃ, sabhāveneva āpobhāvaṃ vā pattanti attho. Yasmā pana so āpobhāvasaṅkhāto allayūsabhāvo sasambhārapathavīsasambhāraudakādigate sabbasmimpi āpasmiṃ vijjati, tasmā vuttaṃ **‘‘sabbaāpesu gataṃ allayūsabhāvalakkhaṇa’’**nti, dravabhāvalakkhaṇanti attho. ‘‘Pakuppatī’’ti pākatikapakopaṃ sandhāyāha **‘‘oghavasena vaḍḍhatī’’**ti. Tenāha **‘‘ayamassa pākatiko pakopo’’**ti. Itaraṃ pana dassetuṃ **‘‘āposaṃvaṭṭakāle panā’’**tiādi vuttaṃ. **Ogacchantī**ti ettha ogamananti pariyādānaṃ adhippetaṃ, na adhogamanamattanti āha **‘‘uddhane…pe… pāpuṇantī’’**ti.

**304**.**Sabbatejesu gata**nti indhanādivasena anekabhedesu sabbesu tejokoṭṭhāsesu gataṃ pavattaṃ. Yathā pīti eva pītigataṃ, evaṃ **tejo eva tejogataṃ,** tejanavasena pavattimattanti attho. Evaṃ āpogataṃ, vāyogatañca veditabbanti āha **‘‘purime’’**tiādi. **Ekāhikajarādibhāvenā**ti ekāhikādijarābhedena. **Usumajāto**ti usmābhibhūto. **Jīratī**ti jiṇṇo hoti. Tejodhātuvasena labbhamānā imasmiṃ kāye jarāpavatti pākaṭajarāvasena veditabbāti dassetuṃ **‘‘indriyavekallatta’’**ntiādi vuttaṃ. **Valipalitādibhāva**nti valitapalitabhāvaṃ, aṅgapaccaṅgānaṃ sithilabhāvañca.**Kuppitenā**ti khubhitena. Satakkhattuṃ tāpetvā tāpetvā sītūdake pakkhipitvā uddhaṭasappi **satadhotasappī**ti vadanti. Sarīre pakatiusumaṃ atikkamitvā uṇhabhāvo **santāpo,** sarīrassa dahanavasena pavatto mahādāho **paridāho**ti ayameva tesaṃ viseso. **Asita**nti suttaṃ. **Khāyita**nti khāditaṃ. **Sāyita**nti assāditaṃ. **Sammā paripākaṃ gacchatī**ti samavepākiniyā gahaṇiyā vasena vuttaṃ. Asammāparipākopi visamapākiniyā gahaṇiyā vasena veditabbo. **Rasādibhāvenā**ti rasarudhiramaṃsamedanhāruaṭṭhiaṭṭhimiñjasukkabhāvena. **Viveka**nti puthubhāvaṃ aññamaññaṃ visadisabhāvaṃ. Asitādibhedassa āhārassa pariṇāme raso hoti, taṃ paṭicca rasadhātu uppajjatīti attho. Evaṃ rasassa pariṇāme ‘‘rudhira’’ntiādinā sabbaṃ netabbaṃ.

**Haritantanti haritameva,** anta-saddena padavaḍḍhanaṃ kataṃ yathā ‘‘vanantaṃ suttanta’’nti. **Cammanillekhanaṃ** cammaṃ likhitvā chaḍḍitakasaṭaṃ.

**305**.**Uggārahikkārādī**ti ettha **ādi**-saddena uddekakhīpanādipavattakavātānaṃ saṅgaho daṭṭhabbo. **Uccārapassāvādī**ti **ādi**-saddena pittasemhalasikādinīharaṇavātassa ceva usumavātassa ca saṅgaho veditabbo. Yadipi **kucchi**-saddo udarapariyāyo, koṭṭha-saddena pana abbhantarassa vuccamānattā tadavasiṭṭho udarapadeso idha kucchi-saddena vuccatīti āha **‘‘kucchisayā vātāti antānaṃ bahivātā’’**ti. **Samiñjanapasāraṇādīnī**ti **ādi**-saddena ālokanavilokanauddharaṇādikā sabbā kāyikakiriyā saṅgahitā. Avasavati udakaṃ etasmāti **ossavanaṃ,** chadananto. **Idhā**ti imasmiṃ ṭhāne.

**306**.**Nissattabhāva**nti anattakataṃ. Yathādassitā hi catasso dhātuyo anattaniyaṃ kevalaṃ dhātumattā nissattanijjīvāti imamatthaṃ dasseti. **Parivārito**ti parivāritabhāvena ṭhito parivuto. Tenāha **‘‘etānī’’**tiādi, kaṭṭhādīni sannivesavisesavasena ṭhapitānīti adhippāyo. Aññathā agārasamaññāya bhāvato. Tenāha **‘‘kaṭṭhādīsu panā’’**tiādi. Yadatthaṃ pāḷiyaṃ ‘‘seyyathāpi, āvuso’’tiādi āraddhaṃ, tamatthaṃ pākaṭaṃ katvā dassetuṃ **‘‘yathā kaṭṭhādīnī’’**tiādi vuttaṃ.

Kāmaṃ heṭṭhā ‘‘mattaṭṭhakassa kāyassā’’tiādinā (ma. ni. 1.302) avibhāgena ekadesena ca upādārūpampi kathitaṃ, tathā vedanādayo khandhabhāvena pariggahetvā na kathitā, tathā taṇhāpi samudayasaccabhāvena. Itarāni pana saccāni sabbena sabbaṃ na kathitāni. Tenevāha **‘‘heṭṭhā…pe… na kathitānī’’**ti. **Cakkhupasāde niruddhe**ti cakkhupasāde vinaṭṭhe. **Upahate**ti pubbakimiādīhi upaddute. **Palibuddhe**ti pubbādiuppattiyā vinā paṭicchādite. **Tajjo**ti tassānurūpo, cakkhuviññāṇuppattiyā anurūpoti attho. Cakkhussa rūpārammaṇe āpāthagate uppajjanamanasikāro hadayasannissayopi cakkhumhi sati hoti, asati na hotīti katvā **‘‘cakkhuṃ paṭicca uppajjanamanasikāro’’**ti vutto. Bhavaṅgāvaṭṭanaṃ tassa yathā ārammaṇapaccaye, evaṃ pasādapaccayepi hotīti vuttaṃ **‘‘cakkhuñca rūpe ca paṭiccā’’**ti. Nti cakkhudvāre kiriyamanodhātucittaṃ. **Aññavihitassā**ti aññārammaṇapasutassa. **Tadanurūpassā**ti tesaṃ cakkhurūpatadābhogānaṃ anurūpassa.

**Cattāri saccāni dasseti** sarūpato atthāpattito cāti adhippāyo. Tappakāro bhūto, tappakāraṃ vā patto **tathābhūto,** tassa, yathā cakkhuviññāṇaṃ uppajjati, tādisassa paccayākārasamavetassāti attho. **Tisamuṭṭhānarūpa**nti utukammāhārasamuṭṭhānarūpaṃ. Idañca satipi tadā bhavaṅgāvaṭṭanacittasamuṭṭhānarūpe kevalaṃ cakkhuviññāṇasamuṭṭhitarūpassa abhāvamattaṃ gahetvā vuttaṃ. **Saṅgahaṃ gacchatī**ti nagaraṃ viya rajje rūpakkhandhe saṅgahetabbataṃ gahetabbataṃ gacchati. ‘‘Tathābhūtassā’’ti vuttattā **vedanādayo cakkhuviññāṇasampayuttāva, viññāṇampi cakkhuviññāṇameva. Saṅkhārāti cetanāva vuttā** cetanāpadhānattā saṅkhārakkhandhassāti adhippāyo. Tattha pana phassajīvitindriyamanasikāracittaṭṭhitiyopi saṅkhārakkhandhadhammāva. **Ekato saṅgaho** ‘‘pañcakkhandhā’’ti ekato gaṇanā. **Samāgamoti** yathāsakaṃ paccayavasena samodhānaṃ. **Samavāyo**ti aññamaññassa paccayabhāvena samavetatāya samuditabhāvo.

Paccayuppannadhammo paṭicca samuppajjati etasmāti **paṭiccasamuppādo,** paccayākāro. Paccayadhamme passantopi paccayuppannadhamme passati, te passantopi paccayadhamme passatīti vuttaṃ **‘‘yo paṭiccasamuppāda’’**ntiādi. **Chandakaraṇavasenā**ti taṇhāyanavasena. **Ālayakaraṇavasenā**ti apekkhākaraṇavasena. **Anunayakaraṇavasenā**ti anurajjanavasena. **Ajjhogāhitvā**ti ārammaṇaṃ anupavisitvā viya gilitvā viya niṭṭhapetvā viya daḷhaggahaṇavasena. Chandarāgo vinayati pahīyati etthāti **chandarāgavinayo chandarāgapahānañcā**ti vuccati nibbānaṃ. **Āharitvā**ti pāḷiyaṃ sarūpato anāgatampi atthato ānetvā saṅgaṇhanavasena gahetabbaṃ. Āharaṇavidhiṃ pana dassento **‘‘yā imesū’’**tiādimāha. **Imesu tīsu ṭhānesū**ti yathāvuttesu sukhadukkhādīsu tīsu abhisamayaṭṭhānesu. **Diṭṭhī**ti pariññābhisamayādivasena pavattā sammādiṭṭhi yāthāvadassanaṃ. Evaṃ saṅkappādayopi yathārahaṃ veditabbā. **Bhāvanāpaṭivedho**ti bhāvanāvasena paṭivedho, na ārammaṇakaraṇamattena. **Ayaṃ maggo**ti ayaṃ catunnaṃ ariyasaccānaṃ paṭivijjhanavasena pavatto aṭṭhaṅgiko maggo. **Ettāvatāpī**ti evaṃ ekasmiṃ cakkhudvāre vatthu pariggahamukhenapi catusaccakammaṭṭhānassa matthakaṃ pāpanena **bahuṃ** vipulaṃ paripuṇṇameva **bhagavato sāsanaṃ kataṃ** anuṭṭhitaṃ **hoti**.

Uppajjitvā niruddhameva bhavaṅgacittaṃ āvajjanacittassa paccayo bhavatīti vuttaṃ **‘‘taṃ niruddhampī’’**ti. **Mandathāmagatamevā**ti mahatiyā niddāya abhibhūtassa vasena vuttaṃ, kapimiddhaparetassa pana bhavaṅgacittaṃ kadāci āvajjanassa paccayo bhaveyyāti. **Bhavaṅgasamayenevā**ti bhavaṅgasseva pavattanasamayena paguṇajjhānapaguṇakammaṭṭhānapaguṇaganthesu tesaṃ paguṇabhāveneva ābhogena vināpi manasikāro pavattati. Tathā hi paguṇaṃ ganthaṃ paguṇabhāveneva nirantaraṃ viya ajjhayamāne aññavihitatāya ‘‘ettako gantho gato, ettako avasiṭṭho’’ti sallakkhaṇā na hoti. **Catusamuṭṭhānampī**ti sabbaṃ catusamuṭṭhānarūpaṃ, na pubbe viya tisamuṭṭhānamevāti adhippāyo. Pubbaṅgamattā oḷārikattā ca phassacetanāva saṅkhārakkhandhoti gahitā, na aññesaṃ abhāvā. **Ekadesameva sammasanto**ti yathāuddiṭṭhaṃ atthaṃ heṭṭhā anavasesato aniddisitvā ekadesameva niddisanavasena desanāya āmasanto. **Imasmiṃ ṭhāne**ti yathāuddiṭṭhassa atthassa ‘‘ajjhattikañceva, āvuso, cakkhu’’ntiādinā (ma. ni. 1.306) chadvāravasena niddisanaṭṭhāne. **Heṭṭhā parihīnadesana**nti – ‘‘yaṃ upādārūpaṃ cattāro arūpino khandhā upari tīṇi ariyasaccānī’’ti niddesavasena parihīnaṃ atthajātaṃ sabbaṃ. **Taṃtaṃdvāravasenā**ti cakkhudvārādikaṃ taṃtaṃdvāravasena. Catusaccavasena āraddhā desanā catusacceneva pariyosāpitāti āha **‘‘yathānusandhināva suttantaṃ niṭṭhapesī’’**ti.

Mahāhatthipadopamasuttavaṇṇanāya līnatthappakāsanā samattā.

## 9. Mahāsāropamasuttavaṇṇanā

**307**.**Nacirapakkante**ti na ciraṃ pakkante, pakkantassa sato na cirasseva. **Saliṅgenevā**ti muṇḍiyakāsāyaggahaṇādinā attano purimaliṅgeneva. **Pāṭiyekke jāte**ti vipannācāradiṭṭhitāya pakāsanīyakammakaraṇato paraṃ aññatitthiyasadise visuṃ bhūte. **Kulaputto**ti jātimattena kulaputto. **Asambhinnāyā**ti sambhedarahitāya, jātisaṅkaravirahitāyāti atto. Jātisīsena idha jātivatthukaṃ dukkhaṃ vuttanti āha **‘‘otiṇṇoti yassa jāti anto anupaviṭṭhā’’**ti. Jāto hi satto jātakālato paṭṭhāya jātinimittena dukkhena anto anupaviṭṭho viya vibādhīyati. **Jarāyā**tiādīsupi eseva nayo. Cattāro paccayā labbhantīti lābhā, catunnaṃ paccayānaṃ labbhamānānaṃ sukatabhāvo suṭṭhu abhisaṅkhatabhāvo. **Vaṇṇabhaṇana**nti guṇakittanaṃ. **Apaññātā**ti sambhāvanāvasena na paññātā. Lābhādinibbattiyābhāvadassanañhetaṃ. Tenāha **‘‘ghāsacchādanamattampi na labhantī’’**ti. **Appesakkhā**ti appānubhāvā. Sā pana appesakkhatā adhipateyyasampattiyā ca parivārasampattiyā ca abhāvena pākaṭā hoti. Tattha parivārasampattiyā abhāvaṃ dassento **‘‘appaparivārā’’**ti āha.

Sārenapi keci ajānanena aññālābhena vā asārabhūtampi kattabbaṃ karontīti tato visesanatthaṃ ‘‘sārena sārakaraṇīya’’nti vuttanti taṃ dassento **‘‘akkhacakkayuganaṅgalādika’’**nti āha. **Brahmacariyassā**ti sikkhāttayasaṅgahassa sāsanabrahmacariyassa. Mahārukkhassa maggaphalasārassa ñāṇadassanapheggukassa samādhitacassa sīlapapaṭikassa cañcalasabhāvā saṃsappacārīti ca **cattāro paccayā sākhāpalāsaṃ nāma. Tenevā**ti lābhasakkārasilokanibbattaneneva. **Sāro me patto**ti imasmiṃ sāsane adhigantabbasāro nāma iminā lābhādinibbattanena anuppattoti vosānaṃ niṭṭhitakiccaṃ āpanno.

**310**.**Ñāṇadassana**nti ñāṇabhūtaṃ dassanaṃ visayassa sacchikaraṇavasena pavattaṃ abhiññāñāṇaṃ. **Sukhumaṃ rūpa**nti devādīnaṃ, aññampi vā sukhumasabhāvaṃ rūpaṃ. Tenāha **‘‘antamaso…pe… viharantī’’**ti, dibbacakkhu hi idha ukkaṭṭhaniddesena ‘‘ñāṇadassana’’nti gahitaṃ.

**311**.**Asamayavimokkhaṃ****ārādhetī**ti ettha adhippetaṃ asamayavimokkhaṃ pāḷiyā eva dassetuṃ **‘‘katamo asamayavimokkho’’**tiādi vuttaṃ. Aṭṭhannañhi samāpajjanasamayopi atthi asamayopi, maggavimokkhena pana vimuccanassa samayo vā asamayo vā natthi. Yassa saddhā balavatī, vipassanā ca āraddhā, tassa gacchantassa tiṭṭhantassa nisīdantassa bhuñjantassa ca maggaphalapaṭivedho nāma na hotīti na vattabbaṃ, iti maggavimokkhena vimuccantassa samayo vā asamayo vā natthīti so **asamayavimokkho**. Tenāha **‘‘lokiyasamāpattiyo hī’’**tiādi.

Na kuppati, na nassatīti **akuppā,** kadācipi aparihānasabhāvā. Sabbasaṃkilesehi paṭippassaddhivasena cetaso vimuttīti **cetovimutti**. Tenāha **‘‘arahattaphalavimuttī’’**ti. Ayamattho payojanaṃ etassāti **etadatthaṃ,** sāsanabrahmacariyaṃ, tassa **esā** paramakoṭi. Yathāraddhassa sāropamena phalena desanā niṭṭhāpitāti āha **‘‘yathānusandhināva desanaṃ niṭṭhapesī’’**ti. Yaṃ panettha atthato avibhattaṃ, taṃ suviññeyyameva.

Mahāsāropamasuttavaṇṇanāya līnatthappakāsanā samattā.

## 10. Cūḷasāropamasuttavaṇṇanā

**312**.**Piṅgaladhātuko**ti piṅgalasabhāvo piṅgalacchaviko, piṅgalakkhoti vā attho. **Pabbajitasamūhasaṅkhāto saṅgho,** na sīlādiguṇehi saṅgahitabbabhāvena. Saṅgho etesaṃ atthi parivārabhūtoti **saṅghino. Svevā**ti so eva pabbajitasamūhasaṅkhāto. **Ācārasikkhāpanavasenā**ti attanā parikappitaacelavatādiācārasikkhāpanavasena. **Paññātā**ti yathāsakaṃ samādinnavatavasena ceva viññātaladdhivasena ca paññātā. **Laddhikarā**ti tassā micchādiṭṭhiyā uppādakā. **Bahujanassā**ti puthujanassa. Tassa pana āgamasampadāpi nāma natthi, kuto adhigamoti ekaṃsato andhaputhujjano evāti āha **‘‘assutavato andhabālaputhujjanassā’’**ti. Na hi viññū appasādanīye pasīdanti. Maṅgalesu kātabbadāsakiccakaro dāso **maṅgaladāso**.

**Tantāvutāna**nti tante pasāretvā vītānaṃ. **Gaṇṭhanakileso**ti saṃsāre bandhanakileso. **Evaṃ vāditāyā**ti evaṃ paṭiññatāya, evaṃ diṭṭhitāya vā. **Niyyānikā**ti niyyānagatisappāṭihīrakā anupārambhabhūtattāti adhippāyo. No ce niyyānikāti ānetvā yojanā. Tesaṃ sabbaññupaṭiññāya abhūtattā tassā abhūtabhāvakathanena tassa brāhmaṇassa na kāci atthasiddhīti āha **‘‘nesaṃ aniyyānikabhāvakathanena atthābhāvato’’**ti.

**318**. Nihīnalokāmise līno ajjhāsayo etassa, na pana nibbāneti. **Līnajjhāsayo. Sāsanaṃ sithilaṃ katvā gaṇhāti** sikkhāya na tibbagāravattā.

**323**.**Heṭṭhā**ti anantarātītasutte mahāsāropame. **Paṭhamajjhānādidhammā vipassanāpādakā**ti vipassanāya padaṭṭhānabhūtā. **Idhā**ti imasmiṃ cūḷasāropame āgatā. **Nirodhapādakā**ti anāgāmino, arahanto vā nirodhasamāpattiṃ samāpajjituṃ samatthā. **Tasmā**ti nirodhapādakattā. Paṭhamajjhānādidhammā ñāṇadassanato **uttaritarā**ti veditabbā.

Cūḷasāropamasuttavaṇṇanāya līnatthappakāsanā samattā.

Niṭṭhitā ca opammavaggavaṇṇanā.

# 4. Mahāyamakavaggo

## 1. Cūḷagosiṅgasuttavaṇṇanā

**325**. Ñātīnaṃ (a. ni. ṭī. 3.6.19) nivāsaṭṭhānabhūto gāmo ñātiko, so eva **nātiko**. So kira gāmo yesaṃ santako, tesaṃ pubbapurisena attano ñātīnaṃ sādhāraṇabhāvena nivesito, tena ‘‘nātiko’’ti paññāyittha. Atha pacchā tattha dvīhi dāyādehi dvidhā vibhajitvā paribhutto. Tenāha **‘‘dvinnaṃ cūḷapitimahāpitiputtānaṃ dve gāmā’’**ti. Giñjakā vuccanti iṭṭhakā, giñjakāhiyeva kato āvasatho **giñjakāvasatho**. Tasmiṃ kira padese mattikā sakkharamarumbavālikādīhi asammissā akaṭhinā saṇhā sukhumā, tāya katāni kulālabhājanānipi silāmayāni viya daḷhāni, tasmā te upāsakā tāya mattikāya dīghaputhulaiṭṭhakā kāretvā tāhi ṭhapetvā dvārabāhavātapānakavāṭatulāyo sesaṃ sabbaṃ dabbasambhārena vinā iṭṭhakāhi eva pāsādaṃ kāresuṃ. Tenāha **‘‘iṭṭhakāhevā’’**tiādi.

**Gosiṅgasālavanadāya**nti gosiṅgasālavananti laddhanāmaṃ rakkhitaṃ araññaṃ. **Jeṭṭhakarukkhassā**ti vanappatibhūtassa sālarukkhassa. **Sāmaggirasa**nti samaggabhāvādiguṇaṃ vivekasukhaṃ. **Uparipaṇṇāsake** upakkilesasutte (ma. ni. 3.237-238) puthujjanakālo kathito, **idha** cūḷagosiṅgasutte **khīṇāsavakālo kathito**. Katakiccāpi hi te mahātherā attano diṭṭhadhammasukhavihāraṃ paresaṃ diṭṭhānugatiṃ āpajjanañca sampassantā paramañca vivekaṃ anubrūhantā sāmaggirasaṃ anubhavamānā tattha viharanti. **Tadā**ti tasmiṃ upakkilesasuttadesanākāle. **Te**ti anuruddhappamukhā kulaputtā. **Laddhassādā**ti vipassanāya vīthipaṭipattiyā adhigatassādā. Vipassanā hi pubbenāparaṃ visesaṃ āvahantī pavattamānā sātisayaṃ pītisomanassaṃ āvahati. Tenāha bhagavā –

‘‘Yato yato sammasati, khandhānaṃ udayabbayaṃ;

Labhati pītipāmojjaṃ, amataṃ taṃ vijānata’’nti. (dha. pa. 374);

**Laddhapatiṭṭhā** maggaphalādhigamanena. Sati hi maggaphalādhigame sāsane patiṭṭhā laddhā nāma hoti, no aññathā.

Kāmaṃ sāriputtamoggallānāpi mahāsāvakapariyāpannāva, aggasāvakabhāvena pana nesaṃ visesadassanatthaṃ **‘‘dhammasenāpatimahāmoggallānattheresu vā’’**ti visuṃ gahaṇaṃ. Satipi hi sāmaññayoge visesavanto visuṃ gayhanti yathā ‘‘brāhmaṇā āgatā, vāsiṭṭhopi āgato’’ti. Tesu pana visuṃ gahitesupi **‘‘asītimahāsāvakesū’’**ti **asīti**ggahaṇaṃ appakaṃ ūnamadhikaṃ vā gaṇanupagaṃ na hotīti. **Antamaso**ti idaṃ dhammabhaṇḍāgārikassa upaṭṭhākabhāvena āsannacāritāya vuttaṃ. **Anīkā**ti hatthānīkā, hatthānīkato hatthisamūhatoti attho. Kāḷasīho yebhuyyena yūthacaroti katvā vuttaṃ **‘‘yūthā nissaṭo kāḷasīho viyā’’**ti. Kesarī pana ekacarova. **Vātacchinno valāhako viyā**ti vātacchinno pabbatakūṭappamāṇo valāhakacchedo viya. **Tesaṃ paggaṇhanato**ti yathā nāma jighacchitassa bhojane, pipāsitassa pānīye, sītena phuṭṭhassa uṇhe, uṇhena phuṭṭhassa sīte, dukkhitassa sukhe abhiruci uppajjati, evamevaṃ bhagavato kosambake bhikkhū aññamaññaṃ vivādāpanne disvā apare samaggāvāsaṃ vasante āvajjitassa ime tayo kulaputtā āpāthaṃ āgamiṃsu, atha ne paggaṇhitukāmo upasaṅkami, evāyaṃ paṭipattianukkamena kosambakānaṃ bhikkhūnaṃ vinayanupāyo hotīti. Tenāha ‘‘tesaṃ paggaṇhanato’’ti. Eteneva **pacchimajanataṃ anukampanato**ti idampi kāraṇaṃ ekadesena saṃvaṇṇitanti daṭṭhabbaṃ. **Ukkaṃsitvā**ti yathābhūtehi guṇehi sampahaṃsanena visesetvā visiṭṭhe katvā pasaṃsāvasena cetaṃ āmeḍitavacanaṃ.

**Taṃ araññaṃ rakkhati** vanasāminā āṇatto. Rakkhitagopitaṃ vanasaṇḍaṃ, na mahāvanādi viya apariggahitaṃ. Sīlādippabhedāya attatthāya paṭipannā **attakāmā,** na apariccattasinehāti āha **‘‘attano hitaṃ kāmayamānā’’**ti. Tenāha **‘‘yo hī’’**tiādi. **Bhindeyyā**ti vināseyya.

**Dubbalamanussā**ti paññāya dubbalā aviddasuno manussā. **Tānī**ti abhijātiādīsu uppannapāṭihāriyāni. **Cīvaragabbhena paṭicchādetvā**ti cīvarasaṅkhāte ovarake nigūhitvā viya. Na hi cīvarapārupanamattena buddhānubhāvo paṭicchanno hoti. ‘‘Mā sudha kocimaṃ buddhānubhāvaṃ aññāsī’’ti pana tathārūpena iddhābhisaṅkhārena taṃ chādetvā gato bhagavā tathā vutto. Tenāha **‘‘aññātakavesena agamāsī’’**ti.

**Abhikkamathā**ti padaṃ abhimukhabhāvena vidhimukhena vadatīti āha **‘‘ito āgacchathā’’**ti. Buddhānaṃ kāyo nāma suvisuddhajātimaṇi viya sobhano, kiñci malaṃ apanetabbaṃ natthi, kimatthaṃ bhagavā pāde pakkhālesīti āha **‘‘buddhāna’’**ntiādi.

**326**.**Anuruddhā**ti vā ekasesanayena vuttaṃ virūpekasesassapi icchitabbattā, evañca katvā bahuvacananiddesopi samatthito hoti. **Iriyāpatho khamatī**ti sarīrassa lahuṭṭhānatāya catubbidhopi iriyāpatho sukhappavattiko. **Jīvitaṃ yāpetī**ti yāpanālakkhaṇaṃ jīvitaṃ imaṃ sarīrayantaṃ yāpeti sukhena pavatteti. **Uḷuṅkayāguṃ vā kaṭacchubhikkhaṃ vā**ti idaṃ makaravuttiyā missakabhattena yāpanaṃ vattanti katvā vuttaṃ. Tenāha **‘‘bhikkhācāravattaṃ pucchatī’’**ti.

**Aññamaññaṃ saṃsandatī**ti satipi ubhayesaṃ kalāpānaṃ paramatthato bhede pacurajanehi duviññeyyanānattaṃ khīrodakasammoditaṃ accantameva saṃsaṭṭhaṃ viya hutvā tiṭṭhati. Tenāha **‘‘visuṃ na hoti, ekattaṃ viya upetī’’**ti. Piyabhāvadīpanāni cakkhūni **piyacakkhūni**. Piyāyati, piyāyitabboti vā **piyo**ti. Samaggavāsassa yaṃ ekantakāraṇaṃ, taṃ pucchanto bhagavā **‘‘yathā kathaṃ panā’’**tiādimāhāti **‘‘kathanti kāraṇapucchā’’**ti vuttaṃ. Yo nesaṃ mettāsahitānaṃyeva kammādīnaṃ aññamaññasmiṃ paccupaṭṭhānākāro, taṃ sandhāya **‘‘katha’’**nti pucchā. Tathā hi parato ‘‘evaṃ kho mayaṃ, bhante’’tiādinā therehi vissajjanaṃ kathitaṃ.

Mittaṃ etassa atthīti **mettaṃ,** kāyakammaṃ. **Āvī**ti pakāsaṃ. **Raho**ti appakāsaṃ. Yañhi uddissa mettaṃ kāyakammaṃ paccupaṭṭhapeti, taṃ tassa sammukhā ce, pakāsaṃ hoti, parammukhā ce, appakāsaṃ. Tenāha **‘‘āvi ceva raho cāti sammukhā ceva parammukhā cā’’**ti. **Itarānī**ti parammukhā kāyavacīkammāni. **‘‘Tatthā’’**tiādinā saṅkhepato vuttamatthaṃ vivarituṃ **‘‘yaṃ hī’’**tiādi vuttaṃ. Sammajjanādivasena **paṭijaggitabbayuttaṃ ṭhānaṃ vā. Tathevā**ti yathā sammukhā kate mettākāyakamme vuttaṃ, tatheva. ‘‘Kacci khamanīya’’nti evamādikā kathā **sammodanīyakathā**. Yathā parehi saddhiṃ attano chiddaṃ na hoti, tathā paṭisanthāravasena pavattā kathā **paṭisanthārakathā**. ‘‘Aho tadā therena mayhaṃ dinno ovādo, dinnā anusāsanī’’ti evaṃ kālantare saritabbayuttā, chasāraṇīyapaṭisaṃyuttā vā kathā **sāraṇīyakathā**. Suttapadaṃ nikkhipitvā tassa atthaniddesavasena sīlādidhammapaṭisaṃyuttā kathā **dhammīkathā**. Sarena suttassa uccāraṇaṃ **sarabhaññaṃ**. Pañhassa ñātuṃ icchitassa atthassa pucchanaṃ **pañhapucchanaṃ**. Tassa yathāpucchitassaādisanaṃ **pañhavissajjanaṃ**. **Evaṃ samannāharato**ti evaṃ manasikaroto, evaṃ mettaṃ upasaṃharatoti attho.

Ekato kātuṃ na sakkā, tasmā **nānā. Hitaṭṭhenā**ti attano viya aññamaññassa hitabhāvena. **Nirantaraṭṭhenā**ti antarābhāvena bhedābhāvena. **Aviggahaṭṭhenā**ti avirodhabhāvena. **Samaggaṭṭhenā**ti sahitabhāvena. **Paribhaṇḍaṃ katvā**ti bahalatanumattikālepehi limpetvā. **Cīvaraṃ vā dhovantī**ti attano cīvaraṃ vā dhovanti. **Paribhaṇḍaṃ vā**ti attano paṇṇasālāya paribhaṇḍaṃ vā karonti.

**327**.**Paṭiviruddhā evā**ti etthāpi ‘‘yebhuyyenā’’ti padaṃ ānetvā sambandhitabbaṃ. **Tesaṃ appamādalakkhaṇa**nti tesaṃ appamajjanasabhāvaṃ. **Kacci pana vo anuruddhā samaggā**ti etthāpi **vo**ti nipātamattaṃ, paccattavacanaṃ vā, kacci tumheti evamattho veditabbo. **Samuggapāti**nti samuggapuṭasadisaṃ pātiṃ.

Paṇṇasālāyaṃ anto bahi ca sammajjanena sodhitaṅgaṇatā **vattapaṭipatti. Paṭivisamattamevā**ti attano yāpanapaṭivisamattameva. **Osāpetvā**ti pakkhipitvā. **Pamāṇamevā**ti attano yāpanapamāṇameva. **Vuttanayena jahitvā**ti pāḷiyaṃ vuttanayena jahitvā.

**Hatthena hatthaṃ saṃsibbantā**ti attano hatthena itarassa hatthaṃ daḷhaggahaṇavasena bandhantā. Vilaṅgheti desantaraṃ pāpeti etenāti vilaṅghako, hattho. Hattho eva vilaṅghako hatthavilaṅghako, tena **hatthavilaṅghakena**.

**Taṃ akhaṇḍaṃ katvā**ti taṃ tīsupi divasesu dhammassavanaṃ pavattanavasena akhaṇḍikaṃ katvā. **Eta**nti ‘‘pañcāhikaṃ kho panā’’tiādivacanaṃ. Pañcame pañcame ahani bhavatīti **pañcāhikaṃ. Bhagavatā pucchitena** anuruddhattherena. **Pamādaṭṭhānesuyevā**ti aññesaṃ pamādaṭṭhānesuyeva. **‘‘Pamādaṭṭhānesuyevā’’**ti vuttamevatthaṃ pākaṭataraṃ kātuṃ **‘‘aññesañhī’’**tiādi vuttaṃ. **Papañcakaraṇaṭṭhānānī**ti kathāpapañcassa karaṇaṭṭhānāni vissaṭṭhakathāpavattanena kammaṭṭhāne pamajjanaṭṭhānāni. Tatthāpi ‘‘mayaṃ, bhante, kammaṭṭhānaviruddhaṃ na paṭipajjāmā’’ti sikhāppattaṃ attano appamādalakkhaṇaṃ thero dasseti. **Ettakaṃ ṭhānaṃ muñcitvā**ti pana idaṃ tadā vihārasamāpattīnaṃ vaḷañjābhāvena vuttaṃ.

**328**. Jhānassa adhippetattā **‘‘alamariyañāṇadassanaviseso’’**icceva vuttaṃ. Attano sammāpaṭipannatāya satthu cittārādhanatthaṃ tassa ca visesādhigamassa satthu paccakkhabhāvato thero **‘‘kiñhi no siyā, bhante’’**ti āha. **Yāvadevā**ti yattakaṃ kālaṃ ekaṃ divasabhāgaṃ vā sakalarattiṃ vā yāva satta vā divase.

**329**.**Samatikkamāyā**ti sammadeva atikkamanāya. Sati hi upari visesādhigame heṭṭhimajjhānaṃ samatikkantaṃ nāma hoti paṭippassaddhi ca. Tenāha **‘‘paṭippassaddhiyā’’**ti. **Ñāṇadassanaviseso**ti kāraṇūpacārena vuttoti veditabbo. **Vedayitasukhato**ti vedanāsahitajjhānasukhato vā phalasukhato vā. **Avedayitasukha**nti nibbānasukhaṃ viya vedanārahitaṃ sukhaṃ. **Avedayitasukha**nti ca nidassanamattametaṃ, taṃ pana aphassaṃ asaññaṃ acetananti sabbacittacetasikarahitameva. Tato ca satipi rūpadhammappavattiyaṃ tassa acetanattā sabbaso saṅkhāradukkhavirahitatāya santatarā paṇītatarā ca nirodhasamāpattīti vuccate. Tenāha **‘‘avedayitasukhaṃ santataraṃ paṇītataraṃ hotī’’**ti. Tena vuttaṃ ‘‘imamhā cā’’tiādi.

**330**.**Sāmaggirasānisaṃsameva nesaṃ bhagavā kathesi** ajjhāsayānukūlattā tassa. **Anusāvetvā**ti anupagamanavasena sammadeva ārocetvā. ‘‘Anusaṃsāvetvā’’ti vā pāṭho, so evattho. **Tato paṭinivattitvā**ti etarahi bhagavato ekavihāre ajjhāsayoti satthu manaṃ gaṇhantā ‘‘idheva tiṭṭhathā’’ti vissajjitaṭṭhānato nivattitvā. **Pabbajjādīnī**ti **ādi**-saddena upasampadā-visuddhi-dhutakammaṭṭhānānuyoga-jhānavimokkha-samāpatti-ñāṇadassana-maggabhāvanā-phalasacchikiriyādike saṅgaṇhāti. **Adhigantvāpī**ti **pi**-saddena yathādhigatānampi. **Attano guṇakathāya aṭṭiyamānā**ti bhagavantaṃ nissāya adhigantvāpi dhammādhikaraṇaṃ satthuvihesābhāvadīpane bhagavato pākaṭaguṇānaṃ kathāya aṭṭiyamānāpīti yojanā. **Devatā**ti taṃtaṃsamāpattilābhiniyo devatā. **Mukhaṃ me sajja**nti mukhaṃ me kathane samatthaṃ, kathane yogyanti attho.

**331**.**Evaṃ āgato**ti evaṃ āṭānāṭiyasutte āgato. **Paliveṭhente**ti codente. **Maccharāyantī**ti attano guṇānaṃ bhagavatopi ārocanaṃ asahamānā maccharāyantīti so cintetīti katvā vuttaṃ.

**Tesaṃ****lābhā**ti tesaṃ vajjirājūnaṃ vajjiraṭṭhavāsīnañca manussattaṃ, patirūpadesavāsādiko, bhagavato tiṇṇañca kulaputtānaṃ dassanavandanadānadhammassavanādayo lābhā. Suladdhā lābhāti yojanā. **Pasannacittaṃ anussareyyā**ti taṃ kulañhetaṃ sīlādiguṇe cittaṃ pasādetvā anussareyya. Vuttaṃ tesaṃ ‘‘anussaraṇampāhaṃ, bhikkhave, tesaṃ bhikkhūnaṃ bahūpakāraṃ vadāmī’’ti (itivu. 104; saṃ. ni. 5.184).

Cūḷagosiṅgasuttavaṇṇanāya līnatthappakāsanā samattā.

## 2. Mahāgosiṅgasuttavaṇṇanā

**332**.**Kocidevā**ti gosiṅgasālavanasāmantato niviṭṭhesu yo koci gāmo gocaragāmo bhavissati, tasmā anibaddhabhāvato gocaragāmo na gahito, vasanaṭṭhānameva paridīpitaṃ, tato eva araññanidānakaṃ nāmetaṃ. **Sabbatthā**ti devaloke manussaloke ca. **Thirakārakehī**ti sāsane thirabhāvakārakehi. **Savanante jātattā**ti catusaccagabbhassa dhammassavanassa pariyosāne ariyāya jātiyā jātattā. Yathā paṭivedhabāhusaccaṃ ijjhati, tathā dhammassa savanato sāvakā. **Sūriyo viya** bhāsuraguṇaraṃsitāya mohandhakāravidhamanato. **Cando viya** ramaṇīyamanoharasītalaguṇatāya kilesapariḷāhavūpasamato. **Sāgaro viya** gambhīrathiravipulānekaguṇatāya ṭhitadhammasabhāvato. Guṇamahantatāya therassa abhiññātatā, guṇamahantatā ca suttesu āgatanayeneva ñātabbāti taṃ vitthārato dassetuṃ **‘‘na kevala’’**ntiādi vuttaṃ. **Sīhanādasutta**nti majjhimanikāye āgataṃ mahāsīhanādasuttaṃ (ma. ni. 1.146). **Therapañhasutta**nti suttanipāte aṭṭhakavagge āgataṃ **sāriputtasuttaṃ** (su. ni. 961-981). **Therasīhanādasutta**nti imassa ca therassa janapadacārikāya satthu sammukhā **sīhanādasuttaṃ**. **Abhinikkhamana**nti therasseva mahatā ñātiparivaṭṭena mahatā ca bhogaparivaṭṭena saha gharāvāsapariccāgo abhinikkhamanaṃ. Esa nayo ito paresupi. **Yadida**nti nipāto, yo ayanti attho.

**Mahāpaññe bhikkhū gahetvā**ti āyasmato kira sāriputtattherassa parivārabhikkhūpi mahāpaññā eva ahesuṃ. Dhātuso hi sattā saṃsandanti. **Sayaṃ iddhimā**tiādīsupi eseva nayo. Ayaṃ panattho **dhātusaṃyuttena** (saṃ. ni. 2.99) dīpetabbo – gijjhakūṭapabbate gilānaseyyāya nisinno bhagavā ārakkhatthāya parivāretvā vasantesu sāriputtamoggallānādīsu ekamekaṃ attano parisāya saddhiṃ caṅkamantaṃ voloketvā bhikkhū āmantesi – ‘‘passatha no tumhe, bhikkhave, sāriputtaṃ sambahulehi bhikkhūhi saddhiṃ caṅkamantanti. Evaṃ, bhante. Sabbe kho ete, bhikkhave, bhikkhū mahāpaññā’’ti sabbaṃ vitthāretabbaṃ.

**Vanante**ti upavanante. **Meghavaṇṇāyā**ti nīlābhāya. Samuddakucchito uggacchantassa viya upaṭṭhānaṃ sandhāya vuttaṃ. Cakkavāḷapabbatamatthakasamīpe ābhāpharaṇavasena pavattiyā **‘‘pācīnacakkavāḷapabbatamatthake’’**ti vuttaṃ, na cakkavāḷapabbatamatthake candamaṇḍalassa vicaraṇato. Tathā sati lokantarikanirayesupi candimasūriyānaṃ ābhā phareyya. Ubbedhavasena hi cakkavāḷapabbatassa vemajjhato candimasūriyā vicaranti. Sālakusumapabhānaṃ atirattatāya vuttaṃ **‘‘lākhārasena siñcamānaṃ viyā’’**ti. **Upagāyamānā viyā**ti payirupāsanavasena upecca gāyamānā viya. **Kāya nu kho ajja ratiyā**ti ajja jhānasamāpattiratiyā eva nu kho, udāhu dhammasākacchāratiyā dhammadesanāratiyāti cintesi.

**Dve candamaṇḍalāni viya** paramasobhaggappattāya kantiyā. **Dve sūriyamaṇḍalāni viya** ativiya suvisuddhasamujjalāya guṇavibhūtiyā. **Dve chaddantanāgarājāno viya** mahānubhāvatāya. **Dve sīhā viya** tejussadatāya. **Dve byagghā viya** anolīnavuttitāya. **Sabbapāliphullamevāti** sabbameva samantato vikasitaṃ.

**333**. Kathā upacarati pavattati etthāti kathāupacāro, savanūpacāro padeso, taṃ **kathāupacāraṃ**. Ramaṇīyameva **rāmaṇeyyakaṃ**. **Ujjaṅgale**ti lūkhapadese kaṭhinapadese. Dosehi itā apagatāti **dosinā** ta-kārassa na-kāraṃ katvā. **Dibbā maññe gandhā**ti devaloke gandhā viya. Divi bhavāti **dibbā**. **Dve therā**ti sāriputtattheraānandattherā. Ānandatthero tāva mamāyatu akhīṇāsavabhāvato, sāriputtatthero kathanti? Na idaṃ mamāyanaṃ gehassitapemavasena, atha kho guṇabhattivasenāti nāyaṃ doso.

Anumatiyā pucchā **anumatipucchā,** anumatiggahaṇatthaṃ pucchanaṃ. Tattha yasmā adhammikampi vuddhassa anumatiṃ itaro paṭikkhipituṃ na labhati, tena sā anujānitabbāva hoti, tasmā saṅghakhuddakato paṭṭhāya anumati pucchitabbā. Tenāha **‘‘anumatipucchā nāmesā’’**tiādi. **Khuddakato paṭṭhāyā**ti kaṇiṭṭhato paṭṭhāya. Paṭibhāti upaṭṭhātīti paṭibhānaṃ, yathādhippeto attho, **taṃ paṭibhānaṃ. Sikhāppattā vepullappattā na bhavissati** padesañāṇe ṭhitehi bhāsitattā. **Sikhāppattā vepullappattā bhavissati** sabbaññutaññāṇena saṃsanditattā. Vuttamevatthaṃ upamāya vibhāvetuṃ **‘‘yathā hī’’**tiādi vuttaṃ. Tattha paccatthikā aṭṭiyanti dukkhāyanti etenāti **aṭṭo,** vinicchitabbavohāro. **Gāmabhojaka**nti yasmiṃ gāme so uppanno, taṃ gāmabhojakaṃ. **Janapadabhojaka**nti yasmiṃ janapade so uppanno, taṃ janapadabhojakaṃ. **Mahāvinicchayaamacca**nti yasmiṃ rajje so janapado, tassa rājadhāniyaṃ mahāvinicchayaamaccaṃ. **Senāpati**nti yassa rañño so amacco, tassa senāpatiṃ. Tathā **uparāja**nti. Idaṃ panettha pakaticārittavasena vuttaṃ upameyyatthānurūpatoti daṭṭhabbaṃ. **Aparāparaṃ na sañcarati** vinicchayanārahena vinicchitabhāvato.

Pakaṭṭhānaṃ (a. ni. ṭī. 2.4.22) ukkaṭṭhānaṃ sīlādiatthānaṃ bodhanato, sabhāvaniruttivasena buddhādīhi bhāsitattā ca pakaṭṭhānaṃ vacanappabandhānaṃ āḷīti **pāḷi,** pariyattidhammo. Purimassa atthassa pacchimena atthena anusandhānaṃ **anusandhi**. Atthamukhena pana pāḷipadesānampi anusandhi hotiyeva, so ca pubbāparānusandhi-pucchānusandhi-ajjhāsayānusandhi-yathānusandhivasena catubbidho. Taṃtaṃdesanānaṃ pana pubbāparasaṃsandanaṃ **pubbāparaṃ**. Pāḷivasena anusandhivasena pubbāparavasenāti paccekaṃ yojetabbaṃ. **Uggahita**nti byañjanaso atthaso ca uddhaṃ uddhaṃ gahitaṃ, pariyāpuṇanavasena ceva paripucchāvasena ca hadayena gahitanti attho. Vaṭṭadukkhanissaraṇatthikehi sotabbato sutaṃ, pariyattidhammo, taṃ dhāretīti **sutadharo**. Yo hi sutadharo, sutaṃ tasmiṃ patiṭṭhitaṃ hoti suppatiṭṭhitaṃ, tasmā vuttaṃ **‘‘sutassa ādhārabhūto’’**ti. Tenāha **‘‘yassa hī’’**tiādi. Ekapadaṃ ekakkharampi avinaṭṭhaṃ hutvā sannicīyatīti sannicayo, sutaṃ sannicayo etasminti **sutasannicayo. Ajjhosāyā**ti anupavisitvā. **Tiṭṭhatī**ti na mussati.

**Ṭhitā paguṇā**ti paguṇā vācuggatā. **Niccalita**nti aparivattitaṃ. **Saṃsanditvā**ti aññehi saṃsanditvā. **Samanuggāhitvā**ti paripucchāvasena atthaṃ ogāhetvā. Pabandhassa vibandhābhāvato **gaṅgāsotasadisaṃ,** ‘‘bhavaṅgasotasadisa’’nti vā pāṭho, akittimaṃ sukhappavattīti attho. Suttekadesassa suttassa ca vacasā paricayo idha nādhippeto, vaggādivasena pana adhippetoti āha **‘‘suttadasaka…pe… sajjhāyitā’’**ti, ‘‘dasa suttāni gatāni, dasa vaggāgatā’’tiādinā sallakkhetvā vācāya sajjhāyitāti attho. Manasā anu anu pekkhitā bhāgaso nijjhāyitā cintitā **manasānupekkhitā. Rūpagataṃ viya paññāyatī**ti rūpagataṃ viya cakkhussa vibhūtaṃ hutvā paññāyati. **Suppaṭividdhā**ti nijjaṭaṃ niggumbaṃ katvā suṭṭhu yāthāvato paṭividdhā.

Pajjati attho ñāyati etenāti **padaṃ,** tadeva atthaṃ byañjetīti **byañjana**nti āha **‘‘padameva atthassa byañjanato padabyañjana’’**nti. Akkharapāripūriyā padabyañjanassa parimaṇḍalatā, sā pana pāripūrī evaṃ veditabbāti āha **‘‘dasavidhabyañjanabuddhiyo aparihāpetvā’’**ti. **Aññaṃ upārambhakara**nti yathānikkhittasuttato aññaṃ tassa ananulomakaṃ suttaṃ āharati. **Tadatthaṃ otāretī**ti tassa āhaṭasuttasseva atthaṃ vicāreti. **Tassa kathā aparimaṇḍalā nāma hoti** atthassa aparipuṇṇabhāvato. Yathānikkhittassa suttassa atthasaṃvaṇṇanāvaseneva suttantarampi ānento **bahi ekapadampi na gacchati nāma. Amakkhento**ti avināsento. Taṃ taṃ atthaṃ suṭṭhu vavatthitaṃ katvā dassento **tulikāya paricchindanto viya**. Gambhīrataramatthaṃ gamento **gambhīramātikāya udakaṃ pesento viya.** Uttānamātikāya hi mariyādaṃ ottharitvā udakaṃ aññathā gaccheyya. Ekaṃyeva padaṃ anekehi pariyāyehi punappunaṃ saṃvaṇṇento padaṃ **koṭṭento sindhavājānīyo viya**. So hi vaggitāya gatiyā pade padaṃ koṭṭento gacchati. Kathāmaggena **tassa kathā parimaṇḍalā nāma hoti** dhammato atthato anusandhito pubbāparato ācariyuggahatoti sabbaso paripuṇṇabhāvato.

**Anuppabandhehī**ti vissaṭṭhehi āsajjamānehi. Nātisīghaṃ nātisaṇikaṃ nirantaraṃ ekarasañca katvā parisāya ajjhāsayānurūpaṃ dhammaṃ kathento vissaṭṭhāya kathāya katheti nāma, na aññathāti dassento **‘‘yo bhikkhū’’**tiādimāha. **Araṇiṃ manthento viya, uṇhakhādanīyaṃ khādanto viyā**ti sīghaṃ sīghaṃ kathanassa udāharaṇaṃ, **gahitaṃ gahitamevā**tiādi laṅghetvā kathanassa. Purāṇapaṇṇantaresu hi paripātiyamānagodhā kadāci dissati, evamekaccassa atthavaṇṇanā katthaci na dissati. **Ohāyā**ti ṭhapetvā. **Yopī**tiādinā ekarūpena kathāya akathanaṃ dasseti. **Petaggi** nijjhāmataṇhikapetassa mukhato niccharaṇakaaggi. **Vitthāyatī**ti appaṭitānatamāpajjati. Kenaci rogena dukkhaṃ patto viya **nitthunanto. Kandanto viyā**ti ukkuṭṭhiṃ karonto viya. **Appabandhā nāma hoti** sukhena appavattabhāvato. **Ācariyehi dinnanaye ṭhito**ti ācariyuggahaṃ amuñcanto, yathā ca ācariyā taṃ taṃ suttaṃ saṃvaṇṇesuṃ, teneva nayena saṃvaṇṇentoti attho. **Acchinnadhāraṃ katvā**ti ‘‘nātisīghaṃ nātisaṇika’’ntiādinā heṭṭhā vuttanayena avicchinnaṃ kathāpabandhaṃ katvā. **Anusayasamugghātāyā**ti iminā tassā kathāya arahattapariyosānataṃ dasseti. **Evarūpenā**ti nayidaṃ ekavacanaṃ tattakavasena gahetabbaṃ, atha kho lakkhaṇe pavattanti dassento **‘‘tathārūpeneva bhikkhusatena bhikkhusahassena vā’’**ti vuttaṃ. **Pallaṅkenā**ti pallaṅkapadesena, pallaṅkāsanantenāti attho. **Iminā nayenā**ti vārantarasādhāraṇaṃ atthaṃ atidisati, asādhāraṇaṃ pana vakkhatevāti.

**334**. Āramati etenāti **ārāmo**.

**335**.**Dhuvasevana**nti niyatasevitaṃ. **Pāsādapariveṇe**ti pāsādaṅgaṇe. **Nābhiyā patiṭṭhitāna**nti nābhiyā bhūmiyaṃ patiṭṭhitānaṃ. **Arantarānī**ti aravivarāni taṃtaṃarānaṃ vemajjhaṭṭhānāni.

**336**.**Samādinnaaraññadhutaṅgo āraññiko,** na araññavāsamattena.

**337**.**Na****osādentī**ti na avasādenti, na avasādanāpekkhā aññamaññaṃ pañhaṃ pucchantīti attho. **Pavattinī**ti paguṇā.

**338**.**Lokuttarā vihārasamāpatti** nāma therassa arahattaphalasamāpattiyo, pariyāyato pana nirodhasamāpattipi veditabbā.

**339**.**Sādhukāro ānandattherassa dinno**. Tenāha bhagavā ‘‘yathā taṃ ānandova sammā byākaramāno byākareyyā’’tiādi. **Sammā**ti suṭṭhu, yathāajjhāsayanti adhippāyo. Yena hi yaṃ yathācittaṃ kathitaṃ, taṃ sammā kathitaṃ nāma hoti. Sampattavasena hi yathākārī tathāvādī sobhati. Tenāha **‘‘attano anucchavikamevā’’**tiādi. Bahussuto bhikkhu tattha tattha sutte sīlādīnaṃ āgataṭṭhāne tesaṃ suviditattā yathānusiṭṭhaṃ paṭipajjamāno tāni paripūretīti āha **‘‘sīlassa āgataṭṭhāne’’**tiādi. Maggādipasavanāya **vipassanāgabbhaṃ gaṇhāpetvā** paripākaṃ gametvāti attho.

**340**. ‘‘Eseva nayo’’ti atidesavasena saṅkhepato vuttamatthaṃ vivaranto **‘‘āyasmā hi revato’’**tiādimāha.

**342**.**Aparepi****nānappakāre kilese**ti aparepi nānappakāre dosamohādikilese. **Dhunitvā**ti vidhametvā.

**343**. Āyasmā mahāmoggallāno evaṃ byākāsīti sambandho. Sakalampi cakkhuviññāṇavīthigataṃ cittaṃ cakkhuviññāṇanti aggahetvā cakkhusannissitameva pana viññāṇaṃ cakkhuviññāṇaṃ, tadanantaraṃ sampaṭicchanaṃ, tadanantaraṃ santīraṇantiādinā saṇhaṃ sukhumaṃ atiittarakhaṇavantaṃ **cittantaraṃ** cittanānattaṃ. Khandhādīnañca nānattasaṅkhātaṃ **khandhantarādi**. Pathavīkasiṇe paṭhamajjhānaṃ samāpajjitvā tatheva tatiyaṃ jhānantiādinā ārammaṇaṃ anukkamitvā jhānasseva ekantarikabhāvena ukkamanaṃ **jhānokkantikaṃ** nāma. Pathavīkasiṇe paṭhamaṃ jhānaṃ samāpajjitvā puna tadeva tejokasiṇetiādinā jhānaṃ anukkamitvā ārammaṇasseva ekantarikabhāvena ukkamanaṃ **ārammaṇokkantikaṃ** nāma. ‘‘Paṭhamajjhānaṃ pañcaṅgika’’ntiādinā yāva nevasaññānāsaññāyatanaṃ duvaṅgikanti jhānaṅgamattasseva vavatthāpanaṃ **aṅgavavatthānaṃ**. ‘‘Idaṃ pathavīkasiṇaṃ…pe… idaṃ odātakasiṇa’’nti ārammaṇamattasseva vavatthāpanaṃ **ārammaṇavavatthānaṃ**. Pathavīkasiṇe paṭhamaṃ jhānaṃ samāpajjitvā tattheva itaresampi samāpajjanaṃ **aṅgasaṅkanti**. Pathavīkasiṇe paṭhamaṃ jhānaṃ samāpajjitvā tadeva āpokasiṇeti evaṃ sabbakasiṇesu ekasseva jhānassa samāpajjanaṃ **ārammaṇasaṅkanti. Ekatovaḍḍhanaṃ ubhatovaḍḍhana**nti idaṃ khandhādidesanāyaṃ labbhati. Abhidhammabhājanīye hi vedanākkhandhaṃ bhājento bhagavā tike gahetvā dukesu pakkhipi, duke gahetvā tikesu pakkhipi, idaṃ **ekatovaḍḍhanaṃ**. Tike ca duke ca ubhatovaḍḍhananīhārena kathesi, idaṃ **ubhatovaḍḍhanaṃ**. Evaṃ sesakhandhesu dhātāyatanādīsu ca yathārahaṃ **vibhaṅgappakaraṇe** (vibha. 32-33; 155-156, 183-184) abhidhammabhājanīye āgatanayena veditabbaṃ. Tenāha **‘‘ābhidhammikadhammakathikasseva pākaṭa’’**nti. Khandhādīsu sabhāvadhammesu tīsu lakkhaṇesu paññattiyaṃ samayantaresu ca kosallābhāvato **ayaṃ sakavādo ayaṃ paravādoti na jānāti**. Tato eva **sakavādaṃ…pe… dhammantaraṃ visaṃvādeti**. Khandhādīsu pana kusalatāya **ābhidhammiko sakavādaṃ…pe… na visaṃvādeti**.

**344**.**Cittaṃ****attano vase vattetuṃ sakkoti** paṭisaṅkhānabhāvanābalehi pariggaṇhanasamatthattā. Idāni tamatthaṃ byatirekato anvayato ca vibhāvetuṃ **‘‘duppañño hī’’**tiādimāha. Tattha **sabbānassā**ti sabbāni assa. **Visevitavipphanditānī**ti kilesavisūkāyikāni ceva duccaritavipphanditāni ca. **Bhañjitvā**ti madditvā. **Bahī**ti kammaṭṭhānato bahi puthuttārammaṇe.

**345**.**Pariyāyenā**ti ettha **pariyāya**-saddo ‘‘atthi khvesa, brāhmaṇa, pariyāyo’’tiādīsu (a. ni. 8.11; pārā. 3-9) viya kāraṇatthoti āha **‘‘sobhanakāraṇaṃ atthī’’**ti. Yadi bhagavā – ‘‘idha, sāriputta, bhikkhu pacchābhattaṃ piṇḍapātapaṭikkanto’’tiādinā attano mahābodhipallaṅkaṃ sandhāyāha, evaṃ sante sammāsambuddheheva saṅghārāmo sobhetabbo, na aññehīti āpannanti āha **‘‘apica pacchimaṃ janata’’**ntiādi. Nibbānatthāya paṭipattisāraṃ etassāti paṭipattisāro, taṃ **paṭipattisāraṃ. Nippariyāyenevā**ti kenaci pariyāyena lesena vinā mukhyena nayeneva. Yo ‘‘arahattaṃ appatvā na vuṭṭhahissāmī’’ti daḷhasamādānaṃ katvā nisinno taṃ adhigantvāva uṭṭhahati. Evarūpena idaṃ gosiṅgasālavanaṃ sobhati, sāsane sabbārambhānaṃ tadatthattāti attho. Āsavakkhayāvahaṃ paṭipattiṃ ārabhitvā āsavakkhayeneva desanāya pariyosāpitattā **yathānusandhināva desanaṃ niṭṭhapesī**ti.

Mahāgosiṅgasuttavaṇṇanāya līnatthappakāsanā samattā.

## 3. Mahāgopālakasuttavaṇṇanā

**346**.**Tatthā**ti gopālakasutte. **Tisso kathā**ti (a. ni. ṭī. 3.11.17) tisso aṭṭhakathā, tividhā suttassa atthavaṇṇanāti attho. Ekekaṃ padaṃ nāḷaṃ mūlaṃ etissāti evaṃsaññitā **ekanāḷikā,** ekekaṃ vā padaṃ nāḷaṃ atthaniggamanamaggo etissāti **ekanāḷikā**. Tenāha **‘‘ekekapadassa atthakathana’’**nti. Cattāro aṃsā bhāgā atthasallakkhaṇūpāyā etissāti **caturassā**. Tenāha **‘‘catukkaṃ bandhitvā kathana’’**nti. Niyamato nisinnassa āraddhassa vatto saṃvatto etissā atthīti **nisinnavattikā,** yathāraddhassa atthassa visuṃ visuṃ pariyosāpikāti attho. Tenāha **‘‘paṇḍitaṃ gopālakaṃ dassetvā’’**tiādi. **Ekekapadassā**ti piṇḍatthadassanavasena bahunnaṃ padānaṃ ekajjhaṃ atthaṃ akathetvā ekamekassa padassa atthavaṇṇanā. Ayaṃ sabbattheva labbhati. **Catukkaṃ bandhitvā**ti kaṇhapakkhe upamūpameyyadvayaṃ, tathā sukkapakkheti idaṃ catukkaṃ yojetvā. Ayaṃ īdisesu eva suttesu labbhati. **Pariyosānagamana**nti keci tāva āhu – ‘‘kaṇhapakkhe upamaṃ dassetvā upamā ca nāma yāvadeva upameyyasampaṭidānatthāti upameyyatthaṃ āharitvā saṃkilesapakkhaniddeso ca vodānapakkhavibhāvanatthāyāti sukkapakkhampi upamūpameyyavibhāgena āharitvā suttatthassa pariyosāpana’’nti. Kaṇhapakkhe upameyyaṃ dassetvā pariyosānagamanādīsupi eseva nayo. Apare pana ‘‘kaṇhapakkhe sukkapakkhe ca taṃtaṃupamūpameyyatthānaṃ visuṃ visuṃ pariyosāpetvāva kathanaṃ pariyosānagamana’’nti vadanti. **Aya**nti nisinnavattikā. **Idhā**ti imasmiṃ gopālakasutte. **Sabbācariyānaṃ āciṇṇā**ti sabbehipi pubbācariyehi ācaritā saṃvaṇṇitā, tathā ceva pāḷi pavattāti.

Aṅgīyanti avayavabhāvena ñāyantīti **aṅgāni,** bhāgā. Tāni panettha yasmā sāvajjasabhāvāni, tasmā āha **‘‘aṅgehīti aguṇakoṭṭhāsehī’’**ti. **Gomaṇḍala**nti gosamūhaṃ. **Pariharitu**nti rakkhituṃ. Taṃ pana pariharaṇaṃ pariggahetvā vicaraṇanti āha **‘‘pariggahetvā vicaritu’’**nti. **Vaḍḍhi**nti gunnaṃ bahubhāvaṃ bahugorasatāsaṅkhātaṃ parivuddhiṃ. ‘‘Ettakamida’’nti rūpīyatīti **rūpaṃ,** parimānaparicchedopi sarīrarūpampīti āha **‘‘gaṇanato vā vaṇṇato vā’’**ti. **Na pariyesati** vinaṭṭhabhāvasseva ajānanato. **Nīlā**ti ettha **iti**-saddo ādiattho. Tena setasabalādivaṇṇaṃ saṅgaṇhāti.

**Dhanusattisūlādī**ti ettha issāsācariyānaṃ gāvīsu kataṃ **dhanulakkhaṇaṃ**. Kumārabhattigaṇānaṃ gāvīsu kataṃ **sattilakkhaṇaṃ**. Issarabhattigaṇānaṃ gāvīsu kataṃ **sūlalakkhaṇa**nti yojanā. **Ādi**-saddena rāmavāsudevagaṇādīnaṃ gāvīsu kataṃ pharasucakkādilakkhaṇaṃ saṅgaṇhāti.

**Nīlamakkhikā**ti piṅgalamakkhikā, khuddamakkhikā eva vā. Saṭati rujati etāyāti sāṭikā, saṃvaddhā sāṭikāti **āsāṭikā**. Tenāha **‘‘vaḍḍhantī’’**tiādi.

**Vākenā**ti vākapattena. **Cīrakenā**ti pilotikena. **Antovasse**ti vassakālassa abbhantare. **Niggāha**nti susumārādiggāharahitaṃ. **Pīta**nti pānīyassa pītabhāvaṃ. Sīhabyagghādiparissayena **sāsaṅko sappaṭibhayo**.

Pañca ahāni bhūtāni etassāti pañcāhito, so eva vāroti **pañcāhikavāro**. Evaṃ **sattāhikavāro**ti veditabbo. **Ciṇṇaṭṭhāna**nti caritaṭṭhānaṃ gocaraggahitaṭṭhānaṃ.

**Pituṭṭhāna**nti pitarā kātabbaṭṭhānaṃ, pitarā kātabbakaraṇanti attho. **Yathāruciṃ gahetvā gacchantī**ti gunnaṃ rucianurūpaṃ gocarabhūmiyaṃ vā nadipāraṃ vā gahetvā gacchanti. **Gobhatta**nti kappāsaṭṭhikādimissaṃ gobhuñjitabbaṃ bhattaṃ, bhattaggahaṇeneva yāgupi gahitā.

**347**.**‘‘Dvīhākārehī’’**ti vuttaṃ ākāradvayaṃ dassetuṃ **‘‘gaṇanato vā samuṭṭhānato vā’’**ti vuttaṃ. **Evaṃ pāḷiyaṃ āgatā**ti ‘‘upacayo santatī’’ti jātiṃ dvidhā bhinditvā hadayavatthuṃ aggahetvā ‘‘dasa āyatanāni pañcadasa sukhumarūpānī’’ti evaṃ rūpakaṇḍapāḷiyaṃ (dha. sa. 651-655) āgatā. **Pañcavīsati rūpakoṭṭhāsā**ti salakkhaṇato aññamaññasaṅkarābhāvato rūpabhāgā. **Rūpakoṭṭhāsā**ti vā visuṃ visuṃ appavattitvā kalāpabhāveneva pavattanato rūpakalāpā. **Koṭṭhāsā**ti ca aṃsā, avayavāti attho. **Koṭṭha**nti vā sarīraṃ, tassa aṃsā kesādayo koṭṭhāsāti aññepi avayavā koṭṭhāsā viya **koṭṭhāsā. Seyyathāpī**ti upamāsaṃsandanaṃ. Tattha **rūpaṃ pariggahetvā**ti yathāvuttaṃ rūpaṃ salakkhaṇato ñāṇena pariggaṇhitvā. **Arūpaṃ vavatthapetvā**ti taṃ rūpaṃ nissāya ārammaṇañca katvā pavattamāne vedanādike cattāro khandhe ‘‘arūpa’’nti vavatthapetvā. **Rūpārūpaṃ pariggahetvā**ti puna tattha yaṃ ruppanalakkhaṇaṃ, taṃ rūpaṃ, tadaññaṃ arūpaṃ, ubhayavinimuttaṃ kiñci natthi attā vā attaniyaṃ vāti evaṃ rūpārūpaṃ pariggahetvā. Tadubhayañca avijjādinā paccayena sappaccayanti **paccayaṃ sallakkhetvā** aniccādilakkhaṇaṃ **āropetvā** yo kalāpasammasanādikkamena kammaṭṭhānaṃ matthakaṃ pāpetuṃ na sakkoti, so na vaḍḍhatīti yojanā.

**Ettakaṃ****rūpaṃ ekasamuṭṭhāna**nti cakkhāyatanaṃ, sotaghānajivhākāyāyatanaṃ itthindriyaṃ purisindriyaṃ jīvitindriyanti aṭṭhavidhaṃ kammavasena, kāyaviññatti vacīviññattīti idaṃ dvayaṃ cittavasenāti ettakaṃ rūpaṃ ekasamuṭṭhānaṃ. Saddāyatanamekaṃ utucittavasena **dvisamuṭṭhānaṃ**. Rūpassa lahutā mudutā kammaññatāti ettakaṃ rūpaṃ utucittāhāravasena **tisamuṭṭhānaṃ**. Rūpagandharasaphoṭṭhabbāyatanaṃ ākāsadhātu āpodhātu kabaḷīkāro āhāroti ettakaṃ rūpaṃ utucittāhārakammavasena **catusamuṭṭhānaṃ**. Upacayo santati jaratā rūpassa aniccatāti **ettakaṃ** rūpaṃ **na kutoci samuṭṭhātīti na jānāti. Samuṭṭhānato rūpaṃ ajānanto**tiādīsu vattabbaṃ ‘‘gaṇanato rūpaṃ ajānanto’’tiādesu vuttanayeneva veditabbaṃ.

**Kammalakkhaṇo**ti attanā kataṃ duccaritakammaṃ lakkhaṇaṃ etassāti kammalakkhaṇo, bālo. Vuttañhetaṃ – ‘‘tīṇimāni, bhikkhave, bālassa bālalakkhaṇāni. Katamāni tīṇi? Duccintitacintī hoti, dubbhāsitabhāsī, dukkaṭakammakārī. Imāni kho…pe… lakkhaṇānī’’ti (a. ni. 3.2; netti. 116). Attanā kataṃ sucaritakammaṃ lakkhaṇaṃ etassāti **kammalakkhaṇo,** paṇḍito. Vuttampi cetaṃ – ‘‘tīṇimāni, bhikkhave, paṇḍitassa paṇḍitalakkhaṇāni. Katamāni tīṇi? Sucintitacintī hoti, subhāsitabhāsī, sukatakammakārī. Imāni kho…pe… paṇḍitalakkhaṇānī’’ti (ma. ni. 3.253; a. ni. 3.3; netti. 116). Tenāha **‘‘kusalākusalaṃ kammaṃ paṇḍitamālalakkhaṇa’’**nti. **Bāle vajjetvā paṇḍite na sevatī**ti yaṃ bālapuggale vajjetvā paṇḍitasevanaṃ atthakāmena kātabbaṃ, taṃ na karoti. Tathābhūtassa ayamādīnavoti dassetuṃ puna **‘‘bāle vajjetvā’’**tiādi vuttaṃ. Tattha yaṃ bhagavatā ‘‘idaṃ vo kappatī’’ti anuññātaṃ, tadanulomañce, taṃ **kappiyaṃ**. Yaṃ ‘‘idaṃ vo na kappatī’’ti paṭikkhittaṃ, tadanulomañce, taṃ **akappiyaṃ**. Yaṃ kosallasambhūtaṃ, taṃ **kusalaṃ,** tappaṭipakkhaṃ **akusalaṃ**. Tadeva **sāvajjaṃ,** kusalaṃ **anavajjaṃ**. Āpattito ādito dve āpattikkhandhā **garukaṃ,** tadaññaṃ **lahukaṃ**. Dhammato mahāsāvajjaṃ **garukaṃ,** appasāvajjaṃ **lahukaṃ**. Sappaṭikāraṃ **satekiccaṃ,** appaṭikāraṃ **atekicchaṃ**. Dhammatānugataṃ **kāraṇaṃ,** itaraṃ **akāraṇaṃ**. **Taṃ ajānanto**ti kappiyākappiyaṃ garukalahukaṃ satekicchātekicchaṃ ajānanto suvisuddhaṃ katvā sīlaṃ rakkhituṃ na sakkoti, kusalākusalaṃ sāvajjānavajjaṃ kāraṇākāraṇaṃ ajānanto khandhādīsu akusalatāya rūpārūpapariggahampi kātuṃ na sakkoti, kuto tassa kammaṭṭhānaṃ gahetvā vaḍḍhanā. Tenāha **‘‘kammaṭṭhānaṃ gahetvā vaḍḍhetuṃ na sakkotī’’**ti.

Govaṇasadise attabhāve uppajjitvā tattha dukkhuppattihetuto micchāvitakkā āsāṭikā viyāti **āsāṭikā**ti āha **‘‘akusalavitakkaṃ āsāṭikaṃ ahāretvā’’**ti.

‘‘Gaṇḍoti kho, bhikkhave, pañcannetaṃ upādānakkhandhānaṃ adhivacana’’nti vacanato (a. ni. 8.56) chahi vaṇamukhehi vissandamānayūso gaṇḍo viya pilotikakhaṇḍena chahi dvārehi vissandamānakilesāsuci attabhāvavaṇo satisaṃvarena pidahitabbo, ayaṃ pana evaṃ na karotīti āha **‘‘yathā so gopālako vaṇaṃ na paṭicchādeti, evaṃ saṃvaraṃ na sampādetī’’**ti.

Yathā dhūmo indhanaṃ nissāya uppajjamāno saṇho sukhumo taṃ taṃ vivaraṃ anupavissa byāpento sattānaṃ ḍaṃsamakasādiparissayaṃ vinodeti, aggijālasamuṭṭhānassa pubbaṅgamo hoti, evaṃ dhammadesanāñāṇassa indhanabhūtaṃ rūpārūpadhammajātaṃ nissāya uppajjamānā saṇhā sukhumā taṃ taṃ khandhantaraṃ āyatanantarañca anupavissa byāpeti, sattānaṃ micchāvitakkādiparissayaṃ vinodeti, ñāṇaggijālasamuṭṭhānassa pubbaṅgamoti dhūmo viyāti **dhūmo**ti āha **‘‘gopālako dhūmaṃ viya dhammadesanādhūmaṃ na karotī’’**ti. Attano santikaṃ upagantvā nisinnassa kātabbā tadanucchavikā dhammakathā **upanisinnakathā**. Katassa dānādipuññassa anumodanakathā **anumodanā**. **Tato**ti dhammakathādīnaṃ akaraṇato. **‘‘Bahussuto guṇavā’’**ti na jānantīti kasmā vuttaṃ, nanu attano jānāpanatthaṃ dhammakathādi na kātabbamevāti? Saccaṃ, na kātabbameva, suddhāsayena pana dhamme kathite tassa guṇajānanataṃ sandhāyetaṃ vuttaṃ. Tenāha bhagavā –

‘‘Nābhāsamānaṃ jānanti, missaṃ bālehi paṇḍitaṃ;

Bhāsaye jotaye dhammaṃ, paggaṇhe isinaṃ dhaja’’nti. (saṃ. ni. 2.241);

Taranti etthāti **titthaṃ,** nadītaḷākādīnaṃ nahānādiatthaṃ otaraṇaṭṭhānaṃ. Yathā pana taṃ udakena otiṇṇasattānaṃ sarīramalaṃ pavāheti, parissamaṃ vinodeti, visuddhiṃ uppādeti, evaṃ bahussutā attano samīpaṃ otiṇṇasattānaṃ dhammūdakena cittamalaṃ pavāhenti, parissamaṃ vinodenti, visuddhiṃ uppādenti, tasmā te titthaṃ viyāti **titthaṃ**. Tenāha **‘‘titthabhūte bahussutabhikkhū’’**ti. **Byañjanaṃ kathaṃ ropetabba**nti, bhante, idaṃ byañjanaṃ ayaṃ saddo kathaṃ imasmiṃ atthe ropetabbo, kena pakārena imassa atthassa vācako jāto. ‘‘Nirūpetabba’’nti vā pāṭho, nirūpetabbaṃ ayaṃ sabhāvanirutti kathamettha niruḷhāti adhippāyo. **Imassa bhāsitassa ko attho**ti saddatthaṃ pucchati. **Imasmiṃ ṭhāne**ti imasmiṃ pāḷipadese. **Pāḷi kiṃ vadetī**ti bhāvatthaṃ pucchati. **Attho kiṃ dīpetī**ti bhāvatthaṃ vā saṅketatthaṃ vā. **Na paripucchatī**ti vimaticchedanapucchāvasena sabbaso pucchaṃ na karoti. **Na paripañhatī**ti pari pari attano ñātuṃ icchaṃ na ācikkhati na vibhāveti. Tenāha **‘‘na jānāpetī’’**ti. **Te**ti bahussutabhikkhū. **Vivaraṇaṃ** nāma atthassa vibhajitvā kathananti āha **‘‘bhājetvā na dassentī’’**ti. **Anuttānīkata**nti ñāṇena apākaṭīkataṃ guyhaṃ paṭicchannaṃ. **Na uttānīkarontī**ti sinerumūlakaṃ vālikaṃ uddharanto viya pathavīsandhārodakaṃ vivaritvā dassento viya ca uttānaṃ na karonti. Evaṃ yassa dhammassa vasena bahussutā ‘‘tittha’’nti vuttā pariyāyato, idāni tameva dhammaṃ nippariyāyato titthanti dassetuṃ **‘‘yathā cā’’**tiādi vuttaṃ. Dhammo hi taranti etena nibbānaṃ nāma taḷākanti **‘‘tittha’’**nti vuccati. Tenāha bhagavā sumedhabhūto –

‘‘Evaṃ kilesamaladhovaṃ, vijjante amatantaḷe;

Na gavesati taṃ taḷākaṃ, na doso amatantaḷe’’ti. (bu. vaṃ. 2.14);

Dhammasseva nibbānassotaraṇatitthabhūtassa otaraṇapakāraṃ ajānanto **‘‘dhammatitthaṃ na jānātī’’**ti vutto.

**Pītāpīta**nti gogaṇe pītaṃ apītañca gorūpaṃ na jānāti na vindati. Avindanto hi na labhatīti vutto. **‘‘Ānisaṃsaṃ na vindatī’’**ti vatvā tassa avindanākāraṃ dassento **‘‘dhammassavanaggaṃ gantvā’’**tiādimāha.

**Ayaṃ lokuttaro**ti padaṃ sandhāyāha **‘‘ariya’’**nti. Paccāsattiñāyena anantaravidhippaṭisedho vā, ariya-saddo vā niddosapariyāyo daṭṭhabbo. **Aṭṭhaṅgika**nti ca visuṃ ekajjhañca aṭṭhaṅgikaṃ upādāya gahetabbaṃ, aṭṭhaṅgatā bāhullato ca. Evañca katvā sattaṅgassapi ariyamaggassa saṅgaho siddho hoti.

**Cattāro satipaṭṭhāne**tiādīsu avisesena satipaṭṭhānā vuttā. Tattha kāyavedanācittadhammārammaṇā satipaṭṭhānā lokiyā, tattha sammohaviddhaṃsanavasena pavattā nibbānārammaṇā lokuttarāti evaṃ **ime lokiyā, ime lokuttarāti yathābhūtaṃ na pajānāti**.

**Anavasesaṃ duhatī**ti paṭiggahaṇe mattaṃ ajānanto kismiñci dāyake saddhāhāniyā kismiñci paccayahāniyā anavasesaṃ duhati. Vācāya abhihāro **vācābhihāro**. Paccayānaṃ abhihāro **paccayābhihāro**.

**Ime amhesu garucittīkāraṃ na karontī**ti iminā navakānaṃ bhikkhūnaṃ dhammasampaṭipattiyā abhāvaṃ dasseti ācariyupajjhāyesu pitupemassa anupaṭṭhāpanato. Tena ca sikkhāgāravatābhāvadīpanena saṅgahassa abhājanabhāvaṃ, tena therānaṃ tesu anuggahābhāvaṃ. Na hi sīlādiguṇehi sāsane thirabhāvappattā ananuggahetabbe sabrahmacārī anuggaṇhanti, niratthakaṃ vā anuggahaṃ karonti. Tenāha **‘‘navake bhikkhū’’**ti. **Dhammakathābandha**nti paveṇiāgataṃ pakiṇṇakadhammakathāmaggaṃ. Saccasattapaṭisandhipaccayākārapaṭisaṃyuttaṃ suññatādīpanaṃ **guyhaganthaṃ**. **Vuttavipallāsavasenā**ti ‘‘na rūpaññū’’tiādīsu vuttassa paṭisedhassa paṭikkhepavasena aggahaṇavasena. **Yojetvā**ti ‘‘rūpaññū hotīti gaṇanāto vā vaṇṇato vā rūpaṃ jānātī’’tiādinā, ‘‘tassa gogaṇopi na parihāyati, pañcagorasaparibhogatopi na paribāhiro hotī’’tiādinā ca atthaṃ yojetvā. **Veditabbo**ti tasmiṃ tasmiṃ padese yathārahaṃ attho veditabbo.

Mahāgopālakasuttavaṇṇanāya līnatthappakāsanā samattā.

## 4. Cūḷagopālakasuttavaṇṇanā

**350**.**Celukkāhī**ti celamayāhi ukkāhi. Ukkabhūtāni celāni etthāti **ukkacelā,** nagaraṃ. **Sabbā gaṅgā pākaṭā hutvā paññāyatī**ti pakaticakkhussa pākaṭā hutvā upaṭṭhāti, dibbacakkhussa pana samantacakkhussa vā yattha katthaci nisinnassapi bhagavato pākaṭā hutvā paññāyateva. **Sotthī**ti anupaddavo. **Vaḍḍhī**ti aparihāni. **Ārogya**nti arogatā ābādhābhāvo.

Magadho janapado nivāso etassāti māgadho, māgadhova **māgadhiko**. Paññāya nāma duṭṭhubhāvo natthi ekantānavajjatāya, tasmā **du**-saddo abhāvavācī ‘‘dussīlo’’tiādīsu viya, **jāti**-saddo ca sabhāvatthoti āha **‘‘nippaññasabhāvo’’**ti. -Saddo ārambhatthoti āha **‘‘patāresīti tāretuṃ ārabhī’’**ti paratīraṃ gāvīnaṃ appattattā. **Suvidehāna**nti sundaravidehānaṃ. Videharaṭṭhaṃ kira bhūmibhāgadassanasampattiyā ca vanarāmaṇeyyakādinā ca sundaraṃ. **Āmaṇḍalikaṃ karitvā**ti āvatte patitā temaṇḍalākārena paribbhamitvā. Katipayāpi gāviyo asesetvā nadīsotena vūḷhattā vuttaṃ **‘‘avaḍḍhiṃ vināsaṃ pāpuṇiṃsū’’**ti. Katipayāsupi hi avasiṭṭhāsu gāvīsu anukkamenapi siyā gogaṇassa vaḍḍhīti. **Vissamaṭṭhāna**nti parissamavinodanaṭṭhānaṃ. **Titthā bhaṭṭhā**ti gahetuṃ asamatthatāya titthaṃ appattā. **Arogo nāma nāhosī**ti lomamattampi asesetvā sabbā gāviyo nadīsote vinaṭṭhāti attho.

Yesu khandhāyatanadhātūsu idha lokasamaññā, te ajānantā ‘‘akusalā imassa lokassā’’ti vuttāti āha **‘‘idhaloke khandhadhātāyatanesu akusalā achekā’’**ti. Ayameva nayo ‘‘akusalā parassa lokassā’’ti etthāpīti āha **‘‘paralokepi eseva nayo’’**ti. Māro ettha dhīyatīti **māradheyyaṃ. Māro**ti cettha kilesamāro veditabbo. Khandhābhisaṅkhārā hi tassa pavattanabhāvena gahitā, maccumāro visuṃ gahito eva, kilesamāravaseneva ca devaputtamārassa kāmabhave ādhipaccanti. **Tesa**nti ye idhalokādīsu achekā, tesaṃ. Te pana ukkaṭṭhaniddesena dassento āha **‘‘iminā cha satthāro dassitā’’**ti.

**351**.**Balavagāvo**ti balavante gorūpe. Te pana dammataṃ upagatagoṇā ceva dhenuyo cāti āha **‘‘dantagoṇe ceva dhenuyo cā’’**ti. **Avijātagāvoti na** vijātagāviyo. **Vacchake**ti khuddakavacche. Appattho hi ayaṃ ka-saddo. Tenāha **‘‘taruṇavacchake’’**ti. **Kisābalake**ti dubbale.

**352**.**Mārassa taṇhāsotaṃ chetvā**ti khandhamārasambandhītaṇhāsaṅkhātaṃ sotaṃ samucchinditvā. **Tayo koṭṭhāse khepetvā ṭhitā**ti anāgāmino sandhāyāha. **Sabbavāresū**ti sakadāgāmisotāpannaaṭṭhamakavāresu. Tattha pana yathākkamaṃ catumaggavajjhānaṃ kilesānaṃ dve koṭṭhāse khepetvā ṭhitā, ekakoṭṭhāsaṃ khepetvā ṭhitā, paṭhamaṃ koṭṭhāsaṃ khepentoti vattabbaṃ. Dhammaṃ anussaranti, dhammassa vā anussaraṇasīlāti **dhammānusārino. Dhammo**ti cettha paññā adhippetā. Saddhaṃ anussaranti, saddhāya vā anussaraṇasīlāti **saddhānusārino**.

**Jānatā**ti ettha jānanakiriyāvisayassa avisesitattā adhikāravasena anavasesañeyyavisesā adhippetāti āha **‘‘sabbadhamme jānantenā’’**ti. Antosāravirahato abbhuggataṭṭhena ca naḷo viyāti **naḷo,** mānoti āha **‘‘vigatamānanaḷaṃ kata’’**nti. **Khemaṃ patthethā**ti ettha catūhi yogehi anupaddavattā ‘‘khema’’nti arahattaṃ adhippetaṃ. **Patthanā** ca chandapatthanā, na taṇhāpatthanāti āha **‘‘kattukamyatāchandena arahattaṃ patthethā’’**ti. **Pattāyeva nāma** tassa pattiyā na koci antarāyo. Sotthinā pāragamanaṃ uddissa desanaṃ ārabhitvā khemappattiyā desanāya pariyosāpitattā **yathānusandhināva desanaṃ niṭṭhāpesī**ti.

Cūḷagopālakasuttavaṇṇanāya līnatthappakāsanā samattā.

## 5. Cūḷasaccakasuttavaṇṇanā

**353**.**Haṃsavaṭṭakacchannenā**ti haṃsavaṭṭakapaṭicchannena, haṃsamaṇḍalākārenāti attho.

Vadanti etenāti vādo, maggo. Kiṃ vadanti? Uttaraṃ. Vādānaṃ satāni **vādasatāni**. ‘‘Nigaṇṭho pañcavādasatāni, nigaṇṭhī pañcavādasatānī’’ti evaṃ **nigaṇṭho****ca nigaṇṭhī ca pañca pañca vādasatāni uggahetvā vicarantā**. Kiriyato te **pucchiṃsu,** liṅgato pana nigaṇṭhabhāvo ñāto. Tenāha **‘‘ahaṃ vādaṃ āropessāmī’’**ti.

**Jagganto** sammajjanādivasena. **Divātara**nti atidivaṃ. ‘‘Kassa pucchā, kassa vissajjanaṃ hotū’’ti paribbājikāhi vutte thero āha **‘‘pucchā nāma amhākaṃ pattā’’**ti. Pucchā vādānaṃ pubbapakkho, yasmā tumhe vādapasutā vādābhiratā dhajaṃ paggayha vicaratha, tasmā vādānaṃ pubbapakkho amhākaṃ patto, evaṃ santepi tumhākaṃ mātugāmabhāvato pubbapakkhaṃ demāti āha **‘‘tumhe pana mātugāmā nāma paṭhamaṃ pucchathā’’**ti. **Tā** paribbājikā ekekā aḍḍhateyyasatavādamaggaṃ pucchantiyo **vādasahassaṃ pucchiṃsu**. Yathā nisitassa khaggassa kumudanāḷacchedane kimatthi bhāriyaṃ, evaṃ paṭisambhidāppattassa sāvakesu paññavantānaṃ aggabhāve ṭhitassa dhammasenāpatino puthujjanaparikappitapañhavissajjane kimatthi bhāriyaṃ. Tenāha **‘‘thero khaggenā’’**tiādi. Tattha **nijjaṭaṃ niggaṇṭhiṃ katvā**ti yathā tā puna tattha jaṭaṃ gaṇṭhiṃ kātuṃ na visahanti, tathā vijaṭetvā kathesi. Ayaṃ thero caturaṅgasamannāgate andhakāre sahassavaṭṭikaṃ dīpento viya aññesaṃ avisaye andhakārabhūte pañhe pucchitamatteyeva vissajjesīti therassa paññāveyyattiyaṃ disvā sayañca antimabhavikatāya kohaññe ṭhātuṃ asakkontiyo **‘‘ettakameva, bhante, mayaṃ jānāmā’’**ti āhaṃsu. **Therassa visaya**nti therassa paññāvisayaṃ.

**Neva antaṃ na koṭiṃ addasaṃsū**ti ekanti vattabbassa bahubhāvato tassā pucchāya attho evamanto evamavasānakoṭīti na passiṃsu na jāniṃsu. Thero tāsaṃ ajjhāsayaṃ olokento pabbajjāruciṃ disvā āha **‘‘idāni kiṃ karissathā’’**ti? **Uttaritarapañño**ti vādamaggaparicayena medhāvitāya ca yādisā tāsaṃ paññā, tato uttaritarapañño.

**Kathāmaggo**ti vādamaggo. Tasmā tehi tehi parappavādādīhi bhassaṃ vādamaggaṃ pakārehi vadetīti **bhassappavādako. Paṇḍitavādo**ti ahaṃ paṇḍito nipuṇo bahussutoti evaṃvādī. **Yaṃ yaṃ nakkhattācārena ādisatī**ti nakkhattagatiyā kālañāṇena ‘‘asukadivase candaggāho bhavissati, sūriyaggāho bhavissatī’’tiādinā yaṃ yaṃ ādesaṃ bhaṇati. **Sādhuladdhiko** ñāṇasampattiyā sundaro. **Āropito**ti paṭiññāhetunidassanādidosaṃ upari āropito vādo svāropito. Dosapadaṃ āropentena vādinā paravādimhi abhibhuyya tassa dhātukkhobhopi siyā, cittavikkhepena yena doso tena saṅkappito sampavedhitoti. **Thūṇa**nti sarīraṃ khobhitanti katvā. **Thūṇa**nti hi lohitapittasemhānaṃ adhivacanaṃ sabbaṅgasarīradhāraṇato. Apica thūṇapado nāma atthi kathāmaggo vādamaggaṃ gaṇhantānaṃ. Saccako pana kohaññe ṭhatvā attano vādappabhedavasena pare vimhāpento **‘‘thūṇaṃ cepāha’’**ntiādimāha. Sāvakānaṃ vinayaṃ nāma sikkhāpadaṃ, tañca dhammadesanā hotīti esā eva cassa anusāsanīti vinayanādimukhena sammāsambuddhassa mataṃ sāsanaṃ pucchanto saccako **‘‘kathaṃ pana, bho, assajī’’**tiādimāha. Athassa thero ‘‘lakkhaṇattayakathā nāma anaññasādhāraṇā buddhāveṇikā dhammadesanā, tatra ca mayā aniccakathāya samuṭṭhāpitāya taṃ asahanto saccako tucchamānena paṭapaṭāyanto kurumāno licchavī gahetvā bhagavato santikaṃ āgamissati, athassa bhagavā vādaṃ madditvā aniccanti patiṭṭhapento dhammaṃ kathessati, tadā bhavissati vijahitavādo sammāpaṭipattiyā patiṭṭhito’’ti cintetvā aniccānattalakkhaṇapaṭisaṃyuttaṃ bhagavato anusāsanaṃ dassento **‘‘evaṃ, bho, aggivessanā’’**tiādimāha.

Kasmā panettha dukkhalakkhaṇaṃ aggahitanti āha **‘‘thero panā’’**tiādi. **‘‘Upārambhassa okāso hotī’’**ti saṅkhepato vuttaṃ vivarituṃ **‘‘maggaphalānī’’**tiādi vuttaṃ. Tattha **pariyāyenā**ti saṅkhāradukkhatāpariyāyena. **Aya**nti saccako. **Nayidaṃ tumhākaṃ sāsanaṃ nāmā**ti yattha tumhe avaṭṭhitā, idaṃ tumhākaṃ sabbaññusāsanaṃ nāma na hoti dukkhato anissaraṇattā, atha kho **mahāāghātanaṃ nāmetaṃ,** mahādukkhaniddiṭṭhattā pana **nirayussado nāma** ussadanirayo nāma, tasmā **natti** nāma **tumhākaṃ sukhāsā. Uṭṭhāyuṭṭhāyā**ti ussukkaṃ katvā, **dukkhameva jīrāpentā** sabbaso dukkhameva anubhavantā, **āhiṇḍatha** vicarathāti. Sabbamidaṃ tassa micchāparikappitameva. Kasmā? Dukkhasaccūpasañhitāyeva hettha nippariyāyakathā nāma. Tassa hi pariññatthaṃ bhagavati brahmacariyaṃ vussati. Maggaphalāni saṅkhārabhāvena ‘‘yadaniccaṃ, taṃ dukkha’’nti pariyāyato dukkhaṃ, na nippariyāyato. Tenāha **‘‘tasmā’’**tiādi. **Sotuṃ ayuttaṃ** micchāvādattāti adhippāyo.

**354**. Saha atthānusāsanaṃ agāranti sandhāgāraṃ, rājakulānaṃ santhāpanaagārantipi sandhāgāraṃ, tasmiṃ **santhāgāre**ti attho. Ekasmiṃ kāle tādise kāle rājakiccānaṃ santhānamettha vicārentīti sandhāgāraṃ, tasmiṃ **santhāgāre**tipi attho. **Patiṭṭhita**nti ‘‘aniccaṃ anattā’’ti ca paṭiññātaṃ. **Idāneva piṭṭhiṃ parivattento**ti bhagavato nalāṭaṃ anoloketvā vimukhabhāvaṃ āpajjanto. **Surāghare**ti surāsampādakagehe. **Piṭṭhakilañja**nti piṭṭhaṭhapanakiḷañjaṃ. **Vāla**nti caṅgavāraṃ. **Sāṇasāṭakakaraṇattha**nti sāṇasāṭakaṃ karonti etenāti **sāṇasāṭakakaraṇaṃ,** suttaṃ, tadatthaṃ. Sāṇavākā etesu santīti **sāṇavākā,** sāṇadaṇḍā. Te gahetvā sāṇānaṃ dhovanasadisaṃ kīḷitajātaṃ yathā ‘‘uddālapupphabhañjikā, sāṇabhañjikā’’ti ca. **Kiṃ so bhavamāno**ti kīdiso hutvā so bhavamāno, kiṃ honto loke aggapuggalassa sammāsambuddhassa vādāropanaṃ nāma tato uttaritarasūraguṇo eva yakkhādibhāvena so bhavamāno abhisambhuṇeyya. Ayaṃ pana appānubhāvatāya pisācarūpo kiṃ ettakaṃ kālaṃ niddāyanto ajja pabujjhitvā evaṃ vadatīti adhippāyo. Tenāha **‘‘kiṃ yakkho’’**tiādi.

**355**.**Mahāmajjhanhikasamaye**ti mahati majjhanhikakāle, gaganamajjhe sūriyagatavelāya. **Divāpadhānikā** padhānānuyuñjakā. **Vattaṃ dassetvā**ti pacchābhattaṃ divāvihārūpagamanato pubbe kātabbavattaṃ dassetvā paṭipajjitvā. **Bhagavantaṃ dassento**ti bhagavati gāravabahumānaṃ vibhāvento ubho hatthe kamalamakulākāre katvā ukkhippa bhagavantaṃ dassento.

**Taṃ sandhāyā**ti taṃ aparicchinnagaṇanaṃ sandhāya evaṃ ‘‘mahatiyā licchaviparisāyā’’ti vuttaṃ. Kiṃ sīsena bhūmiṃ paharanteneva vandanā katā hoti? **Kerāṭikā**ti saṭhā. **Mocentā**ti bhikkhādānato mocentā. **Avakkhittamattikāpiṇḍo viyā**ti heṭṭhākhittamattikāpiṇḍo viya. **Yattha katthacī**ti attano anurūpaṃ vacanaṃ asallapento yattha katthaci.

**356**. Dissati ‘‘idaṃ imassa phala’’nti apadissati etenāti **deso,** kāraṇaṃ, tadeva tassa pavattiṭṭhānatāya okāsoti āha **‘‘kañcideva desanti kañci okāsaṃ kiñci kāraṇa’’**nti. Okāso ṭhānanti ca kāraṇaṃ vuccati ‘‘aṭṭhānametaṃ anavakāso’’tiādīsu (dī. ni. 3.161; ma. ni. 3.128-131; a. ni. 1.268-295; vibha. 809). **Yadākaṅkhasīti na vadanti** anavasesadhammavisayattā paṭiññāya. **Tumha**nti tumhākaṃ. **Yakkha…pe… paribbājakāna**nti ettha ‘‘pucchāvuso, yadākaṅkhasī’’tiādīni (saṃ. ni. 1.246; su. ni. āḷavakasutta) pucchāvacanāni yathākkamaṃ yojetabbāni.

**Ñatvā****sayaṃ lokamimaṃ parañcā**ti idaṃ mahāsatto nirayaṃ saggañca tesaṃ paccakkhato dassetvā āha.

**Taggha te ahamakkhissaṃ, yathāpi kusalo tathā**ti yathā pakārena sukusalo sabbaññū jānāti katheti, tathā ahaṃ kathessāmi. Tassa pana kāraṇaṃ akāraṇañca avijānanto rājānaṃ karotu vā mā vā, ahaṃ pana te akkhissāmīti āha **‘‘rājā ca kho…pe… na vā’’**ti.

**Kathitaniyāmeneva kathento**ti teparivaṭṭakathāya dukkhalakkhaṇampesa kathessati, idha pana aññathā sāvakena assajinā kathitaṃ, aññathā samaṇena gotamenāti vacanokāsapariharaṇatthaṃ dukkhalakkhaṇaṃ anāmasitvā therena kathitaniyāmeneva aniccānattalakkhaṇameva kathentena bhagavatā – ‘‘rūpaṃ anattā yāva viññāṇaṃ anattā’’ti vutte saccako taṃ asampaṭicchanto upamāya atthañāpane upamāpamāṇaṃ yathā ‘‘go viya gavayo’’ti attānaṃ upameyyaṃ katvā upamāpamāṇena patiṭṭhāpetukāmo āha **‘‘upamā maṃ, bho gotama, paṭibhātī’’**ti, upamaṃ te karissāmi, upamāyapidhekacce viññū purisā bhāsitassa atthaṃ ājānantīti adhippāyo. Bhagavā upamāsatena, aññena vāpi pamāṇena tava attā patiṭṭhāpetuṃ na labbhā attano viya pamāṇassapi anupalabbhanatoti āha **‘‘paṭibhātu taṃ aggivessanā’’**ti. Yathā hi attā nāma koci paramatthato na upalabbhati ekaṃsena anupaladdhito, evassa ñāpakapuggalaṃ pamāṇampi na upalabbhati. Tenāha **‘‘āhara taṃ****upamaṃ vissattho’’**ti, na tena tava attavādo patiṭṭhaṃ labhatīti adhippāyo.

Yaṃ diṭṭhaṃ kāyikaṃ vā puññāpuññaṃ purisapuggale upalabbhati, tena viññāyati **rūpattāyaṃ purisapuggalo,** tathā yaṃ diṭṭhaṃ sukhadukkhapaṭisaṃvedanaṃ purisapuggale upalabbhati, yaṃ diṭṭhaṃ nīlādisañjānanaṃ, yaṃ diṭṭhaṃ rajjanadussanādi, yaṃ diṭṭhaṃ ārammaṇapaṭivijānanaṃ purisapuggale upalabbhati, tena viññāyati **viññāṇattāyaṃ purisapuggalo**ti. Evaṃ rūpādilakkhaṇo attā tattha tattha kāye kalyāṇapāpakānaṃ kammānaṃ vipākaṃ sukhadukkhaṃ paṭisaṃvedeti, evañcetaṃ sampaṭicchitabbaṃ, aññathā kammaphalasambandho na yujjeyyāti imamatthaṃ dassento **‘‘iminā kiṃ dīpetī’’**tiādimāha. Tattha **te**ti sattā. **Patiṭṭhāyā**ti nissāya. ‘‘Rūpattāyaṃ purisapuggalo’’tiādinā rūpādidhamme ‘‘attā’’ti vatvā puna ‘‘rūpe patiṭṭhāyā’’tiādiṃ vadanto ayaṃ nigaṇṭho attano vādaṃ bhindati patiṭṭhānassa, patiṭṭhāyakassa ca abhedadīpanato. Rūpādayo vedanādisabhāvā attā tannissayena puññādikiriyāsamupaladdhito idha yaṃ nissāya puññādikiriyā samupalabbhati, te rūpādayo sattasaññitā attasabhāvā diṭṭhā yathā taṃ devatādīsu, ye pana sattasaññitā tato aññe asattasabhāvā diṭṭhā yathā taṃ kaṭṭhakaliṅgarādīsūti evaṃ sādhetabbaṃ atthaṃ sahetuṃ katvā dassento nigaṇṭho nidassanaṃ ānesīti āha **‘‘ativiya sakāraṇaṃ katvā upamaṃ āharī’’**ti. Tassa pana ‘‘balakaraṇīyā’’ti vuttapurisappayogā viya bījagāmabhūtagāmāpi sajīvā evāti laddhīti te sadisūdāharaṇabhāvena vuttāti daṭṭhabbaṃ. Sace pana ye jīvassa ādhāraṇabhāvena sahitena pavattetabbabhāvena sallakkhetabbā, te sajīvāti icchitā, na kevalena pavattetabbabhāvena. Evaṃ sati ‘‘balakaraṇīyā kammantā’’ti vadantena visadisūdāharaṇabhāvena upanītanti daṭṭhabbaṃ.

**Samattho nāma natthi** attavādabhañjanassa anattatāpatiṭṭhāpanassa ca sugatāveṇikattā. Yaṃ panetarahi sāsanikā yathāsatti tadubhayaṃ karonti, taṃ buddhehi dinnanaye ṭhatvā tesaṃ desanānusārato. **Nivattetvā**ti nīharitvā, visuṃ katvāti attho. **Sakalaṃ vesāli**nti sabbavesālivāsinaṃ janaṃ nissayūpacārena nissitaṃ vadati yathā ‘‘gāmo āgato’’ti. **Saṃvaṭṭitvā**ti sampiṇḍitvā, ekajjhaṃ gahetvāti attho.

**357**.**Patiṭṭhapetvā**ti yathā taṃ vādaṃ na avajānāti, evaṃ paṭiññaṃ kāretvāti attho. **Ghāti**-saddo hiṃsanattho, tato ca saddavidū arahatthaṃ tāya-saddaṃ uppādetvā ghātetāyanti rūpasiddhiṃ icchantīti āha **‘‘ghātāraha’’**nti. **Jāpetāya**ntiādīsupi eseva nayo. **Vattituñca marahatī**ti ma-kāro padasandhikaro. **Visesetvā dīpetī**ti ‘‘vattati’’icceva avatvā ‘‘vattituñca marahatī’’ti dutiyena padena bhagavatā vuttaṃ visesetvā dīpeti.

**Pāsādikaṃ abhirūpa**nti abhimatarūpasampannaṃ sabbāvayavaṃ. Tato eva susajjitaṃ sabbakālaṃ suṭṭhu sajjitākārameva. **Evaṃvidha**nti yādisaṃ sandhāya vuttaṃ, taṃ dasseti **‘‘dubbaṇṇa’’**ntiādinā. **Imasmiṃ ṭhāne**ti ‘‘vattati te tasmiṃ rūpe vaso’’ti etasmiṃ kāraṇaggahaṇe. Kāraṇañhetaṃ bhagavatā gahitaṃ ‘‘vattati…pe… mā ahosī’’ti. Tenetaṃ dasseti rūpaṃ anattā avasavattanato, yañhi vase na vattati, taṃ anattakameva diṭṭhaṃ yathā taṃ sampatti. **Vāda**nti dosaṃ niggahaṃ āropessati. **Sattadhā muddhā phalatī**ti sahadhammikasākacchāhi tathāgate, pucchante abyākaraṇena vihesāya kayiramānattā tatiye vāre dhammatāvasena vihesakassa sattadhā muddhā phalati yathā taṃ sabbaññupaṭiññāya bhagavato sammukhabhāvūpagamane. Vajirapāṇi pana kasmā ṭhito hotīti? Bhagavā viya anukampamāno mahantaṃ bhayānakaṃ rūpaṃ māpetvā tāsetvā imaṃ diṭṭhiṃ vissajjāpemīti tassa purato ākāse vajiraṃ āharanto tiṭṭhati, na muddhaṃ phāletukāmo. Na hi bhagavato purato kassaci anattho nāma hoti. Yasmā pana bhagavā ekaṃsato sahadhammikameva pañhaṃ pucchati, tasmā **aṭṭhakathāyaṃ ‘‘pucchite’’**icceva vuttaṃ.

**Āditta**nti dippamānaṃ. **Akkhināsādīnī**ti **ādi**-saddena eḷakasīsasadisakesamassuādīnaṃ saṅgaṇhāti. **‘‘Diṭṭhivissajjāpanattha’’**nti vatvā nayidaṃ yadicchāvasena āgamanaṃ, atha kho ādito mahābrahmānaṃ purato katvā attanā katapaṭiññāvasenāti dassento **‘‘apicā’’**tiādimāha. Nti vajirapāṇiṃ. **Taṃ** saccakassa paṭiññāya parivattana**kāraṇaṃ. Aññepi nu kho**tiādi saccakassa vīmaṃsakabhāvadassanaṃ. Avīmaṃsakena hi taṃ disvā mahāyakkhoti vadeyya, tenassa asāruppaṃ siyā, ayaṃ pana aññesaṃ abhītabhāvaṃ upadhāretvā ‘‘addhāme yakkhaṃ na passanti, tasmā mayhameva bhayaṃ uppanna’’nti tīretvā yuttappattavasena paṭipajji.

**358**.**Upadhāretvā**ti byākātabbamatthaṃ sallakkhetvā. **Eseva nayo**ti saṅkhāraviññāṇesupi saññāya viya nayoti attho. **Vuttavipariyāyenā**ti ‘‘akusalā dukkhā vedanā mā ahosi, akusalā domanassasampayuttā saññā mā ahosī’’tiādinā nayena attho veditabbo. **Sappadaṭṭhavisa**nti sabbasattānaṃ sappadaṭṭhaṭṭhāne sarīrapadese patitaṃ visaṃ. **Allīno**ti saṃsiliṭṭho. **Upagato**ti na apagato. **Ajjhosito**ti gilitvā pariniṭṭhapetvā ṭhito. **Parito jāneyyā**ti samantato sabbaso kiñcipi asesetvā jāneyya. **Parikkhepetvā**ti āyatiṃ anuppattidhammatāpādanavasena sabbaso khepetvā. Tathābhūto cassa khayavayaṃ upaneti nāmāti āha **‘‘khayaṃ vayaṃ anuppādaṃ upanetvā’’**ti.

**359**. Attano vādassa asārabhāvato, yathāparikappitassa vā sārassa abhāvato antosāravirahito **ritto. Vippakāra**nti diṭṭhiyā sīlācārassa ca vasena virūpataṃ sāparādhataṃ sāvajjataṃ tesaṃ upari āropetvā. **Sinnapatto**ti tanukapatto. **Viphārita**nti viphāḷitaṃ.

**Asārakarukkhaparicito**ti palāsādiasārarukkhakoṭṭane kataparicayo. **Thaddhabhāva**nti vipakkabhāvaṃ, tikkhabhāvanti attho. **Natthī**ti sadā natthīti na vattabbaṃ. **Parisatī**ti catuparisamajjhe. Tathā hi **‘‘gaṇṭhikaṃ paṭimuñcitvā paṭicchannasarīrā’’**ti vuttaṃ. **Yantāruḷhassa viyā**ti byākaraṇatthaṃ vāyamayantaṃ āruḷhassa viya.

**360**.**Diṭṭhivisūkānī**ti diṭṭhikiñcakāni. **Diṭṭhisañcaritānī**ti diṭṭhitāḷanāni. **Diṭṭhivipphanditānī**ti diṭṭhiiñjitāni. **Tesaṃ adhippāyaṃ ñatvā**ti tesaṃ licchavikumārānaṃ iñjiteneva ajjhāsayaṃ jānitvā. Tenāha **‘‘ime’’**tiādi.

**361**. Yasmiṃ adhigate puggalo satthusāsane visārado hoti parehi asaṃhāriyo, taṃ ñāṇaṃ visāradassa bhāvoti katvā **vesārajja**nti āha **‘‘vesārajjappattoti ñāṇappatto’’**ti. Tato evamassa na paro paccetabbo etassa atthīti **aparappaccayo**. Na paro pattiyo saddahātabbo etassa atthīti **aparappattiyo**. Kāmaṃ saccako sekkhabhūmi asekkhabhūmīti idaṃ sāsanavohāraṃ na jānāti. Passatīti pana dassanakiriyāya vippakatabhāvassa vuttattā ‘‘na ettāvatā bhikkhukiccaṃ pariyosita’’nti aññāsi, tasmā puna ‘‘kittāvatā panā’’ti pucchaṃ ārabhi. Tena vuttaṃ **‘‘passatīti vuttattā’’**tiādi.

Yathābhūtaṃ passatīti dassanaṃ, visiṭṭhaṭṭhena anuttariyaṃ, dassanameva anuttariyanti **dassanānuttariyaṃ,** dassanesu vā anuttariyaṃ **dassanānuttariyaṃ**. **Lokiyapaññā**ti cettha vipassanāpaññā veditabbā. Sā hi sabbalokiyapaññāhi visiṭṭhaṭṭhena ‘‘anuttarā’’ti vuttā. Lokiyapaṭipadānuttariyesupi eseva nayo. Idāni nippariyāyatova tividhampi anuttariyaṃ dassetuṃ **‘‘suddhalokuttaramevā’’**tiādi vuttaṃ. Satipi sabbesampi lokuttaradhammānaṃ anuttarabhāve ukkaṭṭhaniddesena aggamaggapaññā tato uttaritarassa abhāvato **dassanānuttariyaṃ**. Tenāha **‘‘arahattamaggasammādiṭṭhī’’**ti. **Sesāni maggaṅgānī**ti sesāni arahattamaggaṅgāni. Tāni hi matthakappattāni nibbānagāminī paṭipadāti. **Aggaphalavimuttī**ti aggamaggassa phalavimutti arahattaphalaṃ. **Khīṇāsavassā**ti sabbaso khīyamānāsavassa. **Nibbānadassana**nti aggamaggasammādiṭṭhiyā sacchikiriyābhisamayamāha. Tattha **maggaṅgānī**ti aṭṭha maggaṅgāni. Catusaccantogadhattā sabbassa ñeyyadhammassa **‘‘cattāri saccāni buddho’’**ti vuttaṃ. Saccānugatasammohaviddhaṃsaneneva hi bhagavato sabbaso ñeyyāvaraṇappahānaṃ. **Nibbisevano**ti niruddhakilesavisevano.

**362**.**Dhaṃsī**ti anuddhaṃsanasīlā. **Anupahata**nti avikkhittaṃ. **Sakala**nti anūnaṃ. **Kāyaṅga**nti kāyameva aṅganti vadanti, kāyasaṅkhātaṃ aṅgaṃ sīsādiavayavanti attho. Tathā ‘‘hotu, sādhū’’ti evamidaṃ vācāya avayavo **vācaṅga**nti.

**363**.**Āharantī**ti abhiharanti. **Puñña**nti puññaphalasaṅkhāto ānubhāvo. Puññaphalampi hi uttarapadalopena ‘‘puñña’’nti vuccati – ‘‘kusalānaṃ, bhikkhave, dhammānaṃ samādānahetu evamidaṃ puññaṃ pavaḍḍhatī’’tiādīsu (dī. ni. 3.80). Tenāha **‘‘āyatiṃ vipākakkhandhā’’**ti. **Puññamahī**ti mahati puññaphalavibhūti setacchattamakuṭacāmarādi. Tena vuttaṃ **‘‘vipākakkhandhānaṃyeva parivāro’’**ti. Licchavīhi pesitena khādanīyabhojanīyena samaṇo gotamo sasāvakasaṅgho mayā parivisito, tasmā licchavīnameva taṃ puññaṃ hotīti. Tenāha **‘‘taṃ dāyakānaṃ sukhāya hotū’’**ti. Yasmā pana bhagavato bhikkhusaṅghassa ca saccakena dānaṃ dinnaṃ, na licchavīhi, tasmā bhagavā saccakassa satiṃ parivattento **‘‘yaṃ kho’’**tiādimāha. Tena vuttaṃ **‘‘iti bhagavā’’**tiādi. **Nigaṇṭhassa matena vināyevā**ti saccakassa cittena vinā eva tassa dakkhiṇaṃ khettagataṃ katvā dasseti. Tenāha **‘‘attano dinnaṃ dakkhiṇaṃ…pe… niyyātesī’’**ti.

Cūḷasaccakasuttavaṇṇanāya līnatthappakāsanā samattā.

## 6. Mahāsaccakasuttavaṇṇanā

**364**.**Ekaṃ****samayaṃ bhagavā vesāliyaṃ viharatī**ti iminā tadā bhagavato vesāliyaṃ nivāsaparicchinno pubbaṇhādibhedo sabbo samayo sādhāraṇato gahito, tathā **tena kho pana samayenā**ti ca iminā. **Pubbaṇhasamaya**nti pana iminā tabbiseso, yo bhikkhācāratthāya paccavekkhaṇakālo. **Aṭṭhakathāyaṃ** pana **‘‘tīhi padehi ekova samayo vutto’’**ti vuttaṃ visesassa sāmaññantogadhattā. Mukhadhovanassa pubbakālakiriyābhāvasāmaññato vuttaṃ **‘‘mukhaṃ dhovitvā’’**ti. Mukhaṃ dhovitvā eva hi vāsadhuro ce, velaṃ sallakkhetvā yathāciṇṇaṃ bhāvanānuyogaṃ, ganthadhuro ce, ganthaparicaye katipaye nisajjavāre anuyuñjitvā pattacīvaraṃ ādāya vitakkamāḷaṃ upagacchati.

**Kāraṇaṃ** yuttaṃ, anucchavikanti attho. Pubbe yathācintitaṃ pañhaṃ apucchitvā aññaṃ pucchanto maggaṃ ṭhapetvā ummaggato parivattento viya hotīti āha **‘‘passena tāva pariharanto’’**ti.

**365**.**Ūrukkhambhopi nāma bhavissatī**ti ettha **nāma**-saddo vimhayatthoti katvā vuttaṃ **‘‘vimhayatthavasenā’’**tiādi. ‘‘Andho nāma pabbataṃ abhiruhissatī’’tiādīsu viya vimhayavācīsaddayogena hi ‘‘bhavissatī’’ti anāgatavacanaṃ. **Kāyanvaya**nti kāyānugataṃ. ‘‘Ayampi kho kāyo evaṃdhammo evaṃbhāvī evaṃanatīto’’tiādinā (dī. ni. 2.379; ma. ni. 1.112; ma. ni. 3.154) kāyassa asubhāniccāditāya anupassanā kāyabhāvanāti āha **‘‘kāyabhāvanāti pana vipassanā vuccatī’’**ti. **Anāgatarūpa**nti abhīte atthe anāgatasaddāropanaṃ anāgatappayogo na sameti. **Atthopī**ti ‘‘ūrukkhambhopi nāma bhavissatī’’ti vuttaatthopi na sameti. **Aya**nti attakilamathānuyogo. **Tesa**nti nigaṇṭhānaṃ.

**366**. Attano adhippetakāyabhāvanaṃ vitthārento vitthārato dassento ye taṃ anuyuttā, te nāmagottato vibhāvento **‘‘nando vaccho’’**tiādimāha. **Kiliṭṭhatapāna**nti kāyassa kilesanatapānaṃ puggalānaṃ. **Jātameda**nti medabhāvāpattivasena uppannamedaṃ. **Purimaṃ pahāyā**ti kālaparicchedena anāhāraappāhāratādivasena kāyassa apacinanaṃ khedanaṃ pariccajitvā. **Kāyabhāvanā****pana na paññāyatī**ti niyamaṃ paramatthato kāyabhāvanāpi tava ñāṇena na ñāyati, sesatopi na dissati.

**367**.**Imasmiṃ pana ṭhāne**ti ‘‘kāyabhāvanampi kho tvaṃ, aggivessana, na aññāsi, kuto pana tvaṃ cittabhāvanaṃ jānissasī’’ti imasmiṃ ṭhāne. Tathā ‘‘yo tvaṃ evaṃ oḷārikaṃ dubbalaṃ kāyabhāvanaṃ na jānāsi, so tvaṃ kuto santasukhumaṃ cittabhāvanaṃ jānissasī’’ti etasmiṃ atthavaṇṇanāṭhāne. **Abuddhavacanaṃ nāmetaṃ pada**nti kāyabhāvanāsaññitavipassanāto cittabhāvanā santā, vipassanā pana pādakajjhānato oḷārikā ceva dubbalā cāti ayañca etassa padassa attho. ‘‘Abuddhavacanaṃ nāmetaṃ vacanaṃ siyā’’ti vatvā thero pakkamituṃ ārabhati. Atha naṃ mahāsīvatthero ‘‘vipassanā nāmesā na ādito subrūhitā balavatī tikkhā visadā hoti, tasmā taruṇavasenāyamattho veditabbo’’ti dassento **‘‘dissati, bhikkhave’’**ti suttapadaṃ (saṃ. ni. 2.62) āhari. Tattha **ādāna**nti paṭisandhi. **Nikkhepana**nti cuti. **Oḷārika**nti arūpadhammehi duṭṭhullabhāvattā oḷārikaṃ. **Kāya**nti catusantatirūpasamūhabhūtaṃ kāyaṃ. **Oḷārika**nti bhāvanapuṃsakaniddeso, oḷārikākārenāti attho. Teneva vuttaṃ **‘‘ādānampi nikkhepanampī’’**ti.

**368**.**Sukhasārāgena samannāgato**ti sukhavedanāya balavatararāgena samaṅgībhūto. **Paṭṭhāne paṭisiddhā** avacaneneva. **Tasmā**ti sukhe ṭhite eva dukkhassānuppajjanato. **Evaṃ vutta**nti ‘‘sukhāya vedanāya nirodhā uppajjati dukkhā vedanā’’ti evaṃ vuttaṃ, na anantarāva uppajjanato. **Khepetvā**ti kusalāni khepetvā. **Gaṇhitvā** attano eva okāsaṃ gahetvā. **Ubhatopakkhaṃ hutvā**ti ‘‘kadāci sukhavedanā, kadāci dukkhavedanā’’ti pakkhadvayavasenapi vedanā cittassa pariyādāya hoti yathākkamaṃ abhāvitakāyassa abhāvitacittassa.

**369**.**Vipassanā ca sukhassa paccanīkā**ti sukkhavipassakassaādikammikassa mahābhūtapariggahādikāle bahi cittacāraṃ nisedhetvā kammaṭṭhāne eva satiṃ saṃharantassa aladdhassādaṃ kāyasukhaṃ na vindati, sambādhe vaje sanniruddho gogaṇo viya vihaññati vipphandati, accāsannahetukañca sarīre dukkhaṃ uppajjateva. Tena vuttaṃ **‘‘dukkhassa āsannā’’**ti. Tenāha **‘‘vipassanaṃ paṭṭhapetvā’’**tiādi. **Addhāne gacchante gacchante**ti mahābhūtapariggahādivasena kāle gacchante. **Tattha tatthā**ti tasmiṃ tasmiṃ sarīrapadese. **Dukkhaṃ dūrāpagataṃ hoti** samāpattibalena vikkhambhitattā appanābhāvato. **Anappakaṃ** vipulaṃ. **Sukha**nti jhānasukhaṃ. **Okkamatī**ti jhānasamuṭṭhānapaṇītarūpavasena rūpakāyaṃ anupavisati, nāmakāyokkamane vattabbameva natthi. Kāyapassaddhikammikassapi sammasanabhāvanā paṭṭhapetvā nisinnassa kassaci āditova kāyakilamathacittupaghātāpi sambhavanti, samādhissa pana apaccanīkattā siniddhabhāvato ca na sukkhavipassanā viya sukhassa vipaccanīko, anukkamena ca dukkhaṃ vikkhambhetīti āha **‘‘yathā samādhī’’**ti. Yathā samādhi, vipassanāya panetaṃ natthīti āha **‘‘na ca tathā vipassanā’’**ti. **Tena vutta**nti yasmā vipassanā sukhassa paccanīkā, sā ca kāyabhāvanā, tena vuttaṃ **‘‘uppannāpi sukhā vedanā cittaṃ na pariyādāya tiṭṭhati, bhāvitattā kāyassā’’**ti. Tathā yasmā samādhi dukkhassa paccanīko, so ca cittabhāvanā, tena vuttaṃ **‘‘uppannāpi dukkhā vedanā cittaṃ na pariyādāya tiṭṭhati, bhāvitattā cittassā’’**ti yojanā.

**370**.**Guṇe ghaṭṭetvā**ti apadesena vinā samīpameva netvā. Taṃ vata mama cittaṃ uppannā sukhā vedanā pariyādāya ṭhassatīti netaṃ ṭhānaṃ vijjatīti yojanā.

**371**.**Kiṃ na bhavissati,** sukhāpi dukkhāpi vedanā yathāpaccayaṃ uppajjatevāti attho. **Tamattha**nti sukhadukkhavedanānaṃ uppattiyā attano cittassa anabhibhavanīyatāsaṅkhātaṃ atthaṃ. **Tattha** tāva pāsarāsisutte **bodhipallaṅke nisajjā** ‘‘tattheva nisīdi’’nti vuttā. **Idha** mahāsaccakasutte **dukkarakārikāya** dukkaracaraṇe **nisajjā** ‘‘tattheva nisīdi’’nti vuttā.

**374**.**Chandakaraṇavasenā**ti taṇhāyanavasenāti attho. **Sinehakaraṇavasenā**ti sinehanavasena. **Mucchākaraṇavasenā**ti mohanavasena pamādāpādanena. **Vipāsākaraṇavasenā**ti pātukamyatāvasena. **Anudahanavasenā**ti rāgagginā anudahanavasena. **Lokuttaramaggavevacanameva** vaṭṭanissaraṇassa adhippetattā.

Allaggahaṇena kilesānaṃ asamucchinnabhāvaṃ dasseti, sasnehaggahaṇena avikkhambhitabhāvaṃ, udake pakkhittabhāvaggahaṇena samudācārāvatthaṃ, udumbarakaṭṭhaggahaṇena attabhāvassa asārakattaṃ. **Imināva nayenā**ti ‘‘allaṃ udumbarakaṭṭha’’ntiādinā vuttanayena. **Saputtabhariyapabbajjāyā**ti puttabhariyehi saddhiṃ kataparibbājakapabbajjāvasena veditabbā. Kuṭīcakabahūdakahaṃsa-paramahaṃsādibhedā **brāhmaṇapabbajjā**.

**376**. Kutopi imassa āposineho natthīti **koḷāpaṃ**. Tenāha **‘‘chinnasinehaṃ nirāpa’’**nti. **Koḷa**nti vā sukkhakaliṅgaraṃ vuccati, koḷaṃ koḷabhāvaṃ āpannanti **koḷāpaṃ**. Paṭipannassa upakkamamahattanissitatā pakatiyā kilesehi anabhibhūtatāya. **Atintatā** paṭipakkhabhāvanāya. Tathā hi sukkhakoḷāpabhāvo, ārakā udakā thale nikkhittabhāvo ca nidassito. **Opakkamikāhī**ti kilesaatiniggaṇhanupakkamappabhavāhi. **Vedanāhī**ti paṭipattivedanāhi. Dukkhā paṭipadā hi idhādhippetā.

**377**.**Kiṃ pana na samattho,** yato evaṃ parehi cintitumpi asakkuṇeyyaṃ dukkaracariyaṃ chabbassāni akāsīti adhippāyo. **Katvāpi akatvāpi samatthova** kāraṇassa nipphannattā. ‘‘Yathāpi sabbesampi kho bodhisattānaṃ carimabhave antamaso sattāhamattampi dhammatāvasena dukkaracariyā hotiyeva, evaṃ bhagavā samattho dukkaracariyaṃ kātuṃ, evañca naṃ akāsi, na pana tāya buddho jāto, atha kho majjhimāya eva paṭipattiyā’’ti tassā byatirekamukhena sadevakassa lokassa bodhāya amaggabhāvadīpanatthaṃ, imassa pana bhagavato kammavipākavasena chabbassāni dukkaracariyā ahosi. Vuttañhetaṃ –

‘‘Avacāhaṃ jotipālo, kassapaṃ sugataṃ tadā;

Kuto nu bodhi muṇḍassa, bodhi paramadullabhā.

Tena kammavipākena, acariṃ dukkaraṃ bahuṃ;

Chabbassānuruvelāyaṃ, tato bodhimapāpuṇiṃ.

Nāhaṃ etena maggena, pāpuṇiṃ bodhimuttamaṃ;

Kumaggena gavesissaṃ, pubbakammena vārito’’ti.

Dukkaracariyāya bodhāya amaggabhāvadassanatthaṃ dukkaracariyaṃ akāsīti keci. Atha vā lokanāthassa attano parakkamasampattidassanatthāya dukkaracariyā. Paṇītādhimuttiyā hi paramukkaṃsagatabhāvato abhinīhārānurūpaṃ sambodhiyaṃ tibbachandatāya sikhāppattiyā tadatthaṃ īdisampi nāma dukkaracariyaṃ akāsīti loke attano vīriyānubhāvaṃ vibhāvetuṃ – ‘‘so ca me pacchā pītisomanassāvaho bhavissatī’’ti lokanātho dukkaracariyaṃ akāsi. Tenāha **‘‘sadevakassa lokassā’’**tiādi. Tattha **vīriyanimmathanaguṇo**ti vīriyassa saṃvaḍḍhanasampādanaguṇo. Yathāvuttamatthaṃ upamāya vibhāvetuṃ **‘‘pāsāde’’**tiādi vuttaṃ. **Saṅgāme dve tayo sampahāre**ti dvikkhattuṃ tikkhattuṃ vā parasenāya pahārapayoge. **Padhānavīriya**nti sammappadhānehi āsevanavīriyaṃ, sabbaṃ vā pubbabhāgavīriyaṃ.

**Abhidanta**nti abhibhavanadantaṃ, uparidantanti attho. Tenāha **‘‘uparidanta’’**nti. So hi itaraṃ musalaṃ viya udukkhalaṃ visesato kassaci khādanakāle abhibhuyya vattati. **Kusalacittenā**ti balavasammāsaṅkappayuttena kusalacittena. **Akusalacitta**nti kāmavitakkādisahitaṃ akusalacittaṃ. Akusalacittassa pavattituṃ appadānaṃ **niggaho**. Taṃtaṃpaṭikkhepavasena vinodanaṃ **abhinippīḷanaṃ**. Vīriyatāpena vikkhambhanaṃ **abhisantāpanaṃ. Sadaratho**ti sapariḷāho. **Padhānenā**ti padahanena, kāyassa kilamathuppādakena vīriyenāti attho. **Viddhassā**ti tudassa. **Sato**ti samānassa.

**378**.**Sīsaveṭhana**nti sīsaṃ rajjuyā bandhitvā daṇḍakena parivattakaveṭhanaṃ. **Arahanto nāma evarūpā hontī**ti iminā yathāyaṃ, evaṃ visaññībhūtāpi hutvā viharantīti dasseti. Tenāha **‘‘matakasadisā’’**ti, vedanāppattā viya hontīti attho. **Supinappaṭiggahaṇato paṭṭhāyā**ti paṭisandhiggahaṇe setavāraṇasupinaṃ passitvā brāhmaṇehi byākatakālato paṭṭhāya.

**379**. Dhammasarīrassa arogabhāvena sādhūti marisaniyoti **māriso,** piyāyanavacanametaṃ. Tenāha **‘‘sampiyāyamānā’’**tiādi. **Ajajjita**nti evaṃ abhuñjitaṃ bhakārassa jakārādesaṃ katvā. Tenāha **‘‘abhojana’’**nti. **Evaṃ mā karitthā**ti ‘‘lomakūpehi ajjhohāressāma anuppavesessāmā’’ti yathā tumhehi vuttaṃ, evaṃ mā karittha. Kasmā? **Yāpessāmaha**nti ahañca yāvadatthaṃ āhāramattaṃ bhuñjanto yathā yāpessāmi, evaṃ āhāraṃ paṭisevissāmi.

**380-81**.**Etāva parama**nti ettakaṃ paramaṃ, na ito paraṃ opakkamikadukkhavedanāvediyanaṃ atthīti attho. Rañño gahetabbanaṅgalato aññāni sandhāya **‘‘ekena ūna’’**nti vuttaṃ. Taṃ suvaṇṇaparikkhataṃ, itarāni rajataparikkhatāni. Tenāha **‘‘amaccā ekenūnaaṭṭhasatarajatanaṅgalānī’’**ti. Āḷārudakasamāgame laddhajjhānāni vaṭṭapādakāni, ānāpānasamādhi pana kāyagatāsatipariyāpannattā sabbesañca bodhisattānaṃ vipassanāpādakattā ‘‘bodhāya maggo’’ti vutto. **Bujjhanatthāyā**ti catunnaṃ ariyasaccānaṃ, sabbasseva vā ñeyyadhammassa abhisambujjhanāya. Satiyā anussaraṇakaviññāṇaṃ **satānusāriviññāṇaṃ**. Kassā pana satiyāti taṃ dassetuṃ **‘‘nayida’’**ntiādi vuttaṃ.

**382**.**Paccupaṭṭhitā**ti taṃtaṃvattakaraṇavasena patiupaṭṭhitā upaṭṭhāyakā. Tenāha **‘‘paṇṇasālā’’**tiādi. **Paccayabāhulliko**ti paccayānaṃ bāhullāya paṭipanno. **Āvatto**ti pubbe paccayagedhappahānāya paṭipanno, idāni tato paṭinivatto. Tenāha **‘‘rasagiddho…pe… āvatto’’**ti. **Dhammaniyāmenā**ti dhammatāya. Tameva dhammataṃ dassetuṃ **‘‘bodhisattassā’’**tiādimāha. **Bārāṇasimeva** tatthāpi ca sabbabuddhānaṃ avijahitadhammacakkapavattanaṭṭhānameva **agamaṃsu**. Pañcavaggiyā kira visākhamāsassa addhamāsiyaṃ gatā. Tenāha **‘‘tesu gatesu aḍḍhamāsaṃ kāyavivekaṃ labhitvā’’**ti.

**387**. ‘‘Addhābhoto gotamassa sāvakācittabhāvanānuyogamanuyuttā viharanti, no kāyabhāvana’’nti imaṃ sandhāyāha **‘‘ekaṃ pañhaṃ pucchi’’**nti. **Imaṃ dhammadesana**nti ‘‘abhijānāmi kho panāha’’ntiādikaṃ dhammadesanaṃ. **Asallīno** taṇhādiṭṭhikilesānaṃ samucchinnattā tehi sabbaso na litto. **Anupalitto**ti tasseva vevacanaṃ taṇhānandiyā abhāvena. **Gocarajjhattamevā**ti gocarajjhattasaññite phalasamāpattiyā ārammaṇe, nibbāneti attho. Yaṃ sandhāya pāḷiyaṃ ‘‘purimasmiṃ samādhinimitte’’ti vuttaṃ **sannisīdāpemī**ti phalasamāpattisamādhinā accantasamādānavasena cittaṃ sammadeva nisīdāpemi. **Pubbābhogenā**ti samāpajjanato pubbe pavattaābhogena. **Paricchinditvā**ti samāpajjanakkhaṇaṃ paricchinditvā. Tenāha **‘‘sādhukāra…pe… avicchinneyevā’’**ti. Evamassa paricchinnakālasamāpajjanaṃ yathāparicchinnakālaṃ vuṭṭhānañca buddhānaṃ na bhāriyaṃ vasībhāvassa tathāsuppaguṇabhāvatoti dassento āha **‘‘buddhānaṃ hī’’**tiādi. Dhammasampaṭiggāhakānaṃ **assāsavāre** vā. Tadā hi desiyamānaṃ dhammaṃ upadhāretuṃ na sakkonti, tasmā tasmiṃ khaṇe desitadesanā niratthakā siyā. Na hi buddhānaṃ niratthakā kiriyā atthi.

**Okappanīyameta**nti ‘‘tassā eva kathāyā’’tiādinā vuttaṃ ativiya acchariyagataṃ aṭṭhuppattiṃ sutvā īdisī paṭipatti sammāsambuddhasseva hotīti upavādavasena vadati, na sabhāvena. Tenāha **‘‘satthari pasādamattampi na uppanna’’**nti. **Kāyadaratho**ti paccayavisesavasena rūpakāyassa parissamākāro. **Upādinnake**ti indriyabaddhe. **Anupādinnake**ti anindriyabaddhe. **Vikasanti** sūriyarasmisamphassena. Tadabhāvena **makulāni honti. Kesañci** tintinikādirukkhānaṃ. **Patilīyanti** nissayarūpadhammaavipphārikatāya. Arūpadhammatāya pañcaviññāṇānañceva kiriyāmayaviññāṇānañca appavattisaññitā avipphārikatā hoti, yattha niddāsamaññā. Tenāha **‘‘darathavasena bhavaṅgasotañca idha niddāti adhippeta’’**nti. Tattha **darathavasenā**ti darathavaseneva, na thinamiddhavasenāti avadhāraṇaṃ avadhāraṇaphalañca niddhāretabbaṃ. **Taṃ sandhāyā**ti kāyassa darathasaṅkhātasarīragilānahetukaṃ niddaṃ sandhāya. Sarīragilānañca bhagavato natthīti na sakkā vattuṃ ‘‘piṭṭhi me āgilāyatī’’ti (dī. ni. 3.300; ma. ni. 2.22; cūḷava. 345) vacanato. **Sammohavihārasmi**nti paccatte etaṃ bhummavacananti āha **‘‘sammohavihāroti vadantī’’**ti, **sammohavihārasmiṃ** vā pariyāpannaṃ etaṃ vadanti, yadidaṃ divā niddokkamananti yojanā.

**389**.**Upanītehī**ti dosamaggaṃ nindāpathaṃ upanītehi. **Abhinanditvā**ti sampiyāyitvā. Tenāha **‘‘cittena sampaṭicchanto’’**ti. **Anumoditvā**ti ‘‘sādhu sādhū’’ti desanāya thomanavasena anumoditvā. Tenāha **‘‘vācāyapi pasaṃsanto’’**ti. **Sampatte kāle**ti pabbajjāyogge kāle anuppatte.

**Gaṇaṃ vinodetvā**ti gaṇaṃ apanetvā gaṇapalibodhaṃ chinditvā. **Papañca**nti avasesakilesaṃ. **‘‘Puññavā rājapūjito’’**ti vuttamatthaṃ vivarituṃ **‘‘tasmiñhi kāle’’**tiādi vuttaṃ. Chandavāsaharaṇena **uposathakammaṃ karonto**.

Sakalaṃ rattiṃ buddhaguṇānaṃyeva kathitattā therassa ñāṇaṃ desanāvibhavañca vibhāvento āha **‘‘ettakāva, bhante, buddhaguṇā’’**ti. Imāya, bhante, tumhākaṃ dhammakathāya anavasesato buddhaguṇā kathitā viya jāyanti, evaṃ santepi anantāparimeyyāva te, kiṃ ito parepi vijjantevāti theraṃ tattha sīhanādaṃ nadāpetukāmo āha **‘‘udāhu aññepi atthī’’**tiādi. Rajjassa padesikattā, yathāvuttasubhāsitassa ca anagghattā vuttaṃ **‘‘ayaṃ me duggatapaṇṇākāro’’**ti. **Tiyojanasatika**nti idaṃ parikkhepavasena vuttaṃ, tañca kho manussānaṃ paribhogavasenāti daṭṭhabbaṃ.

Mahāsaccakasuttavaṇṇanāya līnatthappakāsanā samattā.

## 7. Cūḷataṇhāsaṅkhayasuttavaṇṇanā

**390**.**Tatrā**ti tasmiṃ pubbārāmamigāramātupāsādānaṃ atthavibhāvane **ayaṃ** idāni vuccamānā **anupubbī kathā. Maṇīna**nti ettha padumarāgamaṇīnaṃ adhippetattā āha **‘‘aññehi cā’’**ti. Tena indanīlādimaṇīnaṃ saṅgaho daṭṭhabbo. Nīlapītalohitodātamañjiṭṭhapabhassarakabaravaṇṇavasena **sattavaṇṇehi**.

Taṇhā sabbaso khīyanti etthāti **taṇhāsaṅkhayo** (a. ni. ṭī. 3.7.61), tasmiṃ. **Taṇhāsaṅkhaye**ti ca visaye idaṃ bhummanti āha **‘‘taṃ ārammaṇaṃ katvā’’**ti. **Vimuttacittatāyā**ti sabbasaṃkilesehi vimuttacittatāya. Aparabhāgapaṭipadā nāma ariyasaccābhisamayo, sā sāsanacārigocarā paccattaṃ veditabbatoti āha **‘‘pubbabhāgappaṭipadaṃ saṃkhittena desethāti pucchatī’’**ti. Akuppadhammatāya khayavayasaṅkhātaṃ antaṃ atītāti accantā, so eva aparihānasabhāvattā accantā niṭṭhā etassāti **accantaniṭṭho**. Tenāha **‘‘ekantaniṭṭho satataniṭṭhoti attho’’**ti. Na hi paṭividdhassa lokuttaradhammassa dassanaṃ kuppanaṃ nāma atthi. Accantameva catūhi yogehi khemo etassa atthīti **accantayogakkhemī**. Maggabrahmacariyassa vusitattā, tassa ca aparihānasabhāvattā accantaṃ brahmacārīti **accantabrahmacārī**. Tenāha **‘‘niccabrahmacārīti attho’’**ti. **Pariyosāna**nti brahmacariyassa pariyosānaṃ.

**Vegāyatī**ti turitāyati. **Sallakkhesī**ti cintesi, attanā yathā sutāya satthu desanāya anussaraṇavasena upadhāresi. **Anuggaṇhitvāvā**ti atthavinicchayavasena anuggahetvā eva. Chasu dvāresu niyuttāti **chadvārikā,** tehi.

**Pañcakkhandhā**ti pañcupādānakkhandhā. Sakkāyasabbañhi sandhāya idha **‘‘sabbe dhammā’’**ti vuttaṃ vipassanāvisayassa adhippetattā, tasmā āyatanadhātuyopi taggatikā eva daṭṭhabbā. Tenāha bhagavā ‘‘nālaṃ abhinivesāyā’’ti. **Na yuttā abhinivesāya** ‘‘etaṃ mama, eso me attā’’ti ajjhosānāya. ‘‘Alameva nibbindituṃ alaṃ virajjitu’’ntiādīsu (dī. ni. 2.272; saṃ. ni. 2.124-125, 128, 134, 143) viya **alaṃ**-saddo yuttatthopi hotīti āha **‘‘na yuttā’’**ti. **Sampajjantī**ti bhavanti. Yadipi ‘‘tatiyā, catutthī’’ti idaṃ visuddhidvayaṃ abhiññāpaññā, tassā pana sappaccayanāmarūpadassanabhāvato, sati ca paccayapariggahe sappaccayattā (nāmarūpassa aniccatā, aniccaṃ dukkhaṃ, dukkhañca anattāti atthato) lakkhaṇattayaṃ supākaṭameva hotīti āha **‘‘aniccaṃ dukkhaṃ anattāti ñātapariññāya abhijānātī’’**ti. **Tatheva tīraṇapariññāyā**ti iminā aniccādibhāvena nālaṃ abhinivesāyāti nāmarūpassa upasaṃharati, na abhiññāpaññānaṃ sambhāradhammānaṃ. Purimāya hi atthato āpannalakkhaṇattayaṃ gaṇhāti salakkhaṇasallakkhaṇaparattā tassā, dutiyāya sarūpato tassā lakkhaṇattayāropanavasena sammasanabhāvato. Ekacittakkhaṇikatāya abhinipātamattatāya ca **appamattakampi**. Rūpapariggahassa oḷārikabhāvato **arūpapariggahaṃ dasseti**. Dassento ca vedanāya āsannabhāvato, visesato sukhasārāgitāya, bhavassādagadhitamānasatāya ca **sakkassa vedanāvasena nibbattetvā dasseti**.

**Uppādavayaṭṭhenā**ti udayabbayasabhāvena uppajjitvā nirujjhanena. **Aniccā**ti addhu vā. Aniccalakkhaṇaṃ aniccatā udayavayatā. **Tasmā**ti yasmā pañcannaṃ khandhānaṃ khayato vayato dassanañāṇaṃ aniccānupassanā, taṃsamaṅgī ca puggalo aniccānupassī, tasmā. **Khayavirāgo**ti khayasaṅkhāto virāgo saṅkhārānaṃ palujjanā. Yaṃ āgamma sabbaso saṅkhārehi virajjanā hoti, taṃ nibbānaṃ **accantavirāgo. Nirodhānupassimhipī**ti nirodhānupassipadepi. **‘‘Eseva nayo’’**ti abhidisitvā taṃ ekadesena vivaranto **‘‘nirodhopi hi…pe… duvidhoyevā’’**ti āha. Sabbāsavasaṃvare vuttavossaggova idha ‘‘paṭinissaggo’’ti vuttoti dassento **‘‘paṭinissaggo vuccati vossaggo’’**tiādimāha. **Pariccāgavossaggo** vipassanā. Pakkhandanavasena appanato **pakkhandanavossaggo** maggo aññassa tadabhāvato. **So**ti maggo. **Ārammaṇato**ti kiccasādhanavasena ārammaṇakaraṇato. Evañhi maggato aññesaṃ nibbānārammaṇānaṃ pakkhandanavossaggābhāvo siddho hoti. Pariccajanena pakkhandanena cāti **dvīhipi vā kāraṇehi**. Sabbesaṃ khandhānaṃ vossajjanaṃ tappaṭibaddhasaṃkilesappahānena daṭṭhabbaṃ. **Cittaṃ pakkhandatī**ti maggasampayuttaṃ cittaṃ sandhāyāha. **Ubhayampetaṃ** vossajjanaṃ. **Tadubhayasamaṅgī**ti vipassanāsamaṅgī maggasamaṅgī ca. ‘‘Aniccānupassanāya niccasaññaṃ pajahatī’’tiādivacanato (paṭi. ma. 1.52) yathā vipassanāya kilesānaṃ pariccāgapaṭinissaggo labbhati, evaṃ āyatiṃ tehi kilesehi uppādetabbakhandhānampi pariccāgapaṭinissaggo vattabbo, pakkhandanapaṭinissaggo pana magge labbhamānāya ekantakāraṇabhūtāya vuṭṭhānagāminivipassanāya vasena veditabbo, magge pana tadubhayampi ñāyāgatameva nippariyāyatova labbhamānattā. Tenāha **‘‘tadubhayasamaṅgī puggalo’’**tiādi.

Pucchantassa ajjhāsayavasena ‘‘na kiñci loke upādiyatī’’ti ettha kāmupādānavasena upādiyanaṃ paṭikkhipīyatīti āha **‘‘taṇhāvasena na upādiyatī’’**ti. Taṇhāvasena vā asati upādiyane diṭṭhivasena upādiyanaṃ anavakāsamevāti **‘‘taṇhāvasena’’**icceva vuttaṃ. **Na parāmasatī**ti nādiyati, diṭṭhiparāmāsavasena vā ‘‘nicca’’ntiādinā **na parāmasati. Saṃkhitteneva khippaṃ kathesī**ti tassa ajjhāsayavasena papañcaṃ akatvā kathesi.

**391**.**Abhisamāgantvā**ti abhimukhañāṇena ñeyyaṃ samāgantvā yāthāvato viditvā. Tenāha **‘‘jānitvā’’**ti. **Yathāparisaviññāpakattā**ti yathāparisaṃ dhammasampaṭiggāhikāya mahatiyā, appakāya vā parisāya anurūpameva viññāpanato. **Pariyantaṃ na niccharatī**ti na pavattati. **Mā niratthakā agamāsī**ti idaṃ dhammatāvasena vuttaṃ, na satthu ajjhāsayavasena. Ekañhetaṃ satthu vacīghosassa aṭṭhasu aṅgesu, yadidaṃ parisapariyantatā. **Chiddavivarokāso**ti chiddabhūto, vivarabhūto vā okāsopi natthi, bhagavato saddāsavanakāraṇaṃ vuttameva. **Tasmā**ti yathāvuttakāraṇato.

Pañca aṅgāni etassāti pañcaṅgaṃ, pañcaṅgaṃ eva **pañcaṅgikaṃ**. Mahatīādi vīṇāvisesopi ātatamevāti **‘‘cammapariyonaddhesū’’**ti visesitaṃ. **Ekatalaṃ** kumbhathūṇadaddarādi. Cammapariyonaddhaṃ hutvā tantibaddhaṃ **ātatavitataṃ**. Tenāha **‘‘tantibaddhapaṇavādī’’**ti. Gomukhīādīnampi ettheva saṅgaho daṭṭhabbo. **Vaṃsādī**ti **ādi**-saddena saṅkhasiṅgādīnaṃ saṅgaho. **Sammādī**ti sammatāḷakaṃsatāḷasilāsalākatāḷādi. Tattha **sammatāḷaṃ** nāma daṇḍamayatāḷaṃ. **Kaṃsatāḷaṃ** lohamayaṃ. Silāya ayopattena ca vādanatāḷaṃ **silāsalākatāḷaṃ. Samappito**ti sammā appito upeto. Tenāha **‘‘upagato’’**ti. Upaṭṭhānavasena pañcahi tūriyasatehi upeto. Evaṃbhūto ca yasmā tehi upaṭṭhito samannāgato nāma hoti, tasmā vuttaṃ **‘‘samaṅgībhūtoti tasseva vevacana’’**nti. **Paricāretī**ti parito cāreti. Kāni pana cāreti, kathaṃ vā cāretīti āha **‘‘sampattiṃ…pe… cāretī’’**ti. Tattha **tato tato**ti tasmiṃ tasmiṃ vādite tattha tattha ca vādakajane. **Apanetvā**ti vādakajane nisedhetvā. Tenāha **‘‘nissaddāni kārāpetvā’’**ti. **Devacārikaṃ gacchatiyeva** devatānaṃ manussānañca anukampāya. Svāyamattho **vimānavatthūhi** (vi. va. 1) dīpetabbo.

**392**.**Appeva sakena karaṇīyenā**ti mārisa, moggallāna, mayaṃ sakena karaṇīyena appeva bahukiccāpi na homa. **Apica devānaṃyevā**ti apica kho pana devānaṃyeva tāvatiṃsānaṃ karaṇīyena visesato bahukiccāti atthayojanā. Bhummaṭṭhakadevatānampi keci aṭṭā sakkena vinicchitabbā hontīti āha **‘‘pathavito paṭṭhāyā’’**ti. **Niyamento**ti avadhārento. Taṃ pana karaṇīyaṃ sarūpato dassetuṃ **‘‘devānaṃ hī’’**tiādi vuttaṃ. **Tāsa**nti devadhītudevaputtapādaparicārikānaṃ. **Maṇḍanapasādhanakārikā**ti maṇḍanapasādhanasaṃvidhāyikā. **Aṭṭakaraṇaṃ natthi** saṃsayasseva abhāvato.

**Ya**nti savanuggahaṇādivasena suparicitampi yaṃ atthajātaṃ. **Na dissati,** paññācakkhuno sabbaso na paṭibhātīti attho. **Kecī**ti sārasamāsācariyā. **Somanassasaṃvega**nti somanassasamuṭṭhānaṃ saṃvegaṃ, na cittasantāsaṃ.

**Samupabyūḷho**ti yujjhanavasena sahapatito samogāḷho. Evaṃbhūto ca yasmā samūhavasena sampiṇḍito hoti, tasmā vuttaṃ **‘‘sannipatito rāsibhūto’’**ti. **Anantare attabhāve**ti idaṃ dutiyaṃ sakkattabhāvaṃ tato anantarātītena sakkattabhāvena sakkattabhāvasāmaññato ekamiva katvā gahaṇavasena vuttaṃ, aññathā ‘‘tatiye attabhāve’’ti vattabbaṃ siyā. Maghattabhāvo hi ito tatiyoti. Atha vā yasmiṃ attabhāve so devāsurasaṅgāmo ahosi, tassa anantarattā maghattabhāvassa vuttaṃ **‘‘anantare attabhāve’’**ti. Sattānaṃ hitesitāya mātāpituupaṭṭhānādinā cariyāhi **bodhisattacariyā viyassa cariyā ahosi. Satta vatapadānī**ti satta vatakoṭṭhāse.

**Mahāpāna**nti mahantaṃ surāpānaṃ. **Gaṇḍapāna**nti gaṇḍasurāpānaṃ, adhimattapānanti attho. **Pariharamānā**ti parivārentā. **Vedikāpādā**ti sinerussa pariyante vedikāparikkhepā. **Pañcasu ṭhānesū**ti pañcasu paribhaṇḍaṭṭhānesu nāgasenādīhi **ārakkhaṃ ṭhapesi**.

**393**.**Rāmaṇeyyaka**nti ramaṇīyabhāvaṃ. **Masāragallatthambhe**ti kabaramaṇimaye thambhe. **Suvaṇṇādimaye ghaṭake**ti ‘‘rajatatthambhesu suvaṇṇamaye, suvaṇṇatthambhesu rajatamaye’’tiādinā suvaṇṇādimaye ghaṭake vāḷarūpakāni ca. Pabāḷhaṃ mattoti **pamatto**. Tenāha **‘‘ativiya matto’’**ti. **Nāṭakaparivārenā**ti accharāparivārena.

**Acchariyabbhuta**nti padadvayenapi vimhayanākārova vutto, tasmā sañjātaṃ acchariyabbhutaṃ vimhayanākāro etesanti **sañjātaacchariyaabbhutā,** tathā pavattacittuppādā. Acchariyabbhutahetukā sañjātā tuṭṭhi etesanti **sañjātatuṭṭhino. Saṃvigga**nti sañjātasaṃvegaṃ. Svāyaṃ saṃvego yasmā purimāvatthāya cittassa calanaṃ hoti, tasmā vuttaṃ **‘‘calita’’**nti.

**394**.**Tamaṃ vinodita**nti pāṭihāriyadassanena ‘‘aho therassa iddhānubhāvo’’ti sammāpaṭipattiyaṃ sañjātabahumāno, īdisaṃ nāma sāsanaṃ labhitvāpi mayaṃ niratthakena bhogamadena sammattā bhavāmāti yoniso manasikāruppādanena sammohatamaṃ vinoditaṃ vidhamitaṃ. **Ete**ti mahāthero sakko cāti te dvepi samānabrahmacariyatāya **sabrahmacārino**.

**395**.**Paññātāna**nti pākaṭānaṃ cātumahārāja-suyāma-santusita-paranimmitavasavattimahābrahmānaṃ aññataro, na yesaṃ kesañcīti adhippāyo. Āraddhadhammavaseneva pariyosāpitattā **yathānusandhināva niṭṭhapesi**.

Cūḷataṇhāsaṅkhayasuttavaṇṇanāya līnatthappakāsanā samattā.

## 8. Mahātaṇhāsaṅkhayasuttavaṇṇanā

**396**.**Laddhimatta**nti micchāgāhamattaṃ, na diṭṭhābhiniveso. **Sassatadiṭṭhī**ti niccābhiniveso. **So**ti ariṭṭho bhikkhu. Kathetvā samodhānentanti yojanā. **Samodhānenta**nti ca nigamentanti attho. **Tattha tatthevā**ti tesu tesu eva bhavesu **nirujjhanti,** na bhavantaraṃ saṅkamanti. **Viññāṇaṃ pana** abhinnasabhāvaṃ anaññanti adhippāyo. **Idhalokato**ti imasmā attabhāvā. **Paralokanti** parabhavasaññitaṃ attabhāvaṃ. **Sandhāvatī**ti niccatāya kenaci asambaddhaṃ viya gacchati. Tena idhalokato paralokagamanamāha. **Saṃsaratī**ti iminā paralokato idhāgamanaṃ. **Sandhāvatī**ti vā bhavantarasaṅkamanamāha. **Saṃsaratī**ti tattha tattha aparāparasañcaraṇaṃ.

‘‘Paccaye sati bhavatī’’tiādinā viññāṇassa anvayato byatirekato ca paṭiccasamuppannabhāvaṃ dassento sassatabhāvaṃ paṭikkhipati. **Buddhena akathitaṃ kathesī**ti iminā ‘‘yaṃ abhāsitaṃ alapitaṃ tathāgatena, taṃ bhāsitaṃ lapitaṃ tathāgatenāti dīpetī’’ti (cūḷava. 352, 353) imasmiṃ bhedakaravatthusmiṃ sandissatīti dasseti. **Jinacakke pahāraṃ detī**ti ‘‘tadevidaṃ viññāṇaṃ…pe… anañña’’nti niccataṃ paṭijānanto – ‘‘sabbe saṅkhārā aniccā (dha. pa. 277), rūpaṃ, bhikkhave, anicca’’nti (saṃ. ni. 3.93-94) ca ādinayappavatte satthu dhammacakke khīlaṃ uppādento pahāraṃ deti. Sabbaññutaññāṇena aniccanti diṭṭhaṃ paveditañca viññāṇaṃ niccanti paṭijānanto **vesārajjañāṇaṃ paṭibāhati. Sotukāmaṃ jana**nti ariyadhammādhigamassa ekantaupāyabhūtaṃ vipassanāmaggaṃ sotukāmaṃ janaṃ niccaggāhapaggaṇhanena **visaṃvādeti**. Tato eva **ariyapathe** ariyadhammavīthiyaṃ tassā paṭikkhipanena **tiriyaṃ nipatitvā**.

**398**. Viññāṇasīsena attanā gahitaṃ attānaṃ vibhāvento **‘‘yvāyaṃ, bhante’’**tiādimāha. Tattha **vado vedeyyo**tiādayo sassatadiṭṭhiyā eva abhinivesākārā. Vadatīti **vado,** vacīkammassa kārakoti attho. Iminā hi kārakabhāvupāyikasattānaṃ hitasukhāvabodhanasamatthataṃ attano dasseti. Vediyova **vedeyyo,** jānāti anubhavati cāti attho. Īdisānañhi padānaṃ bahulā kattusādhanataṃ saddavidū maññanti. **Vedayatī**ti taṃ taṃ anubhavitabbaṃ anubhavati. **Tahiṃ tahi**nti tesu tesu bhavayonigatiṭhitisattāvāsasattanikāyesu.

**399**. Taṃ vādaṃ paggayha ṭhitattā sātissa chinnapaccayatā aviruḷhadhammatā ca veditabbā. **Heṭṭhā**ti alagaddasuttasaṃvaṇṇanaṃ (ma. ni. aṭṭha. 2.236-237) sandhāyāha. Parato **heṭṭhā**ti vuttaṭṭhānepi eseva nayo. **Pāṭiyekko anusandhī**ti tīhipi anusandhīhi avomisso visuṃyeveko anusandhi. Nanu cāyampi sātissa ajjhāsayavasena pavattitattā ajjhāsayānusandhiyevāti? Na, niyyānamukhena appavattattā. Niyyānañhi purakkhatvā pucchādivasena pavattā itarā desanāpucchānusandhiādayo. Idha tadabhāvato vuttaṃ **‘‘pāṭiyekko anusandhī’’**ti. **Parisāya laddhiṃ sodhento**ti yādisī sātissa laddhi, tadabhāvadassanavasena parisāya laddhiṃ sodhento, parisāya laddhisodhaneneva sāti gaṇato nissārito nāma jāto.

**400**.**Yaṃ yadevā**ti idaṃ yadipi avisesato paccayadhammaggahaṇaṃ, ‘‘viññāṇantveva saṅkhyaṃ gacchatī’’ti pana vuttattā taṃtaṃviññāṇassa samaññānimittapaccayajātaṃ gahitanti daṭṭhabbaṃ. Tena vuttaṃ pāḷiyaṃ – ‘‘cakkhuviññāṇantveva saṅkhyaṃ gacchatī’’tiādi. Atha vā taṃtaṃdvāraniyataṃ itarampi sabbaṃ tassa tassa viññāṇassa paccayajātaṃ idha ‘‘yaṃ yadevā’’ti gahitaṃ, tattha pana yaṃ asādhāraṇaṃ, tena samaññāti ‘‘cakkhuviññāṇantvevā’’tiādi vuttaṃ. **Dvārasaṅkantiyā abhāva**nti viññāṇassa dvārantarasaṅkamanassa abhāvaṃ. Svāyaṃ oḷārikanayena mandabuddhīnaṃ sukhāvabodhanatthaṃ nayadassanavasena vutto. Na hi kadāci paccuppannaṃ viññāṇaṃ vigacchantaṃ anantaraviññāṇaṃ saṅkamati anantarādipaccayālābhe tassa anuppajjanato.

**Evamevā**ti yathā aggi upādānaṃ paṭicca jalanto anupādāno tattheva nibbāyati, na katthaci saṅkamati, evameva. **‘‘Paccayavekallena tattheva nirujjhatī’’**ti kasmā vuttaṃ, na hettha anuppādanirodho icchito tādisassa nirodhassa idha anadhippetattā, atha kho khaṇanirodho, so ca sābhāvikattā na paccayavekallahetuko? Saccametaṃ, taṃtaṃdvārikassa pana viññāṇassa dvārantaraṃ asaṅkamitvā tattha tattheva nirujjhanaṃ idhādhippetaṃ. Yesañca paccayānaṃ vasena dvārantarikaviññāṇena bhavitabbaṃ, tesaṃ tadabhāvato paccayavekallaggahaṇaṃ, tasmā paccayavekallena na sotādīni saṅkamitvā sotaviññāṇantiādi saṅkhyaṃ gacchatīti yojanā. Etena yaṃ viññāṇaṃ cakkhurūpādipaccayasāmaggiyā vasena cakkhuviññāṇasaṅkhyaṃ gacchati, tattha tattheva nirujjhati tāvakālikabhāvato, tassa pana sotasaddādipaccayābhāvato kuto sotaviññāṇādisamaññā, evamappavattito tassa kuto saṅkamoti dassitaṃ hoti. **Viññāṇappavatte**ti viññāṇappavattiyaṃ. **Dvārasaṅkantimatta**nti dvārantarasaṅkamanamattampi na vadāmi tattha tattheva bhijjanato paccayassa uppādavantato sati ca uppāde avassaṃbhāvī nirodhoti hutvā abhāvaṭṭhena aniccatā dīpitā hotīti.

**401**. ‘‘Paṭiccasamuppannaṃ viññāṇaṃ vuttaṃ mayā, aññatra paccayā natthi viññāṇassa sambhavo’’ti pāḷiyā anvayato ca byatirekato ca viññāṇassa saṅkhatatāva dassitāti āha **‘‘sappaccayabhāvaṃ dassetvā’’**ti. Hetupaccayehi jātaṃ nibbattaṃ ‘‘bhūta’’nti idhādhippetaṃ, taṃ atthato pañcakkhandhā tabbinimuttassa sappaccayassa abhāvato, yañca khandhapañcakaṃ attano tesañca bhikkhūnaṃ, taṃ ‘‘bhūtamida’’nti bhagavā avocāti āha **‘‘idaṃ khandhapañcaka’’**nti. Attano phalaṃ āharatīti āhāro, paccayo. Sambhavati etasmāti sambhavo, āhāro sambhavo etassāti **āhārasambhavaṃ**. Tenāha **‘‘paccayasambhava’’**nti. **Tassa paccayassa nirodhā**ti yena avijjādinā paccayena khandhapañcakaṃ sambhavati, tassa paccayassa anuppādanirodhā. Khaṇanirodho pana kāraṇanirapekkho.

**Nossūti** saṃsayajotano nipātoti āha **‘‘bhūtaṃ nu kho idaṃ, na nu kho bhūta’’**nti. **Bhūtamidaṃ nossū**ti ca iminā khandhapañcakameva nu kho idaṃ, udāhu attattaniyanti evaṃjātiko saṃsayanākāro gahito. **Tadāhārasambhavaṃ nossū**ti pana iminā sahetukaṃ nu kho idaṃ bhūtaṃ, udāhu ahetukanti yathā ahetukabhāvāpanno saṃsayanākāro gahito, evaṃ visamahetukabhāvāpannopi saṃsayanākāro gahitoti daṭṭhabbaṃ. Visamahetunopi paramatthato bhūtassa ahetukabhāvato. Visamahetuvādopi parehi parikappitamattatāya sabhāvaniyatiyadicchādivādehi samānayogakkhamoti. **Nirodhadhammaṃ nossū**ti iminā yathā aniccaṃ nu kho idaṃ bhūtaṃ, udāhu niccanti aniccataṃ paṭicca saṃsayanākāro gahito, evaṃ dukkhaṃ nu kho, udāhu na dukkhaṃ, anattā nu kho, udāhu na anattātipi saṃsayanākāro gahitoyevāti daṭṭhabbaṃ aniccassa dukkhabhāvādiavassaṃbhāvato, nicce ca tadubhayābhāvato. **Yāthāvasarasalakkhaṇato**ti aviparītasarasato salakkhaṇato ca, kiccato ceva sabhāvato cāti attho. Vipassanāya adhiṭṭhānabhūtāpi paññā vipassanā evāti vuttaṃ **‘‘vipassanāpaññāyā’’**ti. **Sarasato**ti ca sabhāvato. **Salakkhaṇato**ti sāmaññalakkhaṇato. Tenāha **‘‘vipassanāpaññāya sammā passantassā’’**ti. **Vuttanayenevā**ti ‘‘yāthāvasarasalakkhaṇato’’ti vuttanayeneva. **Ye ye**ti tassaṃ parisāyaṃ ye ye bhikkhū. **Sallakkhesu**nti sammadeva upadhāresuṃ.

**Tehī**ti tehi bhikkhūhi. **Tatthā**ti tissaṃ vipassanāpaññāyaṃ. **Nittaṇhabhāva**nti taṇhābhāvaṃ ‘‘etaṃ mama’’nti taṇhāggāhassa pahīnataṃ. Etenapi bhagavā ‘‘ahaṃ, bhikkhave, dhammesupi taṇhāpahānameva vaṇṇemi, sāti pana moghapuriso attabhāvepi taṇhāsaṃvaddhaniṃ viparītadiṭṭhiṃ paggayha tiṭṭhatī’’ti sātiṃ niggaṇhāti. **Sabhāvadassanenā**ti dhammānaṃ aviparītasabhāvadassanena. **Paccayadassanenā**ti kāraṇadassanena anavasesato hetuno paccayassa ca dassanena. **Allīyethā**ti taṇhādiṭṭhivasena nissayetha. Tenāha **‘‘taṇhādiṭṭhīhī’’**ti. **Kelāyethā**ti pariharaṇakeḷiyā parihareyyātha. Tenāha **‘‘kīḷamānā vihareyyāthā’’**ti. **Dhanaṃ viya icchantā**ti dhanaṃ viya drabyaṃ viya icchaṃ taṇhaṃ janentā. Tenāha **‘‘gedhaṃ āpajjeyyāthā’’**ti. **Mamattaṃ uppādeyyāthā**ti ‘‘mamamida’’nti taṇhādiṭṭhivasena abhinivesaṃ janeyyātha. Nikantivasenapi gahaṇatthāya no desito, tassa vā saṇhasukhumassa vipassanādhammassa gahaṇaṃ nāma nikantiyā eva siyā, na oḷārikataṇhāyāti vuttaṃ **‘‘nikantivasenā’’**ti.

**402**. Paṭicca etasmā phalaṃ etīti **paccayo,** sabbo kāraṇavisesoti āha **‘‘khandhānaṃ paccayaṃ dassento’’**ti. Yāva avijjā hi sabbo nesaṃ kāraṇaviseso idha dassito. Puna ādito paṭṭhāya yāva pariyosānā, antato paṭṭhāya yāva ādīti anulomato paṭilomato ca vaṭṭavivaṭṭadassanavasena nānānayehi paṭiccasamuppādo dassito, niccaggāhassa nimittabhūto kilesopi idha natthīti dīpeti. **Tampi vuttatthamevā**ti tampi ‘‘ime ca, bhikkhave, cattāro āhārā’’tiādi yāva ‘‘taṇhāpabhavā’’ti pāḷipadaṃ, tāva vuttatthameva **sammādiṭṭhisuttavaṇṇanāyaṃ** (ma. ni. aṭṭha. 1.89). Sesaṃ paṭiccasamuppādakathābhāvato **visuddhimagge** (visuddhi. 2.570) **vitthāritāvā**ti imināva saṅgahitaṃ.

**404**.**Imasmiṃ sati idaṃ hotī**tiādīsu yaṃ vattabbaṃ, taṃ paramatthadīpaniyaṃ **udānaṭṭhakathāyaṃ** (udā. aṭṭha. 1) vuttanayeneva veditabbaṃ.

**407**.**Paṭidhāvanā**ti paṭisaraṇaṃ, pubbe attano āgataṃ atītaṃ addhānaṃ uddissa taṇhādiṭṭhivasena paṭigamananti attho. Nanu vicikicchāvasena pāḷiyaṃ paṭidhāvanā āgatāti? Saccaṃ āgatā, sā pana taṇhādiṭṭhihetukāti ‘‘taṇhādiṭṭhivasenā’’ti vuttaṃ. **Tatthā**ti tasmiṃ yathādhigate ñāṇadassane.

**Niccalabhāva**nti suppatiṭṭhitabhāvaṃ, titthiyavādavātehi akampiyabhāvañca. **Garū**ti garuguṇayutto. **Bhāriko** pāsāṇacchattasadiso. **Akāmā anuvattitabbo**ti saddhāmattakeneva anuvattanamāha, na aveccappasādena. **Kicca**nti satthukiccaṃ. **Brāhmaṇāna**nti jātimantabrāhmaṇānaṃ. **Vatasamādānānī**ti magavatādivatasamādānāni. **Diṭṭhikutūhalānī**ti taṃtaṃdiṭṭhiggāhavasena ‘‘idaṃ saccaṃ, idaṃ sacca’’ntiādinā gahetabbakutūhalāni. **Evaṃ nissaṭṭhānī**ti yathā mayā tumhākaṃ ovādo dinno, evaṃ nissaṭṭhāni vatādīni taṃ atikkamitvā kiṃ gaṇheyyātha. **Sayaṃ ñāṇena ñāta**nti paraneyyataṃ muñcitvā attano eva ñāṇena yāthāvato ñātaṃ. Evaṃbhūtañca sayaṃ paccakkhato diṭṭhaṃ nāma hotīti āha **‘‘sayaṃ paññācakkhunā diṭṭha’’**nti. **Sayaṃ vibhāvita**nti tehi bhikkhūhi tassa atthassa paccattaṃ vibhūtabhāvaṃ āpāditaṃ. **Upanītā**ti upakkamena dhammadesanānusārena nītā. **Mayā**ti kattari karaṇavacanaṃ. **Dhammenā**ti kāraṇena. **Etaṃ vacana**nti etaṃ ‘‘sandiṭṭhiko’’tiādivacanaṃ.

**408**.**Taṃ** sammohaṭṭhānaṃ **assa** lokassa. **Samodhānenā**ti samāgamena. Gabbhati attabhāvabhāvena vattatīti **gabbho,** kalalādiavattho dhammapabandho, tannissitattā pana sattasantāno ‘‘gabbho’’ti vutto yathā ‘‘mañcā ukkuṭṭhiṃ karontī’’ti. Tannissayabhāvato mātukucchi ‘‘gabbho’’ti veditabbo, gabbho viyāti vā. Yathā hi nivāsaṭṭhānatāya sattānaṃ ovarako ‘‘gabbho’’ti vuccati, evaṃ gabbhaseyyakānaṃ yāva abhijāti nivāsaṭṭhānatāya mātukucchi ‘‘gabbho’’ti vuttoti.

**Yamekaratti**nti yassaṃ ekarattiyaṃ. Bhummatthe hi idaṃ upayogavacanaṃ, accantasaṃyoge vā. **Paṭhama**nti sabbapaṭhamaṃ paṭisandhikkhaṇe. **Gabbhe**ti mātukucchiyaṃ. **Māṇavo**ti satto. Yebhuyyena sattā rattiyaṃ paṭisandhiṃ gaṇhantīti rattiggahaṇaṃ. **Abbhuṭṭhitovā**ti uṭṭhitaabbho viya, abhimukhabhāvena vā uṭṭhito eva maraṇassāti adhippāyo. **So yātī**ti so māṇavo yāti paṭhamakkhaṇato paṭṭhāya gacchateva. **Sa gacchaṃ na nivattatī**ti so evaṃ gacchanto khaṇamattampi na nivattati, aññadatthu maraṇameva upagacchatīti gāthāya attho.

**Utusamayaṃ sandhāya vuttaṃ,** na lokasamaññātarajassa lagganadivasamattaṃ. Idāni vuttamevatthaṃ pākaṭataraṃ kātuṃ **‘‘mātugāmassa kira yasmi’’**ntiādi vuttaṃ. **Tatthā**ti tasmiṃ gabbhāsaye. **Saṇṭhahitvā**ti nibbattitvā. **Bhijjitvā**ti aggahitagabbhā eva bhinnā hutvā. Ayañhi tassā sabhāvo. **Vatthu suddhaṃ hotī**ti paggharitalohitattā anāmayattā ca gabbhāsayo suddho hoti. Suddhavatthuttā tato paraṃ katipayadivasāni **khettameva hoti** gabbhasaṇṭhahanassa parittassa lohitalesassa vijjamānattā. Sambhavassa pana kathaṃ sabbhāvoti āha **‘‘tasmiṃ samaye’’**tiādi. Itthisantānepi sukkadhātu labbhateva. Tenāha **‘‘aṅgaparāmasanenapi dārako nibbattatiyevā’’**ti. Yathā pārikāya nābhiparāmasanena sāmassa bodhisattassa, diṭṭhamaṅgalikāya nābhiparāmasanena maṇḍabyassa nibbatti. **Gandhabbo**ti gandhanato uppajjanagatiyā nimittupaṭṭhāpanena sūcanato gandhoti laddhanāmena bhavagāmikammunā abbati pavattatīti **gandhabbo,** tattha uppajjanakasatto. Tenāha **‘‘tatrūpagasatto’’**ti. **Kammayantayantito**ti tatrūpapattiāvahena kammasaṅkhātena pellanakayantena tathattāya pellito upanīto. **Mahantena jīvitasaṃsayenā**ti vijāyanaparikkilesena ‘‘jīvissāmi kho, na nu kho jīvissāmi ahaṃ vā, putto vā me’’ti evaṃ pavattena jīvitasaṃsayena vipulena garutarena saṃsayena. **Taṃ ṭhāna**nti thanappadesamāha. Kīḷanti tenāti kīḷanaṃ, kīḷanameva **kīḷanakaṃ**.

**409**.**Sārajjatī**ti sārattacitto hoti. **Byāpajjatī**ti byāpannacitto hoti. **Kāye** kesādidvattiṃsāsucisamudāye taṃsabhāvārammaṇā **sati kāyasati. Anupaṭṭhapetvā**ti anuppādetvā, yathāsabhāvato kāyaṃ anupadhāretvāti attho. **Parittacetaso**ti kilesehi parito khaṇḍitacitto. Tenāha **‘‘akusalacitto’’**ti. **Ete** akusaladhammā. **Nirujjhantī**ti nirodhaṃ pattā honti. **Taṇhāvasena abhinandatī**ti sappītikataṇhāvasena abhimukhaṃ hutvā nandati. **Abhivadatī**ti taṇhāvasena taṃ taṃ ārammaṇaṃ abhinivissa vadati. **Ajjhosāyā**ti anaññasādhāraṇaṃ viya ārammaṇaṃ taṇhāvasena anupavisitvā. Tenāha **‘‘gilitvā pariniṭṭhapetvā’’**ti. **Dukkhaṃ kathaṃ abhinandatī**ti ettha dukkhahetukaṃ abhinandanto dukkhaṃ abhinandati nāmāti daṭṭhabbaṃ. **Aṭṭhakathāyaṃ** pana yāvatā yassa dukkhe diṭṭhitaṇhā abhinandanā appahīnā, tāvatāyaṃ dukkhaṃ abhinandati nāmāti dassetuṃ **‘‘ahaṃ dukkhito mama dukkhanti gaṇhanto abhinandati nāmā’’**ti vuttaṃ. Tena gāhadvayahetukā tattha abhinandanāti dasseti. **Puna ekavāra**nti punapi ekavāraṃ. Phalahetusandhihetuphalasandhivasena **dvisandhī**. ‘‘Gabbhassāvakkanti hotī’’tiādinā atthato sarūpato ca etarahi phalasaṅkhepassa. **Sarūpeneva** ca itaradvayassa desitattā āha **‘‘tisaṅkhepa’’**nti.

**410-414**. Samathayānikassa bhikkhuno vedanāmukhena saṅkhepeneva yāva arahattā kammaṭṭhānaṃ idha kathitanti āha **‘‘saṃkhittena taṇhāsaṅkhayavimuttiṃ dhārethā’’**ti. ‘‘Imaṃ taṇhāsaṅkhayavimutti’’nti ca bhagavā yathādesitaṃ desanaṃ avocāti vuttaṃ **‘‘imaṃ…pe… vimuttidesana’’**nti. Yadi evaṃ kathaṃ desanā vimuttīti āha **‘‘desanā hi…pe… vimuttīti vuttā’’**ti. Yassā taṇhāya vasena sāti bhikkhu sassataggāhamahāsaṅghāṭapaṭimukko, sā sabbabuddhānaṃ desanā hatthāvalambamānepi durugghāṭiyā jātāti āha **‘‘mahātaṇhājālataṇhāsaṅghāṭapaṭimukka’’**nti. **Mahātaṇhājāle**ti mahante taṇhājaṭe. **Taṇhāsaṅghāṭe**ti taṇhāya saṅghāṭe. Tathābhūto ca tassa abbhantare kato nāma hotīti āha **‘‘anupaviṭṭho antogadho’’**ti. Sesaṃ suviññeyyameva.

Mahātaṇhāsaṅkhayasuttavaṇṇanāya līnatthappakāsanā samattā.

## 9. Mahāassapurasuttavaṇṇanā

**415**.**Jānapadino**ti janapadavanto, janapadassa vā issarā rājakumārā gottavasena **aṅgā nāma**. Tesaṃ nivāso yadi eko janapado, kathaṃ bahuvacananti āha **‘‘ruḷhīsaddenā’’**ti. Akkharacintakā hi īdisesu ṭhānesu yutte viya saliṅgavacanāni (pāṇini 1.2.51) icchanti. Ayamettha ruḷhī yathā ‘‘kurūsu viharati, mallesu viharatī’’ti ca. Tabbisesane pana janapadasadde jātisadde ekavacanameva. Tenāha **‘‘aṅgesu janapade’’**ti. Assā vuccanti pāsāṇāni, tāni sundarāni tattha santīti **‘‘assapura’’**nti so nigamo vuttoti kecī. Apare pana ājānīyo asso rañño tattha gahaṇaṃ upagatoti **‘‘assapura’’**nti vuttoti vadanti. Kiṃ tehi, nāmametaṃ tassa nigamassa. Yasmā pana tattha bhagavato nibaddhavasanaṭṭhānaṃ kiñci nāhosi, tasmā **‘‘taṃ gocaragāmaṃ katvā viharati’’**cceva vuttaṃ. Tathā hi pāḷiyaṃ ‘‘assapuraṃ nāma aṅgānaṃ nigamo’’ti gocaragāmakittanameva kataṃ.

**Evarūpena sīlenā**tiādīsu sīlaggahaṇena vārittasīlamāha. Tena sammāvācākammantājīve dasseti. Ācāraggahaṇena cārittasīlaṃ. Tena parisuddhaṃ kāyavacīsamācāraṃ. Paṭipattiggahaṇena samathavipassanāmaggaphalasaṅgahaṃ sammāpaṭipattiṃ. **Lajjino**ti iminā yathāvuttasīlācāramūlakāraṇaṃ. **Pesalā**ti iminā pārisuddhiṃ. **Uḷāraguṇā**ti iminā paṭipattiyā pāripūriṃ. **Bhikkhusaṅghasseva vaṇṇaṃ kathentī**ti idaṃ tesaṃ upāsakānaṃ yebhuyyena bhikkhūnaṃ guṇakittanapasutatāya vuttaṃ. Te pana saddhammepi sammāsambuddhepi abhippasannā eva. Tenāha **‘‘buddhamāmakā dhammamāmakā’’**ti. Vatthuttaye hi ekasmiṃ abhippasannā itaradvaye abhippasannā eva tadavinābhāvato. **Piṇḍapātāpacāyane**ti lakkhaṇavacanametaṃ yathā ‘‘kākehi sappi rakkhitabba’’nti, tasmā paccayapaṭipūjaneti vuttaṃ hoti. Paccayadāyakānañhi kārassa attano sammāpaṭipattiyā mahapphalabhāvassa karaṇaṃ idha ‘‘piṇḍapātāpacāyana’’nti adhippetaṃ.

**Samaṇakaraṇā**ti samaṇabhāvakarā, samaṇabhāvassa kārakāti attho. Te pana ekantato attano santāne uppāditā vaḍḍhitā ca hontīti āha **‘‘samādāya paripūritā’’**ti. **Samaṇa**ggahaṇañcettha samaṇavasena, na sāmaññamattenāti āha **‘‘samitapāpasamaṇa’’**nti. **Brāhmaṇakaraṇā**ti etthāpi vuttanayenevattho veditabbo. Byañjanato eva cāyaṃ bhedo, yadidaṃ samaṇabrāhmaṇāti, na atthato. **Samaṇenakattabbadhammā**ti samaṇadhamme ṭhitena sampādetabbadhammā. Yo hi heṭṭhimasikkhāsaṅkhātasamaṇabhāve suppatiṭṭhito, tena ye uparisikkhāsaṅkhātasamaṇabhāvā sampādetabbā, tesaṃ vaseneva vuttasamaṇena kattabbadhammā vuttāti. Tathā hi tesaṃ samaṇabhāvāvahataṃ sandhāyāha **‘‘tepi ca samaṇakaraṇā hontiyevā’’**ti. **Idha panā**ti mahāassapure. **Hirottappādivasena desanā vitthāritā**ti hirottappa-parisuddhakāyavacīmanosamācārājīvaindriyasaṃvara-bhojanemattaññuta- jāgariyānuyogasatisampajañña-jhānavijjāvasena samaṇakaraṇadhammadesanā vitthārato desitā, na tikanipāte viya saṅkhepato. **Phala**ggahaṇeneva vipākaphalaṃ gahitaṃ, taṃ pana ukkaṭṭhaniddesena catubbidhaṃ sāmaññaphalaṃ daṭṭhabbaṃ. **Ānisaṃsa**ggahaṇena piyamanāpatādiudrayo. **Tasseva attho**ti tasseva avañcāpadasseva atthaniddeso. **‘‘Yassā hī’’**tiādinā byatirekavasena atthaṃ vadati. **Ettakena ṭhānenā**ti ettakena pāḷipadesena. **Hirottappādīnaṃ** upari pāḷiyaṃ vuccamānānaṃ samaṇakaraṇa**dhammānaṃ. Vaṇṇaṃ kathesī**ti guṇaṃ ānisaṃsaṃ abhāsi. **Satipaṭṭhāne vuttanayenā**ti ‘‘apica vaṇṇabhaṇanameta’’ntiādinā **satipaṭṭhānavaṇṇanāyaṃ** (dī. ni. aṭṭha. 2.373; ma. ni. aṭṭha. 1.106) vuttanayena.

**416**.**Yaṃ hirīyatī**ti yena dhammena hetubhūtena vā jigucchati. Karaṇe hetaṃ paccattavacanaṃ. **Ya**nti vā liṅgavipallāsena vutto, dhammoti attho. **Hirīyitabbenā**ti upayogatthe karaṇavacanaṃ, hirīyitabbayuttakaṃ kāyaduccaritādinti attho. **Ottappitabbenā**ti etthāpi eseva nayo. Ajjhattaṃ niyakajjhattaṃ jātiādi samuṭṭhānaṃ etissāti **ajjhattasamuṭṭhānā hirī,** bahiddhā attato bahibhūto parasatto samuṭṭhānaṃ etissāti **bahiddhāsamuṭṭhānaṃ ottappaṃ**. Attādhipatito āgatā **attādhipateyyā,** attānaṃ adhipatiṃ katvā pavattā. **Lajjāsabhāvasaṇṭhitā**ti pāpajigucchanasabhāvaṭṭhāyinī. Sappatissavalakkhaṇattā garunā kismiñci vutte gāravavasena patissavanaṃ patissavo, saha patissavenāti **sappatissavaṃ,** patissavabhūtaṃ taṃsabhāvañca yaṃ kiñci gāravaṃ. Jātiādimahattatāpaccavekkhaṇena uppajjamānā ca hirī tattha gāravavasena pavattatīti sappatissavalakkhaṇāti vuccati. **Bhayasabhāvasaṇṭhita**nti pāpato bhāyanasabhāvaṭṭhāyī, vajjabhīrukabhayadassāvilakkhaṇattā vajjaṃ bhāyati taṃ bhayato passatīti **vajjabhīrukabhayadassāvī,** evaṃsabhāvaṃ ottappaṃ. Ajjhattasamuṭṭhānāditā ca hirottappānaṃ tattha tattha pākaṭabhāveneva vuccati, na paresaṃ kadāci aññamaññavippayogā. Na hi lajjanaṃ nibbhayaṃ, pāpabhayaṃ vā alajjanaṃ hotīti. Ayamettha saṅkhepo, vitthāro pana **aṭṭhasāliniyaṃ** (dha. sa. aṭṭha. 1.balarāsivaṇṇanā) vuttanayeneva veditabbo. Lokamariyādassa pālanato **lokapāladhammā nāma. Sukkā**ti odātā pabhassarabhāvakārakā, sukkābhijātihetutāya **vā sukkā. Sambheda**nti ācāramariyādāsaṅkaraṃ. Devabhāvāvahā dhammāti **devadhammā**.

**Sukkadhammasamāhitā**ti yathāvuttasukkadhammasamaṅgino. **Santo**ti vūpasantadosā. **Sappurisā**ti santajanā. Saparahitasādhakā hi sādhavo.

Avayavavinimuttassa samudāyassa abhāvato, avayavena ca samudāyassa apadisitabbato ovādūpasampadāvahaovādekadeso **ovādūpasampadā**ti. **Idhā**ti imasmiṃ assapure. **Ete** hirottappadhammā. **Samaṇadhammā nāmāti dassitā** mūlabhūtasamaṇabhāvakarā dhammāti katvā. Tathā hi tesaṃ ādito gahaṇaṃ.

Yassa adhigamena nippariyāyato samaṇā nāma honti, so ariyamaggo ‘‘samaṇassa kammaṃ paṭipadā’’ti katvā sāmaññaṃ, tassa pana phalabhāvato, ārammaṇakaraṇavasena araṇīyato phalanibbānāni **sāmaññattho**. Rāgaṃ khepetīti **rāgakkhayo,** ariyamaggo. Rāgo khīyati etthāti **rāgakkhayo,** nibbānaṃ. Phalaṃ pana kāraṇūpacārena **rāgakkhayo** daṭṭhabbo. **Dosakkhayo mohakkhayo**ti etthāpi eseva nayo. Sāmaññabhūto attho **sāmaññattho,** maggo, sāmaññassa atthoti **sāmaññattho,** phalanti āha **‘‘maggampi phalampi ekato katvā sāmaññattho kathito’’**ti. Tayidaṃ ukkaṭṭhaniddesena vuttaṃ. Sīlādipubbabhāgapaṭipadāpi hi idha ‘‘sāmaññattho’’ti gahitā. Tenevāha ‘‘sati uttarikaraṇīye’’ti. **Paṭivedayāmī**ti punappunaṃ ñāpemi.

**417**.**Kammapathavasenevā**ti akusalakammapathabhāveneva, tato tādisampi akusalakammaṃ bhikkhussa kātuṃ na yuttanti duṭṭhullabhāveneva tato oramatīti adhippāyo. **Sikkhāpadabaddhenā**ti sikkhāpadapaññāpanena. **Pānīyaghaṭe vā patte vā kākānaṃ hatthaṃ vā daṇḍaṃ vā leḍḍuṃ vā**ti sabbamidaṃ nidassanamattaṃ daṭṭhabbaṃ. Yattha katthaci hi ṭhitānaṃ aññesampi pāṇīnaṃ uṭṭhāpanādi sabbaṃ aniṭṭhakaraṇaṃ idha aparisuddhakāyasamācārabhāveneva saṅgahitanti. **Uttāno**ti uddhamuddhaṃ tanotīti uttāno. Evaṃbhūto ca kenaci anuppādabhūmiyaṃ sañjātasālakalyāṇīkhandho viya uparūpari uggatuggato pākaṭo ca hotīti āha **‘‘uggato pākaṭo’’**ti. **Anāvaṭo**ti anivuto. Tenāha **‘‘asañchanno’’**ti, nacchādetabboti attho. **Ekasadiso** visuddhabhāvena. **Antarantare chiddarahito** pubbenāparaṃ sammāpaṭipattiyā sandhānena. **Saṃvuto** kāyikassa saṃvarassa anupakkilesato. Tenāha **‘‘kilesānaṃ dvāraṃ pidahanenā’’**ti.

**418**. Ettha yathā lahukataraṃ kākuṭṭhāpanādikāyakammaṃ kāyasamācārassa aparisuddhabhāvāvahaṃ sallekhavikopanato, micchāvitakkanamattañca manosamācārassa, evaṃ yaṃ kiñci aniyyānakathākathanamattaṃ vacīsamācārassa aparisuddhabhāvāvahaṃ sallekhavikopanato, na hasādhippāyena musākathananti daṭṭhabbaṃ. Hasādhippāyena hi musākathanaṃ sikkhāpadabaddheneva paṭikkhittanti.

**420**. Ājīvopi ekacco kammapathavasena vārito labbhati. So pana atioḷāriko kāyavacīsamācāravāresu vuttanayo evāti na gahitoti daṭṭhabbaṃ. Ye pana ‘‘tādiso bhikkhūnaṃ ayogyato na gahito’’ti vadanti, taṃ micchā tathā sati kāyavacīsamācāravārepi tassa aggahetabbabhāvāpattito. ‘‘Khādatha pivathā’’ti pucchā attano khāditukāmatādīpanena, pariyāyakathābhāvato panesā sallekhavikopanā jātā.

**422**. Anesanaṃ pahāya dhammena samena paccaye pariyesanto **pariyesanamattaññū** nāma. Dāyakassa deyyadhammassa attano ca pamāṇaññutāpaṭiggaṇhanto **paṭiggahaṇamattaññū** nāma. Yoniso paccavekkhitvā paribhuñjanto **paribhogamattaññū** nāma.

**423**.**Ekasmiṃ****koṭṭhāse**ti majjhimayāmasaññite ekasmiṃ koṭṭhāse. **‘‘Vāmena passena sentī’’**ti evaṃ vuttā. **Dakkhiṇapassena sayāno nāma natthi** dakkhiṇahatthassa sarīraggahaṇādipayogakkhamato. Purisavasena cetaṃ vuttaṃ.

**Tejussadattā**ti iminā sīhassa abhīrukabhāvaṃ dasseti. Bhīrukā hi sesamigā attano āsayaṃ pavisitvā santāsapubbakaṃ yathā tathā sayanti, sīho pana abhīrukabhāvato satokārī bhikkhu viya satiṃ upaṭṭhapetvāva sayati. Tenāha **‘‘dve purimapāde’’**tiādi. Seti abyāvaṭabhāvena pavattati etthāti **seyyā,** catutthajjhānameva seyyā. Kiṃ pana taṃ catutthajjhānanti? Ānāpānacatutthajjhānaṃ. Tattha hi ṭhatvā vipassanaṃ vaḍḍhetvā bhagavā anukkamena aggamaggaṃ adhigato tathāgato jātoti keci, tayidaṃ padaṭṭhānaṃ nāma na seyyā. Apare pana ‘‘catutthajjhānasamanantarā bhagavā parinibbāyī’’ti vuttapadaṃ gahetvā ‘‘lokiyacatutthajjhānasamāpatti tathāgataseyyā’’ti vadanti, tathā sati parinibbānakālikā tathāgataseyyāti āpajjati, na ca bhagavā catutthajjhānaṃ samāpajjanabahulo vihāsi, aggaphalajhānaṃ panettha ‘‘catutthajjhāna’’nti adhippetaṃ. Tattha yathā sattānaṃ niddupagamanalakkhaṇā seyyā bhavaṅgacittavāravasena hoti, tañca tesaṃ paṭhamajātisamanvayaṃ yebhuyyavuttikaṃ, evaṃ bhagavato ariyajātisamanvayaṃ yebhuyyavuttikaṃ aggaphalabhūtaṃ catutthajjhānaṃ ‘‘tathāgataseyyā’’ti veditabbaṃ. **Sīhaseyyā**ti seṭṭhaseyyāti āha **‘‘uttamaseyyā’’**ti.

**426**.**Vigatantānī**ti iṇamūlāni. **Tesa**nti iṇamūlānaṃ. **Pariyanto**ti avaseso.

Pavattinivāraṇena **catuiriyāpathaṃ chindanto. Ābādhatī**ti pīḷeti. **Dukkhito**ti sañjātadukkho. Appaṃ balaṃ **balamattā**. Appattho hi ayaṃ **mattā**-saddo ‘‘mattāsukhapariccāgā’’tiādīsu (dha. pa. 290) viya, balavattho pana **mattā**-saddo anatthantaro. **Sesa**nti ‘‘tassa hi bandhanā muttomhīti āvajjayato tadubhayaṃ hotī’’tiādinā vattabbaṃ sandhāyāha. **Sabbapadesū**ti vuttāvasiṭṭhesu sabbapadesu. Yenakāmaṃ yathāruci gacchatīti **yenakāmaṃgamo**ti anunāsikalopaṃ akatvā niddeso. Bhujo attano yathāsukhaviniyogo isso icchitabbo etthāti **bhujisso,** sāmiko. So pana aparasantakatāya **‘‘attano santako’’**ti vutto. Dullabhaāpatāya kaṃ tārenti etthāti **kantāro**ti āha **‘‘nirudakaṃ dīghamagga’’**nti.

**Vināsetī**ti khādanadubbiniyojanādīhi yathā iṇamūlaṃ kiñci na hoti, tathā karoti. **Yamhi** rāgavatthumhi. **So** puggalo. **Tena** rāgavatthunā, puriso ce itthiyā, itthī ce purisena. **Iṇaṃ viya kāmacchando daṭṭhabbo** pīḷāsamānato.

**Na vindatī**ti na jānāti. **Upaddavethā**ti sukhavihārassa upaddavaṃ karotha, vibādhethāti attho. **Rogo viya byāpādo daṭṭhabbo** sukhabhañjanasamānato.

Nānāvidhahetūpāyālaṅkatatāya khandhāyatanadhātupaṭiccasamuppādādidhammanītivicittatāya ca **vicittanaye. Dhammassavane**ti dhammakathāyaṃ. Kathā hi sotabbaṭṭhena ‘‘savana’’nti vuttā. Evamettha sīlaṃ vibhattaṃ, evaṃ jhānābhiññā, evaṃ vipassanāmaggaphalānīti **neva tassa** dhammassavanassa **ādimajjhapariyosānaṃ jānāti. Uṭṭhite**ti niṭṭhite. **Aho kāraṇa**nti tattha tattha paṭiññānurūpena nikkhittasādhanavasena gahitakāraṇaṃ. **Aho upamā**ti tasseva kāraṇassa patiṭṭhāpanavasena anvayato byatirekato ca patiṭṭhaṃ udāharaṇādi. **Bandhanāgāraṃ viya thinamiddhaṃ daṭṭhabbaṃ** dukkhato niyyānassa vibandhanato.

Yasmā kukkuccanīvaraṇaṃ uddhaccarahitaṃ natthi, yasmā vā uddhaccakukkuccaṃ samānakiccāhārapaṭipakkhaṃ, tasmā kukkuccassa visayaṃ dassento **‘‘vinaye apakataññunā’’**tiādimāha. Yathā hi uddhaccaṃ sattassa avūpasamakaraṃ, tathā kukkuccampi. Yathāpi uddhaccassa ñātivitakkādi āhāro, tathā kukkuccassapi. Yathā ca uddhaccassa samatho paṭipakkho, tathā kukkuccassapīti. **Dāsabyaṃ viya uddhaccakukkuccaṃ daṭṭhabbaṃ** aseribhāvāpādanato.

Soḷasavatthukā vicikicchā aṭṭhavatthukaṃ vicikicchaṃ anupaviṭṭhāti āha **‘‘aṭṭhasu ṭhānesu vicikicchā’’**ti. **Vicikicchanto**ti saṃsayanto. **Adhimuccitvā**ti pattiyāyetvā. **Gaṇhitu**nti saddheyyavatthuṃ pariggahetuṃ. Abhimukhaṃ sappanaṃ **āsappanaṃ,** parito sappanaṃ **parisappanaṃ**. Padadvayenapi cittassa anicchanākārameva vadati. Khemantagāmimaggaṃ na pariyogāhati etenāti **apariyogāhanaṃ,** ussaṅkitaparisaṅkitabhāvena chambhitaṃ hoti cittaṃ yassa dhammassa vasena, so dhammo **chambhitatta**nti vicikicchanākāramāha. Tenāha **‘‘cittassa uppādayamānā’’**ti. **Kantāraddhānamaggo viyā**ti sāsaṅkakantāraddhānamaggo viya **daṭṭhabbā** appaṭipattihetubhāvato.

Natthi ettha iṇanti aṇaṇo, tassa bhāvo **āṇaṇyaṃ,** kassaci iṇassa adhāraṇaṃ. **Samiddhakammanto**ti nipphannajīvikappayogo. Paribundhati uparodhetīti ra-kārassa la-kāraṃ katvā palibodho, aserivihāro, tassa mūlaṃ kāraṇanti **palibodhamūlaṃ. Cha dhamme bhāvetvā**ti asubhanimittaggāhādike cha dhamme uppādetvā vaḍḍhetvā. **Cha dhamme bhāvetvā**ti ca mettānimittaggāhādayo ca tattha tattha cha dhammāti vuttāti veditabbo. **Pajahatī**ti vikkhambhanavasena pajahati. Tenāha **‘‘ācārapaṇṇattiādīni sikkhāpiyamāno’’**tiādi. **Paravatthumhī**ti visabhāgavatthusmiṃ, paravisaye vā. Paravisayā hete bhikkhuno, yadidaṃ pañca kāmaguṇā. **Āṇaṇyamiva kāmacchandappahānaṃ āha** piyavatthuabhāvāvahato.

Ācāravipattipaṭibāhakāni sikkhāpadāni **ācārapaṇṇattiādīni. Ārogyamiva byāpādappahānaṃ āha** kāyacittānaṃ phāsubhāvāvahato.

**Bandhanā mokkhamiva thinamiddhappahānaṃ āha** cittassa niggahitabhāvāvahato.

**Bhujissaṃ viya uddhaccakukkuccappahānaṃ āha** cittassa seribhāvāvahato.

**Tiṇaṃ****viyā**ti tiṇamiva katvā. **Agaṇetvā**ti acintetvā. **Khemantabhūmiṃ viya vicikicchāpahānaṃ āha** anussaṅkitāparisaṅkitabhāvena sammāpaṭipattihetubhāvato.

**427**. Kirīyati (a. ni. ṭī. 3.5.28-29) gabbhāsaye khipīyatīti karo, sambhavo, karato jātoti **karajo,** mātāpettikasambhavoti attho. Mātuyā hi sarīrasaṇṭhāpanavasena karato jātoti **karajo**ti apare. Ubhayathāpi **karajakāya**nti catusantatirūpamāha. **Temetī**ti tintaṃ karoti. Ko panettha tintabhāvoti āha **‘‘snehetī’’**ti, pītisnehena pīṇanaṃ karotīti attho. Tenāha **‘‘sabbattha pavattapītisukhaṃ karotī’’**ti. Pītisamuṭṭhānapaṇītarūpehi sakalassa karajakāyassa pariphuṭatāya cettha taṃsamuṭṭhāpakapītisukhānaṃ sabbattha pavatti jotitā. **Parisandetī**tiādīsupi eseva nayo. Tatthāpi hi ‘‘samantato sandeti temeti sneheti, sabbattha pavattapītisukhaṃ karotī’’tiādinā yathārahaṃ attho veditabbo. **Paripūretī**ti vāyunā bhastaṃ viya imaṃ karajakāyaṃ pītisukhena pūreti. **Samantato phusatī**ti imaṃ karajakāyaṃ pītisukhena phusati. **Sabbāvato**ti a-kārassa ā-kāro kato, sabbāvayavavatoti atthoti āha **‘‘sabbakoṭṭhāsavato’’**ti, maṃsādisabbābhāgavatoti attho. **Aphuṭaṃ nāma na hoti** pītisukhasamuṭṭhānehi rūpehi sabbatthakameva byāpitattā. Kātuñceva yojetuñca cheko sannetuṃ paṭibaloti yojanā. Nhānīyacuṇṇānaṃ parimaddanavasena piṇḍaṃ karontena hatthena bhājanaṃ nippīḷetabbaṃ hotīti āha **‘‘sannentassa bhijjatī’’**ti. **Anugatā**ti anupaviṭṭhā. **Parigatā**ti parito samantato tintā. Tintabhāveneva samaṃ antaraṃ bāhirañca etissāti **santarabāhirā. Sabbatthakamevā**ti sabbattheva. **Na ca pagghariṇī** pamāṇayuttasseva udakassa sittattā. Ettha ca nhānīyapiṇḍaṃ viya karajakāyo, taṃ temetvā sampiṇḍitapamāṇayuttaudakaṃ viya paṭhamajjhānasukhaṃ daṭṭhabbaṃ.

**428**.**Heṭṭhā ubbhijjitvā uggacchanaudako**ti rahadassa adhothūladhārāvasena ubbhijja uṭṭhahanaudako. **Antoyeva ubbhijjanaudako**ti rahadassa abbhantareyeva thūladhārā ahutvā uṭṭhitaudakasirāmukhehi ubbhijjanako. **Āgamanamaggo**ti nadītaḷākakandarasaraādito āgamanamaggo.

**429**. Uppalagacchāni ettha santīti **uppalinī** (a. ni. ṭī. 3.5.28-29), vāri. **Ayamettha vinicchayo,** tathā hi loke rattakkhiko ‘‘puṇḍarīkakkho’’ti vuccati. Keci pana ‘‘rattaṃ padumaṃ, setaṃ puṇḍarīka’’nti vadanti. Uppalādīni viya karajakāyo, udakaṃ viya tatiyajjhānasukhanti ayampi attho **‘‘purimanayenā’’**ti atideseneva vibhāvitoti daṭṭhabbaṃ.

**430**.**Nirupakkilesaṭṭhenā**ti rajojallādinā anupakkiliṭṭhatāya amalīnabhāvena. Amalīnampi kiñci vatthu pabhassarasabhāvaṃ hotīti vuttaṃ **‘‘pabhassaraṭṭhenā’’**ti. **Utupharaṇa**nti uṇhautupharaṇaṃ. Sabbatthakameva jhānasukhena phuṭṭho karajakāyo yathā utunā phuṭṭhavatthasadisoti āha **‘‘vatthaṃ viya karajakāyo’’**ti. **Tasmā**ti ‘‘vatthaṃ viyā’’tiādinā vuttamevatthaṃ hetubhāvena paccāmasati, karajakāyassa vatthasadisattā catutthajjhānasukhassa ca utupharaṇasadisattāti attho. Santasabhāvattā ñāṇuttarattā cettha upekkhāpi sukhe saṅgahitāti catutthajjhānepi sukhaggahaṇaṃ kataṃ. ‘‘Parisuddhena pariyodātena pharitvā nisinno hotī’’ti vacanato catutthajjhānacittassa vatthasadisatā vuttā. Catutthajjhānasamuṭṭhānarūpehi bhikkhuno kāyassa phuṭabhāvaṃ sandhāya **‘‘taṃsamuṭṭhānarūpaṃ utupharaṇaṃ viyā’’**ti vuttaṃ. Purisassa kāyo viya bhikkhuno karajakāyoti ayaṃ panattho pākaṭoti na gahito, gahito eva vā ‘‘yathā hi katthaci…pe… kāyo phuṭo hotī’’ti vuttattā.

**431**.**Pubbenivāsañāṇaupamāya**nti pubbenivāsañāṇassa dassitaupamāyaṃ. **Taṃdivasaṃkatakiriyā**gahaṇaṃ pākatikasattassapi yebhuyyena pākaṭā hotīti dassanatthaṃ. **Taṃdivasagatagāmattaya**ggahaṇeneva mahābhinīhārehi aññesampi pubbenivāsañāṇalābhīnaṃ tīsu bhavesu katā kiriyā yebhuyyena pākaṭā hotīti dīpitanti daṭṭhabbaṃ.

**432**.**Sammukhadvārā**ti aññamaññassa abhimukhadvārā. **Aparāparaṃ sañcarante**ti taṃtaṃkiccavasena ito cito ca sañcarante. **Ito pana gehā…pe… pavisanavasenapī**ti idaṃ cutūpapātañāṇassa visayadassanavasena vuttaṃ. **Dvinnaṃ gehānaṃ antare ṭhatvā**ti dvinnaṃ gehadvārānaṃ sammukhaṭṭhānabhūte antaravīthiyaṃ vemajjhe ṭhatvā. Tesu hi ekassa ce pācīnamukhadvāraṃ itarassa pacchimamukhaṃ, tassa sammukhaṃ ubhinnaṃ antaravīthiyaṃ ṭhitassa dakkhiṇāmukhassa, uttarāmukhassa vā cakkhumato purisassa tattha pavisanakanikkhamanakapurisā yathā sukheneva pākaṭā honti, evaṃ dibbacakkhuñāṇasamaṅgino cavanakaupapajjanakapurisā. Yathā pana tassa purisassa aññeneva khaṇena pavisantassa dassanaṃ, aññena nikkhamantassa dassanaṃ, evaṃ imassapi aññeneva khaṇena cavamānassa dassanaṃ, aññena upapajjamānassa dassananti daṭṭhabbaṃ. Ñāṇassa pākaṭāti ānetvā sambandho. **Tassā**ti ñāṇassa.

**433**. Pabbatasikharaṃ yebhuyyena saṃkhittaṃ saṅkucitaṃ hotīti idha pabbatamatthakaṃ **‘‘pabbatasaṅkhepo’’**ti vuttaṃ, pabbatapariyāpanno vā padeso **pabbatasaṅkhepo. Anāvilo**ti akālusso. Sā cassa anāvilatā kaddamābhāvena hotīti āha **‘‘nikkaddamo’’**ti. **Ṭhitāsupi nisinnāsupi** gāvīsu. **Vijjamānāsū**ti labbhamānāsu. **Itarā** ṭhitāpi nisinnāpi **carantīti vuccanti** sahacaraṇañāyena. **Tiṭṭhantameva,** na kadācipi carantaṃ. **Dvaya**nti sippisammukaṃ macchagumbanti imaṃ ubhayaṃ **tiṭṭhantanti vuttaṃ,** carantampīti adhippāyo. Kiṃ vā imāya sahacariyāya, yathālābhaggahaṇaṃ panettha daṭṭhabbaṃ. Sakkharakathalassa hi vasena ‘‘tiṭṭhanta’’nti, sippisambukassa macchagumbassa ca vasena ‘‘tiṭṭhantampi, carantampī’’ti yojanā kātabbā.

**434**.**Bhikkhū**ti bhinnakilesoti bhikkhu. So hi paramatthato samaṇotināmako. Tattha ariyamaggena sabbaso pāpānaṃ samitāvīti **samaṇo**. Tenāha **‘‘samitapāpattā’’**ti. Seṭṭhaṭṭhena brahmā vuccati sammāsambuddho, tato āgatoti brahmā, ariyamaggo, taṃ asammohapaṭivedhavasena aññāsīti **brāhmaṇo**. Taṃsamaṅgitāya hissa pāpānaṃ bāhitabhāvo. Tenāha **‘‘bāhitapāpattā brāhmaṇo’’**ti. Aṭṭhaṅgikena ariyamaggajalena nhātavā niddhotakilesoti **nhātako. Gatattā**ti pahānābhisamayavasena paṭividdhattā. Tenāha **‘‘viditattā’’**ti. **Nissutattā**ti samucchedappahānavasena santānato sabbaso nihatattā. Tenāha **‘‘apahatattā’’**ti, mariyādavasena kilesānaṃ hiṃsitattā ariyamaggehi odhiso sabbaso kilesānaṃ samucchinnattāti attho. Tenāha **‘‘hatattā’’**ti. **Ārakattā**ti suppahīnatāya vippakaṭṭhabhāvato. Tenāha **‘‘dūrībhūtattā’’**ti. Ubhayampi ubhayattha yojetabbaṃ – kilesānaṃ ārakattā hatattā dūrībhūtattā ca **ariyo,** tathā **araha**nti. Yaṃ panettha atthato na vibhattaṃ, taṃ uttānatthattā suviññeyyameva.

Mahāassapurasuttavaṇṇanāya līnatthappakāsanā samattā.

## 10. Cūḷaassapurasuttavaṇṇanā

**435**.**Purimasadisamevā**ti ‘‘assapuravāsīnaṃ bhikkhusaṅghe gāravabahumānaṃ nipaccakārañca disvā bhikkhū piṇḍapātāpacāyane niyojento idaṃ suttaṃ abhāsī’’ti purimasutte mahāassapure (ma. ni. aṭṭha. 2.415) vuttasadisameva. **Samaṇānaṃ anucchavikā**ti samaṇānaṃ samaṇabhāvassa anucchavikā patirūpā. **Samaṇānaṃ anulomappaṭipadā**ti samaṇānaṃ sāmaññasaṅkhātassa ariyamaggassa anukūlappaṭipadā.

**436**.**Ete dhammā**ti ete pāḷiyaṃ āgatā abhijjhābyāpādādayo pāpadhammā. **Uppajjamānā**ti uppajjamānā eva, pageva santāne bhāvitā. **Maline**ti malavante kiliṭṭhe. **Malaggahite**ti gahitamale sañjātamale. **Samaṇamalā**ti samaṇānaṃ samaṇabhāvassa malā. **Dussantī**ti vipajjanti vinassanti. **Samaṇadosā**ti samaṇānaṃ samaṇabhāvadūsanā. **Kasaṭe**ti asāre. **Niroje**ti nitteje. Ayato sukhato apetāti apāyā, nirayādayo, taṃ phalaṃ arahanti, taṃ payojanaṃ vā etesanti **āpāyikā. Ṭhānāni** abhijjhādayo. Tenāha **‘‘apāye’’**tiādi. Kāraṇabhāvena duggatipariyāpannāya vedanāya hitānīti **duggativedaniyāni**. Tena vuttaṃ **‘‘duggatiyaṃ vipākavedanāya paccayāna’’**nti. **Tikhiṇaṃ aya**nti vekantakasadisaṃ sāraayaṃ. **Ayenā**ti ayoghaṃsakena. Koñcasakuṇānaṃ kira kucchiyaṃ nivutthaṃ yaṃ kiñci kharaṃ tikhiṇañca hoti. Tathā hi tesaṃ vaccaṃ aṭṭhimpi pāsāṇampi vilīyāpeti. Tena vuttaṃ **‘‘koñcasakuṇe khādāpentī’’**ti. Taṃ kira ayacuṇṇaṃ aggināpi kicchena dayhati, bhesajjabalena pana sukhena dayheyya. Tena vuttaṃ **‘‘susikkhitā ca naṃ ayakārā bahuhatthakammamūlaṃ labhitvā karontī’’**tiādi. **Atitikhiṇaṃ hoti,** aññataraṃ ayobandhanaṃ pheggudaṇḍaṃ viya sukheneva chindanti. Sasabiḷāracammehi saṅghaṭitaṭṭhena **saṅghāṭī**ti vuccati āvudhaparicchadoti āha **‘‘saṅghāṭiyāti kosiyā’’**ti. **Pariyonaddha**nti parito onaddhaṃ chāditaṃ. **Samantato veṭhitanti** sabbaso pihitaṃ.

**437**.**Rajo**ti āgantukarajo. **Jalla**nti sarīre uṭṭhānakaloṇādimalaṃ. Rajojallañca vatasamādānavasena anapanītaṃ etassa atthīti **rajojalliko,** tassa. Tenāha **‘‘rajojalladhārino’’**ti. **Udakaṃ orohantassā**tiādīnamattho mahāsīhanādasuttavaṇṇanāyaṃ vuttoyeva. **Sabbameta**ntiādīsu sabbasopi vatasamādānavasenāti adhippāyo. Yasmā sabbametaṃ bāhirasamayavaseneva kathitaṃ, tasmā **saṅghāṭikassā**ti pilotikakhaṇḍehi saṅghaṭitattā ‘‘saṅghāṭī’’ti laddhanāmavatthadhārinoti attho. Tathā hi pāḷiyaṃ ‘‘saṅghāṭikassa’’icceva vuttaṃ, na ‘‘bhikkhuno’’ti. Tenāha **‘‘imasmiṃ hī’’**tiādi. Kasmā panettha bhagavatā saṅghāṭikattādīniyeva vatasamādānāni paṭikkhittānīti? Nayadassanametaṃ aññesampi pañcātapamūgavatādīnaṃ tappaṭikkhepeneva pasiddhito. Apare pana bhaṇanti – ‘‘nāhaṃ, bhikkhave, saṅghāṭikassa saṅghāṭidhāraṇamattena sāmaññaṃ vadāmī’’ti vutte tattha nisinno koci titthantaraladdhiko acelakattaṃ nu kho kathanti cintesi, apare rajojallakattaṃ nu kho kathanti, evaṃ taṃ taṃ cintentānaṃ ajjhāsayavasena bhagavā imāneva vatasamādānāni idha paṭikkhipīti. **Saṅghāṭika**nti nivāsanapārupanavasena saṅghāṭivantaṃ. Tenāha **‘‘saṅghāṭikaṃ vattha’’**ntiādi. Attano ruciyā mittādayo **saṅghāṭikaṃ kareyyuṃ,** pacchā viññutaṃ pattakāle saṅghāṭikatte samādapeyyuṃ.

**438**.**Attānaṃ visujjhantaṃ passati** abhijjhādīnaṃ samudācārābhāvato. Maggena asamucchinnattā **visuddhoti pana na vattabbo. Pāmojja**nti taruṇapītimāha. Tassa hi attano sammāpaṭipattiyā kilesānaṃ vikkhambhitattā cittassa visuddhataṃ passantassa pāmojjaṃ jāyati, taṃ tuṭṭhākāraṃ. Tenāha **‘‘tuṭṭhākāro’’**ti. **Pītī**ti passaddhiāvahā balavapīti. **Nāmakāyo passambhatī**ti iminā ubhayampi passaddhiṃ vadati. **Vediyatī**ti anubhavati vindati. Idāni tena nīvaraṇehi cittassa visodhanattaṃ laddhanti āha **‘‘appanāppattaṃ viya hotī’’**ti. Aññattha uṭṭhitā aññaṃ ṭhānaṃ upagatāti ettakena upamābhāvena uccanīcatāsāmaññena heṭṭhā asaddhammānaṃ paṭipakkhavasena desanāya pariyosāpitattā vuttaṃ **‘‘yathānusandhinā’’**ti. **Mahāsīhanādasutte maggo pokkharaṇiyā upamito** ‘‘seyyathāpi, sāriputta, pokkharaṇī’’tiādiṃ (ma. ni. 1.154) ārabhitvā upamāsaṃsandane ‘‘tathāyaṃ puggalo paṭipanno, tathā ca iriyati, tañca maggaṃ samāruḷho, yathā āsavānaṃ khayā’’ti (ma. ni. 1.154) vuttattā. Yathā hi puratthimādidisāhi āgatā purisā taṃ pokkharaṇiṃ āgamma visuddharūpakāyā vigatapariḷāhā ca honti, evaṃ khattiyādikulato āgatā tathāgatappaveditaṃ dhammavinayaṃ sāsanaṃ āgamma visuddhanāmakāyā vigatakilesapariḷāhā ca honti. Tasmā **sabbakilesānaṃ samitattā paramatthasamaṇo hotī**ti. Sesaṃ suviññeyyameva.

Cūḷaassapurasuttavaṇṇanāya līnatthappakāsanā samattā.

Niṭṭhitā ca mahāyamakavaggavaṇṇanā.

# 5. Cūḷayamakavaggo

## 1. Sāleyyakasuttavaṇṇanā

**439**.**Mahājanakāye****sannipatite**ti keci ‘‘pahaṃsanavidhiṃ dassetvā rājakumāraṃ hāsessāmā’’ti, keci ‘‘taṃ kīḷanaṃ passissāmā’’ti evaṃ mahājanasamūhe sannipatite. **Devanaṭa**nti dibbagandhabbaṃ. **Kusalaṃ kusalanti vacanaṃ upādāyā**ti ‘‘kacci kusalaṃ? Āma kusala’’nti vacanapaṭivacanavasena pavattakusalavāditāya te manussā ādito kusalāti samaññaṃ labhiṃsu. Tesaṃ kusalānaṃ issarāti rājakumārā **kosalā**. Kosale jātā. Tesaṃ nivāsoti sabbaṃ pubbe vuttanayameva. Tenāha **‘‘so padeso kosalāti vuccatī’’**ti.

**Cārikaṃ caramāno**ti sāmaññavacanampi ‘‘mahatā…pe… tadavasarī’’ti vacanato visesaṃ niviṭṭhamevāti āha **‘‘aturitacārikaṃ caramāno’’**ti. **Mahatā**ti guṇamahattenapi saṅkhyāmahattenapi mahatā. Tasmiñhi bhikkhusamūhe keci adhisīlasikkhāvasena sīlasampannā, tathā keci sīlasamādhisampannā, keci sīlasamādhipaññāsampannāti guṇamahattenapi so bhikkhusamūho mahāti. Taṃ anāmasitvā saṅkhyāmahattameva dassento **‘‘sataṃ vā’’**tiādimāha. Aññagāmapaṭibaddhajīvikāvasena samosaranti etthāti **samosaraṇaṃ, gāmo** nivāsagāmo. Nti sālaṃ brāhmaṇagāmaṃ. **Vihāro**ti bhagavato viharaṇaṭṭhānaṃ. **Etthā**ti etasmiṃ **sāleyyakasutte. Aniyamito**ti asukasmiṃ ārāme pabbate rukkhamūle vāti na niyamito, sarūpaggahaṇavasena na niyamitvā vutto. **Tasmā**ti aniyamitattā. Atthāpattisiddhamatthaṃ parikappanavasena dassento **‘‘vanasaṇḍo bhavissatī’’**ti āha, addhā bhaveyyāti attho.

**Upalabhiṃsū**ti (sārattha. ṭī. 1.1.verañjakaṇḍavaṇṇanā; dī. ni. ṭī. 1.255; a. ni. ṭī. 2.3.64) savanavasena upalabhiṃsūti imamatthaṃ dassento **‘‘sotadvāra…pe… jāniṃsū’’**ti āha. Avadhāraṇaphalattā sabbampi vākyaṃ antogadhāvadhāraṇanti āha **‘‘padapūraṇamatte vā****nipāto’’**ti. **Avadhāraṇatthe**ti pana iminā iṭṭhatthāvadhāraṇatthaṃ kho-saddaggahaṇanti dasseti. ‘‘Assosu’’nti padaṃ kho-sadde gahite tena phullitamaṇḍitavibhūsitaṃ viya hontaṃ pūritaṃ nāma hoti, tena ca purimapacchimapadāni saṃsiliṭṭhāni honti, na tasmiṃ aggahiteti āha **‘‘padapūraṇena byañjanasiliṭṭhatāmattamevā’’**ti. **Matta**-saddo visesanivattiattho. Tenassa anatthantaradīpanataṃ dasseti, **eva**-saddena pana byañjanasiliṭṭhatāya ekantikataṃ. Sālāyaṃ jātā saṃvaḍḍhakā **sāleyyakā** yathā ‘‘katteyyakā ubbheyyakā’’ti.

**Samitapāpattā**ti accantaṃ anavasesato savāsanaṃ samitapāpattā. Evañhi bāhirakavītarāgasekkhāsekkhapāpasamanato bhagavato pāpasamanaṃ visesitaṃ hoti. Anekatthattā nipātānaṃ idha anussavattho adhippetoti āha **‘‘khalūti anussavanatthe nipāto’’**ti. **Ālapanamatta**nti piyālāpavacanaṃ. Piyasamudāhārā hete ‘‘bho’’ti vā ‘‘āvuso’’ti vā ‘‘devānaṃpiyā’’ti vā. **Gottavasenā**ti ettha taṃ tāyatīti **gottaṃ**. Gotamoti hi pavattamānaṃ abhidhānaṃ buddhiñca ekaṃsikavisayatāya tāyati rakkhatīti **gotamagottaṃ**. Yathā hi buddhi ārammaṇabhūtena atthena vinā na vattati, evaṃ abhidhānaṃ abhidheyyabhūtena, tasmā so tāni tāyati rakkhatīti vuccati. So pana atthato aññakulaparamparāsādhāraṇaṃ tassa kulassa ādipurisasamudāgataṃ taṃkulapariyāpannasādhāraṇaṃ sāmaññarūpanti daṭṭhabbaṃ. **Uccākulaparidīpanaṃ** uditoditavipulakhattiyakulavibhāvanato. Sabbakhattiyānañhi ādibhūtamahāsammatamahārājato paṭṭhāya asambhinnaṃ uḷāratamaṃ sakyarājakulaṃ. **Kenaci pārijuññenā**ti ñātipārijuññabhogapārijuññādinā kenacipi pārijuññena parihāniyā **anabhibhūto** anajjhotthaṭo. Tathā hi kadācipi tassa kulassa tādisapārijuññābhāvo, abhinikkhamanakāle ca tato samiddhatamabhāvo loke pākaṭo paññātoti. **Sakyakulā pabbajito**ti idaṃ vacanaṃ bhagavato **saddhāpabbajitabhāvadīpanaṃ** vuttaṃ mahantaṃ ñātiparivaṭṭaṃ mahantañca bhogakkhandhaṃ pahāya pabbajitabhāvadīpanato. Ettha ca **samaṇo**ti iminā parikkhakajanehi bhagavato bahumatabhāvo dassito samitapāpatādīpanato, **gotamo**ti iminā lokiyajanehi uḷāratamakulīnatādīpanato.

**Abbhuggato**ti ettha **abhi**-saddo itthambhūtākhyāne, taṃyogato pana ‘‘bhavantaṃ gotama’’nti upayogavacanaṃ sāmiatthepi samānaṃ itthambhūtayogadīpanato **‘‘itthambhūtākhyānatthe’’**ti vuttaṃ. Tenāha **‘‘tassa kho pana bhoto gotamassāti attho’’**ti. **Kalyāṇo**ti bhaddako. Sā cassa kalyāṇatā uḷāravisayatāyāti āha **‘‘kalyāṇaguṇasamannāgato’’**ti. Taṃvisayatā hettha samannāgamo. **Seṭṭho**ti etthāpi eseva nayo yathā ‘‘bhagavāti vacanaṃ seṭṭha’’nti (pārā. aṭṭha. 1.verañjakaṇḍavaṇṇanā; visuddhi. 1.142; udā. aṭṭha. 1; itivu. aṭṭha. nidānavaṇṇanā; mahāni. aṭṭha. 50). ‘‘Bhagavā araha’’ntiādinā guṇānaṃ saṃkittanato saṃsaddanato ca kittisaddo vaṇṇoti āha **‘‘kittiyevā’’**ti. Kittipariyāyopi hi sadda-saddo yathā taṃ ‘‘uḷārasaddā isayo guṇavanto tapassino’’ti. **Thutighoso**ti abhitthavudāhāro. **Ajjhottharitvā**ti paṭipakkhābhāvena anaññasādhāraṇatāya ca abhibhavitvā.

**So bhagavā**ti yo so samatiṃsa pāramiyo pūretvā sabbakilese bhañjitvā anuttaraṃ sammāsambodhiṃ abhisambuddho devānaṃ atidevo sakkānaṃ atisakko brahmānaṃ atibrahmā lokanātho bhāgyavantatādīhi kāraṇehi bhagavāti laddhanāmo, so bhagavā. ‘‘Bhagavā’’ti hi idaṃ satthu nāmakittanaṃ. Tathā hi vuttaṃ ‘‘bhagavāti netaṃ nāmaṃ mātarā kata’’ntiādi (mahāni. 149, 198, 210; cūḷani. ajitamāṇavapucchāniddesa 2). Parato pana ‘‘bhagavā’’ti guṇakittanameva. Evaṃ ‘‘araha’’ntiādīhi padehi ye sadevake loke ativiya paññātā buddhaguṇā, te nānappakārato vibhāvitāti dassetuṃ paccekaṃ itipi-saddo yojetabboti āha **‘‘itipi arahaṃ, itipi samāsambuddho…pe… itipi bhagavā’’**ti. ‘‘Itipetaṃ bhūtaṃ, itipetaṃ taccha’’ntiādīsu (dī. ni. 1.6) viya hi idha **iti**-saddo āsannapaccakkhakāraṇattho, **pi**-saddo sampiṇḍanattho tena tesaṃ guṇānaṃ bahubhāvadīpanato. Tāni guṇasallakkhaṇakāraṇāni saddhāsampannānaṃ viññujātikānaṃ paccakkhāni evāti dassento **‘‘iminā ca iminā ca kāraṇenāti vuttaṃ hotī’’**tiādi. **Tato visuddhimaggato. Tesa**nti ‘‘araha’’ntiādīnaṃ. **Vitthāro** atthaniddeso **gahetabbo**. Tato eva taṃsaṃvaṇṇanāyaṃ (visuddhi. mahāṭī. 1.130) vutto ‘‘ārakāti arahaṃ suvidūrabhāvato, ārakāti arahaṃ āsannabhāvato, rahitabbassa abhāvato, sayañca arahitabbato, natthi etassa rahogamanaṃ gatīsu paccājāti, pāsaṃsabhāvato vā araha’’ntiādinā ‘‘araha’’ntiādīnaṃ padānaṃ attho vitthārato veditabbo.

Bhavanti cettha (visuddhi. mahāṭī. 1.130; sārattha. ṭī. 1.verañjakaṇḍavaṇṇanā) –

‘‘Sammā nappaṭipajjanti, ye nihīnāsayā narā;

Ārakā tehi bhagavā, dūre tenārahaṃ mato.

Ye sammā paṭipajjanti, suppaṇītādhimuttikā;

Bhagavā tehi āsanno, tenāpi arahaṃ jino.

Pāpadhammā rahā nāma, sādhūhi rahitabbato;

Tesaṃ suṭṭhu pahīnattā, bhagavā arahaṃ mato.

Ye sacchikatasaddhammā, ariyā suddhagocarā;

Na tehi rahito hoti, nātho tenārahaṃ mato.

Raho vā gamanaṃ yassa, saṃsāre natthi sabbaso;

Pahīnajātimaraṇo, arahaṃ sugato mato.

Guṇehi sadiso natthi, yasmā loke sadevake;

Tasmā pāsaṃsiyattāpi, arahaṃ dvipaduttamo.

Ārakā mandabuddhīnaṃ, āsannā ca vijānataṃ;

Rahānaṃ suppahīnattā, vidūnamaraheyyato;

Bhavesu ca rahābhāvā, pāsaṃsā arahaṃ jino’’ti.

**Sundara**nti bhaddakaṃ. Tañca passantassa hitasukhāvahabhāvena veditabbanti āha **‘‘atthāvahaṃ sukhāvaha’’**nti. Tattha **atthāvaha**nti diṭṭhadhammikasamparāyikaparamatthasañhitahitāvahaṃ. **Sukhāvaha**nti tappariyāpannatividhasukhāvahaṃ. **Tathārūpāna**nti tādisānaṃ. Yādisehi pana guṇehi bhagavā samannāgato, tehi catuppamāṇikassa lokassa sabbathāpi accantāya pasādanīyoti dassetuṃ **‘‘anekehipī’’**tiādi vuttaṃ. Tattha **yathābhūta…pe… arahata**nti iminā dhammappamāṇānaṃ lūkhappamāṇānaṃ sattānaṃ bhagavato pasādāvahatamāha, itarena itaresaṃ. **Dassanamattampisādhu****hotī**ti ettha kosiyasakuṇassa vatthu kathetabbaṃ. **Ekaṃ padampi sotuṃ labhissāma, sādhutaraṃyeva bhavissatī**ti ettha maṇḍūkadevaputtavatthu kathetabbaṃ.

**Iminā nayena agārikapucchā āgatā**ti idaṃ yebhuyyavasena vuttaṃ. Yebhuyyena hi agārikā evaṃ pucchanti. **Anagārikapucchāyapi** eseva nayo. **Yathā na sakkonti…pe… vissajjento**ti iminā satthu tesaṃ brāhmaṇagahapatikānaṃ niggaṇhanavidhiṃ dasseti. Tesañhi saṃkhittarucitāya saṅkhepadesanā, tāya atthaṃ ajānantā vitthāradesanaṃ āyācanti, sā ca nesaṃ saṃkhittarucitā paṇḍitamānitāya, so ca māno yathādesitassa atthassa ajānante appatiṭṭho hoti, iti bhagavā tesaṃ mānaniggahavidhiṃ cintetvā saṅkhepeneva pañhaṃ vissajjesi, na sabbaso desanāya asallakkhaṇatthaṃ. Tenāha **‘‘paṇḍitamānikā hī’’**tiādi. **Yasmā maṃ tumhe yācatha,** saṃkhittena vuttamatthaṃ na jānitthāti adhippāyo.

**440**. ‘‘Ekavidhena ñāṇavatthu’’ntiādīsu (vibha. 751) viya koṭṭhāsattho **vidha**-saddo, so ca vibhattivacanavipallāsaṃ katvā paccatte karaṇavacanavasena **‘‘tividha’’**nti vutto. Attho pana karaṇaputhuvacanavasena daṭṭhabboti āha **‘‘tividhanti tīhi koṭṭhāsehī’’**ti. Pakārattho vā **vidha**-saddo, pakāratthattāyeva labbhamānaṃ adhammacariyāvisamacariyābhāvasāmaññaṃ, kāyadvārikabhāvasāmaññaṃ vā upādāya ekattaṃ netvā **‘‘tividha’’**nti vuttaṃ. Pakārabhede pana apekkhite ‘‘tividhā’’icceva vuttaṃ hoti. **Kāyenā**ti ettha **kāyo**ti copanakāyo adhippeto, so ca adhammacariyāya dvārabhūto tena vinā tassā appavattanato. **Kāyenā**ti ca hetumhi karaṇavacanaṃ. Kiñcāpi hi adhammacariyāsaṅkhātacetanāsamuṭṭhānā sā viññatti, na ca sā paṭṭhāne āgatesu catuvīsatiyā paccayesu ekenapi paccayena cetanāya paccayo hoti, tassā pana tathāpavattamānāya kāyakammasaññitāya cetanāya pavatti hotīti tena dvārena lakkhitabbabhāvato tassā kāraṇaṃ viya ca sabbohāramattaṃ hoti. **Kāyadvārenā**ti vā kāyena dvārabhūtena kāyadvārabhūtenāti taṃ itthambhūtalakkhaṇe karaṇavacanaṃ. Adhammaṃ carati etāyāti **adhammacariyā,** tathāpavattā cetanā. **Adhammo**ti pana taṃsamuṭṭhāno payogo daṭṭhabbo. Dhammato anapetāti dhammā, na dhammāti adhammā, adhammā ca sā cariyā cāti **adhammacariyā**. Paccanīkasamanaṭṭhena samaṃ, samānaṃ sadisaṃ yuttanti vā samaṃ, sucaritaṃ. Samato vigataṃ, viruddhaṃ vā tassāti visamaṃ, duccaritaṃ. Sā eva visamā cariyāti **visamacariyā. Sabbesu kaṇhasukkapadesū**ti ‘‘catubbidhaṃ vācāya adhammacariyāvisamacariyā hotī’’tiādinā uddesaniddesavasena āgatesu sabbesu kaṇhapadesu – ‘‘tividhaṃ kho gahapatayo kāyena dhammacariyāsamacariyā hotī’’tiādinā uddesaniddesavasena āgatesu sabbesu sukkapadesu ca.

Rodeti kurūrakammantatāya parapaṭibaddhe satte assūni mocetīti ruddo, so eva **luddo** ra-kārassa la-kāraṃ katvā. **Kakkhaḷo**ti luddo. **Dāruṇo**ti pharuso. **Sāhasiko**ti sāhassakārī. **Sacepi na lippanti**. **Tathāvidho** paresaṃ ghātanasīlo **lohitapāṇītveva vuccati** yathā dānasīlo paresaṃ dānatthaṃ adhotahatthopi ‘‘payatapāṇī’’tveva vuccati. Paharaṇaṃ pahāradānamattaṃ **hataṃ,** pavuddhaṃ paharaṇaṃ parassa māraṇaṃ **pahata**nti dassento **‘‘hate’’**tiādimāha. Tattha **niviṭṭho**ti abhiniviṭṭho pasuto.

Yassa vasena ‘‘parassā’’ti sāminiddeso, taṃ sāpateyyaṃ. Yañhi sāmaññato gahitaṃ, taṃ teneva sāminiddesena pakāsitanti āha **‘‘parassa santaka’’**nti. Parassaparavittūpakaraṇanti vā ekamevetaṃ samāsapadaṃ, yaṃ kiñci parasantakaṃ visesato parassa vittūpakaraṇaṃ vāti attho. **Tehi parehī**ti yesaṃ santakaṃ, tehi. Yassa vasena puriso ‘‘theno’’ti vuccati, taṃ theyyanti āha **‘‘avaharaṇacittassetaṃ adhivacana’’**nti. **Theyyasaṅkhātena,** na vissāsatāvakālikādivasenāti attho.

**Mate vā**ti **vā**-saddo avuttavikappattho. Tena pabbajitādibhāvaṃ saṅgaṇhāti. **Etenupāyenā**ti yaṃ mātari matāya, naṭṭhāya vā pitā rakkhati, sā **piturakkhitā**. Yaṃ ubhosu asantesu bhātā rakkhati, sā **bhāturakkhitā**ti evamādiṃ sandhāyāha. **Sabhāgakulānī**ti āvāhakiriyāya sabhāgāni kulāni. Dassukavidhiṃ vā uddissa **ṭhapitadaṇḍā**rājādīhi. **Sammādiṭṭhisutte** (ma. ni. aṭṭha. 1.89) ‘‘asaddhammādhippāyena kāyadvārappavattā agamanīyaṭṭhānavītikkamacetanā’’ti evaṃ **vuttamicchācāralakkhaṇavasena**.

**Hatthapādādihetū**ti hatthapādādibhedanahetu. **Dhanahetū**ti dhanassa lābhahetu jānihetu ca. **Lābho**ti ghāsacchādanāni labbhatīti lābho. **Kiñcikkha**nti kiñcimattakaṃ āmisajātaṃ. Tenāha **‘‘yaṃ vā’’**tiādi. **Jānantoyevā**ti musābhāvaṃ tassa vatthuno atthi, taṃ jānanto eva.

**Aṇḍakā**ti vuccati rukkhe aṇḍasadisā gaṇṭhiyo. Yathā thaddhā visamā dubbinītā ca honti, evamevaṃ khuṃsanavambhanavasena pavattavācāpi hi ‘‘aṇḍakā’’ti vuttā. Tenāha **‘‘yathā sadose rukkhe’’**tiādi. **Kakkasā**ti pharusā eva, so panassā kakkasabhāvo byāpādanimittatāya tato pūtikāti. Tenāha **‘‘yathā nāmā’’**tiādi. **Kaṭukā**ti aniṭṭhā. **Amanāpā**ti na manavaḍḍhanī, tato eva **dosajananī,** cittasandosuppattikārikā. **Mammesū**ti ghaṭṭanena dukkhuppattito mammasadisesu jātiādīsu. **Lagganakārī**ti evaṃ vadantassa evaṃ vadāmīti atthādhippāyena lagganakārī, na byañjanavasena. **Kodhassa āsannā** tassa kāraṇabhāvato. **Sadosavācāyā**ti attano samuṭṭhāpakadosassa vasena sadosavācāya **vevacanāni**.

**Akālenā**ti ayuttakālena. **Akāraṇanissita**nti nipphalaṃ. Phalañhi kāraṇanissitaṃ nāma tadavinābhāvato. Akāraṇanissitaṃ nipphalaṃ, samphanti attho. **Asabhāvavattā**ti ayāthāvavādī. **Asaṃvaravinayapaṭisaṃyuttassā**ti saṃvaravinayarahitassa, attano suṇantassa ca na saṃvaravinayāvahassa **vattā. Hadayamañjūsāyaṃ nidhetu**nti ahitasaṃhitattā cittaṃ anuppavisetvā nidhetuṃ. **Ayuttakāle**ti dhammaṃ kathentena yo attho yasmiṃ kāle vattabbo, tato pubbe pacchā tassa akālo, tasmiṃ ayuttakāle **vattā hoti. Anapadesa**nti bhagavatā asukasutte evaṃ vuttanti suttāpadesavirahitaṃ. **Apariccheda**nti paricchedarahitaṃ. Yathā pana vācā paricchedarahitā hoti, taṃ dassetuṃ **‘‘suttaṃ vā’’**tiādi vuttaṃ. **Upalabbha**nti anuyogaṃ. **Bāhirakathaṃyevā**ti yaṃ suttaṃ, jātakaṃ vā nikkhittaṃ, tassa sarīrabhūtaṃ kathaṃ anāmasitvā tato bahibhūtaṃyeva kathaṃ. **Sampajjitvā**ti viruḷhaṃ āpajjitvā. **Paveṇijātakāvā**ti anujātapārohamūlāniyeva tiṭṭhanti. **Āharitvā**ti nikkhittasuttato aññampi anuyogaupamāvatthuvasena tadanupayoginaṃ āharitvā. **Jānāpetu**nti etadatthamidaṃ vuttanti jānāpetuṃ yo sakkoti. **Tassa kathetu**nti tassa tathārūpassa dhammakathikassa bahumpi kathetuṃ vaṭṭati. **Na atthanissita**nti attano paresañca na hitāvahaṃ.

Abhijjhāyanaṃ yebhuyyena parasantakassa dassanavasena hotīti **‘‘abhijjhāya oloketā hotī’’**ti vuttaṃ. Abhijjhāyanto vā abhijjhāyitaṃ vatthuṃ yattha katthaci ṭhitampi paccakkhato passanto viya abhijjhāyatīti vuttaṃ **‘‘abhijjhāya oloketā hotī’’**ti. **Kammapathabhedo na hoti,** kevalaṃ lobhamattova hoti pariṇāmanavasena appavattattā. Yathā pana kammapathabhedo hoti, taṃ dassetuṃ **‘‘yadā panā’’**tiādi vuttaṃ. **Pariṇāmetī**ti attano santakabhāvena pariggayha nāmeti.

**Vipannacitto**ti byāpādena vipattiṃ āpāditacitto. Tenāha **‘‘pūtibhūtacitto’’**ti. Byāpādo hi visaṃ viya lohitassa cittaṃ pūtibhāvaṃ janeti. **Dosena duṭṭhacittasaṅkappo**ti visena viya sappiādikopena dūsitacittasaṅkappo. **Ghātīyantū**ti hanīyantu. **Vadhaṃ pāpuṇantū**ti maraṇaṃ pāpuṇantu. **Mā vā ahesu**nti sabbena sabbaṃ na hontu. Tenāha **‘‘kiñcipi mā ahesu’’**nti, anavasesavināsaṃ pāpuṇantūti attho. **Haññantūti ādicintanenevā**ti ekantato vināsacintāya eva.

**Micchādiṭṭhiko**ti ayoniso uppannadiṭṭhiko. So ca ekantato kusalapaṭipakkhadiṭṭhikoti āha **‘‘akusaladassano’’**ti. **Vipallatthadassano**ti dhammatāya vipariyāsaggāhī. **Natthi dinna**nti deyyadhammasīsena dānaṃ vuttanti āha **‘‘dinnassa phalābhāvaṃ sandhāya vadatī’’**ti. Dinnaṃ pana annādivatthuṃ kathaṃ paṭikkhipati. Esa nayo **‘‘yiṭṭhaṃ huta’’**nti etthāpi. **Mahāyāgo**ti sabbasādhāraṇaṃ mahādānaṃ. **Paheṇakasakkāro**ti pāhunakānaṃ kattabbasakkāro. **Phala**nti ānisaṃsaphalañca nissandaphalañca. **Vipāko**ti sadisaṃ phalaṃ. **Paraloke ṭhitassa ayaṃ loko natthī**ti paraloke ṭhitassa kammunā laddhabbo ayaṃ loko na hoti. **Idhaloke ṭhitassapi paraloko natthī**ti idhaloke ṭhitassa kammunā laddhabbo paraloko na hoti. Tattha kāraṇamāha **‘‘sabbe tattha tattheva ucchijjantī’’**ti. Ime sattā yattha yattha bhavayonigatiādīsu ṭhitā tattha tattheva ucchijjanti nirudayavināsavasena vinassanti. **Phalābhāvavasenā**ti mātāpitūsu sammāpaṭipattimicchāpaṭipattīnaṃ phalassa abhāvavasena ‘‘natthi mātā, natthi pitā’’ti vadati, na mātāpitūnaṃ, nāpi tesu sammāpaṭipattimicchāpaṭipattīnaṃ abhāvavasena tesaṃ lokapaccakkhattā. Bubbuḷakassa viya imesaṃ sattānaṃ uppādo nāma kevalova, na cavitvā āgamanapubbakoti dassanatthaṃ ‘‘natthi sattā opapātikā’’ti vuttanti āha **‘‘cavitvā upapajjanakasattā nāma natthīti vadatī’’**ti. Samaṇena nāma yāthāvato jānantena kassaci kiñci akathetvā saññatena bhavitabbaṃ, aññathā ahopurisikā nāma siyā, kiṃ paro parassa karissati, tathā attano sampādanassa kassaci avasaro eva natthi tattha tattheva ucchijjanatoti āha **‘‘ye imañca…pe… pavedentī’’**ti. **Ettāvatā**ti ‘‘natthi dinna’’ntiādinā byapadesena. **Dasavatthukā**ti paṭikkhipitabbāni dasa vatthūni etissāti dasavatthukā.

**441**.**Anabhijjhādayo** heṭṭhā atthato pakāsitattā **uttānatthāyeva**.

**442**. Saha byayati gacchatīti sahabyo, sahavattanako, tassa bhāvo **sahabyatā,** sahapavattīti āha **‘‘sahabhāvaṃ upagaccheyya’’**nti. Brahmānaṃ kāyo samūhoti brahmakāyo, tappariyāpannatāya tattha gatāti **brahmakāyikā**. Kāmaṃ cetāya sabbassapi brahmanikāyassa samaññāya bhavitabbaṃ, ‘‘ābhāna’’ntiādinā pana dutiyajjhānabhūmikādīnaṃ upari gahitattā gobalībaddañāyena tadavasesānaṃ ayaṃ samaññāti āha **‘‘brahmakāyikānaṃ devānanti paṭhamajjhānabhūmidevāna’’**nti. **Ābhā nāma visuṃ** devā **natthi,** parittābhādīnaṃyeva pana ābhāvantatāsāmaññena ekajjhaṃ gahetvā pavattaṃ etaṃ adhivacanaṃ, yadidaṃ ‘‘ābhā’’ti yathā ‘‘brahmapārisajjabrahmapurohitamahābrahmānaṃ brahmakāyikā’’ti. **Parittābhānantiādi panā**ti **ādi**-saddena appamāṇābhānaṃ devānaṃ ābhassarānaṃ devānanti imaṃ pāḷiṃ saṅgaṇhāti. **Ekato aggahetvā**ti ābhāti vā, ekattakāyanānattasaññāti vā ekato aggahetvā. **Tesaṃyevā**ti ābhāti vuttadevānaṃyeva. **Bhedato gahaṇa**nti kāraṇassa hīnādibhedabhinnatādassanavasena parittābhādiggahaṇaṃ. **Iti bhagavā āsavakkhayaṃ dassetvā**ti evaṃ bhagavā dhammacariyaṃ, samacariyaṃ, vaṭṭanissitaṃ sugatigāmipaṭipadaṃ, vivaṭṭanissitaṃ āsavakkhayagāmipaṭipadaṃ katvā tibhavabhañjanato āsavakkhayaṃ dassetvā **arahattanikūṭena desanaṃ niṭṭhapesi**.

**Idha ṭhatvā**ti imasmiṃ dhammacariyāsamacariyāya niddese ṭhatvā. **Devalokā samānetabbā**ti chabbīsatipi devalokā samodhānetabbā. **Vīsati brahmalokā**ti taṃtaṃbhavapariyāpannanikāyavasena vīsati brahmalokā, vīsati brahmanikāyāti attho. **Dasakusalakammapathehī**ti yathārahaṃ dasakusalakammapathehi kammūpanissayapaccayabhūtehi kevalaṃ upanissayabhūtehi ca **nibbatti dassitā**.

**Tiṇṇaṃ sucaritāna**nti tiṇṇaṃ kāmāvacarasucaritānaṃ. Kāmāvacaraggahaṇañcettha manosucaritāpekkhāya. **Vipākenevā**ti iminā vipākuppādeneva nibbatti hoti, na upanissayatāmattenāti dasseti. **‘‘Upanissayavasenā’’**ti vuttamatthaṃ vivarituṃ **‘‘dasa kusalakammapathā hī’’**tiādi vuttaṃ. **Dutiyādīni bhāvetvā**tiādīsupi ‘‘sīle patiṭṭhāyā’’ti padaṃ ānetvā sambandhitabbaṃ. Kasmā panettha ‘‘upanissayavasenā’’ti vuttaṃ, nanu **paṭisambhidāmagge** (paṭi. ma. 1.41) – ‘‘paṭhamena jhānena nīvaraṇānaṃ pahānaṃ sīlaṃ, veramaṇi sīlaṃ, cetanā sīlaṃ, saṃvaro sīlaṃ, avītikkamo sīla’’ntiādinā sabbesupi jhānesu sīlaṃ uddhaṭanti tassa vasena uparidevalokānampi vipākena nibbatti vattabbāti? Na, tassa pariññāya desanattā, pariññāya desanatā cassa ‘‘yattha ca pahāna’’ntiādinā **visuddhimaggasaṃvaṇṇanāya**ñca (visuddhi. mahāṭī. 2.837, 839) pakāsitā eva. Tathā hi idhāpi ‘‘dasa kusalakammapathā hi sīla’’ntiādinā sīlassa rūpārūpabhavānaṃ upanissayatā vibhāvitā, na nibbattakatāya. Kasmā panettha bhāvanālakkhaṇāya dhammacariyāya bhavavisese vibhajiyamāne asaññabhavo na gahitoti āha **‘‘asaññabhavo****pana…pe… na niddiṭṭho’’**ti. Bāhirakā hi ayathābhūtadassitāya asaññabhavaṃ bhavavippamokkhaṃ maññamānā tadupagajjhānaṃ bhāvetvā asaññesu nibbattanti. Ayamettha saṅkhepo, yaṃ panettha vattabbaṃ, taṃ **brahmajālaṭṭhakathāyaṃ taṃsaṃvaṇṇanāya**ñca (dī. ni. aṭṭha. 1.68-73; dī. ni. ṭī. 1.68-73) vuttanayeneva veditabbaṃ.

Sāleyyakasuttavaṇṇanāya līnatthappakāsanā samattā.

## 2. Verañjakasuttavaṇṇanā

**444**.**Verañjavāsino**ti verañjagāmavāsino. Keci pana ‘‘vividharaṭṭhavāsino verañjakā’’ti etamatthaṃ vadanti, tesaṃ matena ‘‘verajjakā’’ti pāḷiyā bhavitabbanti. **Aniyamitakiccenā**ti ‘‘iminā nāmā’’ti evaṃ na niyamitena kiccena. **Ayaṃ viseso**ti ayaṃ puggalādhiṭṭhānadhammādhiṭṭhānakato imesu dvīsu suttesu desanāya viseso, attho pana desanānayo ca majjhe bhinnasuvaṇṇaṃ viya avisiṭṭhoti dasseti. Kasmā pana bhagavā katthaci puggalādhiṭṭhānadesanaṃ deseti, katthaci dhammādhiṭṭhānanti? Desanāvilāsato veneyyajjhāsayato ca. Desanāvilāsappattā hi buddhā bhagavanto, te yathāruci katthaci puggalādhiṭṭhānaṃ katvā, katthaci dhammādhiṭṭhānaṃ katvā dhammaṃ desenti. Ye pana veneyyā sāsanakkamaṃ anotiṇṇā, tesaṃ puggalādhiṭṭhānadesanaṃ desenti. Ye otiṇṇā, tesaṃ dhammādhiṭṭhānaṃ. Sammutisaccavisayā puggalādhiṭṭhānā, itarā paramatthasaccavisayā. Purimā karuṇānukūlā, itarā paññānukūlā. Saddhānusārigottānaṃ vā purimā. Te hi puggalappamāṇā, pacchimā dhammānusārīnaṃ. Saddhācaritatāya vā lokādhipatīnaṃ vasena puggalādhiṭṭhānā, paññācaritatāya dhammādhipatīnaṃ vasena dhammādhiṭṭhānā. Purimā ca neyyatthā, pacchimā nītatthā. Iti bhagavā taṃ taṃ visesaṃ avekkhitvā tattha tattha duvidhaṃ desanaṃ desetīti veditabbaṃ.

Verañjakasuttavaṇṇanāya līnatthappakāsanā samattā.

## 3. Mahāvedallasuttavaṇṇanā

**449**. Garubhāvo gāravaṃ, pāsāṇacchattaṃ viya garukaraṇīyatā. Saha gāravenāti sagāravo, garunā kismiñci vutte gāravavasena patissavanaṃ patissavo, saha patissavena sappatissavo, patissavabhūtaṃ taṃsabhāgañca yaṃ kiñci garukaraṇaṃ. Sagārave sappatissavacanaṃ **sagāravasappatissavacanaṃ**. Garukaraṇaṃ vā gāravo, sagāravassa sappatissavacanaṃ **sagāravasappatissavacanaṃ**. Etena sabhāveneva sagāravassa tathāpavattaṃ vacananti dasseti. Aññattha **du**-saddo garahatthopi hoti ‘‘dukkhaṃ dupputto’’tiādīsu viya, idha pana so na sambhavati kucchitāya paññāya abhāvatoti āha **‘‘paññāya duṭṭhaṃ nāma natthī’’**ti. ‘‘Dussīlo’’tiādīsu viya abhāvattho **du**-saddoti vuttaṃ **‘‘appañño nippaññoti attho’’**ti. **Kittakenā**ti kena parimāṇena. Taṃ pana parimāṇaṃ yasmā parimeyyassa atthassa paricchindanaṃ hoti, **nu**-saddo ca pucchāya jotako, tasmā **‘‘kittāvatā nu khoti kāraṇaparicchedapucchā’’**ti vatvā **‘‘kittakena nu kho evaṃ vuccatīti attho’’**ti āha. ‘‘Kāraṇaparicchedapucchā’’ti iminā ‘‘kittāvatā’’ti sāmaññato pucchābhāvo dassito, na visesato, tassa pucchāvisesabhāvañāpanatthaṃ mahāniddese āgatā sabbāva pucchā atthuddhāranayena dasseti **‘‘pucchā ca nāmā’’**tiādinā. Adiṭṭhaṃ jotīyati etāyāti **adiṭṭhajotanā,** pucchā. **Diṭṭhasaṃsandanā** sākacchāvasena vinicchayakaraṇaṃ. Vimati chijjati etāyāti **vimaticchedanā**. Anumatiyā pucchā **anumatipucchā**. ‘‘Taṃ kiṃ maññatha, bhikkhave’’tiādipucchāya hi ‘‘kiṃ tumhākaṃ anumatī’’ti anumati pucchitā hoti. Kathetuṃ kamyatāya pucchā **kathetukamyatāpucchā**.

**Lakkhaṇa**nti ñātuṃ icchito yo koci sabhāvo. **Aññāta**nti yena kenaci ñāṇena aññātabhāvaṃ āha. **Adiṭṭha**nti dassanabhūtena paccakkhaṃ viya adiṭṭhataṃ. **Atulita**nti ‘‘ettakaṃ ida’’nti tulanabhūtena atulitataṃ. **Atīrita**nti tīraṇabhūtena akatañāṇakiriyāsamāpanataṃ. **Avibhūta**nti ñāṇassa apākaṭabhāvaṃ. **Avibhāvita**nti ñāṇena apākaṭīkatabhāvaṃ. **Idha diṭṭhasaṃsandanāpucchā adhippetā,** na adiṭṭhajotanā vimaticchedanā cāti.

Kathamayaṃ attho viññāyatīti āha **‘‘thero hī’’**tiādi. **Sayaṃ vinicchinanto**ti sayameva tesaṃ pañhānaṃ atthaṃ visesena nicchinanto. **Idaṃ sutta**nti idaṃ pañcavīsatipañhapaṭimaṇḍitasuttaṃ, na yaṃ kiñci anavaseseneva matthakaṃ pāpesīti. ‘‘Sayameva pañhaṃ samuṭṭhāpetvā sayaṃ vinicchinanto’’ti ettha catukkoṭikaṃ bhavatīti dassento **‘‘ekacco hī’’**tiādimāha. **Pañhaṃ samuṭṭhāpetuṃyeva sakkotī**ti pucchanavidhiṃyeva jānāti. **Na nicchetu**nti nicchetuṃ na sakkoti, vissajjanavidhiṃ na jānātīti attho. **Visesaṭṭhāna**nti aññehi asadisaṭṭhānaṃ. **Therena sadiso**ti therena sadiso sāvako natthi.

**Saṃsanditvā**ti saṃyojetvā samānaṃ katvā, yathā tattha sabbaññutaññāṇaṃ pavattaṃ, tathā taṃ avilometvāti attho. **Līḷāyanto**ti līḷaṃ karonto. Dhammakathikatāya aggabhāvappattiyā tattha appaṭihatañāṇatāya buddhalīḷāya viya catunnaṃ parisānaṃ gamanaṃ gaṇhanto dhammakathaṃ katheti.

**Ito vā etto vā anukkamitvā**ti uggahitakathāmaggato yattha katthaci īsakampi anukkamitvā uggahitaniyāmenevāti attho. Tenāha **‘‘yaṭṭhikoṭi’’**ntiādi. **Ekapadika**nti ekapadanikkhepamattaṃ. **Daṇḍakasetu**nti ekadaṇḍakamayaṃ setuṃ. Heṭṭhā ca upari ca suttapadānaṃ āharaṇena **tepiṭakaṃ buddhavacanaṃ heṭṭhupariyaṃ karonto**. Jātassarasadisañca gāthaṃ, suttapadaṃ vā nikkhipitvā tattha nānāupamākāraṇāni āharanto tāni ca tehi suttapadehi bodhento samuṭṭhāpento **‘‘jātassare pañcavaṇṇāni kusumāni phullāpento viya sinerumatthake vaṭṭisahassaṃ jālento viyā’’**ti vutto.

**Ekapaduddhāre**ti ekasmiṃ paduddhāraṇakkhaṇe. Padavasena **saṭṭhi padasatasahassāni** gāthāvasena **pannarasa gāthāsahassāni. Ākaḍḍhitvā gaṇhanto viyā**ti paccekaṃ pupphāni anocinitvā vallimeva ākaḍḍhitvā ekajjhaṃ pupphāni katvā gaṇhanto viya. Tenāha **‘‘ekappahārenevā’’**ti. **Gatimantāna**nti atisayāya ñāṇagatiyā yuttānaṃ. **Dhitimantāna**nti dhāraṇabalena yuttānaṃ.

**Anantanayussada**nti paccayuppannabhāsitatthanibbānavipākakiriyādivasena anantapabhede visaye pavattiyā anantanayehi ussannaṃ upacitaṃ. Caturoghanittharaṇatthikānaṃ titthe ṭhapitanāvā viyāti yojanā. **Sahassayuttaājaññaratho**ti vejayantarathaṃ sandhāya vadati.

Yasmā pucchāyaṃ byāpanicchānayena ‘‘duppañño duppañño’’ti āmeḍitavasena vuttaṃ, tasmā dhammasenāpati pucchitamatthaṃ vissajjento pucchāsabhāgena ‘‘nappajānāti nappajānātī’’ti āmeḍitavasenevāha. Tattha iti-saddo kāraṇatthoti dassento **‘‘yasmā nappajānāti, tasmā duppaññoti****vuccatī’’**ti āha. **Idaṃ dukkha**nti idaṃ upādānakkhandhapañcakaṃ dukkhaṃ ariyasaccaṃ. Tañca kho ruppanaṃ vediyanaṃ sañjānanaṃ abhisaṅkharaṇaṃ vijānananti saṅkhepato **ettakaṃ. Ito uddhaṃ** kiñci dhammajātaṃ dukkhaṃ ariyasaccaṃ nāma **natthī**ti **yāthāvasarasalakkhaṇato** pavattikkamato ceva pīḷanasaṅkhatasantāpavipariṇāmalakkhaṇato ca yathābhūtaṃ ariyamaggapaññāya **nappajānāti**. Avasesapaccayasamāgame udayati uppajjati, svāyaṃ samudayo saṃsārapavattibhāvenāti āha **‘‘pavattidukkhapabhāvikā’’**ti, dukkhasaccassa uppādikāti attho. **Yāthāvasarasalakkhaṇato**ti yathābhūtaṃ anupacchedakaraṇarasato ceva sampiṇḍananidānasaṃyogapalibodhalakkhaṇato ca.

**Idaṃ nāma ṭhānaṃ patvā**ti idaṃ nāma appavattikāraṇaṃ āgamma. **Nirujjhatī**ti anuppādanirodhavasena nirujjhati, tenāha **‘‘ubhinnaṃ appavattī’’**ti. **Yāthāvasarasalakkhaṇato**ti yathābhūtaṃ accutirasato ceva nissaraṇavivekāsaṅkhatāmatalakkhaṇato ca. **Ayaṃ paṭipadā**ti ayaṃ sammādiṭṭhiādikā samodhānalakkhaṇā paṭipajjati etāyāti paṭipadā. **Dukkhanirodhaṃ gacchatī**ti dukkhanirodhaṃ nibbānaṃ sacchikiriyābhisamayavasena gacchati ārabbha pavattati. **Yāthāvasarasalakkhaṇato**ti yathābhūtaṃ kilesappahānakaraṇasarasato ceva niyyānahetudassanādhipateyyalakkhaṇato ca nappajānāti. **Anantaravāre**ti dutiyavāre. **Imināva nayenā**ti ‘‘idaṃ dukkhaṃ, ettakaṃ dukkha’’ntiādinā paṭhamavāre vuttanayena. Tattha hi duppaññaniddesattā pajānanapaṭikkhepavasena desanā āgatā, idha paññavantaniddesattā pajānanavasenāti ayameva viseso. **Etthā**ti dutiyavāre.

**Savanato**ti kammaṭṭhānassa savanato uggaṇhāti. Ganthasavanamukhena hi tadatthassa uggahaṇaṃ. **Ṭhapetvā taṇha**ntiādi tassa uggahaṇākāranidassanaṃ. **Abhinivisatī**ti vipassanābhinivesavasena abhinivisati vipassanākammaṭṭhānaṃ paṭṭhapeti. **No vivaṭṭe**ti vivaṭṭe abhiniveso na hoti avisayattā. **Aya**nti catusaccakammaṭṭhāniko.

**Pañcakkhandhā**ti pañcupādānakkhandhā. Khandhavasena vipassanābhinivesassa cakkhādivasena vedanādivasena ca satipi anekavidhatte sukaraṃ suviññeyyanti catudhātumukhena taṃ dassetuṃ **‘‘dhātukammaṭṭhānavasena otaritvā’’**ti āha. **Rūpanti vavatthapetī**ti ruppanaṭṭhena rūpanti asaṅkarato paricchindati. **Tadārammaṇā**ti taṃ rūpaṃ ārammaṇaṃ katvā pavattanakā. **Nāma**nti vedanādicatukkaṃ namanaṭṭhena nāmanti vavatthāpeti. **Yamakatālakkhandhaṃ bhindanto viya** yamakaṃ bhinditvā ‘‘arūpaṃ, rūpañcā’’ti **dveva ime dhammā,** na ettha koci attā vā attaniyaṃ vāti **nāmarūpaṃ vavatthapeti** paricchindati pariggaṇhāti. Ettāvatā diṭṭhivisuddhi dassitā. **Taṃ panetaṃ** nāmarūpaṃ **na ahetukaṃ**. Yasmā sabbaṃ sabbattha sabbadā ca natthi, tasmā **sahetukaṃ**. Kīdisena hetunā? Na issarādivisamahetunā. Yaṃ panettha vattabbaṃ, taṃ **visuddhimaggasaṃvaṇṇanāyaṃ** (visuddhi. mahāṭī. 2.447) vuttanayena gahetabbaṃ. Sahetukattā eva **sapaccayaṃ**. **Avijjādayo**ti avijjātaṇhupādānakammāhārādayo. **Eva**nti ‘‘taṃ paneta’’ntiādinā vuttappakārena avijjādike **paccaye ceva** rūpavedanādike **paccayuppannadhamme ca vavatthapetvā** paricchinditvā pariggahetvā. Vuttañhetaṃ ‘‘avijjāsamudayā rūpasamudayo, taṇhāsamudayā rūpasamudayo’’ti (paṭi. ma. 1.50). Ettāvatā kaṅkhāvitaraṇavisuddhiṃ dasseti.

**Hutvā**ti hetupaccayasamavāye uppajjitvā. **Abhāvaṭṭhenā**ti tadanantarameva vinassanaṭṭhena. **Aniccā**ti aniccā addhuvā. **Aniccalakkhaṇaṃ āropetī**ti tesu pañcasu khandhesu aniccatāsaṅkhātaṃ sāmaññalakkhaṇaṃ niropeti. **Tato**ti aniccalakkhaṇāropanato paraṃ, **tato** vā aniccabhāvato. **Udayabbayappaṭipīḷanākārenā**ti uppādanirodhehi pati pati abhikkhaṇaṃ pīḷanākārena hetunā **dukkhā** aniṭṭhā, dukkhamā vā. **Avasavattanākārenā**ti kassaci vasena avasavattanākārena. **Anattā**ti na sayaṃ attā, nāpi nesaṃ koci attā atthīti anattāti. **Tilakkhaṇaṃāropetvā**ti evaṃ aniccassa dukkhabhāvato, dukkhassa ca anattabhāvato khandhapañcake tividhampi sāmaññalakkhaṇaṃ āropetvā. **Sammasanto**ti udayabbayañāṇuppattiyā uppanne vipassanupakkilese pahāya maggāmaggaṃ vavatthapetvā udayabbayañāṇādivipassanāpaṭipāṭiyā saṅkhāre sammasanto gotrabhuñāṇānantaraṃ **lokuttaramaggaṃ pāpuṇāti**.

**Ekapaṭivedhenā**ti ekeneva ñāṇena paṭivijjhanena. **Paṭivedho** paṭighātābhāvena visaye nissaṅgacārasaṅkhātaṃ nibbijjhanaṃ. **Abhisamayo** avirajjhitvā adhigamanasaṅkhāto avabodho. ‘‘Idaṃ dukkhaṃ, ettaṃ dukkhaṃ, na ito bhiyyo’’ti paricchinditvā yāthāvato jānanameva vuttanayena paṭivedhoti **pariññāpaṭivedho,** idañca yathā ñāṇe pavatte pacchā dukkhassa sarūpādiparicchede sammoho na hoti, tathā pavattiṃ gahetvā vuttaṃ, na pana maggañāṇassa ‘‘idaṃ dukkha’’ntiādinā pavattanato. Tenāha **‘‘tasmiñcassa khaṇe’’**tiādi. Pahīnassa puna apahātabbatāya pakaṭṭhaṃ hānaṃ cajanaṃ samucchindanaṃ pahānaṃ, pahānameva vuttanayena paṭivedhoti **pahānapaṭivedho**. Ayampi yena kilesena appahīyamānena maggabhāvanāya na bhavitabbaṃ, asati ca maggabhāvanāya yo uppajjeyya, tassa padaghātaṃ karontassa anuppattidhammataṃ āpādentassa ñāṇassa tathāpavattiyā paṭighātābhāvena nissaṅgacāraṃ upādāya evaṃ vutto. Sacchikiriyā paccakkhakaraṇaṃ anussavākāraparivitakkādike muñcitvāva sarūpato ārammaṇakaraṇaṃ ‘‘idaṃ ta’’nti yāthāvasabhāvato gahaṇaṃ, sā eva vuttanayena paṭivedhoti **sacchikiriyāpaṭivedho**. Ayampi yassa āvaraṇassa asamucchindanato ñāṇaṃ nirodhaṃ ālambituṃ na sakkoti, tassa samucchindanato taṃ sarūpato vibhāvitameva pavattatīti evaṃ vutto.

**Bhāvanā** uppādanā vaḍḍhanā ca. Tattha paṭhamamagge uppādanaṭṭhena bhāvanā, dutiyādīsu vaḍḍhanaṭṭhena, ubhayatthāpi vā ubhayaṃ veditabbaṃ. Paṭhamamaggopi hi yathārahaṃ vuṭṭhānagāminiyaṃ pavattaṃ parijānanādiṃ vaḍḍhento pavattoti tatthāpi vaḍḍhanaṭṭhena bhāvanāti sakkā viññātuṃ. Dutiyādīsupi appahīnakilesappahānato puggalantarasādhanato ca uppādanaṭṭhena bhāvanā, sā eva vuttanayena paṭivedhoti **bhāvanāpaṭivedho**. Ayampi yathā ñāṇe pavatte pacchā maggadhammānaṃ sarūpaparicchede sammoho na hoti, tathā pavattiṃ gahetvā vutto. Tiṭṭhantu tāva yathādhigatā maggadhammā, yathāpavattesu phalesupi ayaṃ yathādhigatasaccadhammesu viya vigatasammohova hoti sekkhopi samāno. Tena vuttaṃ – ‘‘diṭṭhadhammo pattadhammo viditadhammo pariyogāḷhadhammo’’ti (mahāva. 27). Yathā cassa dhammā tāsaṃ jotitā yathādhigatasaccadhammāvalambiniyo maggavīthito parato maggaphalapahīnāvasiṭṭhakilesanibbānānaṃ paccavekkhaṇā pavattanti. Dukkhasaccadhammā hi sakkāyadiṭṭhiādayo. Ayañca atthavaṇṇanā **pariññābhisamayenā**tiādīsupi vibhāvetabbā. **Kiccato**ti asammohato. **Nirodhaṃ ārammaṇato**ti ettha ‘‘ārammaṇatopī’’ti pi-saddo luttaniddiṭṭho daṭṭhabbo nirodhepi asammohapaṭivedhassa labbhanato. **Etassā**ti catusaccakammaṭṭhānikassa puggalassa.

**Paññavāti niddiṭṭho** nippariyāyato paññavantatāya idha adhippetattā. **Pāḷito**ti dhammato. **Atthato**ti aṭṭhakathāto. **Anusandhito**ti tasmiṃ tasmiṃ sutte taṃtaṃanusandhito. **Pubbāparato**ti pubbenāparassa saṃsandanato. Saṅgītikkamena cettha pubbāparatā veditabbā. Taṃtaṃdesanāyameva vā pubbabhāgena aparabhāgassa saṃsandanato. **Viññāṇacarito**ti vijānanacarito vīmaṃsanacarito tepiṭake buddhavacane vicāraṇācāravepullato. **Paññavāti na vattabbo** maggenāgatāya paññāya abhāvato. **Ajja ajjeva arahatta**nti ittaraṃ atikhippamevāti adhippāyo. **Paññavāpakkhaṃ bhajati** sekkhapariyāyasabbhāvato. **Sutte pana paṭivedhova kathito** saccābhisamayavasena āgatattā.

**Esā**ti anantare vutto ariyapuggalo. **Kammakārakacitta**nti bhāvanākammassa pavattanakacittaṃ. **Sukhavedanampi vijānātī**ti ko vediyati, kassa vedanā, kiṃkāraṇā vedanā, sopi kassaci abhāvaggahaṇamukhena sukhaṃ vedanaṃ sabhāvato samudayato atthaṅgamato assādato ādīnavato ca yathābhūtaṃ paricchindanto pariggaṇhanto sukhaṃ vedanaṃ vijānāti nāma. Sesapadadvayepi eseva nayo. Yasmā **‘‘satipaṭṭhāne’’**ti iminā satipaṭṭhānakathaṃ upalakkheti. Tāya hi tadattho veditabbo, tasmā taṃsaṃvaṇṇanāyampi (dī. ni. ṭī. 2.380) vuttanayena tassattho veditabbo. Kāmañcetaṃ viññāṇaṃ vedanāto aññampi ārammaṇaṃ vijānāti, anantaravāre pana rūpamukhena vipassanābhinivesassa dassitattā idha arūpamukhena dassetuṃ ‘‘sukhantipi vijānātī’’tiādinā niddiṭṭhaṃ, pucchantassa vā ajjhāsayavasena.

**Saṃsaṭṭhā**ti sampayuttā. Tenāha **‘‘ekuppādādilakkhaṇena saṃyogaṭṭhenā’’**ti. **Visaṃsaṭṭhā**ti vippayuttā. **Bhinditvā**ti aññabhūmikassa aññabhūmidassaneneva vināsetvā, saṃbhinditvā vā. **Saṃsaṭṭhabhāvaṃ pucchatī**ti taṃcittuppādapariyāpannānaṃ pañcaviññāṇānaṃ saṃsaṭṭhabhāvaṃ pucchati. Yadi evaṃ kathaṃ pucchāya avasaro visaṃsaṭṭhabhāvāsaṅkāya eva abhāvato? Na, cittuppādantaragatānaṃ maggapaññāmaggaviññāṇānaṃ vipassanāpaññāvipassanāviññāṇānañca vomissakasaṃsaṭṭhabhāvassa labbhamānattā. **Vinivaṭṭetvā**ti aññamaññato vivecetvā. **Nānākaraṇaṃ dassetuṃ na sakkā**ti idaṃ kevalaṃ saṃsaṭṭhabhāvameva sandhāya vuttaṃ, na sabhāvabhedaṃ, sabhāvabhedato pana nānākaraṇaṃ nesaṃ pākaṭameva. Tenāha **‘‘ārammaṇato vā vatthuto vā uppādato vā nirodhato vā’’**ti. Idāni tameva sabhāvabhedaṃ visayabhedena suṭṭhu pākaṭaṃ katvā dassetuṃ **‘‘tesaṃ tesaṃ panā’’**tiādi vuttaṃ. **Visayo**ti pavattiṭṭhānaṃ issariyabhūmi, yena cittapaññānaṃ tattha tattha pubbaṅgamatā vuccati.

Kāmañca vipassanāpi paññāvaseneva kiccakārī, maggopi viññāṇasahitova, na kevalo, yathā pana lokiyadhammesu cittaṃ padhānaṃ tatthassa dhorayhabhāvena pavattisabbhāvato. Tathā hi taṃ ‘‘chadvārādhipati rājā’’ti (dha. pa. aṭṭha. 2.181) vuccati, evaṃ lokuttaradhammesu paññā padhānā paṭipakkhavidhamanassa visesato tadadhīnattā. Tathā hi maggadhamme sammādiṭṭhi eva paṭhamaṃ gahitā. Ayañca nesaṃ visayavasena pavattibhedo, tathā ca paññāpanavidhi na kevalaṃ thereheva dassito, apica kho bhagavatāpi dassitoti vibhāvento **‘‘sammāsambuddhopī’’**tiādimāha. Yattha paññā na labbhati, tattha cittavasena pucchane vattabbameva natthi yathā ‘‘kiṃcitto tvaṃ bhikkhū’’tiādīsu (pārā. 132-135). Yattha pana paññā labbhati, tatthāpi cittavasena jotanā hoti yathā – ‘‘ajjhattameva cittaṃ saṇṭhapeti sannisādeti ekodiṃ karoti samādahati (saṃ. ni. 4.332), yasmiṃ samaye kāmāvacaraṃ kusalaṃ cittaṃ uppannaṃ hotī’’tiādīsu (dha. sa. 1). **Aṭṭhakathāyaṃ** pana lokiyadhammesu cittavasena, lokuttaradhammesu paññāvasena codanaṃ byatirekamukhena dassetuṃ **‘‘katamā te bhikkhu paññā adhigatā’’**tiādi vuttaṃ. Yebhuyyavasena cetaṃ vuttanti daṭṭhabbaṃ. Tathā hi katthaci lokiyadhammā paññāsīsenapi niddisīyanti – ‘‘paṭhamassa jhānassa lābhino kāmasahagatā saññāmanasikārā samudācaranti hānabhāginī paññā’’tiādīsu (paṭi. ma. 1.1). Saññāsīsenapi – ‘‘uddhumātakasaññāti vā sesarūpārūpasaññāti vā ime dhammā ekatthā, udāhu nānatthā’’tiādīsu (pārā. aṭṭha. 45.padabhājanīyavaṇṇanā). Tathā lokuttaradhammāpi katthaci cittasīsena niddisīyanti – ‘‘yasmiṃ samaye lokuttaraṃ cittaṃ bhāvetī’’ti (dha. sa. 277), tathā phassādisīsenapi – ‘‘yasmiṃ samaye lokuttaraṃ phassaṃ bhāveti, vedanaṃ saññaṃ cetanaṃ bhāvetī’’tiādīsu (dha. sa. 277).

**Catūsu sotāpattiyaṅgesū**ti sappurisasevanā, saddhammassavanaṃ, yonisomanasikāro, dhammānudhammapaṭipattīti imesu catūsu sotāpattimaggassa kāraṇesu. Kāmaṃ cetesu satiādayopi dhammā icchitabbāva tehi vinā tesaṃ asambhavato, tathāpi cettha saddhā visesato kiccakārīti veditabbā. Saddo eva hi sappurise payirupāsati, saddhammaṃ suṇāti, yoniso ca manasi karoti, ariyamaggassa ca anudhammaṃ paṭipajjati, tasmā vuttaṃ **‘‘ettha saddhindriyaṃ daṭṭhabba’’**nti. Iminā nayena sesindriyesupi attho daṭṭhabbo. **Catūsu sammappadhānesū**ti catubbidhasammappadhānabhāvanāya. **Catūsu satipaṭṭhānesū**tiādīsupi eseva nayo. Ettha ca sotāpattiyaṅgesu saddhā viya sammappadhānabhāvanāya vīriyaṃ viya ca satipaṭṭhānabhāvanāya – ‘‘satimā vineyya loke abhijjhādomanassa’’nti (dī. ni. 2.373; ma. ni. 1.106; saṃ. ni. 5.384, 407) vacanato pubbabhāge kiccato sati adhikā icchitabbā. Evaṃ samādhikammikassa samādhi, ‘‘ariyasaccabhāvanā paññābhāvanā’’ti katvā tattha paññā pubbabhāge adhikā icchitabbāti pākaṭoyamattho, adhigamakkhaṇe pana samādhipaññānaṃ viya sabbesampi indriyānaṃ saddhādīnaṃ samarasatāva icchitabbā. Tathā hi **‘‘ettha saddhindriya’’**ntiādinā tattha tattha etthaggahaṇaṃ kataṃ. **Eva**nti yaṃ ṭhānaṃ, taṃ indriyasamattādiṃ paccāmasati. **Savisayasmiṃyevā**ti attano attano visaye eva. **Lokiyalokuttarā dhammā kathitā**ti lokiyadhammā lokuttaradhammā ca tena tena pavattivisesena kathitā. Idaṃ vuttaṃ hoti – saddhāpañcamesu indriyesu saha pavattamānesu tattha tattha visaye saddhādīnaṃ kiccādhikatāya tassa tasseva daṭṭhabbatā vuttā, na sabbesaṃ. Evaṃ aññepi lokiyalokuttarā dhammā yathāsakaṃ visaye pavattivisesavasena bodhitāti.

Idāni saddhādīnaṃ indriyānaṃ tattha tattha atirekakiccataṃ upamāya vibhāvetuṃ **‘‘yathā hī’’**tiādi vuttaṃ. Tatridaṃ upamāsaṃsandanaṃ rājapañcamā sahāyā viya vimuttiparipācakāni pañcindriyāni. Nesaṃ kīḷanatthaṃ ekajjhaṃ vīthiotaraṇaṃ viya indriyānaṃ ekajjhaṃ vipassanāvīthiotaraṇaṃ. Sahāyesu paṭhamādīnaṃ yathāsakageheva vicāraṇā viya saddhādīnaṃ sotāpattiaṅgādīni patvā pubbaṅgamatā. Sahāyesu itaresaṃ tattha tattha tuṇhībhāvo viya sesindriyānaṃ tattha tattha tadanvayatā. Tassa pubbaṅgamabhūtassa indriyassa kiccānugatatā. Na hi tadā tesaṃ sasambhārapathavīādīsu āpādīnaṃ viya kiccaṃ pākaṭaṃ hoti, saddhādīnaṃyeva pana kiccaṃ vibhūtaṃ hutvā tiṭṭhati puretaraṃ tathāpaccayehi cittasantānassa abhisaṅkhatattā. Ettha ca vipassanākammikassa bhāvanā visesato paññuttarāti dassanatthaṃ rājānaṃ nidassanaṃ katvā paññindriyaṃ vuttaṃ. **Itī**tiādi yathādhigatassa atthassa nigamanaṃ.

**Maggaviññāṇampī**ti ariyamaggasahagataṃ apacayagāmiviññāṇampi. **Tatheva taṃ vijānātī**ti saccadhammaṃ ‘‘idaṃ dukkha’’ntiādinā nayeneva vijānāti ekacittuppādapariyāpannattā maggānukūlattā ca. **Yaṃ vijānātī**ti ettha vijānanapajānanāni vipassanācittuppādapariyāpannāni adhippetāni, na ‘‘yaṃ pajānātī’’ti ettha viya maggacittuppādapariyāpannāti āha **‘‘yaṃ saṅkhāragata’’**ntiādi. **Tathevā**ti ‘‘anicca’’ntiādinā nayena. Ekacittuppādapariyāpannattā vipassanābhāvato ca samānapaccayehi saha pavattikatā **ekuppādatā,** tato eva ekajjhaṃ saheva nirujjhanaṃ **ekanirodhatā,** ekaṃyeva vatthuṃ nissāya pavatti **ekavatthukatā,** ekaṃyeva ārammaṇaṃ ārabbha pavatti **ekārammaṇatā**. Hetumhi cetaṃ karaṇavacanaṃ. Tena ekuppādāditāya saṃsaṭṭhabhāvaṃ sādheti. Anavasesapariyādānañcetaṃ, ito tīhipi sampayuttalakkhaṇaṃ hotiyeva.

**Maggapaññaṃ****sandhāya vuttaṃ,** sā hi ekantato bhāvetabbā, na pariññeyyā, paññāya pana bhāvetabbatāya taṃsampayuttadhammāpi taggatikāva hontīti āha **‘‘taṃsampayuttaṃ panā’’**tiādi. Kiñcāpi vipassanāpaññāya bhāvanāvasena pavattanato taṃsampayuttaviññāṇampi tatheva pavattati, tassa pana pariññeyyabhāvānativattanato pariññeyyatā vuttā. Tenevāha – ‘‘yampi taṃ dhammaṭṭhitiñāṇaṃ, tampi khayadhammaṃ vayadhammaṃ virāgadhammaṃ nirodhadhamma’’nti.

**450**.**Evaṃ santepī**ti vedanāti evaṃ sāmaññaggahaṇe satipi. **Tebhūmikasammasanacāravedanāvā**ti bhūmittayapariyāpannā, tato eva sammasanañāṇassa gocarabhūtā vedanā eva adhippetā sabrahmacārīnaṃ upakārāvahabhāvena desanāya āraddhattā. Tathā hi vuttaṃ ‘‘caturoghanittharaṇatthikāna’’ntiādi. Esa nayo paññāyapi. Idha sukhādisaddā tadārammaṇavisayāti imamatthaṃ suttena sādhetuṃ **‘‘rūpañca hī’’**tiādi vuttaṃ. **Ekantadukkha**nti ekanteneva aniṭṭhaṃ, tato eva dukkhamatāya dukkhaṃ. Ārammaṇakaraṇavasena dukkhavedanāya anupatitaṃ, otiṇṇañcāti **dukkhānupatitaṃ, dukkhāvakkantaṃ**. Sukhena anavakkantaṃ abhavissāti yojanā. **Nayida**nti ettha **ida**nti nipātamattaṃ. **Sārajjeyyu**nti sārāgaṃ uppādeyyuṃ. **Sukha**nti sabhāvato ca iṭṭhaṃ. **Sārāgā saṃyujjantī**ti bahalarāgahetu yathārahaṃ dasahipi saṃyojanehi saṃyujjanti. **Saṃyogā saṃkilissantī**ti tathā saṃyuttatāya taṇhāsaṃkilesādivasena saṃkilissanti, vibādhīyanti upatāpīyanti cāti attho. **Ārammaṇa**nti iṭṭhaṃ, aniṭṭhaṃ, majjhattañca ārammaṇaṃ yathākkamaṃ sukhaṃ, dukkhaṃ, adukkhamasukhanti kathitaṃ. Evaṃ avisesena pañcapi khandhe sukhādiārammaṇabhāvena dassetvā idāni vedanā eva sukhādiārammaṇabhāvena dassetuṃ **‘‘apicā’’**tiādi vuttaṃ. Pākatikapacurajanavasenāyaṃ kathitāti katvā **‘‘purimaṃ sukhaṃ vedanaṃ ārammaṇaṃ katvā’’**ti vuttaṃ. Visesalābhī pana anāgatampi sukhaṃ vedanaṃ ārammaṇaṃ karoteva. **Vuttametaṃ** satipaṭṭhānavaṇṇanāyaṃ (dī. ni. aṭṭha. 2.380; ma. ni. aṭṭha. 1.79). Vedanāya hi ārammaṇaṃ vediyantiyā taṃsamaṅgīpuggalo vedetīti vohāramattaṃ hoti.

**Sabbasaññāyā**ti sabbāyapi catubhūmikasaññāya. **Sabbatthakasaññāyā**ti sabbasmiṃ cittuppāde pavattanakasaññāya. **Vatthe vā**ti **vā**-saddena vaṇṇadhātuṃ saṅgaṇhāti. **Pāpento**ti bhāvanaṃ upacāraṃ vā appanaṃ vā upanento. **Uppajjanakasaññāpī**ti ‘‘nīlaṃ rūpaṃ, rūpārammaṇaṃ nīla’’nti uppajjanakasaññāpi.

**Asabbasaṅgāhikattā**ti sabbesaṃ vedanāsaññāviññāṇānaṃ asaṅgahitattā. **Takkagata**nti suttakantanakatakkamhi, suttavattanakatakkamhi vā veṭhanavasena ṭhitaṃ. **Parivaṭṭakādigata**nti suttaveṭhanaparivaṭṭakādigataṃ. **Vissaṭṭhattāva na gahitā,** yadaggena paññā viññāṇena saddhiṃ sampayogaṃ labhāpitā, tadaggena vedanāsaññāhipi sampayogaṃ labhāpitā evāti. **Tadeva sañjānāti** saṃsaṭṭhabhāvato.

**Sañjānāti vijānātī**ti ettha ‘‘pajānātī’’ti padaṃ ānetvā vattabbaṃ pajānanavasenapi visesassa vakkhamānattā. **Jānātī**ti ayaṃ saddo ca laddatoyevettha aviseso, atthato pana visesato icchitabbo. Anekatthattā hi dhātūnaṃ tena ākhyātapadena nāmapadena ca vuttamatthaṃ upasaggapadaṃ jotakabhāvena viseseti, na vācakabhāvena. Tenāha **‘‘tassapi jānanatthe viseso veditabbo’’**ti. Etena saññāviññāṇapaññāpadāni antogadhajānanatthe yathāsakaṃ visiṭṭhavisaye ca niṭṭhānīti dasseti. Tenevāha **‘‘saññā hī’’**tiādi. **Sañjānanamattamevā**ti ettha **matta**-saddena visesanivattiatthena vijānanapajānanākāre nivatteti, **eva**-saddena kadācipi imissā te visesā natthevāti avadhāreti. Tenevāha **‘‘aniccaṃ dukkha’’**ntiādi. Tattha viññāṇakiccampi kātuṃ asakkontī saññā kuto paññākiccaṃ kareyyāti **‘‘lakkhaṇapaṭivedhaṃ pāpetuṃ na sakkoti’’**cceva vuttaṃ, na vuttaṃ ‘‘maggapātubhāva’’nti.

Ārammaṇe pavattamānaṃ viññāṇaṃ na saññā viya nīlapītādimattasañjānanavasena pavattati, atha kho tattha aññampi tādisaṃ visesaṃ jānantameva pavattatīti āha **‘‘viññāṇa’’**ntiādi. Kathaṃ pana viññāṇaṃ lakkhaṇapaṭivedhaṃ pāpetīti? Paññāya dassitamaggena. Lakkhaṇārammaṇikavipassanāya hi anekavāraṃ lakkhaṇāni paṭivijjhitvā pavattamānāya paguṇabhāvato paricayavasena ñāṇavippayuttacittenapi vipassanā sambhavati, yathā taṃ paguṇassa ganthassa ajjhayane tattha tattha gatāpi vārā na upadhārīyanti. ‘‘Lakkhaṇapaṭivedha’’nti ca lakkhaṇānaṃ ārammaṇakaraṇamattaṃ sandhāya vuttaṃ, na paṭivijjhanaṃ. **Ussakkitvā**ti udayabbayañāṇādiñāṇapaṭipāṭiyā ārabhitvā. **Maggapātubhāvaṃ pāpetuṃ na sakkoti** asambodhasabhāvattā. **Ārammaṇampi sañjānā**ti avabujjhanavaseneva, na sañjānanamattena. Tathā **lakkhaṇapaṭivedhampi pāpeti,** na vijānanamattena, attano pana aññāsādhāraṇena ānubhāvena ussakkitvā maggapātubhāvampi pāpeti.

Idāni yathāvuttamatthaṃ upamāya vibhāvetuṃ **‘‘yathā hī’’**tiādi vuttaṃ. Tattha **ajātabuddhī**ti asañjātabyavahārabuddhi. **Upabhogaparibhoga**nti upabhogaparibhogārahaṃ, upabhogaparibhogavatthūnaṃ paṭilābhayogganti attho. **Kūṭo**ti kahāpaṇapatirūpako tambakaṃsādimayo. **Cheko**ti mahāsāro. **Karato**ti aḍḍhasāro. **Saṇho**ti mudujātiko samasāro. **Iti**-saddo ādiattho. Tena pādasāraparopādasāraaḍḍhasārādīnaṃ saṅgaho. **Jānanto ca pana naṃ rūpaṃ disvāpi…pe… asukācariyena katotipi jānāti** tathā heraññikaganthassa suggahitattā. **Evameva**ntiādi upamāsaṃsandanaṃ. Saññāvibhāgaṃ akatvā piṇḍavaseneva ārammaṇassa gahaṇato dārakassa kahāpaṇadassanasadisā vuttā. Tathā hi sā yathāupaṭṭhitavisayapadaṭṭhānā vuccati. Viññāṇaṃ ārammaṇe ekaccavisesaggahaṇasamatthabhāvato gāmikapurisakahāpaṇadassanasadisaṃ vuttaṃ. Paññā pana ārammaṇe anavasesāvabodhato heraññikakahāpaṇadassanasadisā vuttā. **Nesa**nti saññāviññāṇapaññānaṃ. **Viseso**ti sabhāvaviseso. **Duppaṭivijjho** pakatipaññāya. Imināva nesaṃ accantasukhumataṃ dasseti.

**Ekārammaṇe pavattamānāna**nti ekasmiṃyeva ārammaṇe pavattamānānaṃ. Tena abhinnavisayābhinnakālatādassanena avinibbhogavuttitaṃ vibhāvento duppaṭivijjhataṃyeva ulliṅgeti. **Vavatthāna**nti asaṅkarato ṭhapanaṃ. **Ayaṃ phasso…pe… idaṃ citta**nti nidassanamattametaṃ. **Iti**-saddo vā ādiattho. Tena sesadhammānampi saṅgaho daṭṭhabbo. **Ida**nti arūpīnaṃ dhammānaṃ vavatthānakaraṇaṃ. **Tato**ti yaṃ vuttaṃ tilatelādiuddharaṇaṃ, tato. Yadi dukkarataraṃ, kathaṃ tanti āha **‘‘bhagavā panā’’**tiādi.

**451**.**Nissaṭenā**ti nikkhantena ataṃsambandhena. **Pariccattenā**ti pariccattasadisena paccayabhāvānupagamanena paccayuppannasambandhābhāvato. **Nissakkavacanaṃ** apādānadīpanato. **Karaṇavacanaṃ** kattuatthadīpanato. Kāmāvacaramanoviññāṇaṃ na niyamato ‘‘idaṃ nāma pañcadvārikāsambandhā’’ti sakkā vattuṃ, rūpāvacaraviññāṇaṃ pana na tathāti, tasseva pañcahi indriyehi nissaṭatā vuttāti āha **‘‘rūpāvacaracatutthajjhānacittenā’’**ti. Catutthajjhānaggahaṇaṃ tasseva arūpāvacarassa padaṭṭhānabhāvato. **Parisuddhenā**ti visesato asaṃkilesikattāva. Tañhi vigatūpakkilesatāya visesato parisuddhaṃ. Tenāha **‘‘nirupakkilesenā’’**ti. **Jānitabbaṃ neyyaṃ,** saparasantānesu idaṃ atisayaṃ jānitabbato bujjhitabbaṃ bodhetabbaṃ vāti attho. **Neyya**nti vā attano santāne netabbaṃ pavattetabbanti attho. Tenāha **‘‘nibbattetuṃ sakkā hoti. Ettha ṭhitassa hi sā ijjhatī’’**ti. **Pāṭiyekka**nti visuṃ visuṃ, anupadadhammavasenāti attho. **Abhinivesābhāvato**ti vipassanābhinivesassa asambhavato. **Kalāpato nayato**ti kalāpasammasanasaṅkhātato nayavipassanato. **Bhikkhuno**ti sāvakassa. Sāvakasseva hi tatra anupadadhammavipassanā na sambhavati, na satthu. Tenāha **‘‘tasmā’’**tiādi. **Vissajjesī**ti tappaṭibaddhachandarāgappahānena pajahati.

**Hatthagatattā**ti hatthagatasadisattā, āsannattāti attho. Yadā hi lokanātho bodhimūle aparājitapallaṅke nisinno – ‘‘kicchaṃ vatāyaṃ loko āpanno’’tiādinā (dī. ni. 2.57; saṃ. ni. 2.4, 10) paṭiccasamuppādamukhena vipassanābhinivesaṃ katvā adhigantabbasabbaññutaññāṇānurūpaṃ chattiṃsakoṭisahassamukhena mahāvajirañāṇaṃ nāma mahābodhisattasammasanaṃ pavattento anekākārasamāpattidhammasammasane anupadameva nevasaññānāsaññāyatanadhammepi aparāparaṃ sammasi. Tenāha **‘‘bhagavā panā’’**tiādi. **Paropaññāsā**ti dvepaññāsaṃ. Kāmañcettha keci dhammā vedanādayo phassapañcamakādīsu vuttāpi jhānakoṭṭhāsādīsupi saṅgahitā, taṃtaṃpaccayabhāvavisiṭṭhena pana atthavisesena dhammantarāni viya hontīti evaṃ vuttaṃ. Tathā hi lokuttaracittuppādesu navindriyatā vuccati. **Aṅguddhārenā**ti tattha labbhamānajhānaṅgabojjhaṅgamaggaṅgānaṃ uddharaṇena. **Aṅga**-saddo vā koṭṭhāsapariyāyo, tasmā **aṅguddhārenā**ti phassapañcamakādikoṭṭhāsānaṃ samuddharaṇena. **Yāvatā saññāsamāpattiyo**ti yattakā saññāsahagatā jhānasamāpattiyo, tāhi vuṭṭhāya adhigandhabbattā tāvatikā veneyyānaṃ **aññāpaṭivedho** arahattasamadhigamo.

**Dassanapariṇāyakaṭṭhenā**ti andhassa yaṭṭhikoṭiṃ gahetvā maggadesako viya dhammānaṃ yathāsabhāvadassanasaṅkhātena pariṇāyakabhāvena. Yathā vā so tassa cakkhubhūto, evaṃ sattānaṃ paññā. Tenāha **‘‘cakkhubhūtāya paññāyā’’**ti. Samādhisampayuttā paññā **samādhipaññā**. Samādhi cettha āruppasamādhīti vadanti, sammasanapayogo pana koci jhānasamādhīti yuttaṃ. Vipassanābhūtā paññā **vipassanāpaññā**. Samādhipaññāya antosamāpattiyaṃ **kiccato pajānāti,** ‘‘samāhito yathābhūtaṃ pajānātī’’ti pana vacanato (saṃ. ni. 3.5; 4.99-100; 3.5.1071-1072; netti. 40; mi. pa. 2.1.14) **asammohato pajānāti**. Tattha **kiccato**ti gocarajjhatte ārammaṇakaraṇakiccato. **Asammohato**ti sampayuttadhammesu sammohavidhamanato yathā pītipaṭisaṃvedanādīsu. **Kimatthiyā**ti kiṃpayojanāti āha **‘‘ko etissā attho’’**ti. **Abhiññeyye dhamme**ti yāthāvasarasalakkhaṇāvabodhavasena abhimukhaṃ ñeyye jānitabbe khandhāyatanādidhamme. **Abhijānātī**ti salakkhaṇato sāmaññalakkhaṇato ca abhimukhaṃ avirajjhanavasena jānāti. Etena ñātapariññābyāpāramāha. **Pariññeyye**ti aniccātipi dukkhātipi anattātipi paricchijja jānitabbe. **Parijānātī**ti ‘‘yaṃ kiñci rūpaṃ…pe… aniccaṃ khayaṭṭhenā’’tiādinā (paṭi. ma. 1.48) paricchinditvā jānāti. Iminā tīraṇapariññābyāpāramāha. **Pahātabbe dhamme**ti niccasaññādike yāva arahattamaggavajjhā sabbe pāpadhamme. **Pajahati** pakaṭṭhato jahati, vikkhambheti ceva samucchindati cāti attho. Iminā pahānapariññābyāpāramāha. Sā panesā paññā lokiyāpi tippakārā lokuttarāpi, tāsaṃ visesaṃ sayamevāha. **Kiccato**ti abhijānanavasena ārammaṇakiccato. **Asammohato**ti yathābalaṃ abhiññeyyādīsu sammohavidhamanato. Nibbānamārammaṇaṃ katvā pavattanato abhiññeyyādīsu vigatasammohato evāti āha **‘‘lokuttarā asammohato’’**ti.

**452**. Kammassakatā sammādiṭṭhi ca vaṭṭanissitattā idha nādhippetā, vivaṭṭakathā hesāti vuttaṃ **‘‘vipassanāsammādiṭṭhiyā ca maggasammādiṭṭhiyā cā’’**ti. **Parato ghoso**ti parato satthuto, sāvakato vā labbhamāno dhammaghoso. Tenāha **‘‘sappāyadhammassavana’’**nti. Tañhi sammādiṭṭhiyā paccayo bhavituṃ sakkoti, na yo koci paratoghoso. **Upāyamanasikāro**ti yena nāmarūpapariggahādi sijjhati, tādiso pathamanasikāro. Ayañca sammādiṭṭhiyā paccayoti niyamapakkhiko, na sabbasaṃgāhakoti dassento **‘‘paccekabuddhānaṃ panā’’**tiādimāha. **Yonisomanasikārasmiṃyevā**ti avadhāraṇena paratoghosameva nivatteti, na padaṭṭhānavisesaṃ paṭiyogīnivattanatthattā eva-saddassa.

**Laddhupakārā**ti (a. ni. ṭī. 3.5.25) yathārahaṃ nissayādivasena laddhapaccayā. Vipassanāsammādiṭṭhiyā anuggahitabhāvena gahitattā maggasammādiṭṭhīsu ca **arahattamaggasammādiṭṭhi,** anantarassa hi vidhi, paṭisedho vā. Aggaphalasamādhimhi tapparikkhāradhammesuyeva ca kevalo cetopariyāyo niruḷhoti **sammādiṭṭhīti arahattamaggasammādiṭṭhi. Phalakkhaṇe**ti anantare kālantare cāti duvidhe phalakkhaṇe. Paṭippassaddhivasena sabbasaṃkilesehi ceto vimuccati etāyāti **cetovimutti,** aggaphalapaññaṃ ṭhapetvā avasesā phaladhammā. Tenāha **‘‘cetovimutti phalaṃ assā**ti. **Cetovimuttisaṅkhātaṃ phalaṃ ānisaṃso’’**ti, sabbasaṃkilesehi cetaso vimuccanasaṅkhātaṃ paṭippassambhanasaññitaṃ pahānaṃ phalaṃ ānisaṃso cāti yojanā. Idha ca cetovimutti-saddena pahānamattaṃ gahitaṃ, pubbe pahāyakadhammā, aññathā phaladhammā eva ānisaṃsoti gayhamāne punavacanaṃ niratthakaṃ siyā.

**Paññāvimuttiphalānisaṃsā**ti etthāpi evameva attho veditabbo. Sammāvācākammantājīvā sīlasabhāvattā visesato samādhissa upakārā, tathā sammāsaṅkappo jhānasabhāvattā. Tathā hi so ‘‘appanā’’ti niddiṭṭho. Sammāsatisammāvāyāmā pana samādhipakkhiyā evāti āha **‘‘avasesā dhammā cetovimuttīti veditabbā’’**ti. **Catupārisuddhisīla**nti ariyamaggādhigamassa padaṭṭhānabhūtaṃ catupārisuddhisīlaṃ. **Sutā**dīsupi eseva nayo. Attano cittappavattiārocanavasena saha kathanaṃ saṃkathā, saṃkathāva **sākacchā**. Idha pana kammaṭṭhānapaṭibaddhāti āha **‘‘kammaṭṭhāne…pe… kathā’’**ti. Tattha kammaṭṭhānassa ekavāraṃ vīthiyā appaṭipajjanaṃ khalanaṃ, anekavāraṃ pakkhalanaṃ, tadubhayassa vicchedanīkathā **khalanapakkhalanachedanakathā. Pūrentassā**ti vivaṭṭanissitaṃ katvā pālentassa brūhentassa ca. **Suṇantassā**ti ‘‘yathāuggahitakammaṭṭhānaṃ phātiṃ gamissatī’’ti evaṃ suṇantassa. Teneva hi **‘‘sappāyadhammassavana’’**nti vuttaṃ. **Kammaṃ karontassā**ti bhāvanānuyogakammaṃ karontassa.

Pañcasupi ṭhānesu **anta**-saddo hetuatthajotano daṭṭhabbo. Evañhi **‘‘yathā hī’’**tiādinā vuccamānā ambupamā ca yujjeyya. **Udakakoṭṭhaka**nti ālavālaṃ. **Thiraṃ katvā bandhatī**ti asithilaṃ daḷhaṃ nātimahantaṃ nātikhuddakaṃ katvā yojeti. **Thiraṃ karotī**ti udakasiñcanakāle tato tato vissaritvā udakassa anikkhamanatthaṃ ālavālaṃ thirataraṃ karoti. **Sukkhadaṇḍako**ti tasseva ambagacchakassa sukkho sākhāsīsako. **Kipillikapuṭo**ti tambakipillikakuṭajaṃ. **Khaṇitti**nti kudālaṃ. **Koṭṭhakabandhanaṃ viya sīlaṃ** sammādiṭṭhiyā vaḍḍhanupāyassa mūlabhāvato. **Udakasiñcanaṃ viya dhammassavanaṃ** bhāvanāya paribrūhanato. **Mariyādāya thirabhāvakaraṇaṃ viya samatho** yathāvuttabhāvanādhiṭṭhānāya sīlamariyādāya daḷhabhāvāpādanato. Samāhitassa hi sīlaṃ thirataraṃ hoti. **Samīpe valliādīnaṃ haraṇaṃ viya kammaṭṭhāne khalanapakkhalanacchedanaṃ** ijjhitabbabhāvanāya vibandhāpanayanato. **Mūlakhaṇanaṃ viya sattannaṃ anupassanānaṃ bhāvanā** tassā vibandhassa mūlakānaṃ taṇhāmānadiṭṭhīnaṃ palikhaṇanato. Ettha ca yasmā suparisuddhasīlassa kammaṭṭhānaṃ anuyuñjantassa sappāyadhammassavanaṃ icchitabbaṃ, tato yathāsute atthe sākacchāsamāpajjanaṃ, tato kammaṭṭhānavisodhanena samathanipphatti, tato samāhitassa āraddhavipassakassa vipassanāpāripūri. Paripuṇṇavipassano maggasammādiṭṭhiṃ paribrūhetīti evametesaṃ aṅgānaṃ paramparāya sammukhā ca anuggaṇhanato ayamānupubbī kathitāti veditabbaṃ.

**453**.**Idha kiṃ pucchatī**ti idha evaṃ arahattaphalaṃ pāpitāya desanāya ‘‘kati panāvuso, bhavā’’ti bhavaṃ pucchanto kīdisaṃ anusandhiṃ upādāya pucchatīti attho. Teneva hi **‘‘mūlameva gato anusandhī’’**ti vatvā adhippāyaṃ pakāsento **‘‘duppañño’’**tiādimāha. **Duppañño**ti hi idha appaṭividdhasacco adhippeto, na jaḷo eva. **Kāmabhavo**tiādīsu kammopapattibhedato duvidhopi bhavo adhippetoti dassento **‘‘kāmabhavūpagaṃ kamma’’**ntiādimāha. Tattha yaṃ vattabbaṃ, taṃ **visuddhimaggetaṃsaṃvaṇṇanāyaṃ** (visuddhi. 2.647; visuddhi. mahāṭī. 2.646-647) vuttanayena veditabbaṃ. **Punabbhavassā**ti punappunaṃ aparāparaṃ bhavanato jāyanato punabbhavoti laddhanāmassa vaṭṭapabandhassa. Tenāha **‘‘idha vaṭṭaṃ pucchissāmī’’**ti. **Abhinibbattī**ti bhavayonigatiādivasena nibbatti. **Tahiṃ tahiṃ** tasmiṃ tasmiṃ bhavādike. **Abhinandanā**ti taṇhāabhinandanahetu. **Gamanāgamanaṃ hotīti**ādinā bhavādīsu sattānaṃ aparāparaṃ cutipaṭisandhiyo dasseti. **Khayanirodhenā**ti accantakhayasaṅkhātena anuppādanirodhena. **Ubhayametaṃ na vattabbaṃ** pahānābhisamayabhāvanābhisamayānaṃ accāsannakālattā. Vattabbaṃ taṃ hetuphaladhammūpacāravasena. Yathā hi padīpujjalanahetuko andhakāravigamo, evaṃ vijjuppādahetuko avijjānirodho, hetuphaladhammā ca samānakālāpi pubbāparakālā viya voharīyanti yathā – ‘‘cakkhuñca paṭicca rūpe ca uppajjati cakkhuviññāṇa’’nti (ma. ni. 1.204, 400; ma. ni. 3.420, 425, 426; saṃ. ni. 2.43-45; 2.4.60; kathā. 465, 467) paccayapaccayuppannakiriyā. **Gamanaṃ upacchijjati** idha kāmabhave parinibbānena. **Āgamanaṃ upacchijjati** tattha rūpārūpesu parinibbānena. **Gamanāgamanaṃ upacchijjati** sabbaso aparāparuppattiyā abhāvato.

**454**. Vivaṭṭakathāya parato jotitaṃ paṭhamaṃ jhānaṃ vivaṭṭaṃ patvā ṭhitassa ukkaṭṭhaniddesena ubhatobhāgavimuttassa nirodhasādhakaṃ vibhāvituṃ yuttanti āha **‘‘katamaṃ panāvusoti idha kiṃ pucchatī’’**tiādi. Tathā hi anantaraṃ nirodhasamāpajjanakena bhikkhunā jānitabbāni paṭhamassa jhānassa sampayogapahānaṅgāni pucchitāni. **Aṅgavavatthāna**nti jhānaṅgavavatthānaṃ. **Koṭṭhāsaparicchedo**ti tattha labbhamānaphassapañcamakādidhammakoṭṭhāsaparicchedo jānitabbo. Imasmiṃ jhāne ettakā dhammā saṃvijjanti, ettakā nirodhitāti jānitabbaṃ. **Upakārānupakārāni aṅgānī**ti nirodhasamāpattiyā upakārāni ca anupakārāni ca aṅgāni. Nirodhasamāpattiyā hi soḷasahi ñāṇacariyāhi navahi samādhicariyāhi ca pattabbattā taṃtaṃñāṇassa samādhicariyāhi samatikkamitabbā dhammā anupakārakaṅgāni, samatikkamakā upakārakaṅgāni. Tesañhi vasena yathānupubbaṃ upasantupasantaoḷārikabhāvāya bhavaggasamāpattiyā saṅkhārāvasesasukhumataṃ pattā cittacetasikā yathāparicchinnaṃ kālaṃ nirujjhanti, appavattiṃ gacchanti. **Tassā**ti nirodhassa. **Anantarapaccaya**nti anantarapaccayasadisaṃ. Na hi nirodhassa koci dhammo anantarapaccayo nāma atthi. Yañhi tadā cittacetasikānaṃ tathā nirujjhanaṃ, taṃ yathāvuttapubbābhisaṅkhārahetukāya nevasaññānāsaññāyatanasamāpattiyā ahosīti sā tassa anantarapaccayo viya hotīti taṃ vuttaṃ. **Cha samāpattiyo**ti suttantanayena vuttasuttantapiṭakasaṃvaṇṇanāti katvā. ‘‘Satta samāpattiyo’’ti pana vattabbaṃ, aññathā idaṃ ‘‘caturaṅgika’’nti na vattabbaṃ siyā. **Nayaṃ vā dassetvā**ti ādiantadassanavasena nayadassanaṃ katvā.

**455**. Evaṃ nirodhassa pādakaṃ vibhāvetvā idāni antonirodhe anupabandhabhāvato pañcannaṃ pasādānaṃ paccayapucchane paṭhamaṃ tāva te sarūpato āveṇikato āveṇikavisayato paṭissaraṇato ca pucchanavasena pāḷi pavattāti dassento **‘‘viññāṇanissaye pañca pasāde pucchanto’’**ti āha. **Gocaravisaya**nti ettha kāmaṃ tabbahulacāritāpekkhaṃ gocaraggahaṇaṃ, anaññatthabhāvāpekkhaṃ visayaggahaṇanti attheva gocaravisayabhāvānaṃ viseso, vivariyamānaṃ pana ubhayampi ārammaṇasabhāvamevāti āha **‘‘gocarabhūtaṃ visaya’’**nti. **Ekekassā**ti eko ekassa, añño aññassāti attho. Aññattho hi ayaṃ **eka**-saddo ‘‘ittheke abhivadantī’’tiādīsu (ma. ni. 3.27) viya. **Sace hī**tiādi abhūtaparikappanavacanametaṃ. Tattha **samodhānetvā**ti ekajjhaṃ katvā. **Vināpi mukhenā**tiādinā atthasallāpikanidassanaṃ nāma dasseti. Yathā viññāṇādhiṭṭhitameva cakkhu rūpaṃ passati, na kevalaṃ, evaṃ cakkhunissayameva viññāṇaṃ taṃ passati, na itaranti āha **‘‘cakkhupasāde upanehī’’**ti. Tena tesaṃ tattha saṃhaccakāritaṃ dasseti. **Yadi vā nīlaṃ yadi vā pītaka**nti idaṃ nīlapītādisabhāvajānanamattaṃ sandhāyāha. **Nīlaṃ pītaka**nti pajānanaṃ cakkhuviññāṇassa nattheva avikappakabhāvato. **Etesaṃ** cakkhuviññāṇādīnaṃ. Nissayasīsena nissitapucchā hesā, evañhi visayānubhavanacodanā samatthitā hoti. Tenāha **‘‘cakkhuviññāṇaṃ hī’’**tiādi. Yathāsakaṃ visayaṃ rajjanādivasena anubhavituṃ asamatthāni cakkhuviññāṇādīni, tattha samatthatāyeva ca natthi, na kiñci atthato paṭisarantāni viya hontīti vuttaṃ **‘‘kiṃ etāni paṭisarantī’’**ti. **Javanamano paṭisaraṇa**nti pañcadvārikaṃ itarañca sādhāraṇato vatvā puna yāya’ssa rajjanādipavattiyā paṭisaraṇatā, sā savisesā yattha labbhati, taṃ dassento **‘‘manodvārikajavanamano vā’’**ti āha. **Etasmiṃ pana dvāre**ti cakkhudvāre javanaṃ rajjati vā dussati vā muyhati vā, yato tattha aññāṇādiasaṃvaro pavattati.

**Tatrā**ti tasmiṃ javanamanasseva paṭisaraṇabhāve. **Dubbalabhojakā**ti hīnasāmatthiyā rājabhoggā. Sevakānaṃ gaṇanāya yojitadivase labbhamānakahāpaṇo **yuttikahāpaṇo**. Andubandhanena baddhassa vissajjanena labbhamānakahāpaṇo **bandhakahāpaṇo**. Kiñci paharante mā paharantūti paṭikkhipato dātabbadaṇḍo **māpahārakahāpaṇo**. So sabbopi parittakesu gāmikamanussesu tathā labbhamāno ettako hotīti āha **‘‘aṭṭhakahāpaṇo vā’’**tiādi. **Satavatthuka**nti satakarīsavatthukaṃ. Esa nayo sesapadadvayepi. **Tatthā**tiādi upamāsaṃsandhanaṃ, taṃ suviññeyyameva.

**456**.**Antonirodhasmiṃ pañca pasāde**ti nirodhasamāpannassa pavattamāne pañca pasāde. **Kiriyamayapavattasmi**nti javanādikiriyānibbattakadhammappavattiyaṃ. **Balavapaccayā hontī**ti pacchājātavippayuttaatthiavigatapaccayehi paccayā honti, upatthambhakabhāvena balavapaccayā honti. **Jīvitindriyaṃ paṭiccā**ti indriyaatthiavigatapaccayavasena paccayabhūtaṃ jīvitindriyaṃ paṭicca pañcavidhopi pasādo tiṭṭhati. **Jīvitindriyena vinā na tiṭṭhati** jīvitindriyarahitassa kammasamuṭṭhānarūpakalāpassa abhāvato. **Tasmā**ti yasmā anupālanalakkhaṇena jīvitena anupālitā eva usmā pavattati, na tena ananupālitā, tasmā usmā āyuṃ paṭicca tiṭṭhati. **Jālasikhaṃ paṭicca ābhā paññāyatī**ti jālasikhāsaṅkhātabhūtasaṅghātaṃ saheva pavattamānaṃ nissāya ‘‘ābhā’’ti laddhanāmā vaṇṇadhātu ‘‘ujjalati, andhakāraṃ vidhamati, rūpagatāni ca vidaṃsetī’’tiādīhi pakārehi ñāyati. **Taṃ ālokaṃ paṭiccā**ti taṃ vuttappakāraṃ ālokaṃ paccayaṃ labhitvā. **Jālasikhā paññāyatī**ti ‘‘appikā, mahatī, uju, kuṭilā’’tiādinā pākaṭā hoti.

**Jālasikhā****viya kammajatejo** nissayabhāvato. **Āloko viya jīvitindriyaṃ** tannissitabhāvato. Idāni upamopamitabbānaṃ sambandhaṃ dassetuṃ **‘‘jālasikhā hī’’**tiādi vuttaṃ. **Ālokaṃ gahetvāva uppajjatī**ti iminā yathā jālasikhāya saheva āloko uppajjati, evaṃ kammajusmanā saheva jīvitindriyaṃ uppajjatīti dasseti. Jālasikhāsannissayo tassā satiyeva honto āloko tāya uppādito viya hotīti āha **‘‘attanā janitaālokenevā’’**ti. Usmā nāmettha kammasamuṭṭhānā tejodhātu tannissitañca jīvitindriyaṃ tadanupālakañcāti āha **‘‘kammajamahābhūtasambhavena jīvitindriyena usmāya anupālana’’**nti. Na kevalaṃ khaṇaṭṭhitiyā eva, atha kho pabandhānupacchedassapi jīvitindriyaṃ kāraṇanti āha **‘‘vassasatampi kammajatejapavattaṃ pāletī’’**ti. Usmā āyuno paccayo honto sesabhūtasahito eva hotīti āha **‘‘mahābhūtānī’’**ti. Tathā āyupi sahajātarūpaṃ pālentameva usmāya paccayo hotīti vuttaṃ **‘‘mahābhūtāni pāletī’’**ti.

**457**. Āyu eva indriyapaccayādivasena sahajātadhammānaṃ anupālanavasena saṅkharaṇato **āyusaṅkhāro**. Bahuvacananiddeso pana anekasatasahassabhedesu rūpakalāpesu pavattiyā anekabhedanti katvā. Ārammaṇarasaṃ anubhavantīti **vedaniyā** yathā ‘‘niyyānikā’’ti. Tenāha **‘‘vedanā dhammāvā’’**ti. Sukhādibhedabhinnattā bahuvacananiddeso. Imesaṃ āyusaṅkhāravedanānaṃ ekantanirodhaṃ samāpannassa maraṇena bhavitabbaṃ vedanāya niruddhattā. Āyusaṅkhārānaṃ tathā aniruddhattā nirodhassa samāpajjanameva na siyā, kuto vuṭṭhānaṃ. Tena vuttaṃ pāḷiyaṃ ‘‘te ca hāvuso’’tiādi. **Vuṭṭhānaṃ paññāyati** saññāvedanādīnaṃ uppattiyā. Idāni tamatthaṃ vitthārato upamāya vibhāvetuṃ **‘‘yo hī’’**tiādi vuttaṃ. **Ukkaṇṭhitvā**ti nānārammaṇāpātato nibbinditvā. **Yathāparicchinnakālavasenā**ti yathāparicchinne kāle sampatte. **Rūpajīvitindriyapaccayā**ti indriyapaccayabhūtā. **Jālāpavattaṃ viya arūpadhammā** tejussadabhāvato visayobhāsanato ca. Udakappahāro viya nirodhasamāpattiyā pubbābhisaṅkhāro. **Pihitaaṅgārā viya rūpajīvitindriyaṃ** usmāmattatāya anobhāsanato. **Yathāparicchinnakālāgamana**nti yathāparicchinnakālassa upagamanaṃ. Anurūpapattivaseneva **rūpapavatti**ggahaṇaṃ. **Imaṃ rūpakāyaṃ jahantī**ti imasmā rūpakāyā kaḷevarā vigacchanti nappavattanti.

Kāyena saṅkharīyantīti **kāyasaṅkhārā** tappaṭibaddhavuttitāya. Vācaṃ saṅkharontīti **vacīsaṅkhārā**. Vitakketvā vicāretvā hi vācaṃ bhindati katheti. Cittena saṅkharīyantīti **cittasaṅkhārā** tappaṭibaddhavuttito. Cittasaṅkhāranirodhacodanāya rūpanirodho viya cittanirodho acodito tesaṃ tato aññattāti na cittasampayuttanirodho ekantiko vitakkādinirodhe tadabhāvato. Yaṃ pana vuttaṃ ‘‘vācā aniruddhā hotī’’ti, tampi na. Vācaṃ saṅkharontīti hi vacīsaṅkhārā, tesu niruddhesu kathaṃ vācāya anirodho. Cittaṃ pana niruddhesupi cittasaṅkhāresu tehi anabhisaṅkhatattā vitakkādinirodho viya pavattatiyevāti ayamettha parassa adhippāyo. Ānantariyakammaṃ kataṃ bhaveyya, cittassa aniruddhattā taṃ nissāya ca rūpadhammānaṃ anapagatattā te jīvanti eva nāmāti. **Byañjane abhinivesaṃ akatvā**ti ‘‘cittasaṅkhārā niruddhā’’ti vacanato teva niruddhā, na cittanti evaṃ neyyatthaṃ suttaṃ ‘‘nītattha’’nti abhinivesaṃ akatvā. **Ācariyānaṃ naye ṭhatvā**ti paramparāgatānaṃ ācariyānaṃ adhippāye ṭhatvāti attho. **Upaparikkhitabbo**ti suttantarāgamato suttantarapadassa aviparīto attho vīmaṃsitabbo. Yathā hi ‘‘asaññabhavo’’ti vacanato ‘‘saññāva tattha natthi, itare pana cittacetasikā santī’’ti ayamettha attho na gayhati. Yathā ca ‘‘nevasaññānāsaññāyatana’’nti vacanato ‘‘saññāva tattha tādisī, na phassādayo’’ti ayamettha attho na gayhati saññāsīsena desanāti katvā, evamidhāpi ‘‘cittasaṅkhārā niruddhā’’ti, ‘‘saññāvedayitanirodho’’ti ca desanāsīsameva. Sabbepi pana cittacetasikā tattha nirujjhantevāti ayamettha aviparīto attho veditabbo, tathāpubbābhisaṅkhārena sabbesaṃyeva cittacetasikānaṃ tattha nirujjhanato. Etena yaṃ pubbe ‘‘aññattā, tadabhāvato’’ti ca yuttivacanaṃ, tadayuttaṃ adhippāyānavabodhatoti dassitaṃ hoti. Tenāha **‘‘attho hi paṭisaraṇaṃ, na byañjana’’**nti.

**Upahatānī**ti bādhitāni. **Makkhitānī**ti dhaṃsitāni. Ārammaṇaghaṭṭanāya indriyānaṃ kilamatho cakkhunā bhāsurarūpasukhumarajadassanena vibhāvetabbo. Tathā hi uṇhakāle purato aggimhi jalante kharassare ca paṇave ākoṭite akkhīni bhedāni viya na sahanti sotāni ‘‘sikharena viya abhihaññantī’’ti vattāro honti.

**458**. Rūpāvacaracatutthajjhānameva rūpavirāgabhāvanāvasena pavattaṃ arūpajjhānanti nevasaññānāsaññāyatanaṃ vissajjento dhammasenāpati ‘‘sukhassa ca pahānā’’tiādinā vissajjesi. Apagamanena vigamena paccayā **apagamanapaccayā** sukhādippahānāni. **Adhigamapaccayā** pana kasiṇesu rūpāvacaracatutthajjhānaṃ heṭṭhimā tayo ca āruppā. Na hi sakkā tāni anadhigantvā nevasaññānāsaññāyatanamadhigantuṃ. **Nirodhato vuṭṭhānakaphalasamāpatti**nti nirodhato vuṭṭhānabhūtaṃ aniccānupassanāsamudāgataphalasamāpattiṃ. Sā hi ‘‘animittā cetovimuttī’’ti vuccati. Yathā samathanissando abhiññā, mettākaruṇāmuditābrahmavihāranissando upekkhābrahmavihāro, kasiṇanissando āruppā, samathavipassanānissando nirodhasamāpatti, evaṃ vipassanāya nissandaphalabhūtaṃ sāmaññaphalanti āha **‘‘vipassanānissandāya phalasamāpattiyā’’**ti. Ārammaṇā nāma sārammaṇadhammānaṃ visesato uppattinimittanti āha **‘‘sabbanimittānanti rūpādīnaṃ sabbārammaṇāna’’**nti. Natthi ettha kiñci saṅkhāranimittanti **animittā,** asaṅkhatā dhātūti āha **‘‘sabbanimittāpagatāya nibbānadhātuyā’’**ti. **Phalasamāpattisahajātaṃ manasikāraṃ sandhāyāha,** na āvajjanamanasikāraṃ. Na hettha tassa sambhavo anulomānantaraṃ uppajjanato.

**Imasmiṃ ṭhāne**ti idha vuttanirodhassa ādimajjhapariyosānānaṃ gahitānaṃ imasmiṃ pariyosānassa gahitaṭṭhāne. **Dvīhi balehī**ti samathavipassanābalehi. **Tayo ca saṅkhārāna**nti kāyasaṅkhārādīnaṃ tiṇṇaṃ saṅkhārānaṃ. **Soḷasahi ñāṇacariyāhī**ti aniccānupassanā, dukkhā, anattā, nibbidā, virāgā, nirodhā, paṭinissaggā, vivaṭṭānupassanā, sotāpattimaggo…pe… arahattaphalasamāpattīti imāhi soḷasahi ñāṇacariyāhi. **Navahi samādhicariyāhī**ti paṭhamajjhānasamādhiādīhi navahi samādhicariyāhi. Yo yathāvuttāsu cariyāsu puggalassa vasībhāvo, sā **vasībhāvatāpaññā**. Assā sā kathitāti yojanā. **Vinicchayakathā**ti vinicchayavasena pavattā **aṭṭhakathā** kathitā. Tasmā **visuddhimagge** (visuddhi. 2.868-869) **taṃsaṃvaṇṇanāyañca** (visuddhi. mahāṭī. 2.868) vuttanayena veditabbā.

**Valañjanasamāpatti** ariyavihāravasena viharaṇasamāpatti. **Ṭhitiyā**ti ettha pabandhaṭṭhiti adhippetā, na khaṇaṭṭhiti. Kasmā? Samāpajjanattā. Tenāha **‘‘ṭhitiyāti ciraṭṭhitattha’’**nti. **Addhānaparicchedo**ti ettakaṃ kālaṃ samāpattiyā vītināmessāmīti pageva kālaparicchedo. **Rūpādinimittavasenā**ti kammakammanimittagatinimittesu yathārahaṃ labbhamānarūpādinimittavasena. Tattha yasmā kammanimitte chabbidhampi ārammaṇaṃ labbhati, tasmā **‘‘sabbanimittāna’’**nti vuttaṃ, na sabbesaṃ ārammaṇānaṃ ekajjhaṃ, ekantato vā manasikātabbato. Lakkhaṇavacanañhetaṃ yathā ‘‘dātabbametaṃ bhesajjaṃ, yadi me byādhitā siyu’’nti.

**459**.**Nīlampi sañjānātī**tiādinā nīlādiggahaṇamukhena taṃvaṇṇānaṃ sattānaṃ sañjānanaṃ averādibhāvamanasikaraṇaṃ jotitanti āha **‘‘etasmiñhi ṭhāne appamāṇā cetovimutti kathitā’’**ti. Ettha ākiñcaññaṃ kathitanti sambandho. **‘‘Ettha suññatā’’ti, ‘‘ettha animittā’’**ti etthāpi eseva nayo. Nti ‘‘idha aññaṃ abhinavaṃ nāma natthī’’tiādinā vuttaṃ atthavacanaṃ. **Etā**ti appamāṇacetovimuttiādayo. **Ekanāmakā**ti ekekanāmakā, ye nānābyañjanāti adhippetā. **Eko dhammo**ti arahattaphalasamāpatti. **Catunāmako**ti appamāṇacetovimuttiādināmako. **Eta**nti etamatthaṃ. **Appamāṇā**ti anodhiso, odhisopi vā ‘‘ettakā’’ti aparimitā. **Asesetvā**ti asubhasamāpatti viya ekasseva aggahaṇato.

Kiñcāpi asubhanimittārammaṇampi kiñcanaṃ hoti, ārammaṇasaṅghaṭṭanassa kiñcanassa asubhasamāpattīnampi paṭibhāganimittasaṅkhātaṃ ārammaṇaṃ sabimbaṃ viya viggahaṃ kiñcanaṃ hutvā upaṭṭhāti, na tathā imassāti. Nanu brahmavihārapaṭhamāruppānampi paṭibhāganimittabhūtaṃ kiñci ārammaṇaṃ natthīti? Saccaṃ natthi, ayaṃ pana paṭhamāruppaviññāṇaṃ viya na paṭibhāganimittabhūtaārammaṇatāya evaṃ vuttā. **Attenā**ti attanā. Bhavati etena attāti abhidhānaṃ buddhi cāti **bhāvo,** attā. **Bhāva**-saddopi attapariyāyoti āha **‘‘bhāvaposapuggalādisaṅkhātenā’’**ti. **Nesaṃ** appamāṇasamādhiādīnaṃ catunnaṃ. **‘‘Nānatā pākaṭāvā’’**ti vuttaṃ nānattaṃ bhūmito ārammaṇato ca dassetuṃ **‘‘attho panā’’**tiādi vuttaṃ. Parittādibhāvena atītādibhāvena ajjhattādibhāvena ca na vattabbaṃ ārammaṇaṃ etissāti **navattabbārammaṇā** nibbānārammaṇaphalasamāpattibhāvato.

**Ettako**ti rāgādīhi saṃkiliṭṭhatāya ettakappamāṇo, uttāno parittacetasoti attho. Nibbānampi appamāṇameva pamāṇakaraṇānaṃ abhāvenāti ānetvā sambandho. **Akuppāti arahattaphalacetovimutti** paṭipakkhehi akopanīyatāya. **Kiñcatī**ti kattari paṭhito dhātu maddanatthoti āha **‘‘kiñcati maddatī’’**ti. Tassa payogaṃ dassetuṃ **‘‘manussā kirā’’**tiādi vuttaṃ.

Samūhādighanavasena sakiccaparicchedatāya ca saviggahā viya upaṭṭhitā saṅkhārā niccādiggāhassa vatthutāya **‘‘niccanimittaṃ sukhādinimitta’’**nti ca vuccati. Vipassanā pana tattha ghanavinibbhogaṃ karontī niccādiggāhaṃ vidhamentī ‘‘nimittaṃ samugghātetī’’ti vuttā ghananimittassa ārammaṇabhūtassa abhāvā. **Na gahitā**ti ekatthapadaniddese pāḷiyaṃ kasmā na gahitā? **Sā**ti suññatā cetovimutti. **Sabbatthā**ti appamāṇācetovimuttiādiniddesesu. **Ārammaṇavasenā**ti ārammaṇavasenapi ekatthā, na kevalaṃ sabhāvasarasatova. **Iminā pariyāyenā**ti appamāṇatotiādinā ārammaṇato laddhapariyāyena. **Aññasmiṃ pana ṭhāne**ti ākiñcaññādisaddapavattihetuto aññena hetunā appamāṇātisaddappavattiyaṃ etassa cetovimuttiyā honti. Esa nayo sesesupi. **Iminā pariyāyenā**ti iminā tāya tāya samaññāya voharitabbatāpariyāyena. Saccānaṃ dassanamukhena vaṭṭavasena uṭṭhitadesanaṃ arahattena kūṭaṃ gaṇhanto **yathānusandhināva desanaṃ niṭṭhapesi**. Yaṃ panettha atthato avibhattaṃ, taṃ suviññeyyameva.

Mahāvedallasuttavaṇṇanāya līnatthappakāsanā samattā.

## 4. Cūḷavedallasuttavaṇṇanā

**460**. Ayaṃ desanā yasmā pucchāvissajjanavasena pavattā, tasmā pucchakavissajjake pucchānimittañca samudāyato vibhāvetuṃ **‘‘ko panāya’’**ntiādi vuttaṃ. **Upāsakatta**nti amaggāgataṃ upāsakattaṃ. **Tesa**nti ekādasanahutānaṃ. Maggāgatena upasamena **santindriyo santamānaso**.

‘‘Kiṃ nu kho ajja bhavissati ayyaputto’’ti **vīthiṃ olokayamānā. Olambanattha**nti tassa hatthāvalambanatthaṃ pubbāciṇṇavasena attano hatthaṃ pasāresi. **Bahiddhā**ti attanā aññaṃ visabhāgavatthuṃ sandhāya vadati. **Paribhedakenā**ti pesuññavādinā.

Adhigamappicchatāya ‘‘na pakāsetabbo’’ti **cintesi**. Puna taṃ anukampanto **‘‘sace kho panāha’’**ntiādiṃ cintesi. **Eso dhammo**ti eso lokuttaradhammo. Vivaṭṭaṃ uddissa upacitaṃ nibbedhabhāgiyaṃ kusalaṃ **upanissayo**. ‘‘Yadi me upanissayo atthi, sakkā etaṃ paṭiladdhuṃ. Sacepi natthi, āyatiṃ upanissayo bhavissatī’’ti cirakālaparibhāvitāya ghaṭe padīpajālā viya abbhantare dippamānāya hetusampattiyā codiyamānā āha **‘‘evaṃ sante mayhaṃ pabbajjaṃ anujānāthā’’**ti.

**Lābhasakkāro uppajji** sucirakālaṃ katūpacitapuññatāya. **Abhinīhārasampannattā**ti sujātattherassa padumuttarassa bhagavato aggasāvakassa nipaccakāraṃ katvā – ‘‘tumhehi diṭṭhadhammassa bhāgī assa’’nti nibbedhabhāgiyaṃ dānaṃ datvā katapatthanāsaṅkhātasampannābhinīhārattā. **Nāticiraṃ kilamitthā**ti kammaṭṭhānaṃ bhāventī vipassanāya paripākavasena ciraṃ na kilamittha. Vuttamevatthaṃ vivarituṃ **‘‘ito paṭṭhāyā’’**tiādi vuttaṃ. **Dutiyagamanenā**ti pabbājanatthaṃ gamanato dutiyagamanena.

**Upanetvā**ti pañhassa atthabhāvena upanetvā. **Sakkāya**nti sakāyaṃ. **Upanikkhittaṃ** kiñci vatthuṃ **sampaṭicchamānā, viya** sampaṭicchantī viya. Eko eva pāso etissāti **ekapāsakā,** gaṇṭhi. Sā hi sumociyā, anekapāsā pana dummociyā, ekapāsaggahaṇaṃ vissajjanassa sukarabhāvadassanatthaṃ. **Paṭisambhidāvisaye ṭhatvā**ti etena theriyā pabhinnapaṭisambhidataṃ dasseti. **Paccayabhūtā**ti ārammaṇādivasena paccayabhūtā.

Theriyā visesādhigamassa attano avisayatāya visākho **‘‘na sakkā’’**tiādinā cintesīti daṭṭhabbaṃ. **Saccavinibbhogapañhabyākaraṇenā**ti saccapariyāpannassa dhammassa dassanato aññānaññatthaniddhāraṇabhedanāsaṅkhātassa vinibbhogapañhassa vissajjanena. **Dve saccānī**ti dukkhasamudayasaccāni. **Paṭinivattetvā**ti parivattetvā. **Gaṇṭhipañha**nti dubbinibbedhatāya gaṇṭhibhūtaṃ pañhaṃ.

**Na taṃyeva upādānaṃ te pañcupādānakkhandhā** ekadesassa samudāyatābhāvato, samudāyassa ca ekadesatābhāvato. **Nāpi aññatra pañcahi upādānakkhandhehi upādānaṃ** tassa tadekadesabhāvato. Na hi ekadeso samudāyavinimutto hoti. **Yadi hi taññevā**tiādinā ubhayapakkhepi dosaṃ dasseti. **Rūpādisabhāvampī**ti rūpavedanāsaññāviññāṇasabhāvampi, phassacetanādisabhāvampi **upādānaṃ siyā. Aññatra siyā**ti pañcahi upādānakkhandhehi visuṃyeva upādānaṃ yadi siyā. **Parasamaye**ti nikāyavāde. **Cittavippayutto anusayo**ti nidassanamattametaṃ nikāyavāde cittasabhāvābhāvaviññāṇādīnampi cittavippayuttabhāvapaṭijānanato. **Evaṃ byākāsī**ti ‘‘na kho, āvuso’’tiādinā khandhagatachandarāgabhāvena byākāsi. Atthadhammanicchayasambhavato **asambandhena**. Tesu katthacipi asammuyhanato **avitthāyantena**. Pucchāvisaye mohandhakāravigamanena **padīpasahassaṃ jālentena viya**. Saupādānupādānaṭṭhānaṃ anuttānatāya pacurajanassa **gūḷho**. Aggahitasaṅketānaṃ kesañci paṭicchāditasadisattā **paṭicchanno**. Tilakkhaṇabbhāhatadhammavisayatāya **tilakkhaṇāhato**. Gambhīrañāṇagocaratāya **gambhīro**. **Laddhapatiṭṭhā** ariyasaccasampaṭivedhanato. Evaṃ diṭṭhadhammādibhāvato **vesārajjappattā**. Sabbaso nivutthabrahmacariyatāya tiṇṇaṃ bhavānampi aparabhāge nibbāne nivutthavatīti **bhavamatthake ṭhitā**.

**461**.**‘‘Rūpaṃ attato samanupassatī’’**ti paduddhāraṃ katvā **‘‘idhekacco’’**tiādinā (paṭi. ma. 1.130) paṭisambhidāpāṭhena tadatthaṃ vivarati. Tattha **attato samanupassatī**ti attāti samanupassati, attabhāvena samanupassati. **Aha**nti attānaṃ niddisati. Ahaṃbuddhinibandhanañhi attānaṃ attavādī paññapeti, tasmā **yaṃ rūpaṃ so aha**nti yadetaṃ mama rūpaṃ nāma, so ahanti vuccamāno mama attā taṃ mama rūpanti **rūpañca attañca advayaṃ** anaññaṃ **samanupassati**. Tathā passato ca attā viya rūpaṃ, rūpaṃ viya vā attā aniccoti āpannameva. **Accī**ti jālasikhā. Sā ce vaṇṇo, cakkhuviññeyyāva siyā, na kāyaviññeyyā, vaṇṇopi vā kāyādiviññeyyo acciyā anaññattāti upameyyaṃ viya upamāpi diṭṭhigatikassa ayuttāva. **Diṭṭhipassanāyā**ti micchādiṭṭhisaṅkhātāya passanāya passati, na taṇhāmānapaññānupassanāya. Arūpaṃ vedanādiṃ attāti gahetvā chāyāya rukkhādhīnatāya **chāyāvantaṃ rukkhaṃ viya,** rūpassa santakabhāvena attādhīnatāya **rūpavantaṃ attānaṃ samanupassati**. Pupphādhīnatāya **pupphasmiṃ gandhaṃ viya** ādheyyabhāvena attādhīnatāya rūpassa **attani rūpaṃ samanupassati**. Yathā karaṇḍo maṇino ādhāro, evaṃ rūpampi attano ādhāroti katvā **attānaṃ rūpasmiṃ samanupassati. Eseva nayo**ti iminā attano vedanādīhi anaññattaṃ tesañcādhāraṇataṃ nissitatañca yathāvuttaṃ atidisati.

**Arūpaṃ attāti kathitaṃ** ‘‘vedanāvanta’’ntiādīsu viya rūpena vomissakatāya abhāvato. **Rūpārūpamissako attā kathito** rūpena saddhiṃ sesārūpadhammānaṃ attāti gahitattā. **Ucchedadiṭṭhi kathitā** rūpādīnaṃ vināsadassanato. Tenevāha ‘‘rūpaṃ attāti yo vadeyya, taṃ na upapajjati, attā me uppajjati ca veti cāti iccassa evamāgataṃ hotī’’tiādi. **Avasesesū**ti pannarasasu ṭhānesu. **Sassatadiṭṭhi kathitā** rūpavantādibhāvena gahitassa aniddhāritarūpattā.

Diṭṭhigatiko yaṃ vatthuṃ attāti samanupassati, yebhuyyena taṃ niccaṃ sukhanti ca samanupassateva. Sāvako pana tappaṭikkhepena sabbe dhammā anattāti sudiṭṭhattā rūpaṃ attāti na samanupassati, tathābhūto ca aniccaṃ dukkhaṃ anattāti samanupassati, tathā vedanādayoti dassento **‘‘na rūpaṃ attato’’**tiādimāha. Evaṃ bhavadiṭṭhipi avijjābhavataṇhā viya vaṭṭassa samudayoyevāti diṭṭhikathāyaṃ **‘‘ettakena gamanaṃ hotī’’**tiādi. Diṭṭhippahānakathāyañca **‘‘ettakena gamanaṃ na hotī’’**tiādi vuttaṃ.

**462**. Heṭṭhā vuttamatthameva pucchitattā **‘‘theriyā paṭipucchitvā vissajjetabbo’’**ti vatvā paṭipucchanavidhiṃ dassetuṃ **‘‘upāsakā’’**tiādi vuttaṃ. **Paṭipattivasenā**ti sakkāyanirodhagāminipaṭipadābhāvena. Saṅkhatāsaṅkhatavasena lokiyalokuttaravasena saṅgahitāsaṅgahitavasenāti ‘‘vasenā’’ti padaṃ paccekaṃ yojetabbaṃ. Tattha kāmaṃ asaṅkhato nāma maggo natthi, kiṃ saṅkhato, udāhu asaṅkhatoti pana pucchāvasena tathā vuttaṃ? ‘‘Ariyo’’ti vacaneneva maggassa lokuttarato siddhā, saṅgāhakakhandhapariyāpannānaṃ pana maggadhammānampi siyā lokiyatāti idha lokiyaggahaṇaṃ. Kiñcāpi saṅgahitapadameva pāḷiyaṃ āgataṃ, na asaṅgahitapadaṃ, ye pana saṅgāhakabhāvena vuttā, te saṅgahitā na hontīti **aṭṭhakathāyaṃ** asaṅgahitaggahaṇaṃ katanti daṭṭhabbaṃ. **Saṅkhato**tiādīsu samecca sambhuyya paccayehi katoti **saṅkhato**. Tathābhūto ca taṃsamaṅgino puggalassa pubbabhāgacetanāti mayhaṃ maggo aṭṭhaṅgiko hotu sattaṅgiko vāti cetitabhāvena **cetito**. Sahajātacetanāyapi cetitova tassā sahakārīkāraṇabhāvato, tato eva **pakappito āyūhito**. Paccayehi nipphāditattā **kato nibbattito** ca. **Samāpajjantena** attano santāne sammadeva āpajjantena uppādentena. Iti sattahipi padehi paccayanibbattitaṃyeva ariyamaggassa dasseti.

Asaṅgahito khandhānaṃ padeso etassa atthīti **maggo sappadeso**. Natthi etesaṃ padesāti **khandhā nippadesā**. Padissati etena samudāyoti hi **padeso,** avayavo. **Aya**nti maggo. **Sappadesattā** ekadesattā. **Nippadesehi** samudāyabhāvato niravasesapadesehi. Yathā nagaraṃ rajjekadesabhūtaṃ tadantogadhattā rajjena saṅgahitaṃ, evaṃ ariyamaggo khandhattayekadesabhūto tadantogadhattā tīhi khandhehi saṅgahitoti dasseti **‘‘nagaraṃ viya rajjenā’’**ti iminā. **Sajātito**ti samānajātitāya, samānasabhāvattā evāti attho. Ettha ca sīlakkhandho ‘‘nava koṭisahassānī’’tiādinā (visuddhi. 1.20; apa. aṭṭha. 2.55.55; paṭi. ma. aṭṭha. 1.1.37) vuttapabhedavasena ceva sampattasamādānaviratiādivasena ca gayhamāno nippadeso, maggasīlaṃ pana ājīvaṭṭhamakameva samucchedaviratimattamevāti sappadesaṃ. Samādhikkhandho parittamahaggatādivasena ceva upacārappanāsamādhivasena ca anekabhedatāya nippadeso, maggasamādhi pana lokuttarova, appanāsamādhi evāti sappadeso. Tathā paññākkhandho parittamahaggatādivasena ceva sutamayañāṇādivasena ca anekabhedatāya nippadeso, maggapaññā pana lokuttarāva, bhāvanāmayā evāti sappadesā. **Attano dhammatāyā**ti sahakārīkāraṇaṃ anapekkhitvā attano sabhāvena attano balena **appetuṃ na sakkoti** vīriyena anupatthambhitaṃ, satiyā ca anupaṭṭhitaṃ. **Paggahakicca**nti yathā kosajjapakkhe na patitā cittaṭṭhiti, tathā paggaṇhanakiccaṃ. **Apilāpanakicca**nti yathā ārammaṇe na pilavati, evaṃ apilāpanakiccaṃ.

**Ekato jātā**ti sahajātā. **Piṭṭhiṃ datvā onatasahāyo viya vāyāmo** samādhissa ārammaṇe appanāya visesapaccayabhāvato. **Aṃsakūṭaṃ datvā ṭhitasahāyo viya sati** samādhissa ārammaṇe daḷhapavattiyā paccayabhāvato. **Kiriyato**ti upakārakiriyato.

**Ākoṭetvā**ti ārammaṇaṃ āhanitvā. Tathā hi vitakko ‘‘āhananaraso’’ti, yogāvacaro ca ‘‘kammaṭṭhānaṃ takkāhataṃ vitakkapariyāhataṃ karotī’’ti vuccati. **Idhāpī**ti sammādiṭṭhisaṅkappesu. **Kiriyato**ti vuttappakāraupakārakiriyato.

Subhasukhādinimittaggāhavidhamanaṃ **catukiccasādhanaṃ. Paccayattenā**ti sahajātādipaccayabhāvena. **Catukiccasādhanavasenevā**ti idaṃ maggavīriyasseva gahitabhāvadassanaṃ. Tañhi ekaṃyeva hutvā catukiccaṃ yathāvuttaupakārakasabhāvena ca parivāraṭṭhena parikkhāro hoti. **Maggasampayuttadhammāna**nti iminā maggadhammānampi gahaṇaṃ, na taṃsampayuttaphassādīnaṃyeva. **Ekacittakkhaṇikā**ti maggacittuppādavasena ekacittakkhaṇikā.

**Sattahi ñāṇehī**ti paramukkaṃsagatehi sattahi javanehi sampayuttañāṇehi, sattahi vā anupassanāñāṇehi. Ādito sevanā **āsevanā,** tato paraṃ vaḍḍhanā **bhāvanā,** punappunaṃ karaṇaṃ **bahulīkamma**nti adhippāyenāha **‘‘aññena cittenā’’**tiādi. Adhippāyavasena niddhāretvā gahetabbatthaṃ **suttaṃ neyyatthaṃ**. Yathārutavasena gahetabbatthaṃ **nītatthaṃ. Evaṃ sante**ti yadi idaṃ suttaṃ nītatthaṃ, āsevanādi ca visuṃ visuṃ cittehi hoti, evaṃ sante. Āsevanādi nāma cittassa anekavāraṃ uppattiyā hoti, na ekavāramevāti āha **‘‘ekaṃ citta’’**ntiādi. Tatrāyaṃ saṅkhepattho – āsevanāvasena pavattamānaṃ cittaṃ sucirampi kālaṃ āsevanāvaseneva pavatteyya, tathā bhāvanābahulīkammavasena pavattamānānipi, na cettha ettakāneva cittāni āsevanāvasena pavattanti, ettakāni bhāvanāvasena, bahulīkammavasenāti niyamo labbhati. Iti anekacittakkhaṇikaariyamaggaṃ vadantassa dunnivāriyovāyaṃ doso. Yathā pana pubbabhāgepi nānācittesu pavattapariññādikiccānaṃ sammādiṭṭhiādīnaṃ paṭivedhakāle yathārahaṃ catukiccasādhanaṃ, ekacittakkhaṇikā ca pavatti, evaṃ vipassanāya pavattābhisaṅkhāravasena āsevanābhāvanābahulīkammāni paṭivedhakāle ekacittakkhaṇikāneva hontīti vadantānaṃ ācariyānaṃ na koci doso āsevanādīhi kātabbakiccassa tadā ekacittakkhaṇeyeva sijjhanato. Tenāha **‘‘ekacittakkhaṇikāvā’’**tiādi. **Sace sañjānātī**ti sace saññattiṃ gacchati. **Yāguṃ pivāhīti uyyojetabbo** dhammasākacchāya abhabbabhāvatoti adhippāyo.

**463**.**Puññābhisaṅkhārādīsū**ti **ādi**-saddena kāyasañcetanādi lakkhaṇe kāyasaṅkhārādikepi saṅgaṇhāti, na apuññāneñjābhisaṅkhāre eva. **Kāyapaṭibaddhattā kāyena saṅkharīyati,** na kāyasamuṭṭhānattā. Cittasamuṭṭhānā hi te dhammāti. **Nibbattīyatī**ti ca idaṃ kāye sati sabbhāvaṃ, asati ca abhāvaṃ sandhāya vuttaṃ. **Vāca**nti vacīghosaṃ. **Saṅkharotī**ti janeti. Tenāha **‘‘nibbattetī’’**ti. Na hi taṃ vitakkavicārarahitacittaṃ vacīghosaṃ nibbattetuṃ sakkoti. **Cittapaṭibaddhattā**ti etena cittassa nissayādipaccayabhāvo cittasaṅkhārasaṅkharaṇanti dasseti. **Aññamaññamissā**ti atthato bhinnāpi kāyasaṅkhārādivacanavacanīyabhāvena aññamaññamissitā abhinnā viya, tato eva **āluḷitā** saṃkiṇṇā **avibhūtā** apākaṭā **duddīpanā** duviññāpayā. **Ādānaggahaṇamuñcanacopanānī**ti yassa kassaci kāyena ādātabbassa ādānasaṅkhātaṃ gahaṇaṃ, vissajjanasaṅkhātaṃ muñcanaṃ, yathātathācalanasaṅkhātaṃ copananti imāni **pāpetvā** sādhetvā **uppannā**. Kāyato pavattā saṅkhārā, kāyena saṅkharīyantīti ca **kāyasaṅkhārātveva vuccanti. Hanusaṃcopana**nti hanusañcalanaṃ. **Vacībheda**nti vācānicchāraṇaṃ. Vācaṃ saṅkharontīti katvā idha **vacīsaṅkhārātveva vuccanti**.

**464**.**Samāpajjissa**nti padaṃ nirodhassa āsannānāgatabhāvavisayaṃ āsannaṃ vajjetvā dūrassa gahaṇe payojanābhāvato. Nirodhapādakassa nevasaññānāsaññāyatanacittassa ca gahaṇato paṭṭhāya nirodhaṃ samāpajjati nāmāti adhippāyena **‘‘padadvayena nevasaññānāsaññāyatanasamāpattikālo kathito’’**ti vuttaṃ. **Tathā cittaṃ bhāvitaṃ hotī**ti ettha addhānaparicchedacittaggahaṇaṃ itaresaṃ nānantariyabhāvato. Na hi baladvayañāṇasamādhicariyānaṃ vasībhāvāpādanacittehi vinā addhānaparicchedacittaṃ acittakabhāvāya hoti.

**Sesasaṅkhārehī**ti kāyasaṅkhāracittasaṅkhārehi. **Dutiyajjhāneyeva nirujjhati** anuppattinirodhena. Itaresupi eseva nayo. **Vuṭṭhahissa**nti padaṃ vuṭṭhahanassa āsannānāgatabhāvavisayaṃ āsannaṃ vajjetvā dūrassa gahaṇe payojanābhāvato. Nirodhato vuṭṭhānassa ca cittuppādena paricchinnattā tato oramevāti āha **‘‘padadvayena antonirodhakālo kathito’’**ti. Tathā **cittaṃ bhāvitaṃ hotī**ti yathā yathāparicchinnakālameva acittakabhāvo, tato paraṃ sacittakabhāvo hoti, tathā nirodhassa parikammacittaṃ uppāditaṃ hoti.

**Paṭisaṅkhā**ti paṭisaṅkhāya idameva kātabbaṃ jānitvā appavattimattaṃ. **Samāpajjantī**ti acittakabhāvaṃ sampadeva āpajjanti. Atha kasmā sattāhameva samāpajjantīti? Yathākālaparicchedakaraṇato, tañca yebhuyyena āhārūpajīvīnaṃ sattānaṃ upādinnakapavattassa ekadivasaṃ bhuttāhārassa sattāhameva yāpanato.

Sabbā phalasamāpatti assāsapassāse na samuṭṭhāpetīti idaṃ natthīti āha **‘‘samuṭṭhāpetī’’**ti. Yā pana na samuṭṭhāpeti, taṃ dassento **‘‘imassa pana…pe… na samuṭṭhāpetī’’**ti āha. Tattha **imassā**ti idha pāḷiyaṃ vuttanirodhasamāpajjanabhikkhuno. Tassa pana phalasamāpatti catutthajjhānikāvāti niyamo natthīti āha **‘‘kiṃ vā etenā’’**tiādi. **Abbohārikā**ti sukhumattabhāvappattiyā ‘‘atthī’’ti voharituṃ asakkuṇeyyāti keci. Nirodhassa pana pādakabhūtāya catutthajjhānādisamādhicariyāya vasena acatutthajjhānikāpi nirodhānantaraphalasamāpatti assāsapassāse na samuṭṭhāpetīti abhāvato eva te abbohārikā vuttā. Evañca katvā sañjīvattheravatthumhi ānītasamāpattiphalanidassanampi suṭṭhu upapajjati. Tenāha **‘‘bhavaṅgasamayenevetaṃ kathita’’**nti. **Kiriyamayapavattavaḷañjanakāle**ti ettha kiriyamayapavattaṃ kāyavacīviññattivipphāro, tassa vaḷañjanakāle pavattanasamaye. **Vācaṃ abhisaṅkhātuṃ na sakkonti** aviññattijanakattā tesaṃ vitakkavicārānaṃ.

**Saguṇenā**ti sarasena, sabhāvenāti attho. **Suññatā nāma phalasamāpatti** rāgādīhi suññattā. Tathā rāganimittādīnaṃ abhāvā **animittā,** rāgapaṇidhiādīnaṃ abhāvā **appaṇihitā**ti āha **‘‘animittaappaṇihitesupi eseva nayo’’**ti. Animittaṃ appaṇihitañca nibbānaṃ ārammaṇaṃ katvā uppannaphalasamāpattiyaṃ phasso animitto phasso appaṇihito phasso nāmāti imamatthaṃ **‘‘eseva nayo’’**ti iminā atidisati.

Attasuññatādassanato anattānupassanā suññatā, niccanimittugghāṭanato aniccānupassanā animittā, sukhappaṇidhipaṭikkhepato dukkhānupassanā appaṇihitāti āha – **‘‘suññatā…pe… vipassanāpi vuccatī’’**ti. **Aniccato vuṭṭhātī**ti saṅkhārānaṃ aniccākāraggāhiniyā vuṭṭhānagāminiyā parato ekatovuṭṭhānaubhatovuṭṭhānehi nimittapavattato vuṭṭhāti. **Aniccato pariggahetvā**ti ca idaṃ ‘‘na ekantikaṃ evampi hotī’’ti katvā vuttaṃ. Esa nayo sesesupi. Appaṇihitavipassanāya maggotiādinā, suññatavipassanāya maggotiādinā ca yojanaṃ sandhāyāha **‘‘eseva nayo’’**ti. **Vikappo āpajjeyya** āgamanassa vavatthānassa abhāvena avavatthānakarattā. **Evañhi tayo phassā phusantī**ti evaṃ saguṇato ārammaṇato ca nāmalābhe suññatādināmakā tayo phassā phusantīti aniyamavacanaṃ. **Sameti** yujjati ekasseva phassassa nāmattayayogato.

Sabbasaṅkhatavivittatāya **nibbānaṃ viveko nāma** upadhivivekoti katvā. **Ninnatā** tappaṭipakkhavimukhassa tadabhimukhatā. **Poṇatā** onamanaṃ, **pabbhāratā** tato vissaṭṭhabhāvo.

**465**. Cakkhādito rūpādīsu pavattarūpakāyato uppajjanato **pañcadvārikaṃ sukhaṃ kāyikaṃ nāma, manodvārikaṃ** cetophassajātāya **cetasikaṃ****nāma. Sabhāvaniddeso** sukhayatīti katvā. **Madhurabhāvadīpaka**nti iṭṭhabhāvajotanaṃ. **Vedayitabhāvadīpaka**nti vedakabhāvavibhāvakaṃ. Vedanā eva hi paramatthato ārammaṇaṃ vedeti, ārammaṇaṃ pana veditabbanti. Dukkhanti sabhāvaniddesotievamādiatthavacanaṃ sandhāyāha **‘‘eseva nayo’’**ti. **Ṭhitisukhā**ti ṭhitiyā dharamānatāya sukhā, na ṭhitikkhaṇamattena. Tenāha **‘‘atthibhāvo sukha’’**nti. **Vipariṇāmadukkhā**ti vipariṇamanena vigamanena dukkhā, na nirodhakkhaṇena. Tenāha **‘‘natthibhāvo dukkha’’**nti. Apariññātavatthukānañhi sukhavedanuparamo dukkhato upaṭṭhāti. Svāyamattho piyavippayogena dīpetabbo. **Ṭhitidukkhā vipariṇāmasukhā**ti etthāpi eseva nayo. Tenāha **‘‘atthibhāvo dukkhaṃ, natthibhāvo sukha’’**nti. Dukkhavedanuparamo hi sattānaṃ sukhato upaṭṭhāti. Evañhi vadanti – ‘‘tassa rogassa vūpasamena aho sukhaṃ jāta’’nti. **Jānanabhāvo**ti yāthāvasabhāvato avabujjhanaṃ. Adukkhamasukhañhi vedanaṃ jānantassa sukhaṃ hoti tassa sukhumabhāvato, yathā tadaññe dhamme salakkhaṇato sāmaññalakkhaṇato ca sammadeva avabodho paramaṃ sukhaṃ. Tenevāha –

‘‘Yato yato sammasati, khandhānaṃ udayabbayaṃ;

Labhatī pītipāmojjaṃ, amataṃ taṃ vijānata’’nti. (dha. pa. 374);

**Ajānanabhāvo**ti ettha vuttavipariyāyena attho veditabbo. Dukkhañhi sammohavihāroti. Aparo nayo **jānanabhāvo**ti jānanassa ñāṇassa sabbhāvo. Ñāṇasampayuttā hi ñāṇopanissayā ca adukkhamasukhā vedanā sukhā iṭṭhākārā. Yathāha ‘‘iṭṭhā ceva iṭṭhaphalā cā’’ti. **Ajānanabhāvo dukkha**nti ettha vuttavipariyāyena attho veditabbo.

**Katamo anusayo anusetī**ti kāmarāgānusayādīsu sattasu anusayesu katamo anusayo anusayavasena pavattati? Appahīnabhāvena hi santāne anusayantīti **anusayā,** anurūpaṃ kāraṇaṃ labhitvā uppajjantīti attho. Etena kāraṇalābhe sati uppajjanārahatā nesaṃ dassitā. Appahīnā hi kilesā kāraṇalābhe sati uppajjanti. Tenāha **‘‘appahīnaṭṭhena sayito viya hotī’’**ti. Te ca nippariyāyato anāgatā kilesā daṭṭhabbā, atītā paccuppannā ca taṃsabhāvattā tathā vuccanti. Na hi dhammānaṃ kālabhedena sabhāvabhedo atthi. Yadi appahīnaṭṭho anusayaṭṭho, nanu sabbepi kilesā appahīnā anusayā bhaveyyunti? Na mayaṃ appahīnatāmattena anusayaṭṭhaṃ vadāma, atha kho pana appahīnaṭṭhena thāmagatā kilesā anusayā. Idaṃ thāmagamanañca rāgādīnameva āveṇiko sabhāvo daṭṭhabbo, yato abhidhamme – ‘‘thāmagataṃ anusayaṃ pajahatī’’ti vuttaṃ. **So**ti rāgānusayo. **Appahīno**ti appahīnabhāvamukhena anusayanaṭṭhamāha. So ca apariññātakkhandhavatthuto, pariññātesu patiṭṭhaṃ na labhati. Tenāha **‘‘na sabbāya sukhāya vedanāya so appahīno’’**ti. Ārammaṇavasena cāyaṃ anusayaṭṭho adhippeto. Tenāha **‘‘na sabbaṃ sukhaṃ vedanaṃ ārabbha uppajjatīti attho’’**ti.

Vatthuvasenapi pana anusayaṭṭho veditabbo, yo ‘‘bhūmiladdha’’nti vuccati. Tena hi **aṭṭhakathāyaṃ** (visuddhi. 2.834) vuttaṃ –

‘‘Bhūmīti vipassanāya ārammaṇabhūtā tebhūmakā pañcakkhandhā. Bhūmiladdhaṃ nāma tesu khandhesu uppattirahaṃ kilesajātaṃ. Tena hi sā bhūmiladdhā nāma hoti, tasmā bhūmiladdhanti vuccati, sā ca kho na ārammaṇavasena. Ārammaṇavasena hi sabbepi atītānāgate pariññātepi ca khīṇāsavānaṃ khandhe ārabbha kilesā uppajjanti mahākaccānauppalavaṇṇādīnaṃ khandhe ārabbha soreyyaseṭṭhinandamāṇavakādīnaṃ viya. Yadi ca taṃ bhūmiladdhaṃ nāma siyā, tassa appaheyyato na koci bhavamūlaṃ pajaheyya, vatthuvasena pana bhūmiladdhaṃ veditabbaṃ. Yattha yattha hi vipassanāya apariññātā khandhā uppajjanti, tattha tattha uppādato pabhuti tesu vaṭṭamūlaṃ kilesajātaṃ anuseti. Taṃ appahīnaṭṭhena bhūmiladdhanti veditabba’’ntiādi.

**Esa nayo sabbatthā**ti iminā ‘‘na sabbāya dukkhāya vedanāya so appahīno, na sabbaṃ dukkhaṃ vedanaṃ ārabbha uppajjatī’’tiādiṃ atidisati. Tattha yaṃ vattabbaṃ, taṃ vuttanayeneva veditabbaṃ. ‘‘Yo anusayo yattha anuseti, so pahīyamāno tattha pahīno nāma hotī’’ti tattha tattha pahānapucchā, taṃ sandhāyāha **‘‘kiṃ pahātabbanti ayaṃ pahānapucchā nāmā’’**ti.

**Ekeneva byākaraṇenā**ti ‘‘idhāvuso, visākha, bhikkhu vivicceva kāmehī’’tiādinā (ma. ni. 1.374) ekeneva vissajjanena. **Dve pucchā**ti anusayapucchā pahānapucchāti dvepi pucchā vissajjesi. ‘‘Rāgaṃ tena pajahatī’’ti idamekaṃ vissajjanaṃ, ‘‘na tattha rāgānusayo anusetī’’ti idamekaṃ vissajjanaṃ, pucchānukkamañcettha anādiyitvā pahānakkamena vissajjanā pavattā. **‘‘Dve pucchā vissajjesī’’**ti saṅkhepato vuttamatthaṃ vivarituṃ **‘‘idhā’’**tiādi vuttaṃ. Tattha **tathāvikkhambhitameva katvā**ti iminā yo rāgaṃ vikkhambhetvā puna uppajjituṃ appadānato tathāvikkhambhitameva katvā maggena samugghāteti, tassa vasena ‘‘rāgaṃ tena pajahati, na tattha rāgānusayo anusetī’’ti vattabbanti dasseti. Kāmoghādīhi catūhi oghehi saṃsārabhavogheneva vā vegasā vuyhamānesu sattesu taṃ uttaritvā pattabbaṃ, tassa pana gādhabhāvato **patiṭṭhānabhūtaṃ**. Tenāha bhagavā – ‘‘tiṇṇo pāraṅgato thale tiṭṭhati brāhmaṇo’’ti (saṃ. ni. 4.238; itivu. 69; pu. pa. 187).

Suññatādibhedena anekabhedattā pāḷiyaṃ ‘‘anuttaresū’’ti bahuvacananiddesoti **‘‘anuttarā vimokkhā’’**ti vatvā puna tesaṃ sabbesampi arahattabhāvasāmaññena **‘‘arahatte’’**ti vuttaṃ. Visaye cetaṃ bhummaṃ. **Patthanaṃ paṭṭhapentassā**ti ‘‘aho vatāhaṃ arahattaṃ labheyya’’nti patthanaṃ upaṭṭhapentassa, patthentassāti attho. **Paṭṭhapentassā**ti cettha hetumhi **anta**saddo. Kathaṃ pana arahattavisayā patthanā uppajjatīti? Na kāci arahattaṃ ārammaṇaṃ katvā patthanā uppajjati anadhigatattā avisayabhāvato. Parikappitarūpaṃ pana taṃ uddissa patthanā uppajjati. **‘‘Uppajjati pihāpaccayā’’ti vuttaṃ** paramparapaccayataṃ sandhāya, ujukaṃ pana paccayabhāvo natthīti vuttaṃ **‘‘na patthanāya paṭṭhapanamūlakaṃ uppajjatī’’**ti. **Idaṃ pana sevitabbaṃ domanassaṃ** akusalappahānassa kusalābhivuḍḍhiyā ca nimittabhāvato. Tenāha bhagavā – ‘‘domanassampāhaṃ, devānaminda, duvidhena vadāmi sevitabbampi asevitabbampī’’ti (dī. ni. 2.359-362). Tīhi māsehi sampajjanakā **temāsikā**. Sesapadadvayepi eseva nayo. **Imasmiṃ vāre**ti imasmiṃ pavāraṇavāre. **Visuddhipavāraṇa**nti ‘‘parisuddho aha’’nti evaṃ pavattaṃ visuddhipavāraṇaṃ. Arahantānameva hesa pavāraṇā.

Na kadāci pahātabbassa pahāyakatā atthīti dassento **‘‘na domanassena vā’’**tiādiṃ vatvā pariyāyenetaṃ vuttaṃ, taṃ vibhāvento **‘‘ayaṃ panā’’**tiādimāha. Yaṃ panettha vattabbaṃ, taṃ parato vitthārena āgamissati. **Paṭipadaṃ gahetvā** patthanaṃ katvā patthanaṃ ṭhapetvā. **Paṭisañcikkhatī**ti ovādavasena attānaṃ samuttejento katheti. **Sīlena hīnaṭṭhāna**nti aññehi arahattāya paṭipajjantehi sīlena hīnaṭṭhānaṃ kiṃ tuyhaṃ atthīti adhippāyo. **Suparisuddha**nti akhaṇḍādibhāvato sudhotajātimaṇi viya suṭṭhu parisuddhaṃ. **Supaggahita**nti kadācipi saṅkocābhāvato vīriyaṃ suṭṭhu paggahitaṃ. **Paññā**ti vipassanāpaññā paṭipakkhehi anadhibhūtatāya akuṇṭhā tikkhavisadā saṅkhārānaṃ sammasane **sūrā hutvā vahati** pavattati. **Pariyāyenā**ti tassa domanassassa arahattupanissayatāpariyāyena. Ārammaṇavasena anusayanaṃ idhādhippetanti āha **‘‘na taṃ ārabbha uppajjatī’’**ti. Anuppajjanamettha pahānaṃ nāmāti vuttaṃ **‘‘pahīnova tattha paṭighānusayoti attho’’**ti. Tatiyajjhānena vikkhambhetabbā avijjā, sā eva ariyamaggena samucchindīyatīti **‘‘avijjānusayaṃ vikkhambhetvā’’**tiādi vuttaṃ, anusayasadisatāya vā. ‘‘Rāgānusayaṃ vikkhambhetvā’’ti etthāpi eseva nayo. **Catutthajjhāne nānuseti nāma** tattha kātabbakiccākaraṇato.

**466**.**Tasmā**ti paccanīkattā sabhāvato kiccato paccayato cāti adhippāyo. **Visabhāgapaṭibhāgo kathito** ‘‘kaṇhasukkasappaṭibhāgā dhammā’’tiādīsu viya. **Andhakārā**ti andhakārasadisā appakā sabhāvato. **Avibhūtā** apākaṭā anoḷārikabhāvato. Tato eva **duddīpanā** duviññāpanā. **Tādisāvā**ti upekkhāsadisāva. Yathā upekkhā sukhadukkhāni viya na oḷārikā, evaṃ avijjā rāgadosā viya na oḷārikā. Atha kho andhakārā avibhūtā duddīpanā duviññāpanāti attho. **Sabhāgapaṭibhāgo kathito** ‘‘paṇidhi paṭighoso’’tiādīsu viya. **Yattakesu ṭhānesū**ti dukkhādīsu yattakesu ṭhānesu, yattha vā ñeyyaṭṭhānesu. **Visabhāgapaṭibhāgo**ti andhakārassa viya āloko vighātakapaṭibhāgo. **Vijjā**ti maggañāṇaṃ adhippetaṃ, **vimuttī**ti phalanti āha **‘‘ubhopete dhammā anāsavā’’**ti. **Anāsavaṭṭhenā**tiādīsu paṇītaṭṭhenātipi vattabbaṃ. Sopi hi vimuttinibbānānaṃ sādhāraṇo, vimuttiyā asaṅkhataṭṭhena nibbānassa visabhāgatāpi labbhateva. **Pañhaṃ atikkamitvā gatosi,** apucchitabbaṃ pucchantoti adhippāyo. **Pañhānaṃ paricchedapamāṇaṃ gahetuṃ** yuttaṭṭhāne aṭṭhatvā tato paraṃ pucchanto **nāsakkhi** pañhānaṃ pariyantaṃ gahetuṃ. **Appaṭibhāgadhammassā**ti nippariyāyato sabhāgapaṭibhāgena appaṭibhāgadhammassa. Anāgatādipariyāyena nibbānassa sabhāgapaṭibhāgo vutto, visabhāge ca attheva saṅkhatadhammā, tasmā nippariyāyato kiñci sabhāgapaṭibhāgaṃ sandhāya pucchatīti katvā **‘‘accayāsī’’**tiādi vuttaṃ. Asaṅkhatassa hi appatiṭṭhassa ekantaniccassa sato nibbānassa kuto nippariyāyena sabhāgassa sambhavo. Tenāha **‘‘nibbānaṃ nāmeta’’**ntiādi.

**Viraddho**ti ettha sabhāgapaṭibhāgaṃ pucchissāmīti nicchayābhāvato pucchitamatthaṃ virajjhitvāva pucchi, na ajānitvāti attho. Etena heṭṭhā sabbapucchā diṭṭhasaṃsandananayena jānitvāva pavattāti dīpitaṃ hoti. Therī pana taṃ taṃ pucchitamatthaṃ sabhāvato vibhāventī satthu desanāñāṇaṃ anugantvāva vissajjesi. **Nibbānogadha**nti nibbānaṃ ogāhitvā ṭhitaṃ nibbānantogadhaṃ. Tenāha **‘‘nibbānabbhantaraṃ nibbānaṃ anupaviṭṭha’’**nti. **Assā**ti brahmacariyassa.

**467**.**Paṇḍiccena****samannāgatā**ti ettha vuttapaṇḍiccaṃ dassetuṃ **‘‘dhātukusalā’’**tiādi vuttaṃ. Tenevāha – ‘‘kittāvatā nu kho, bhante, paṇḍito hoti? Yato kho, ānanda, bhikkhu dhātukusalo ca hoti, āyatanakusalo ca paṭiccasamuppādakusalo ca ṭhānāṭṭhānakusalo ca. Ettāvatā nu kho, ānanda, bhikkhu paṇḍito hotī’’ti (ma. ni. 3.124). **Paññāmahattaṃ** nāma theriyā asekkhappaṭisambhidappattāya paṭisambhidāyo pūretvā ṭhitatāti taṃ dassetuṃ **‘‘mahante atthe’’**tiādi vuttaṃ. **Rājayuttehī**ti rañño kamme niyuttapurisehi. **Āhaccavacanenā**ti satthārā karaṇādīni āhanitvā pavattitavacanena. Yadettha atthato na vibhattaṃ, taṃ heṭṭhā vuttanayattā suviññeyyameva.

Cūḷavedallasuttavaṇṇanāya līnatthappakāsanā samattā.

## 5. Cūḷadhammasamādānasuttavaṇṇanā

**468**.**Dhammoti****gahitagahaṇānī**ti dhammo vā hotu itaro vā, dhammoti paggahitaggāhappavattā cariyāva. **Āyūhanakkhaṇe**ti tassa dhammoti gahitassa pavattanakkhaṇe. **Sukha**nti akicchaṃ. Tenāha **‘‘sukara’’**nti. **Dukkhavipāka**nti aniṭṭhaphalavipaccanaṃ.

**469**. Yathā cakkhādīnaṃ pañcannaṃ indriyānaṃ yathāsakaṃ visayaggahaṇaṃ sabhāvasiddhaṃ, evaṃ manasopi. Te ca visayā iṭṭhākārato gahaṇe na koci doso, purisattabhāve na ca te dosaṃ pavattentīti ayaṃ tesaṃ samaṇabrāhmaṇānaṃ laddhīti āha **‘‘vatthukāmesupi kilesakāmesupi doso natthī’’**ti, assādetvā visayaparibhoge natthi ādīnavo, tappaccayā na koci antarāyoti adhippāyo. **Pātabyataṃ āpajjantī**ti paribhuñjanakataṃ upagacchanti. Paribhogattho hi ayaṃ **pā**-saddo kattusādhano ca **tabya**-saddo, yathāruci paribhuñjantīti attho. Kilesakāmopi assādiyamāno vatthukāmantogadhoyeva, kilesakāmavasena pana nesaṃ assādetabbatāti āha **‘‘vatthukāmesu kilesakāmena pātabyata’’**nti. **Kilesakāmenā**ti karaṇatthe karaṇavacanaṃ. **Pātabyataṃ paribhuñjitabbata**nti etthāpi kattuvaseneva attho veditabbo. **Moḷiṃ katvā**ti veṇibandhavasena moḷiṃ katvā. **Tāpasaparibbājikāhī**ti tāpasapabbajjūpagatāhi. **Pariññaṃ paññapentī**ti idaṃ ‘‘pahānamāhaṃsū’’ti padasseva vevacananti **‘‘pahānaṃ samatikkamaṃ paññapentī’’**ti vuttaṃ. Tena kāmā nāmete aniccā dukkhā vipariṇāmadhammāti yāthāvato parijānanaṃ idha ‘‘pahāna’’nti adhippetaṃ, na vinābhāvamattanti dasseti. **Māluvāsipāṭikā**ti māluvāvidalaṃ māluvāphale poṭṭalikā. **Santāsaṃ āpajjeyyā**ti sāle adhivatthadevatāya pavattiṃ gahetvā vuttaṃ. Tadā hi tassā evaṃ hoti. **Koviḷārapattasadisehī**ti mahākoviḷārapattasaṇṭhānehi. Saṇṭhānavasena hetaṃ vuttaṃ, māluvāpattā pana koviḷārapattehi mahantatarāni ceva ghanatarāni ca honti. Vipulabahughanagarupattatāya **mahantaṃ bhāraṃ janetvā. Sāti** māluvālatā. **Oghana**nti heṭṭhato olambanahetubhūtaṃ ghanabhāvaṃ.

**Andhavanasubhagavana**ggahaṇaṃ tesaṃ abhilakkhitabhāvato. **Nāḷikerādīsu** tiṇajātīsu. Khādanupalakkhaṇaṃ upacikānaṃ uṭṭhahanaggahaṇanti āha **‘‘uṭṭhaheyyu’’**nti. **Keḷiṃ karontī viyā**ti vilambananadī viya keḷiṃ karontī. Idāni ahaṃ taṃ ajjhottharinti pamodamānā viya ito cito ca vipphandamānā **vilambantī. Samphassopi sukho** mudutaluṇakomalabhāvato. **Dassanampi sukhaṃ** ghanabahalapattasaṃhatatāya. **Somanassajātā**ti pubbe anussavavasena bhavanavināsabhayā santāsaṃ āpajji, idāni tassā sampattidassanena palobhitā somanassajātā ahosi.

**Viṭabhiṃ kareyyā**ti ātānavitānavasena jaṭentī jālaṃ kareyya. Tathābhūtā ca ghanapattasañchannatāya chattasadisī hotīti āha **‘‘chattākārena tiṭṭheyyā’’**ti. **Sakalaṃ rukkha**nti upari sabbasākhāpasākhaṃ sabbarukkhaṃ. **Bhassamānā**ti paliveṭhanavaseneva otaramānā. **Yāva mūlā otiṇṇasākhāhī**ti māluvā bhārena onamitvā rukkhassa yāva mūlā otiṇṇasākhāhi puna abhiruhamānā. **Sabbasākhā**ti heṭṭhā majjhe upari cāti sabbāpi sākhāyo paliveṭhentī. **Saṃsibbitvā** jālasantānakaniyāmena jaṭetvā. Evaṃ aparāparaṃ saṃsibbanena **ajjhottharantī. Sabbasākhā heṭṭhā katvā sayaṃ upari ṭhatvā** mahābhārabhāvena **vāte vā vāyante deve vā vassante padāleyya. Sākhaṭṭhakavimāna**nti sākhāpaṭibaddhaṃ vimānaṃ. Yasmā idha satthārā ‘‘seyyathāpi, bhikkhave’’tiādinā bhūtapubbameva vatthu upamābhāvena āhaṭaṃ, tasmā **‘‘idaṃ pana vimāna’’**ntiādi vuttaṃ.

**471**.**Bahalarāgasabhāvo**ti paccavekkhaṇāhi nīharituṃ asakkuṇeyyatāya balavā hutvā abhibhavanarāgadhātuko. **Rāgaja**nti rāganimittajātaṃ. **Diṭṭhe diṭṭhe ārammaṇe**ti diṭṭhe diṭṭhe visabhāgārammaṇe. **Nimittaṃ gaṇhātī**ti kilesuppattiyā kāraṇabhūtaṃ anubyañjanaso nimittaṃ gaṇhāti, sikkhāgāravena pana kilesehi nissitaṃ maggaṃ na paṭipajjati, tato eva ācariyupajjhāyehi āṇattaṃ daṇḍakammaṃ karoteva. Tenāha **‘‘na tveva vītikkamaṃ karotī’’**ti. **Hatthaparāmāsādīnī**ti – ‘‘ehi tāva tayā vuttaṃ mayā vuttañca amutra gantvā vīmaṃsissāmā’’tiādinā hatthaggahaṇādīni karonto, na karuṇāmettānidānavasena. **Mohajātiko**ti bahalamohasabhāvo.

**472**.**Kammaniyāmenā**ti purimajātisiddhena lobhussadatādiniyamitena kammaniyāmena. Idāni taṃ lobhussadatādiṃ vibhāgena dassetuṃ **‘‘yassa hī’’**tiādi āraddhaṃ. Tattha **kammāyūhanakkhaṇe**ti kammakaraṇavelāya. **Lobho balavā**ti tajjāya sāmaggiyā sāmatthiyato lobho adhiko hoti. **Alobho mando**ti tappaṭipakkho alobho dubbalo hoti. Kathaṃ panete lobhālobhā aññamaññaṃ ujuvipaccanīkabhūtā ekakkhaṇe pavattanti? Na kho panetaṃ evaṃ daṭṭhabbaṃ ‘‘ekakkhaṇe pavattantī’’ti, nikantikkhaṇaṃ pana āyūhanakkhaṇameva katvā evaṃ vuttaṃ. Esa nayo sesesu. **Pariyādātu**nti abhibhavituṃ na sakkoti. Yo hi ‘‘evaṃsundaraṃ evaṃvipulaṃ evaṃmahagghañca na sakkā parassa dātu’’ntiādinā amuttacāgatādivasena pavattāya cetanāya sampayutto alobho sammadeva lobhaṃ pariyādātuṃ na sakkoti. Dosamohānaṃ anuppattiyaṃ tādisapaccayalābheneva **adosāmohā balavanto. Tasmā**ti lobhādosāmohānaṃ balavabhāvato alobhadosamohānañca dubbalabhāvatoti vuttameva kāraṇaṃ paccāmasati. **So**ti taṃsamaṅgī. **Tena kammenā**ti tena lobhādiupanissayavatā kusalakammunā. **Sukhasīlo**ti sakhilo. Tamevatthaṃ **akkodhano**ti pariyāyena vadati.

**Mandā alobhādosā** lobhadose pariyādātuṃ na sakkonti, **amoho pana balavā** mohaṃ pariyādātuṃ sakkotīti evaṃ yathārahaṃ paṭhamavāre vuttanayeneva atidesattho veditabbo. **Purimanayenevā**ti pubbe vuttanayānusārena. **Duṭṭho**ti kodhano. **Dandho**ti mandamañño. **Sukhasīlako**ti sukhasīlo.

Ettha ca lobhavasena, dosamoha-lobhadosa-lobhamoha-dosamoha-lobhadosamohavasenāti tayo ekakā, tayo dukā, eko tikoti lobhādiussadavasena akusalapakkhe eva satta vārā, tathā kusalapakkhe alobhādiussadavasenāti cuddasa vārā labbhanti. Tattha alobhadosamohā, alobhādosamohā, alobhadosāmohā balavantoti āgatehi kusalapakkhe tatiyadutiyapaṭhamavārehi dosussadamohussadadosamohussadavārā gahitā eva honti. Tathā akusalapakkhe lobhādosāmohā, lobhadosāmohā, lobhādosamohā balavantoti āgatehi tatiyadutiyapaṭhamavārehi adosussadaamohussadaadosāmohussadavārā gahitā evāti akusalakusalapakkhesu tayo tayo vāre antogadhe katvā aṭṭheva vārā dassitā. Ye pana ubhayasammissatāvasena lobhālobhussadavārādayo apare ekūnapaññāsa vārā kāmaṃ dassetabbā, tesaṃ asambhavato eva na dassitā. Na hi ‘‘ekasmiṃ santāne antarena avatthantaraṃ lobho ca balavā alobho cā’’tiādi yujjati. Paṭipakkhavasena vāpi etesaṃ balavadubbalabhāvo sahajātadhammavasena vā. Tattha lobhassa tāva paṭipakkhavasena anabhibhūtatāya balavabhāvo, tathā dosamohānaṃ adosāmohehi. Alobhādīnaṃ pana lobhādianabhibhavanato. Sabbesañca samānajātiyasamadhibhuyya pavattivasena sahajātadhammato balavabhāvo. Tena vuttaṃ **aṭṭhakathāyaṃ** (ma. ni. aṭṭha. 2.472) – ‘‘lobho balavā, alobho mando. Adosāmohā balavanto, dosamohā mandā’’tiādi, so ca nesaṃ mandabalavabhāvo purimūpanissayato tathā āsayassa paribhāvitatāya veditabbo. Tenevāha **‘‘kammaniyāmenā’’**ti. Sesaṃ vuttanayattā suviññeyyamevāti.

Cūḷadhammasamādānasuttavaṇṇanāya līnatthappakāsanā samattā.

## 6. Mahādhammasamādānasuttavaṇṇanā

**473**. Evaṃ idāni vuccamānākāro kāmo kāmanaṃ icchā etesanti **evaṃkāmā**. Evaṃ chando chandanaṃ rocanaṃ ajjhāsayo etesanti **evaṃchandā**. Abhimukhaṃ, abhinivissa vā pakārehi eti upagacchatīti adhippāyo, laddhi. Sā hi laddhabbavatthuṃ abhimukhaṃ ‘‘evameta’’nti abhinivisantī tena tena pakārena upagacchati, hatthagataṃ katvā tiṭṭhati na vissajjeti. Evaṃ vuccamānākāro adhippāyo etesanti **evaṃadhippāyā**. Bhagavā mūlaṃ kāraṇaṃ etesaṃ yāthāvato adhigamāyāti **bhagavaṃmūlakā**. Tenāha **‘‘bhagavantañhi nissāya mayaṃ ime dhamme ājānāma paṭivijjhāmā’’**ti. **Amhākaṃdhammā**ti tehi attanā adhigantabbatāya vuttaṃ. Sevitabbānañhi yāthāvato adhigamañāṇāni adhigacchanakasambandhīni, tāni ca sammāsambuddhamūlakāni anaññavisayattā. Tenāha **‘‘pubbe kassapasambuddhenā’’**tiādi. Bhagavā netā tesanti **bhagavaṃnettikā. Netā**ti sevitabbadhamme vineyyasantānaṃ pāpetā. **Vinetā**ti asevitabbadhamme vineyyasantānato apanetā. Tadaṅgavinayādivasena vā **vinetā. Anunetā**ti ime dhammā sevitabbā, ime na sevitabbāti ubhayasampāpanāpanayanatthaṃ paññapetā. Tenāha **‘‘yathāsabhāvato’’**tiādi.

Paṭisaranti etthāti paṭisaraṇaṃ, bhagavā paṭisaraṇaṃ etesanti **bhagavaṃpaṭisaraṇā**. Paṭisarati sabhāvasampaṭivedhavasena paccekamupagacchatīti vā paṭisaraṇaṃ, bhagavā paṭisaraṇaṃ etesanti **bhagavaṃpaṭisaraṇā. Paṭivedhavasenā**ti paṭivijjhitabbatāvasena. Asatipi mukhe atthato evaṃ vadanto viya hotīti āha **‘‘phasso āgacchati, ahaṃ bhagavā kiṃ nāmo’’**ti. **Paṭibhātū**ti ettha paṭi-saddāpekkhāya ‘‘bhagavanta’’nti upayogavacanaṃ, attho pana sāmivacanavaseneva veditabboti dassento āha **‘‘bhagavato’’**ti **paṭibhātū**ti ca bhagavato bhāgo hotu. Bhagavato hi esa bhāgo, yadidaṃ dhammassa desanā, amhākaṃ pana bhāgo savananti adhippāyo. Keci pana **paṭibhātū**ti padissatūti atthaṃ vadanti, ñāṇena dissatu, desīyatūti vā attho. **Upaṭṭhātū**ti ca ñāṇassa paccupaṭṭhātu.

**474**.**Nissayitabbe**ti attano santāne uppādanavasena apassayitabbe. Tatiyacatutthadhammasamādānāni hi apassāya sattānaṃ etarahi āyatiñca sampattiyo abhivaḍḍhanti. **Bhajitabbe**ti tasseva vevacanaṃ. **Sevitabbe**ti vā sappurisupassayasaddhammassavanayonisomanasikāre sandhāyāha. **Bhajitabbe**ti tappaccaye dānādipuññadhamme.

**475**.**Uppaṭipāṭiākārenā**ti paṭhamaṃ saṃkilesadhamme dassetvā pacchā vodānadhammadassanaṃ satthu desanāpaṭipāṭi, yathā – ‘‘vāmaṃ muñca, dakkhiṇaṃ gaṇhā’’ti (dha. sa. aṭṭha. 498; visuddhi. mahāṭī. 1.14), tathā uppaṭipāṭipakārena, sā ca kho purimesu dvīsu dhammasamādānesu, pacchimesu pana paṭipāṭiyāva mātikā paṭṭhapitā. **Yathādhammarasenevā**ti pahātabbapahāyakadhammānaṃ yathāsabhāveneva. Sabhāvo hi yāthāvato rasitabbato jānitabbato ‘‘raso’’ti vuccati. Paṭhamaṃ pahātabbadhamme dassetvā tadanantaraṃ ‘‘ime dhammā etehi pahīyantī’’ti pahāyakadhammadassanaṃ desanānupubbī. **Gahaṇaṃ** ādiyanaṃ attano santāne uppādanaṃ.

**478**. Vadhadaṇḍādīhi bhītassa upasaṅkamane, micchā caritvā tathā apagamane ca pubbāparacetanānaṃ vasena micchācāro dukkhavedano hoti, tathā issānindādīhi upaddutassa aparacetanāvasena, evaṃ abhijjhāmicchādiṭṭhīsupi yathārahaṃ veditabbaṃ. **Tissannampi cetanāna**nti pubbāparasanniṭṭhāpakacetanānaṃ. Adinnādānaṃ musāvādo pisuṇavācā samphappalāpoti imesaṃ catunnaṃ sanniṭṭhāpakacetanānaṃ sukhasampayuttā vā upekkhāsampayuttā vāti ayaṃ nayo idha adhikatattā na uddhaṭo. **Domanassameva cettha dukkha**nti idaṃ pubbabhāgāparabhāgacetanāpi cettha āsannā domanassasahagatā eva hontīti katvā vuttaṃ. Anāsannā pana sandhāya **‘‘pariyeṭṭhiṃ vā āpajjantassā’’**tiādi vuttaṃ. Teneva micchācārābhijjhāmicchādiṭṭhīnaṃ pubbabhāgāparabhāgacetanā āsannā sanniṭṭhāpakacetanāgatikāvāti dassitaṃ hotīti daṭṭhabbaṃ. **Pariyeṭṭhi**nti micchācārādīsu vītikkamitabbavatthumālāgandhādipariyesanaṃ. Pāṇātipātādīsu māretabbavatthuāvudhādipariyesanaṃ **āpajjantassa**. Akicchenapi tesaṃ pariyesanaṃ sambhavatīti **‘‘vaṭṭatiyevā’’**ti sāsaṅkaṃ vadati.

**479**.**Sukhavedanā hontī**ti sukhavedanāpi hontīti adhippāyo. Tāsaṃ cetanānaṃ asukhavedanatāpi labbhatīti **‘‘sukhavedanāpi hontiyevā’’**ti sāsaṅkavacanaṃ. **Somanassameva cettha sukha**nti idaṃ pubbabhāgāparabhāgacetanāpi somanassasahagatā eva hontīti katvā vuttaṃ. Tañca kho micchācāravajjānaṃ channaṃ vasena. Micchācārassa pana pubbāparabhāgassa vasena **‘‘kāyikaṃ sukhampi vaṭṭatiyevā**ti sāsaṅkavacanaṃ.

**480**. Dosajapariḷāhavasenassa siyā kāyikampi dukkhanti adhippāyena **‘‘so gaṇhantopi dukkhito’’**ti vuttaṃ. Cetodukkhameva vā sandhāya tassa aparāparuppattidassanatthaṃ **‘‘dukkhito domanassito’’**ti vuttaṃ.

**481**.**Dasasupi****padesū**ti dasasupi koṭṭhāsesu, vākyesu vā. Upekkhāsampayuttatāpi sambhavatīti **‘‘sukhasampayuttā hontiyevā’’**ti idha sāsaṅkavacanaṃ. Pāṇātipātā paṭiviratassa kāyopi siyā vigatadarathapariḷāhoti pāṇātipātāveramaṇiādipaccayā kāyikapaṭisaṃvedanāpi sambhavatīti **sahāpi sukhenā**ti ettha kāyiyasukhampi vaṭṭatiyeva.

**482**.**Tittakālābū**ti upabhuttassa ummādādipāpanena kucchitatittakaraso alābu. **Na ruccissati** aniṭṭharasatāya aniṭṭhaphalatāya ca.

**483**.**Rasaṃ detī**ti rasaṃ dasseti vibhāveti.

**484**.**Pūtimutta**nti pūtisabhāvamuttaṃ. **Taruṇa**nti dhārāvasena nipatantaṃ hutvā uṇhaṃ. Tenassa uparimuttatamāha. Muttañhi passāvamaggato muccamānaṃ kāyusmāvasena uṇhaṃ hoti.

**485**.**Yaṃ bhagandarasaṃsaṭṭhaṃ lohitaṃ pakkhandatī**ti bhagandarabyādhisahitāya lohitapakkhandatāya vasena yaṃ lohitaṃ vissavati. Pittasaṃsaṭṭhaṃ lohitaṃ pakkhandatīti ānetvā sambandho.

**486**.**Ubbiddhe**ti dūre. Abbhamahikādiupakkilesavigamena hi ākāsaṃ uttuṅgaṃ viya dūraṃ viya ca khāyati. Tenāha **‘‘dūrībhūte’’**ti. Tamaṃyeva **tamagataṃ** ‘‘gūthagataṃ muttagata’’nti (ma. ni. 2.119; a. ni. 9.11) yathā. **Bhāsate ca tapate ca virocate** ca idaṃ catutthaṃ dhammasamādānaṃ vibhajantena kusalakammapathassa vibhajitvā dassitattā.

Saṅgararukkho kandamādasapova. **Sarabhaññavasenā**ti atthaṃ avibhajitvā padaso sarabhaññavasena. **Osārentassā**ti uccārentassa. **Sadde**ti osāraṇasadde. Adhigatavisesaṃ anārocetukāmā **devatā tattheva antaradhāyi. Taṃ divasa**nti satthārā desitadivase. Iti attano visesādhigamanimittatāya ayaṃ devatā imaṃ suttaṃ piyāyati. Sesaṃ uttānameva.

Mahādhammasamādānasuttavaṇṇanāya līnatthappakāsanā samattā.

## 7. Vīmaṃsakasuttavaṇṇanā

**487**.**Atthavīmaṃsako**ti attatthaparatthādiatthavijānanako. **Saṅkhāravīmaṃsako**ti saṅkhatadhamme salakkhaṇato sāmaññalakkhaṇato vā āyatanādivibhāgato ca vīmaṃsako. **Satthuvīmaṃsako**ti ‘‘satthā nāma guṇato ediso ediso cā’’ti satthu upaparikkhako. **Vīmaṃsako**ti vicārako. Yaṃ cetaso sarāgādivibhāgato paricchindanaṃ, taṃ **cetopariyāyo**. Tenāha **‘‘cittapariccheda’’**nti. Yasmā cetopariyāyañāṇalābhī – ‘‘idaṃ cittaṃ ito paraṃ pavattaṃ idamito para’’nti parassa cittuppattiṃ pajānāti, tasmā vuttaṃ ‘‘**cetopariyāyanti cittavāra’’**nti. Vāratthepi hi **pariyāya**-saddo hoti – ‘‘kassa nu kho, ānanda, pariyāyo ajja bhikkhuniyo ovaditu’’ntiādīsu (ma. ni. 3.398). Cittacārantipi pāṭho, cittapavattinti attho. **Evaṃ vijānanatthāyā**ti idāni vuccamānākārena vīmaṃsanatthāya.

**488**.**Kalyāṇamittūpanissaya**nti kalyāṇamittasaṅkhātaṃ brahmacariyavāsassa balavasannissayaṃ. **Upaḍḍhaṃ attano ānubhāvenā**ti iminā puggalena sampādiyamānassa brahmacariyassa upaḍḍhabhāgamattaṃ attano vimuttiparipācakadhammānubhāvena sijjhati. **Upaḍḍhaṃ kalyāṇamittānubhāvenā**ti itaro pana upaḍḍhabhāgo yaṃ nissāya brahmacariyaṃ vussati, tassa kalyāṇamittassa upadesānubhāvena **hoti,** sijjhatīti attho. Lokasiddho eva ayamattho. Lokiyā hi –

‘‘Pādo siddho ācariyā, pādo hissānubhāvato;

Taṃvijjāsevakā pādo, pādo kālena paccatī’’ti. –

Vadanti. **Attano dhammatāyā**ti attano sabhāvena, ñāṇenāti attho. **Kalyāṇamittatā**ti kalyāṇo bhadro sundaro mitto etassāti kalyāṇamitto, tassa bhāvo **kalyāṇamittatā,** kalyāṇamittavantatā. Sīlādiguṇasampannehi kalyāṇapuggaleheva ayanaṃ pavatti **kalyāṇasahāyatā**. Tesu eva cittena ceva kāyena ca ninnapoṇapabbhārabhāvena pavatti **kalyāṇasampavaṅkatā. Māheva**nti evaṃ mā āha, ‘‘upaḍḍhaṃ brahmacariyassā’’ti mā kathehīti attho. **Tadaminā**ti ettha nti nipātamattaṃ da-kāro padasandhikaro i-kārassa a-kāraṃ katvā niddeso. **Imināpī**ti idāni vuccamānenapīti attho. **Pariyāyenā**ti kāraṇena. Idāni taṃ kāraṇaṃ dassetuṃ **‘‘mamaṃ hī’’**tiādi vuttaṃ.

Yathā cettha, aññesupi suttesu kalyāṇamittupanissayameva visesoti dassento **‘‘bhikkhūnaṃ bāhiraṅgasampattiṃ kathentopī’’**tiādimāha. Tattha **vimuttiparipācaniyadhamme**ti vimuttiyā arahattassa paripācakadhamme. **Paccaye**ti gilānapaccayabhesajje. **Mahājacco**ti mahākulīno.

**Kāyiko samācāro**ti abhikkamapaṭikkamādiko satisampajaññaparikkhato pākatiko ca. **Vīmaṃsakassa** upaparikkhakassa. **Cakkhuviññeyyo nāma** cakkhudvārānusārena viññātabbattā. **Sotaviññeyyo**ti etthāpi eseva nayo. **Saṃkiliṭṭhā**ti rāgādisaṃkilesadhammehi vibādhitā, upatāpitā vidūsitā malīnā cāti attho. Te pana tehi samannāgatā hontīti āha **‘‘kilesasampayuttā’’**ti. Yadi na cakkhusotaviññeyyā, pāḷiyaṃ kathaṃ tathā vuttāti āha **‘‘yathā panā’’**tiādi. **Kāyavacīsamācārāpisaṃkiliṭṭhāyeva nāma** saṃkiliṭṭhacittasamuṭṭhānato. Bhavati hi taṃhetukepi tadupacāro yathā ‘‘semho guḷo’’ti. ‘‘Mā me idaṃ asāruppaṃ paro aññāsī’’ti pana **paṭicchannatāya na na upalabbhanti. ‘‘Na kho mayaṃ, bhante, bhagavato kiñci garahāmā’’**ti vatvā garahitabbābhāvaṃ dassento **‘‘bhagavā hī’’**tiādimāha. Abhāvitamaggassa hi garahitabbatā nāma siyā, na bhāvitamaggassa. **Esa** uttaro māṇavo ‘‘buddhampi garahitvā pakkamissāmī’’ti katvā anubandhi. **Evaṃ cintesi** mahābhinikkhamanadivase attano vacane aṭṭhitattā. **Kiñci vajjaṃ apassanto** māro evamāha –

‘‘Satta vassāni bhagavantaṃ, anubandhiṃ padāpadaṃ;

Otāraṃ nādhigacchissaṃ, sambuddhassa satīmato’’ti. (su. ni. 448);

**Kāle kaṇhā, kāle sukkā**ti yathāsamādinnaṃ sammāpaṭipattiṃ parisuddhaṃ katvā pavattetuṃ asakkontassa kadāci kaṇhā aparisuddhā kāyasamācārādayo, kadāci sukkā parisuddhāti evaṃ antarantarā byāmissavasena **vomissakā. Nikkilesā**ti nirupakkilesā anupakkiliṭṭhā.

**Anavajjaṃ** vajjarahitattā. **Dīgharatta**nti accantasaṃyoge upayogavacanaṃ. **Samāpanno**ti sammā āpanno samaṅgībhūto. Tenāha **‘‘samannāgato’’**ti. Attanā katassa asāruppassa paṭicchādanatthaṃ **āraññako****viya hutvā. Tassa parihāra**nti uḷārehi pūjāsakkārehi manussehi tassa parihariyamānataṃ. **Atidappito**ti evaṃ manussānaṃ sambhāvanāya ativiya datto gabbito.

**Na ittarasamāpannoti jānāti**. Kasmā? Sīlaṃ nāma dīghena addhunā jānitabbaṃ, na ittarena. Idāni anekajātisamudācāravasena tathāgato imaṃ kusalaṃ dhammaṃ dīgharattaṃ samāpanno, tañcassa ativiya acchariyanti dassetuṃ **‘‘anacchariyaṃ ceta’’**ntiādi vuttaṃ.

**Araññagāmake**ti araññapadese ekasmiṃ khuddakagāme. Tattha nesaṃ divase divase piṇḍāya caraṇassa avicchinnataṃ dassetuṃ **‘‘piṇḍāya carantī’’**ti vuttaṃ. **Pivantī**ti etthāpi eseva nayo. **Dullabhaloṇo hoti** samuddassa dūratāya.

Tadā kira videharaṭṭhe soḷasa gāmasahassāni mahantāneva. Tenāha – **‘‘hitvā gāmasahassāni, paripuṇṇāni soḷasā’’**ti. Idāni kasmā **‘‘sannidhiṃ dāni kubbasī’’**ti maṃ ghaṭṭethāti vatthukāmo taṃ anāvikatvā **‘‘loṇa…pe… na karothā’’**ti āha. Gandhāro tassādhippāyaṃ vibhāvetukāmo **‘‘kiṃ mayā kataṃ vedehīsī’’**ti āha.

Itaro attano adhippāyaṃ vibhāvento **‘‘hitvā’’**ti gāthamāha. Itaro **‘‘dhammaṃ bhaṇāmī’’**ti gāthanti evaṃ sabbāpi nesaṃ vacanapaṭivacanagāthā. Tattha **pasāsasī**ti ghaṭṭento viya anusāsasi. **Na pāpamupalimpati** cittappakopābhāvato. **Mahatthiya**nti mahāatthasaṃhitaṃ. **No ce assa sakā buddhī**tiādi vedehaisino – ‘‘ācariyo mama hitesitāya ṭhatvā dhammaṃ eva bhaṇatī’’ti yoniso ummujjanākāradassanaṃ. Tenāha **‘‘evañca pana vatvā’’**tiādi.

‘‘Ñattā’’ti loke ñāyati vissutoti ñāto, ñātassa bhāvo **ñattaṃ. Ajjhāpanno**ti upagato. Ñatta-ggahaṇena patthaṭayasatā vibhāvitāti āha **‘‘yasañca parivārasampatti’’**nti. **Ki**nti kiṃpayojanaṃ, ko ettha dosoti adhippāyo.

**Tattha tattha vijjhanto**ti yasamadena parivāramadena ca matto hutvā gāmepi vihārepi janavivittepi saṅghamajjhepi aññe bhikkhū ghaṭṭento ‘‘mayhaṃ nāma pādā itaresaṃ pādaphusanaṭṭhānaṃ phusantī’’ti aphusitukāmatāya aggapādena bhūmiṃ phusanto viya carati. **Onamatī**ti nivātavuttitāya avanamati anuddhato atthaddho hoti. **Akiñcanabhāva**nti ‘‘pabbajitena nāma akiñcanañāṇena samapariggahena bhavitabba’’nti akiñcanajjhāsayaṃ paṭiavekkhitvā. **Lābhepi tādī, alābhepi tādī**ti yathā alābhakāle lābhassa laddhakālepi tathevāti tādī ekasadiso. **Yase** satipi mahāparivārakālepi.

**Abhayo hutvā uparato**ti nibbhayo hutvā bhayassa abhāveneva oramitabbato uparato bhayahetūnaṃ pahīnattā. Tañca kho na katipayakālaṃ, atha kho accantameva uparatoti **accantūparato**. Atha kho bhāyitabbavatthuṃ avekkhitvā tato **bhayena uparato**. Kilesā eva bhāyitabbato **kilesabhayaṃ**. Esa nayo sesesupi. **Satta sekkhā**ti satta sekkhāpi bhayūparatā, pageva puthujjanoti adhippāyo.

**Thaṇḍilapīṭhaka**nti thaṇḍilamañcasadisaṃ pīṭhakanti attho. **Nissāyā**ti apassāya taṃ apassāyaṃ katvā. Dvinnaṃ majjhe thaṇḍilapīṭhakā dvāre ṭhatvā olokentassa nevāsikabhikkhussa na paññāyi. **Asaññatanīhārenā**ti na saññatākārena. ‘‘Maṃ bhāyanto heṭṭhāmañcaṃ paviṭṭho bhavissatī’’ti heṭṭhāmañcaṃ **oloketvā. Ukkāsi** ‘‘bahi gacchanto akkositvā mā apuññaṃ pasavī’’ti. **Adhivāsetu**nti tādisaṃ iddhānabhāvaṃ disvāpi paṭapaṭāyanto attano kodhaṃ adhivāsetuṃ asakkonto.

**Khayenevā**ti rāgassa accantakkhayeneva vītarāgattā. **Na paṭisaṅkhāya vāretvā**ti na paṭisaṅkhānabalena rāgapariyuṭṭhānaṃ nivāretvā vītarāgattā. **Evaṃ** vuttappakārena. Kāyasamācārādīnaṃ saṃkiliṭṭhānaṃ vītikkamiyānañca abhāvaṃ ācārassa vodānaṃ cirakālasamāciṇṇatāya ñātassa sahitabhāvepi anupakkiliṭṭhatāya abhayūparatabhāvasamannesanāya ākarīyati ñāpetuṃ icchito attho pakārato ñāpīyati etehīti **ākārā,** upapattisādhanakāraṇāni. Tāni pana yasmā attano yathānumatassa atthassa ñāpakabhāvena vavatthīyanti, tasmā tāni tesaṃ mūlakāraṇabhūtāni anumānañāṇāni ca dassento bhagavā – ‘‘ke panāyasmato ākārā ke anvayā’’ti avocāti imamatthaṃ vibhāvento **‘‘ākārāti kāraṇāni, anvayāti anubuddhiyo’’**ti āha. Yathā hi loke diṭṭhena dhūmena adiṭṭhaṃ aggiṃ anveti anumānato jānāti, evaṃ vīmaṃsako bhikkhu – ‘‘bhagavā ekekavihāresu suppaṭipannesu duppaṭipannesu ca yathā ekasadisatādassanena abhayūparatataṃ anveti anumānato jānāti, suppaṭipannaduppaṭipannapuggalesu anussādanānapasādanappattāya satthu aviparītadhammadesanatāya sammāsambuddhataṃ saṅghasuppaṭipattiñca anveti anumānato jānāti, evaṃ jānanto ca abhayūparato tathāgato sabbadhi vītarāgattā, yo yattha vītarāgo, na so tannimittaṃ kiñci bhayaṃ passati seyyathāpi brahmā kāmabhavanimittaṃ, tathā sammāsambuddho bhagavā aviparītadhammadesanattā, svākhāto dhammo ekantaniyyānikattā, suppaṭipanno saṅgho aveccappasannattā’’ti vatthuttayaṃ guṇato yāthāvato jānāti.

**Gaṇabandhanenā**ti ‘‘mama saddhivihārikā mama antevāsikā’’ti evaṃ gaṇe apekkhāsaṅkhātena bandhanena baddhā payuttā. **Tāya tāya paṭipattiyā**ti ‘‘sugatā duggatā’’ti vuttāya suppaṭipattiyā duppaṭipattiyā ca. **Ussādanā**ti guṇavasena ukkaṃsanā. **Apasādanā**ti hīḷanā. Ubhayattha **gehassitavasenā**ti iminā sammāpaṭipattiyā paresaṃ uyyojanatthaṃ – ‘‘paṇḍito, bhikkhave, mahākaccāno’’tiādinā (ma. ni. 1.205; 3.285, 322) guṇato ukkaṃsanampi āyatiṃ saṃvarāya yathāparādhaṃ garahaṇampi na nivāreti.

**489**. Vīmaṃsakassapi adhippāyo vīmaṃsanavasena pavatto. **Mūlavīmaṃsako** hetuvāditāya. Gaṇṭhivīmaṃsakassa anussutibhāvato vuttaṃ **‘‘parasseva kathāya niṭṭhaṅgato’’**ti. Tenāha bhagavā – ‘‘parassa cetopariyāyaṃ ajānantenā’’ti. **Tathāgatova paṭipucchitabbo**ti iminā pubbe sādhāraṇato vuttaṃ anumānaṃ ukkaṃsaṃ pāpetvā vadati. Ukkaṃsagatañhetaṃ anumānaṃ, yadidaṃ sabbaññuvacanaṃ avisaṃvādaṃ sāmaññato aputhujjanagocarassa atthassa anumānato. Tividho hi attho, koci paccakkhasiddho, yo rūpādidhammānaṃ paccattavedaniyo aniddisitabbākāro. Koci anumānasiddho, yo ghaṭādīsu pasiddhena paccayāyattabhāvena sādhiyamāno saddādīnaṃ aniccatādiākāro. Koci okappanasiddho, yo pacurajanassa accantamadiṭṭho saddhāvisayo paralokanibbānādi. Tattha yassa satthuno vacanaṃ paccakkhasiddhe anumānasiddhe ca atthe na visaṃvādeti aviparītappavattiyā, tassa vacanena saddheyyatthasiddhi, saddheyyarūpā eva ca yebhuyyena satthuguṇā accantasambhavato.

**Esa mayhaṃ patho**ti yvāyaṃ ājīvaṭṭhamakasīlasaṅkhāto mayhaṃ oramattako guṇo, esa aparacittaviduno vīmaṃsakassa bhikkhuno mama jānanapatho jānanamaggo. **Esa gocaro**ti eso ettako eva tassa mayi gocaro, na ito paraṃ. Tathā hi **brahmajālepi** (dī. ni. 1.7) bhagavatā ājīvaṭṭhamakasīlameva niddiṭṭhaṃ. **Etāpātho**ti ettakāpātho. Yo sīle patiṭṭhito ‘‘etaṃ mamā’’ti, ‘‘imināhaṃ sīlena devo vā bhavissāmi devaññataro vā’’ti taṇhāya parāmasanto, tassa visesabhāgiyatāya, nibbedhabhāgiyatāya vā akāraṇena taṇhaṃ anativattanato so tammayo nāma. Tenāha **‘‘na tammayo na sataṇho’’**tiādi.

Sutassa uparūpari visesāvahabhāvena **uttaruttarañceva** tassa ca visesassa anukkamena paṇītatarabhāvato **paṇītatarañca katvā deseti. Savipakkhanti** pahātabbapahāyakabhāvena sappaṭipakkhaṃ. **Kaṇhaṃ paṭibāhitvā sukka**nti idaṃ dhammajātaṃ kaṇhaṃ nāma, imassa pahāyakaṃ idaṃ sukkaṃ nāmāti evaṃ kaṇhaṃ paṭibāhitvā sukkaṃ. **Sukkaṃ paṭibāhitvā kaṇha**nti etthāpi eseva nayo. Idha pana ‘‘iminā pahātabba’’nti vattabbaṃ. **Saussāha**nti sabyāpāraṃ. Kiriyamayacittānañhi anupacchinnāvijjātaṇhāmānādike santāne sabyāpāratā saussāhatā, savipākadhammatāti attho. **Tasmiṃ desite dhamme**ti tasmiṃ satthārā desite lokiyalokuttaradhamme. **Ekaccaṃ** ekadesabhūtaṃ maggaphalanibbānasaṅkhātaṃ **paṭivedhadhammaṃ abhiññāya** abhivisiṭṭhāya maggapaññāya jānitvā. **Paṭivedhadhammena maggena. Desanādhamme**ti desanāruḷhe pubbabhāgiye bodhipakkhiyadhamme **niṭṭhaṃ gacchati** – ‘‘addhā imāya paṭipadāya jarāmaraṇato muccissāmī’’ti. Pubbe pothujjanikasaddhāyapi pasanno, tato **bhiyyosomattāya** aviparītadhammadesano **sammāsambuddho so bhagavāti satthari pasīdati. Niyyānikattā**ti vaṭṭadukkhato eva tato niyyānāvahattā. **Vaṅkādī**ti **ādi**-saddena aññaṃ asāmīcipariyāyaṃ sabbaṃ dosaṃ saṅgaṇhāti.

**490**.**Imehi satthuvīmaṃsanakāraṇehī**ti ‘‘parisuddhakāyasamācāratādīhi ceva uttaruttaripaṇītapaṇītaaviparītadhammadesanāhi cā’’ti imehi yathāvuttehi satthuupaparikkhanakāraṇehi. **Akkharasampiṇḍanapadehī**ti tesaṃyeva kāraṇānaṃ sambodhanehi akkharasamudāyalakkhaṇehi padehi. **Idha vuttehi akkharehī**ti imasmiṃ sutte vuttehi yathāvuttassa atthassa abhibyañjanato byañjanasaññitehi akkharehi. **Okappanā**ti saddheyyavatthuṃ okkantitvā pasīdanato okappanalakkhaṇā. **Saddhāya mūlaṃ nāmā**ti aveccappasādabhūtāya saddhāya mūlaṃ nāma kāraṇanti saddahanassa kāraṇaṃ parisuddhakāyasamācārādikaṃ. **Thirā** paṭipakkhasamucchedena suppatiṭṭhitattā. **Harituṃ na sakkā**ti apanetuṃ asakkuṇeyyā. Itaresu samaṇabrāhmaṇadevesu vattabbameva natthīti āha **‘‘samitapāpasamaṇena vā’’**tiādi.

‘‘Buddhānaṃ kesañci sāvakānañca vibādhanatthaṃ māro upagacchatī’’ti sutapubbattā **‘‘ayaṃ māro āgato’’**ti cintesi. Ānubhāvasampannena ariyasāvakena pucchitattā **musāvādaṃ kātuṃ nāsakkhi. Ete**ti yathāvutte samitapāpasamaṇādayo ṭhapetvā. **Sabhāvasamannesanā**ti yāthāvasamannesanā aviparītavīmaṃsā. **Sabhāvenevā**ti sabbhāveneva yathābhūtaguṇato eva. **Suṭṭhu** sammadeva. **Samannesito**ti upaparikkhito. Sesaṃ suviññeyyamevāti.

Vīmaṃsakasuttavaṇṇanāya līnatthappakāsanā samattā.

## 8. Kosambiyasuttavaṇṇanā

**491**.**Tasmā**ti yasmā kosambarukkhavatī, tasmā nagaraṃ kosambītisaṅkhamagamāsi. Kusambassa vā isino nivāsabhūmi kosambī, tassāvidūre bhavattā nagaraṃ **kosambī**.

**Ghositaseṭṭhinā****kārite ārāme**ti ettha ko ghositaseṭṭhi, kathañcānena ārāmo kāritoti antolīnāya codanāya vissajjane samudāgamato paṭṭhāya ghositaseṭṭhiṃ dassetuṃ **‘‘addilaraṭṭhaṃ nāma ahosī’’**tiādi āraddhaṃ. **Kedāraparicchinna**nti tattha tattha kedārabhūmiyā paricchinnaṃ. **Gacchanto**ti kedārapāḷiyā gacchanto. **Pahūtapāyasa**nti pahūtataraṃ pāyasaṃ, taṃ pana garu siniddhaṃ antarāmagge appāhāratāya mandagahaṇiko samāno jīrāpetuṃ nāsakkhi. Tenāha **‘‘jīrāpetuṃ asakkonto’’**tiādi. Yasavati rūpavati **kulaghare nibbatti. Ghositaseṭṭhi nāma jāto**ti evamettha saṅkhepeneva ghositaseṭṭhivatthuṃ katheti, vitthāro pana **dhammapadavatthumhi** (dha. pa. aṭṭha. 1.sāmāvatīvatthu) vuttanayeneva veditabbo.

**Upasaṃkappanavasenā**ti upasaṅkappananiyāmena. **Āhāraparikkhīṇakāyassā**ti āhāranimittaparikkhīṇakāyassa, āhārakkhayena parikkhīṇakāyassāti attho. **Suññāgāre**ti janavivitte phāsukaṭṭhāne.

**Kalahassa pubbabhāgo bhaṇḍanaṃ nāmā**ti kalahassa hetubhūtā paribhāsā taṃsadisī ca aniṭṭhakiriyā bhaṇḍanaṃ nāma. **Hatthaparāmāsādivasenā**ti kujjhitvā aññamaññassa hatthe gahetvā parāmasanaaccantabandhanādivasena. ‘‘Ayaṃ dhammo’’tiādinā viruddhavādabhūtaṃ āpannāti **vivādāpannā**. Tenāha **‘‘viruddhabhūta’’**ntiādi. Mukhasannissitatāya vācā idha ‘‘mukha’’nti adhippetāti āha **‘‘mukhasattīhīti vācāsattīhī’’**ti. **Saññatti**nti saññāpanaṃ ‘‘ayaṃ dhammo, ayaṃ vinayo’’ti saññāpetabbataṃ. **Nijjhatti**nti yāthāvato tassa nijjhānaṃ. **Aṭṭhakathāyaṃ** pana **‘‘saññattivevacanameveta’’**nti vuttaṃ.

**Sace hoti desessāmī**ti subbacatāya sikkhākāmatāya ca āpattiṃ passi. **Natthi te āpattī**ti anāpattipakkhopi ettha sambhavatīti adhippāyenāha. Sā panāpatti eva. Tenāha – **‘‘tassā āpattiyā anāpattidiṭṭhi ahosī’’**ti.

**492**.**Kalahabhaṇḍanavasenā**ti kalahabhaṇḍanassa nimittavasena. **Yathānusandhināva gata**nti kalahabhaṇḍanānaṃ sāraṇīyadhammapaṭipakkhattā tadupasamāvahā heṭṭhādesanāya anurūpāva uparidesanāti yathānusandhināva uparisuttadesanā pavattā. **Saritabbayuttā**ti anussaraṇārahā. **Sabrahmacārīna**nti sahadhammikānaṃ. Piyaṃ piyāyitabbaṃ karontīti **piyakaraṇā**. Garuṃ garuṭṭhāniyaṃ karontīti **garukaraṇā. Saṅgahaṇatthāyā**ti saṅgahavatthuvisesabhāvato sabrahmacārīnaṃ saṅgaṇhanāya saṃvattantīti sambandho. **Avivādanatthāyā**ti saṅgahavatthubhāvato eva na vivādanāya. Sati ca avivādanahetubhūtasaṅgāhaṇatte tesaṃ vasena sabrahmacārīnaṃ samaggabhāvo bhedābhāvo siddhoyevāti āha **‘‘sāmaggiyā’’**tiādi. Mijjati siniyhati etāyāti mettā, mittabhāvo, mettā etassa atthīti **mettaṃ,** kāyakammaṃ. Taṃ pana yasmā mettāsahagatacittasamuṭṭhānaṃ, tasmā vuttaṃ **‘‘mettacittena kattabbaṃ kāyakamma’’**nti. **Imāni** mettakāyakammādīni **bhikkhūnaṃ vasena āgatāni** pāṭhe bhikkhūhi paccupaṭṭhapetabbatāvacanato. **Bhikkhu**ggahaṇeneva cettha sesasahadhammikānampi gahaṇaṃ daṭṭhabbaṃ. Bhikkhuno sabbampi anavajjakāyakammaṃ ābhisamācārikakammantogadhamevāti āha – **‘‘mettacittena…pe… kāyakammaṃ nāmā’’**ti. Vattavasena pavattiyamānā cetiyabodhīnaṃ vandanā mettāsadisīti katvā tadatthāya gamanaṃ mettaṃ kāyakammanti vuttaṃ. **Ādi**-saddena cetiyabodhibhikkhūsu vuttāvasesaapacāyanādiṃ mettāvasena pavattaṃ kāyikaṃ kiriyaṃ saṅgaṇhāti.

**Tepiṭakampi buddhavacanaṃ** kathiyamānanti adhippāyo. **Tīṇi sucaritāni** kāyavacīmanosucaritāni. **Cintana**nti iminā evaṃ cintanamattampi mettaṃ manokammaṃ, pageva vidhipaṭipannā bhāvanāti dasseti.

**Sahāyabhāvūpagamanaṃ** tesaṃ purato. Tesu karontesuyeva hi sahāyabhāvūpagamanaṃ **sammukhā kāyakammaṃ nāma** hoti. Kevalaṃ ‘‘devo’’ti avatvā guṇehi thirabhāvajotanaṃ **devatthero**ti vacanaṃ **paggayha vacanaṃ**. Mamattabodhanaṃ vacanaṃ **mamāyanavacanaṃ**. Ekantatirokkhakassa manokammassa sammukhatā nāma viññattisamuṭṭhāpanavaseneva hoti, tañca kho loke kāyakammanti pākaṭaṃ paññātaṃ hatthavikārādiṃ anāmasitvā eva dassento **‘‘nayanāni ummīletvā’’**ti āha. Tathā hi vacībhedavasena pavatti na gahitā.

Laddhapaccayā labbhantīti **lābhā,** parisuddhāgamanā paccayā. Na sammā gayhamānāpi na dhammaladdhā nāma na hontīti tappaṭisedhanatthaṃ pāḷiyaṃ **‘‘dhammaladdhā’’**ti vuttaṃ. Deyyaṃ dakkhiṇeyyañca appaṭivibhattaṃ katvā bhuñjatīti **appaṭivibhattabhogī**. Tenāha **‘‘dve paṭivibhattāni nāmā’’**tiādi. **Cittena vibhajana**nti etena – ‘‘cittuppādamattenapi vibhajanaṃ paṭivibhattaṃ nāma, pageva payogato’’ti dasseti.

**Paṭiggaṇhantova…pe… passatī**ti iminā āgamanato paṭṭhāya sādhāraṇabuddhiṃ upaṭṭhāpeti. Evaṃ hissa sādhāraṇabhogitā sukarā, sāraṇīyadhammo cassa supūro hoti. **Vatta**nti sāraṇīyadhammapūraṇavattaṃ.

**Dātabba**nti avassaṃ dātabbaṃ. Attano palibodhavasena sapalibodhasseva pūretuṃ asakkuṇeyyattā odissakadānampissa na sabbattha vāritanti dassetuṃ **‘‘tena panā’’**tiādi vuttaṃ. **Adātumpī**ti **pi**-saddena dussīlassapi atthikassa sati sambhave dātabbanti dasseti. Dānañhi nāma kassaci na nivāritaṃ.

**Mahāgirigāmo nāma** nāgadīpapasse eko gāmo. **Sāraṇīyadhammo me, bhante, pūrito…pe… pattagataṃ na khīyatī**ti āha tesaṃ kukkuccavinodanatthaṃ. Taṃ sutvā tepi therā ‘‘sāraṇīyadhammapūrako aya’’nti abbhaññaṃsu. Daharakāle eva kiresa sāraṇīyadhammapūrako ahosi, tassā ca paṭipattiyā avañjhabhāvavibhāvanatthaṃ **‘‘ete mayhaṃ pāpuṇissantī’’**ti āha.

Ahaṃ sāraṇīyadhammapūrikā, mama pattapariyāpannenapi sabbāpimā bhikkhuniyo yāpessantīti āha **‘‘mā tumhe tesaṃ gatabhāvaṃ cintayitthā’’**ti.

**Sattasu āpattikkhandhesu ādimhi vā ante vā, vemajjhe**ti ca idaṃ uddesāgatapāḷivasena vuttaṃ. Na hi añño koci āpattikkhandhānaṃ anukkamo atthi. **Pariyante chinnasāṭako viyā**ti vatthante, dasante vā chinnavatthaṃ viya. **Khaṇḍa**nti khaṇḍavantaṃ, khaṇḍitaṃ vā. **Chidda**nti etthāpi eseva nayo. Visabhāgavaṇṇena upaḍḍhaṃ, tatiyabhāgaṃ vā sambhinnavaṇṇaṃ **sabalaṃ,** visabhāgavaṇṇeheva pana bindūhi antarantarā vimissaṃ **kammāsaṃ,** ayaṃ imesaṃ viseso. **Taṇhādāsabyato mocana**vacaneneva tesaṃ sīlānaṃ vivaṭṭupanissayatamāha. **Bhujissabhāvakaraṇato**ti iminā bhujissakarāni bhujissānīti uttarapadalopenāyaṃ niddesoti dasseti. Aviññūnaṃ appamāṇatāya **‘‘viññuppasatthānī’’**ti vuttaṃ. **Taṇhādiṭṭhīhi aparāmaṭṭhattā**ti – ‘‘imināhaṃ sīlena devo vā bhavissāmi devaññataro vā’’ti taṇhāparāmāsena – ‘‘imināhaṃ sīlena devo hutvā tattha nicco dhuvo sassato bhavissāmī’’ti diṭṭhiparāmāsena ca aparāmaṭṭhattā. **Parāmaṭṭhu**nti codetuṃ. Sīlaṃ nāma avippaṭisārādipārampariyena yāvadeva samādhisampādanatthanti āha **‘‘samādhisaṃvattakānī’’**ti. Samānabhāvo sāmaññaṃ, paripuṇṇacatupārisuddhibhāvena majjhe bhinnasuvaṇṇassa viya bhedābhāvato sīlena sāmaññaṃ sīlasāmaññaṃ, taṃ gato upagatoti **sīlasāmaññagato**. Tenāha **‘‘samānabhāvūpagatasīlo’’**ti.

**Yāyaṃ diṭṭhī**ti yā ayaṃ diṭṭhi mayhañceva tumhākañca paccakkhabhūtā. Catusaccadassanaṭṭhena diṭṭhi, ‘‘sabbe saṅkhārā aniccā, sabbe saṅkhārā dukkhā, sabbe dhammā anattā’’ti, ‘‘sammāsambuddho bhagavā, svākhāto bhagavatā dhammo, suppaṭipanno saṅgho’’ti ca diṭṭhiyā sāmaññaṃ **samānadiṭṭhibhāvaṃ. Aggaṃ** itaresaṃ sāraṇīyadhammānaṃ padhānabhāvato. Etasmiṃ sati sukhasiddhito tesaṃ saṅgāhikaṃ, tato eva tesaṃ saṅghāṭanikaṃ gopānasiyo aparipatante katvā saṅgaṇhāti dhāretīti **saṅgāhikaṃ. Saṅghāṭa**nti aggabhāvena saṅghāṭabhāvaṃ. Saṅghāṭanaṃ etesaṃ atthīti **saṅghāṭanikaṃ,** saṅghāṭaniyanti vā pāṭho, saṅghāṭane niyuttanti vā saṅghāṭanikaṃ, ka-kārassa ya-kāraṃ katvā **saṅghāṭaniyaṃ**. Sāmaññato eva gahitattā napuṃsakaniddeso.

**493**. Paṭhamamaggasammādiṭṭhipi evaṃsabhāvā, aññamaggasammādiṭṭhīsu vattabbameva natthīti āha **‘‘yāyaṃ sotāpattimaggadiṭṭhī’’**ti. **Ettāvatāpī**ti ettakenapi rāgādīsu ekekena pariyuṭṭhitacittatāyapi **pariyuṭṭhitacittoyeva nāma hoti,** pageva dvīhi, bahūhi vā pariyuṭṭhitacittatāya. **Sabbatthā**ti sabbesu aṭṭhasupi vāresu. **Suṭṭhu ṭhapita**nti yathā maggabhāvanā upari saccābhisambodho hoti, evaṃ sammā ṭhapitaṃ. Tenāha **‘‘saccānaṃ bodhāyā’’**ti. **Taṃ ñāṇa**nti ‘‘natthi kho me taṃ pariyuṭṭhāna’’ntiādinā pavattaṃ paccavekkhaṇañāṇaṃ. **Ariyānaṃ hotī**ti ariyānameva hoti. Tesañhi ekadesatopi pahīnaṃ vattabbataṃ arahati. Tenāha **‘‘na puthujjanāna’’**nti. **Ariyanti vuttaṃ** ‘‘ariyesu jāta’’nti katvā. Lokuttarahetukatāya **lokuttaranti vuttaṃ**. Tenevāha **‘‘yesaṃ panā’’**tiādi. Tathā hissa puthujjanehi asādhāraṇatā. Tenāha **‘‘puthujjanānaṃ pana abhāvato’’**ti. **Sabbavāresū**ti sabbesu itaresu chasu vāresu.

**494**.**Paccatta**nti pāṭiyekkaṃ attani mama citteyeva. Tenāha **‘‘attano citte’’**ti. ‘‘Paccattaṃ attano citte nibbutiṃ kilesavūpasamaṃ labhāmī’’ti imamatthaṃ **‘‘eseva nayo’’**ti iminā atidisati.

**495**.**Tathārūpāya diṭṭhiyā**ti idaṃ ‘‘yathārūpāya diṭṭhiyā samannāgato’’ti imassa atthassa paccāmasananti āha **‘‘tathārūpāya diṭṭhiyāti evarūpāya sotāpattimaggadiṭṭhiyā’’**ti.

**496**.**Sabhāvenā**ti niyatapañcasikkhāpadatādisabhāvena. **Saṅghakammavasenā**ti mānattacariyādisaṅghakammavasena. **Daharo**ti bālo. **Kumāro**ti dārako. Yasmā daharo ‘‘kumāro’’ti ca ‘‘yuvā’’ti ca vuccati, tasmā **mando**ti vuttaṃ. Mandindriyatāya hi **mando**. Tenāha **‘‘cakkhusotādīnaṃ mandatāyā’’**ti. Evampi yuvāvatthāpi keci mandindriyā hontīti tannivattanatthaṃ **‘‘uttānaseyyako’’**ti vuttaṃ. Yadi uttānaseyyako, kathamassa aṅgārakkamananti? Yathā tathā aṅgārassa phusanaṃ idha ‘‘akkamana’’nti adhippetanti āha **‘‘ito cito cā’’**tiādi. **Manussāna**nti mahallakamanussānaṃ. **Na sīghaṃ hattho jhāyati** kathinahatthatāya. **Khippaṃ paṭisaṃharati** mudutaluṇasarīratāya. **Adhivāseti** kiñci payojanaṃ apekkhitvā.

**497**.**Uccāvacānī**ti mahantāni ceva khuddakāni ca. **Tatthevā**ti sudhākammādimhiyeva. **Kasāvapacanaṃ** sudhādisaṅkharaṇatthaṃ, **udakānayanaṃ** dhovanādiatthaṃ, haliddivaṇṇadhātulepanatthaṃ **kucchakaraṇaṃ. Bahalapatthano**ti daḷhachando. **Vacchaka**nti nibbattadhenupagavacchaṃ. **Apacinātī**ti apavindati, āloketīti attho. Tenāha **‘‘apaloketī’’**ti. **Tanninno hotī**ti adhisīlasikkhādininnova hoti uccāvacānampi kiṃkaraṇīyānaṃ cārittasīlassa pūraṇavaseneva karaṇato, yonisomanasikāravaseneva ca tesaṃ paṭipajjanato. **Therassa santike aṭṭhāsi** yonisomanasikārābhāvato ‘‘taṃ taṃ samullapissāmī’’ti.

**498**. Balaṃ eva **balatā**ti āha **‘‘balena samannāgato’’**ti. **Atthikabhāvaṃ katvā**ti tena dhammena savisesaṃ atthikabhāvaṃ uppādetvā. **Sakalacittenā**ti desanāyaādimhi majjhe pariyosāneti sabbattheva pavattatāya sakalena anavasesena cittena.

**500**.**Sabhāvo**ti ariyasāvakassa puthujjanehi asādhāraṇatāya āveṇiko sabhāvo. **Suṭṭhu samannesito**ti sammadeva upaparikkhito. **Sotāpattiphalasacchikiriyāyā**ti sotāpattiphalassa sacchikaraṇena, sacchikatabhāvenāti attho. Tenāha **‘‘sotāpattiphalasacchikatañāṇenā’’**ti. Paṭhamamaggaphalassa paccavekkhaṇañāṇavisesā hete pavattiākārabhinnā. Tenevāha **‘‘sattahi mahāpaccavekkhaṇañāṇehī’’**ti. **Ayaṃ tāva ācariyānaṃ samānakathā**ti ‘‘idamassa paṭhamaṃ ñāṇa’’ntiādinā vuttāni paccavekkhaṇañāṇāni, na maggañāṇānīti evaṃ pavattā paramparāgatā pubbācariyānaṃ samānā sādhāraṇā imissā pāḷiyā **aṭṭhakathā** atthavaṇṇanā. Tattha kāraṇamāha **‘‘lokuttaramaggo hi bahucittakkhaṇiko nāma natthī’’**ti. Yadi so bahucittakkhaṇiko siyā nānābhisamayo, tathā sati saṃyojanattayādīnaṃ ekadesappahānaṃ pāpuṇātīti ariyamaggassa anantaraphalattā ekadesasotāpannatādibhāvo āpajjati, phalānaṃ vā anekabhāvo, sabbametaṃ ayuttanti tasmā ekacittakkhaṇikova ariyamaggo.

Yaṃ pana suttapadaṃ nissāya vitaṇḍavādī ariyamaggassa ekacittakkhaṇikataṃ paṭikkhipati, taṃ dassento **‘‘satta vassānīti hi vacanato’’**ti āha. **Kilesā pana lahu…pe… chijjantī**ti vadantena hi khippaṃ tāva kilesappahānaṃ, dandhapavattikā maggabhāvanāti paṭiññātaṃ hoti. Tattha sace maggassa bhāvanāya āraddhamattāya kilesā pahīyanti, sesā maggabhāvanā niratthakā siyā, atha pacchā kilesappahānaṃ, kilesā pana lahu chijjantīti idaṃ micchā, ‘‘sotāpattiphalasacchikiriyāyā’’ti vakkhatīti. **Tato** suttapaṭijānanato. **Maggaṃ abhāvetvā**ti ariyamaggaṃ paripuṇṇaṃ katvā abhāvetvā. **Attharasaṃ viditvā**ti suttassa aviparīto attho eva attharaso, taṃ yāthāvato ñatvā. Evaṃ vitaṇḍavādivādaṃ bhinditvā vuttamevatthaṃ nigametuṃ **‘‘imāni satta ñāṇānī’’**tiādi vuttaṃ. Sesaṃ suviññeyyameva.

Kosambiyasuttavaṇṇanāya līnatthappakāsanā samattā.

## 9. Brahmanimantanikasuttavaṇṇanā

**501**. ‘‘Sassato attā ca loko cā’’ti (dī. ni. 1.30) evaṃ pavattā diṭṭhi **sassatadiṭṭhi** (saṃ. ni. ṭī. 1.1.175). **Saha kāyenā**ti saha tena brahmattabhāvena. **Brahmaṭṭhāna**nti attano brahmavatthuṃ. **‘‘Aniccaṃ nicca’’nti vadati** aniccatāya attano apaññāyamānattā. **Thira**nti daḷhaṃ, vināsābhāvato sārabhūtanti attho. Uppādavipariṇāmābhāvato **sadā vijjamānaṃ. Kevala**nti paripuṇṇaṃ. Tenāha **‘‘akhaṇḍa’’**nti. **Kevala**nti vā jātiādīhi amissaṃ, virahitanti adhippāyo. Uppādādīnaṃ abhāvato eva **acavanadhammaṃ. Koci jāyanako vā…pe… upapajjanako vā natthi** niccabhāvato. Ṭhānena saddhiṃ tannivāsīnaṃ niccabhāvañhi so paṭijānāti. **Tisso jhānabhūmiyo**ti dutiyatatiyacatutthajjhānabhūmiyo. Catutthajjhānabhūmivisesā hi asaññasuddhāvāsāruppabhavā. **Paṭibāhatī**ti santaṃyeva samānaṃ ajānantova natthīti paṭikkhipati. **Avijjāya gato**ti avijjāya saha gato pavatto. Sahayoge hi idaṃ karaṇavacanaṃ. Tenāha **‘‘samannāgato’’**ti. **Aññāṇī**ti avidvā. Paññācakkhuvirahato andho bhūto, andhabhāvaṃ vā pattoti **andhībhūto**.

**502**. Tadā bhagavato subhagavane viharaṇassa avicchinnataṃ sandhāya vuttaṃ **‘‘subhagavane viharatīti ñatvā’’**ti. Tattha pana tadāssa bhagavato adassanaṃ sandhāyāha **‘‘kattha nu kho gatoti olokento’’**ti. **Brahmalokaṃ gacchantaṃ disvā**ti iminā katipayacittavāravasena tadā bhagavato brahmalokagamanaṃ jātaṃ, na ekacittakkhaṇenāti dasseti. Na cettha kāyagatiyā cittapariṇāmanaṃ adhippetaṃ – ‘‘seyyathāpi nāma balavā puriso samiñjitaṃ vā bāhaṃ pasāreyyā’’tiādivacanato (ma. ni. 1.501). Yaṃ panettha vattabbaṃ, taṃ heṭṭhā vuttameva. **Vichanda**nti chandavigamaṃ. **Apasādito**ti diṭṭhiyā gāhassa viparivattanena santajjito. ‘‘Metamāsado’’ti vacanena **upatthambho hutvā**.

**Anvāvisitvā**ti āvisanavasena tassa attabhāvaṃ adhibhavitvā. Tathā abhibhavato hi tassa sarīraṃ paviṭṭho viya hotīti vuttaṃ **‘‘sarīraṃ pavisitvā’’**ti. Yañhi sattaṃ devayakkhanāgādayo āvisanti, tassa pākatikakiriyamayaṃ cittappavattiṃ nivāretvā attano iddhānubhāvena yaṃ icchitaṃ hasitalapitādi, taṃ tena kārāpenti, kārentā ca āviṭṭhapuggalassa cittavasena kārenti. ‘‘Attanovā’’ti na vattabbametaṃ acinteyyattā kammajassa iddhānubhāvassāti keci. Apare pana yathā tadā cakkhuviññāṇādipavatti āviṭṭhapuggalasseva, evaṃ kiriyamayacittapavattipi tasseva, āvesakānubhāvena pana sāmaññatā parivattati. Tathā hi mahānubhāvaṃ puggalaṃ te āvisituṃ na sakkonti, tikicchāvuṭṭhāpane pana chavasarīraṃ anupavisitvā satantaṃ karoti vijjānubhāvena. Korakhattiyādīnaṃ pana chavasarīrassa uṭṭhānaṃ vacīnicchāraṇañca kevalaṃ buddhānubhāvena. Acinteyyā hi buddhānaṃ buddhānubhāvāti. **Abhibhavitvā ṭhito**ti sakalalokaṃ attano ānubhāvena abhibhavitvā ṭhito. **Jeṭṭhako**ti padhāno, tādisaṃ vā ānubhāvasampannattā uttamo. Passatīti **daso**. Visesavacanicchāya abhāvato anavasesavisayo daso-saddoti āha **‘‘sabbaṃ passatī’’**ti. **Sabbajana**nti laddhanāmaṃ sabbasattakāyaṃ. **Vase vatteti,** seṭṭhattā nimmāpakattā ca attano vase vatteti. Lokassa īsanasīlatāya **issaro**. Sattānaṃ kammassa kārakabhāvena **kattā**. Thāvarajaṅgamavibhāgaṃ sakalaṃ lokaṃ nimmānetīti **nimmātā**.

Guṇavisesena loke pāsaṃsattā **seṭṭho**. Tādiso ca ukkaṭṭhatamo hotīti āha **‘‘uttamo’’**ti. Sattānaṃ nimmānaṃ tathā tathā sajanaṃ visajanaṃ viya hotīti āha **‘‘tvaṃ khattiyo’’**tiādi. Jhānādīsu attano citte ca ciṇṇavasittā **vasī. Bhūtāna**nti nibbattānaṃ. Bhavaṃ abhijātaṃ arahantīti bhabyā, sambhavesino, tesaṃ **bhabyānaṃ**. Tenāha **‘‘aṇḍajajalābujā sattā’’**tiādi.

Pathavīādayo niccā dhuvā sassatā. Ye tesaṃ ‘‘aniccā’’tiādinā garahakā jigucchā sattā, te ayathābhūtavāditāya matakāle apāyaniṭṭhā ahesuṃ. Ye pana pathavīādīnaṃ ‘‘niccā dhuvā’’tiādinā pasaṃsakā, te yathābhūtavāditāya brahmakāyūpagā ahesunti māro pāpimā anvayato byatirekato ca pathavīādimukhena saṅkhārānaṃ pariññāpaññāpane ādīnavaṃ vibhāveti tato vivecetukāmo. Tenāha **‘‘pathavīgarahakā’’**tiādi. Ettha ca māro pathavīādidhātumahābhūtaggahaṇena manussalokaṃ, bhūtaggahaṇena cātumahārājike, devaggahaṇena avasesakāmadevalokaṃ, pajāpatiggahaṇena attano ṭhānaṃ, brahmaggahaṇena brahmakāyike gaṇhi. Ābhassarādayo pana avisayatāya eva anena aggahitāti daṭṭhabbaṃ. **Taṇhādiṭṭhivasenā**ti taṇhābhinandanāya diṭṭhābhinandanāya ca vasena. ‘‘Etaṃ mama, eso me attā’’ti **abhinandino** abhinandakā, abhinandanasīlā vā. **Brahmuno ovāde ṭhitānaṃ iddhānubhāvaṃ dassetī**ti tesaṃ tattha sannipatitabrahmānaṃ iddhānubhāvaṃ tassa mahābrahmuno ovāde ṭhitattā nibbattaṃ katvā dasseti. **Yasenā**ti ānubhāvena. **Siriyā**ti sobhāya. **Maṃ brahmaparisaṃ upanesī**ti yādisā brahmaparisā issariyādisampattiyā, tattha maṃ uyyojesi. **Mahājanassa māraṇato**ti mahājanassa vivaṭṭūpanissayaguṇavināsanena ānubhāvena māraṇato. **Ayasa**nti yasapaṭipakkhaṃ akittikammānubhāvañcāti attho.

**503**.**Kasiṇaṃ āyu**nti vassasataṃ sandhāya vadati. Upanissāya setīti upasayo, upasayova **opasāyiko** yathā ‘‘venayiko’’ti (ma. ni. 1.246; a. ni. 8.11; pārā. 8) āha **‘‘samīpasayo’’**ti. **Saya**ggahaṇañcettha nidassanamattanti dassetuṃ **‘‘maṃ gacchanta’’**ntiādi vuttaṃ. Anekatthattā dhātūnaṃ vattanattho daṭṭhabbo. **Mama vatthusmiṃ sayanako**ti mayhaṃ ṭhāne visaye vattanako. **Bāhitvā**ti nīcaṃ katvā, abhibhavitvā vā. **Jajjharikāgumbato**ti ettha **jajjharikā** nāma pathaviṃ pattharitvā jātā ekā gacchajāti.

**Iminā**ti ‘‘sace kho tvaṃ bhikkhū’’tiādivacanena. **Esa** brahmā. **Upalāpetī**ti saṅgaṇhāti. **Apasādetī**ti niggaṇhāti. **Sesapadehī**ti vatthusāyiko yathākāmakaraṇīyo bāhiteyyoti imehi padehi. **Mayhaṃ ārakkhaṃ gaṇhissasī**ti mama ārakkhako bhavissasi. **Lakuṇḍakatara**nti nīcataraṃ nihīnavuttisarīraṃ.

**Phusitumpi samatthaṃ kiñci na passati,** pageva ñāṇavibhavanti adhippāyo. **Nipphatti**nti nipphajjanaṃ, phalanti attho. Tañhi kāraṇavasena gantabbato adhigantabbato **gatī**ti vuccati. **Ānubhāva**nti pabhāvaṃ. So hi jotanaṭṭhena virocanaṭṭhena **jutī**ti vuccati. Mahatā ānubhāvena paresaṃ abhibhavanato mahesoti akkhāyatīti **mahesakkho**. Tayidaṃ abhibhavanaṃ kittisampattiyā parivārasampattiyā cāti āha **‘‘mahāyaso mahāparivāro’’**ti.

**Pariharantī**ti sineruṃ dakkhiṇato katvā parivattanti. **Disā**ti bhummatthe etaṃ paccattavacananti āha **‘‘disāsu virocamānā’’**ti. Attano jutiyā dibbamānāya vā. **Tehī**ti candimasūriyehi. **Tattakena pamāṇenā**ti yattake candimasūriyehi obhāsiyamāno lokadhātusaṅkhāto eko loko, tattakena pamāṇena. Idaṃ cakkavāḷaṃ buddhānaṃ uppattiṭṭhānabhūtaṃ seṭṭhaṃ uttamaṃ padhānaṃ, tasmā yebhuyyena etthupapannā devatā aññesu cakkavāḷesu devatā abhibhuyya vattanti. Tathā hi brahmā sahampati dasasahassabrahmaparivāro bhagavato santikaṃ upagañchi. Tenāha **‘‘ettha cakkavāḷasahasse tuyhaṃ vaso vattatī’’**ti. Idāni **‘‘ettha te vattate vaso’’**ti vuttaṃ vase vattanaṃ sarūpato dassetuṃ **‘‘paroparañca jānāsī’’**tiādi vuttaṃ. Tattha paṭhamagāthāyaṃ vuttaṃ **ettha**-saddaṃ ānetvā attho veditabboti dassento **‘‘ettha cakkavāḷasahasse’’**ti āha. **Uccanīce**ti jātikularūpabhogaparivārādivasena uḷāre ca anuḷāre ca. **Ayaṃ iddhoayaṃ pakatimanusso**ti iminā ‘‘sarūpato evassa sattānaṃ paroparajānanaṃ, na samudāgamato’’ti dasseti. Yaṃ pana vakkhati **‘‘sattānaṃ āgatiṃ gati**nti, taṃ kāmaloke sattānaṃ ādānanikkhepajānanamattaṃ sandhāya vuttaṃ, na kammavipākajānanaṃ. Yadi hi samudāgamato jāneyya, attanopi jāneyya, na cassa taṃ atthīti, tathā āha **‘‘itthambhāvoti****idaṃ cakkavāḷa’’**ntiādi. Rāgayogato rāgo etassa atthīti vā rāgo, virajjanasīlo virāgī, **taṃ rāgavirāginaṃ. Sahassibrahmā nāma tvaṃ** cūḷaniyā eva lokadhātuyā jānanato. **Tayā**ti nissakke karaṇavacanaṃ. **Catuhatthāyā**ti anekahatthena sāṇipākārena kātabbapaṭappamāṇaṃ dīghato catuhatthāya, vitthārato dvihatthāya pilotikāya kātuṃ vāyamanto viya gopphake udake nimujjitukāmo viya ca pamāṇaṃ ajānanto vihaññatīti niggaṇhāti.

**504**.**Taṃ kāya**nti tadeva nikāyaṃ. **Jānitabbaṭṭhānaṃ patvāpī**ti anaññasādhāraṇā mayhaṃ sīlādayo guṇavisesā tāva tiṭṭhantu, īdisaṃ lokiyaṃ parittakaṃ jānitabbaṭṭhānampi patvā. Ayaṃ imesaṃ atisayena nīcoti nīceyyo, tassa bhāvo **nīceyya**nti āha **‘‘tayā nīcatarabhāvo pana mayhaṃ kuto’’**ti.

**Heṭṭhūpapattiko**ti uparūparito cavitvā heṭṭhā laddhūpapattiko. Evaṃ saṅkhepato vuttamatthaṃ vitthārato dassetuṃ **‘‘anuppanne buddhuppāde’’**ti āha. **Heṭṭhūpapattikaṃ katvā**ti heṭṭhūpapattikaṃ patthanaṃ katvā. Yathā kenaci bahūsu ānantariyesu katesu yaṃ tattha garutaraṃ balavaṃ, tadeva paṭisandhiṃ deti, itarāni pana tassa anubalappadāyakāni honti, na paṭisandhidāyakāni, evaṃ catūsu rūpajjhānesu bhāvitesu yaṃ tattha garutaraṃ chandapaṇidhiadhimokkhādivasena sābhisaṅkhārañca, tadeva ca paṭisandhiṃ deti, itarāni pana aladdhokāsatāya tassa anubalappadāyakāni honti, na paṭisandhidāyakāni, tannibbattitajjhāneneva āyatiṃ punabbhavābhinibbatti hotīti āha **‘‘tatiyajjhānaṃ paṇītaṃ bhāvetvā’’**ti. **Tatthā**ti subhakiṇhabrahmaloke. Puna **tatthā**ti ābhassarabrahmaloke. **Paṭhamakāle**ti tasmiṃ bhave paṭhamasmiṃ kāle. **Ubhaya**nti atītaṃ attano nibbattaṭṭhānaṃ, tattha nibbattiyā hetubhūtaṃ attano katakammanti ubhayaṃ. **Pamussitvā** kālassa ciratarabhāvato. **Vītināmeti paṭipajjantī**ti ca tadā tassā kiriyāya pavattikkhaṇaṃ upādāya pavattamānapayogo.

**Apāyesī**ti pāyesi. **Pipāsite**ti tasite. **Ghammanī**ti ghammakāle. **Samparete**ti ghammapariḷāhena pipāsāya abhibhūte. Nti pānīyadānaṃ. **Vatasīlavatta**nti samādānavasena vatabhūtaṃ cārittasīlabhāvena samāciṇṇattā sīlavattaṃ. **Suttappabuddhova anussarāmī**ti supitvā pabuddhamatto viya supinaṃ tava pubbanivutthaṃ mama pubbenivāsānussatiñāṇena anussarāmi, sabbaññutaññāṇena viya paccakkhato passāmīti attho.

**Karamare**ti vilumpitvā ānīte. **Kammasajja**nti yuddhasajjaṃ, āvudhādāyininti attho.

**Eṇīkūlasmi**nti eṇīmigabāhullena ‘‘eṇīkūla’’nti saṅkhaṃ gate gaṅgāya tīrappadese. **Gayhaka nīyamāna**nti gayhavasena karamarabhāvena corehi attano ṭhānaṃ nīyamānaṃ.

Āvāhavivāhavasena **mittasanthavaṃ katvā**. ‘‘Evaṃ amhesu kīḷantesu gaṅgeyyako nāgo kupito’’ti **mayi saññampi na karontī**ti. **Susukāra**nti susūti pavattaṃ bheravanāganissāsaṃ.

**Gahītanāva**nti viheṭhetukāmatāya gatinivāraṇavasena gahitaṃ niggahitaṃ nāvaṃ. **Luddenā**ti kurūrena. **Manussakappā**ti nāvāgatānaṃ manussānaṃ viheṭhetukāmatāya.

**Baddhacaro**ti paṭibaddhacariyo. Tenāha **‘‘antevāsiko’’**ti. **Taṃ nissāyevā**ti raññā upaṭṭhiyamānopi rājānaṃ pahāya taṃ kappaṃ antevāsiṃ nissāyeva.

**Sambuddhimantaṃ vatinaṃ amaññī**ti ayaṃ sammadeva buddhimā vatasampannoti amaññi sambhāvesi ca.

**Nānattabhāvesū**ti nānā visuṃ visuṃ attabhāvesu.

**Addhā**ti ekaṃsena. **Mametamāyu**nti mayhaṃ etaṃ yathāvuttaṃ tattha tattha bhave pavattaṃ āyuṃ. Na kevalaṃ mama āyumeva, atha kho **aññampi** sabbaññeyyaṃ **jānāsi,** na tuyhaṃ aviditaṃ nāma atthi. **Tathā hi buddho** sammāsambuddho tuvaṃ. No ce kathamayamattho ñāto? **Tathā hi** sammāsambuddhattā **eva te ayaṃ jalito** jotamāno **ānubhāvo obhāsayaṃ** sabbampi **brahmalokaṃ** obhāsento dibbamāno **tiṭṭhatī**ti satthu asamasamataṃ pavedesi.

**Pathavattenā**ti pathavīattena. Tenāha **‘‘pathavīsabhāvenā’’**ti. Ettha ca yasmā – ‘‘sabbasaṅkhārasamathoti’’ādinā (mahāva. 7; dī. ni. 2.64, 67; ma. ni. 1.281; saṃ. ni. 1.172) sādhāraṇato, ‘‘yattha neva pathavī’’ti asādhāraṇato ca pathaviyā asabhāvena nibbānassa gahetabbatā atthi, taṃ nivattetvā pathaviyā anaññasādhāraṇaṃ sabhāvaṃ gahetuṃ **‘‘pathaviyā pathavattenā’’**ti vuttaṃ. **Nāpahosi**nti na pāpuṇiṃ. Idha pathaviyā pāpuṇanaṃ nāma ‘‘etaṃ mamā’’tiādinā gahaṇanti āha **‘‘taṇhādiṭṭhimānaggāhehi na gaṇhi’’**nti.

**Vāditāyā**ti vādasīlatāya. **Sabbanti akkharaṃ niddisitvā**ti ‘‘sabbaṃ kho ahaṃ brahme’’tiādinā bhagavatā vuttaṃ sabba-saddaṃ – ‘‘sace kho te mārisa sabbassa sabbattena ananubhūta’’nti paccanubhāsanavasena niddisitvā. **Akkhare dosaṃ gaṇhanto**ti bhagavatā sakkāyasabbaṃ sandhāya sabba-sadde gahite sabbasabbavasena tadatthaparivattanena sabba-saddavacanīyatāsāmaññena ca dosaṃ gaṇhanto. Tenāha **‘‘satthā panā’’**tiādi. Tattha yadi sabbaṃ ananubhūtaṃ ‘‘natthi sabba’’nti loke anavasesaṃ pucchati. Sace sabbassa sabbattena anavasesasabhāvena ananubhūtaṃ appattaṃ, taṃ gaganakusumaṃ viya kiñci na siyā. **Athassa ananubhūtaṃ atthī**ti assa sabbattena ananubhūtaṃ yadi atthi, ‘‘sabba’’nti idaṃ vacanaṃ micchā, sabbaṃ nāma taṃ na hotīti adhippāyo. Tenāha **‘‘mā heva te rittakamevā’’**tiādi.

**Ahaṃ sabbañca vakkhāmi, ananubhūtañca vakkhāmī**ti ahaṃ ‘‘sabba’’nti ca vakkhāmi, ‘‘ananubhūta’’nti ca vakkhāmi, ettha ko dosoti adhippāyo. **Kāraṇaṃ āharanto**ti sabbassa sabbattena ananubhūtassa atthibhāve kāraṇaṃ niddisanto. **Vijānitabba**nti maggaphalapaccavekkhaṇañāṇehi visesato sabbasaṅkhatavisiṭṭhatāya jānitabbaṃ. **Anidassana**nti idaṃ nibbānassa sanidassanaduke dutiyapadasahitatādassananti adhippāyena **‘‘cakkhuviññāṇassa āpāthaṃ anupagamanato anidassanaṃ nāmā’’**ti vuttaṃ. Sabbasaṅkhatavidhuratāya vā natthi etassa nidassananti **anidassanaṃ**. Natthi etassa antoti **anantaṃ**. Tena vuttaṃ **‘‘tayida’’**ntiādi.

**Bhūtānī**ti paccayasambhūtāni. **Asambhūta**nti paccayehi asambhūtaṃ, nibbānanti attho. Apabhassarabhāvahetūnaṃ sabbaso abhāvā sabbato pabhāti **sabbatopabhaṃ**. Tenāha **‘‘nibbānato hī’’**tiādi. Tathā hi vuttaṃ – ‘‘tamo tattha na vijjatī’’ti. (Netti. 104) **pabhūtamevā**ti pakaṭṭhabhāvena ukkaṭṭhabhāvena vijjamānameva. Arūpībhāvena adesikattā sabbato pabhavati vijjatīti **sabbatopabhaṃ**. Tenāha **‘‘puratthimadisādīsū’’**tiādi. Pavisanti etthāti pavisaṃ, tadeva sa-kārassa bha-kāraṃ, vi-kārassa ca lopaṃ katvā vuttaṃ **‘‘pabha’’**nti. Tenāha **‘‘titthassa nāma’’**nti. **Vādaṃ patiṭṭhapesī**ti evaṃ mayā sabbañca vuttaṃ, ananubhūtañca vuttaṃ, tattha yaṃ tayā adhippāyaṃ ajānantena sahasā appaṭisaṅkhāya dosaggahaṇaṃ, taṃ micchāti brahmānaṃ niggaṇhanto bhagavā attano vādaṃ patiṭṭhapesi.

**Gahitagahita**nti ‘‘idaṃ nicca’’ntiādinā gahitagahitaṃ gāhaṃ. Tattha tattha dosadassanamukhena niggaṇhantena **satthārā vissajjāpito kiñci gahetabbaṃ** attano paṭisaraṇaṃ **adisvā** parājayaṃ paṭicchādetuṃ **laḷitakaṃkātukāmo** vādaṃ pahāya iddhiyā pāṭihāriyalīḷaṃ dassetukāmo. **Yadi sakkosi mayhaṃ antaradhāyituṃ,** na pana sakkhissasīti adhippāyo. **Mūlapaṭisandhiṃ gantukāmo**ti attano pākatikena attabhāvena ṭhātukāmo. So hi paṭisandhikāle nibbattasadisatāya mūlapaṭisandhīti vutto. **Aññesa**nti heṭṭhā aññakāyikānaṃ brahmūnaṃ. **Na adāsi** abhisaṅkhatakāyenevāyaṃ tiṭṭhatu, na pākatikarūpenāti cittaṃ uppādesi. Tena so abhisaṅkhatakāyaṃ apanetuṃ avisahanto attabhāvapaṭicchādakaṃ andhakāraṃ nimminituṃ ārabhi. Satthā taṃ tamaṃ viddhaṃseti. Tena vuttaṃ **‘‘mūlapaṭisandhiṃ vā’’**tiādi.

**Bhavevāha**nti bhave eva ahaṃ. Ayañca eva-saddo aṭṭhānapayuttoti dassento āha **‘‘ahaṃ bhave bhayaṃ disvāyevā’’**ti, sabbasmiṃ bhave jātiādibhayaṃ ñāṇacakkhunā yāthāvato disvā. **Sattabhava**nti sattasaṅkhātaṃ bhavaṃ. Kammabhavapaccaye hi upapattibhave sattasamaññā. **Vibhava**nti vimuttiṃ. Pariyesamānampi upāyassa anadhigatattā **bhaveyeva disvā**. **Bhavañca vibhavesinaṃ** vibhavaṃ nibbutiṃ esamānānaṃ sattānaṃ bhavaṃ, bhavesu uppattiñca disvāti evaṃ vā ettha attho daṭṭhabbo. **Na abhivadi**nti ‘‘aho vata sukha’’nti evaṃ abhivadāpanākārābhāvato na abhinivisiṃ, lakkhaṇavacanametaṃ. Gāhattho eva vā abhivāda-saddoti āha **‘‘nābhivadi’’**nti, **‘‘na****gavesi’’**nti. **Bhava**ggahaṇenettha dukkhasaccaṃ, **nandī**gahaṇena samudayasaccaṃ, **vibhava**ggahaṇena nirodhasaccaṃ, **nandiñca na upādiyinti** iminā maggasaccaṃ pakāsitanti āha **‘‘iti cattāri saccāni pakāsento’’**ti. Tadidaṃ catunnaṃ ariyasaccānaṃ gāthāya vibhāvanadassanaṃ. Satthā pana tesaṃ brahmūnaṃ ajjhāsayānurūpaṃ saccāni vitthārato pakāsento vipassanaṃ pāpetvā arahattena desanāya kūṭaṃ gaṇhi. Te ca brahmāno keci sotāpattiphale, keci sakadāgāmiphale, keci anāgāmiphale, keci arahatte ca patiṭṭhahiṃsu. Tena vuttaṃ **‘‘saccāni pakāsento satthā dhammaṃ desesī’’**tiādi. **Acchariyajātā**ti sañjātacchariyā. **Samūlaṃ bhava**nti taṇhāvijjāhi samūlaṃ bhavaṃ.

**505**.**Mama****vasaṃ ativattitānī**ti sabbaso kāmadhātusamatikkamanapaṭipadāya mayhaṃ visayaṃ atikkamitāni. Kathaṃ panāyaṃ tesaṃ ariyabhūmisamokkamanaṃ jānātīti? Nayaggāhato – ‘‘samaṇo gotamo dhammaṃ desento saṃsāre ādīnavaṃ, nibbāne ca ānisaṃsaṃ pakāsento veneyyajanaṃ nibbānaṃ diṭṭhameva karoti, tassa desanā avañjhā amoghā indena vissaṭṭhavajirasadisā, tassa ca āṇāya ṭhitā saṃsāre na dissantevā’’ti nayaggāhena anumānena jānāti. **Sace tvaṃ evaṃ anubuddho**ti yathā tvaṃ paresaṃ saccābhisambodhaṃ vadati, evaṃ tvaṃ attano anurūpato sayambhuñāṇena buddho dhammaṃ paṭivijjhitvā ṭhito. **Taṃ dhammaṃ mā upanayasī**ti tayā paṭividdhadhammaṃ mā sāvakapaṭivedhaṃ pāpesi. **Ida**nti idaṃ anantaraṃ vuttaṃ brahmaloke patiṭṭhānaṃyeva sandhāya māro vadati, te dassento **‘‘anuppanne hī’’**tiādimāha. Apāyapatiṭṭhānaṃ pana ājīvakanigaṇṭhādipabbajjaṃ upagate titthakare, ye keci vā pabbajitvā micchāpaṭipanne jane sandhāya vadati. **Anuppanne**ti asañjāte, appatteti attho. **Anullapanatāyā**ti yathā māro upari kiñci uttaraṃ lapituṃ na sakkoti, evaṃ tathā uttarabhāsanena. **Nimantanavacanenā**ti viññāpanavacanena. Brahmaṃ seṭṭhaṃ nimantanaṃ, brahmuno vā nimantanaṃ ettha atthīti **brahmanimantanikaṃ,** suttaṃ. Yaṃ panettha atthato avibhattaṃ, taṃ suviññeyyameva.

Brahmanimantanikasuttavaṇṇanāya līnatthappakāsanā samattā.

## 10. Māratajjanīyasuttavaṇṇanā

**506**.**Koṭṭhamanupaviṭṭho**ti āsayo vaccaguttaṭṭhānatāya koṭṭhaṃ, tassa abbhantarañhettha koṭṭhaṃ. Anurūpo hutvā paviṭṭho anupaviṭṭho. Sukhumañhi tadanucchavikaṃ attabhāvaṃ māpetvā ayaṃ tattha paviṭṭho. **Garugaro viyā**ti garukagaruko viya. U-kārassa hi o-kāraṃ katvā ayaṃ niddeso, ativiya garuko maññeti attho. Garugaru viya icceva vā pāṭho. Māsabhattaṃ māso uttarapadalopena, māsabhattena ācitaṃ pūritaṃ **māsācitaṃ maññe**. Tenāha **‘‘māsabhattaṃ bhuttassa kucchi viyā’’**ti. Uttarapadalopena vinā atthaṃ dassetuṃ **‘‘māsapūritapasibbako viyā’’**ti vuttaṃ. **Tintamāso viyā**ti tintamāso pasibbako viya. Kiṃ nu kho etaṃ mama kucchiyaṃ pubbaṃ bhārikattaṃ, kiṃ nu kho kathaṃ nu kho jātanti adhippāyo? **Upāyenā**ti pathena ñāyena. Byatirekato panassa anupāyaṃ dassetuṃ **‘‘sace panā’’**tiādi vuttaṃ. Attānameva vā sandhāya **‘‘mā tathāgataṃ vihesesī’’**ti āha. Yathā hi ariyasaṅgho ‘‘tathāgataṃ devamanussapūjitaṃ, saṅghaṃ namassāma suvatthi hotū’’tiādīsu (khu. pā. 6.18; su. ni. 241) **tathāgato**ti vuccati, evaṃ tappariyāpannā ariyapuggalā, yathā ca purimakā dutiyaaggasāvakā kappānaṃ satasahassādhikaṃ ekaṃ asaṅkhyeyyaṃ pāramiyo pūretvā āgatā, ayampi mahāthero tathā āgatoti **tathāgato**ti. **Patiaggaḷeva aṭṭhāsī**ti aggaḷassa bahibhāge aṭṭhāsi.

**507**. Rukkhadevatā nāma cātumahārājikesu nihīno kāyo, tasmā nesaṃ manussagandho paricitattā nātijegucchoti āha **‘‘ākāsaṭṭhadevatāna’’**nti. **Ābādhaṃ karotī**ti dukkhaṃ janeti. **Nāgariko**ti sukumāro. **Paricokkho**ti sabbaso sucirūpo. **Ñātikoṭi**nti ñātibhāgaṃ. Anādimati hi saṃsāre ñātibhāgarahito nāma satto kassacipi natthīti adhippāyo. **Ida**nti ‘‘so me tvaṃ bhāgineyyo hosī’’ti idaṃ vacanaṃ. **Paveṇivasenā**ti tadā mayhaṃ bhāgineyyo hutvā idāni māraṭṭhāne ṭhitoti imissā paveṇiyā vasena vuttaṃ. Aññassa vā vesamaṃ dhuro **vidhuro**. Tenāha **‘‘aññehi saddhiṃ asadiso’’**ti. **Appadukkhenā**ti sukheneva. Panthānaṃ avanti gacchantīti **pathāvino. Ettakenā**ti ettāvatā citakasannisayena. **Udakaleṇa**nti udakanissandanaleṇaṃ. **Samāpattito**ti nirodhasamāpattito. **Samāpattiphala**nti nirodhasamāpattiphalaṃ.

**508**.**Dasahi akkosavatthūhī**ti dasahipi akkosavatthūhi, tato kiñci ahāpentā. **Paribhāsathā**ti garahatha. **Ghaṭṭethā**ti anūnāhi kathāhi imesu ovijjhatha. **Dukkhāpethā**ti citte dukkhaṃ janetha. **Etesa**nti tesaṃ bhikkhūnaṃ tumhākaṃ akkosanādīhi bhikkhūnaṃ kilesuppattiyā. Tenettha **dūsī māro** otāraṃ labhati nāmāti adhippāyo. Upaṭṭhātabbaṃ ibhaṃ arahantīti ibbhā, hatthibhaṇḍakā, hīnajīvikatāya hete ibbhā viyāti **ibbhā,** te pana sadutiyakavasena **‘‘gahapatikā’’**ti vuttā. **Kaṇhā**ti kaṇhābhijātikā. Pādato jātattā **pādānaṃ apaccā. Ālasiyajātā**ti kasivaṇijjādikammassa akaraṇena sañjātālasiyā. **Gūthaniddhamanapanāḷī**ti vaccakūpato gūthassa nikkhamapadeso.

**Manussānaṃ akusalaṃ na bhaveyya** tesaṃ tādisāya abhisandhiyā abhāvato. Āvesakassa ānubhāvena āviṭṭhassa cittasantati viparivattatīti vuttovāyamattho. **Visabhāgavatthu**nti bhikkhūnaṃ santike itthirūpaṃ, bhikkhunīnaṃ santike purisarūpanti īdisaṃ, aññaṃ vā pabbajitānaṃ asāruppaṃ visabhāgavatthuṃ. **Vippaṭisārārammaṇa**nti passantānaṃ vippaṭisārassa paccayaṃ. **Lepayaṭṭhi**nti lepalittaṃ vākurayaṭṭhiṃ.

**510**.**Somanassavasenā**ti gehassitasomanassavasena. **Aññathatta**nti uppilāvitattaṃ. **Purimanayenevā**ti ‘‘sace māro manussānaṃ sarīre adhimuccitvā’’tiādinā pubbe vuttanayena. Yadi mārova tathā kareyya, manussānaṃ kusalaṃ na bhaveyya, mārasseva bhaveyya, sarīre pana anadhimuccitvā tādisaṃ pasādanīyaṃ pasādavatthuṃ dassesi. Tenāha **‘‘yathā hī’’**tiādi.

**511**.**Asubhasaññāparicitenā**ti sakalaṃ kāyaṃ asubhanti pavattāya saññāya sahagatajjhānaṃ asubhasaññā, tena paricitena paribhāvitena. **Cetasā** cittena. **Bahula**nti abhiṇhaṃ. **Viharato**ti viharantassa, asubhasamāpattibahulassāti attho. **Patilīyatī**ti saṅkucati tattha paṭikūlatāya saṇṭhitattā. **Patikuṭatī**ti apasakkati. **Pativattatī**ti nivattati. Tato eva **na sampasāriyati. Rasataṇhāyā**ti madhurādirasavisayāya taṇhāya.

**Sabbaloke anabhiratisaññā**ti tīsupi bhavesu aruccanavasena pavattā vipassanābhāvanā. Nibbidānupassanā hesā. **Lokacitresū**ti hatthiassarathapāsādakūṭāgārādibhedesu ceva ārāmarāmaṇeyyakādibhedesu ca loke cittavicittesu. **Rāgasantāni** vūpasantarāgāni. **Dosamohasantānī**ti etthāpi eseva nayo. Imesaṃ evaṃ kammaṭṭhānaggahaṇaṃ sabbesaṃ sappāyabhāvato.

**512**.**Sakkharaṃ****gahetvā**ti sakkharāsīsena tattakaṃ bhinnapāsāṇamuṭṭhinti āha **‘‘antomuṭṭhiyaṃ tiṭṭhanapamāṇaṃ pāsāṇa’’**nti. Muṭṭhipariyāpannanti attho. Ayañhi pāsāṇassa heṭṭhimakoṭi. **Hatthināgo**ti mahāhatthī. Mahantapariyāyo **nāga**-saddoti keci. Ahināgādito vā visesanatthaṃ hatthināgoti vuttaṃ. Sakalasarīreneva nivattitvā apalokesīti vuttamatthaṃ vivarituṃ **‘‘yathā hī’’**tiādi vuttaṃ. **Na vāya**nti ettha **vā**-saddo avadhāraṇatthoti āha **‘‘neva pamāṇaṃ aññāsī’’**ti. **Sahāpalokanāyāti ca vacanato**ti iminā vacanena imaṃ vacanamattaṃ gahetvāti adhippāyo. **Uḷāre**ti uḷāraguṇe. Bhagavantañhi ṭhapetvā natthi tadā sadevake loke tādiso guṇavisesayuttoti.

Visuṃ visuṃ paccattavedaniyo ayasūlena saddhiṃ bhūtāni cha phassāyatanāni etassāti cha phassāyatanaṃ, dukkhaṃ. Taṃ ettha atthīti **cha phassāyataniko,** nirayo. Tenāha **‘‘chasu phassā…pe… paccayo’’**ti. Samāhanatīti samāhato, anekasatabhedo saṅkusamāhato ettha atthīti **saṅkusamāhato,** nirayo. Visesapaccayatāya vedanāya ṭhitoti vedaniyo, kāraṇākārakena vinā paccattaṃ sayameva vedaniyoti **paccattavedaniyo. Ayasūlena saddhiṃ ayasūla**nti pādapadesato paṭṭhāya nirantaraṃ abhihananavasena āgatena paṇṇāsāya janehi gahitena ayasūlena saha sīsapadesato paṭṭhāya āgataṃ. Ayasūlabhāvasāmaññena cetaṃ ekavacanaṃ, satamattāni patitāni sūlāni. **Iminā te ṭhānena cintetvā**ti nissitavohārena nissayaṃ vadati. **Evaṃ vutta**nti ‘‘tadā jāneyyāsi vassasahassaṃ me niraye paccamānassā’’ti evaṃ vuttaṃ. **Vuṭṭhānima**nti vuṭṭhāne bhavaṃ, antimanti attho. Tenāha **‘‘vipākavuṭṭhānavedana’’**nti, vipākassa pariyosānaṃ vedananti attho. **Dukkhatarā hoti** padīpassa vijjhāyanakkhaṇe mahantabhāvo viya.

**513**.**Ghaṭṭayitvā** pothetvā. **Pāṭiyekkavedanājanakā**ti paccekaṃ mahādukkhasamuppādakā. Ayato apagato **nirayo,** so **devadūtasuttena** (ma. ni. 3.261) dīpetabbo. Atthavaṇṇanā panassa parato sayameva āgamissati. Imaṃ pana atītavatthuṃ āharitvā attano ñāṇānubhāvadīpanamukhena māraṃ santajjento mahāthero **‘‘yoetamabhijānātī’’**ti gāthamāha. Tassattho – **yo** mahābhiñño **etaṃ** kammaṃ kammaphalañca hatthatale ṭhapitaṃ āmalakaṃ viya abhimukhaṃ katvā paccakkhato jānāti. Sabbaso bhinnakilesatāya **bhikkhu** sammāsambuddhassa aggasāvako, **tādisaṃ** uḷāraguṇaṃ **āsajja** ghaṭṭayitvā ekantakāḷakehi pāpadhammehi samannāgatattā **kaṇha** māra āyatiṃ mahādukkhaṃ vindissasi.

**Udakaṃ vatthuṃ katvā**ti tattha nibbattanakasattānaṃ sādhāraṇakammaphalena mahāsamuddaudakameva adhiṭṭhānaṃ katvā. Tathā hi tāni kappaṭṭhitikāni honti. Tenāha **‘‘kappaṭṭhāyino’’**ti. **Tesa**nti vimānānaṃ. **Etaṃ** yathāvuttavimānavatthuṃ tāsaṃ accharānaṃ sampattiṃ, tassa ca kāraṇaṃ attapaccakkhaṃ katvā **jānāti. Pādaṅguṭṭhena kampayī**ti pubbārāme visākhāya mahāupāsikāya kāritaṃ sahassagabbhapaṭimaṇḍitamahāpāsādaṃ attano pādaṅguṭṭhena kampesi. Tenāha **‘‘idaṃ pāsādakampanasuttena dīpetabba’’**nti. Idanti ‘‘yo vejayanta’’nti imissā gāthāya atthajātaṃ **cūḷataṇhāsaṅkhayavimuttisutteneva** (ma. ni. 1.393) **dīpetabbaṃ**.

Tassa brahmagaṇassa tathācintanasamanantarameva tasmiṃ brahmaloke sudhammaṃ brahmasabhaṃ gantvā. **Tepī**ti mahāmoggallānādayo. **Paccekaṃ disāsū**ti mahāmoggallānatthero puratthimadisāyaṃ, mahākassapatthero dakkhiṇadisāyaṃ, mahākappinatthero pacchimadisāyaṃ, anuruddhatthero uttaradisāyanti evaṃ cattāro therā brahmaparisamatthake majjhe nisinnassa bhagavato samantato catuddisā nisīdiṃsu. **Gāthā vuttā**ti ‘‘yo brahmaṃ paripucchatī’’ti gāthā vuttā. **Aññatarabrahmasuttenā**ti – ‘‘tena kho pana samayena aññatarassa brahmuno evarūpaṃ pāpakaṃ diṭṭhigataṃ uppannaṃ hotī’’tiādinā (saṃ. ni. 1.176) mahāvagge āgatena aññatarabrahmasuttena.

**Jhānavimokkhena phusī**ti jhānavimokkhasannissayena abhiññāñāṇena phassayi. Vananti jambudīpaṃ aphassayīti sambandho. Jambudīpo hi vanabahulatāya idha ‘‘vana’’nti vutto. Tenāha ‘‘jambusaṇḍassa issaro’’ti. **Pubbavidehānaṃ dīpa**nti pubbavidehavāsīnaṃ dīpaṃ, pubbavidehadīpanti attho. **Bhūmisayā narā** nāma aparagoyānakā uttarakurukā ca. Yasmā te gehapariggahābhāvato bhūmiyaṃyeva sayanti, na pāsādādīsu. **Paṭilabhī**ti uppādesi. **Etaṃ āsaṃ mā akāsī**ti esā yathā pubbe dūsimārassa, evaṃ tuyhaṃ āsā dīgharattaṃ anatthāvahā, tasmā edisaṃ āsaṃ mā akāsīti mārassa ovādaṃ adāsi. Sesaṃ sabbattha suviññeyyameva.

Papañcasūdaniyā majjhimanikāyaṭṭhakathāya

Māratajjanīyasuttavaṇṇanāya līnatthappakāsanā samattā.

Niṭṭhitā ca cūḷayamakavaggavaṇṇanā.

Mūlapaṇṇāsaṭīkā samattā.

Dutiyo bhāgo niṭṭhito.